དབུ་ཤོག

དབུ་ཤོག

ཏི་ལ་ཏི་གྱིན་རདྣ་མུ་གུང་ཏྲི་ཤིན་ཁྲི་ཏན་ཧ་ཡི་ཆར་བྷ་ད་ཡ་ལྷན།

ཏི་ལ་ཏི་གྱིན་རདྣ་མུ་གུང་ཏྲི་ཤིན་ཁྲི་ཏན་ཧ་ཡི་ཆར་བྷ་ད་ཡ་ལྷན།

ལེགས་བཤད་རིན་པོའི་མཛོད་དཔྱོད་ལྡན་དགའ་བའི་ཆར་

ཞེས་བྱ་བ་བཞུགས་སོ།།

མཛད་པ་པོ། ཤར་རྫ་བཀྲ་ཤིས་རྒྱལ་མཚན།

མ་རྩོམ་ཡོང་ཁུངས། ཞང་བོད་དཔེ་ཁང་ཆེན་མོ།

སྔོན་གླེང་།

སྒྲིག་པ་པོའི་གཏམ།

སྤྱིར་དེང་ཆ་འཕྲིན་གྱི་དུས་རབས་དང་བསྟུན་ཏེ་མི་མང་པོ་ཞིག་གིས་སོ་སོའི་བརྡ་དག་དང་ཚིག་སྦྱོར་ལེགས་མིན་ལ་མ་ལྟོས་པར་རྩོམ་ཡིག་གང་མང་ཞིག་དྲ་ལམ་ནས་སྤེལ་དང་སྤེལ་བཞིན་པ་ནི། བོད་མི་རིགས་འདི་ཤེས་ཡོན་གྱི་སྤྱི་ཚོགས་ཞིག་ཏུ་ཁ་ཕྱོགས་པའི་སྔོན་བརྡ་ཞིག་ཡིན་སྟབས་དགའ་འོས་པ་ཞིག་ཀྱང་རེད།

དེ་དང་ཕྱོགས་མཚུངས་སྔོན་མ་བཞིན་བཀའ་དང་བརྟེན་འགྱུར་དང་། བླ་སྤྲུལ་སྐྱེས་ཆེན་ཁག་གི་གསུང་རྩོམ་རྣམས་མཆོད་ཁང་སྦུག་ཏུ་དར་ཐུམ་རྒྱག་ནས་སྦ་མི་འཇོག་པར་རང་རེའི་སྤྱི་ཚོགས་ཁྲོད་དུ་འགྲེམས་སྤེལ་དང་འཆད་ཁྲིད་བྱ་དགོས་པ་ནི་དུས་རབས་ཉེར་གཅིག་པ་འདིར་ཤེས་ཡོན་གྱི་སྣེ་མོར་ཡོད་པ་ཚོའི་གལ་འགང་ཤིན་ཏུ་ཆེ་བའི་འགན་འཁྲི་ཞིག་ཀྱང་རེད་སྙམ།

རྒྱུ་མཚན་དེ་དག་ལ་གཞི་བཅོལ་ཏེ་འདི་ནས་ཞང་བོད་ཀྱི་གལ་ཆེའི་དཔེ་དཀོན་དང་དཔེ་ཚོགས་རིགས་གྲངས་ ༣༠༠༠ ལྷག་ཡོད་པའི་རིན་མེད་དྲ་སྟེང་དཔེ་ཁང་ཞབས་ཞུ་ལྟེ་གནས། (ཞང་བོད་དཔེ་ཁང་ཆེན་མོའི་) ངོས་ནས་མཁོ་གལ་ཆེ་བའི་རྩོམ་ཡིག་རྣམས་ <ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ་> ཅེས་པར་ཕབས་ཏེ་རིན་མེད་འགྲེམས་སྤེལ་ཞུས་དང་ཞུ་བཞིན་ཡོད་པས་རྒྱལ་ཕྱི་ནང་གང་སར་བཞུགས་པའི་ཤེས་ལྡན་གང་མང་ཞིག་ལ་ཐུགས་ཕན་གསོ་བཞིན་ཡོད།

< བོན་གྱི་འཕྲུལ་དེབ་> ཀྱི་སྒྲིག་གཞི།

༡) འདི་ནས་བཟོས་པའི་འཕྲུལ་དེབ་རྣམས་ཀྱི་མ་རྩོམ་ཡོང་ཁུངས་གསལ་པོ་ཡོད།

༢) དེ་སྔོན་དྲ་ལམ་དུ་སྤེལ་ཟིན་པ་རྣམས་དྲ་བདག་དང་རྩོམ་བདག་གི་ཆོག་མཆན་མེད་པར་མི་བཟོ།

༣) གལ་ཏེ་མ་རྩོམ་ལ་ཡིག་ནོར་དང་ཆད་ལྷག་ཡོད་ཚེ་དུས་ཚོད་དང་བསྟུན་ཏེ་རང་ནུས་གང་ལྕོག་གིས་ཞུ་དག་གཏོང་བཞིན་ཡོད།

༤) དེབ་པར་བསྐྲུན་ཟིན་པ་བསྐྱར་དུ་འཕྲུལ་དེབ་ཏུ་བཟོ་དགོས་ཚེ་ཁ་བྱང་དང་རྒྱབ་ཤའི་ཇུས་འགོད་རང་འཇགས་སམ། ཡང་ན་སྐབས་བསྟུན་ཁ་ཤོག་མཛེས་བཀོད། དེ་མིན་དགོས་དབང་གིས་རྩོམ་ཡིག་རིགས་དེབ་གཟུགས་སུ་བཅོས་དགོས་ཚེ་ < ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ>ཞབས་ཞུ་ལྟེ་གནས་ཀྱིས་རྩོམ་ཡིག་གི་ནང་དོན་དང་འབྲེལ་བའི་རྒྱབ་ཤ་འགོད་བྱེད་བཞིན་ཡོད།

༥) འདི་ནས་མ་རྩོམ་ཡིག་བཏགས་ཅན་རིགས་འཕྲུལ་དེབ་ཏུ་བཟོ་ཚེ་དུས་ཁོམ་དང་བསྟུན་ཏེ་སྟབས་བདེའི་ཡིག་ཆས (PDF) དང་འཕྲུལ་དེབ་ (ePUB) ཅན་གཉིས་ཆར་བཟོ་བཞིན་ཡོད།

སྐུ་ཉིད་ཀྱིས་འདི་ནས་བཟོས་པའི་འཕྲུལ་དེབ་རིགས་གཟིགས་འདོད་ཡོད་ཚེ་(བོན་གྱི་དྲིས་ལན་དྲ་མཛོད་དམ། www.bondilan.org) ཡང་ན་ཐད་ཀར་(ཞང་བོད་དཔེ་ཁང་ཆེན་མོ་དཀར་ནག་བཀྲ་གསལ) www.library.bondilan.org ནང་དུ་ཕེབས་རོགས།

ཞེས་(ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ) བཟོ་བསྐྲུན་པ་དགེ་མིང་ཙམ་འཛིན་པ་འོད་ཟེར་རྒྱལ་མཚན་ནམ་དྲ་མིང་< ཧི་མ་ལ་ཡའི་རྒྱལ་སྲས་> སུ་འབོད་པས་བྲིས། །

མཆོད་བརྗོད།

མཆོད་བརྗོད།

ཧེ་ཁྱབ་ལོ་སྔ་ཧྲི་རོ་གྱེར་ཞི་ཝང་། །

ཧེ་ཁྱབ་ལོ་སྔ་ཧྲི་རོ་གྱེར་ཞི་ཝང་། །

ཁྱབ་བདལ་གདོད་མའི་མགོན་པོ་བོན་གྱི་སྐུ། །

ཁོད་སྤྱོད་ཏིང་དང་ན་མ་ལི་ལོ་སླིག །

ཁོད་སྤྱོད་ཏིང་དང་ན་མ་ལི་ལོ་སླིག །

ལྷུན་གྲུབ་ངེས་པ་ལྔ་ལྡན་ལོངས་སྤྱོད་རྫོགས། །

ཡེ་དུལ་ཕ་ལ་རྐོ་སྤུངས་ད་དོད་ཝང་། །

ཡེ་དུལ་ཕ་ལ་རྐོ་སྤུངས་ད་དོད་ཝང་། །

གང་འདུལ་སྣ་ཚོགས་སྐུར་སྟོན་སྤྲུལ་པའི་སྐུ། །

རྐོ་སུཾ་ནི་མིན་ཅི་པར་པུ་ཙམ་ཝེར། །

རྐོ་སུཾ་ནི་མིན་ཅི་པར་པུ་ཙམ་ཝེར། །

སྐུ་གསུམ་དབྱེར་མེད་བླ་མ་གཙུག་ན་རྒྱལ། །

ཀུན་ལ་ཁྱབ་པའི་སྐུ་ནི་གདོད་ནས་རང་ལ་ངོ་བོ་མེད་བཞིན་ཏུ། །ཀུན་སྣང་བ་སྤུའི་ཁུང་བུ་རེར་ཡང་རྒྱལ་བའི་ཞིང་ཁམས་བྱེ་བ་བརྒྱ། །ཀུན་བཟང་ངང་ལས་མ་གཡོས་ཇི་བཞིན་གདུལ་བྱ་འདུལ་བྱེད་རོལ་གར་བསྒྱུར།   ཀུན་གྱི་མགོན་གཅིག་སྙིང་རྗེའི་ལྷ་མཆོག་ཁྱོད་ནི་བདག་གི་སྤྱི་བོས་མཆོད། །བསྐལ་པ་རྒྱ་མཚོར་ཚོགས་གཉིས་རབ་རྫོགས་རྫོགས་པའི་སངས་རྒྱས་སྟོང་གི་དབུས། །ཐུགས་བསྐྱེད་རྒྱ་མཚོས་འགྲོ་ཀུན་འཇིགས་སྐྱོབ་སྐྱོབ་པ་ཀུན་ལས་མངོན་འཕགས་པ། །སྡེ་སྣོད་རྒྱ་མཚོ་དྲུག་ཅུའི་དབྱངས་ལས་ལས་ཅན་ཕན་བདེའི་དཔྱིད་དུ་སྒྲོག །ངོ་མཚར་རྒྱ་མཚོའི་མཚན་དཔེའི་མཛེས་སྐུ་སྐུ་བཞིའི་བདག་ཉིད་དེ་ལ་འདུད། །སྟོན་པའི་བཀའ་གསུང་བརྒྱད་ཁྲི་བཞི་སྟོང་སྟོན་མཆོག་ལུང་བཞིན་བཀྲལ་མཛད་ཆེ། །མཁས་པའི་གྲགས་སྙན་ས་སྟེང་ཀུན་ཁྱབ་མཁས་མཆོག་འཛམ་གླིང་མཛེས་རྒྱན་དྲུག །སྒྲ་སྐད་ཀུན་ལ་མཁས་པའི་ལྗགས་ཅན་སྒྲ་བསྒྱུར་ལོ་ཙཱ་ཆེན་པོ་བཞི། །རྒྱལ་བའི་གདུང་སོབ་མཁས་དང་གྲུབ་རིགས་རྒྱལ་བསྟན་བརྒྱན་མཁས་ཀུན་ལ་འདུད། །སྙིགས་མའི་དུས་ཀྱི་རྒུད་པ་ཀུན་སེལ་གདུལ་དཀའ་འདུལ་ལ་ཆེས་བསྔགས་པ། །སྙིཊ་འགྲོ་སྐྱོབ་པའི་དམ་བཅས་དེང་འདིར་བསམ་བཞིན་འཆི་མེད་ནམ་མཁའི་སྐུས། །སྙིགས་འགྲོ་ཉམ་ཐག་སྐད་ཅིག་མི་འདོར་བརྩེ་ཆེན་སྙིང་རྗེས་འགྲོ་དོན་བརྩོན། །སྙིགས་མ་ལྔ་བདོའི་སྐྱབས་མཆོག་འཆི་མེད་ཡབ་སྲས་ཡུམ་བཅས་ལ་ཕྱག་འཚལ། །ཤེས་བྱ་ཀུན་གསལ་ཡེ་ཤེས་ཉི་མས་ལོག་རྟོག་མུན་པའི་དྲྭ་བ་གཅོད། །རབ་འབྱམས་མཁས་མཆོག་ཀུན་གྱིས་བསྟོད་བསྔགས་དབྱར་རྔའི་སྒྲ་དབྱངས་སྒྲོགས་བཞིན་འདུད། །རྒྱལ་བསྟན་རིན་ཆེན་འཛིན་སྐྱོངས་སྤེལ་བའི་རྒྱལ་མཚན་རྩེར་མཆོད་རྗེ་བླ་མ། །མཚན་མོའི་མགོན་གྱིས་ཀུ་མུད་ཚལ་བཞིན་བྱང་ཆུབ་བར་དུ་རྗེས་སུ་སྐྱོངས། །ཉེས་མང་སྲིད་པའི་མཚོ་ལས་བཙན་ཐབས་སུ། །བསྒྲལ་ཕྱིར་རྟུལ་ཞུགས་སྤྱོད་པས་བློ་གནས་གྱུར། །མ་འོངས་འབྱུང་འགྱུར་མཁྱེན་པས་དད་པ་འཕེལ། །བདག་གི་བླ་མ་དབྲ་སྟོན་དམ་པར་འདུད། །གཡུང་དྲུང་བོན་བསྟན་ནམ་མཁའི་ཁྱོན་མཉམ་བདག་འདྲས་བློ་ཡིས་དཔོག་མིན་ཀྱང་། །དྭངས་པའི་བློ་གྲོས་པདྨོའི་མཚོ་རྫིང་རྒྱལ་བསྟན་ཟླ་བའི་གཟུགས་བརྙན་བཞིན། །མོས་སྣང་ཆ་ཤས་མ་རྫོགས་ཤར་གང་བདག་གི་བློ་ནུས་དང་སྦྱར་ནས། །གཅེས་པ་བསྡུས་པའི་ལེགས་བཤད་བང་མཛོད་བློ་དམན་དོན་དུ་འདིར་དབྱེའོ། །

རབ་བྱེད་དང་པོ།

རབ་བྱེད་དང་པོ། གདུལ་བྱ་སྣོད་བཅུད་ཀྱི་ཆགས་ཚུལ་ཞིང་ཁམས་སྤྱིར་བསྟན་པ།

དེ་ཡང་མདོ་ལས། སྔོན་ཡང་སྟོན་པའི་སྐུ་དང་བསྟན་པའི་བོན་ཡང་བསམ་གྱིས་མི་ཁྱབ་པར་དར་ཞིང་རྒྱས་སོ། །འཇིག་རྟེན་གྱི་ཁམས་དང་སྲིད་པའི་གྲངས་ཡང་བསམ་གྱིས་མི་ཁྱབ་པར་ཆགས་ཤིང་ཞིག་གོ  །སེམས་ཅན་གྱི་ལུས་དང་བྱེ་བྲག་གི་ལས་ཀྱང་བསམ་གྱིས་མི་ཁྱབ་པར་འཁོར་ཞིང་ཐར་རོ། །ཞེས་གསུངས་པ་བཞིན་ཞིང་ཁམས་རྒྱ་མཚོའི་གདུལ་བྱ་དང་འདུལ་བྱེད་བྱུང་ལུགས་མཐའ་དག་པ་ནི་སུ་ཞིག་གིས་བརྗོད་པར་ནུས། འདིར་ནི་བསྐལ་པ་བཟང་པོ་འདིའི་གདུལ་བྱ་དང་འདུལ་བྱེད་བྱུང་ཚུལ་སྤྱི་དང་ཡུལ་བྱེ་བྲག་པ་རྣམས་སུ་བཀའ་གཏེར་གྱི་བོན་ཇི་ལྟར་བྱུང་བ་ལུང་དང་རིག་པས་བསྡེབས་ཏེ་མདོ་ཙམ་ཞིག་བརྗོད་པར་བྱའོ། །དེ་ཡང་གདུལ་བྱ་སྣོད་བཅུད་ཀྱི་ཆགས་ཚུལ་མདོ་ཙམ་སྨོས་པ། འདུལ་བྱེད་སངས་རྒྱས་ཀྱི་བྱོན་ཚུལ་དབྱེ་བས་བཤད་པ། གསང་སྔགས་ཀྱི་བསྟན་པ་བབ་ཚུལ་རྒྱས་པར་བཤད་པ། བསྟན་པའི་གཞི་མ་རྒྱལ་གཤེན་གྱི་གདུང་རབས་བྱུང་ཚུལ་སོ་སོའི་རྣམ་གྲངས། འོལ་མོའི་གླིང་ནས་ཡུལ་སྤྱི་དང་བོད་ཡུལ་དུ་བསྟན་པ་དར་ཚུལ་སྤྱིར་སྨོས་པ། བར་དུ་བསྟན་པ་ལ་དར་ནུབ་བྱུང་ཚུལ་སོ་སོའི་ངེས་པ། ཕྱིས་སུ་བཀའ་གཏེར་གྱི་བསྟན་པ་ཇི་ལྟར་དར་ཚུལ་བྱེ་བྲག་ཏུ་བཤད་པ་སྟེ་རབ་ཏུ་བྱེད་པ་བདུན་རིམ་པ་བཞིན་ཏུ་གླེང་བར་བྱའོ། །ཐོག་མར་གདུལ་བྱ་སྣོད་བཅུད་ཀྱི་ཆགས་ཚུལ་མདོ་ཙམ་བསྟན་པ་ལ་གཉིས། ཞིང་ཁམས་སྤྱིར་བསྟན་པ། མི་མཇེད་པའི་འཇིག་རྟེན་བྱེ་བྲག་ཏུ་བཤད་པའོ། །

དང་པོ་ལ་གཉིས། སྤྱིའི་དོན་དང་། དངོས་ཀྱི་དོན་ནོ། །དང་པོ་ནི། གདུལ་བྱ་འགྲོ་བའི་ཁམས་དང་འདུལ་བྱེད་སངས་རྒྱས་ཀྱི་ཐུགས་རྗེའི་སྣང་བ་ནི། བོན་ཉིད་ཀྱི་རྟེན་འབྲེལ་བསམ་གྱིས་མི་ཁྱབ་པའི་མཐུས་བྱུང་བ་སྟེ། དེའང་སེམས་ཅན་གྱི་རིགས་སམ་ཁམས་དེ་མ་རིག་པའི་རྒྱུ་རྐྱེན་གྱིས་བྱས་ཏེ་ཉེ་བར་ཁམས་གསུམ་དུ་བརྒྱུད་པ་ན། སངས་རྒྱས་ཀྱི་ཐུགས་རྗེའང་མཚུངས་ལྡན་དུ་སྐྱེས་ཏེ་ཞིང་དང་སྐུའི་བཀོད་པ་བསམ་གྱིས་མི་ཁྱབ་པར་རང་སྣང་ཞིང་འཁོར་བ་ཇི་སྲིད་དུ་འགྲོ་དོན་མཛད་པ་སྟེ། མདོ་ལས། སྣོད་བཅུད་འཇིག་རྟེན་མཐའ་ཡས་ལ། །ནམ་མཁའ་ཇི་བཞིན་ཐུགས་རྗེས་ཁྱབ། །ཅེས་གསུངས་པ་བཞིན་ནོ། །གཉིས་པ་ནི། དེའང་ཁམས་གསུམ་ལས་ཤིན་ཏུ་འདས་ཤིང་ཕྱོགས་དང་རིས་སུ་མ་ཆད་པའི་འོག་མིན་ཆེན་པོར། ལོངས་སྤྱོད་རྫོགས་པའི་སྐུ་ཀུན་སྣང་ཁྱབ་པ་ནམ་མཁའི་ངང་ཚུལ་ཅན་ཞེས་བྱ་བའི་བ་སྤུའི་ཁུང་བུ་རེ་རེ་ལའང་ཞིང་ཁམས་རབ་འབྱམས་ཀྱི་ཆོ་འཕྲུལ་ཅན་དུ་བཞུགས་ཤིང་། བྱེ་བྲག་ཏུ་ཕྱག་མཐིལ་དུ་གཞི་སྐུར་སྤོས་ཆུའི་རྒྱ་མཚོར་འཁྱིལ་པར་པད་སྡོང་གི་ཟེའུ་འབྲུ་དཔག་ཏུ་མེད་པར་ཞིང་ཁམས་མཐའ་ཡས་པར་ཆགས་པའི་ནང་ཚན་དུ་མི་མཇེད་པའི་ཞིང་འདི་གནས་ཏེ། དེའང་ཚངས་རྒྱུང་ཉེར་ལྔ་བརྩེགས་མ་དང་བཞི་བཅུ་བཀྲམ་ནས་གནས་པའི་ཚངས་རྒྱུང་སྟོང་ལ་སྟོང་སྤྱི་ཕུད། སྤྱི་ཕུད་སྟོང་ལ་སྟོང་བར་མ། བར་མ་སྟོང་ལ་སྟོང་མཐར་ཐུག་གི་འཇིག་རྟེན་ཏེ་སྤྲུལ་སྐུ་གཅིག་གི་འདུལ་ཞིང་ངོ་། །ཀུན་སྣང་ཁྱབ་པའི་སྐུའི་གནས་བཅུར་སྟོང་གསུམ་འཇིག་རྟེན་བཅུར་གནས་པའི་མི་མཇེད་འཇིག་རྟེན་འདིའི་ཤར་ན་ཞི་བ་འོད་ཀྱི་ཞིང་ཞེས་བྱ་བའི་སྟོང་གསུམ་འཇིག་རྟེན་ཞིག་ན་སྟོན་པ་བཀའ་གསང་ཤེས་རབ་རྒྱལ། དེ་བཞིན་དུ་བྱང་རྒྱས་པ་རླུང་འགྱུར་ཚལ་ན་དབང་བསྒྱུར་འཁོར་ལོས་བསྒྱུར། ནུབ་དབང་ལྡན་མེ་འོད་ཚལ་ན་པདྨོ་བདེ་བ་མཛེས། ལྷོ་ལྕང་ལོ་དྲག་པོ་ཚལ་ན་མུ་ལ་འོད་རྒྱན། ལྷོ་ཤར་བདེ་བ་གཟུགས་བཟང་ཆགས་པ་ན་མུ་སྟོན་བཙན་པ། བྱང་ཤར་མུན་པ་རབ་སངས་ན་བདེ་མཆོག་འཁོར་ལོ། །བྱང་ནུབ་ཤིང་ལོ་གྲིབ་སོ་འོད་མའི་ཚལ་ན་གུང་ཁྲི་བདལ་འོད། །ལྷོ་ནུབ་མུ་རྒྱལ་ལམ་སྣང་དུ་བདེ་བ་རྒྱས་འདེབས། སྟེང་རིན་ཆེན་གྲམ་བུའི་ཚལ་ན་ཡེ་ཁྱབ་བདལ་ཀློང་། འོག་མུན་མཚོ་ཀློང་འཁྱིལ་ན་ནོར་བུ་རིན་ཆེན་ཏེ་མཆོག་གི་སྤྲུལ་སྐུ་བཅུའི་གདུལ་ཞིང་ཡིན་པར་འབུམ་དང་རྩ་རྒྱུད་ཉི་སྒྲོན་ལས་གསུངས། སྟོང་གསུམ་གྱི་འཇིག་རྟེན་སྟོང་ལ་མུ་ཁྱུད་དང་པོ། །དེ་སྟོང་ལ་མུ་ཁྱུད་བར་མ། དེ་སྟོང་ལ་མུ་ཁྱུད་གསུམ་པ། དེ་བཞིན་ཏུ་སྟོང་འགྱུར་བསྒྲེས་ཏེ། བཀོད་པ་དང་པོ། །བཀོད་པ་གཉིས་པ། བཀོད་པ་གསུམ་པ། དོག་བདལ་དང་པོ། །དོག་བདལ་གཉིས་པ། དོན་བདལ་གསུམ་པ། དེ་སྟོང་ལ་མེ་ཏོག་བརྒྱན་པའི་འཇིག་རྟེན། དེ་སྟོང་ལ་གང་ག་ཀླུང་གི་འཇིག་རྟེན་ཏེ་དེ་དག་བསྡོམས་པའི་མིང་ལ་འཐུག་པོ་བཀོད་པའི་ཞིང་ཁམས་ཞེས་བྱ་སྟེ་ཀུན་ཏུ་བཟང་པོ་གཤེན་ལྷ་འོད་དཀར་གྱི་གདུལ་ཞིང་ངོ་། །དེ་འདྲ་བ་ཕྱོགས་བཅུའི་ཞིང་ཁམས་བཅུ་ནི་ཀུན་བཟང་མི་ནུབ་རྒྱལ་མཚན་སོགས་རྫོགས་སྐུ་བཅུའི་འདུལ་ཞིང་ངོ་། །རྒྱས་པ་ནི་གཞན་ནས་ཤེས་སོ། །གཉིས་པ་ལ་གཉིས། ངོས་བཟུང་དང་། སྣོད་བཅུད་ཆགས་ཚུལ་དངོས་སོ། །དང་པོ་ནི། མི་མཇེད་པའི་སྟོང་གསུམ་འདི་ནི་རང་སྣང་ལོངས་སྤྱོད་རྫོགས་པའི་སྐུའི་སྣང་ཆ་ལས་ཀུན་སྣང་ཁྱབ་པའི་སྐུ་ནམ་མཁའི་མཐའ་ཀླས་པའི་ཕྱག་གི་བུམ་པའི་ཁ་རྒྱན་ལ་མེ་ཏོག་པདྨ་ལྔ་གནས་པའི་དབུ་མའི་གེ་སར་བརྒྱ་རྩ་བརྒྱད་ཡོད་པའི་གེ་སར་གཅིག་གི་རྩེར་ཆགས་པར་རྒྱུད་འབུམ་ལས་གསུངས། དེའང་སྟོང་གསུམ་ཉི་ཤུ་རྩ་ལྔ་བརྩེགས་མར་གནས་པའི་ནང་ནས་བཅུ་གསུམ་པ་ཐུགས་ཀ་དཔལ་གྱི་བཻའུའི་ཐད་དྲང་ན་གནས་པ། གསང་སྔགས་གཡུང་དྲུང་ཐེག་པའི་ཞིང་ཁམས་ནི་མི་མཇེད་པའི་འཇིག་རྟེན་འདི་ཡིན་ནོ། །སྒྲ་དོན་ནི། མདོ་ལས། ཤིན་ཏུ་གདུལ་དཀའ་བ་སྟེ་རབ་ཏུ་མི་མཇེད་པ་ཞིག་ཡིན་ནོ། །ཞེས་པས། ཉོན་མོངས་པ་ཆེ་བས་གདུལ་དཀའ་ཞིང་། སྲན་བཟོད་པའི་དོན་ཡང་ཡིན་ནོ། །

གཉིས་པ་ལ་གཉིས། །རྒྱུ་དང་། ཆགས་ཚུལ་དངོས་སོ། །དང་པོ་ལ་གཉིས། རྒྱུ་སྤྱིར་བསྟན་པ། སྣོད་ཀྱི་རྒྱུ་བྱེ་བྲག་ཏུ་བཤད་པའོ། །དང་པོ་ནི། སྣོད་བཅུད་ཀྱི་འཇིག་རྟེན་དེ་དག་སུས་བྱས་ཤེ་ན། དབང་ཕྱུག་སོགས་བྱེད་པ་པོ་སུས་ཀྱང་མ་བྱས་ཏེ། མདོ་ལས། གྲུབ་ནི་སྤྱི་མཐུན་ལས་ལས་གྲུབ། ཞེས་པ་ལྟར། ཕྲ་རྒྱས་སམ་ཉོན་མོངས་དང་བཅས་པའི་ལས་ལས་གྲུབ་པ་སྟེ། །དེ་ཉིད་ལས། སྣམ་བུའི་རྒྱུ་བལ་ཡིན་པ་དང་འདྲ་བར་འཁོར་བའི་རྒྱུ་དུག་ལྔས་བྱས་སོ། །ཞེས་དང་། མཛོད་ལས། སྲིད་གསུམ་དུག་གིས་ཀུན་ཀྱང་བསྐྱེད། །ཅེས་སོ། །དེའང་ལས་རྣམས་ནི་བསྐལ་པ་བརྒྱར་ཡང་ཆུད་ཟོས་སུ་འགྱུར་མི་སྲིད་པས། འདི་ལྟར་སྣང་བའི་དངོས་པོ་ཐམས་ཅད་ཀྱང་ལས་སམ་རྒྱུ་རྐྱེན་མཐུན་པའི་རྟེན་འབྲེལ་ལས་བྱུང་བ་སྟེ། བདེན་གཉིས་ལས། འདི་ལྟར་སྣང་བའི་དངོས་པོ་ཀུན། རྒྱུ་རྐྱེན་རྟེན་འབྲེལ་སྟོབས་ལས་བྱུང་། ཞེས་སོ། །གཉིས་པ་སྣོད་ཀྱི་རྒྱུ་བྱེ་བྲག་ཏུ་བཤད་པ་ལ་གཉིས། རྣམ་རྩོད་པའི་ལུགས། ཐེག་པ་གོང་མའི་དགོངས་པའོ། །དང་པོ་ནི། དེའང་ལས་རྒྱུར་འདོད་པ་གཞིར་བྱས། རྣམ་རྩོད་པའི་གྲུབ་མཐའ་བ་དག་གིས་བསྐལ་པ་ཆགས་པའི་ཚེ། གཟུགས་རྡུལ་ཕྲ་བ་ཉི་ཟེར་གྱི་རྡུལ་ཡིན་ལ། དེའི་ཕྲ་བ་ཞེ་དགུར་བགོས་པའི་ཆ་གཅིག་ཕྲ་རབ་ཀྱི་རྡུལ་ཆ་ཡིན་ལ། དེ་ཉིད་ལ་རྫས་ཀྱི་ནང་ཚན་གཞན་དང་བློས་བརྟགས་པས་གཞོམ་གཞིག་དང་བྲལ་བའི་རྡུལ་ཕྲན་ཆ་མེད་སིལ་བུ་དུ་མ་འདུས་པ་ལས་ཆགས་པར་འདོད་དེ། མདོ་ལས། ཆགས་ནི་ཕྲ་རབ་རྡུལ་ལས་ཆགས། །ཞེས་པས་སོ། །གཉིས་པ་ནི། ཨ་དཀར་བས་མཁའ་ལ་རླུང་དང་འབྱུང་བའི་དྭངས་མ་གཡོ་བ་དེ་དག་རྫུ་འཕྲུལ་གྱི་བྱེད་པ་ལས་བྱུང་བར་བཞེད། འདིར་མཛོད་འགྲེལ་ལས། མངོན་རྫོགས་ཁྲི་ཁུགས་ཀྱི་ལྗགས་ལས་འོད་ཀྱི་འཁོར་ལོ་བསྐོར་བའི་རྫུ་འཕྲུལ་ལས་སྣོད་བཅུད་ཆགས་པར་འདོད་པ་སོགས་འདི་དག་ཕྱི་རོལ་པས་དབང་ཕྱུག་གིས་བྱས་པར་འདོད་པ་དང་ཁྱད་མེད་དོ་ཞེ་ན། དེ་ནི་དབང་ཕྱུག་རྟག་པ་ཞིག་གིས་སྐྱེ་དགུ་བྱས་པར་འདོད་ལ། འདིར་ནི་ཁྲི་ཁུགས་རྟག་པར་མི་འདོད་པས་མི་མཚུངས་སོ། །ཡེ་གཤེན་པས་སྣང་བ་སེམས་ཀྱི་བདག་ཉིད་ལས་སྐྱེས་ཤིང་གཟུགས་བརྙན་ཙམ་དུ་སྣང་བར་འདོད་པ་དང་། རྫོགས་ཆེན་པས་རང་གདང་འོད་ལྔ་ལས་འཁྲུལ་པ་བརྟས་པ་ལས་བྱུང་བར་བཞེད་དོ། །

གཉིས་པ་ཆགས་ལུགས་དངོས་ལ་གཉིས། རྟེན་མས་ནས་ཆགས་ཚུལ། བརྟེན་པ་ཡས་ནས་བབས་ཚུལ་ལོ། །དང་པོ་ནི། བསྐལ་པ་སྔ་མའི་སྟོང་བསྐལ་ཉི་ཤུའི་ཡུན་འདས་ནས། ཕྱོགས་སོ་སོ་ནས་རླུང་ལངས་པ་གཅིག་ཏུ་སྤུངས་པའི་རླུང་གི་རང་བཞིན་སྲ་ལ་ཡང་ཞིང་འདེགས་པ་དབྱིབས་རྒྱ་གྲམ་དུ་ཆགས། དེའི་སྟེང་དུ་ནམ་མཁའ་ལ་སྤྲིན་གསེར་གྱི་སྙིང་བོ་ཅན་འཁྲིགས་པ་ལས་ཆར་གྱད་ཀྱི་བརླ་ཙམ་དུས་རིང་བར་བབས་པས་ཆུའི་རྒྱ་མཚོར་འཁྱིལ་ཏེ། དེའང་ཆུ་གསེར་འདྲེས་པ་རླུང་གིས་བསྲུབས་པའི་རྐྱེན་གྱིས་སྟེང་དུ་གསེར་གྱི་དཀྱིལ་འཁོར་བྱུང་ངོ། །དེའི་སྟེང་དུ་སྔར་བཞིན་ཆར་བབས་པས་ཕྱིའི་རྒྱ་མཚོ་ཆེན་པོར་གྱུར་པ་དེ་ལས་རི་གླིང་རང་རང་གི་དབྱིབས་དང་མཐུན་པའི་རླུང་ལངས་ནས། རྡུལ་སིག་གྱེན་དུ་སྤུངས་པ་ཆེན་པོ་ལས་ལྷུན་པོ། །འབྲིང་ལས་རི་བདུན། ཐ་མ་ལས་གླིང་བཞི། དེའི་ཐ་མ་ལས་གླིང་ཕྲན་བརྒྱད་སོགས་ཆགས་སོ། །དེའང་རི་གླིང་ཐམས་ཅད་མཉམ་པར་ཆུའི་གཏིང་དུ་དཔག་ཚད་བརྒྱད་ཁྲི་ནུབ་སྟེ། རི་རྒྱལ་ནི་ཡར་ཀྱང་དེ་བཞིན་འཕགས་པའོ། །དེ་ནས་བསམ་གཏན་གསུམ་པ་མན་འདབ་འབྲེལ་གྱི་སྣོད་སྔར་གང་ཞིག་པ་རྣམས་མས་ཡར་ཆགས་སོ། །དེའང་ལྷ་འགྲེལ་ལས། ཤར་ལུས་འཕགས་པོ་རི་རབ་ལ་ལྟ་བའི་ཚུལ་གྱིས། གཡོན་ན་རྐོ་རིང་དང་། གཡས་ན་རྐོ་ཐུང་གཉིས་ཡོད་དོ། །ཞེས་གསུངས་པས་གླིང་གཞན་ཡང་དེ་དང་འདྲ་བར་ཆགས་པར་མངོན་ནོ། །

གཉིས་པ་བརྟེན་པ་ཡས་ནས་བབ་ཚུལ་ལ་གཉིས། བབ་ཚུལ་སྤྱི་དང་། སྒོས་འཛམ་གླིང་ཆགས་ལུགས་སོ། །དང་པོ་ནི། བསམ་གཏན་གཉིས་པའམ། གསུམ་པའམ། བཞི་པ་གང་རུང་ལ་རང་རང་གི་འོག་སའི་ཉོན་མོངས་ལྡངས་བས་འབབ་ལ། དེ་ནས་འདོད་པའི་ཉོན་མོངས་ལྡང་བའི་རིམ་པས་ལྟུང་སྟེ། དེའང་སྔར་རླུང་གི་ཞིག་རྗེས་སུ་ཆགས་ན་བསམ་གཏན་བཞི་བ་ནས་འབབ་ལ། ཆུས་ཞིག་རྗེས་སུ་ཆགས་ན་གསུམ་པ་ནས་འབབ་སྟེ། བསྐལ་པ་བཟང་པོ་འདི་ནི་སྔར་མེས་ཞིག་རྗེས་སུ་ཆགས་པས་བཅུད་རྣམས་འོད་གསལ་གྱི་ལྷ་ལས་ཆད་པར་བཤད་དོ། །དེ་ཡང་དང་པོ་ཚངས་རིས་ནས་བརྩམས་ཏེ་འདོད་པའི་ལྷ་དྲུག་རིམ་པར་ཡས་མར་ཆགས་སོ། །དེ་ནས་གླིང་བཞིའི་བྱང་གླིང་པ། དེ་ནས་ནུབ་གླིང་པ། དེ་ནས་ཤར་གླིང་པ། དེ་ནས་ལྷོ་གླིང་པ་ཆགས་སོ། །

གཉིས་པ་སྒོས་འཛམ་གླིང་པ་ཆགས་ལུགས་ལ་གཉིས། ཡུལ་སྡེ་དང་མངའ་མཛད་རྒྱལ་པོའི་ལོ་རྒྱུས་སོ། །དང་པོ་ལ་གཉིས། ཡུལ་སྡེ་སྤྱི་དང་། ཡུལ་དབུས་ཀྱི་ཆགས་ལུགས་སོ། །དང་པོ་ལ་གཉིས། རུ་མ་འབབ་ལུགས་དང་། འཛམ་གླིང་གི་གནས་ལུགས་སོ། །དང་པོ་ནི། འོད་གསལ་གྱི་ལྷ་བསོད་ནམས་ཟད་པ་གཅིག །འདོད་པའི་ཉོན་མོངས་སྐྱེས་ཀྱང་། བསམ་གཏན་གྱི་རྟེན་དང་མ་བྲལ་བར། རང་འོད་འདོམ་གང་དང་བཅས་ནས་དོག་ལ་བབས། ཡང་དེ་དང་འདྲ་བའི་ལྷ་གཅིག་བབས་ནས་ཁོང་གཉིས་ཀྱིས་བུ་ཞིག་ཡོད་ན་སྙམ་དུ་ཕན་ཚུན་ཡིད་འཕྲེང་བ་ལས་བུ་གཅིག་རྫུས་ཏེ་སྐྱེས། དེ་ནས་དེ་དག་ལས་མང་དུ་འཕེལ་ལོ། །དེའི་དུས་ན་ས་བཅུད་ཐམས་ཅད་སའི་སྟེང་དུ་སྤྲིས་མའི་ཚུལ་དུ་ཆགས་ཏེ། རོ་སྦྲང་རྩི་ལྟ་བུ་མངར་བ་ལ་རོལ་པས་རང་འོད་དང་བཅས་པའི་ལུས་ཀྱང་ཇེ་ལྕི་ལ་འོད་ཇེ་ཆུང་དུ་སོང་བའི་མཐར་མུན་ནག་ཏུ་གྱུར་པ་ལ། བདེ་གཤེགས་ཀྱི་ཐུགས་རྗེ་དང་སེམས་ཅན་གྱི་ལས་དབང་གིས་ཉི་ཟླ་ཤར་བས་ཉིན་མཚན་དང་ལོ་ཟླ་བྱུང་ངོ་། །དེ་ནས་རིང་དུ་ལོན་པའི་ཚེ་འབྲས་ས་སྐྱེས་ལྡུམ་བུ། རྩི་འབྲས། མྱུ་གུ་ཚལ། ཀོ་ཏ་བྱ་བའི་འབྲས་རྣམས་མ་རྨོས་པར་རིམ་གྱིས་སྐྱེས་པ་ལོངས་སྤྱད་པའི་མཐར་ཞིང་ལས་དགོས་པ་བྱུང་བས། དེར་གཅིག་གིས་ཞིང་ལ་མུ་རིས་འཐེན་ཞིང་འབྲས་བགོས་ནས་ཀུན་ལ་བྱིན་པས། ཁོང་རང་གི་སྐལ་བ་ཆད་པ་ལ། ཀུན་གྱིས་འབྲས་ལ་ཅུང་ཟད་རེ་བྱིན་པས་གཞན་བས་ཁོང་སྐལ་བ་རྒྱལ་ཏེ། དེ་ལ་ཀུན་གྱིས་གྲུང་ཤེས་བྱིན་པས་མང་པོས་བཀུར་བའི་རྒྱལ་པོ་ཞེས་བྱ་བ་བྱུང་ངོ་། །དེ་ནས་ངན་སོང་ཆགས་ལུགས་ནི། མདོ་འདུས་ལས། ཡེ་སྨོན་རྒྱལ་པོས་འབྲས་བགོས་ཚེ། །གཅིག་གིས་བརྐུས་ཏེ་གཅིག་གིས་བདམ། །རྒྱལ་པོས་ཞལ་ལྕེ་ཁྲིམས་ཀྱིས་བཅད། རྐུན་མ་སྐྱེངས་ནས་རྫུན་བསྙོན་བྱས། །བདག་པོས་ཞེ་སྡང་མཚོན་དབྱུག་ཕྱུང་། རྐུན་མ་བསད་དེ་རོ་ཡང་བྱུང་། །ཞེས་དང་། ཡེ་སྨོན་ངན་དུ་སོང་ཞེས་སྨྲས། བདམ་པོ་བྱོལ་སོང་དུ་སོང་བས། །ཕྱི་ཡི་རྒྱ་མཚོར་བྱོལ་སོང་གྱུར། །རྐུན་མ་ཡི་དྭགས་གནས་སུ་སྐྱེས། །བདག་པོ་ཞེ་སྡང་དམྱལ་བར་ལྟུང་། ཞེས་དང་། ཕྱི་སྣོད་བསྐལ་པ་གཅིག་ཏུ་ཆགས། །ནང་བཅུད་བསྐལ་པ་བཅུ་དགུར་ཆགས། །ཞེས་གསུངས་པ་ལྟར་ཤེས་པར་བྱའོ། །གཉིས་པ་འཛམ་གླིང་གི་གནས་ལུགས་ནི། རྩ་འགྲེལ་ལས། འཛམ་བུ་གླིང་ན་ཡུལ་ཆེན་བཅོ་བརྒྱད། ཡུལ་ཕྲན་དགུ་བཅུ་རྩ་གཅིག །མཐའ་འཁོབ་སྟོང་དང་ལྔ་བརྒྱ་ཡོད་དོ། །ཡུལ་ཆེན་བཅོ་བརྒྱད་ནི། ཤར་ན་རྒྱ་ནག་དང་གྲི་བདག །ལྷོ་ན་རྒྱ་གར་དང་ཁ་ཆེ། ནུབ་ན་སྟག་སྡེ་དང་གཟིག་འཕན། བྱང་ན་གེ་སར་དང་ཧོར་ཡུལ། དབུས་གངས་ཀྱི་རྭ་བ་ཅན་དང་དགུའོ། །ཤར་རྒྱ་ནག་གི་མཐའ་ན་རྒྱ་མོ་ཁྱི་ཁྱོ་དང་ཐོད་དཀར། ལྷོ་རྒྱ་གར་གྱི་མཐའ་ན་གྱད་ཡུལ་དང་ཧུ་ན། ནུབ་སྟག་གཟིག་གི་མཐའ་ན་གི་ལེ་དང་ཕུ་ན། བྱང་གེ་སར་གྱི་མཐའ་ན་སོག་པོ་དང་སྦལ་ཁ། དབུས་ཟངས་གླིང་གསེར་གླིང་ན་གནམ་སྟོང་དང་དགུ་སྟེ་བཅོ་བརྒྱད་དོ། ཡུལ་ཕྲན་དགུ་བཅུ་རྩ་གཅིག་ནི། ཀམ་པོ་རྗེ་བྲང་མིག་ཅན། ཕྱེ་བོ་ཕྱལ་གདོང་། སྒུར་འགྲོ་མི་ལུས། གཤོག་ཐོགས་རྣ་ལེབ། གཅེར་བུ་སྤུ་མེད། སྣ་མེད་ངོ་ལེབ། རྣ་བོ་ཆེ་ལུས་འགེབ། ཀློ་བཀྲའི་ཡུལ་ལ་སོགས་པ་སྟེ་དེ་དག་ཡུལ་ཆེན་རྣམས་ཀྱི་བར་བར་ན་ཡོད་ལ། དེ་རྣམས་ཀྱི་བར་བར་ན་ཡུལ་ཕྲན་སྟོང་ཡོད་དོ། །མཐའ་འཁོབ་སྟོང་དང་ལྔ་བརྒྱ་ནི་གནོད་སྦྱིན་དང་གཅན་ཟན་གྱིས་བཟུང་ངོ། །ཞེས་སོ། །དེ་དག་གི་ནང་ནས་རྒྱ་དཀར་ནག་ཕྲོམ་སྟག་གཟིག་བོད་ཞང་ཞུང་དང་དྲུག་ནི་ཡུལ་གྱི་སྙིང་པོ་ཡིན་ནོ། །

གཉིས་པ་ཡུལ་དབུས་ཀྱི་ཆགས་ལུགས་ལ་གཉིས། ཡོན་ཏན་གྱི་ཡུལ་དབུས། ས་ཚིགས་ཀྱི་ཡུལ་དབུས་སོ། །དང་པོ་ནི། སྟག་གཟིག་འོལ་མོ་ལུང་རིང་ཞེས་བྱ་བ་ཡིན་ཏེ། ཕྱོགས་གང་དུ་ཡོད་ཅེ་ན། མདོ་འདུས་ལས། འཛམ་བུ་གླིང་གི་ནུབ་བྱང་ན། །མུ་ཁྱུད་འཛིན་གྱི་ལྷོ་ཡི་ཕྱོགས། །འཛམ་བུ་པྲིཀྵ་ཤིང་གི་རྩར། རི་བོ་གངས་ཅན་ཏེ་སེའི་དྲུང་། །མཚོ་ནི་མ་པང་གཡུ་མཚོའི་འགྲམ། །ཆུ་བོ་ཆེན་པོ་བཞི་འདུས་འགོ །སྤོས་རི་ངད་ལྡན་ཉེ་བའི་ས། །རི་ནག་དགུ་འདུས་ར་བ་སྟེ། །ཆུ་བོ་པཀྵུ་སིདྷུས་བཅད། །དུས་གསུམ་སྟོན་པ་བྱོན་པའི་ཞིང་། །ཞེས་པའི། ཏི་སེ་ལ་ཡོན་ཏན་གྱི་དབུས་སྟག་གཟིག་ན་ཡོད་པའི་ཏི་སེ་དང་། ས་ཚིགས་ཀྱི་དབུས་བོད་ཀྱི་ཏེ་སེ་གཉིས་སུ་ཡོད་པས། ལུང་འདིའི་ཏེ་སེ་དང་མཚོ་མ་པང་སྤོས་རི་ངད་ལྡན་སོགས་ནི་སྟག་གཟིག་ན་ཡོད་ལ། ཆུ་བོ་བཞི་ཡང་སྟག་གཟིག་ནས་འབབ་ཅིང་། དེ་ནས་རྒྱ་གར་ནས་འབབ་པ་དེའོ། །དེའང་རི་ནག་དགུས་བསྐོར་བའི་དཀྱིལ། དབལ་སོ་གངས་ཀྱི་ར་བའི་དབུས་ན་ཡོད་དོ། །ཚུལ་ཅི་ལྟར་ན། དེ་ཉིད་ལས། གཤེན་ཡུལ་འོལ་མོ་ལུང་རིང་ནི། །དཔག་ཚད་ལྔ་བཅུ་ཆུ་ཞེང་མཉམ། །གླིང་བཞི་རི་རབ་ཚུལ་དུ་གྲུབ། །ཅེས་དང་། ངོ་མཚར་རྨད་དུ་བྱུང་བའི་ས། །བཀྲ་ཤིས་མེ་ཏོག་ཨུད་འབར་སྐྱེས། །རི་ནི་གཡུང་དྲུང་བརྩེགས་པའི་རི། །གནམ་ནི་འཁོར་ལོ་རྩིབས་བརྒྱད་འདྲ། །ས་ནི་པདྨ་འདབ་བརྒྱད་འདྲ། །ཞེས་པས། དབུས་སུ་གཡུང་དྲུང་དགུ་བརྩེགས་ཀྱི་རི་ལྷུན་པོ་དང་། ཕྱོགས་བཞིར་རྒྱལ་ས་ཆེན་པོ་བཞི་གླིང་བཞིའི་ཚུལ་དུ་ཡོད་ལ། དེའི་ཕྱི་རིམ་གླིང་བསྐོར་རིམ་པ་བཞིས་བསྐོར་ནས་ཆགས་སོ། །སྟག་གཟིག་གི་ཡུལ་ཞེས་པའི་སྒྲ་དོན་ནི། ཞིང་ཁམས་འདིའི་མཐར་གངས་དབལ་སོ་ཅན་གྱི་ར་བས་བསྐོར་བ་དེ་ལ་སྟོན་པ་གཙོ་འཁོར་ལྔ་བོད་དུ་བྱོན་དུས་སྟོན་པས་མདའ་ལམ་དྲངས་པའི་ཤུལ་འདོམ་གང་ཙམ་གྱི་སྒོ་གཅིག་ཡོད་པའི་རིའི་ཁོང་གསེང་ན། སྟག་གཟིག་ལ་སོགས་གཅན་འཕྲང་དང་། མུན་འཕྲང་ཉིན་ལམ་དགུ་དགུས་ཆོད་པ་ཡོད་པའི་སྒྲ་ཞུགས་པ་སྟེ། བོད་འདི་གངས་རིའི་ཕྲེང་བས་བསྐོར་བ་ལ་གངས་ཅན་བོད་ཟེར་བ་ལྟ་བུའོ། །འོལ་མོ་ལུང་རིང་ཞེས་པ་ནི། མདོ་ལས། འོལ་ནི་སྐྱེ་བ་མེད་པས་འོལ། །མོ་ནི་འདོད་པ་འབྱུང་བས་མོ། །ལུང་ནི་བཀའ་ལུང་བསྟན་པས་ལུང་། །རིང་ནི་ཐུགས་རྗེ་བསྲིང་བས་རིང་། །ཞེས་པས། རྐང་པ་དང་པོས་ཞིང་ཁམས་ཀྱི་ངོ་བོ་བསྟན་ཏེ། བོན་ཐམས་ཅད་ངོ་བོ་ཉིད་དུ་བདེན་པར་གྲུབ་པ་མེད་པས། ཞིང་ཁམས་འདི་ཡང་སྣང་ཚུལ་ལ་སྣོད་བཅུད་ཕུན་སུམ་ཚོགས་པ་ལ། ངོ་བོ་ཉིད་ཀྱིས་བདེན་པར་གྲུབ་པ་མེད་པས་སྐྱེ་བ་མེད་ཅེས་པ་དང་། རྐང་པ་ཕྱི་མ་གསུམ་གྱིས་ཡོན་ཏན་མཚོན་པ་སྟེ། རྐང་པ་དང་པོས་སེམས་ཅན་ལ་འདི་ཕྱི་གཉིས་ཀའི་ཕན་བདེ་གང་ཡང་འབྱུང་བ་དང་། གཉིས་པས་བཀའ་བོན་སྒོ་བརྒྱད་ཁྲི་བཞི་སྟོང་། ལུང་ཐེག་པ་དགུ་ལ་སོགས་འཁོར་རྣམས་ལ་བསྟན་པ་དང་། གསུམ་པས་སངས་རྒྱས་ཀྱི་ཐུགས་རྗེ་བཞིའི་རྒྱུན་བསྲིང་ནས་འགྲོ་དོན་མཛད་པའི་ཞིང་ཁམས་ཡིན་པའི་དོན་བསྟན་ཏོ། །དེའི་དབུས་སུ་གཡུང་དྲུང་དགུ་བརྩེགས་ཀྱི་རི་ནི་ཐེག་པ་དགུའི་བརྡར་བང་རིམ་དགུ་པ། དཔག་ཚད་ལྔ་བཅུ་རྩ་གཅིག་མཐའ་བསྐོར་ན་ཡོད་པ། རྩེ་ན་ཤེལ་གྱི་རྡོ་རིང་དཔངས་སུ་དཔག་ཚད་བཅུ་གསུམ་པ་གཞའ་ཚོན་སྣ་ལྔའི་འོད་ཟེར་འཕྲོ་བ་ཡོད། །རི་དེའི་མགུལ་ན་རྒྱལ་རིགས་རྣམས་ཀྱིས་བཞེངས་པའི་ལོ་པཎ་ཤེལ་གྱི་མཆོད་རྟེན་ཁྲི་ཕྲག་གསུམ། བང་རིམ་རྣམས་སུ་རྗེའུ་རིགས་རྣམས་ཀྱིས་བཞེངས་པའི་ཟོ་བོ་ཁྱུང་ལག་གི་མཆོད་རྟེན་རིན་པོ་ཆེ་ལས་གྲུབ་པ་ཁྲི་ལྔ་བརྒྱ། བྲམ་ཟེའི་རིགས་ཀྱིས་བཞེངས་པའི་བཀྲ་ཤིས་སྒོ་མང་གི་མཆོད་རྟེན་རིན་པོ་ཆེ་སྣ་ཚོགས་ལས་གྲུབ་པ་ཁྲི་ཕྲག་གཉིས་དང་སྟོང་ཕྲག་གཅིག །དམངས་རིགས་རྣམས་ཀྱིས་བཞེངས་པའི་རིན་པོ་ཆེའི་རྣམ་པར་རྒྱལ་བའི་གསས་ཁང་འབུམ་ཕྲག་གཉིས་དང་ཁྲི་ཕྲག་གཅིག་གིས་མཚོན། རིན་པོ་ཆེ་སྣ་ཚོགས་པ་ལས་གྲུབ་པའི་གསས་ཁང་དང་མཆོད་རྟེན་བསམ་གྱིས་མི་ཁྱབ་བོ། །རི་བོ་དེའི་ཕྱོགས་བཞིར་རིན་པོ་ཆེའི་བྲག་རི་ཤར་ན་སེང་གེ །བྱང་ན་རྟ་མཆོག །ནུབ་ན་རྨ་བྱ། ལྷོ་ན་གླང་ཆེན་འདྲ་བ་བཞིའི་ཁ་ནས་ཆུ་བོ་ཆེན་པོ་བཞི་ཕྱོགས་བཞིར་འབབས། དགོས་རྒུ་ཚངས་པའི་ཤིང་མི་འདྲ་བ་བརྒྱ་དང་ལྔ་བཅུ་ལ། བྱ་རིགས་མི་མཐུན་པ་བརྒྱ་དང་ལྔ་བཅུས་སྐད་འགྱུར་སྟོང་རྩ་གཉིས་སྒྲོགས་པ་གནས། ཕྱོགས་མཚམས་རྣམས་སུ་མེ་ཏོག་ཨུད་འབར་གྱི་ཚལ་དང་། བདུད་རྩི་སྨན་ཆུའི་རྫིང་བུ་ཀུན་ནས་འཁོར་བར་གནས། བང་རིམ་རྣམས་སུ་ཐེག་པ་རིམ་དགུའི་སྒྲུབ་ཕུག་ཏུ་ཏིང་ངེ་འཛིན་ལ་མཉམ་པར་བཞག་པ་མང་དུ་བཞུགས། ཕྱི་རིམ་དུ་རི་དབང་བརྒྱ་དང་རྩ་བརྒྱད། རི་ཕྲན་སུམ་བརྒྱ་དྲུག་ཅུ། དེ་དག་རྣམས་སུ་བྱ་སྐྱིབས། ནགས་ཁྲོད། མེ་ཏོག་གི་ལྡིང་ཁང་། སྒྲུབ་གནས་ཕུན་སུམ་ཚོགས་པ་སུམ་བརྒྱ་དང་དྲུག་ཅུ་ཡོད་ཅིང་། དེའི་ཕྱི་རིམ་ན་པདྨ་དང་རིན་པོ་ཆེའི་སྐྱེད་མོའི་ཚལ་བཞི་ཡོད་དོ། །གཡུང་དྲུང་དགུ་བརྩེགས་རིའི་ཤར་ན། སྟོན་པ་བཞུགས་པའི་གནས་གསས་ཁང་ཤམ་པོ་ལྷ་རྩེ་ཞེས་པ། རིན་པོ་ཆེ་སྣ་བཞི་ལས་གྲུབ་པ། ཟུར་བརྒྱད་དང་ལོགས་བརྒྱད་ལ་སྒོ་མོ་བཅུ་དྲུག་བཙུག་པ། དབུ་རྩེ་སུམ་ཅུ་རྩ་གསུམ་ལ་ཏོག་ཆེན་སུམ་ཅུ་རྩ་གསུམ་གསལ་བ། ནང་དུ་ཡུམ་ཆེན་མོ་སུམ་ཅུ་རྩ་གསུམ་གྱི་ཕོ་བྲང་དང་། བར་ཁྱམས་སུ་རྒྱུའི་བོན་བཞིའི་འདོད་ཡོན་གྱི་བཀོད་པ་གནས་པ། ནང་གི་དབུ་རྩེ་ལ་འབྲས་བུའི་བོན་བཞི་དང་། ཞི་རྒྱས་དབང་དྲག་བཞིའི་བཀོད་པ་གནས་པ། དེའི་དབུས་སུ་ཀུན་ཏུ་བཟང་པོ་རྒྱལ་བ་རྒྱ་མཚོའི་ཞིང་ཁམས་དང་བཀོད་པ་གསལ་པ། ལྷོ་ན་རྒྱལ་ས་བར་པོ་སོ་བརྒྱད་བྱ་བ་རིན་ཆེ་སྣ་བརྒྱད་ལས་གྲུབ་པ། རིན་པོ་ཆེའི་ཁ་པད་གཡུའི་ཡ་གད། གསེར་གྱི་བྱ་འདབ། རིན་པོ་ཆེ་སྣ་ལྔའི་ཆུན་འཕྱང་འཕྲུལ་བ། སྟེང་དུ་ཕྱོགས་བཞི་མཚམས་བརྒྱད་དུ་སོ་ཕག་གི་མཁར་བརྒྱད་མཐོ་བའི་དབུས་སུ་ཕྱྭ་མཁར་གཡུ་རྩེ་ཅན་ཟུར་བཞི་ལོགས་བརྒྱད་ལ་སྒོ་བརྒྱད་ཅོག་དང་བཅས་པ། ཀེའུ་ཚང་སྟོང་དང་ལྔ་བརྒྱ་གསལ་བ། དེ་ནི་གཤེན་རབ་ཀྱི་ཡབ་རྒྱལ་བོན་དང་། ཡུམ་རྒྱལ་བཞེད་མའི་བཞུགས་གནས་ཏེ་སྟོན་པ་ཉིད་འཁྲུངས་གནས་ཀྱང་ཡིན་ནོ། །ནུབ་ན་གསས་མཁར་ཁྲི་སྨོན་རྒྱལ་བཞད་ཅེས་པ་རིན་པོ་ཆེ་སྣ་བདུན་ལས་གྲུབ་པ། མཐིང་གི་ཡ་གད་གསེར་གྱི་བྱ་འདབ། རིན་པོ་ཆེའི་གདུང་འབུར། ཤི་ཤོན་གྱི་དར་བུ་ཁད། སྟེང་དུ་རྣམ་པར་རྒྱལ་བའི་ཁང་བཟང་བཞི། གར་ཆེན་གསས་ཀྱི་ཁང་བཟང་བཞི། སྒོ་རྒྱན་གྱི་མཆོད་རྟེན་བཞི། དབུ་རྩེ་ཏོག་ཆེན་ལྔ་དང་བཅུ་བདུན་གསལ་བ། དེ་ནི་གཤེན་རབ་ཀྱི་བཙུན་མོ་ཧོས་ཟ་རྒྱལ་མེད་མའི་བཞུགས་གནས་སྲས་གཏོ་བུ་དང་དཔྱད་བུ་འཁྲུངས་ས་ཡིན། བྱང་ན་གསས་ཁང་ཁོལ་མ་ནེའུ་ཆུང་ཞེས་པ་རིན་པོ་ཆེ་སྣ་བཞི་ལས་གྲུབ་པ། རྨངས་ལ་འབྱུང་བཞིའི་ཁྲི་འཕང་བརྟན་པ། ལོགས་བཞི་ན་འབྱུང་བཞིའི་པ་དྲྭ་འཁྲུགས་པ། ཟུར་བཞི་ན་འབྲུག་གི་གཉེན་འགྱུར་བ། ཁ་པད་ལ་ཙི་པའི་གདོང་རྔམ་པ། སྟེང་དུ་ཁྱུང་གུར་དང་ཁྱུང་འདབ་བརྗིད་པ། ཕྱོགས་མཚམས་བརྒྱད་དུ་ཤེལ་གྱི་ཅོག་ཆེན་བཞི་ལ་གཡུའི་ཁ་པད། བྱེ་རུའི་ཡ་གད་ལྡིང་བ། སྒོ་རྒྱན་རྟ་བབ་བཞི་ཅོག་དང་བཅས་པ། སྟེང་དུ་ཏོག་ཆེན་བཅུ་གཉིས། དབུས་ཀྱི་ཏོག་ཆེན་དང་བཅུ་གསུམ་གསལ་བ། དེ་ནི་བཙུན་མོ་དཔོ་ཟ་ཐང་མོའི་བཞུགས་གནས་སྲས་ལུང་འདྲེན་དང་རྒྱུད་འདྲེན་གཉིས་འཁྲུངས་ས་ཡིན་ནོ། །རྒྱལ་ས་ཆེན་པོ་དེ་བཞི་ཡང་གྲོང་ཁྱེར་ཆེན་པོ་རེ་རེའི་དབུས་སུ་ལྕགས་རི་དཔག་ཚད་བཞི་རེས་བསྐོར་བའི་ནང་དུ་ཕོ་བྲང་གྲུ་བཞིའི་ལོགས་རེ་ལ་རྒྱང་གྲགས་བཞི་བཞི་ཡོད་པ་ལ། ངོ་མཚར་གྱི་བཀོད་པ་བསམ་གྱིས་མི་ཁྱབ་པ་གསལ་བ། དེ་དག་གི་མཚམས་བཞི་ན་རིན་པོ་ཆེ་ལས་གྲུབ་པའི་རང་བྱུང་གི་མཆོད་རྟེན་བཞི། ལོགས་རེ་ལ་རྒྱང་གྲགས་གཉིས་རེ། ལྕགས་རི་དཔག་ཚད་གསུམ་གྱིས་བསྐོར་བའི་མཐར་གྲོང་ཁྱེར་ཆེན་པོ་རེ་རེ་ཡོད་པ། དེ་དག་གི་ཕྱི་རིམ་དུ་རིན་པོ་ཆེའི་རྭ་བ་ལྔ་ཀུན་ནས་གྲུ་བཞི་པ། ལོགས་བཞི་ལ་དཔག་ཚད་བརྒྱ་རེ་ཡོད་པས་བསྐོར་པའོ། །ར་བ་ཕྱི་མའི་སྒོ་བཞི་ན་རྒྱལ་པོ་ཆེན་པོ་བཞིས་སྒོ་སྲུང་ནས་གནས་སོ། །དེ་ལྟ་བུའི་རྒྱལ་ས་ཆེན་པོ་བརྒྱད་ར་བ་དང་བཅས་པ་དེ་དག་ནི་འཇིག་རྟེན་འདིའི་ས་སྤྱོད་ཀྱི་ཞིང་ཁམས་གཞན་ལས་ཁྱད་པར་འཕགས་པའི་ཡོན་ཏན་བདུན་ཡོད་དེ། གང་ཞེ་ན། མཁར་གཞན་རྣམས་ས་རྡོ་དང་རྩི་ཤིང་ལས་གྲུབ་པ། འཇིག་པ་ཅན། རྡུལ་ཅན། བཞུགས་ན་ཉམས་མི་དགྱེས་པ། རིན་པོ་ཆེའི་མཁར་ལྟ་བུ་ཡིད་དུ་འོང་བ་མ་ཡིན་པ་ལ་སོགས་པའི་སྐྱོན་ཅན་ནོ། །འོལ་མོའི་གླིང་གི་རྒྱལ་ས་ཆེན་པོ་དེ་དག་ནི། རྒྱུ་རིན་པོ་ཆེ་ལས་གྲུབ་པ། འཇིག་པ་དང་བྲལ་བ། རྡུལ་མེད་པ། བཞུགས་ན་ཉམས་དགྱེས་པ། ཡིད་དུ་འོང་བ། སྐྱོན་ཅུང་ཟད་ཀྱང་མེད་པ། སངས་རྒྱས་སྟོང་བྱོན་པའི་གནས་ཡིན་པ་དང་བདུན་ནོ། དེ་དག་གི་ཕྱི་རོལ་ནང་གླིང་ཆེན་པོ་བཅུ་གཉིས། གླིང་ཆུང་གྲངས་མེད་པ་ལ། གྲོང་དང་གྲོང་ཁྱེར་གྲོང་བརྡལ་བསམ་གྱིས་མི་ཁྱབ་པ་དང་བཅས་ཏེ་གནས་ཤིང་། དེ་དག་གི་ཕྱི་རིམ་བར་གླིང་ཆེན་པོ་བཅུ་གཉིས་སུ་གནས་ཏེ། ཤར་ན་རྒྱལ་རིགས་ཀྱི་རྒྱལ་ས། གྲོང་ཁྱེར་འབུམ་ཕྲག་ལྔ་བཅུ། ལྷོ་ན་རྗེའུ་རིགས་ཀྱི་རྒྱལ་ས། གྲོང་ཁྱེར་འབུམ་ཕྲག་སུམ་ཅུ། ནུབ་ན་བྲམ་ཟེའི་རྒྱལ་ས། གྲོང་ཁྱེར་འབུམ་ཕྲག་བདུན་ཅུ། བྱང་ན་དམངས་རིགས་ཀྱི་རྒྱལ་ས། གྲོང་ཁྱེར་འབུམ་ཕྲག་བཞི་བཅུ། མཚམས་བཞི་ན་གླིང་ཆེན་པོ་གཉིས་གཉིས་བརྒྱད་དེ་བཅུ་གཉིས་གནས་སོ། །དེ་དག་གི་ཕྱི་རིམ་ཕྱི་གླིང་ཆེན་པོ་བཅུ་དྲུག །དེ་དག་གི་ཕྱི་རིམ་ན་མཐའ་གླིང་ཆེན་པོ་བརྒྱད་དང་གླིང་ཕྲན་གྲངས་མེད་པར་གནས་སོ། །གཞན་ཡང་ཞིང་དེ་ན་བསྟན་པ་བཞག་པའི་གནས་གྲོང་ཁྱེར་སུམ་བརྒྱ་དང་དྲུག་ཅུ་ཡོད་ཅིང་། རྒྱལ་ཕྲན་སུམ་བརྒྱ་དྲུག་ཅུ་ལ་སོགས་རྟེན་དང་བརྟེན་པའི་བཀོད་པ་གྲངས་ལས་འདས་ཤིང་། དཔག་བསམ་ལྗོན་ཤིང་དགོས་རྒུ་འབྱུང་བ་སུམ་བརྒྱ་དང་དྲུག་ཅུ་དང་། དྲི་མེད་ལས། ཤིང་ལོ་ཁ་དོག་སྣ་ཚོགས་རང་འོད་ཀྱིས་གཅིག་གིས་གཅིག་མདངས་བསྐྱེད་ཅིང་། འོད་ཟེར་གསལ་བའི་གཞའ་ཚོན་འོད་དུ་འབར་བའི་ཤིང་གི་ཚལ། ཞེས་པའི་ཤིང་འཇའ་ཚོན་འོད་འབར་གྱི་གླིང་ཆེན་པོ། །ཡན་ལག་བརྒྱད་ལྡན་གྱི་མཚོ་ཆེན་པོ་སུམ་བརྒྱ་དང་དྲུག་ཅུ། མཚོ་ཕྲན་སྟོང་དང་རྩ་གཉིས་དང་། མེ་ཏོག་ཨུདྤལ་འདབ་མ་བརྒྱ་རྩ་བརྒྱད་པ་རིགས་མི་འདྲ་བ་མང་དུ་ཡོད་ལ། པདྨ་ཆེ་བ་རེ་རེའི་ཁ་ལ་གཤེན་གྱི་དྲང་སྲོང་བརྒྱད་བརྒྱད་རེ་བཞུགས་ནས་བདག་རྫོགས་ཀྱི་ཆོ་ག་མཛད་ཆོག་པ་དང་། འབྲིང་གི་ཁ་ལ་དྲང་སྲོང་བཞིའི་ཏིང་འཛིན་བསྒོམས་པ། ཆུང་བའི་ཁ་ལ་ཁྱེའུ་བུ་མོ་གཉིས་གཉིས་ཀྱིས་གླུ་གར་བསྒྱུར་རུང་བ་སོགས་ཡོད། རིན་པོ་ཆེའི་བྲག་རི་དང་། རིན་ཆེན་སྣ་ཚོགས་ཀྱི་གྲམ་པ་སྤུངས་པ། གསེར་གྱི་བྱེ་མ་བདལ་པའི་གླིང་ཡོད། འབྲུ་དགུའི་ཞིང་ས་དང་། ཞལ་ཟས་རོ་མཆོག་དང་ལྡན་པ་ཟད་པ་མེད་པར་ཡོད་དོ། །ཞིང་མདོ་ལས། ཞིང་དེ་ན་སྐྱེས་པའི་མི་རྣམས་ལ། ལོངས་སྤྱོད་ནི་སུམ་ཅུ་རྩ་གསུམ་གྱི་ལྷ་དང་མཉམ་མོ། །བསོད་ནམས་ནི་བསོད་ནམས་སྐྱེས་ཀྱི་ལྷ་དང་མཉམ་མོ། །དགའ་བ་ནི་དགའ་ལྡན་གྱི་ལྷ་དང་མཉམ་མོ། །དཔལ་འབྱོར་ནི་གནོད་སྦྱིན་གྱི་གྲོང་ཁྱེར་དང་མཉམ་མོ། །ཡོན་ཏན་ནི་བར་ལྷ་འོད་གསལ་གྱི་ལྷ་དང་མཉམ་མོ། །ཡུལ་དེར་སྐྱེས་པའི་མི་རྣམས་ཀྱང་། ཚེ་སྔ་ཕྱི་དྲན་པ། ལས་དགེ་སྡིག་ཤེས་པ། གནས་མཐོ་མན་རྟོགས་པ། དད་པ་དང་ལྡན་པ། དམ་ཚིག་དང་ལྡན་པ། ཁྲེལ་ཡོད་པའི་ངོ་ཚ་དང་ལྡན་པ། དགེ་བ་ལ་དད་པ། ཕར་ཕྱིན་བཅུ་དང་ལྡན་པ། བྱམས་སྙིང་རྗེ་དང་ལྡན་པ་ཤ་སྟག་གོ །ཞེས་དང་། མདོ་འདུས་ལས། འོལ་མོ་གླིང་གི་སེམས་ཅན་རྣམས། །ལོག་པ་མི་ལྟུང་བོན་ལ་སྤྱོད། །དགེ་ལ་སྤྱོད་པ་ཤ་སྟག་སྟེ། །ཀུན་ཀྱང་བླ་མེད་རྫོགས་སངས་རྒྱ། །ཞེས་སོ། །འོ་ན་སྡིག་ཅན་མི་དགུ་དང་གཏོ་བུ་དོད་དེ་ལ་སོགས་ཅི་ཞེ་ན། དེ་ནི་རྒྱལ་བའི་ཕྲིན་ལས་ཀྱི་གྲོགས་སུ་བྱུང་བ་སྟེ། དེ་དག་ལ་བརྟེན་ནས་འགྲོ་དོན་ཆེས་རྒྱ་ཆེན་པོར་མཛད་པའི་ཕྱིར་རོ། །མཐར་མུ་ཁྱུད་ཀྱི་རྒྱ་མཚོ་དང་། གངས་དབལ་སོ་ཅན་གྱི་ར་བས་བསྐོར་ནས་གནས་པས་རྫུ་འཕྲུལ་ཅན་མ་གཏོགས་ནང་དུ་མི་ཐར་བའོ། །ཞིང་གཞན་ལས་ཞིང་ཁམས་འདི་ཉིད་ཁྱད་དུ་འཕགས་པའི་ཡོན་ཏན་ཆེན་པོ་བདུན་ཡོད་དེ། གང་ཞེ་ན། བསྟན་པ་རྣམ་གསུམ་རྗེས་སུ་བཞག་པ་སྐུ་གསུང་ཐུགས་ཀྱི་བསྟན་པ་མ་རྫོགས་བར་དུ་བརྟན་པས་ (༡)། ལོག་པ་གཞན་གྱིས་བསྟན་པ་བསྣུབ་མི་ནུས་པར་བསྟན་པ་གནས་པ་ (༢)། ཞིང་དེའི་མི་རྣམས་ལོག་པའི་ཆོས་སྒོར་བཅུག་མི་ནུས་པས་ལོག་ཆོས་སྤྱད་པ་མེད་པ་ (༣)། རྫུ་འཕྲུལ་ཅན་མ་གཏོགས་ལོག་པའི་སྡེ་དང་གཞན་དག་གང་གིས་ཀྱང་དབལ་སོ་གངས་ཀྱི་ར་བ་ལས་བརྒལ་མི་ནུས་པས་ཕལ་གྱིས་སྤྱོད་ཡུལ་དུ་མ་གྱུར་པ་ (༤)། སངས་རྒྱས་ཀྱི་བསྟན་པ་མ་རྫོགས་ཀྱི་བར་དུ་དགེ་སྤྱོད་ཀྱི་སྲོལ་མི་ཉམས་པ་ (༥)། ཞིང་དེར་སྐྱེས་པའི་མི་རྣམས་མི་ཁོམ་པའི་གནས་དང་ངན་སོང་སོགས་ལོག་པར་མི་ལྟུང་བ་ (༦)། ཀུན་ཀྱང་དག་པའི་ཞིང་ནས་ཞིང་དུ་བགྲོད་པའི་མཐར་མངོན་འཚང་རྒྱ་བ་ (༧) སྟེ། དོན་རྣམ་པ་བདུན་གྱིས་འཕགས་པའི་ཚུལ་དོན་ལ་གནས་པའོ། །ཞིང་ཁམས་འདི་ལ་མཚན་གྱི་རྣམ་གྲངས་ཡང་རྒྱ་གར་གྱི་མི་རྣམས་ཀྱིས་ཤམ་བྷ་ལ། ཞང་ཞུང་གི་མི་རྣམས་ཀྱིས་སྟག་གཟིག་ཁྲོམ་གྱི་ཡུལ། བོད་ཀྱི་མི་རྣམས་ཀྱིས་སྟག་གཟིག་གི་ཡུལ་འོལ་མོ་ལུང་རིང་། ཨོ་རྒྱན་གྱི་མི་རྣམས་ཀྱིས་ནུབ་ཕྱོགས་བདེ་བ་ཅན་གྱི་ཞིང་ཟེར་རོ། །ཞེས་སོགས་མདོ་དྲི་མེད་ལས་བཤད་དོ། །

གཉིས་པ་ས་ཚིགས་ཀྱི་ཡུལ་དབུས་ནི་བོད་ཡུལ་གྱི་གངས་ཏེ་སེ་དང་མཚོ་མ་པང་གཉིས་ཡིན་པར་ཞི་ཁྲོ་རྩ་འགྲེལ་ལས་གསུངས། དེའང་བོད་ཡུལ་གྱི་ཏི་སེ་ནི་ས་སྐྱ་པཎྚི་ཏས་རབ་དབྱེར། སྤྲེའུའི་རྒྱལ་པོ་ཧ་ནུ་མ་དྷས་སྟག་གཟིག་ཡུལ་གྱི་གངས་ཏེ་སེ་ལ་ཚལ་གཅིག་བཅད་ནས་ལག་པར་ཁྱེར་བ་བོད་ཡུལ་དུ་འཕངས་པ་ལས་གྲུབ་པར་རིགས་བྱེད་ཀྱི་གཏམ་ལས་བྱུང་བར་བཤད་དོ། །

གཉིས་པ་ལ་གཉིས། གདུང་བརྒྱུད་འཛིན་པའི་རྒྱལ་པོ་དྲུག་དང་། འཛམ་གླིང་སྤྱིའི་རྒྱལ་རབས་འཕེལ་ཚུལ་ལོ། །དང་པོ་ནི། སྤྱིའི་གྲོལ་ཕུགས་ནི་སྔར་བཤད་པ་ལྟར་འོད་གསལ་གྱི་ལྷ་ཡིན་ལ། ཞིབ་པར་སྒྲ་འགྲེལ་ལས། སངས་པོ་དང་ཆུ་ལྕམ་གཉིས་ལས་སྲིད་པ་ཐམས་ཅད་གྲོལ་བ་སྟེ། དེ་ཡང་དེ་གཉིས་ལས་སྲས་མིང་སྲིང་བཅོ་བརྒྱད་བལྟམས་པའི། གཅེན་པོ་སྲིད་རྗེ་འབྲང་དཀར་དང་། ལྷ་ཟ་ངང་གྲགས་མ་འཚོས་པ་ལས། སྲས་ཕོ་བཅོ་བརྒྱད་མོ་བཅོ་བརྒྱད་བལྟམས་པའི་ཆེ་བ་ལྷ་རབས་གཉན་རུམ་རྗེ་བྱ་བ་གྱ་ནོམ་སྣང་བའི་ལྷ་གཅིག་ཤི་བ་དེར་སྐྱེས་པ་ཡིན། དེའི་སྲས་གནམ་ལྷ་དཀར་པོ། དེའི་སྲས་བརྒྱུད་དུ་གནམ་ཐེན་རྗེ་སོགས་གནམ་ནས་འཐེན་དགུ་གཅིག་བརྒྱུད་དུ་བལྟམས། ཞེས་སོ། །དེའང་གནམ་ནས་འཐེན་དགུ་སོགས་ནི་ལྟ་བ་ཁྱུང་ཆེན་ལྡིང་བའི་རྒྱུད་ལས། མིའི་རྒྱུད་སྟོང་བདལ་ལྷ་ལས་ཆད། །དང་པོ་ཁ་ཡེ་མུ་ལ་འཐེན། །དེ་ནས་མུ་སངས་བལ་ལ་འཐེན། །དེ་ནས་བལ་སངས་གཡེན་ལ་འཐེན། །དེ་ནས་གཡེན་སངས་ཕྱྭ་ལ་འཐེན། །དེ་ནས་ཕྱྭ་སངས་འོལ་ལ་འཐེན། །དེ་ནས་འོལ་སངས་ཡུལ་ལ་འཐེན། །དེ་ནས་ཡུལ་སངས་དགུང་ལ་འཐེན། །དེ་ནས་རླུང་སངས་འོད་ལ་འཐེན། །དེ་ནས་འོད་གསལ་དམུ་ལ་འཐེན། །ཐེན་དགུ་འོད་ཀྱི་སྙིགས་མ་ལས། །རྒྱལ་པོ་དམུ་ཕྱུག་སྐྱེ་རབས་བཞག །དམུ་རྒྱལ་དེ་ཡི་གདུང་འཛིན་དུ། །དམུ་རྒྱལ་ལམ་པ་ཕྱག་དཀར་བཞག །ཅེས་དང་། དམུ་རྒྱལ་ཕྱག་དཀར་གདུང་འཛིན་དུ། །དམུ་རྒྱལ་བཙན་པ་གྱེར་ཆེན་བཞག །དམུ་རྒྱལ་དེ་ཡི་གདུང་འཛིན་དུ། །རྒྱལ་པོ་ཐོག་རྗེ་བཙན་པ་བཞག །དམུ་རྒྱལ་དེ་ཡི་གདུང་འཛིན་དུ། །དམུ་རྒྱལ་ལེན་གྱི་ཐེམ་སྐས་བཞག དམུ་རྒྱལ་དེ་ཡི་གདུང་འཛིན་དུ། །རྒྱལ་བོན་ཐོད་དཀར་གདུང་དུ་བཞག །ཅེས་པའི་སྔ་མ་སྔ་མའི་སྲས་ཕྱི་མ་ཕྱི་མ་ཡིན་པར་བཤད་དོ། །དེའང་དྲི་མེད་དང་རྒྱུད་ཉི་སྒྲོན་གཉིས་མཐུན་པར་གླིང་བཞི་སྐྱོབ་པའི་ལྷ་རེ་ཡོད་པ་ལས། ལྷ་ཁྲི་ཤེས་དཀར་པོ་འཛམ་བུ་གླིང་གི་ལྷ་ཡིན་པས་དེའི་ཐུགས་ཀྱི་སྤྲུལ་པ་ལ། གསས་ཆེན་རིགས་ལྔ་མཁའ་འགྱིང་དང་དྲུག་གིས་བྱིན་གྱིས་བརླབས་པའི་སྲས་དྲུག་རིན་པོ་ཆེའི་སྒོ་ང་ལས་འཁྲུངས་པ་ནི་གདུང་རྒྱུད་འཛིན་པའི་རྒྱལ་པོ་དྲུག་སྟེ། དམུ་རིགས་གཤེན་ལྷའི་གདུང་རྒྱུད། ཤཱག་རིགས་གར་གསས་ཀྱི་གདུང་རྒྱུད། ཧོས་རིགས་གནམ་གསས་ཀྱི་གདུང་རྒྱུད། དཔོ་རིགས་གསས་རྗེའི་གདུང་རྒྱུད། རྒྱ་ཧ་ཤང་རྒོད་གསས་ཀྱི་གདུང་རྒྱུད། གཉེན་རིགས་མཁའ་འགྱིང་གི་གདུང་རྒྱུད་དང་དྲུག་གོ །དེ་ཡང་གཤེན་ལྷའི་ཐུགས་ལས་སྒོང་སྐྱེས་སུ་གཅེན་པོ་འཁོར་བསྒྱུར་དམུ་ཕྱུག་སྐྱེར་གཞོན་བྱ་བ་བྱུང་། དེའི་སྲས་དམུ་རྒྱལ་ལམ་པ་ཕྱག་དཀར། དེའི་སྲས་དམུ་བཞིར་རྒྱལ་པོ། །དེའི་སྲས་དམུ་རྒྱལ་བཙན་པ་གྱེར་ཆེན། དེའི་སྲས་དམུ་རྒྱལ་བཙན་པོ། །དེའི་སྲས་དམུ་རྒྱལ་ཐོག་རྗེ་བཙུན་པ། དེའི་སྲས་དམུ་རྒྱལ་ལེན་གྱི་ཐེམ་སྐས། དེའི་སྲས་རྒྱལ་བོན་ཐོད་དཀར། དེའི་སྲས་སྟོན་པ་གཤེན་རབ་ཡིན་ནོ། །དེའི་འོག་མ་ཤག་རིགས་རྒྱལ་པོ་འཁོར་བ་ཅན། དེའི་སྲས་མུ་ཁྱུད་འཛིན། ཟས་གཙང་མའི་སྲས་ཤཱཀྱ་ཐུབ་པའི་བར་དུའོ། །དེའི་འོག་མ་ཧོས་རིགས་ཀྱི་རྒྱལ་པོ་ཡིད་ལ་བཙན་པ། དེའི་སྲས་ཧོས་རྗེ་བཙན་འབར་རོ། །དེའི་འོག་མ་དཔོ་རིན་ཆེན་འབར་བ། དེའི་སྲས་དཔོ་རྗེ་དཔལ་ཐོག་གོང་། དེའི་འོག་མ་རྒྱ་ཡེ་མཁྱེན་འཕྲུལ་གྱི་དབང་ཡིག་ཅན། དེའི་སྲས་རྒྱ་ཀུན་མཁྱེན་སྐོས་ཀྱི་དབང་ཡིག་ཅན་ནོ། །དེའི་འོག་མ་གཉན་ཁྱུང་རུམ་རྒྱལ་བ། དེའི་སྲས་གཉན་རྗེ་འོད་གསལ་འོད་ལྡན་ནོ། །ཞེས་སོ། །

གཉིས་པ་འཛམ་གླིང་མིའི་རྒྱལ་རབས་འཕེལ་ཚུལ་ནི། གནམ་ནས་འཐེན་དགུ་གོང་དང་མཐུན། དམུའི་ཐ་མ་འོད་གསལ་དམུ་ལ་འཐེན་ཞེས་པའི། དམུ་ཐེན་རྗེ་ཞེས་བྱ་བ། དེའི་སྲས་འཕྲུལ་ཆ་འལ་འོལ། ཁྲི་ཆ་འལ་འོལ། སྟག་ཆ་འལ་འོལ་དང་གསུམ་བལྟམས་པའི། འཕྲུལ་ཆ་ལ་ལྷ་རབས་བྱེ་བ་གྲོལ་ཏེ་ཕལ་ཆེར་གནམ་གྱི་གཟའ་སྐར་དུ་སོང་། ཁྲི་ཆ་ལ་བྱེ་བ་གྲོལ་ཏེ་བར་གྱི་གཡེན་ཁམས་སུ་སོང་། སྟག་ཆ་ལ་ཡབ་བླ་བདལ་དྲུག་ཅེས་བྱ་བ་ལྷ་དབང་བརྒྱ་བྱིན་བལྟམས། དེ་ལ་མཛེས་ལྡན་མ་ལ་སོགས་བཙུན་མོ་སུམ་ཅུ་རྩ་གསུམ་ཡོད་པའི། མཛེས་ལྡན་མ་ལ་སྲས་བདུན་བལྟམས་པ་ནི། ཡར་གྱི་གཅེན་གསུམ་བསམ་གཏན་གོང་མར་གཤེགས། མར་གྱི་གཅུང་གསུམ་སྲིད་པའི་ཡུལ་ལྷར་གྲོལ། ཁྲི་བར་ལ་བདུན་ཚིགས་ལྷ་རབས་གཉན་རུམ་རྗེ་ཞེས་བྱ་བ། ཡབ་ཀྱི་འཛམ་བུ་གླིང་གི་རྒྱལ་པོ་བཏང་པས། །ས་དོག་ལ་གཤེགས་ནས་མིའི་རྗེ་ལྷས་མཛད་པ་ནི་མང་པོས་བཀུར་བ་ཞེས་བྱ་སྟེ། དེ་དག་ནི་སྒྲ་འགྲེལ་དང་། ཞི་ཁྲོ་རྩ་འགྲེལ་དང་། བསྒྲགས་བྱང་རྣམས་དོན་མཐུན་པར་གསུངས་སོ། །དུས་ནི་ཚེ་ལོ་བརྒྱད་ཁྲི་ཡན་ཆད་དུ་མངོན་ཏེ། འཁོར་ལོས་བསྒྱུར་བ་བཞིའི་གོང་མ་ཡིན་པས་སོ། །ཞི་ཁྲོ་རྩ་འགྲེལ་ལས། རྒྱལ་པོ་མང་པོས་བཀུར་བ་ནི། ཚེ་ལོ་འབུམ་པ་མར་གཉའ་ཆག་པའི་དུས་སུ་བྱུང་། ཞེས་པས་དེ་ནི་གོང་དུ་བཤད་པའི་འབྲས་ཀྱི་སྐལ་བས་རྒྱལ་བའི་རྒྱལ་པོ་མང་པོས་བཀུར་བ་ཞེས་བྱ་བ་དེ་ཉིད་ཡིན་ཏེ། དེ་ཉིད་ལས། སྐལ་གྱིས་རྒྱལ་པས་རྒྱལ་པོར་མིང་བཏགས། མི་ཀུན་གྱིས་གཙུག་ཏུ་ཁུར་བས་གཙུག་ཁྲི་བཙན་པོའང་ཟེར། མང་པོས་བཀུར་བའི་རྒྱལ་པོ་ཞེས་ཀྱང་བྱ། མིའི་རྒྱལ་པོ་ལ་དེ་ལས་སྔ་བ་མེད་པས། ཞང་ཞུང་གི་སྐད་དུ་ཐ་ཚན་ཧི་སངས་སྐྱེས་ཞེས་པ། བོད་སྐད་དུ་ཐམས་ཅད་ལས་སྔ་བའི་རྒྱལ་པོ་ཞེས་བྱའོ། །ཞེས་སོ། རྗེ་མང་བཀུར་གྱི་སྲས་རྒྱུད་ལ་གཅིག་རྒྱུད་དགུ་བྱུང་བ་ནི་ལྷ་སྲས་འོད་ལེགས་ལ་སོགས་ལེགས་དགུའོ། །ལེགས་དགུའི་ཐ་མའི་སྲས་ནི་ལྷ་སྲས་སྤྲིན་མགྲིན་ལྡེའོ། །དེའི་སྲས་རྒྱུད་ལ་ལྷ་རབས་ཉི་ཤུ་རྩ་བརྒྱད་ཀྱི་བར་དུ་གཅིག་རྒྱུད་ཡིན་ཏེ། སྡོམ་ཚིག་ནི། ལྷ་སྲས་སྤྲིན་མགྲིན་ (༡)། དགེ་མཆོག་ལྡེ་ (༢)། གསོ་སྦྱོང་ལྡེ་ (༣) དང་སྤྱི་བོར་སྐྱེས་ (༤)། ལེགས་པ་ (༥) ཉེ་མཉེས་ (༦) ལོག་ཅན་ལྡེ་ (༧)། ལེགས་ལྡེ་ (༨) བཏང་ལེགས་ (༩) བཏང་བཟུང་ལྡེ་ (༡༠)། ཤ་ཀུ་ལེགས་པ་ (༡༡) ཚེ་ལེགས་དང་ (༡༢)། ཀུ་ཤུ་ཉེ་ལེགས་ (༡༣) ཤིང་ཆེ་བརྩན (༡༤)། ལེགས་མཐོང་ (༡༥) མཐོང་ཆེན་ (༡༦) གནོད་སེལ་ལྡེ་ (༡༧)། ཤས་ལྡན་ (༡༨) དན་སྤོང་ (༡༩) ལྷུན་པོ་མཛེས་ (༢༠)། དོན་འགྲོ་ (༢༡) མཛེས་པ་བཀའ་སྒྲགས་ལྡེ་ (༢༢)། རབ་ཏུ་བཀའ་ (༢༣) ཆེ་སྡེ་བྱེད་རྒྱལ་ (༢༤)། ཕྱོགས་བདག་སྲིད་པ་ (༢༥) དངུལ་བཟང་ལྡེ་ (༢༦)། རྒྱལ་བྱེད་ལྡེ་དང་ (༢༧) ལྷ་ཆེན་འོད་ (༢༨)། ཞེས་པའི་སྔ་མ་སྔ་མའི་སྲས་ཕྱི་མ་ཕྱི་མ་དག་ཡིན་ནོ། །ལྷ་སྲས་ལྷ་ཆེན་འོད་ལྡེ་ལ། བཙུན་མོ་བཞི་བཅུ་རྩ་གསུམ་ཡོད་པ་ལ་སྲས་ཉིས་བརྒྱ་ལྔ་བཅུ་འཁྲུངས་པས། དེར་སྲས་མང་བས་རྒྱལ་སྲིད་གྲོང་སྤྲང་དུ་སོང་སྟེ་ཐམས་ཅད་དམངས་སུ་ཕབས་སོ། གཅིག་རྒྱལ་སར་བཏོན་བ་ནི་ལྷ་སྲས་མུ་ཁྱུད་སྐྱེས་སོ། །དེའི་སྲས་ལྷུན་པོ་འཇིགས་བྱེད། དེའི་སྲས་ཤིང་རྟ་འཁོར་ལོ་སྟེ། དེའི་སྲས་མཆེད་གསུམ་ནི། ཤིང་རྟ་བརྒྱ་པ། ཤིང་རྟ་བཅུ་པ། ཤིང་རྟ་ལྔ་པའོ། །ལྷ་སྲས་དེ་གསུམ་གྱི་བུ་རྒྱུད་ལ་རྒྱལ་པོ་ལྔ་སྟོང་བྱུང་། དེ་ལ་ཀ་ལིང་ཀའི་རྒྱལ་པོ་བདུན་སྟོང་བྱུང་། དེ་ལ་སྒྲ་ངན་གྱི་རྒྱལ་པོ་བརྒྱད་སྟོང་བྱུང་། དེ་ལ་ཐོང་པ་ཅན་གྱི་རྒྱལ་པོ་དགུ་སྟོང་བྱུང་། དེ་ནས་ཡན་ལག་ཅན་གྱི་རྒྱལ་པོ་ཁྲིར་བྱུང་ངོ་། །ཞེས་ཞི་ཁྲོ་རྩ་འགྲེལ་ལས་སོ། །གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་བཤད་རིན་པོ་ཆེའི་མཛོད་ལས། གདུལ་བྱ་འཇིག་རྟེན་ཁམས་ཀྱི་ཆགས་ལུགས་མདོར་ཙམ་བཤད་པ་སྟེ་རབ་བྱེད་དང་པོའོ།། །།

རབ་བྱེད་གཉིས་པ།

རབ་བྱེད་གཉིས་པ། འདུལ་བྱེད་སངས་རྒྱས་འཇིག་རྟེན་དུ་བྱོན་ནས་འགྲོ་དོན་མཛད་ཚུལ་སྤྱི་དང་འོལ་གླིང་དུ་བསྟན་པ་དར་ཚུལ་མདོ་ཙམ་བཤད་པ།

དེ་ལྟར་གདུལ་བྱ་འཇིག་རྟེན་གྱི་ཆགས་ལུགས་ཟུར་ཙམ་བཤད་ནས། འདུལ་བྱེད་སངས་རྒྱས་ཀྱི་ཕྲིན་ལས་ཤར་ཚུལ་བསྟན་པ་ལ་གསུམ། མུན་སྒྲོན་གྱི་བསྐལ་པ་འབྱུང་ལུགས། སྤྱིར་བསྐལ་བཟང་འདིར་གང་ཞིག་བྱོན་པ། སྒོས་བདག་ཅག་གི་སྟོན་པ་བྱང་ཆུབ་ལམ་དུ་ཇི་ལྟར་གཤེགས་པའི་ཚུལ་ལོ། །དང་པོ་ནི། སངས་རྒྱས་འཇིག་རྟེན་ན་བྱོན་པའི་བསྐལ་པ་རྣམས་ནི་སྒྲོན་བསྐལ་དང་། མི་བྱོན་པའི་བསྐལ་པ་རྣམས་ནི་མུན་པའི་བསྐལ་པ་ཞེས་བྱ་ཞིང་། མུན་བསྐལ་ནི་ཤིན་ཏུ་མང་ལ་སྒྲོན་བསྐལ་དཀོན་པ་སྟེ། ཞི་ཁྲོ་རྩ་འགྲེལ་ལས། བསྐལ་པ་འདིའི་གོང་དུ་མུན་པའི་བསྐལ་པ་བཞི་བཅུ་བྱུང་། དེ་ནས་ད་ལྟའི་བསྐལ་པ་བཟང་པོ་ལ་སངས་རྒྱས་སྟོང་རྩ་གཉིས་འབྱོན། བསྐལ་པ་འདི་འདས་པའི་འོག་ཏུ་མུན་བསྐལ་དྲུག་ཅུ་འདས་པ་དང་བསྐལ་པ་སྙན་པ་ཆེན་པོ་ལ་སངས་རྒྱས་ཁྲི་འབྱོན། དེ་ནས་མུན་བསྐལ་བརྒྱད་ཁྲི་འདས་ནས་བསྐལ་པ་ལེགས་པ་བཀྲམ་པ་བྱ་བ་ལ་སངས་རྒྱས་བརྒྱད་ཁྲི་འབྱོན། དེ་ནས་མུན་བསྐལ་སུམ་བརྒྱ་འདས་ནས་བསྐལ་པ་ཡོན་ཏན་བཀོད་པ་བྱ་བ་ལ་སངས་རྒྱས་བརྒྱད་ཁྲི་འབྱོན། སངས་རྒྱས་བྱོན་པ་རྣམས་ནི་སྒྲོན་མའི་བསྐལ་པ་ལ། མི་བྱོན་པ་རྣམས་ནི་མུན་པའི་བསྐལ་པའོ། །ཞེས་དང་། དྲང་དོན་མུན་སེལ་ལས། བསྐལ་པ་བརྒྱ་དང་རྩ་གཅིག་གནས་པ་ལ། །བརྒྱ་ལ་འཇིག་རྟེན་འདི་རུ་སྟོན་པ་མེད། །ཅེས་སོ། །

གཉིས་པ་བསྐལ་བཟང་འདིར་གང་ཞིག་འབྱོན་པ་ལ་གསུམ། བརྒྱད་ཁྲི་བར་འབྱོན་པ་འཁོར་ལོས་བསྒྱུར་བ། མར་འགྲིབ་ཏུ་འབྱོན་པ་མཆོག་གི་སྟོན་པ། ཡར་འཕེལ་དུ་འབྱུང་བ་རྣམ་རང་དགྲ་བཅོམ་མོ། །དང་པོ་ནི། རྒྱུ་བསྐལ་པ་ཆེན་པོ་བརྒྱ་ལ་བསོད་ནམས་ཀྱི་ཚོགས་བསགས་པ་ལས་བྱུང་བའོ། །ངོ་བོ་ནི་འཁོར་ལོས་བསྒྱུར་བའི་རྒྱལ་པོ་སྟེ། དེའང་གསེར་དངུལ་ཟངས་ལྕགས་ཀྱི་འཁོར་ལོས་བསྒྱུར་བ་བཞི། རིམ་བཞིན་གླིང་བཞི་དང་། བྱང་ཕྱོགས་མ་གཏོགས་པའི་གླིང་གསུམ་དང་། ཤར་ལྷོ་གཉིས་དང་། ལྷོ་གླིང་ཁོ་ན་སྟེ་བཞི་ནི་རིམ་པ་ལྟར་དེ་དག་གི་འདུལ་ཞིང་ངོ་། །འབྱོན་ཚུལ་ནི་ལྷན་ཅིག་ཏུ་ཟུང་རེ་མི་འབྱོན་ཏེ་འགྲན་ཟླ་མེད་པའི་ལས་བསགས་པས་སོ། །རྟོགས་པའི་ཁྱད་པར་ནི། གསེར་དངུལ་ཟངས་ལྕགས་བཞི་རིམ་པ་ལྟར་ས་བཞི་བ། གསུམ་པ། གཉིས་པ། དང་པོ་ནོན་པའོ། །འདུལ་ལུགས་ཀྱི་ཁྱད་པར་ནི། གསེར་འཁོར་ཅན་ནི་ཕས་བསུ། དངུལ་ཅན་ནི་རང་འགྲོ་བ། ཟངས་ཅན་གཡུལ་ཤོམ་པ། ལྕགས་ནི་མཚོན་ཆས་བསྡིག་པ་སྟེ་ཕམ་རྒྱལ་གནོད་པ་ནི་མེད་དེ་བྱང་ཆུབ་སེམས་དཔའི་སྤྱོད་ཚུལ་དང་མི་འབྲལ་བས་སོ། །མཚན་དཔེ་ནི་སངས་རྒྱས་ལས་ཅུང་ཞིག་མི་གསལ་བ་དང་འོད་མེད་པའོ། །སྐྱེ་བ་ནི་གོས་དང་བཅས་པ་གསལ་བར་ཤེད་རྫོགས་སུ་བསོད་ནམས་སྟོབས་ཀྱིས་སྐྱེ་བའོ། །གཉིས་པ་མར་འགྲིབ་ཏུ་འབྱོན་པ་མཆོག་གི་སྟོན་པ་ལ་གཉིས། རྒྱུ་དང་འབྱོན་ཚུལ་ལོ། །དང་པོ་རྒྱུ་ནི་འོག་མིན་གཤེན་ལྷའི་ཐུགས་རྗེ་ལས་སྐྱེས་པ་སྟེ། རྒྱུད་ཉི་ཟེར་སྒྲོན་མ་ལས། ཚེ་ལོ་དཔག་མེད་བཅུ་པའི་དུས། །འོག་མིན་དབྱིངས་ཀྱི་གཤེན་ལྷ་ནི། །འགྲོ་ལ་བརྩེ་དགོངས་འགྲོ་དྲུག་གི །(ལས་མར་འགྲིབ་ཀྱི་སེམས་ཅན། མཆན།) སྤྱོད་ངན་ལ་ཐུགས་མུག་ནས། །གདུང་ཤུགས་སྤྱན་ཆབ་ཆུར་འབྲུག་པ། །གཟུགས་ཁམས་གོང་མའི་ལྷ་གནས་ཀྱི། །གནས་གཙང་རིགས་ལྔའི་དང་པོ་ནི། །སྲིད་པ་གུང་སངས་གནས་དག་ཏུ། །ལྷ་རྒྱལ་ཁྲི་སྟོང་འོད་ཟེར་དང་། །ཡུམ་ནི་གསས་ཟ་ཀུན་ཤེས་གཉིས། །བཞུགས་པའི་སྤྱི་བོར་ཆལ་གྱིས་བབ། །འོད་ཟེར་ཁ་དོག་སྟོང་དུ་འབར། །འོད་ཟེར་དེ་ཡི་སྙིང་པོ་ལས། །འགྲོ་བ་ཐར་པར་འདྲེ་ན་པ་ཡི། སྲས་ནི་སངས་རྒྱས་སྟོང་གི་རྒྱུ། །ཁྱེའུ་སྟོང་དང་རྩ་གཉིས་འཁྲུངས། ཞེས་སོ། །དེ་ནས་ཚེ་ལོ་བདུན་འབུམ་ཐུབ་པའི་དུས་སུ་མེ་ཏོག་པདྨ་ཧ་སྤུངས་ཀྱི་རྩེ་ལ་སྲས་སྟོང་རང་བྱུང་དུ་འཁྲུངས་ཏེ། དེ་དག་བྱང་ཆུབ་ཀྱི་སྤྱད་པ་སྤྱོད་པའི་ཚེ་ཐུགས་བསྐྱེད་སྨོན་ལམ་ལྷན་ཅིག་ཏུ་བཏབ་པ་སྟེ། མདོ་འདུས་ལས། ཚེ་ལོ་བསྐལ་པ་བདུན་འབུམ་ཐུབ། །འཁོར་ལོས་བསྒྱུར་རྒྱལ་དུང་འོད་དང་། །བཙུན་མོ་རིན་ཆེན་གསལ་འོད་ལ། །སྨོན་ལམ་རྒྱ་ཆེ་གཅིག་ཏུ་བཏབ། །མེ་ཏོག་པདྨ་ཧ་སྤུངས་རྙེད། །པདྨ་ཁ་ཕྱེས་འདབ་སྟོང་དབུས། །སྲས་སྟོང་རང་བྱུང་དག་ཏུ་འཁྲུངས། །བློན་པོ་ཆེན་པོ་བཞི་ཡང་བྱུང་། །རྒྱལ་པོ་ཡབ་སྲས་སྟོང་རྩ་བརྒྱད། །རང་བྱུང་སྟོན་པ་འཁོར་བ་ཀུན་འདྲེན་ལ། །བདུན་འབུམ་བསྐལ་པར་ཚོགས་བསགས་ཤིང་། །ཞེས་དང་། ཉི་སྒྲོན་ལས། །ཀྱཻ་མ་སྟོན་པ་བླ་ན་མེད། །བདག་ཉིད་ལྷ་ཡི་རྒྱལ་སྲས་རྣམས། །ནམ་མཁས་ཁྱབ་ཚད་འགྲོ་བ་ཡི། །སྡུག་བསྔལ་སེལ་བའི་སྟོབས་ལྡན་ཞིང་། །ཐམས་ཅད་མཁྱེན་པའི་འདྲེན་སྟོན་ཤོག །ཅེས་པའི་སྨོན་ལམ་ལྷན་ཅིག་ཞུས། ཞེས་སོ། །

གཉིས་པ་འབྱོན་ཚུལ་ལ་གསུམ། བསྐལ་བཟང་གི་སྒྲ་དོན། ལུང་བསྟན་ཐོབ་ཚུལ། ཇི་ལྟར་འབྱོན་པའོ། །དང་པོ་སྒྲ་དོན་ནི། མདོ་འདུས་ལས། མུ་རྒྱུང་ཆགས་བའི་དང་པོ་ལ། །ཏིང་ནམ་མུར་ཟངས་སྟེང་དུ་ནི། །གསེར་གྱི་པདྨ་འདབ་མ་སྟོང་། གཡུ་ཡི་གཡུང་དྲུང་བཀྲ་བ་རྡོལ། །དེ་ལ་གནས་གཙང་ལྷ་རྣམས་ཀྱིས། །བསྐལ་པ་འདི་ནི་བཟང་པོའོ། འགྲོ་བ་འདྲེན་པའི་དོན་གྱི་ཕྱིར། །བདེ་བར་གཤེགས་པ་སྟོང་རྩ་བརྒྱད། །འབྱོན་པའི་སྔ་ལྟས་ཆེན་པོའོ། །དགེའོ་དགེའོ་རབ་ཏུ་དགེ   །ཨེ་མ་ངོ་མཚར་ཆེ་ཞེས་བརྗོད། ཅེས་གནས་གཙང་གི་ལྷ་རྣམས་ཀྱིས་བསྐལ་པའི་མིང་བཟང་པོར་བཏགས་ཤིང་སངས་རྒྱས་སྟོང་རྩ་བརྒྱད་བྱོན་པའི་སྒྲོན་བསྐལ་ཡིན་པས་དེ་སྐད་དུ་བརྗོད་དོ། །གཉིས་པ་སྟོན་པ་རང་བྱུང་འཁོར་བ་ཀུན་འདྲེན་གྱི་ལུང་བསྟན་ཐོབ་ཚུལ་ནི། མདོ་འདུས་དང་རྒྱུད་ཉི་སྒྲོན་གཉིས་མཐུན་པར། རིན་པོ་ཆེ་ཡི་བུམ་པ་རུ། །སྲིད་པ་སྐོས་ཀྱི་བྱང་བུ་ལ། །མཚན་གྱི་བྱང་བུ་སྟོང་བྲིས་བཅུག །སྨོན་ལམ་བཏབ་ཅིང་རིམ་པར་ཕྱུང་། །ཇི་ལྟར་བྱུང་བཞིན་བདེ་གཤེགས་སྟོང་། །འགྲོ་བའི་དོན་དུ་རིམ་འབྱུང་སྟེ། །ཁྱེད་རྣམས་རེ་རེ་སངས་རྒྱས་དུས་དག་ཏུ། །མེ་ཏོག་ཨུ་དུམ་ཝཱ་ར་རེ་རེ་དང་། །ཤིང་མཆོག་འབྲས་བུ་ཅན་ནི་རེ་རེ་དང་། །སྨན་གྱི་རཱ་ས་ཡ་ན་རེ་རེ་དང་། །ནོར་བུ་རིན་པོ་ཆེ་ནི་རེ་རེ་དང་།   

རིན་ཆེན་སྣ་བདུན་འབྱུང་གྱུར་ཅིག །ཅེས་བརྗོད་དང་པོ་མཚན་དགུ་བྱུང་། ཞེས་དང་། མདོ་འདུས་ལས། སྣང་བ་དགེ་བ་ཀུན་ཤེས་གསུམ། ལེགས་པ་སྙོམ་པ་བྱམས་པ་གསུམ། །དག་པ་གསལ་བ་ཤེས་པ་གསུམ། །ཞེས་དང། རིམ་བཞིན་འགྲོ་དོན་རིམ་པར་འབྱུང་། །སྣང་བ་རང་བྱུང་ཐུགས་རྗེ་ཅན། །དགེ་བ་འཁོར་བ་ཀུན་འདྲེན་ཉིད། །ཀུན་ཤེས་ཉོན་མོངས་དུག་བསྲེག་འགྱུར། །ལེགས་པ་ཚད་མེད་ཐུགས་རྗེ་ཅན། །སྙོམས་པ་ཐམས་ཅད་མཁྱེན་གཟིགས་འགྱུར། བྱམས་པ་ཀུན་ཤེས་ཐང་པོར་འགྱུར། །དག་པ་གཏོ་རྒྱལ་ཡེ་མཁྱེན་འགྱུར། །གསལ་བ་སྟོན་པ་གཤེན་རབ་འགྱུར། །ཤེས་པ་ཡེ་གནས་སྲས་བུ་ཆུང་། །ལྷག་མ་དགུ་བརྒྱ་དགུ་བཅུ་གསུམ། །འགྲོ་དོན་སྟོན་པར་འབྱུང་བར་འགྱུར། །ཞེས་པའི་ལུང་བསྟན་ནོ། །

གསུམ་པ་ཇི་ལྟར་བྱོན་པ་ལ་གཉིས། གང་གི་ཚེ་འབྱོན་དང་མི་འབྱོན་པའི་རྒྱུ་མཚན། གང་འབྱོན་པའི་གྲངས་ངེས་སོ། །དང་པོ་ནི། ཚེ་ལོ་འབུམ་པ་མཐའ་ཡས་ཀྱི་དུས་སུ་ནི། མི་དགེ་བ་བཅུ་མ་སྤངས་པར་རང་བཞིན་གྱིས་མེད་ལ། དགེ་བཅུ་མ་བསྲུངས་ངང་གིས་རྫོགས་པས་རྫོགས་ལྡན་གྱི་བསྐལ་པ་ཞེས་བྱ། བརྒྱད་ཁྲི་དང་དྲུག་ཁྲིའི་དུས་སུ་ནི་ལུས་ངག་གི་སྡིག་པ་ཡོད་ཀྱང་ཡིད་ཀྱི་སྡིག་པ་གསུམ་མེད་པས་སུམ་ལྡན་གྱི་བསྐལ་པ་ཞེས་བྱ། ད་ལྟ་བརྒྱ་པའི་དུས་སུ་ནི་དུག་ལྔ་སྡིག་བཅུ་ཁ་ཚང་བས་རྩོད་ལྡན་གྱི་བསྐལ་པ་ཞེས་བྱའོ། །དེས་ན་སངས་རྒྱས་སྟོང་ནི་བརྒྱད་ཁྲི་ལ་མར་ཕྲི་ནས་བརྒྱ་པ་ལ་ཐུག་གི་བར་དུ་འབྱོན་ཏེ། དེར་སངས་རྒྱས་བྱོན་པའི་རྒྱུ་མཚན་ནི་གདུལ་བྱ་སྐྱོ་ཤས་ཆེ་བས་གདུལ་བར་སླ་བའི་ཕྱིར་ཏེ་ཚེ་ལུས་ལོངས་སྤྱོད་ཇེ་འགྲིབ་ཏུ་འགྲོ་བའི་ཕྱིར་རོ། །དེ་མན་ཆད་དུ་མི་འབྱོན་ཏེ་དགེ་བ་སྤྱོད་པའི་སྐལ་བ་དང་མི་ལྡན་པ་སྙིགས་མ་ལྔ་ཚོགས་པའི་ཕྱིར་རོ། །ནམ་མཁའ་སེམས་མཛོད་ལས། མར་ནི་འགྲིབ་པ་བརྒྱ་ཡི་བར་ལ་དེ་དག་འབྱུང་། ཞེས་སོ། །བརྒྱད་ཁྲི་པར་ཡང་མི་འབྱུང་སྟེ། འཁོར་སྒྱུར་དང་ཕན་ཚུན་དོ་མཉམ་གྱི་ཚུལ་དུ་འགྱུར་བས་སོ། །ཡར་འཕེལ་གྱི་ཡང་བརྒྱ་པ་མན་ཆད་དུ་འབྱུང་བར་སྒ་སྟོན་གྱིས་འདོད་ལ། དེ་ལས་གཞན་དུ་མི་འབྱོན་ཏེ། སྐྱོ་ཤས་མེད་པས་འདུལ་མི་ནུས་པའི་ཕྱིར་ཏེ། བསོད་ནམས་ཇེ་འཕེལ་གྱིས་རྒྱགས་པ་ཆེ་བའི་ཕྱིར་རོ། །ཞེས་བཤད་དོ། །གཞན་དག་ནི་དེ་དག་བཞི་ཁྲི་མན་ཆད་ལས་མི་འབྱུང་བར་འདོད་ཀྱང་། བརྒྱད་ཁྲི་ལ་མར་བྲི་ནས་སྡིག་སྤྱོད་ཀྱི་འགྲོ་བ་རྣམས་སངས་རྒྱས་ཀྱི་ཐུགས་རྗེས་བཟུང་བའི་ཕྱིར་དེ་ནས་དེ་དག་འབྱུང་བའོ། །གཉིས་པ་གང་འབྱོན་པའི་རྣམ་གྲངས་ནི། ཤ་འབལ་ལས། སྤྲུལ་སྐུ་དག་པའི་ངོ་བོ་ནི། །སྤྱིར་ན་བསྐལ་པའི་རྣམ་གྲངས་ལ། །སྒྲོན་མ་དག་ལ་འབྱུང་བ་སྟེ། །བསྐལ་པ་བཟང་པོ་འདི་ཉིད་ལ། །སྤྲུལ་སྐུ་སྟོང་དང་རྩ་བརྒྱད་འབྱུང་། །འདས་པ་བདུན་དང་འདི་དང་བརྒྱད། །ཅེས་གསུངས་སོ། །འདས་པ་བདུན་ནི། མི་རྣམས་ཚེ་ལོ་འབུམ་ཐུབ་དུས་སུ་སྟོན་པ་རང་བྱུང་ཐུགས་རྗེ་ཅན། ཁ་ཅིག་གིས་འབུམ་པ་ལ་སྟོན་པ་བྱོན་པ་ལ་དགོས་པ་མེད་དེ། གདུལ་བྱ་རྣམས་ལ་སྐྱོ་ཤས་མེད་པའི་ཕྱིར་རོ། །ཞེས་བཤད་པར་འདུག་སྟེ། འོན་ཀྱང་ལུང་ལས་འབུམ་པ་ནས་བྱོན་པར་བཤད་པས། སངས་རྒྱས་ཀྱི་ལུང་ལ་ཡིད་རྟོན་པར་རིགས་སོ། །བརྒྱད་ཁྲིའི་དུས་སུ་སྟོན་པ་འཁོར་བ་ཀུན་འདྲེན། དྲུག་ཁྲིའི་དུས་སུ་སྟོན་པ་ཉོན་མོངས་དུག་སྲེག །བཞི་ཁྲིའི་དུས་སུ་སྟོན་པ་ཚད་མེད་ཐུགས་རྗེ་ཅན། ཉི་ཁྲིའི་དུས་སུ་སྟོན་པ་ཐམས་ཅད་མཁྱེན་གཟིགས། ཁྲི་པའི་དུས་སུ་སྟོན་པ་ཀུན་ཤེས་ཐང་པོའམ། རྩ་རྒྱུད་ཉི་ཟེར་སྒྲོན་མ་ལས་ཁྲི་རྒྱལ་ཁུག་པར་ཡང་གསུངས་སོ། །སྟོང་པའི་དུས་སུ་སྟོན་པ་གཏོ་རྒྱལ་ཡེ་མཁྱེན་དང་བདུན་ནོ། །ཞེས་སོ། །གསུམ་པ་ཡར་འཕེལ་དུ་བྱོན་པ་རང་རྟོགས་གཤེན་རབ་ནི། སྐྱོ་ཤས་ཆེ་བ་སྟེ་རང་ཉིད་གཅིག་བུར་རྟེན་འབྲེལ་ལུགས་ལྡོག་བསྒོམས་པའོ། །གཞན་དོན་ཕྱོགས་ཙམ་ངག་གིས་དངོས་སུ་མི་སྟོན་པར་ལུས་ཀྱི་བརྡས་སྟོན་པའོ། སྙིང་རྗེ་ཤས་ཆུང་སྟེ་རང་དོན་གཙོ་བོར་བསྒྲུབ་པའོ། །

གསུམ་པ་བདག་ཅག་གི་སྟོན་པ་བྱང་ཆུབ་ལམ་དུ་ཇི་ལྟར་གཤེགས་པའི་ཚུལ་ལ་གསུམ། དང་པོ་ཐུགས་བསྐྱེད་ཚུལ། བར་དུ་བྱང་ཆུབ་ཀྱི་སྤྱོད་པ་སྤྱད་ཚུལ། ཐ་མ་མངོན་པར་རྫོགས་པར་འཚང་རྒྱ་བའི་ཚུལ་ལོ། །དང་པོ་ནི། སྟོན་པ་ཡང་དག་པ་ཉིད་སོ་སོར་སྐྱེ་བོའི་གང་ཟག་འཆིང་བ་མཐའ་དག་དང་ལྡན་པར་རིམ་པར་བརྒྱུད་དེ།  ལམ་མས་རིམ་གྱིས་བྱང་ཆུབ་ཆེན་པོ་བརྙེས་པའི་ཚུལ་བསྟན་པ་ནི། འགྲོ་བ་རྣམས་ཉིད་གང་ནས་གཤེགས་པའི་ལམ་ནས་དཀྲི་ཞིང་ཐར་པ་དང་ཐམས་ཅད་མཁྱེན་པའི་ས་ལ་བཀོད་པར་དགོངས་པ་སྟེ། སྟོན་པ་ཉིད་སྔོན་རབས་སུ་རྒྱུ་ཞེ་སྡང་གིས་དམྱལ་བར་གྱད་བུ་ཐུང་དུ་གྱུར་པའི་ཚེ། དམྱལ་སྲུང་གིས་སེམས་ཅན་ཞིག་ལྕགས་ཀྱི་སོག་ལེས་དྲ་གཏུབ་བྱེད་པ་ལ། སྙིང་རྗེ་མི་བཟོད་པ་སྐྱེས་ཏེ་དམྱལ་དཔོན་ལ་སྙིང་རྗེའི་སེམས་ཅུང་ཟད་སྐྱེད་ཅིག་ཅེས་ཞུས་པས། དམྱལ་སྲུང་ཁྲོས་ནས་ལྕགས་ཀྱི་ཐོ་བས་དབུ་བཅོམ་པས་ཚེ་འཕོས་ནས་དམྱལ་བ་ལས་ཐར་པ་ནི་མདོ་འདུས་དང་ཉི་སྒྲོན་མཐུན་པར་དེ་ལ་ཨ་བ་གླང་མགོ་ཁྲོས། ཁྱོད་ཀྱང་སྲོག་གཅོད་རྣམ་སྨིན་གྱིས། །དམྱལ་བའི་གྱད་བུ་ཐུང་དུ་སྐྱེས། །གཅོད་གཏུབ་བྱེད་པའི་དམྱལ་བ་རྣམས། །རང་གིས་ལས་བྱས་རང་ལ་སྨིན། །ཁྱོད་ཀྱིས་སྙིང་རྗེ་ཅིའི་ཕྱིར་བསྐྱེད། །ཅེས་སྨྲས་ཐོ་བས་སྤྱི་ནས་བཅོམ། ཞེས་སོ། །དེ་ནས་ཆགས་རྨོངས་ལས་ཀྱིས་ཡི་དྭགས་དང་བྱོལ་སོང་དུ་སྐྱེས་ཏེ། གནས་ངན་དེ་དག་ལས་ཀྱང་སྙིང་རྗེའི་སེམས་ཀྱིས་ཐར་བར་གྱུར་ཏེ། ཉི་སྒྲོན་ལས། དེ་ནས་ཚེ་འཕོས་འདོད་ཆགས་ཀྱིས། །ཡི་དྭགས་བཀྲེས་སྐོམ་ཅན་དུ་སྐྱེས། །བཀྲེས་སྐོམ་གདུངས་ལ་སྙིང་རྗེ་སྐྱེས། །བཟའ་བཏུང་ཅི་རྙེད་རོགས་ལ་བྱིན། །ཞེས་དང་། དེ་ནས་ཚེ་འཕོས་གཏི་མུག་གིས། །བྱོལ་སོང་གླིང་དུ་བྱ་ཡི་ལུས། །ནེ་ཙོ་སྨྲ་མཁན་ཞིག་ཏུ་སྐྱེས། །བྱོལ་སོང་རྣམས་ལ་བྱང་སེམས་སྐྱེས། །ཞེས་སོ། །དེ་ནས་ང་རྒྱལ་དང་ཕྲག་དོག་གིས་མཐའ་འཁོབ་ཏུ་སྐྱེས་པའི་ཚེ་དད་པ་བཟང་པོ་རྒྱུད་ལ་འཁྲུངས་ཏེ། དེ་ཉིད་ལས། བྱོལ་སོང་གནས་ནས་ཚེ་འཕོས་ཀྱང་། །ང་རྒྱལ་ཕྲག་དོག་དབང་བརྩན་ནས། །མཐའ་འཁོབ་མི་ལུས་ཞིག་ཐོབ་པར། །དད་པ་ཡོད་ཀྱང་བཤད་པ་མེད། །དད་པ་བཟང་པོའི་འཕན་ཤུགས་ཀྱིས། །འཛམ་གླིང་དབུས་སུ་བྲམ་ཟེར་སྐྱེས། ཞེས་སོ། །དེ་ལྟར་དམྱལ་བ་ལ་བརྩེ་བའི་སེམས་སྐྱེས་པ་ནི་ཐུགས་སྐྱེད་ཀྱི་ཐོག་མར་ཡིན་པར་ཡང་གསུངས་

མོད། དངོས་སུ་ཐུགས་བསྐྱེད་པའི་ཚུལ་ཐོག་མ་ནི་སྟོན་པ་བསོད་ནམས་དབང་ཞེས་པའི་དྲུང་དུ་སེམས་ཅན་གྱི་དོན་དུ་ཐུགས་བསྐྱེད་ཅིང་སྨོན་ལམ་བཏབས་པ་སྟེ། མདོ་ལས། བདག་ཀྱང་སྐྱེ་བ་གྲངས་མེད་གང་ཟག་རིམ་པར་བརྒྱུད། །བརྒྱུད་པའི་དུས་སུ་བསོད་ལྡན་སྟོབས་མཆོག་གིས། སྟོན་པ་བསོད་ནམས་དབང་ནི་བསོད་ལྡན་ཞིང་ཁམས་དེ་རུ་བྱོན། །དེ་ལ་སེམས་བསྐྱེད་དད་པའི་སྟོབས་དང་ལྡན། །སྐྱེ་བ་གྲངས་མེད་ཚོགས་ཀྱི་ལམ་ལ་བསགས། རྒྱལ་པོའི་སེམས་བསྐྱེད་སྐྱེས་པའི་དུས་དེ་རུ། །བདག་ཐར་གྲུབ་པ་རྫོགས་པའི་དུས་རྟིང་ལ། །གཞན་དག་སེམས་ཅན་འདྲེན་པའི་སྨོན་ལམ་བཏབ། །ཅེས་དང་། མཛད་བསྟོད་ལས། སྔོན་ཚེ་སྤྲུལ་སྐུ་བསོད་ནམས་དབང་དྲུང་དུ། ཐུགས་མཆོག་བསྐྱེད་ནས་སྨོན་ལམ་ཆེན་པོ་བཏབ། ཅེས་ཐུགས་བསྐྱེད་ཀྱི་ཐོག་མ་འདི་ཁོ་ནའོ། །

གཉིས་པ་བར་དུ་བྱང་ཆུབ་སྤྱོད་པ་སྤྱད་ཚུལ་ལ། སྔ་རབས་ཀྱི་མཁས་པ་དག་གིས་བཤད་ཚུལ་མི་འདྲ་བ་མང་དུ་ཡོད་ཀྱང་། འདིར་ནི་སྐྱོབ་ཀྱི་སྟོན་པ་རིན་ཆེན་འོད་ཟེར་གྱིས། ཐོག་མར་སྟོན་པ་བསོད་ནམས་དབང་ལས་སེམས་བསྐྱེད་ཀྱི་སྡོམ་པ་བླངས་བར་བཤད་པ་ནས་བཟུང་སྟེ། བར་དུ་འོག་ཕྱོགས་རྩོད་པ་ཅན་མུ་ལ་འགྲམ་དུ་ཤེས་རབ་རྒྱས་ཀྱི་དུས་ཚོགས་ཀྱི་ལྷག་མ་བསྡུས་པར་བཤད་པའི་བར་དུ་གྲངས་མེད་གསུམ་ཕར་ཆེར་རྫོགས་ནས་སྐྱེ་བ་དེའི་མཐར་སྲིད་པ་ཡེ་སངས་ཀྱི་གནས་སུ་སྐུ་འཁྲུངས་ནས་ཁྱེའུ་གསལ་བར་གྱུར་པའི་ཚེ། སེམས་བསྐྱེད་གཏོ་རྗེ་སློབ་དཔོན་དང་། འོག་མིན་གྱི་གནས་སུ་ཡེ་ཤེས་ཀྱི་ལྷ་ལ་གཡུང་དྲུང་གི་བོན་ཉན་པས། ཤེས་བྱའི་སྒྲིབ་པ་མ་ལུས་པ་སྤངས་ནས་ཐོགས་མེད་སྤྲུལ་པའི་སྐུར་མངོན་པར་སངས་རྒྱས། ཞེས་གསུངས་པ་འདི་ལྟར་འདོད་པ་ཡིན་ནོ། །གྲངས་མེད་ལའང་རང་རྟོགས་གཤེན་རབ་ཀྱི་ཐེག་པས་གྲངས་མེད་བདུན། ཐུགས་རྗེ་སེམས་དཔའི་ཐེག་པས་ལྔ། སྤྲོས་མེད་པས་གསུམ་ན་སངས་རྒྱས་འཐོབ་པར་འདོད་པ་ལས། བདག་ཅག་གི་སྟོན་པ་ཐུགས་རྗེ་ཅན་ནི་ཕྱི་མ་སྤྲོས་མེད་པ་ལྟར་གྲངས་མེད་གསུམ་གྱིས་བྱང་ཆུབ་ཆེན་པོ་མངོན་དུ་བརྙེས་པའི་ཚུལ། མཛད་བསྟོད་ལས། བསྐལ་པ་གྲངས་མེད་གསུམ་དུ་ཚོགས་གཉིས་བསགས། །ཐམས་ཅད་མཁྱེན་གྱུར་སྟོན་པ་བླ་ན་མེད། །ཅེས་སོ། །དེའང་ཚོགས་ཀྱི་ལམ་ནས་ས་དང་པོའི་བར་གྲངས་མེད་གཅིག་དང་། དེ་ནས་གཉིས་པས་ས་གཉིས་པ་ནས་བདུན་པའི་བར་གྱི་ས་དྲུག་བགྲོད། དེ་ནས་གྲངས་མེད་གསུམ་པས་ས་བརྒྱད་པ་ནས་བཅུ་གཅིག་ཀུན་ཏུ་འོད་ཀྱི་བར་དག་པའི་ས་གསུམ་བགྲོད་པ་ནི་ཡོངས་གྲགས་སོ། །

དེ་ལའང་བྱེ་བྲག་དང་དོན་བསྡུ་བ་གཉིས་ལས། དང་པོ་ལ། དུས་རིང་བ། ཐུང་བ་གཉིས་ལས། དང་པོ་དུས་རིང་བ་ནི། མདོ་ལས། བདག་གིས་བསྐལ་པ་སྐར་མའི་གྲངས་ཙམ་དུ་སྦྱིན་པ་བཏང་ངོ་། །ཚུལ་ཁྲིམས་བསྲུངས་སོ། །ཞེས་སོགས་དང་། སྐྱེ་བ་གྲངས་མེད་ཚོགས་ཀྱི་ལམ་ལ་བསགས། །ཞེས་པས། བདག་ཅག་གི་སྟོན་པ་འདི་ཡ་ཐོག་གི་ཚེ་ལོ་འབུམ་ཐུབ་དུས་ན་བྲམ་ཟེའི་ཁྱེའུ་བློ་གསལ་བྱ་བར་སྐྱེས་པའི་ཚེ། སྟོན་པ་རང་བྱུང་ཐུགས་རྗེ་ཅན་ལ་མེ་ཏོག་ཨུ་དུམ་འབར་ར་ཕུལ་ཏེ་མཉེས་པར་བྱས་པ་ནས་བརྩམ། སངས་རྒྱས་བསམ་གྱིས་མི་ཁྱབ་པ་མཆོད་ནས་ཚོགས་བསགས་ཤིང་ལམ་ལྔ་བགྲོད་པའི་ཚུལ་མདོ་འདུས་དང་རྒྱུད་ཉི་ཟེར་སྒྲོན་མ་སོགས་ལས་རྒྱ་ཆེར་གསུངས་སོ། །མདོར་ན་སྟོན་པ་བསོད་ནམས་དབང་ལས་ཐུགས་བསྐྱེད་པ་ནས་བཟུང་། མཐར་སྲིད་པ་ཡེ་སངས་ཀྱི་གནས་སུ་ཁྱེའུ་གསལ་བར་སྐྱེ་བ་བཞེས་པའི་བར་དུ། གར་སྐྱེ་བའི་ཞིང་དེར་སྟོན་པའི་སྒྲོན་མ་མཉེས་པར་བྱས་ཤིང་ཐུགས་བསྐྱེད་ནས་བྱང་ཆུབ་སྤྱོད་པ་སྤྱད་དེ། སངས་རྒྱས་བརྙེས་པ་ནི། རྣམ་རྒྱལ་ལས། ཨེ་མ་སྟོན་པ་གཤེན་རབ་ཉིད། །སྔོན་ཚེ་གྲངས་མེད་བརྒྱུད་པའི་དུས། །བསོད་ནམས་དཔག་ཤུགས་སྟོབས་ལྡན་གྱིས། །དག་པའི་ཞིང་ཁམས་གར་སྐྱེས་ཀྱང་། །སྟོན་པའི་སྒྲོན་དང་དོན་མཚུངས་པའི། །ཐུགས་བསྐྱེད་དག་པ་ཆེན་པོའི་མཐུས། །དཀའ་བ་མ་ལུས་དཀོན་པ་རྫོགས། །ཚོགས་ཀྱི་ལམ་ལ་ཚོགས་ཆེན་བསགས། །ཤེས་རབ་རྩལ་ཤུགས་མངོན་པར་དག །མངོན་པར་ཡེ་ནས་སངས་རྒྱས་གཤེགས། །བདག་ཐར་གྲུབ་པའི་དུས་རྗེས་ལ། །གཞན་དག་འདྲེན་པའི་སྨོན་ལམ་བརྗོད། །འདུལ་བའི་ཞིང་ཁམས་གདུལ་དཀའི་ཞིང་། ཤིན་ཏུ་མི་མཇེད་དྲོངས་པར་དགོངས། །ཞེས་སོ། །

གཉིས་པ་དུས་ཐུང་གི་དབང་དུ་བྱས་ན། དྲང་དོན་མུན་སེལ་སྒྲོན་མ་ལས། སྤྲུལ་པའི་སྐུ་གཤེན་རབ་ཉིད་ཀྱིས་བསྐལ་པ་གོང་མ་གོང་མ་ནས། སེམས་བསྐྱེད་ཚོགས་བསགས་སྒྲིབ་པ་སྦྱངས་ཏེ། སྐྱེ་བ་ཡང་སྔ་མ་ལ་འོག་ཕྱོགས་འཇིག་རྟེན་གྱི་ཁམས་རྩོད་པ་ཅན་མུ་ལ་འགྲམ་བྱ་བ་ན། ཡབ་རྒྱལ་པོ་ཀ་འོད་སླག་ཅན་དང་། ཡུམ་སྦྱིན་ལ་དགའ་བའི་བཞིན་བཟང་མ་གཉིས་ལ་སྲས་བཞི་འཁྲུངས་པའི་དང་འོག་ཤེས་རབ་ལྡན་བྱ་བར་སྐྱེ་བ་བཞེས་དུས། དེར་དུས་ཀྱི་ཐ་མ་དྲག་རྩུབ་ཀྱི་བསྐལ་པ་མུ་གེ་ཉིང་ཤ་ཟ་བ་བྱུང་སྟེ། རྒྱལ་སྲིད་བཤིག་ནས་སེམས་ཅན་རྣམས་ལ་སྦྱིན་པ་བཏང་བས་འབུམ་ཕྲག་མང་པོའི་སྲོག་ཐོན་པར་བྱས་པའི་རྟིང་ལ། སྤྲང་པོ་བཟའ་དགུ་སླེབ་པ་ལ། ལུས་ལ་ཤ་བཅད་ཁྲག་ཕྱུང་ནས་སྤྲང་པོ་གསོས་པས། རུས་པ་དཀར་ལ་ཐུག་ནས་སྐྱེ་བ་བརྗེས། མི་མཇེད་འཇིག་རྟེན་ཡེ་སངས་བར་ལྷར་སྐྱེས་ཏེ། ཡབ་ཁྲི་འོད་ཡུམ་ཀུན་ཤེས། ཡབ་ཡུམ་དེ་གཉིས་ལ་སྲས་གསུམ་འཁྲུངས་པའི་བར་པ་ཁྱེའུ་གསལ་བ་ཞེས་བྱ་བ་དེ་ཉིད་ཀྱིས་གཏོ་འབུམ་ཁྲི་གློག་གི་ལྕེ་ཅན་ལ་སྲིད་པ་སྟོང་རྩིས་ཀྱི་བོན་ཉན། ཡེ་ཤེས་ཀྱི་ལྷ་གཤེན་ལྷ་འོད་དཀར་ལ་འགྲོ་བ་འདུལ་བའི་ལུང་ནོས། ཚད་མེད་པའི་ཐུགས་རྗེ་བཞིས་འགྲོ་བ་སེམས་ཅན་གྱི་དོན་མཛད། ཅེས་དང་། མཁས་པ་གཉོས་རྒྱལ་གྱིས། སེམས་བསྐྱེད་ནས་སྐྱེ་བ་གྲངས་མེད་པར་ཚོགས་ལམ་དུ་ཚོགས་བསགས་པའི་འབྲས་བུ་འོག་ཕྱོགས་ཀྱི་འཇིག་རྟེན་རྩོད་པ་ཅན་མུ་ལ་འགྲམ་དུ་ཤེས་རབ་ལྡན་དུ་སྐྱེས་དུས་ན་སྦྱོར་ལམ་རྒྱུད་ལ་སྐྱེས་ཏེ་བསྒོམས་པས། བསོད་ནམས་ཚོགས་ཀྱི་ལྷག་མ་བསྡུས་པས་ལུས་དང་ལོངས་སྤྱོད་ཐམས་ཅད་སྦྱིན་པ་བཏང་བས་མཐོང་ལམ་རྒྱུད་ལ་སྐྱེས་སོ། །དེ་ནས་བར་ལྷ་འོད་གསལ་གྱི་གནས་སུ་ཁྱེའུ་གསལ་བར་གྱུར་པའི་དུས་སུ། གཏོ་འབུམ་ཁྲི་གློག་གི་ལྕེ་ཅན་ལ་སྲིད་པ་སྟོང་རྩིས་ཀྱི་བོན་ཉན་ནས་མཐོང་བའི་དོན་གོམས་པ་ལས་སྤང་བྱ་གཉིས་ཀྱི་ས་བོན་རྩ་བ་ནས་སྤངས་སོ། །ཞེས་སོ། །དོན་མདོར་བསྡུ་ན་ཐུགས་བསྐྱེད་ནས་དུས་རིང་ཚོགས་བསགས་པའི་མཐར་ཤེས་རབ་ལྡན་དུ་འཁྲུངས་དུས་སུ་ཚོགས་ཀྱི་ལྷག་མ་བསྡུས་ཏེ། སྦྱོར་ལམ་མོས་སྤྱོད་བཞི་དུས་འདི་ཉིད་དུ་རྫོགས་ནས། རྟེན་དེར་ས་དང་པོ་མཐོང་ལམ་གྱི་ཡེ་ཤེས་སྐྱེས་ཏེ། དེར་མགོ་ལུས་སྲོག་ལའང་ཕོངས་པ་མེད་པར་བཏང་བའི་སྦྱིན་པ་བླ་ན་མེད་པ་ལ་སྤྱད་པས་སོ། །དེ་ནས་སྲིད་པ་ཡེ་སངས་ཡུལ་དུ་ཁྱེའུ་གསལ་བར་སྐྱེ་བ་བཞེས་དུས་སུ། གཏོ་འབུམ་ཁྲི་གློག་གི་ལྕེ་ཅན་དང་མཇལ་ནས་ཤེས་རབ་བསྐྱེད་ཅིང་བློ་རྩལ་སྦྱངས་པའི་དུས་སུ། དྲུག་པ་བདེ་ལྡན་རྟོགས་པ་མན་ཆད་རྫོགས་ནས། བདུན་པ་ཡིད་བཞིན་གྲུབ་པ་རྒྱུད་ལ་བརྙེམས་པ་ཡིན་ལ། དེ་ནས་འོག་མིན་དུ་རྫོགས་སྐུ་གཤེན་ལྷ་འོད་དཀར་ལས་འགྲོ་བ་འདུལ་བའི་བོན་ལུང་མནོས་པ་ལས་སྐྱེ་བ་བཞི་ལས་མངལ་སྐྱེས། རིགས་དྲུག་ལས་མིའི་ཡུལ་དུ་སྟོན་པ་ལ་གཤེགས་ཤིག་ཅེས་པ་ལ་སོགས་ལུང་བསྟན་པའི་དུས་སུ་ས་བརྒྱད་པ་མ་ཆགས་དག་པ་རྒྱུད་ལ་བརྙེམས་པའོ། །ལུང་བསྟན་ཐོབ་པའི་རྗེས་ལ་ལོངས་སྤྱོད་རྫོགས་པའི་སྐུས་བྱིན་གྱིས་བརླབས་ཤིང་འགྲོ་བ་འདུལ་བའི་དབང་བསྐུར་ཐོབ་པ་དང་། སྤྲུལ་པའི་སྟོངས་བཏབ་པ་ལ་སོགས་པའི་དུས་སུ། དགུ་པ་ཡི་གེ་འཁོར་ལོ་མན་ཆད་རྫོགས་ནས། ས་བཅུ་པ་བདེ་བ་ཆེན་པོ་རྒྱུད་ལ་བརྙེམས་པ་སྟེ། མཚན་བསྟོད་ལས། ད་ལྟའི་གནས་འདི་ཡར་འདས་པའི། །སྟེང་གི་ཕྱོགས་ན་འོག་མིན་གནས། །མྱ་ངན་མེད་པའི་བར་ལྷར་གྲུབ་། །སྲིད་པ་ཡེ་སངས་གནས་ན་མཆིས། །ཁྲི་དཀར་འོད་པོ་ཡེ་ཤེས་ཡབ། །ཀུན་ཤེས་གསལ་བྱེད་རིག་པའི་ཡུམ། །ཤེས་པ་རང་རིག་སྲས་སུ་གསལ། །སེམས་བསྐྱེད་གཏོ་རྗེ་སློབ་དཔོན་ནི། །འབུམ་ཁྲི་གློག་གི་ལྕེ་ཅན་ལ། །ཤེས་རབ་བསྐྱེད་ཅིང་བློ་རྩལ་སྦྱངས། །སྲིད་པ་སྟོང་རྩིས་སེམས་ལ་ཐུག ། སེམས་ཅན་ལས་བརྟགས་ཐུགས་རྗེ་བསྐྱེད། །ངོ་མཚར་ཚད་མེད་བཞི་དང་ལྡན། །འཁོར་བ་ཐར་པར་དྲོངས་བ་ཡི། །སྟོན་པར་གཤེགས་པའི་བཀའ་ཐོབ་པས། །ཡབ་བླ་ཡང་སྟེང་ཡང་གོང་གི   །མགོན་བཙུན་ཕྱ་ཡི་གྲོང་ཁྱེར་ན། འོག་མིན་འདའ་བ་མེད་པ་ཡི། །མི་འགྱུར་ལྷུན་གྲུབ་ཕོ་བྲང་དུ། །ཡེ་ཤེས་ལྷ་ཡི་སྟོན་པ་ལ། །འགྲོ་བ་འདུལ་པའི་བོན་ལུང་མནོས། །རྗེ་ཅིག་གཤེན་ལྷ་ཡི་དམ་ལྷས། །ལེགས་སོའི་ངེས་པས་གནང་བ་ན། །ཉིད་ནི་ཅིར་ཡང་སྤྲུལ་པའི་སྐུ། ཤེས་བྱ་བྲལ་བའི་མུན་སངས་པས། །ཞེས་སོ། །འདིའི་དུས་ན་གཡུང་དྲུང་ལྟ་བུའི་ཏིང་ངེ་འཛིན་རྒྱུད་ལ་སྐྱེས་ཏེ་ལོངས་སྤྱོད་རྫོགས་པའི་སྐུར་སངས་རྒྱས་པ་སྟེ། དེ་ཉིད་ལས། ལོངས་སྤྱོད་རྫོགས་པར་བྱིན་བརླབས་ནས། །ཞེས་པས་སོ། །དེ་ནས་རིང་པོ་མ་ལོན་པར་སྤྲུལ་པའི་གཟུགས་ཀྱིས་འོལ་མོའི་གླིང་དང་། བར་ལྷ་འོད་གསལ་དུ་འཚང་རྒྱ་བའི་ཚུལ་བསྟན་ཏེ་འགྲོ་དོན་མཛད་པའོ། །

གཉིས་པ་དོན་བསྡུ་བ་ནི། དེ་ལྟར་དུས་རིང་པོར་སྐྱེ་བ་གྲངས་མེད་པ་བརྒྱུད་ནས་བསོད་ནམས་དང་ཡེ་ཤེས་ཀྱི་ཚོགས་རྒྱ་ཆེར་བསགས་ནས་ལམ་ལྔར་བགྲོད་པའི་ཚུལ་བསྟན་པ་ནི་སངས་རྒྱས་ཀྱི་གོ་འཕང་ཐོབ་དཀའ་བར་ཤེས་པའི་སླད་དང་། བློ་ཆུང་དག་དེས་སྒྱིད་ལུགས་ཤིང་བྱང་ཆུབ་ཀྱི་ལམ་ལས་ལྡོག་པའང་སྲིད་པས་དེ་རྣམས་གཞུག་པའི་ཕྱིར་སྐྱེ་བ་གཉིས་སམ་གསུམ་ཙམ་གྱིས་མཐར་ཐུག་གི་ལམ་ཚུན་ཆད་བགྲོད་པར་གསུངས་པ་རྣམས། དོན་དམ་པར་སྟོན་པ་ནི་བསྐལ་པ་དཔག་མེད་གོང་ནས་སངས་རྒྱས་ཟིན་པས་ཕྱིས་ལམ་གྱི་ཉེ་རིང་དང་སྦྱོང་བགྲོད་ལ་སོགས་མི་དགོས་ཀྱང་གདུལ་བྱ་ཐབས་མཁས་ཀྱིས་ཐར་པ་དྲང་བ་ལ་དགོངས་པ་ཙམ་མོ། །

གསུམ་པ་ཐ་མར་མངོན་པར་རྫོགས་པ་འཚང་རྒྱ་བའི་ཚུལ་ལ་གཉིས། འཚང་རྒྱ་བའི་ཚུལ་དངོས། སངས་རྒྱས་ནས་འགྲོ་དོན་མཛད་པའི་ཚུལ་ལོ། །དང་པོ་ལ་གཉིས། དྲང་དོན་དང་བསྟུན་པའི་འཚང་རྒྱ་ལུགས། ངེས་དོན་དུ་ཡེ་ནས་སངས་རྒྱས་ཟིན་པའི་ཚུལ་བཤད་པའོ། །དང་པོ་ལ་གཉིས། འོལ་མོའི་གླིང་དུ་འཚང་རྒྱ་བའི་ཚུལ་བསྟན་པ། བར་ལྷ་འོད་གསལ་གྱི་གནས་སུ་འཚང་རྒྱ་བའི་ཚུལ་བསྟན་པའོ། །དང་པོ་ནི། བདག་ཅག་གི་སྟོན་པ་ཐབས་མཁས་པས་སྔོན་ཚེ་སྐྱེ་བ་གྲངས་མེད་པར་ཚོགས་བསགས་དེ་ཀུན་ཚོགས་ལམ་ཆེན་པོའི་རྟེན་ཙམ་དུ་བསྟན་ཏེ། སླར་ཡང་དཀའ་བ་རྣམ་པ་གསུམ་སྤྱད་ནས་སློབ་པའི་ལམ་བཞི་མཐར་ཕྱིན་པར་མཛད་པའི་རྗེས་སུ་གཡུང་དྲུང་དགུ་བརྩེགས་ཀྱི་རི་ལ་མཉམ་བཞག་སྐྱིལ་ཀྲུང་དང་བཅས་ནམ་མཁའ་ལྟ་བུའི་ཏིང་ངེ་འཛིན་གྱིས་ཤེས་སྒྲིབ་ཤིན་ཏུ་ཕྲ་བའི་ཕྲ་བ་ས་བོན་དང་བཅས་པ་སྤངས་པས་མི་སློབ་པའི་ལམ་མངོན་དུ་གྱུར་ཏེ། སྲོད་ལ་བདུད་བཏུལ་ནས་དེའི་ནམ་ལངས་ཉི་མ་ཤར་བའི་རྩེ་ལ་མངོན་པར་སངས་རྒྱས་པར་མཛད་པ་ནི། ཐེག་པ་དམན་པ་རྣམས་ཀྱིས་མོས་པ་མི་བཟློག་པའི་ཆེད་དང་། བདུད་སྡིག་ཅན་བཏུལ་ནས་ཕྱིར་མི་ལྡོག་པའི་ས་ལ་བཀོད་པའི་ཕྱིར་དུ་སངས་རྒྱས་པའི་ཚུལ་བསྟན་པ་སྟེ། མདོ་འདུས་ལས། །དེ་ནས་གཡུང་དྲུང་དགུ་བརྩེགས་རིར། །སེང་གེ་རྣམ་བརྩེའི་ཏིང་འཛིན་གྱིས། །དགའ་རབ་དབང་ཕྱུག་བདུད་ཀྱི་སྡེ། །བྱེ་བ་ས་ཡའི་དམག་ལས་རྒྱལ། ནམ་མཁའ་ལྟ་བུའི་ཏིང་འཛིན་གྱིས། ཤེས་བྱའི་སྒྲིབ་པ་ཀུན་དག་ནས། །མཉམ་བཞག་སྐྱིལ་ཀྲུང་མ་གཡོས་པར། །ཉི་ཤར་དུས་ལ་མངོན་སངས་རྒྱས། །དེ་ཚེ་ཁྱབ་པས་འདི་སྐད་དུ། །སྟོན་པ་གཅིག་པུར་སངས་རྒྱས་ནས། །ཁྱོད་ལ་དཔང་པོར་སུ་ཞིག་ཡོད། །དེ་ཚེ་ས་ཡི་ལྷ་མོ་ཡི། སྐུ་ཕྱེད་ཐོན་ནས་འདི་སྐད་དུ། །སྟོན་པ་གཅིག་པུར་མངོན་སངས་རྒྱས། །དཔང་པོ་དམ་པ་ང་ཡིན་གྱིས། །བདུད་ཀྱིས་སྡིག་ཏོར་མ་སྨྲ་ཞིག །དེ་ཚེ་དེ་ཡི་དུས་ཙམ་ན། །ས་ཡང་རྣམ་པ་དྲུག་ཏུ་གཡོས། །ལྷ་ཡི་བུ་ནི་བྱེ་བ་ཡང་། །མི་སྐྱེ་བོན་ལ་བཟོད་པ་ཐོབ། །གཡུང་དྲུང་སེམས་དཔའ་འབུམ་ཕྲག་བཅུ། །ཤེས་བྱའི་སྒྲིབ་པ་ཐམས་ཅད་དག །ཕྱིར་མི་ལྡོག་པའི་ས་ལ་བཀོད། །ཅེས་སོ། །གཉིས་པ་བར་ལྷ་འོད་གསལ་གྱི་ཞིང་དུ་འཚང་རྒྱ་བའི་ཚུལ་ནི། སྔར་བཤད་པ་ལྟར་ས་བཅུའི་དངོས་གཞི་ལ་ཤེས་རབ་ཀྱི་རྩལ་ཡོངས་སུ་རྫོགས་ཏེ། གཡུང་དྲུང་ལྟ་བུའི་ཏིང་ངེ་འཛིན་གྱིས་ཤེས་བྱའི་སྒྲིབ་པ་ཕྲ་བ་དང་བཅས་པ་སྤངས་ནས། ཤེས་བྱ་ཐམས་ཅད་སྐད་ཅིག་མ་གཅིག་ལ་ཐུགས་སུ་ཆུད་དེ། སྐུ་གསུམ་གྱིས་བསྡུས་པའི་དབྱིངས་དང་ཡེ་ཤེས་གཉིས་སུ་མེད་པའི་མི་གནས་མྱ་ངན་ལས་འདས་པའི་བདག་ཉིད་ཐམས་ཅད་མཁྱེན་པ་མངོན་དུ་མཛད་ནས། འབྲས་བུ་དོན་གྱི་ས་གསུམ་ལ་སྐུ་གསུམ་ལྷུན་གྲུབ་ཏུ་སངས་རྒྱས་པ་ཡིན་ཏེ། མདོ་ལས། སྲིད་པའི་ཁྱེའུ་གསལ་བ་དེ། །ཡེ་ཤེས་ལྷ་ཡི་སྟོན་པ་ཡིས། །ཤེས་བྱའི་སྒྲིབ་པ་འབྱང་པ་སྟེ། །ཐོགས་མེད་སྤྲུལ་པའི་སྐུར་གྱུར་ཏོ། །ཞེས་སོ། །གཉིས་པ་ངེས་དོན་དུ་ཡེ་ནས་སངས་རྒྱས་ཟིན་པ་ནི། སྟོན་པ་ཉིད་བསྐལ་པ་དཔག་ཏུ་མེད་པའི་གོང་ནས་སངས་རྒྱས་ཏེ་བོན་སྐུའི་དགོངས་པ་ལས་མི་གཉིས་པར་བཞུགས་ཀྱང་། སེམས་ཅན་རྣམས་ལ་བརྩེ་བ་ཆེན་པོས་གཟུགས་སྐུར་བཞེངས་ནས་འགྲོ་དོན་མཛད་པའི་ཕྱིར་བྱང་ཆུབ་ལམ་ལ་བགྲོད་ཚུལ་བསྟན་པ་སྟེ། རྒྱུད་གསེར་གྱི་རུས་སྦལ་ལས། རྣམ་པ་ཐམས་ཅད་མཁྱེན་པའི་སྟོན་པ་དེ། །ཐུགས་རྗེ་ཆེ་མངའ་འགྲོ་བའི་དོན་བྱའི་ཕྱིར། །སྐྱེ་མེད་ངང་ལས་སྐྱེ་བའི་ཆོ་འཕྲུལ་བསྟན། །ནམ་མཁའ་ལྟ་བུའི་བོན་སྐུ་མཚོན་བྲལ་ལས། །གཟུགས་སྐུར་བཞེངས་ནས་འགྲོ་དོན་མཐར་དབྱུང་ཕྱིར། ཡེ་སངས་ཡུལ་དུ་ཤེས་རབ་བློ་རྩལ་བསྐྱེད། །འོག་མིན་གནས་སུ་འགྲོ་དོན་བོན་ལུང་མནོས། །ཕྱྭ་ཡི་གྲོང་ཁྱེར་ཆེན་པོར་བློ་རྩལ་སྦྱངས། །འོད་གསལ་གནས་སུ་ཤེས་བྱའི་སྒྲིབ་པ་སྦྱངས། །འདུལ་བའི་དུས་བབ་གཟིགས་དགོངས་ཐུགས་ལ་བཞག །ཡབ་ཀྱི་རྟར་བབས་ཡུམ་གྱི་ལྷུམས་སུ་ཞུགས། །ཟླ་དགུ་ངོ་བཅུར་སྐྱེ་བ་བཞེས་ཚུལ་བསྟན། ཞེས་སོ། །

གཉིས་པ་སངས་རྒྱས་ནས་འགྲོ་དོན་མཛད་ཚུལ་ལ་གསུམ། མཛད་པའི་རྣམ་གྲངས་ཀྱི་དབྱེ་བ། བཀའ་ཡི་བསྡུ་བ་བྱུང་ཚུལ། ཞར་བྱུང་མདུན་འཁོར་རྣམས་ཀྱིས་བོན་འཁོར་བསྐོར་ཚུལ་སྨོས་པའོ། །དང་པོ་ལ་གསུམ། མདོར་བསྟན་པ། རྒྱས་པར་བཤད་པ། དོན་བསྡུ་བའོ། །དང་པོ་ནི། སྟོན་པ་ཉིད་སངས་རྒྱས་ནས། སླར་འཇིན་རྟེན་དུ་གཟུགས་ཀྱི་སྐུས་འགྲོ་དོན་མཛད་པ་ལ་གཤེན་ལོ་གཅིག་ནས་དྲུག་ཅུའི་བར་གྱི་མཛད་པ་དྲུག་ཅུ་ཐམ་པ་དང་། དེའང་མཛད་པ་བཅུ་གཉིས་སུ་བསྡུས་ཏེ་བཤད་ཚུལ་གཉིས་སུ་ཡོད་པ་ལས། འདིར་མཛད་པ་བཅུ་གཉིས་ཀྱིས་བསྟན་པ་ལའང་སྔ་རབས་ཀྱི་མཁས་པ་དག་གི་བཤད་ཚུལ་ཅུང་མི་འདྲ་ཡང་། འདིར་སློབ་དཔོན་དྲན་པས། སྐྱེ་བཞེས་བསྟན་སྤེལ་འགྲོ་གཉིས་འདུལ། །ཁབ་བཞེས་སྲས་སྤྲུལ་འགྲོ་དོན་མཛད། །བདུད་བཏུལ་བསྟན་པ་རྗེས་སུ་བཞག །ཁྱིམ་སྤངས་འཁོར་སྤངས་མྱ་ངན་འདས། །ཞེས་གསུངས་པ་ལྟར་མདོར་བསྡུས་ཏེ་ས་བཅད་ཙམ་ཞིག་བཀོད་པ་ཡིན་ཞིང་། དེ་ལའང་གཙོར་ཆེ་བ་མཛད་པ་བཅུ་གཉིས་ཀྱི་ཁོངས་སུ་མཛད་པ་ཕྲ་མོ་རྣམས་ཤུགས་ལས་བསྟན་པའོ། །

གཉིས་པ་རྒྱས་པར་བཤད་པ་ལ་བཅུ་གཉིས་ལས། དང་པོ་སྐྱེ་བ་བཞེས་པའི་ཚུལ་ནི། ཉི་སྒྲོན་ལས། སྟོན་པ་འཆི་མེད་གཙུག་ཕུད་ཀྱིས། །སུམ་ཅུ་རྩ་གསུམ་ལྷའི་གནས་སུ། །གཅུང་ཤེས་པ་དག་ལ་དབུ་རྒྱན་བསྐོན། །གཅུང་ཁྱོད་ད་ལྟ་ང་ཡི་ཚབ། །ལྷ་རྣམས་འདྲེན་པའི་སྟོན་པར་མཛོད། །ང་ནི་གཏོ་རྒྱལ་བསྟན་རྟིང་ལ། སྟོང་གསུམ་མི་མཇེད་འཛམ་གླིང་དུ། །བསྟན་པ་རྣམ་གསུམ་སྤེལ་དུ་འགྲོ། སྐུ་གསུང་ཐུགས་ཀྱི་བསྟན་རྫོགས་ནས། །ཤེས་པ་ཡེ་གནས་སྲས་བུ་ཆུང་། །ཚེ་ལོ་བཅུ་པའི་འདྲེན་སྟོན་འགྱུར། །ཅེས་བརྗོད་རང་གི་ལུས་པོ་ཡང་། རི་རབ་ཁ་ལ་བཞག་ནས་ནི། བསམ་བཞིན་སྐྱེ་བའི་འཆི་འཕོ་མཛད། ཞེས་དང་། ཞི་བ་ཡོངས་རྫོགས་ལས། །ཡེ་གཤེན་གཙུག་ཕུད་ས་བཅུ་མ་ནོན་པས། །སྒྲིབ་པའི་ཆ་ལ་འདྲེས་དོགས་ཀྱི་བག་ཚ་དང་ཉམ་ང་བྱུང་སྟེ་ཁྲི་རྒྱལ་ཁུག་པ་གདུང་སོབ་ཏུ་བཞག་ནས་སླར་འོག་མིན་དུ་གཤེགས་ཏེ། །དེ་དུས་ཚེ་ལོ་ཁྲི་པ་ལགས་ཏེ། ཞེས་པས། ཡེ་གཤེན་གཙུག་ཕུད་ཁྲི་པའི་དུས་སུ་བྱོན་པས་འཕགས་ལམ་གྱི་ས་དགུ་ལས་མ་ནོན་ལ། དེས་སྒྲིབ་པ་མཐའ་དག་སྤངས་པའི་བླ་མེད་ཀྱི་ས་ནོན་ནས་བརྒྱ་པའི་སྟོན་པར་བྱོན་པ་སྟེ། དེ་ནི་ཁྱེའུ་གསལ་བའམ་འཆི་མེད་གཙུག་ཕུད་ཅེས་བྱ་སྟེ། བསྟན་པ་ཤན་འབྱེད་ལས། ཁྱེའུ་གསལ་བ་འཆི་མེད་གཙུག་ཕུད་ལ། ཡེ་ཤེས་ལྷ་ཡི་ཏིང་འཛིན་བོན་བསྟན་པས། ཤེས་བྱའི་སྒྲིབ་བྱང་ཐོགས་མེད་སྤྲུལ་སྐུར་གྱུར། ཞེས་སོ། །དེའང་དག་པའི་འཁོར་གཡུང་དྲུང་སེམས་དཔའ་རྣམས་ལ་ལོངས་སྐུ་དང་། མ་དག་པའི་སོ་སྐྱེ་རྣམས་ལ་སྤྲུལ་སྐུར་སྣང་ནས་འགྲོ་དོན་མཛད་པ་སྟེ། མདོ་ལས། བོན་གྱི་སྐུ་ལས་རྫོགས་པའི་སྐུ་བསྐྱེད་ནས། །འདུལ་བའི་སེམས་ཅན་ཤེས་བྱའི་སྒྲིབ་པ་སྦྱོངས། རྫོགས་པའི་སྐུ་ལས་སྤྲུལ་པའི་སྐུ་བསྐྱེད་ནས། །འདུལ་བའི་ཞིང་ཁམས་ཉོན་མོངས་སྒྲིབ་པ་སྦྱངས། །ཞེས་སོ། །ལྷ་རྣམས་ཀྱི་སྣང་ངོར་དེ་ཉིད་ཀྱི་ཡེ་ཤེས་ལྷ་ལས་འགྲོ་བ་འདུལ་བའི་ལུང་ཐོབ་ནས་ལྷའི་གནས་ནས་འཕོ་བའི་ཚུལ་མཛད་དེ་མིའི་ཡུལ་དུ་བྱོན་ཁར་ལྷ་དང་སྲིད་པ་གཉིས་ཀྱི་སྤྲུལ་པའི་སྟོངས་དང་བཅས་ཏེ་བྱོན་པས། བར་ལྷ་འོད་གསལ་གྱི་གནས་སུ་གཡུང་དྲུང་སེམས་དཔའ་རྣམས་ཤེས་བྱའི་སྒྲིབ་པ་སྦྱངས་ནས་ཐར་པ་ཆེན་པོའི་ས་ཐོབ་པར་མཛད། ལམ་དུ་གཡེན་ཁམས་སུམ་ཅུ་རྩ་གསུམ་ལ་གཡེན་འདུལ་གྱི་བོན་པོ་རེ་རེ་བསྐོས། སུམ་ཅུ་རྩ་གསུམ་གྱི་གནས་སུ་ཁམས་གསུམ་གྱི་ལྷའི་རིགས་འཚོགས་པ་རྣམས་ལ་ལས་རྒྱུ་འབྲས་ཀྱི་བོན་བསྟན། དེར་ལྷ་ལས་བབ་པའི་མཆོད་རྟེན་ཡང་བཞེངས་སོ། །དེ་ནས་ལྷའི་བུ་རྨ་ལོ་དང་བ་དང་གཡུ་ལོ་གཙུག་ཕུད་དང་བཅས་ཏེ་རི་རབ་ཀྱི་ཁ་ཁྱེར་ལ་བྱོན་ནས། ལྷ་མཐུ་རྩལ་ཅན་དམ་ལ་བཏགས། རི་རབ་ཀྱི་རྩེ་མོ་ནས་གཟིགས་ཚད་དང་དགོངས་ཚད་བཅུའམ་ལྔ་ལྔ་ཐུགས་ལ་བཀྲམ་སྟེ། གཟིགས་ཚད་ལྔ་ནི། གདུལ་ཞིང་མི་མཇེད་འཇིག་རྟེན། གདུལ་བྱ་མི། གླིང་འཛམ་གླིང་པ། འཁོར་འཛམ་གླིང་སོག་ཁའི་མི། རིགས་རྒྱལ་རིགས་དམུ་ལ་གཟིགས་པ་ལྔའོ། །དགོངས་ཚད་ལྔ་ནི། ཡུལ་འོལ་མོའི་གླིང་། མཁར་བར་པོ་སོ་བརྒྱད། ནོར་རིན་པོ་ཆེའི་གཏེར། ཡབ་རྒྱལ་བོན་ཐོད་དཀར། ཡུམ་རྒྱལ་བཞད་མ་ལྔ་ལ་དགོངས་སོ། །དེ་ནས་ལྷའི་བུ་གཉིས་གཡུང་དྲུང་དགུ་བརྩེགས་རིའི་ནགས་ཚལ་དུ་སྦས་ཚུལ་མཛད་ནས། རིག་པའི་ཁྱེའུ་གསལ་བ་ཉིད་ཡི་གེ་ཨ་མ་དཀར་དམར་གཉིས་སུ་བསྡུས་ཏེ། ཡབ་རྒྱལ་བོན་ཐོད་དཀར་དང་ཡུམ་ཐུགས་རྗེ་བྱམས་མའི་སྤྲུལ་པ་རྒྱལ་བཞེད་མ་གཉིས་ཀྱི་སྤྱི་བོར་བབས་ཏེ། དགུང་ཟླ་ངོ་བཅུར་ཡུམ་གྱི་ལྷུམས་སུ་བཞུགས་ཚུལ་བསྟན་ནས། བལྟམས་པའི་སྔ་ལྟས་སུ་གཡུང་དྲུང་དགུ་བརྩེགས་ཀྱི་ནགས་ཚལ་དུ་མུ་ལེ་དྲུམ་ཤིང་གི་སྡོང་པོ་ལ་ཡལ་ག་བརྒྱད་དུ་གྱེས་པ། ཡན་ལག་སྟོང་ཡོད་པ། ལོ་མ་འབུམ་ཕྲག་ཡོད་པ། འབྲས་བུ་རིན་པོ་ཆེ་རུ་འདུག་པ། ཤུན་པ་དར་ཟབ་ཏུ་འདུག་པ། ཁུ་བ་བདུད་རྩིར་འཛག་པ། ལོ་མ་དགོས་འདོད་འབྱུང་བ་ཞིག་སྐྱེས་སོ། །དེ་ནི་ཡན་ལག་བརྒྱད་ལྡན་གྱི་སྡོང་པོ་ཞེས་བྱའོ། །ཞེས་དྲི་མེད་ལས་གསུངས་ཤིང་། མདོ་འདུས་ལས། མཁར་སྒོ་གཡས་སུ་ཨུ་དུམ་ཝ་ར་འཁྲུངས། །མཁར་སྒོ་གཡོན་དུ་འཛམ་བུ་ཤིང་ཡང་སྐྱེས། །ཞེས་སོ། །གཞན་ཡང་གླིང་ཐམས་ཅད་དུ་ངོ་མཚར་བའི་མཚན་མ་འབུམ་ཕྲག་སྙེད་ཀྱིས་གང་ཞིང་བལྟམས་པའི་ཚེ་ཡུམ་ལ་གནོད་པ་མེད་པར་མཆན་ཁུང་གཡས་ནས། ལོ་ཡི་རྒྱལ་པོ་ཤིང་ཕོ་བྱི་བའི་ལོ། །ཟླ་བའི་དང་པོ་དཔྱིད་ཟླ་ར་བ་མེ་སྟག་གི་ཟླ་བ། ཞག་གི་སྙིང་པོ་ཚེས་པ་བཅོ་ལྔ། དུས་ཚོད་ཀྱི་དང་པོ་ནམ་ལངས་པ། སྐར་མའི་དམ་པ་རྒྱལ་གྱི་རུ་གོང་ལ་སྐུ་བལྟམས། མཚན་དཔེའི་དཀྱིལ་འཁོར་གསལ་མ་ཐག་ཚངས་པ་དང་བརྒྱ་བྱིན་སོགས་ཀྱིས་ཕྱག་གིས་དར་དཀར་གྱི་སྟེང་དུ་སྐུ་བླངས་ཤིང་། ལྷ་མོ་དང་ཀླུ་མོ་རྣམས་ཀྱིས་སྐུ་ཁྲུས་གསོལ། ཕྱོགས་བཞིར་ཞབས་ཀྱིས་གོམ་པ་བདུན་བདུན་བོར་བའི་རྗེས་ལ་མེ་ཏོག་པདྨ་རེ་རེ་ལམ་ལམ་བརྡོལ་ཞིང་། རིགས་དྲུག་གི་སེམས་ཅན་ཐམས་ཅད་དབུགས་དབྱུང་བའི་གསུང་ལྷང་ལྷང་ཐང་གསུམ་དུ་བསྒྲགས་སོ། །དེའི་ཚེ་མཚན་མཁན་བྲམ་ཟེས་རྒྱལ་བུའི་མཚན་དཔེ་སོགས་ཡོན་ཏན་བརྒྱ་དང་རྩ་བརྒྱད་རྣམས་ཞིབ་ཏུ་བརྟགས་ཤིང་བཤད་ནས་མཚན་ཡང་སངས་རྒྱས་སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བར་མཚན་གསོལ་བས་འཇིག་རྟེན་ཁམས་གཡོ་འགུལ་དང་བཅས་ཏེ། སྟོན་པ་གཏོ་རྒྱལ་ཡེ་མཁྱེན་གྱི་བསྟན་པ་ལ་གནས་པའི་སེམས་ཅན་སྔོན་དུ་ཚོགས་བསགས་ཤིང་སྒྲིབ་པ་སྦྱངས་བ་རྣམས། དུས་དེར་སྟོན་པའི་རྐྱེན་དང་འཕྲད་མ་ཐག་སྲིད་པའི་འཆིང་བ་མཐའ་དག་ལས་གྲོལ་ཏེ་མངོན་སུམ་དུ་སངས་རྒྱས་ཏེ་སོང་། དེ་ནས་དགུང་ཞག་གཉིས་ལོན་ནས་འཇིག་རྟེན་གྱི་ཁམས་སུ་ངོ་མཚར་གྱི་མཚན་མ་བཟང་པོ་དང་གཡོ་འགུལ་གྱི་ཆོ་འཕྲུལ་དང་བཅས། བརྒྱ་པའི་སྟོན་པ་ཡིན་པའི་རྟགས་སུ་འདས་པའི་སངས་རྒྱས་གཏོ་རྒྱལ་ཡེ་མཁྱེན་གྱི་བསྟན་པ་རྫོགས་ཏེ། སྐུ་གཟུགས་རྣམས་ནི་བྱ་འཕུར་བ་བཞིན་དུ་སོང་། སྐུ་གདུང་ཐམས་ཅད་ནི་དར་བརྐྱང་པ་བཞིན་དུ་སོང། གསུང་རབ་རྣམས་ནི་དུང་ཕྱིས་པ་བཞིན་དུ་སོང་ངོ། དེའི་ཚེ་གཤེན་རབ་ཀྱི་མེས་པོ་དམུ་རྒྱལ་ཐེམ་སྐས་དང་། ཕྱི་མོ་ཕྱ་ཟ་ངང་འབྲང་མ་གཉིས་སྔར་བཞིན་དུ་སངས་རྒྱས། དགུང་ཞག་གསུམ་ལོན་པའི་དུས་སུ་སྔར་བཞིན་ངོ་མཚར་གྱི་ལྟས་དང་བཅས་གཤེན་རབ་ཉིད་ཀྱི་ཡབ་ཡུམ་དང་ལྟས་མཁན་ལ་སོགས་འོལ་མོའི་གླིང་གི་གདུལ་བྱ་སྦྱངས་པའི་འཕྲོ་ཅན་མཐའ་དག་རྣམ་མཁྱེན་གྱི་ས་ལ་རེག་པར་མཛད་དོ། །གཉིས་པ་བསྟན་པ་སྤེལ་བ་ནི། རྒྱལ་བུ་རྒྱལ་སར་མ་ཕྱུང་གི་བར་དུ་ནགས་ཚལ་དབེན་པའི་གནས་སུ་གབ་ཅིང་སྦས་པའི་ཚུལ་དུ་བཞུགས་ཤིང་སྲིད་པའི་རྒྱུད་དང་ལས་འབྲས་རྣམས་གསུངས། རྒྱལ་སར་ཕྱུང་སྟེ་དགུང་ལོ་གཅིག་ནས་བཅུའི་བར་དུ་ཐེག་དགུའི་བོན་རྣམས་གསུངས་ནས་ཐེག་དགུའི་གཤེན་པོ་རྣམས་ལ་གཉེར་གཏད། སྐད་རིགས་སུམ་བརྒྱ་དྲུག་ཅུའི་སྐད་སྒྱུར་བའི་གཡུང་དྲུང་སེམས་དཔའ་སུམ་བརྒྱ་དྲུག་ཅུས་གཡུང་དྲུང་གི་བོན་ཁམས་གསུམ་རིགས་དྲུག་གི་གནས་སུ་དར་བར་མཛད་ཅིང་རིགས་པའི་གནས་ལྔའི་བོན་རྣམས་གསུངས། སྤྱིར་སྟོན་པའི་ཐུགས་ཀ་ནས་འོད་ཟེར་བྱེ་བ་སྟོང་ཕྲག་དྲུག་ཅུ་སྤྲོས་པ་ལས་འཛམ་གླིང་བྱེ་བ་ཕྲག་བརྒྱ་ལ་སྟོན་པའི་སྐུ་བྱེ་བ་ཕྲག་བརྒྱ་དང་། རིགས་དྲུག་ལ་འདྲེན་པའི་གཤེན་དྲུག་ལ་སོགས་སྤྲུལ་ནས་སེམས་ཅན་གྱི་དོན་མཛད། སྒོས་སུ་སྟོན་པའི་བསྟན་པ་བརྟན་པར་བྱེད་པ་ས་བདག །བསྟན་པ་སྤེལ་བའི་ཞིང་གི་མཆོག་གྱུར་ལྷ་ཀླུ་མི་གསུམ་ཡིན་པས་ན། དང་པོ་ས་བདག་གི་ཞིང་ཁམས་སུ་བསྟན་པ་སྤེལ་ཚུལ་ནི། དགུང་ལོ་བཅུ་གཉིས་པར་སའི་ལྷ་མོ་བརྟན་མ་ལ་ས་བདག་གི་ཁྱེའུ་དང་བུ་མོ་སྐུ་མདོག་གསེར་ལྟ་བུ་གསེར་གྱི་རྒྱན་ཁོ་ནས་བརྒྱན་པ་སྟོང་གིས་བསྐོར་ནས་འོལ་མོའི་གླིང་དུ་ལྷགས་ཏེ། སྟོན་པ་ས་བདག་གི་ཡུལ་དུ་སྤྱན་དྲངས་པས་གཡུང་དྲུང་སེམས་དཔའ་ཁྲི་དྲུག་སྟོང་དང་ཆས་ཏེ་བྱོན་ནས་ས་བདག་རྣམས་ལ་བོན་གྱི་འཁོར་ལོ་བསྐོར། གསས་ཁང་བ་རབ་ཡོངས་འདུལ་བཞེངས། དབང་ལྡན་དུས་ཀྱི་འཁོར་ལོའི་དཀྱིལ་འཁོར་ཞལ་ཕྱེས་ཏེ། དུས་འཁོར་གྱི་རྒྱུད་ལེའུ་སྟོང་ཕྲག་བརྒྱ་དང་བཅས་པ་གཏན་ལ་ཕབས་ནས་ས་བདག་གི་བོན་པོ་གསེར་ཐུབ་འོད་སྲུང་ལ་གཉེར་དུ་གཏད། ས་བདག་གི་གདུལ་བྱ་ཚད་མེད་པ་སངས་རྒྱས་ཏེ་སོང་།   

གཉིས་པ་ལྷ་ཀླུ་མི་གསུམ་ལས། སྟེང་ལྷའི་ཡུལ་དུ་བསྟན་པ་སྤེལ་ཚུལ་ནི། ལོ་མཛོད་བཅུ་གཉིས་རྫོགས་ནས་སྲས་སྤྲུལ་པའི་མཛད་པའི་སྐབས་ཤིག་ཏུ་ནམ་མཁའ་ལ་སྤྲིན་མང་པོ་གཏིབས་པའི་ནང་ནས། དུང་གི་ཁྱེའུ་རབ་ཏུ་མཛེས་པ་ཞིག་ལ། ལྷའི་སྲས་ལྕམ་དྲལ་སྟོང་རྩ་བརྒྱད་ཀྱིས་བསྐོར་བ། སྤྲིན་དཀར་གྱི་གདན་ལ་འཇའ་ཚོན་གྱི་གུར་ནང་དུ་འདུག་པ་ཞིག་སྟོན་པའི་སྤྱན་སྔར་བྱུང་ནས། སྟོན་པ་སྟེང་ལྷ་ཡུལ་དུ་གཤེགས་པར་ཞུས་པས། བྱོན་པར་ཞལ་གྱིས་བཞེས་ཏེ་གཡུང་དྲུང་སེམས་དཔའ་ཁྲི་དྲུག་སྟོང་ལྔ་སྟོང་ལྔ་བརྒྱ། སུམ་བརྒྱ་དང་དྲུག་ཅུ་བཅས་པ་གཤེན་གྱི་རྟ་བདུན་ལ་ཆིབས་ཀྱི་ཁ་ལོ་བསྒྱུར་ནས་གཞའ་ཚོན་གྱི་ལམ་ལ་རྫུ་འཕྲུལ་གྱི་གོམ་པས་བསྐྱོད་དེ་སུམ་ཅུ་རྩ་གསུམ་གྱི་གནས་སུ་ཕེབས། ཁམས་གསུམ་གྱི་ལྷའི་རིགས་རྣམས་ལ་བོན་གྱི་འཁོར་ལོ་བསྐོར། ཤིང་རྟའི་ཚལ་གྱི་དབུས་དཀྱིལ་དུ་གསས་ཁང་གཡུང་དྲུང་ལྷ་རྩེ་བཞེངས་ནས། ཀུན་དབྱིངས་རྒྱལ་བའི་དཀྱིལ་འཁོར་ཞལ་ཕྱེས་ཏེ་མངའ་འབུལ་མཛད། མདོ་སྡེ་དམ་པ་ཏོག་ཆེན་གཏན་པ་ཕབ་སྟེ་ལྷའི་བུ་དམ་པ་ཏོག་དཀར་ལ་གཉེར་གཏད་ཅིང་། ལྷ་ཁམས་སྟོང་པ་ཙམ་གྱི་གདུལ་བྱ་རྣམས་སངས་རྒྱས་ཏེ་སོང་།   

གཉིས་པ་འོག་ཀླུའི་ཡུལ་དུ་བསྟེན་པ་སྤེལ་ཚུལ་ནི། སྟོན་པ་དགེ་རྒྱས་ཡོན་ཏན་གྱི་གླིང་ན་བཞུགས་པའི་དུས་སུ། ཀླུའི་ཁྱེའུ་མཇུག་མ་སྦྲུལ་དུ་འདུག་པ་ཞིག་ཀླུ་ཤིང་པདྨའི་གདན་ལ་ཀླུའི་ཁྱེའུ་དང་བུ་མོ་མང་པོས་བཏེགས་ནས་སྟོན་པའི་དྲུང་དུ་འཁོད་དེ། སྟོན་པ་འོག་ཀླུའི་ཡུལ་དུ་གཤེགས་པར་ཞུས་བཞིན་དུ་བྱོན་ནས་ཀླུ་རྣམས་ལ་བོན་གྱིས་འཁོར་ལོ་བསྐོར། གསས་ཁང་གེ་སར་འབུམ་གླིང་བཞེངས་ནས། རྣམ་དག་པདྨ་ཡུམ་གྱི་དཀྱིལ་འཁོར་ཞལ་ཕྱེས་ཏེ་རབ་ཏུ་གནས་པར་མཛད། མདོ་འབུམ་གཟུངས་གསུམ་དང་། ཁྱད་པར་ཤེས་རབ་ཀྱི་ཕ་རོལ་ཏུ་ཕྱིན་པ་གཏན་ལ་ཕབ་སྟེ་ཀླུའི་ཁམས་སྟོང་པ་ཙམ་གྱི་སེམས་ཅན་རྣམས་བྱང་ཆུབ་ལ་རེག་པར་མཛད་དོ། །གསུམ་པ་བར་མིའི་ཡུལ་དུ་བསྟན་པ་སྤེལ་ཚུལ་ནི། ཤར་ལུས་འཕགས་པོ་སོགས་གླིང་བཞི་ལ་སྟོན་པའི་ཕྱག་ཞབས་བཞིའི་འོད་ཟེར་ལས་སྤྲུལ་པའི་སངས་རྒྱས་རེ་རེ་སྣང་བར་མཛད་དེ་ལས་ཅན་རྣམས་སྐད་ཅིག་དེ་ཉིད་ལས་གྲོལ་བར་མཛད། རྗེས་སུ་ལུས་པ་རྣམས་ལ་བསྟན་པ་སྣ་རེ་སྐྱོབ་པའི་ལྷ་རེ་འདྲེན་པའི་གཤེན་རེ་སྲུང་པའི་སྡོམ་པ་རེ་བཞག་ཅིང་། གླིང་གསུམ་ནས་འཕོས་དུས་སུ་འཛམ་བུའི་གླིང་དུ་སྐྱེ་བའི་སྨོན་ལམ་བཏབ་པ་བཞིན་དེར་སྐྱེས་ནས་ཐར་པ་ཐོབ་པར་མཛད། སྒོས་འཛམ་བུ་གླིང་ལ་རྒྱ་དཀར་ནག་མེ་ཉག་བལ་པོ་ཨོ་རྒྱན་ཟ་ཧོར་ཁ་ཆེ་ཐོད་གར་ལི་ཡུལ་ཕྲོམ་སྟག་གཟིག་སུམ་པ་ཞང་ཞུང་བོད་ལ་སོགས་སུ་སྟོན་པའི་སྤྲུལ་པའི་སྐུ་རེ་རེ་སྣང་བར་མཛད་ཅིང་བསྟན་པ་ཆ་རེ་འདྲེན་པའི་གཤེན་རེ་ལ་གཉེར་གཏད་ནས་བསྟན་པ་སྤེལ། འོལ་མོའི་གླིང་དུ་ལྷ་ཀླུ་མི་གསུམ་གྱི་སློབ་མ་བྱེ་མའི་ལ་ཙམ་ལ་བསྒྲགས་པ་གསུམ་གྱི་དཔེའུ་ཙེ་དང་སྒོ་བཞི་མཛོད་དང་ལྔའི་བོན་འཁོར་བསྐོར་རོ། །

གསུམ་པ་འགྲོ་གཉིས་འདུལ་བ་ནི། སྐྱོབ་སྟོན་གྱིས། ཞེ་སྡང་ཅན་གཏོ་བུ་དང་འདོད་ཆགས་ཅན་བཙུན་མོ་བཏུལ་བར་གསུངས་པར་མཛད་པ་གཉིས་འདུ་ཞིང་། དྲི་མེད་ལས། ང་རྒྱལ་ཅན་ཁྲི་ཤི་དབང་རྒྱལ། ཕྲག་དོག་ཅན་ཧ་ལ་ར་ཙ་དང་གུ་ཝེར་ར་ཙ་བཏུལ་བར་གསུངས་པ་རྣམས་ཡིན་ཏེ། དེ་དག་དུག་ལྔ་ཁ་ཚང་གི་གདུལ་བྱ་ཡིན་ཡང་རང་རང་ལ་དུག་དེ་དག་ཤས་ཆེས་བས་དབང་གིས་བཞག་པའོ། །དེས་ན་དང་པོ་གཏོ་བུ་དོད་དེ། སྟོན་པས་བཏུལ་བས་མ་ཐུལ་ཏེ་ངན་འགྲོར་སོང་བ་ལ་སྟོན་པས་ལྷ་གཤེན་བརྒྱའི་མཚན་ནས་བརྗོད་ཅིང་རིགས་དྲུག་གི་གནས་ནས་འདྲེན་པའི་ཆོ་ག་མཛད་པས། རིགས་དྲུག་ཏུ་བརྒྱུད་པའི་སྐྱེ་བ་དྲུག་གི་མཐར་འོལ་མོའི་གླིང་གི་ཤམ་པོ་ལྷ་རྩེའི་སྒོ་དྲུང་དུ་མེ་ཏོག་གི་ཁ་ལ་བརྫུས་ནས་སྐྱེས་ཏེ་བྱུང་བ་ཐར་པའི་འབྲས་བུ་ཆེན་པོ་ཐོབ་པར་གྱུར་ཏོ། །གཉིས་པ་ནི། ཧོས་དང་བ་ཡིད་རིང་གི་བཙུན་མོ་འགུ་ལིང་མས་སློབ་དཔོན་གཙུག་གཤེན་རྒྱལ་བ་ལ་འདོད་ཆགས་སྐྱེས་པ་ལ། སློབ་དཔོན་གྱིས་བཙུན་མོ་ལ་འདོད་ཆགས་ཀྱི་ལས་མ་སྤྱད་པས། བཙུན་མོ་ཁྲོང་ཁྲོས་ཏེ་སྐུར་པ་ཆེན་པོ་བཏབ་པའི་རྣམ་སྨིན་ནད་ངན་མཛེ་ཟིན་ནས་སྡུག་བསྔལ་བ་ལ། སྟོན་པས་ལྷ་མོ་སུམ་བརྒྱའི་མཚན་བསྒྲགས་ནས། བཙུན་མོ་ལ་ཕྱག་འཚལ་བཅུག་པས་ནད་ངན་དང་ལས་སྒྲིབ་བྱང་ནས་ཐར་པའི་འབྲས་བུ་ཐོབ་པོ། །གསུམ་པ་ནི། རྒྱལ་པོ་ཁྲི་ཤི་དབང་རྒྱལ་ངན་འགྲོར་བརྒྱུད་པ་ལ་བདེ་གཤེགས་ཀུན་རིགས་སྒྲོན་མའི་ཆོ་ག་ཞལ་ཕྱེས་ཏེ་སངས་རྒྱས་ཀྱི་ས་ལ་བཀོད་དོ། །བཞི་བ་ནི། རྒྱལ་པོ་ཧ་ལ་ར་ཙ་དང་གུ་ཝེར་ར་ཙ་གཉིས་གཡུལ་འཐབ་པའི་ཕན་ཚུན་དམག་མི་སྟོང་ཕྲག་དགུ་བསད་པས་གསོན་བཞིན་ཏུ་དམྱལ་བའི་སྡུག་བསྔལ་མཐོང་ནས་འགྱོད་པ་སྐྱེས་ཏེ། སྟོན་པ་ལ་བཤགས་པའི་ཐབས་ཞུས་པ་ལ་ཀུན་བཟང་རྒྱལ་བ་རྒྱ་མཚོའི་དཀྱིལ་འཁོར་ཞལ་ཕྱེས་པའི་ཐུགས་རྗེས་ལས་སྒྲིབ་བྱང་ནས་ཚེ་འདས་རྣམས་དང་ཞིང་ཁམས་ཀྱི་མི་ཚོགས་བསག་སྒྲིབ་པ་བྱང་བ་རྣམས་སངས་རྒྱས་སོ། །ལྔ་པ་ཁབ་བཞེས་པ་ནི། ཤེས་རབ་ཀྱི་ཕ་རོལ་ཏུ་ཕྱིན་པ་ཡུམ་བཅུའི་སྤྲུལ་པ་ཧོས་བཟའ་དཔོ་བཟའ་ལྷ་བཟའ་ཀླུ་བཟའ་ཀོང་བཟའ་རྒྱ་བཟའ་ཕྱ་བཟའ་གསས་བཟའ་བྲམ་ཟེ་བཟའ་སོགས་དགྱེས་སྡེའི་ཚུལ་དང་། རྒྱལ་རྗེའུ་བྲམ་ཟེ་དམངས་རིགས་གྱི་བུ་མོ་ལྔ་བཅུ་ལྔ་བཅུ་རྒྱལ་མོ་དང་བློན་མོ་དང་ཁྲུས་མཛད་དང་བྲན་མོའི་ཚུལ་དང་། ཤག་རིགས་ཧོས་རིགས་དཔོ་རིགས་རྒྱ་རིགས་གཏོ་དཔྱད་གཉན་རིགས་ཀྱི་བུ་མོ་སུམ་ཅུ་སུམ་ཅུ་མཛའ་མོ་དང་སྲིད་འཛིན་དང་སྐུ་སྲུང་དང་རྩིས་མཁན་དང་མགྲོན་མོའི་ཚུལ་དུ་བཞེས་པར་མཛད་དེ། དེ་དག་ཡུམ་ཆེན་མོ་སུམ་བརྒྱ་དྲུག་ཅུའི་སྤྲུལ་པ་ངོ་མཚར་གྱི་ཡོན་ཏན་དུ་མས་བརྒྱན་པ་ཤ་སྟག་སྟེ་སྲེད་ལེན་གྱི་དྲི་མ་རིང་ནས་སྤངས་ཀྱང་འཁོར་བའི་ཕོ་མོའི་སྲེད་ལེན་གྱི་འབྲེལ་པ་གཅོད་པའི་ཕྱིར་དུ་ཐབས་མཁས་ཀྱི་མཛད་པའི་ཆར་བྱུང་བའོ། །དྲུག་པ་སྲས་སྤྲུལ་བ་ནི། ཐབས་དང་ཤེས་རབ་རོལ་པའི་ཚུལ་ལས་དབྱིངས་ཀྱི་བདེ་གཤེགས་ཀྱི་སྤྲུལ་པ་ཉེ་སྲས་བརྒྱད་དུ་འཁྲུངས་ཏེ། གང་ཞེ་ན། ཧོས་བཟའ་རྒྱལ་མེད་ལ་སྲས་གཏོ་བུ་འབུམ་སངས་དང་། དཔྱད་བུ་ཁྲི་ཤེས་གཉིས་འཁྲུངས། དཔོ་བཟའ་ཐང་མོ་ལ་སྲས་ལུང་འདྲེན་གསལ་བ་དང་། རྒྱུད་འདྲེན་སྒྲོན་མ་གཉིས་འཁྲུངས། གསས་བཟའ་ངང་རིང་ལ་སྲས་འོལ་དྲུག་ཐང་པོ་འཁྲུངས། ཕྱ་བཟའ་གུང་དྲུག་ལ་རྒྱལ་བའི་གདུང་སོབ་མུ་ཆོ་ལྡེམ་དྲུག་འཁྲུངས། ཀོང་བཟའ་ཁྲི་ལྕམ་ལ་དམུ་རྒྱལ་གྱི་གདུང་རྒྱུད་འཛིན་པའི་རྒྱལ་སྲས་གཡུང་དྲུང་དབང་ལྡན་འཁྲུངས། རྒྱ་བཟའ་འཕྲུལ་བསྒྱུར་ལ་རྒྱལ་སྲས་འཕྲུལ་བུ་ཆུང་འཁྲུངས་སོ། །དེ་དག་སངས་རྒྱས་ཉིད་ལ་དང་པོ་བཀའི་གླེང་སློང་གི་ཞུ་བ་པོ་དང་། བར་དུ་བསྟན་པའི་གཉེར་འཛིན་ཞིང་། ཐ་མར་བཀའི་བསྡུ་བ་པོར་མཛད་པ་དང་། སྟོན་པའི་བསྟན་པ་མ་རྫོགས་ཀྱི་བར་དུ་ཐུགས་རྗེས་སྤྲུལ་པ་མ་འགགས་པར་སྟོན་ཅིང་སེམས་ཅན་གྱི་དོན་མཛད་པའོ། །བདུན་པ་འགྲོ་དོན་མཛད་པ་ནི། དཔོ་རྒྱལ་འབར་བའི་སྒྲོན་མ་ཅན་གྱི་ཞིང་ཁམས་སུ་མོ་པ་བོན་པོ་སོགས་སྡིག་ཅན་མི་དགུ་བྱ་བ་བྱུང་བའི་རྐྱེན་གྱིས་དཔོ་རྒྱལ་དང་ཡུལ་ཁམས་ཀྱི་མི་མང་པོ་སྡིག་པ་ལ་འབགས་ཤིང་། སྡིག་ཅན་མི་དགུ་ངན་སོང་གི་གནས་སུ་ལྟུང་སྟེ། དཔོ་རྒྱལ་གྱིས་སྟོན་པའི་སྒྲོན་མ་སྤྱན་དྲངས་ནས་ཡུལ་ཁམས་ཀྱི་སྡིག་པ་སྦྱོང་ཞིང་ཚེ་འདས་རྣམས་ཐར་པར་དྲོང་པར་མཛད་པའི་དུས་སུ། སྟོན་པ་ཉིད་ནམ་མཁའ་ལ་ལྷའི་སྐུ་ཕྱག་རྒྱ་ཆེན་པོར་སྤྲུལ་ནས་བཞུགས་པའི་སྤྱི་བོ་ནས་ཡར་དཔག་ཚད་རེ་རེའི་བར་བཅད་པར་ལྷ་མོ་ལྷ་ཆེན་སྲིད་པ་གསུམ་ཡས་མར་སྐུ་བཞི་ཝལ་གྱིས་བྱུང་ངོ། །དེའི་ཚེ་གཤེན་རབ་ཉིད་ཀྱིས་ཕྱོགས་བཅུའི་བདེ་བར་གཤེགས་པ་སྟོང་གི་མཚན་ནས་བརྗོད་པ་དང་། གཡུང་དྲུང་སེམས་དཔའ་རྣམས་དང་རྒྱལ་པོ་ལ་སོགས་ཡུལ་ཁམས་ཀྱི་མི་རྣམས་ཀྱིས་ལྷ་ཕྱག་འཚལ་ཞིང་བསྐོར་བ་དང་ཡར་མཆོད་མར་སྦྱིན་གྱི་ཆོ་ག་བྱས་པས་ལྷ་མོ་ལྷ་ཆེན་སྲིད་པ་གཤེན་རབ་བཞིའི་མཚན་ཉེར་ལྔ་ཉེར་ལྔ་རྫོགས་པའི་མཚམས་སུ་འཇིག་རྟེན་གྱི་ཁམས་གཡོ་བ་དང་། གཡོ་བ་ཆེན་པོ་དང་། རབ་ཏུ་གཡོ་བ་ཆེན་པོ་དང་གསུམ། དེ་བཞིན་ཏུ་འགུལ་བ་གསུམ། འུར་བ་གསུམ། ཐུག་པ་གསུམ། ཆེམ་པ་གསུམ་སྟེ་ཆོ་འཕྲུལ་གྱི་ལྟས་ཆེན་པོ་བཅོ་ལྔ། ནམ་མཁའ་ལ་གསལ་བའི་འོད་ཤར་བ། ས་བཞི་ལ་མཛེས་པའི་མེ་ཏོག་སྐྱེས་པ། བར་སྣང་ལ་སྙན་པའི་སྒྲ་གྲགས་པ་སྟེ་ངོ་མཚར་གྱི་ལྟས་ཆེན་པོ་གསུམ་སྟེ། འཚང་རྒྱ་བའི་སྔ་ལྟས་བཅོ་བརྒྱད་ཀྱིས་འཇིག་རྟེན་གཏམས་ནས་མི་མཇེད་འཇིག་རྟེན་ཤར་ཕྱོགས་ན་གནས་པའི་སེམས་ཅན་ལ་སོགས་ཕྱོགས་རེ་རེ་སྟེ། ཕྱོགས་བཅུའི་སེམས་ཅན་ལས་འཕྲོ་བཟང་བ་ཀུན་ཕུང་པོ་རྡུལ་ཕྲ་རབ་ཏུ་ལྷགས་ནས་སངས་རྒྱས་ཏེ། མི་མཇེད་འཇིག་རྟེན་སྟོང་པ་ཙམ་གྱི་སེམས་ཅན་ཕྱིར་མི་ལྡོག་པའི་ས་ལ་བཀོད་དོ། །བརྒྱད་པ་བདུད་བཏུལ་བ་ལ་གཉིས། བདུད་ཀྱི་ཆོ་འཕྲུལ་སྟོན་པའི་རྒྱུ་མཚན། ཆོ་འཕྲུལ་ཇི་ལྟར་སྟོན་པའོ། །དང་པོ་ནི། སྔོན་ནས་སྨོན་ལམ་ལོག་པར་བཏབ་པའི་རྒྱུས། ད་ལྟའི་གཤེན་དང་བདུད་གཉིས་སྤྱོད་པ་དཀར་ནག་སོ་སོར་གྱུར་པས་གཤེན་ལ་དོས་འཛུགས་པ་སྟེ། མདོ་ལས། སྟོན་པ་གཤེན་རབ་མི་བོ་ལ། །བདུད་རྗེ་ཁྱབ་པ་ལག་རིང་གིས། །ཆོ་འཕྲུལ་སྣ་དགུ་སྟོན་པ་ཡང་། །དོན་ཆེད་ཅི་ཡི་ཕྱིར་ན་སྟོན། སྔོན་གྱི་དམོད་པ་བོར་བ་ཡིས། །ད་ལྟའི་སྤྱོད་པ་སོ་སོར་སྟོན། །ཞེས་སོ། །ཁྱད་པར་དུ་ཡུལ་ཁྲི་ཏང་འབྱམས་པར་རྒྱལ་པོ་དཔོའི་ཞིང་ཁམས་སུ་བདེ་གཤེགས་སྟོང་གི་མཚན་བསྒྲགས་པའི་ཡོན་ཏན་གྱིས། ཕྱོགས་བཅུའི་སེམས་ཅན་སྟོང་གསུམ་འཇིག་རྟེན་སྟོང་པ་ཙམ་སངས་རྒྱས་ཏེ་སོང་བས་བདུད་མ་དགའ་ནས་གཤེན་ལ་ཆོ་འཕྲུལ་སྟོན་པ་ནི། དེ་ཉིད་ལས། བདེ་བར་གཤེགས་པ་སྟོང་གི་སྐུ་སྤྲུལ་གྱིན་མཚན་བརྗོད་པས། དེའི་བྱིན་རླབས་དང་ཡོན་ཏན་གྱིས། སྟོང་གསུམ་གྱི་སེམས་ཅན་འཇིག་རྟེན་ཁམས་སྟོངས་པ་ཙམ་ཞིག་སངས་རྒྱས་ཏེ་སོང་། ཞེས་དང་། སྔོན་གྱི་དམོད་པའི་དབང་གིས། བདུད་རྒྱ་ལག་ཐོད་རྗེའི་བུ། བདུད་རྗེ་ཁྱབ་པ་ལག་རིང་བྱ་བ་དེ། ཤིན་ཏུ་ཡང་མ་དགའ་བའི་སེམས་སྐྱེས་ནས། རབ་ཏུ་མ་དགའ་བས་གདུངས་ཏེ་ངུས་སོ། །ཞེས་དང་། ཞིང་ཁམས་སྟོངས་པར་བྱེད་པའི་བགེགས། གཤེན་རབ་མི་བོ་རྫུན་པོ་ཆེས། །ཞེས་སོ། །

གཉིས་པ་ཆོ་འཕྲུལ་ཇི་ལྟར་སྟོན་པ་ལ་གསུམ། དང་པོ་གཤེན་རབ་ཉིད་ལ་ཆོ་འཕྲུལ་སྟོན་ཚུལ་ནི། སྟོན་པ་མཁར་བར་པོ་སོ་བརྒྱད་དུ་བཞུགས་དུས། བདུད་ཁྱབ་པས་གཤེན་རབ་ཀྱི་ཡི་དམ་ལྷ་གཤེན་ལྷ་འོད་དཀར། སློབ་དཔོན་འབུམ་ཁྲི་གློག་གི་ལྕེ་ཅན། ཡབ་རྒྱལ་བོན་ཐོད་དཀར། ཡུམ་རྒྱལ་བཞད་མ་དང་བཞི། རིམ་བཞིན་བརྫུས་ཏེ་གཤེན་རབ་མྱ་ངན་འདའ་ཞིག་པར་ལུང་བསྟན་པ་དང་། སྟོན་པ་གསས་ཁང་ཤམ་པོ་ལྷ་རྩེར་བཞུགས་དུས་སུ། བདུད་ཀྱིས་སྐྱེས་བུ་རྟ་གོ་མཚོན་དང་ནོར་ཟས་ལྡན་པ་བརྒྱ་བརྒྱ། ན་ཆུང་གསེར་གཡུའི་རྒྱན་བཏགས་པ་བྲོ་འཁྲབ་ཅིང་གླུ་ལེན་པ་བརྒྱ། སྤུན་ཟླ་སྲིད་པའི་ཁྱེའུ་ཆུང་ལ་འཁོར་མི་དཀར་བརྒྱས་བསྐོར་བ། དེ་རྣམས་སུ་བརྫུས་ཏེ་སླུ་ཚིག་མང་པོ་སྨྲས་ནས་བསླུ་བར་བརྩམ་ཡང་བསླུ་མ་བཏུབ་སྟེ། སླར་ཆོ་འཕྲུལ་སྣ་བདུན་རྡུགས་པའི་རྗེས་སུ་དཔོ་ཟ་ཐང་མོའི་བུ་རུ་བརྫུས་ཏེ་སྐྱེས་པའི་མིང་གཤེན་ཆུང་གོ་བོར་གྲགས་པ་དེས་ལོག་པའི་བོན་གྱིས་སེམས་ཅན་ཁ་ཅིག་ལོག་པར་ཁྲིད། གཤེན་རབ་སྐུ་ལའང་གསེར་གྱི་ཟངས་གྲིས་བརྒྱབ་པས་མ་ཟུག་པར་གཡུ་ཡི་གཡུང་དྲུང་དུ་སོང་། ཟངས་གྲི་ཉིད་ཀྱང་མེ་ཏོག་དཀར་ལམ་གྱིས་སོང་བས། བདུད་ཀྱང་ཁ་སྐྱེངས་ནས་ཤི་བར་གྱུར་ཏོ། །དེ་ནས་མདོ་ལས། ཞི་བས་བསླུ་བ་སྣ་བརྒྱད་རྡུགས། །སྣ་དགུའི་ཐ་མ་དྲག་པོ་ཡིན། །དྲག་པོའི་ལས་ཞིག་བྱ་དགོས་སོ། །ཞེས་པས་བདུད་ཀྱི་དམག་སྤྲིན་ནག་གི་དཔུང་ཙམ་ཕྱོགས་ཐམས་ཅད་ནས་གཤེན་རབ་ཀྱི་སྟེང་དུ་མདའ་མཚོན་ཆར་བཞིན་ཕབས་ནས་བྱུང་བ་ལ། སྟོན་པ་ཐུགས་ཞི་བའི་ངང་ལས་སྐུ་འབར་བའི་ཁྲོ་བོར་སྤྲུལ་ཏེ། སླར་བདུད་དམག་མང་པོ་འཁོར་དུ་བསྡུས། མཚོན་ཆ་ཐམས་ཅད་ཀྱང་མེ་ཏོག་གི་ཆར་དུ་གྱུར་ཏེ་ཆོ་འཕྲུལ་སྣ་དགུ་རྡུགས་སོ། །

གཉིས་པ་གཤེན་རབ་ཀྱི་འཁོར་ལ་ཆོ་འཕྲུལ་སྟོན་ཚུལ་ནི། གཤེན་རབ་ཀྱི་སྲས་གཏོ་བུ་འབུམ་སངས། དཔྱད་བུ་ཁྲི་ཤེས། ལུང་འདྲེན་གསལ་བ། རྒྱུད་འདྲེན་སྒྲོན་མ། གཤེན་རབ་གྱི་བཙུན་མོ་ཧོས་ཟ་དཔོ་ཟ་གཉིས་ཏེ་དེ་རྣམས་ལ་བདུད་ཀྱིས་བསླུ་བ་དང་ཆོ་འཕྲུལ་སྣ་ཚོགས་བསྟན་ཀྱང་བསླུ་མ་བཏུབ་ཅིང་ཆོ་འཕྲུལ་གྱིས་མ་ཚུགས། སྲས་མོ་གཤེན་ཟ་ནེའུ་ཆུང་མ་མེ་ཏོག་གླིང་ནས་བདུད་ཀྱིས་བསླུས་ཏེ་བདུད་ཡུལ་དུ་ཕྱིན་ནས་བདུད་ཁྱབ་པའི་རོགས་སུ་སོང་སྟེ། བདུད་བུ་སྟག་བུ་ཐུང་དང་གཟིག་བུ་ཐུང་གཉིས་སྐྱེས་པ་ལོ་གསུམ་ནས་ནེའུ་ཆུང་བུ་དང་བཅས་པ་གཤེན་ཡུལ་དུ་གཤེན་རབ་ཀྱིས་སླར་དྲངས་ཏེ་བུ་གཉིས་ག་ཡང་དགེ་བ་ལ་སྤྱོད་པར་གྱུར་ཏོ། །གསུམ་པ་གཤེན་གྱི་ནོར་དང་ཡུལ་ལ་ཆོ་འཕྲུལ་བསྟན་ཚུལ་ནི། བདུད་ཕྲུག་ཤོར་བ་རྐྱ་བདུན་བྱ་བ་གཤེན་ཡུལ་དུ་རྟ་རྐུར་བཏང་བས་ཆིབས་པ་འབྲུག་རྟ་སོགས་རྟ་བདུན་བརྐུས་ཏེ་ཀོང་པོར་དེད་ནས་ཀོང་མཁར་འོག་ཁང་ནང་དུ་བཅུག་སྟེ་རྗེས་སུ་ཁ་བ་འདོམ་དགུ་ཕབ། དེར་གཤེན་རབ་ཀྱིས་མཁྱེན་ནས། རྟ་ལ་ཆགས་པས་མ་ཡིན་ཀྱང་བོད་སྲིན་པོའི་རིགས་དབང་དུ་བསྡུ་བ་དང་། བདུད་རིགས་འཁོར་དུ་བཙུད་པར་དགོངས་ནས་རྟའི་རྗེས་སུ་སྟོན་པ་མཚན་ལྡན་ཁྱེའུ་བཞིས་བསྐོར་ནས་བྱོན། ཐུགས་རྗེ་ཉི་མའི་སྙིང་པོ་དགུ་ཕྲུགས་བཟླས་ཏེ་བདུད་ཀྱི་ཁ་བ་བཞུས་པའི་རྗེས་ཉི་མའི་ཟེར་བརྐྱངས་པར་ཞུགས་ནས་བྱོན་པས། བདུད་ཀྱིས་ཆུའི་འཇིགས་པས་དོ་བསྡོ་བའི་ཚེ་སྟོན་པ་གཙོ་འཁོར་ལྔས་རྒྱ་མཚོའི་དཀྱིལ་དུ་པདྨའི་སྡོང་པོར་སྤྲུལ་ཏེ་བྱོན་པས་མ་ཚུགས་སོ། །ད་ལྟར་ཡང་ཟ་ཧོར་དང་སྟག་གཟིག་གི་ས་མཚམས་སུ་རྒྱ་མཚོའི་དཀྱིལ་དུ་པདྨའི་སྡོང་པོ་ངོ་མཚར་གྱི་རྟགས་སུ་ཡོད་དོ། །དེར་སྟོན་པས་ཟ་ཧོར། སྤུ་གུར། ཁ་ཆེ་བྲུ་ཤའི་བོན་པོ་རྣམས་ལ་གསང་སྔགས་ཀྱི་ལུང་ཕོག །ཡང་མར་བྱོན་པ་ལ་བདུད་ཀྱིས་རི་ལུང་མེས་བསྲེགས་ཀྱང་། སྟོན་པ་གཙོ་འཁོར་ལྔས་མེ་འོབས་ཀྱི་དཀྱིལ་ན་བྲག་རི་སྤྲུལ་པའི་སྟེང་དུ་བཞུགས་ནས་མ་ཚུགས་སོ། །ད་ལྟར་ཡང་སྟག་གཟིག་དང་ཞང་ཞུང་གི་ས་མཚམས་སུ་མེ་བྲག་ལ་མེ་ལྷའི་དཀྱིལ་འཁོར་གསལ་བ་ངོ་མཚར་གྱི་རྟགས་སུ་ཡོད་དོ། །དེར་ཞང་ཞུང་གི་བོན་པོ་རྣམས་ལ་ཛྭ་དང་སྔགས་ཀྱི་ལུང་ཕོག །དེ་ནས་ཡང་མར་བྱོན་པ་ལ་རླུང་གི་འཇིག་པས་བྱེ་འཚུབས་གཏིབས་ཀྱང་། སྟོན་པ་གཙོ་འཁོར་ལྔ་གཡུང་དྲུང་གི་གདན་ལ་བཞུགས་ཏེ་མ་ཚུགས་སོ། །བོད་དང་ཞང་ཞུང་གི་ས་མཚམས་སུ་མྱ་ངམ་གྱི་བྱེ་གསེབ་ན་བྲག་གཡུང་དྲུང་རང་བྱུང་གི་སྟེང་དུ་སྟོན་པའི་ཞབས་རྗེས་ལམ་མེ་བ་ངོ་མཚར་གྱི་རྟགས་སུ་ཡོད་དོ། །དེ་ནས་སྟོན་པ་བོད་ཀྱི་ཆུ་བོ་བཞི་འདུས་འགོར་བྱོན་ཏེ་བོད་ཀྱི་ལྷ་འདྲེ་རྣམས་དབང་དུ་བསྡུས་ཏེ་བཀའ་ལ་ཉན་པའི་ཆད་མདོ་ཕུལ་དེའི་ཚེ་བོད་ཀྱི་རི་ཀུན་ཀྱི་རྩེ་མོ་ཡང་ཡར་ལ་འདུད་པར་གྱུར་ཏོ། །བོད་གྱི་བོན་པོ་རྣམས་ལ་ལྷ་གསོལ་དང་འདྲེ་བཀར་བ། ཡུགས་ཕུད་པའི་ལུང་ཕོག་གོ །

འོ་ན་སྟོན་པ་བོད་ཡུལ་དུ་མ་བྱོན་གོང་བོད་དུ་བོན་ཡོད་དམ་ཞེ་ན། མཛད་བསྟོད་ལས། སུམ་ཅུའི་མཚན་བཟང་བརྒྱད་ཅུའི་དཔེ་བྱད་ལྡན། །འོད་ཟེར་མཐའ་ཡས་མངའ་བའི་ཞལ་བསྟན་ནས། །གདུལ་བྱ་དང་པོའི་འཁོར་ལ་བཀྲིད་དྲང་གིས། །བསྟན་པ་སྤེལ་བར་མཛད་ལ་ཕྱག་འཚལ་ལོ། །ཞེས་པ་ལྟར་མཛད་པ་གཉིས་པ་བསྟན་སྤེལ་གྱི་དུས་ནས་སྤྱིར་སྟོང་གསུམ་དང་སྒོས་འཛམ་གླིང་བྱེ་བ་ཕྲག་བརྒྱ་དང་ཁྱད་པར་དུ་རྒྱ་དཀར་ནག་ཁྲོམ་སྟག་གཟིག་ཞང་ཞུང་བོད་སོགས་གདུལ་བྱ་ཞིང་དག་པ་རྣམས་སུ་སྟོན་པའི་ཐུགས་རྗེའི་འོད་ཟེར་ལས་སྤྲུལ་པའི་སངས་རྒྱས་དང་འདྲེན་པའི་གཤེན་དང་རང་རང་གི་ལས་མཐུན་གྱི་སྣོད་དང་མཚུངས་པའི་བོན་སྡེ་རེ་ཡོད་ཀྱང་བསྟན་པ་ཡོངས་རྫོགས་མེད་པས། སྟོན་པའི་བཀའ་དང་རྗེས་སུ་བྱུང་བའི་བསྒྲགས་པ་གསུམ་གྱི་བཀའ་རྣམས་འོལ་མོའི་གླིང་ནས་སོ་སོའི་ཡུལ་དུ་དར་བར་སངས་རྒྱས་ཉིད་ཀྱིས་ལུང་བསྟན་པ་བཞིན་ནོ། །དེ་ཡང་འོ་སྐོལ་བོད་ཀྱི་རྒྱལ་ཁབ་འདི་ཡང་། ཤེལ་བྲག་རིའི་གཏེར་བོན་ལས་བྱུང་བ་ལྟར་དང་པོ་གནོད་སྦྱིན་ནམ་བདུད་ཀྱིས་དབང་བྱས། དེ་ནས་སྲིན་པོས་དབང་བྱས། དེ་ནས་ཀླུས་དབང་བྱས། དེ་ནས་མ་སངས་གཉན་གྱིས་དབང་བྱས། དེ་ནས་བྱེད་སྐྱེས་བུ་དྲུག་གིས་དབང་བྱས། དེ་ནས་རྒྱལ་སིལ་མ་བཅུ་གཉིས་ཀྱིས་དབང་བགྱིས་པར་བཤད་པས། སྟོན་པ་བོད་དུ་བྱོན་དུས་སུ་མིའི་འགྲོ་བ་ཆགས་ཟིན་པ་གོར་མ་ཆག་གོ །དེ་ནས་བདུད་ཀྱིས་རྟའི་རྗེས་ཆུ་བོའི་གཞུང་ལ་བསྐུངས་པ་ལ་སྟོན་པས་རྩང་པོ་ལ་གཡུང་དྲུང་གི་གདན་བཏིང་ནས་གཤེགས་པས་ཀླུ་རྣམས་ཀྱིས་སྟོན་པའི་ཞབས་ནས་འདེགས་ཤིང་གུས་པ་ཕུལ། སྟོན་པ་ཀོང་པོ་རོང་ནག་ཏུ་གཤེགས་པ་ལ། བདུད་ཀྱིས་བདུད་རི་ནག་པོས་ལམ་བཅད་བར་སྟོན་པས་མཐེའུ་ཆུང་གཡོན་པས་བླངས་ཏེ། སྐང་ཀ་སུམ་མདོར་བཞག །མདུང་རྩེ་འདྲ་བའི་སྤྲུལ་པའི་རི་ཞིག་སྤྲུལ་ནས་ལྷ་རི་གྱང་ཐོའི་ཟུར་ལ་བཞག་པའི་མཚན་ཡང་བོན་རི་ཆེན་པོར་བཏགས་ཏེ་ད་ལྟར་ཀོང་བོན་རིར་གྲགས་པ་དེའོ། །ཡང་མར་བྱོན་པ་ལ་བདུད་མོའི་རིགས་བུད་མེད་གཞོན་མཛེས་མང་པོས་གསོལ་ཟས་ལ་དུག་སྦྱར་ནས་དྲངས་པ་གསོལ་བས་སྟོན་པའི་སྐུ་ལ་མེ་ཏོག་མང་པོ་བཀྲ་ལམ་ལམ་སྐྱེས། ཐལ་མོ་བརྡབས་པས་བདུད་མོ་རྣམས་མི་སྡུག་པའི་རྒན་མོ་སེ་མོ་བརྒྱ་རུ་སོང་། དེའི་ཚེ་ཁྱབ་པའི་མ་སོགས་བདུད་མོའི་རིགས་རྣམས་དད་པ་སྐྱེས་ནས་བསྐྱབས་པས་ལྷའི་བུ་མོ་བརྒྱར་ཚེ་འཕོས་ནས་གཤེན་རབ་ཀྱི་འཁོར་དུ་སྐྱེས་སོ། །ད་ལྟ་ཡང་ཡུལ་དེ་ལ་སེ་མོ་བོན་ཐང་དུ་གྲགས་སོ། །དེ་ནས་ཡང་རྟའི་རྗེས་སུ་བྱོན་པ་ལ། བདུད་དམག་དབུས་དང་དྭགས་པོ་གེ་སར་ཀོང་པོའི་དམག་རྣམས་གཡས་གཡོན་ནས་བསྐོར་ཏེ་མཚོན་ཆ་སྣ་ཚོགས་ཆར་དུ་ཕབ་ནས་འཕངས་པས་སྟོན་པའི་སྐུ་ལ་ཕོག་པ་ལྟ་ཅི་དྲུང་དུ་ཉེ་བ་ཡང་མ་ནུས་སོ། །དེར་བདུད་དམག་རྣམས་ཐང་ཆད་ནས་གཡུང་ཏིང་གིས་སོང་པའི་ཚེ། སྟོན་པའི་ཞལ་ནས་ངས་འཐབ་ཟླ་བྱེད་ན་ཁྱོད་རྣམས་ཡུད་ལ་གསོད་པར་ངེས། ངེས་སམ་མ་ངེས་ང་ལ་འབེན་ཞིག་ཚུགས་གསུངས་པས། བདུད་ཀྱིས་ལྕགས་ཕུབ་དགུ་བརྩེགས་ནས་བཙུག་པ་ལ། སྟོན་པས་ལྕགས་ཀྱི་མདའ་གཞུ་བཀངས་ཏེ་ཞབས་གཡས་གྱད་ཀྱི་ཕ་བོང་ལ་གཏད་ནས། ཕྱག་གཡས་ཀྱི་མདའ་མ་འཕང་པར་གཡོན་གྱིས་འཕངས་པས་ལྕགས་ཕུབ་དགུ་ཀ་ཐལ་བྱུང་དུ་ཕུད་ནས་ཕ་རིའི་བྲག་ལ་ཟུག་པ་ཀོང་རྗེའི་སྲས་མོ་ཀོང་བཟའ་ཁྲི་ལྕམ་གྱིས་དར་དཀར་ལྕིབས་ཀྱིས་ཕྱུང་ནས་སྟོན་པ་ལ་ཕུལ་ལོ། །མདའ་ཕྱུང་ཤུལ་དུ་ཆུ་མིག་བརྡོལ་ཏེ། ལ་དོར་བྲག་འཕྲང་ལ་མདའ་དྲངས་ཆུ་མིག་ཅེས་གྲགས་པ་དང་། གྱད་ཀྱི་ཕ་བོང་ལ་སྟོན་པའི་ཞབས་རྗེས་ལམ་མེ་བ་ངོ་མཚར་པའི་རྟགས་སུ་ཡོད་དོ། །དེའི་ཚེ་ཁྱབ་པའི་ཕ་རྒྱ་ལག་ཐོད་རྗེ་ལ་སོགས་བདུད་དམག་སྟོང་ཕྲག་དད་པ་སྐྱེས་ནས་བསྐྱབས་པས་ལྷའི་ཁྱེའུ་སྟོང་དུ་ཚེ་འཕོས་ནས་གཤེན་རབ་ཀྱི་འཁོར་དུ་གྱུར་ཏོ། །ཁྱབ་པས་ཕ་མ་སོགས་བདུད་དམག་མང་པོ་སླར་སྟོན་པའི་འཁོར་དུ་ཤོར་བས་མྱ་ངན་གྱིས་གདུངས་ཏེ་ངུ་སྒྲ་དྲག་པོ་ཕྱུང་བ་ལ། སྟོན་པས་ཚེམས་མཆེ་བ་གཡས་གཡོན་ལ་དུང་འཕར་ཆེན་གཞན་ལ་འཕར་ཆུང་དུ་སྤྲུལ་ནས་སྒྲ་ཕྱུང་བས་བདུད་ཀྱི་མྱ་ངན་གྱི་ངུ་སྒྲ་ཆད་དོ། །དེར་ཀོང་རྗེ་ལ་ཡང་དད་པ་སྐྱེས་ནས་ཀོང་བཟའ་ཁྲི་ལྕམ་ཁབ་ཏུ་ཕུལ་ཏེ་ཀུན་ཀ་འབངས་སུ་ཕུལ་བར་བྱས་སོ། །ཡུལ་དེ་ལ་རྒྱལ་གྱི་གོང་ན་གཤེན་གཉན་པར་བཏེགས་པས་རྒྱལ་ཁྲི་གཉན་སྟེང་དུ་བཏགས་སོ། །དམུ་ཁྲབ་ཤོལ་མོ་དང་བསེ་ཕུབ་གླིང་ཆེན་དང་ལྕགས་ཀྱི་མདའ་གཞུ་དང་དུང་འཕར་ཆེན་འཕར་ཆུང་རྣམས་ནི་བོན་རིའི་ཐུགས་ཁའི་གོང་དུ་སྦས་ཏེ་བཀྲ་ཤིས་ཀྱི་རྟགས་སུ་བཞག་ནས། ཞལ་ནས་སྨོན་ལམ་གསུངས་པ། མ་ནོར་ངེས་པའི་ལུང་བསྟན་དུ། །སྔ་མའི་སྦྱང་འཕྲོ་མེད་པ་ཡི། །མཐའ་འཁོབ་མི་ཡིས་ལུང་མི་གོ །དེ་ཕྱིར་ངེས་ལུང་མ་བསྟན་ཏོ། །ནམ་ཞིག་ཁ་བ་ཅན་ལྗོངས་སུ། ཐེག་པ་རིམ་དགུའི་བོན་དར་ནས། །གཡུང་དྲུང་བོན་ལ་སྤྱོད་པར་ཤོག །ཅེས་སོ། །ཀོང་བཙུན་ལྷ་མོས་གཡུ་ཤུག་དྲུང་གཅིག་ཕུལ་བས་སྐུ་ཤུག་ལྡེམ་དྲུག་ཏུ་མངའ་གསོལ་ནས་བོན་མི་འགྱུར་བའི་བཀའ་རྟགས་སུ་བཞག་ཏེ་ཀོང་བཙུན་ལྷ་མོ་བསྟན་པའི་སྲུང་མར་བསྐོས་སོ། །དེ་ནས་སྟོན་པ་གཙོ་འཁོར་ལྔ། ཀོང་རྗེ་སོགས་འཁོར་དུ་འདུས་པའི་བདུད་དམག་བྱེ་བ་དུང་ཕྱུར་དང་། ཁྱབ་པའང་བུ་འདོད་པས་སྟོན་པའི་རྗེས་སུ་འབྲངས་པ་བཅས་སྟོན་པའི་བྱིན་གྱིས་རླབས་ཀྱིས་སྐད་ཅིག་མ་བདུན་གྱི་ཡུན་ལ་འོལ་མོའི་གླིང་དུ་ཕྱིན་ཏོ། །དེར་ཁྱབ་པའི་ཕ་མ་གཉིས་དང་ཀོང་རྗེ་སོགས་སེམས་ཅན་མང་པོ་སངས་རྒྱས་པར་གྱུར་ཏོ། །ཁྱབ་པ་ཉིད་དད་པ་མ་སྐྱེས་ཀྱང་ཉིན་མོར་གཤེན་འཁོར་རྣམས་དང་མཐུན་པར་དགེ་སྤྱོད་ཀྱི་ཚུལ་བཟུང་། རང་གི་བུ་གཉིས་དང་ཆུང་མ་བཅས་ལ་བསླུ་ཚིག་མང་དུ་བསྙད་ཀྱང་ཉན་དུ་མ་འདོད་པར་དེར་སྟོན་པ་ལོངས་སྤྱོད་རྒྱན་ཟས་དང་ཕྲལ་བར་དྲན་ནས་རིན་པོ་ཆེའི་གཏེར་མཛོད་ལ་ཁ་བ་ཕབ་པས་ཀྱང་ཉེ་མ་ནུས། པདྨའི་སྡོང་པོ་བཅད་པས་ཀྱང་མ་ཆོད། སྨན་དང་འབྲུའི་ནགས་ཚལ་ལ་དུག་སད་བཏང་བས་ཀྱང་མེ་ཏོག་གི་མདངས་ཡང་མ་ཉམས། དེར་སྟོན་པ་ཕྱའི་ཡུལ་དུ་གཤེགས་པའི་ཤུལ་དུ་བདུད་ཀྱིས་གཤེན་རབ་ཀྱི་བཙུན་མོ་དཔོ་བཟའ་ཀོང་བཟའ་གཉིས་བསླུས་ཏེ་དཔེ་སྒྲོམ་ཡང་ཆུང་ཞུགས་ལ་བཞེན་པའི་དཔེ་བུམ་ཚིག་འཕྲོ་ལ་དཔའ་བོ་འབྲུ་ལྔ་མ་ཚིག་པར་སྣང་བ་ལ་བརྟེན་སྟོན་པའི་བྱིན་རླབས་ཀྱིས་འཕྲུལ་ཡིག་སུམ་ཅུ་རྩ་བརྒྱད་དུ་འཕེལ་ལོ། །ཁྱབ་པ་བདུད་ཡུལ་བྲོས་ཏེ་ལྕགས་མཁར་སྒོ་བརྒྱའི་ནང་དུ་ཕྱིན་ནས། བདུད་ཀྱི་རྒྱལ་པོ་ང་མིན་འཆོས་པོ། །འཁོར་བ་གཏིང་ནག །རམ་པ་དུག་འགྱེད། འགྲན་ཏེ་ཡ་བོ་དང་བཞི་ལ་ལོག་པའི་ཆོས་ལྟ་ལོག་སུམ་བརྒྱ་དྲུག་ཅུ་ངན་ཐབས་སུམ་བརྒྱ་དྲུག་ཅུ། རྐྱེན་ཉི་ཁྲི་ཆིག་སྟོང་གི་ཐབས། ལོག་པའི་རྫུ་འཕྲུལ་དང་ཆོ་འཕྲུལ་གྲངས་མེད་པར་གཏན་ལ་ཕབ་ནས་བཤད་ཅིང་གནས་སོ། །དེ་ལྟར་བདུད་ཀྱིས་ལྷ་དང་སློབ་དཔོན་ཡབ་ཡུམ་དུ་སྤྲུལ་པ་སྟོན་པས་མཁྱེན་ནས་ཐབས་མཁས་ཀྱིས་བཟློག་སྟེ་ལྷའི་བུའི་བདུད་ཐུལ། ཚོང་དཔོན་དམག་དཔོན་ལྷ་མོ་ཀླུ་མོར་བརྫུས་ནས་བསླུས་པས་ཀྱང་མ་བསླུས་ཤིང་། བདུད་དམག་དུང་ཕྱུར་འཁོར་དུ་བཙུད་དེ་ཉོན་མོངས་པའི་བདུད་ཐུལ། བདུད་ཀྱི་རྣོ་མཚོན་མེ་ཏོག་ཏུ་བསྒྱུར། མེ་ཆུ་རླུང་གི་འཇིག་པས་ཀྱང་རྡུགས་ཏེ་འཆི་བདག་གི་བདུད་ཐུལ། བདུད་མོའི་དུག་ཧ་ལ་བདུད་རྩིར་བསྒྱུར་ནས་གསོལ། སྐུ་ལས་འོད་འབར་ཞིང་མེ་ཏོག་འབུམ་ཕྲག་སྐྱེས་པས་ཕུང་པོའི་བདུད་ཐུལ་ཏེ་བདུད་བཞི་ཐུལ་བའི་བརྡ་རྟགས་སོ། །དགུ་པ་བསྟན་པ་བཞག་པ་ནི། སྟོན་པ་འདས་ཀྱང་བསྟན་པ་མི་ནུབ་པར་བྱ་བའི་ཕྱིར། སྤྱིར་ནི་འཇིག་རྟེན་གྱི་ཁམས་འཛམ་གླིང་བྱེ་བ་ཕྲག་བརྒྱ་ལྷ་ཀླུ་མི་གསུམ་གྱི་ཞིང་དང་། འཛམ་གླིང་ལའང་ཡུལ་ཆེན་བཅོ་བརྒྱད། ཡུལ་གྱི་སྙིང་པོ་དྲུག་ལ་སོགས་དང་། སྒོས་ནི་འོལ་མོའི་གླིང་གི་ཡུལ་སྡེ་རྣམས་དང་། རྒྱལ་ཕྲན་སུམ་བརྒྱ་དྲུག་ཅུ། བསྟན་འཛིན་གྱི་རྒྱལ་པོ་སྡེ་དྲུག་རྣམས་ལ་བསྟན་པ་བཞག་གོ །

དེའི་ནང་ཚན་གར་ཆེན་ཤག་གི་རྒྱལ་སར་སྟོན་པས་བདེ་བར་གཤེགས་པའི་ཐུགས་རྟེན་མཆོད་རྟེན་སུམ་བརྒྱ་དྲུག་ཅུ་དང་། གཉན་རིགས་ཀྱི་རྒྱལ་པོ་གཞོན་ནུ་བློ་གྲོས་ཅན་གྱི་རྒྱལ་སར་ཕྱ་སྲིད་སྐོས་གསུམ་གྱི་བཟོ་སྣ་སྟོང་དང་རྩ་གཅིག་གིས་སྤྲས་པའི་གསས་ཁང་བཀྲ་ཤིས་དཔལ་འབར་དུ་བདེ་གཤེགས་ཀྱི་སྐུ་རྟེན་ཡུམ་ཆེན་མོ་ཤེས་རབ་ཀྱི་ཕ་རོལ་ཏུ་ཕྱིན་མ་ལ། འཁོར་ཡུམ་ཆེན་བཅུ་དྲུག་སྒོ་མ་བཞི་བྱམས་སྲས་སངས་རྒྱས་ཁྲི་དང་བདུན་སྟོང་གི་སྐུ་རེ་རེ་བཞིན་ཏུ་རྒྱན་དྲུག་དང་ལྡན་པར་བཞེངས་ཏེ་མངའ་དབུལ་རབ་ཏུ་གནས་པར་མཛད་དོ། །ཁྱད་པར་དུ་རྒོད་རྗེ་རྒྱ་ཀོང་ཙེ་འཕྲུལ་གྱི་རྒྱལ་པོས་མུ་ཁྱུད་བརྡལ་པའི་རྒྱ་མཚོར་གསས་ཁང་དཀར་ནག་བཀྲ་གསལ་བཞེངས་པར། ཐབས་ཀྱི་མཆོག་དང་ཤེས་རབ་ཕུལ་གཉིས་ཀྱིས་སྐུ་རྟེན། མཚན་བརྗོད་པའི་བདེར་གཤེགས་སྟོང་གི་ཞལ་སྐྱིན་དང་། གསུང་རྟེན་སྒོ་བཞི་མཛོད་ལྔའི་བོན་བྱེ་བ་བདུན་འབུམ་དྲུག་ཁྲི་དང་། ཐུགས་རྟེན་མཆོད་རྟེན་སྟོང་དང་རྩ་བརྒྱད་བཞེངས་ནས་མངའ་གསོལ་རབ་གནས་མཛད་དེ་བསྟན་པ་བཞག་གོ །བཅུ་པ་ཁྱིམ་སྤང་བ་ནི། །རྒྱུད་ཉི་སྒྲོན་ལས། མི་ལོ་སུམ་སྟོང་ཆིག་བརྒྱ་ལ། །གཤེན་ལོ་སུམ་ཅུ་སོ་གཅིག་ནི། །འཁོར་བའི་སྡུག་བསྔལ་བསྒྲལ་བའི་ཕྱིར། །ཁྱིམ་སྤངས་རབ་ཏུ་བྱུང་བའི་དུས། ཞེས་པས། གཤེན་རབ་དགུང་ལོ་སོ་གཅིག་ལ་ཕྲིན་ལས་དམ་པ་ཁྱིམ་སྤང་རབ་ཏུ་བྱུང་བའི་ཚུལ་མཛད་པ་དྲི་མེད་སོགས་ལས་ཀྱང་གསུངས་སོ། །དེའང་རབ་ཏུ་བྱུང་བའི་རྐྱེན་ནི་འཁོར་བའི་ཆུ་བོ་བཞི་ལ་གཟིགས་ཚུལ་གྱིས་ངེས་འབྱུང་གི་ཚུལ་ཁྲིམས་བསྲུང་པར་དགོངས་པ་སྟེ། །མདོ་འདུས་ལས། །སྟོན་པ་དགུང་ལོ་སོ་གཅིག་ན། །ཁྱིམ་སྤངས་རབ་ཏུ་བྱུང་བ་སྟེ། །ཁྲི་སྨོན་རྒྱལ་བཞེད་སྒོ་བཞིར་བྱོན། །སྐྱེ་རྒ་ན་འཆི་བཞི་ལ་གཟིགས། །ཆུ་བོ་བཞི་ལ་བརྒལ་བའི་ཕྱིར། །སྒྱུ་མ་ལྟ་བུའི་ཏིང་འཛིན་གྱིས། །རྒྱལ་སྲིད་མ་ལུས་གཏན་སྤངས་ནས། །ཁྱིམ་སྤངས་རབ་ཏུ་བྱུང་བར་དགོངས། །ཞེས་སོ། །དེ་ནས་རྒྱལ་མཁར་སྒོ་དྲུང་དུ་བཀད་སའི་ཐང་ལ་བྱོན་ནས་འཁོར་བའི་སྡུག་བསྔལ་དང་མི་རྟག་པའི་བོན་གསུངས་ཏེ། རིན་པོ་ཆེའི་སྐུ་རྒྱན་དང་དར་ཟབ་ཀྱི་ན་བཟའ་རྣམས་ཕུད་ནས་ཕྱོགས་བཅུར་གཏོར། རང་བྱུང་མཆོད་རྟེན་བཞིའི་དྲུང་དུ་ཉིད་ཀྱི་དབུ་སྐྲ་ཉིད་ཀྱིས་བསིལ་བས། ཡེ་ཤེས་ལྷའི་ཐུགས་རྗེས་གོས་དྲུག་རྫས་ལྔ་རྣམས་ཡས་མར་བབ་པ་བླངས་ནས་སྐུ་ལ་གསོལ་ཞིང་ཕྱག་གིས་བཞེས། དེའི་ཚེ་འཁོར་རྣམས་ཀྱིས་ཡུལ་མཁར་བཙུན་མོ་སྲས་ལོངས་སྤྱོད་འཁོར་དགོངས་དྲོ་ཁྲི་སྟན་ཤ་སྒོག་བཙོང་ཆང་རྣམས་རིམ་གྱིས་ཕུལ་ནས་བཞེས་པར་ཞུས་ཀྱང་མ་གནང་བར། ཕྱོགས་བཞིར་འཕུར་ཚུལ་བསྟན། སྐུ་ལུས་ལན་དྲུག་སྤྲུགས་པས་མཁའ་ལྡིང་ཤང་ཤང་དེའུར་སྤྲུལ་ཏེ། འཁོར་གྱིས་བཟུང་བས་མ་ཐུབ་པར་བར་སྣང་སྟོང་པར་འཕུར་ནས་སྔར་འདས་པའི་སྟོན་པའི་སློབ་མ་དྲང་སྲོང་ལེགས་ལྡན་རྒྱལ་བའི་དྲུང་དུ་རབ་བྱུང་གི་བསྙེན་པ་ཡེ་ནས་རྫོགས་ཀྱང་དག་པ་དྲང་སྲོང་གི་ཕྱི་ཚུལ་ནང་ཁྲིམས་ནོད་ཚུལ་བསྟན། མཚན་ཡང་ཁྲི་གཙུག་རྒྱལ་བ་ཞེས་གསོལ། དེ་ནས་ཡས་མར་རིམ་གྱིས་བྱོན་ནས་བྱ་སྤྲེའུ་མི་གསུམ་གྱི་དཀའ་ཐུབ་ལོ་གསུམ་མཛད་ཅིང་ཉིན་མཚན་དུས་དྲུག་གི་དགེ་སྤྱོད་ཆགས་མེད་མཛད། ཐུགས་རྒྱུད་ལ་དུག་ལྔ་གཏན་ནས་མེད་ཀྱང་བཅོམ་པའི་ཚུལ་མཛད་པས། དེའི་དུས་སུ་བདུད་ཁྱབ་པ་དང་བདུད་དམག་འབུམ་སྡེ་མང་པོས་གཤེན་རབ་ལ་བལྟ་ཉུལ་བྱས་པ་ལ་ཤིན་ཏུ་དད་པའི་སེམས་སྐྱེས་ནས་སྟོན་པའི་དྲུང་དུ་ལྷགས་ཏེ། ཕྱག་དང་བསྐོར་བ་བྱས་ནས་འཁོར་གྱི་ཐོག་མར་གྱུར་ཏོ། །སྟོན་པས་ལྷའི་བུའི་བདུད་སོགས་བཞི་དང་། ཉོན་མོངས་དུག་ལྔའི་དགྲ་བཅོམ་པའི་ཡོན་ཏན་དེས་སྒྱུ་མ་གཟུགས་བརྙན་གྱི་བདུད་ཁྱབ་པ་རང་ཞི་ལ་སོང་སྟེ། མདོ་ལས། ཁྱབ་པ་ཉོན་མོངས་སྒྱུ་མ་གཟུགས་བརྙན་བདུད། །བདུད་བཞི་ཆོམ་པས་ཁྱབ་པ་རང་ཞིར་སོང་། །ཞེས་སོ། །དེ་ནས་གཤེན་རབ་ཀྱི་འཁོར་རྣམས་ཀྱང་འོལ་མོ་ལུང་རིང་ནས་སྟོན་པའི་དྲུང་དུ་འཁོད། གཤེན་འཁོར་དང་བདུད་སྲིན་ཐམས་ཅད་སྡེ་རིས་གཉིས་སུ་ཕྱེས་ནས་རབ་ཏུ་བྱུང་སྟེ། ཕོ་གླིང་མོ་གླིང་གཉིས་སུ་བཟུང་བའི་བར་དུ་གདན་སེང་གེའི་ཁྲི་ལ་བཞུགས་ནས་བོན་ཕྱི་ནང་གསང་གསུམ་གྱི་འཁོར་ལོ་བསྐོར་རོ། །བཅུ་གཅིག་པ་འཁོར་སྤང་དགོན་པ་མཛད་པ་ནི། འཁོར་རྣམས་ལ་དཔེར་བསྟན་ཕྱིར་གཡེང་བའི་འཁོར་སྤངས་ནས་ནགས་ཚལ་དགོན་པར་གཤེགས་ཏེ་མི་གཡོ་བསམ་གཏན་གླིང་དུ་བཞུགས། འདུས་པའི་འཁོར་རྣམས་སྡེ་བཞི་ཡ་བརྒྱད་དུ་ཕྱེས་ཏེ། ལྟ་སྤྱོད་ཟུང་དུ་འབྲེལ་བའི་བོན་སྒོ་ཟབ་མོ་བསྟན་ཅིང་ཐོས་བསམ་སྒོམ་གསུམ་གྱི་ཤེས་རབ་སྦྱངས་ནས་ཐར་པ་ཆེན་པོ་འཐོབ་པར་མཛད་དོ། །བཅུ་གཉིས་པ། མྱ་ངན་ལས་འདས་ཚུལ་བསྟན་པ་ནི། །མདོ་ལས། རྟག་ཏུ་རེ་རྣམས་སུན་ཕྱུང་ཕྱིར། །ལན་གཅིག་མྱ་ངན་འདས་ཚུལ་བསྟན། །ཞེས་དང་། མདོ་འདུས་ལས། འཛམ་བུའི་གླིང་དུ་མཛད་པ་རྫོགས། །རྟག་འཛིན་ཅན་གྱི་རིགས་རྣམས་ལ། འཁོར་བ་མི་རྟག་ཚུལ་བསྟན་ཕྱིར། བདག་ནི་ཡོངས་སུ་མྱ་ངན་འདའ། །ཞེས་པ་ལྟར། སྟོན་པ་མྱ་ངན་ལས་འདའ་མི་འདའ་རང་དབང་ཆེ་ནའང་སེམས་ཅན་རྣམས་ལ་དཔེར་བསྟན་པའི་ཕྱིར་སྐུ་ལ་སྙུན་བཞེས་ཚུལ་དང་མྱ་ངན་འདའ་ཚུལ་བསྟན་པ་སྟེ། དེ་དུས་ཁྲི་སྨོན་རྒྱལ་བཞེད་ཡང་ཕུག་དགོན་པར་ན་ནམ་གདན་ལ་བཞུགས་ནས། ཕྱོགས་མེད་བདུད་རྩིའི་གདམས་ངག་འདའ་ཁའི་ཞལ་ཆེམས་ཀྱིས་འཁོར་རྣམས་གདུང་བའི་མྱ་ངན་བསངས། སྲོད་ལ་བདུད་འཁོར་ལྷག་མ་དུང་ཕྱུར་བཏུལ། ཐོ་རངས་སྐྱ་རེངས་རྩེ་ལ་མྱ་ངན་ལས་འདས་ཏེ། ནམ་ལངས་པའི་ཉི་ཤར་ལ་ཡི་གེ་ཨ་དཀར་པོ་གཅིག་ཉི་མའི་འོད་བཞིན་དུ་སྟོང་གསུམ་ལ་ཁྱབ། སྐུ་གདུང་ཞུགས་ལ་བཞེན་པའི་གདུང་ཤ་རཱི་རམ་ཆེ་བ་བྱ་སྒོང་། འབྲིང་བ་ལྕོ་གའི་སྒོ་ང་། ཆུང་བ་སྲན་འབྲུ་ཉུངས་འབྲུ་ཙམ་སྟོང་རྩ་བརྒྱད་དེ། གྲོང་ཁྱེར་ཡངས་པ་ཅན་གྱིས་ཁལ་གཅིག་དང་བྲེ་ལྔ། འཕྲུལ་ཡིག་བཞི་བཅུ། ཞི་རྒྱས་དབང་དྲག་གི་སྐུ་གཟུགས་འབུམ་ཕྲག་རྣམས་བྱོན་པ། ལྷ་ཀླུ་མི་གསུམ་གྱིས་སོ་སོའི་ཡུལ་དུ་དྲངས་ཏེ་མཆོད་རྟེན་ཉིས་བརྒྱ་བཅུ་གཉིས་བཞེངས་པའི་ནང་དུ་བཞུགས་སུ་གསོལ་ནས་མཆོད་རྟེན་དུ་བྱས་སོ། །

གསུམ་པ་ལ་གསུམ། མཛད་པ་བཅུ་གཉིས་གཤེན་ལོ་གྱ་གཉིས་སུ་རྫོགས་ཚུལ། བརྒྱ་པའི་སྟོན་གཙོ་ཡིན་པའི་རྒྱུ་མཚན། ཞར་བྱུང་ལོག་རྟོག་དགག་པའོ། །དང་པོ་ནི། མདོ་འདུས་ལས། མི་ལོ་བརྒྱ་ལ་གཤེན་ལོ་གཅིག །ཅེས་མཛད་པ་བཅུ་གཉིས་ལས། གཤེན་ལོ་སུམ་ཅུ་ཚུན་ཆད་ལ་བསྟན་པ་བཞག་པ་ཚུན་གྱི་མཛད་པ་དགུ་རྫོགས་ལ། གཤེན་ལོ་སོ་གཅིག་ལོན་ནས་ཁྱིམ་སྤངས་རབ་ཏུ་བྱུང་བ་མཛད་མདོ་རྣམས་དང་རྒྱུད་ཉི་སྒྲོན་རྣམས་དགོངས་པ་མཐུན་ཞིང་། དེ་ནས་གཤེན་ལོ་དྲུག་ཅུ་རེ་གཉིས་ལོན་ནས་འཁོར་སྤངས་དགོན་པ་མཛད་པ་ནི། རྒྱུད་ཉི་ཟེར་སྒྲོན་མ་ལས། མི་ལོ་དྲུག་སྟོང་ཉིས་བརྒྱ་སྟེ། །གཤེན་ལོ་དྲུག་ཅུ་རེ་གཉིས་ན། །འཁོར་སྤངས་དགོན་པ་མཛད་པའི་དུས། །ཞེས་གསུངས་ལ། གཤེན་ལོ་གྱ་གཉིས་ལོན་ནས་མྱ་ངན་ལས་འདའ་བའི་དུས་ཡིན་པར་མདོ་རྒྱུད་ཀུན་ནས་གསུངས་སོ། །མདོ་འདུས་ལས་ཀྱང་། གཤེན་ལོ་བརྒྱད་ཅུ་ཐམ་པ་ན། །བདུད་ཀྱི་མྱ་ངན་འདའ་ཞུས་ཏེ། །བདུད་སེམས་ལྷ་རུ་བསྒྱུར་བའི་ཕྱིར། །ལོ་གཉིས་ཕྱི་བཤོལ་བཏབ་པ་ཡིན། །ད་ནི་བརྒྱད་ཅུ་གྱ་གཉིས་ལོན། །ཞེས་སོ། །

གཉིས་པ་ལ་གཉིས། བདག་ཅག་གི་སྟོན་པ་འདི་ཉིད་བསྐལ་བཟང་སངས་རྒྱས་སྟོང་གི་ནང་ནས་བརྒྱ་པའི་བསྟན་གཙོ་ཡིན་པའི་རྒྱུ་མཚན། ཐུབ་པ་བདག་ཅག་གི་སྟོན་པའི་གསུང་གི་སྟོན་པའི་ཟུར་སྡོངས་སུ་བྱོན་པ་བསྟན་པའོ། །དང་པོ་ལ་རྣམ་པ་བདུན་ཏེ། བརྒྱ་པའི་བསྟན་གཙོ་ཡིན་པའི་རྟགས་དངོས། འགྲོ་བ་འདུལ་བའི་དུས་རིང་བ། འདུལ་བའི་ཐབས་མཁས་པ། འདུལ་བ་རྒྱ་ཆེ་བ། གསུངས་པའི་བོན་རྣམས་ལ་བདུད་དང་མུ་སྟེགས་ལ་སོགས་ལོག་པའི་སྡེས་བསླད་མ་ཞུགས་པ། འོལ་མོའི་གླིང་གི་བསྟན་པ་མ་ཉམས་པ། དམུ་རིགས་རྒྱལ་པོའི་གདུང་རྒྱུད་མ་ཆད་པར་བཞུགས་པའོ། །དང་པོ་སངས་རྒྱས་སྟོང་ལས་བརྒྱ་པའི་རྣམ་འདྲེན་ཀུན་གྱི་གཙོ་བོ་ཡིན་པའི་རྟགས་དངོས་ནི། སྟོན་པ་ཉིད་དགུང་ལོ་གཅིག་ལོན་པའི་དུས་ན་རྒྱལ་སར་ཕྱུང་པའི་དགུང་ཞག་གཅིག་དང་གཉིས་ན། འཇིག་རྟེན་གྱི་ཁམས་ཐམས་ཅད་གཡོ་བ་དང་། གཡོ་བ་ཆེན་པོ་དང་། རབ་ཏུ་གཡོ་བ་ཆེན་པོ་དང་གསུམ། དེ་བཞིན་དུ་འགུལ་བ་གསུམ། འུར་བ་གསུམ། ཐུག་པ་གསུམ། ཆེམ་པ་གསུམ་སྟེ་ཆོ་འཕྲུལ་གྱི་ལྟས་ཆེན་པོ་བཅོ་ལྔ་དང་། ནམ་མཁའ་ལ་གསལ་བའི་འོད་ཤར་བ། ས་གཞི་ལ་མཛེས་པའི་མེ་ཏོག་སྐྱེས་པ། བར་སྣང་ལ་སྙན་པའི་སྒྲ་གྲགས་པ་སྟེ་ངོ་མཚར་གྱི་ལྟས་གསུམ་དང་། ལྟས་ཆེན་པོ་བཅོ་བརྒྱད་ཀྱིས་འཇིག་རྟེན་གཏམས་ནས། དེའི་ཚེ་འདས་པའི་སྟོན་པ་གཏོ་རྒྱལ་ཡེ་མཁྱེན་གྱི་བསྟན་པའི་རྗེས་སྐུ་གསུང་ཐུགས་རྟེན་རྣམས་ནི་འཇའ་ཡལ་བ་བཞིན་དུ་སོང་། བསྟན་པ་ལ་གནས་པ་རིགས་དྲུག་གི་སེམས་ཅན་དང་། ཁྱད་པར་དུ་གཤེན་རབ་ཀྱི་མྱེས་པོ་དམུ་རྒྱལ་ཐེམ་པ་སྐས་དང་། ཕྱི་མོ་ཕྱྭ་ཟ་ངང་འབྲང་མ་གཉིས་ལ་སོགས་པའི་འཇིག་རྟེན་གྱི་ཁམས་སྟོངས་པ་ཙམ་གྱི་སེམས་ཅན་རྣམས་སངས་རྒྱས་ཏེ་སོང་བ་ནི། སྟོང་པའི་བསྟན་པ་རྫོགས་ནས་མི་རྣམས་ཚེ་ལོ་བརྒྱར་ཐུབ་པའི་དུས་ཀྱི་བསྟན་པའི་འགོ་བོ་ཚུགས་པའི་རྟགས་ཡིན་ཏེ། མདོ་གཟེར་དམིགས་ལས། སྟོན་པ་གཏོ་རྒྱལ་ཡེ་མཁྱེན་གྱི། འཇིག་རྟེན་གྱི་ཁམས་ན་བསྟན་པ་རྒྱ་ཆེ་ཡང་། སྐུ་གཟུགས་རྣམས་ནི་བྱ་འཕུར་བ་ལྟར་སོང་། སྐུ་གདུང་རྣམས་ནི་དར་བརྐྱངས་པ་བཞིན་དུ་སོང་། གསུང་རབ་རྣམས་ནི་དུང་ཕྱིས་པ་བཞིན་དུ་སོང་ངོ་། །དམུ་རྒྱལ་ཐེམ་པ་སྐས་དང་། ཕྱྭ་བཟའ་ངང་འབྲང་མ་གཉིས་ཀྱིས། སྲོད་ལ་གཤེན་རབ་ལ་འོལ་མོ་ལུང་རིང་དུ་མཆོད་པ་ཕུལ། གུང་ལ་བྲག་སེང་གེ་ཁྱི་ཚུགས་ཀྱི་ཕུག་ཏུ། བདུད་ནག་པོ་ངམ་རྗེ་བསྒྲལ། ཐོ་རེངས་རི་གཡུང་དྲུང་དགུ་བརྩེགས་ཀྱི་རྩེ་མོ་ན་མངོན་སུམ་དུ་སངས་རྒྱས་ཏེ་སོང་། ཞེས་དང་། དེ་ཡན་ཆད་ནི་གཏོ་རྒྱལ་གྱི་བསྟན་པའི་རྗེས་ལགས་སོ། །བདག་གི་ཞལ་མཐོང་མ་ཐག་ཏུ། མདུན་ལས་སངས་ཏེ་འགྲོ་བ་ཡིན། དུས་གཅིག་ལ་སྟོན་པ་གཉིས་ཀྱི་བསྟན་པ་མི་འབྱུང་བ་ལགས་སོ། །ཞེས་སོ། །དགུང་ཞག་གསུམ་པའི་དུས་ན་སྔར་བཞིན་ངོ་མཚར་གྱི་ལྟས་དང་བཅས་གཤེན་རབ་ཉིད་ཀྱི་ཡབ་ཡུམ་དང་འོལ་མོའི་གླིང་གི་སེམས་ཅན་སྔར་ནས་ལས་བཟང་བསགས་པ་རྣམས་སངས་རྒྱས་ཏེ། མདོ་ལས། དགུང་ཞག་གསུམ་ནས་ཡབ་ཡུམ་དང་ལྟས་མཁན་སོགས་འོལ་མོ་ལུང་རིང་དུ་འཚོགས་པའི་མི་རྣམས་སངས་རྒྱས་ཏེ་འགྲོའོ། །ཞེས་སོ། །གཉིས་པ་ནི། བདག་ཅག་གི་སྟོན་པ་འདིས་བསྐལ་པ་གྲངས་མེད་པ་གསུམ་གྱི་གོང་ནས་བྱང་ཆུབ་མཆོག་ཏུ་ཐུགས་བསྐྱེད་ཅིང་། མི་མཇེད་འཇིག་རྟེན་འདུལ་བའི་སྨོན་ལམ་བཏབ་པའི་མཐུས། མི་རྣམས་ཀྱིས་ཚེ་ལོ་བརྒྱར་ཐུབ་པའི་དུས་ན་འཇིག་རྟེན་འདིར་སྟོན་པར་བྱོན་པ་སྟེ། ཞིང་འདིའི་འགྲོ་བ་རྣམས་ཐར་པ་དང་བདེ་བ་ཆེན་པོའི་ལམ་ལ་འདྲེན་ནས་ཕྱིར་མི་ལྡོག་པར་མཛད་པ་ཡིན་ཏེ། །མདོ་འདུས་ལས། དེ་ནས་ཚེ་ལོ་བརྒྱ་པའི་དུས། །བློ་གསལ་འཆི་མེད་གཙུག་ཕུད་ཀྱང་། །གཏོ་རྒྱལ་བསྟན་པ་རྫོགས་པའི་རྟིང་། །བསྟན་པ་འཛིན་སྐྱོང་སྤེལ་མཛད་པའི། །སྟོན་པ་གཤེན་རབ་མི་བོར་འགྱུར། །ཞེས་དང་། མདོ་གཟེར་དམིགས་ལས། འདུལ་བའི་ཞིང་ཁམས་ཤིན་ཏུ་གདུལ་དཀའ་བའི། །མི་བཅེད་འདུལ་བར་སྨོན་ལམ་བཏབ་པའི་མཐུས། །ད་ལྟའི་དུས་འདིར་འདྲེན་པའི་སྟོན་པར་འོང་། །ཞེས་སོ། །

དེའང་འཆི་མེད་གཙུག་ཕུད་ནི་བདག་ཅག་གི་སྟོན་པའི་སྐྱེ་བ་སྔོན་མ་སྟེ། དེ་ཉིད་ཀྱིས་ཤེས་བྱའི་སྒྲིབ་པ་མ་ལུས་པ་སྤངས་ནས། བཅུ་གཅིག་ཀུན་ཏུ་འོད་ཀྱི་ས་ནོན་པ་དང་། ཅི་ཡང་སྤྲུལ་པའི་སྐུར་གྱུར་ཏེ། ཞིང་འདིའི་འགྲོ་བ་རྣམས་འདྲེན་པའི་སྟོན་པར་བྱོན་པའོ། །གསུམ་པ་ནི། འཇིག་རྟེན་འདིའི་གདུལ་བྱ་རྣམས་ཀྱི་ངོར་སྐུ་གསུང་ཐུགས་ཀྱི་སྟོན་པར་སྣང་བར་མཛད་ནས་སེམས་ཅན་ཐམས་ཅད་ཐར་པར་དྲང་བར་མཛད་པ་སྟེ། དེའང་སྐུ་ངོ་བོ་ཉིད་ཀྱིས་འགྲོ་དོན་མཛད་པའི་དུས་ན་འཛམ་གླིང་བྱེ་བ་ཕྲག་བརྒྱ་ལ། སྟོན་པའི་སྐུ་བྱེ་བ་ཕྲག་བརྒྱ་དང་། རིགས་དྲུག་ལ་འདུལ་བའི་གཤེན་རབ་དྲུག་སྤྲུལ་ནས་འགྲོ་དོན་མཛད། གསུང་གིས་འདུལ་བའི་དུས་ན་གདུང་འཚོབ་མུ་ཆོ་བྱོན་ནས་བོན་བསྟན། རྒྱ་གར་ཟས་གཙང་གི་སྲས་སུ་རྒྱལ་བ་ཤཱཀྱ་ཐུབ་པ་འཁྲུངས་ནས། ཆོས་པོས་འཆོས་པའི་ལོག་པའི་ཆོས་ལ་ཡང་དག་པའི་ཆོས་བསྟན། ཐུགས་ཀྱིས་འདུལ་བའི་དུས་སུ་དམུ་གཤེན་དྲན་པ་ནམ་མཁའ་དང་། ཚེ་དབང་རིག་འཛིན་དང་། པདྨ་འབྱུང་གནས་དང་གསུམ་བྱོན་ནས་འགྲོ་བ་གང་ལ་གང་འདུལ་དུ་བོན་དང་ཆོས་གསུངས་ནས་འགྲོ་དོན་མཛད་པ་དེ་དག་ཐམས་ཅད་ཀྱང་། གཤེན་རབ་ཉིད་ཀྱི་ཕྲིན་ལས་ཐབས་ཐུགས་མ་འགག་པའི་མཛད་པ་ཡིན་ཏེ། མྱང་འདས་ལེའུ་ལས། མི་བཅེད་འཇིག་རྟེན་སེམས་ཅན་དྲོང་ཕྱིར་དུ། །སྔོན་གྱི་སྨོན་ལམ་བཏབ་པའི་ནུས་མཐུ་ཡིས། གཤེན་རབ་བདེ་བར་གཤེགས་ནས་འགྲོ་དོན་མཛད་། །སྐུ་གསུང་ཐུགས་དང་གསུམ་གྱིས་འདུལ་བའི་རིམ་པར་མཛད། །ཡོན་ཏན་དེ་ཡིས་སེམས་ཅན་མང་པོ་བདེ་ལ་བཀོད། །ཅེས་སོ། །བཞི་བ་ནི། འོ་ན་སྟོན་པ་ཉིད་ཀྱིས་སྐུས་འགྲོ་བ་འདུལ་བའི་དུས་ན། འཇིག་རྟེན་ན་སྐུ་ཚེའི་ཚད་ཇི་ཙམ་བཞུགས་ཤེ་ན། གཤེན་ལོ་བརྒྱད་ཅུ་གྱ་གཉིས་ལ་མིའི་ལོ་བརྒྱད་སྟོང་དང་ཉིས་བརྒྱར་བཞུགས་པ་སྟེ། དེའི་ཚེ་གང་སྨོས་དྲང་ངེས་ཀྱི་བོན་དང་།  ཅི་མཛད་ཕྲིན་ལས་ཏེ་སེམས་ཅན་འདུལ་བའི་ཐབས་ཁོ་ན་ཡིན་པས་ན། མཛད་པ་བསམ་གྱིས་མི་ཁྱབ་ཅིང་བརྗོད་ཀྱིས་མི་ལང་ནའང་། གཙོ་ཆེ་བ་ཡུལ་ཁྲི་ཏང་འབྱམས་པར་རྒྱལ་པོ་དཔོ་ཡི་ཞིང་ཁམས་སུ་བདེར་གཤེགས་སྟོང་གི་མཚན་བསྒྲགས་པའི་ཡོན་ཏན་གྱིས། ཕྱོགས་བཅུའི་སེམས་ཅན་སྟོང་གསུམ་འཇིག་རྟེན་སྟོངས་པ་ཙམ་ལུས་འཇའ་འོད་དུ་ཡལ། སེམས་བོན་ཉིད་དུ་ཐིམ་ནས་སངས་རྒྱས་ཏེ། བདུད་བཏུལ་བའི་མདོ་ལས། དེ་ནས་ཡུལ་ཁྲི་དང་འབྱམས་པར་བྱོན། །གྲོང་ཁྱེར་ལྷུན་གྲུབ་འདུས་པ་རུ། །འགྲོ་བ་རྣམས་དྲང་བའི་དོན་སླད་དུ། །ནམ་མཁའ་ལ་ལྷའི་སྐུ་ཕྱག་རྒྱ་ཆེན་པོར་བསྟན་ནས། ཕྱོགས་བཞི་མཚམས་བརྒྱད་སྟེང་འོག་གཉིས་ཏེ་བཅུར། བདེ་བར་གཤེགས་པ་སྟོང་གི་སྐུ་སྤྲུལ་གྱིན་མཚན་བརྗོད་པས། དེའི་བྱིན་རླབས་དང་ཡོན་ཏན་གྱིས། སྟོང་གསུམ་གྱི་སེམས་ཅན་འཇིག་རྟེན་གྱི་ཁམས་སྟོངས་ཙམ་ཞིག་སངས་རྒྱས་ཏེ་སོང་ངོ་། །ཞེས་སོ། །ལྔ་པ་ནི། མཛོད་ལས། བཀའ་ནི་ཚད་མར་གསུངས་པ་སྟེ། །མ་བཅོས་མ་བསླད་མཚན་ཉིད་འཛིན། །ཞེས་གསུངས་པ་ལྟར། སྟོན་པའི་བོན་རྣམས་སྡུད་པ་པོ་གཙོ་འཁོར་བཅུ་གསུམ་གྱིས་བསྡུས་པའི་རྗེས་སུ། གང་ཟག་གིས་འདོད་དབང་གིས་བཅོས་པ་དང་། གཞན་ཡང་བདུད་དང་མུ་སྟེགས་ལ་སོགས་པའི་ལོག་པའི་སྡེས་བསླད་པ་སོགས་ཅུང་ཟད་ཀྱང་མེད་ཅིང་། བཀའི་མཚན་ཉིད་མ་སྟོང་པར་ཡང་དག་པར་བཞུགས་པས། རྗེས་འཇུག་རྣམས་ཀྱིས་ཐེ་ཚོམ་སྤང་ཞིང་ཡིད་རྟོན་པར་རིག་སྟེ། མཆོད་གཏོར་རྒྱ་ཆེ་འགྲེལ་ལས། སྟོན་པ་སྲིད་པའི་མངའ་བདག་གི   །བཀའ་ནི་རྣམ་དག་ཅེས་བྱ་སྟེ། །ཀུ་ཡིག་བཀའ་ཞེས་རབ་ཏུ་སྟོན། །ཞེས་དང་། མདོ་ལས། སྔོན་གྱི་སྟོན་པ་ཇི་སྙེད་མན་ཆད་ནས། ད་ལྟའི་སྟོན་པ་བདག་ཉིད་ཡན་ཆད་ཀྱི། ལུང་འདི་མ་ནོར་ངེས་པས་བཙན་པར་ཟུངས་སུ་ཟུངས། ཞེས་སོ། །དྲུག་པ་ནི། སྟོན་པས་གསས་ཁང་དཀར་ནག་བཀྲ་གསལ་དུ་སྐུ་གསུང་ཐུགས་རྟེན་རྣམས་བསྟན་པ་རྗེས་བཞག་མཛད་གྲུབ་ནས་བཟུང་། ལོག་པའི་སྡེས་མ་བཅོམ་པར་ལྷ་ཀླུ་མི་གསུམ་གྱི་ཡུལ་དང་། ཁྱད་པར་ཧོས་ཡུལ་འོལ་མོའི་གླིང་དུ་ད་ལྟར་བསྟན་པ་དར་རྒྱས་སུ་བཞུགས་ཤིང་། ཕྱིན་ཆད་ཀྱང་སྐུ་གསུང་ཐུགས་ཀྱི་བསྟན་པ་མ་རྫོགས་ཀྱི་བར་དུ་བོན་མི་ནུབ་པ་ཉིད་ཀྱིས་ལུང་བསྟན་པ་སྟེ། མདོ་འདུས་ལས། མཐའ་ནི་ང་ཡི་བསྟན་པ་འདི། །ཧོས་ཡུལ་ཀླུའི་ཡུལ་མིའི་ཡུལ་དུ། །བརྒྱུད་ནས་འབྱུང་སྟེ་དར་རྒྱས་འགྱུར། །ཞེས་སོ། །དེར་མ་ཟད་བོད་གངས་ཅན་གྱི་ཞིང་འདིར་ཡང་སྔར་རྒྱལ་པོ་གྲི་གུམ་བཙན་པོ་དང་། ཁྲི་སྲོང་ལྡེ་བཙན་གཉིས་ཀྱི་རིང་ལ་གཡུང་དྲུང་བོན་གྱི་བསྟན་པ་ཟུར་ཙམ་ནུབ་ཀྱང་། སངས་རྒྱས་ཉིད་ཀྱིས་སྨོན་ལམ་ཐེབས་པའི་མཐུས། གཏན་ནས་ནུབ་པར་མི་འགྱུར་བའང་སངས་རྒྱས་ཉིད་ཀྱིས་ལུང་བསྟན་པ་སྟེ། སྔ་མ་ལས། ང་ཡི་བསྟན་པ་མི་ནུབ་སྟེ། །ལོག་པའི་རྒྱལ་པོ་འཁྲུལ་འགྱུར་ཞིང་། །དར་ནུབ་ཨེན་རེ་འོངས་འགྱུར་ཏེ། །གཤེན་རབ་བོན་ལ་ནུབ་པ་མེད། །ནམ་ཡང་བདེན་པའི་བོན་མི་ནུབ། །ཅེས་སོ། །བདུན་པ་ནི། དམུ་རིགས་རྒྱལ་པོའི་བརྒྱུད་པ་སྟོན་པ་ཉིད་ཀྱི་སྐུའི་སྲས། རྒྱལ་སྲས་ཀོང་ཚ་དབང་ལྡན་གྱི་གདུང་བརྒྱུད་ཀྱང་མ་ཆད་པར། ད་ལྟར་འོལ་མོའི་གླིང་གི་རྒྱལ་ས་བར་པོ་སོ་བརྒྱད་དུ་དམུ་རིགས་རྒྱལ་པོ་བཞུགས་ཤིང་།  བསྟན་པ་འཛིན་སྐྱོང་སྤེལ་གསུམ་གྱིས་གཡུང་དྲུང་བོན་གྱི་བསྟན་པ་དར་ཞིང་རྒྱས་པ་དང་། སེམས་ཅན་གྱི་འགྲོ་དོན་རྒྱུན་མི་འཆད་པར་མཛད་པ་སྟེ། མདོ་དྲི་མེད་ལས། རྒྱལ་སྲས་ཀོང་ཚ་དབང་ལྡན་ཁྱོད། །གདུང་འཚོབ་ཆེན་པོ་མ་བྱོན་བར། །བར་པོ་སོ་བརྒྱད་བདག་ཏུ་མཛོད། །དེ་ནས་གདུང་འཚོབ་བྱོན་པའི་དུས། །ཆབས་ནག་བཞེད་མང་ལོ་གསུམ་ཤོད། །དེ་ནས་གྲོང་ཁྱེར་ཡངས་པ་རུ། །ཕྱི་རབས་སྟོན་པ་མ་བྱོན་བར། མིའི་རྗེ་སྲིད་པའི་གདུང་རྒྱུད་སྤེལ། །རྒྱལ་རིགས་དམུ་ཡི་རྒྱལ་ས་ཟུངས། དེ་ནས་ཕྱི་རབས་འབྱོན་པའི་དུས། །བདག་གི་བསྟན་རྟིང་རྫོགས་པའི་དུས། བོན་ཉིད་དབྱིངས་སུ་འཚང་རྒྱ་འགྱུར། །ཞེས་བཤད་པ་རྣམས་སོ། །

གཉིས་པ་ནི། འོ་ན་སྟོན་པ་གཤེན་རབ་བརྒྱ་པའི་སྟོན་པ་ཡིན་ན། ཐུབ་པ་བརྒྱ་པའི་སྟོན་པར་འདོད་པ་དང་འགལ་ཏེ། བསྟན་པ་གཅིག་ལ་སྟོན་པ་གཉིས་དུས་གཅིག་ཏུ་བྱོན་པར་འདོད་མི་ནུས་པའི་ཕྱིར་རོ། །ཞེ་ན། དེ་ནི་བོན་ལུགས་ལའང་འདོད་དེ། མདོ་འདུས་ལས། བསྟན་པ་གཅིག་ལ་སྟོན་པ་གཅིག །གླིང་བཞི་གཅིག་ལ་ཉི་མ་གཅིག །ཅེས་གསུངས་པའི་ཕྱིར་རོ། །འོ་ན་གང་ཡིན་ཞེ་ན། གཤེན་རབ་ནི་མི་རྣམས་ཀྱི་ཚེ་ལོ་བརྒྱར་ཐུབ་པའི་དུས་སུ་འཇིག་རྟེན་འདིར་བྱོན་ནས། གཤེན་ལོ་བརྒྱད་ཅུ་རྩ་གཉིས་ལ་འགྲོ་དོན་མཛད་དེ། མཐར་མི་རྟག་པའི་ཚུལ་བསྟན་ནས་མྱ་ངན་ལས་འདས། དེའི་འོག་ཏུ་གདུང་འཚོབ་ཐུབ་པ་གཉིས་བྱོན་པ་ལ། ཐུབ་པ་ནི་མི་རྣམས་ཀྱི་ཚེ་ལོ་བརྒྱད་ཅུ་ཐུབ་དུས་ན། རྒྱ་གར་དུ་བདུད་ང་མིན་ཆོས་པོའི་ལོག་ཆོས་ཡང་དག་པའི་ཆོས་སུ་བསྒྱུར་བའི་ཕྱིར། བདག་ཅག་གི་གསུང་གི་སྟོན་པའི་ཟུར་སྡོངས་ལ་བྱོན་པ་སྟེ། མདོ་དྲི་མེད་ལས། ལྷའི་བུ་དམ་པ་ཏོག་དཀར་ཁྱོད། །འདི་ནས་འཛམ་གླིང་ལྷོ་ཕྱོགས་ཀྱི། །རྒྱ་གར་ཝ་ར་ན་སི་རུ། རྒྱལ་པོ་ཤག་གི་སྲས་སུ་འཁྲུངས། །ང་མིན་ཆོས་པོས་བསྒྱུར་བ་ཡི། །བོན་ལས་འཆོས་པས་ལོག་བསླུ་ལ། །ཡང་དག་ཆོས་ཞེས་བྱ་བར་བསྒྱུར། །མིའི་ལོ་བརྒྱད་བརྒྱ་ཉི་ཤུ་ལ། །རབ་འབྱམ་བཀའ་ཡི་འཁོར་ལོ་བསྐོར། །དེ་ནས་བསྟན་པ་རྗེས་བཞག་གིས། །ཕྲིན་ལས་མཐའ་རུ་ཕྱིན་མཛད་ལ། །འོག་མིན་གནས་སུ་མངོན་པར་གྲུབ། །ཅེས་གསུངས་པ་བཞིན་ནོ། །དེ་བས་ན་དུས་གཅིག་ལ་སྟོན་པ་གཉིས་བྱོན་པར་འདོད་པ་མ་ཡིན་ཏེ། ཡིན་ན་རང་ལུང་ལའང་འགལ་ཏེ། མདོ་གཟེར་དམིགས་ལས། དུས་གཅིག་ལ་སྟོན་པ་གཉིས་མི་འབྱུང་བ་ལགས་སོ། །ཞེས་པས་སོ། །དེས་ན་གཤེན་རབ་མྱ་ངན་འདས་རྗེས་སུ་ཐུབ་པ་བྱོན་པས་འགལ་བ་མ་ཡིན་ནོ། །

གསུམ་པ་ཞར་བྱུང་ལོག་སྨྲ་ཚར་གཅོད་པ་ནི། གཞན་སྡེ་ཁ་གཅིག་གིས་རྒྱ་ནག་གི་ཡུལ་དུ་ལོའུ་ཀྱུན་བྱ་བ་ཞིག་བྱུང་བའི་ལོའུ་ཀྱུན་ཞེས་པའི་མིང་དེ་བོད་སྐད་དུ་བསྒྱུར་ན་རབ་མཆོག་གཙོ་བོ་བདག་པོ་ཟེར་བ་སྟེ། དེ་ལ་ལྷ་མི་གཉིས་སུ་བྱུང་བའི་ལྷ་ནི་ཚངས་པ་ཆེན་པོར་ངོས་འཛིན་ལ། དེའི་མིའི་སྤྲུལ་པ་བརྒྱད་ཅུ་གྱ་གཅིག་བྱུང་ལ། མིར་བྱུང་བའི་ལོའུ་ཀྱུན་ནི་དེའི་སྤྲུལ་པའི་ནང་ཚན་པ་ཞིག་མའི་མངལ་དུ་ལོ་བརྒྱད་ཅུ་རྩ་གཉིས་བསྡད་ནས་སྐྱེས་ཚེ་སྐྲ་ཡང་དཀར་པོར་སོང་བས་ལོའུ་ཅི་རྒས་པོར་འབོད་པ་དེ་ནི། བོན་གྱི་སྟོན་བ་གཤེན་རབ་དང་གཅིག་ཅེས་བདག་གི་བླ་མ་ཐམས་ཅད་མཁྱེན་པས་གསུངས་ཞེས་སོགས་ཟེར་རོ། །དེ་ལ་གནས་ཀྱི་རྩིག་པས་བསྒྲིབས་ནས་ཕྱི་རོལ་གྱི་ཆ་མི་འབྱེད་པའི་གང་ཟག་ཅིག་ལ་ཐམས་ཅད་མཁྱེན་པ་ཞེས་བསྟོད་འདོད་ཀྱི་སྙན་མིང་བཏགས་པ་བོན་ཅན་ཐམས་ཅད་མཁྱེན་པ་མ་ཡིན་པར་ཐལ། ཞིང་མཆོག་འོལ་མོའི་གླིང་ངམ་ཤམ་བྷ་ལར་འཁྲུངས་པའི་སྟོན་པ་ཉིད་རྒྱ་ནག་ཏུ་སྐྱེས་པ་དང་། རྒྱལ་བཞད་མའི་སྐུ་ལ་དགུང་ཟླ་ངོ་བཅུར་བཞུགས་ནས་འཁྲུངས་པ་ཉིད། རྒྱ་མོའི་ལུས་ལ་ལོ་བརྒྱད་ཅུ་གྱ་གཉིས་བསྡད་པ་དང་། ཡོན་ཏན་བརྒྱ་དང་རྩ་བརྒྱད་ཀྱི་དཔལ་འབར་བ་ལ། རྒྱའི་རྒན་པོ་མགོ་དཀར་ཞིག་ཏུ་ངོས་བཟུང་ནས་དོན་དམ་པ་དང་ལྟག་སྤྲད་དུ་ཁས་བླངས་པའི་ཕྱིར་རོ། །གཉིས་པ་བཀའ་བསྡུ་བ་པོ་བྱུང་ཚུལ་ལ། གང་གིས་བསྡུས་པོ་ནི། དྲི་མེད་གཉེར་གཏད་མདོ་ལས། གཙོ་འཁོར་བཅུ་གསུམ་དག་གིས་སྡུས། ཞེས་ལུང་བསྟན་པའི་བཅུ་གསུམ་ནི། སྐུའི་སྲས་བརྒྱད། ཐུགས་སྲས་རྨ་ལོ་གཡུ་ལོ། །གསུང་སྤྲུལ་ཡིད་ཀྱི་ཁྱེའུ་ཆུང་དང་ཚངས་པ་གཙུག་ཕུད་གཉིས། མཚན་ལྡན་འ་ཞ་རྣམས་སོ། །གང་དུ་བསྡུ་བའི་གནས་ནི། ཉི་སྒྲོན་ལས། ནང་གི་གླིང་ཆེན་བཅུ་གཉིས་ཀྱི། །གཡུང་དྲུང་བཀོད་པའི་གླིང་ལ་འཚོགས། །ཞེས་སོ། །ཇི་ལྟར་བསྡུ་བའི་ཚུལ་ནི་གཉེར་གཏན་ཀྱི་མདོ་ལས། །བདག་གི་བཀའ་ཡི་བོན་རྣམས་ལ། །བཀའ་ལ་རྣམ་པ་གསུམ་ཡིན་ཏེ། །ཞལ་ནས་གསུངས་དང་རྗེས་སུ་གནང་། །བྱིན་གྱིས་བརླབས་པ་རྣམ་པ་གསུམ། །ཕུན་སུམ་ཚོགས་པ་ལྔ་ཡིས་སུ། །གཏན་ལ་ཕབ་ཅིང་བསྡུ་བར་མཛོད། །མདོ་སྡེར་གྱུར་པ་ཐམས་ཅད་ནི། །གསང་བ་མདོ་སྡུད་ཉིད་ཀྱིས་བསྡུས། །འབུམ་སྡེར་གྱུར་པ་ཐམས་ཅད་ནི། །རྨ་ལོ་གཙུག་ཕུད་དག་གིས་སྡུས། གཟུངས་སྡེར་གྱུར་པ་ཐམས་ཅད་ནི། །གཡུ་ལོ་ཟུར་ཕུད་དག་གིས་སྡུས། འདུལ་བར་གྱུར་པ་ཐམས་ཅད་ནི། །ཡིད་ཀྱི་ཁྱེའུ་ཆུང་དག་གིས་སྡུས། །རྒྱུ་འབྲས་རྣམ་གསུམ་དབྱེ་བ་དང་། །མཆོད་སྦྱིན་ཚོགས་བསགས་སྒྲིབ་སྦྱོང་དང་། །ཐེག་རིམ་ཕ་རོལ་ཕྱིན་པ་རྣམས། །ཚངས་པ་གཙུག་ཕུད་དག་གིས་སྡུས། །གཏོ་རྒྱུད་འབུམ་སྡེར་གྱུར་པ་རྣམས། །གཏོ་བུ་འབུམ་སངས་དག་གིས་སྡུས། །དཔྱད་རྒྱུད་ཉི་ཁྲིར་གྱུར་པ་རྣམས། །དཔྱད་བུ་ཁྲི་ཤེས་དག་གིས་སྡུས། །མངོན་པ་ཚད་མ་རྣམ་འགྲེལ་དང་། །ལུང་སྡེར་གྱུར་པ་ཐམས་ཅད་ནི། །ལུང་འདྲེན་གསལ་བ་དག་གིས་སྡུས། །ཨ་དཀར་གསང་བ་སྔགས་ཀྱི་བོན། །རྒྱུད་སྡེར་གྱུར་པ་ཐམས་ཅད་ནི། །རྒྱུད་འདྲེན་སྒྲོན་མ་དག་གིས་སྡུས། །ལྷ་རྒྱུད་ཡེ་ཤེས་མཉམ་སྦྱོར་བོན། །འོལ་དྲུག་ཐང་པོ་དག་གིས་སྡུས། །དབང་ལྡན་དུས་ཀྱི་འཁོར་ལོ་དང་། །ཅུ་ཡག་རྩིས་སྡེར་གྱུར་པ་རྣམས། །ཀོང་ཚ་འཕྲུལ་བུ་དག་གིས་སྡུས། །ཆབ་ནག་སྲིད་པ་རྒྱུད་ཀྱི་བོན། །མང་འབྲེལ་ཉི་མའི་ཟེར་ལྟ་བུ། །ཀོང་ཚ་དབང་ལྡན་དག་གིས་སྡུས། །ཞེས་སོ། །དེ་ཡང་སྟོན་པས་ནི་ཇི་ལྟར་མཛད་པ་ཐམས་ཅད་ཕྲིན་ལས་ལ། གང་ལྟར་སྨྲས་པ་ཐམས་ཅད་དྲང་ངེས་ཀྱི་བཀའ་ཡིན་པའི་ཕྱིར་བསྡུ་དགོས་སོ། །དེ་ལ་འདི་སྐད་བདག་གིས་བཤད་པའི་དུས་གཅིག་ན། ཞེས་པ་ནི། སྟོན་པ་ཉིད་ཀྱིས་བཤད་པ་དེ་ཟབ་པ་དང་ངེས་པའི་ཕྱིར་ཡིད་ཆེས་པར་གྱིས་ཤིག་པའི་ཚིག་ཡིན་ལ། འདི་སྐད་བདག་གིས་ཐོས་པའི་ཞེས་པ་ནི། སྟོན་པ་དང་སྡུད་པ་པོ་རང་གཉིས་ཀྱི་བར་དུ་གང་ཟག་གཞན་གྱིས་བར་མ་ཆད་པར་སྒྲོ་འདོགས་ཆོད་པ་དང་། དུས་གཅིག་ན་ཞེས་པ་ནི། སྟོན་པས་བཀའ་འཁོར་བསྐོར་བའི་དུས་གཅིག་ན་འཁོར་གྱིས་ལན་གཅིག་ཐོས་པའི་དོན་འདི་སྡུད་པོ་ཤེས་རབ་ཆེ་བར་སྟོན་པའོ། །དེ་ལྟར་བཀའ་བསྡུས་ནས་ཕྱིས་སུ་བཀའ་ལ་ལོག་པའི་བོན་གྱིས་བསླད་མ་ཞུགས་པས་རང་ལུགས་ལ་བཀའ་བསྡུ་གཉིས་པ་དང་གསུམ་པ་བྱ་བ་ནི་མེད་དོ། །སྡུད་པ་པོ་བཅུ་གསུམ་མ་ཚང་ཞེ་ན། གཉེར་གཏད་ལས། མུ་ཆོ་ལྡེམ་དྲུག་རྒྱལ་ཚབ་སྟེ། །ཞེས་པ་ཡིན་ཏེ་འཆད་པར་འགྱུར་རོ། །

གསུམ་པ་འོལ་མོའི་གླིང་དུ་གདུང་སོབ་མདུན་འཁོར་རྣམས་ཀྱིས་ཤེས་རབ་སྦྱོང་ཚུལ་བཤད་པ་ལ་གཉིས། གདུང་ཚོབ་ཆེན་པོས་བོན་འཁོར་བསྐོར་ཚུལ། སྡུད་འཁོར་རྣམས་ཀྱིས་བོན་ཇི་ལྟར་བཤད་པའོ། །དང་པོ་ལ་གསུམ། བྱོན་དུས། བྱོན་ཚུལ། བྱོན་ནས་བོན་འཁོར་བསྐོར་ཚུལ་ལོ། །དང་པོ་ནི། སྟོན་པ་འདས་ནས་ལོ་སྟོང་དང་བརྒྱད་བརྒྱ་ལ་སྐུ་བསྟན་ཁྲི་གཅིག་རྫོགས་པའི་ཕྱི་ལོར་སྟོན་ཐའི་ཉ་ལ་གདུང་སོབ་བྱོན་པ་སྟེ། གཟེར་དམིགས་ལས། སྟོན་པའི་སྒྲོན་མར་མུ་ཆོ་ལྡེམ་དྲུག་སོང་། །བདག་གི་གདུང་སོབ་གྱིས་ལ་འགྲོ་བའི་ཁ་ལོ་བསྒྱུར། །བཀའ་རྒྱུད་ཤོད་ལ་འགྲོ་བ་ཐར་པར་དྲོངས། །སྟོན་ཟླ་ཐ་ཆུང་དུས་ཀྱི་ཁྱད་པར་ཅན། །བཅོ་ལྔའི་ཉ་ལ་ལྷ་བརྒྱའི་འཁོར་དང་ཆོས། །ཞེས་སོ། །གཉིས་པ་ནི། དེ་ཉིད་ལས། ས་ནི་རང་བྱུང་མཆོད་རྟེན་བཞིའི་རྩ་རུ།  འཁོར་ནི་ནམ་མཁའི་ལྷ་བྲན་བརྒྱ་དང་འགྲོགས། ཞེས་དང་། ཉི་ཟེར་སྒྲོན་མ་ལས། འོད་དང་སྒྲ་སྙན་རྡིང་ལ་ནམ་མཁར་མུ་ཆོ་བྱོན། ཞེས་སོ། །གསུམ་པ་ནི། དཀར་ནག་བཀྲ་གསལ་དུ་སྟོན་པ་ཉིད་དང་། སངས་པོ་འབུམ་ཁྲི་གཉིས་ཐབས་ཤེས་ཟུང་དུ་སྦྲེལ་ནས་བསྟན་པ་རྗེས་སུ་བཞག་པའི་གསུང་རབ་གླེགས་བམ་བྱེ་བ་ཕྲག་བརྒྱ་ཡོད་པ་དེ། གདུང་སོབ་ཆེན་པོས་ལུང་དང་རིགས་པས་ཕྱེས་ཏེ་ལོ་གཅིག་ཏུ་བོན་འཁོར་བསྐོར། དེ་ནས་ཕོ་བྲང་ཁྲི་སྨོན་རྒྱལ་བཞད་དང་། ཁོལ་མ་ནེའུ་ཆུང་གཉིས་ཀྱི་བར་ན་གཡུང་དྲུང་གི་གདན་དང་སེང་གེའི་ཁྲི་ལ་བཞུགས་ནས། འདུལ་བ་རྒྱུད་དྲུག །མངོན་པ་སྡེ་བཞིར་ཕྱེས་ཏེ། ཡན་ལག་ཆེན་པོ་བཅོ་བརྒྱད་དང་། མདོ་རྒྱུད་བཞི་བཅུ་རྩ་གཉིས་རྣམས་ཁྱིམ་པ་དང་རབ་ཏུ་བྱུང་བའི་སྡེ་སོ་སོར་བཀའ་སྩལ་ཏེ། བོན་འཁོར་ལོ་གཅིག་བསྐོར། དེ་ནས་གསས་མཁར་ཤམ་པོ་ལྷ་རྩེར་བཞུགས་ནས། སྒོ་བཞི་མཛོད་ལྔའི་བོན་ལོ་གཅིག་ཏུ་བཤད། དེ་ལྟར་ལོ་གསུམ་དུ་བཀའ་དང་བཀའ་ལ་བརྟེན་ནས། འབྲི་བ། བཤད་པ། མཉན་པ། ཀློག་པ། བསྒོམ་པ། བསྒྲུབ་པ། བསྐྱར་བ། བསྔགས་པ། སྤེལ་བ། ཡོངས་སུ་སྤེལ་བ་ལ་སོགས་མཛད་ཅིང་ལོ་ཙཱ་བ་མང་པོས་ཤེས་རབ་ཀྱི་རྩལ་སྦྱངས་སོ། །རྩ་རྒྱུད་ཉི་སྒྲོན་ལས། དབྱེ་བཤད་མཛད་ལུགས་སྟོན་པའི་བོན་རྣམས་སློབ་མས་མས་ཡར་བཀླག །མ་གོ་བ་རྣམས་སློབ་དཔོན་རིགས་པས་ཡས་མར་བཀྲོལ་ཤིང་བཤད། སྒོ་བཞི་མཛོད་ལྔ་ཐེག་པ་རིམ་དགུར་ཕྱེས། དེ་ལས་བཞི་བཅུ་རྩ་ལྔ་བརྒྱ་དང་རྩ་བརྒྱད་ཕྱེས། དེ་ལས་བརྒྱད་ཁྲི་བཞི་སྟོང་ཉི་མའི་ཟེར་བཞིན་སྤྲོས། དེ་ལྟར་བོན་འཁོར་ལོ་གསུམ་བསྐོར་བ་ཡི། སློབ་མ་ཤེས་རབ་ཚད་སླེབ་མཁས་གྱུར་མང་དུ་བྱུང་། །རྫུ་འཕྲུལ་ཞབས་དང་ལྡན་པས་གར་ཡང་ཐོགས་པ་མེད། །ཅེས་སོ། །འདིའི་ལོ་ནི་མཁས་དབང་ཉི་མས་གཤེན་ལོ་ཡིན་པར་བཞེད་དོ། །དེ་ལྟར་སྦྱངས་པས་བོན་ལ་ཤེས་རབ་ཀྱི་རྩལ་འབྱོངས་པ་མང་དུ་བྱུང་བ་ལས་མཆོག་ཏུ་གྱུར་པ་རྫུ་འཕྲུལ་གྱི་ཞབས་དང་ལྡན་པའི་ལོ་ཙཱ་བ་ཆེན་པོ་དྲུག་བྱུང་ངོ། །

གཉིས་པ་སྡུད་འཁོར་རྣམས་ཀྱིས་བོན་ཇི་ལྟར་བཤད་པ་ནི། གོང་དུ་བཤད་པའི་བཀའ་བསྡུ་མཛད་པའི་འཁོར་བཅུ་གཉིས་པོ་རེ་རེས་ཀྱང་། རང་རང་ལ་གཉེར་གཏད་པའི་བོན་གྱི་འཁོར་ལོ་གཤེན་ལོ་གསུམ་རེར་བསྐོར་ནས་འགྲོ་དོན་མཛད་པ་སྟེ། སྔ་མ་ལས། དེ་ནས་འ་ཞ་གསང་བས་མདོ་རྒྱུད་སིལ་མའི་རྐྱང་བཤད་ལོ་གསུམ་མཛད། ཞེས་པ་ནས། དེ་ནས་ལོ་གསུམ་ཀོང་ཚ་འཕྲུལ་བུ་ཡིས། རྩིས་དང་ཅུ་ཡག་གབ་ཙེ་ལྷ་རྒྱུད་མདོ་སྦྱར་བཤད། ཅེས་པའི་བར་དུ་གསུངས་སོ། །གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་བཤད་རིན་པོ་ཆེའི་མཛོད་ལས། འདུལ་བྱེད་སངས་རྒྱས་འཇིག་རྟེན་དུ་བྱོན་ནས་འགྲོ་དོན་མཛད་ཚུལ་སྤྱི་དང་འོལ་གླིང་དུ་བསྟན་པ་དར་ཚུལ་མདོ་ཙམ་བཤད་པ་སྟེ་རབ་བྱེད་གཉིས་པའོ།། །།

རབ་བྱེད་གསུམ་པ།

རབ་བྱེད་གསུམ་པ། འོག་མིན་ནས་ལྷ་ཀླུ་མི་གསུམ་གྱི་ཡུལ་དུ་གསང་སྔགས་ཀྱི་བསྟན་པ་དར་ཞིང་རྒྱས་ནས་འགྲོ་དོན་མཛད་ཚུལ་མདོ་ཙམ་བཤད་པ།

དེ་ལྟར་འདུལ་བྱེད་འཇིག་རྟེན་གྱི་སྒྲོན་མེ་ཇི་ལྟར་སྣང་ཚུལ་སྤྱི་སྨོས་ནས། །བསྟན་པའི་སྙིང་པོ་གསང་སྔགས་ཀྱི་བསྟན་པ་ལྷ་ཀླུ་མི་གསུམ་གྱི་ཡུལ་དུ་ཇི་ལྟར་བྱུང་ཚུལ་བསྟན་པ་ལ་གཉིས། མདོར་བསྟན་པ་དང་། རྒྱས་པར་བཤད་པའོ། །དང་པོ་ནི། གདུལ་བྱ་དབང་པོ་རབ་འབྲིང་ཐ་གསུམ་གྱི་ངོར་གསང་སྔགས་ཀྱི་རྒྱུད་འབྱུང་བའི་གནས་གསུམ་དུ་སྣང་སྟེ། ཕུན་སུམ་ཚོགས་པའི་རྒྱུད་ལས། རང་བཞིན་རྣམ་པར་གསུམ་སྣང་སྟེ། །མི་གནས་སེམས་ཀྱི་རང་བཞིན་དང་། །རང་བྱུང་ཡེ་ཤེས་རང་བཞིན་དང་། །ཐུགས་རྗེ་སྤྲུལ་པའི་རང་བཞིན་ནོ། །བྱང་ཆུབ་སེམས་ཀྱི་རང་བཞིན་ནི། །མི་གནས་བོན་གྱི་སྐུ་རུ་བཞུགས། །རང་བྱུང་ཡེ་ཤེས་རང་བཞིན་ནི། །རྫོགས་པ་ལོངས་སྤྱོད་སྐུ་རུ་བཞུགས། །ཐུགས་རྗེ་སྤྲུལ་པའི་རང་བཞིན་ནི། །རྣམ་པར་ཅིར་ཡང་སྤྲུལ་ཏེ་བཞུགས། །ཞེས་སོ། །དེའང་འདིའི་སྤྲུལ་སྐུ་ནི་སྔགས་ཀྱི་སྟོན་པ་འཆི་མེད་གཙུག་ཕུད་ལ་འདོད་དེ། དེ་ནི་བདག་ཅག་གི་སྟོན་པ་ཐམས་ཅད་མཁྱེན་པའི་སྤྲུལ་གཞི་དངོས་ཏེ། གོང་དུ་བཤད་པ་བཞིན་ནོ། །དོན་དམ་པར་མདོ་སྔགས་ཀྱི་སྟོན་པ་གཉིས་ཀྱང་གདུལ་བྱའི་ངོར་སྣང་ཚུལ་ཙམ་ལས་ངོ་བོ་གཅིག་པ་ཡིན་ནོ། །

གཉིས་པ་རྒྱས་པར་བཤད་པ་ལ་གཉིས། གཞིའི་རྒྱུད་ཀྱི་གནས་ལུགས། སྐུ་གསུམ་གྱི་གསང་སྔགས་ཀྱི་རྒྱུད་ཇི་ལྟར་གསུངས་པའི་ཚུལ་ལོ། །དང་པོ་ལ་གསུམ། གཞི་དངོས་པོ་གཤིས་ཀྱི་གནས་ལུགས་ཕུན་སུམ་ཚོགས་པ་ལྔའི་རང་བཞིན་དུ་གནས་པ། དེ་ཉིད་ལུས་སེམས་འབྲེལ་བའི་གནས་སྐབས་དང་སྦྱར་བ། དོན་བསྡུ་བའོ། །དང་པོ་ནི། བློའི་ཡུལ་ལས་འདས་པའི་རང་བྱུང་གི་རིག་པ་མ་བཅོས་པའི་ངོ་བོ་རང་ཤར་རྗེན་པ་ཉིད། ཕུན་སུམ་ཚོགས་པ་ལྔའི་རང་བཞིན་དུ་གནས་ཏེ། དེའང་གཞི་སྤྲོས་པ་དང་བྲལ་བ་མཚན་མ་རང་དེངས་ཡེ་དག་ནི་གནས་ཕུན་སུམ་ཚོགས་པ་ཡིན་ཏེ། འཁོར་འདས་ཐམས་ཅད་དེའི་ངང་དུ་གནས་པས་སོ། །དེ་ཉིད་གང་དང་ཡང་མ་འདྲེས་པ་གསལ་རིག་གི་སྙིང་པོ་ཅན་དུ་བཞུགས་པ་ནི་སྟོན་པ་ཕུན་སུམ་ཚོགས་པ་སྟེ། གཉེན་པོའི་བོན་ཐམས་ཅད་ལས་ཡེ་ནས་འདས་པའི་རང་བྱུང་གི་རིག་པ་སངས་རྒྱས་ཉག་གཅིག་ཡིན་པས་སོ། །དེ་ལས་ཤར་བའི་རྩལ་སྣང་ནི་འཁོར་ཕུན་སུམ་ཚོགས་པ་སྟེ་རང་གི་རོལ་པ་ཡེ་ཤེས་རྒྱ་མཚོའི་རང་བཞིན་སྤངས་མེད་རང་གྲོལ་དུ་གནས་པས་སོ། །ངོ་བོ་རང་བཞིན་རྩལ་སྣང་གསུམ་དབྱེར་མི་ཕྱེད་པའི་སྟོང་ཉིད་རང་གསལ་དུ་རྟོགས་པའི་ཤེས་རབ་ཁྱད་པར་ཅན་ནི་བསྟན་པ་ཕུན་སུམ་ཚོགས་པ་སྟེ། གྲོལ་བ་མངོན་འབྱུང་གི་དོན་ཟབ་མོ་ཡིན་པས་སོ། །དེ་ཁོ་ན་ཉིད་འགྲོ་འོང་སྔ་ཕྱིའི་ངོས་བཟུང་མེད་པ་དུས་གསུམ་མཉམ་པ་ཉིད་དུ་གནས་པ་གང་གི་ཚེ། འོད་གསལ་རྫོགས་པ་ཆེན་པོའི་བསམ་གྱིས་མི་ཁྱབ་པའི་དུས་མི་འགྱུར་བ་ཡིན་ནོ། །གཉིས་པ་དེ་ཉིད་ལུས་དང་འབྲེལ་པའི་གནས་སྐབས་ཀྱི་ཕུན་སུམ་ཚོགས་པ་ལྔ་ནི། གནད་དྲུག་པ་ལས། གང་ན་གནས་ན། གཞི་མཁའ་གསལ་འོད་ཀྱི་མཐོང་རུམ། མཆོང་གུར་སྨུག་པོ་ཤེལ་གྱི་ཁ་བད་ཅན། སྣང་གསལ་འོད་ཀྱི་གུར་ཁང་ནང་ན་བཞུགས་སོ། །ཞེས་ཤེ་ཐུན་རྩ་འཛིན་ཞེས་བྱ་བ། ཙི་རྟ་རིན་པོ་ཆེ་ཕྱི་རིན་ཆེན་ཟུར་བརྒྱད། ནང་པདྨ་འདབ་བརྒྱད་དུ་གནས་པ་ནི་གནས་ཕུན་སུམ་ཚོགས་པའོ། །སྟོན་པ་ཕུན་སུམ་ཚོགས་པ་ནི། དེ་ལས། དེའི་དབུས་ན་འོད་ལྔ་གཞའ་ཚོན་གྱི་གུར་ཕུབ་པ་ལྟ་བུའི་ཀློང་ན། ཀུན་གཞི་དང་རིག་པ་གང་དང་ཡང་མ་འདྲེས་ཏེ། ཀ་དག་དྲི་མེད་ཆེན་པོར་གནས་སོ། །ཞེས་པ་ལ། ངོ་བོ་ཇི་ལྟར་གནས་ཤེ་ན། ཐིག་ལེ་དྲུག་པ་ལས། དེ་ལྟར་དུ་གནས་པ་དེ་ཡང་དབྱིབས་དང་ཁ་དོག་བརྟགས་པས་དངོས་པོར་གྲུབ་པ་མེད་དེ། རྟག་པར་མ་སོང་དངོས་པོ་མེད། །ཆད་པར་མ་སོང་རིག་ཅིང་གསལ། །མཐའ་ལས་འདས་ཏེ་དབུས་མ་གྲུབ། །རང་བྱུང་ཡེ་ཤེས་སྒོ་ཕུགས་མེད། །གཏིང་གསལ་ཆེན་པོ་མཆོག་གི་ལྷ། །ཞེས་པ་དེའོ། །འཁོར་ཕུན་སུམ་ཚོགས་པ་ནི། གནད་དྲུག་པ་ལས། དེ་ནི་གསལ་བའི་ཡེ་ཤེས་ཚོན་གང་ཞེས་བྱ་སྟེ། བུམ་པ་ནང་གི་མར་མེ་ལྟར་གནས། རྩལ་སྒྲ་འོད་ཟེར་གསུམ་ནི་མར་མེའི་འོད་ཟེར་ལྟར་གནས་སོ། །ཞེས་སོ། །དེ་ཉིད་མན་ངག་གི་གནད་ལ་བརྟེན་ནས་རྟོགས་ཤིང་། བདེ་གསལ་མི་རྟོག་པའི་ཡེ་ཤེས་ཉམས་སུ་མྱོང་བ་ནི་བསྟན་པ་ཕུན་སུམ་ཚོགས་པའོ། །རིག་པའི་དོན་ལ་གོམས་པ་ནི། འཕོ་འགྱུར་དང་སྟོར་བྲལ་མེད་པའི་དོན་རང་ལས་ངེས་པར་རྙེད་པའི་དུས་དེ་ཉིད་དུས་ཕུན་སུམ་ཚོགས་པ་སྟེ། སྔ་ཕྱི་འགྲོ་འོང་མེད་པས་དུས་མེད་མཉམ་པ་ཉིད་དུ་རྟོགས་པས་སོ། །གསུམ་པ་དོན་བསྡུ་བ་ནི། དེ་ལྟར་ཐོག་མའི་གཞིའམ་དེ་ཉིད་རྟེན་གང་ཟག་དང་འབྲེལ་བའི་གཞི་རིག་གཉིས་སུ་མེད་པའི་དོན་གྱི་རྒྱུད་ནི་རྟོགས་བྱའམ་བརྗོད་བྱ་ཡིན་པས་དེ་ལ་བརྟེན་ནས་གསང་སྔགས་འབྲས་བུའི་རྒྱུད་རྣམས་བརྒྱུད་ཁུངས་ནས་དགོངས་པའི་ཉམས་དང་། མཚོན་པའི་ཚིག་གཉིས་ཟུང་འབྲེལ་དུ་རང་རང་གི་བླ་མའི་བར་དུ་བརྒྱུད་པ་དེ་ནི་བཀའ་ཉམས་ཀྱི་བརྒྱུད་པ་མ་ཆད་པའོ། །

གཉིས་པ་སྐུ་གསུམ་གྱིས་རྒྱུད་གསུངས་པའི་ཚུལ་ལ་གསུམ་བོན་སྐུས་དང་། ལོངས་སྐུས་དང་། སྤྲུལ་སྐུས་རྒྱུད་གསུངས་པའི་ཚུལ་ལོ། །དང་པོ་ནི། བོན་སྐུས་གཞི་རིག་གཉིས་སུ་མེད་པའི་རྒྱུད་དེ་ཉིད་ཐུགས་ཉིད་མ་གཡོས་པའི་དབྱིངས་ནས་དགོངས་པ་ཀུན་ཁྱབ་ཆེན་པོས་ཕུན་སུམ་ཚོགས་པ་ལྔའི་རང་བཞིན་དུ་གསུངས་ཏེ། ཇི་ལྟར་ན། གནས་བོན་ཉིད་ཀྱི་དབྱིངས་སྤྲོས་པའི་མཐའ་དང་བྲལ་བར། སྟོན་པ་གང་དུའང་མི་གནས་པའི་བོན་སྐུ་ཀུན་ཏུ་བཟང་པོས། འཁོར་ཡེ་ཤེས་རྒྱ་མཚོའི་ཚོགས་ལ། བོན་ནི་སྐུ་དང་ཡེ་ཤེས་ནང་གསལ་དུ་གནས་པ། དུས་བོན་ཉིད་བརྗོད་ལས་འདས་པའི་ཚེ་གསལ་ལ་མ་གཡོས་པར་གསུངས་སོ། །དེ་དག་ཀྱང་ཕུན་སུམ་ཚོགས་པའི་རྒྱུད་ལས། མི་གནས་བོན་སྐུར་བཞུགས་ཙ་ན། །འཁོར་ཡང་བྱང་ཆུབ་སེམས་སུ་བཞུགས། །བྱང་ཆུབ་སེམས་ཀྱི་འཁོར་དག་ལ། །སྐུ་དང་ཡེ་ཤེས་རྫོགས་པར་སྟོན། །ཞེས་སོ། །

གཉིས་པ་ལོངས་སྐུས་གསུངས་ཚུལ་ལ་མདོར་རྒྱས་གཉིས་ལས། དང་པོ་ནི། བོན་སྐུས་གཞི་ལམ་གཉིས་སུ་མེད་པའི་རྒྱུད་རང་བཞིན་གྱི་རྟོགས་པ་མངོན་གྱུར་པའི་མཐར་ཐུག་པ་གང་ཞིག །ལོངས་སྐུའི་གསུང་སྒྲ་དབྱངས་ལས་འདས་པའི་ཏིང་ངེ་འཛིན་གྱིས་གསལ་དག་བྱེད་པར་ཕུན་སུམ་ཚོགས་པ་ལྔའི་རང་བཞིན་ཏུ་གསུངས་ཏེ། དེའང་གནས་འོག་མིན་སྡུག་པོ་བཀོད་པར། སྟོན་པ་ལོངས་སྤྱོད་རྫོགས་པའི་སྐུ་གཤེན་ལྷ་འོད་དཀར་གྱིས་འཁོར་རིགས་ལྔའི་བདེ་གཤེགས་ཡབ་ཡུམ་དང་། ཡེ་གཤེན་ཡབ་ཡུམ་བཅུ་དྲུག་དང་། ས་བཅུའི་གཡུང་དྲུང་སེམས་དཔའ་རྣམས་ལ། བོན་ཐེག་པ་ཆེན་པོ་གསང་བ་བླ་ན་མེད་པ་རྣམས་གསུང་སྒྲ་ཚིག་ལས་འདས་བཞིན་ཏུ་གོ་བར་མཛད་པ་ནི། དུས་སྔ་ཕྱི་མེད་པར་མཉམ་པ་ཉིད་དུ་གནས་པའི་དུས་ནའོ། །དེ་དག་ཀྱང་སྔ་མ་ལས། རང་བྱུང་རྫོགས་སྐུར་བཞུགས་ཙ་ན། འཁོར་ཡང་ས་བཅུའི་སེམས་དཔས་བསྐོར། །ས་བཅུའི་སེམས་དཔའི་འཁོར་དག་ལ། །ཤེས་བྱའི་སྒྲིབ་པ་སྦྱོངས་བར་སྟོན། །ཞེས་སོ། །

གཉིས་པ་རྒྱས་བཤད་ལ་ཕུན་སུམ་ཚོགས་པ་ལྔ་ལས། དང་པོ་སྟོན་པ་ཕུན་སུམ་ཚོགས་པ་ལ་གསུམ། ངོ་བོ། །ངེས་ཚིག །སྣང་ཚུལ་གྱི་ངོས་ནས་དབྱེ་བའོ། །དང་པོ་ལ། ངོ་བོའི་ཆ་ནས་དབྱེ་ན། ཁུ་བྱུག་རང་འགྲེལ་ལས། གདགས་སུ་མེད་པའི་གཤེན་ལྷ་འོད་དཀར་དང་། གདགས་སུ་ཡོད་པའི་གཤེན་ལྷ་འོད་དཀར་གཉིས། ཞེས་པས། གདགས་སུ་མེད་པའི་གཤེན་ལྷ་འོད་དཀར་ནི། གཞིའི་རང་དུས་ན་གཞི་ཡེ་གནས་ཀྱི་ཀུན་བཟང་ཞེས་འོད་གསལ་སེམས་ཀྱི་མེ་ལོང་ལས་གསུངས་པ་དང་། དེ་ཉིད་ལུས་དང་འབྲེལ་པའི་གནས་སྐབས་ན་སེམས་རང་བྱུང་གི་གཤེན་ལྷ་འོད་དཀར་ཞེས་གབ་པ་ནས་བཤད་པ་དང་། ལམ་མཐར་ཕྱིན་པའི་དུས་ན་འབྲས་བུ་མཐར་ཕྱིན་ལྷུན་གྲུབ་ཀྱི་ཀུན་བཟང་ཞེས་མེ་ལོང་ལས་གསུངས་པ་རྣམས་ཡིན་ནོ། །གཉིས་པ་གདགས་སུ་ཡོད་པའི་གཤེན་ལྷ་འོད་དཀར་ནི། ཁྱུང་ཆེན་ལས། སྟོན་པའི་སྐུའི་ངོ་བོ་ཡེ་ཤེས་ཀྱི་སྐུ་ལ་ཡེ་ཤེས་ཀྱི་མདུན་དང་། བོན་ཉིད་དབྱིངས་ཀྱི་རྒྱབ་མེད་པའི་རྟགས་སུ་ཞལ་ཕྱོགས་བཅུར་མ་སྒྲིབས་པར་གསལ་བ། སྐུ་མཚན་དང་དཔེ་བྱད་ལྡན་པ། ཞེས་སོ། །དེའང་གཟུགས་སྐུའི་ཡོད་ཏན་མི་འགག་པ་ཡེ་ཤེས་ཀྱི་སྐུ་ལ། ཡེ་ཤེས་སུ་ཤར་པའི་མདུན་དང་། འཆར་གཞི་བོན་ཉིད་དབྱིངས་ཀྱི་རྒྱབ་ཅེས་སུ་དབྱེར་མེད་པ་ཞལ་ཕྱོགས་བཅུར་ཡོངས་སུ་མ་བསྒྲིབས་པར་གསལ་བ་ནི། བོན་སྐུའི་བདག་ཉིད་ཡིན་པའི་དོན་རྟགས་སོ། །ཁུ་བྱུག་རང་འགྲེལ་ལས། གདགས་པའི་གཤེན་ལྷ་འོད་དཀར་ནི། མི་མངོན་པའི་དབྱིངས་ན་ཐུགས་རྗེའི་མངའ་བདག །ཡེ་ཤེས་ཀྱི་སྤྱན་ཅན། ཐུགས་རྗེའི་འོད་ཟེར་ཡོངས་ལ་ཁྱབ་པའོ། །ཞེས་སོ། །དེའང་ཅུང་ཟད་སྤྲོ་ན་ངོ་བོའི་མཚན་ཉིད་མི་འགྱུར་བ་གཡུང་དྲུང་གི་བོན་བཅུ་ཡོངས་སུ་རྫོགས་པར་ཐོབ་པའོ། །བོན་བཅུ་ནི། གབ་པ་ལས། སྣང་སྲིད་མི་འགྱུར་བའི་གཡུང་དྲུང་ཐོབ་པ། །བོན་མི་འགྱུར་བའི་གཡུང་དྲུང་ཐོབ་པ། །སེམས་མི་འགྱུར་བའི་གཡུང་དྲུང་ཐོབ་པ། །ལྷ་མི་འགྱུར་བའི་གཡུང་དྲུང་ཐོབ་པ། །གནས་མི་འགྱུར་བའི་གཡུང་དྲུང་ཐོབ་པ། ཁ་དོག་མི་འགྱུར་བའི་གཡུང་དྲུང་ཐོབ་པ། །ཡེ་ཤེས་མི་འགྱུར་བའི་གཡུང་དྲུང་ཐོབ་པ། །ཏིང་འཛིན་མི་འགྱུར་བའི་གཡུང་དྲུང་ཐོབ་པ། །དགོངས་པ་མི་འགྱུར་བའི་གཡུང་དྲུང་ཐོབ་པ། །འབྲས་བུ་མི་འགྱུར་བའི་གཡུང་དྲུང་ཐོབ་པའོ། །ཞེས་པའི་དོན་རིམ་པ་ལྟར། སྣང་སྲིད་ཐམས་ཅད་ནམ་མཁའི་ངང་ལ་ཆགས་འཇིག་བྱེད་ཀྱང་། ནམ་མཁའ་ལ་ཆགས་འཇིག་མེད་པས་སྣང་སྲིད་མི་འགྱུར་བའི་གཡུང་དྲུང་ཐོབ་པས་ལོངས་སྐུའི་ཞིང་ཁམས་ནི་ཆགས་འཇིག་བྲལ་བ་དང། བོན་སྒོ་བརྒྱད་ཁྲི་བཞི་སྟོང་ནི་བོན་ཉིད་དབྱིངས་ཀྱི་གསུང་རབ་ལས་བྱུང་ཐིམ་བྱེད་ཀྱང་། བོན་ཉིད་དབྱིངས་ཀྱི་གསུང་རབ་ལ་བྱུང་ས་གནས་ས་ཐིམ་ས་མེད་པས་བོན་མི་འགྱུར་བའི་གཡུང་དྲུང་ཐོབ་པས་ལོངས་སྐུའི་ཞིང་ན་ཚིག་དང་ཡི་གེ་མེད་པ་དང། སེམས་དང་སེམས་བྱུང་ཐམས་ཅད་སེམས་ཉིད་རིག་པའི་གཤིས་ལ་སྐྱེ་འགག་བྱེད་ཀྱང། རིག་པ་བྱང་ཆུབ་ཀྱི་སེམས་ལ་སྐྱེ་འགག་མེད་པས་སེམས་ཉིད་མི་འགྱུར་བའི་གཡུང་དྲུང་ཐོབ་པས་ལོངས་སྐུ་ལ་སེམས་སེམས་བྱུང་གི་རྣམ་རྟོག་ཡོད་མི་སྲིད་པ་དང་། ཞི་རྒྱས་དབང་དྲག་གི་ལྷ་ཚོགས་བསམ་གྱིས་མི་ཁྱབ་པ་ཐམས་ཅད་ཀྱང་གཤེན་ལྷ་འོད་དཀར་ལ་སྤྲུལ་གཞི་བསྡུ་གནས་སུ་བྱེད་ཀྱང་། གཤེན་ལྷ་ལ་འགྱུར་བ་མེད་ཅིང་སྤྲུལ་པ་ལ་ཐོགས་པ་མེད་པས་ལྷ་མི་འགྱུར་བའི་གཡུང་དྲུང་ཐོབ་པས། གཤེན་ལྷ་ལས་གང་ལ་གང་འདུལ་དུ་ཞི་ཁྲོའི་སྣང་བ་དང་། སྤྲུལ་སྐུའི་མཛད་པ་འབྱུང་པ་དང་། འགྲོ་དྲུག་གི་གནས་གང་ལའང་འགྱུར་བ་ཡོད་ཀྱང་བོན་ཉིད་ཀྱི་དབྱིངས་ལ་འགྱུར་བ་མེད་ཅིང་གནས་མི་འགྱུར་བའི་གཡུང་དྲུང་ཐོབ་པས་ལོངས་སྐུའི་གནས་ལ་འགྱུར་ནུབ་མེད་པ་དང་། ཁ་དོག་རྣམ་པ་ལྔ་ལ་འགྱུར་བ་ཡོད་ཀྱང་། འོད་གསལ་གཉུག་མ་ཉིད་ཀྱི་རང་མདངས་ནམ་མཁའི་དོགས་ལྟ་བུའི་འགྱུར་པ་མེད་པས་ཁ་དོག་མི་འགྱུར་བའི་གཡུང་དྲུང་ཐོབ་པས་ལོངས་སྐུའི་མཚན་དཔེ་ལ་སོགས་པ་དང་། ཞིང་ཁམས་ཀྱི་བཀོད་པ་རྣམས་འོད་གསལ་ཁ་དོག་ལྔའི་རང་མདངས་ལས་གྲུབ་པ་དང་། ཡེ་ཤེས་དྲུག་ཅུ་རྩ་གཅིག་ལ་སོགས་པའི་ཡེ་ཤེས་ཐམས་ཅད་སྟོང་པ་ཉིད་ཀྱི་ཡེ་ཤེས་ལ་འཕྲོ་འདུ་བྱེད་ཀྱང་སྟོང་ཉིད་ཡེ་ཤེས་ལ་འགྱུར་བ་མེད་ཅིང་སྣང་ཚུལ་ལ་འགགས་པ་མེད་པས་ཡེ་ཤེས་མི་འགྱུར་བའི་གཡུང་དྲུང་ཐོབ་པས། སྐུ་དང་ཡེ་ཤེས་ཟུང་འབྲེལ་དུ་བསམ་གྱིས་མི་ཁྱབ་པའི་ཞིང་ཁམས་འབྱམས་ཀླས་པར་རང་ཤར་བ་དང་། ཏིང་ངེ་འཛིན་སུམ་བརྒྱ་དྲུག་ཅུ་ལ་སོགས་པའི་ཏིང་འཛིན་གྱི་སྒོ་འབུམ་ཕྲག་དུ་མའི་སྤྲོ་བསྡུ་ཡང་ཅི་ཡང་མ་ཡིན་པའི་ཏིང་ངེ་འཛིན་ལ་བྱེད་ཀྱང་། ཅི་ཡང་མ་ཡིན་པའི་ཏིང་ངེ་འཛིན་ལ་གཡོ་བ་མེད་པས་ཏིང་འཛིན་མི་འགྱུར་བའི་གཡུང་དྲུང་ཐོབ་པས། ཐུགས་ཉིད་དུས་རྟག་པར་མི་གཡོ་བའི་ཏིང་ངེ་འཛིན་ལ་རང་བཞིན་གྱིས་གནས་པ་དང་། དགོངས་པ་ཐམས་ཅད་ལྷུན་གྱིས་གྲུབ་པའི་དགོངས་པ་ལ་སྤྲོས་ཀྱང་། ལྷུན་གྲུབ་ཀྱི་དགོངས་ལ་བཙལ་ཞིང་དམིགས་སུ་མེད་པས་དགོངས་པ་མི་འགྱུར་བའི་གཡུང་དྲུང་ཐོབ་པས། བཞེངས་བཞུགས་དང་བྲལ་བའི་དགོངས་པ་གཡོ་མེད་ཆེན་པོ་ལ་རྟག་ཏུ་གནས་པ་དང་། འབྲས་བུ་ནི་སངས་རྒྱས་ཀྱི་འབྲས་བུ་ཐོབ་པ་སྟེ་སངས་རྒྱས་ཀྱི་འབྲས་བུ་ལ་སྐྱེ་རྒ་ན་འཆི་མེད་པས་འབྲས་བུ་མི་འགྱུར་བའི་གཡུང་དྲུང་ཐོབ་པས། སྐུ་ལ་སྐྱེ་འཆི་མེད་ཅིང་དེའི་ཡེ་ཤེས་ཀྱི་ཐུགས་བོན་སྐུ། མཚན་དཔེ་རྫོགས་པའི་སྐུ་ལོངས་སྐུ། མཛད་པ་སྤྲུལ་སྐུར་སྣང་བས་སྐུ་གསུམ་ཡོངས་རྫོགས་ཀྱི་འབྲས་བུའོ། །གཉིས་པ་ངེས་ཚིག་ནི། འགྲེལ་བཞི་ལས། དུས་ཀུན་ནས་ཀུན་ཏུ་ངན་མ་མྱོང་བས་ཀུན་ཏུ་བཟང་པོ། །གཤེན་རབ་ཐམས་ཅད་ཀྱི་རྩ་བའི་ལྷ་ཡིན་པས་གཤེན་ལྷ། བག་ཆགས་དང་དྲི་མས་མ་གོས་པས་འོད་དཀར་རོ། །ཞེས་སོ། །

གསུམ་པ་སྣང་ཚུལ་གྱི་ངོས་ནས་དབྱེ་བ་ལ་གསུམ། ལོངས་སྐུ་རང་ངོས་ནས་ཕྱི་ནང་གསང་གསུམ། དེ་ལས་གྱེས་ཚུལ། ཚད་མེད་དང་འཕྲུལ་གཤེན་གཉིས་ཀྱི་བྱོན་ཚུལ་ལོ། །དང་པོ་ནི། ཐིག་ལེ་དབྱིངས་འཆད་ལས། ཕྱི་ལྟར་ཀུན་ཏུ་བཟང་པོ་གཤེན་ལྷ་འོད་དཀར། ནང་ལྟར་ཡོངས་སུ་རྒྱ་མ་ཆད་པའི་ཀུན་གཞི། གསང་བ་ལྟར་རང་ཤེས་རིག་གི་རྒྱལ་པོ་ཞེས་བྱའོ། །ཞེས་སོ། །གཉིས་པ་ནི། གཤེན་ལྷ་ལས་རིགས་ལྔའམ་བཞི་བཅུ་རྩ་ལྔར་གྱེས་ཏེ། དེ་ཉིད་ལས། གཤེན་ལྷ་སྔ་བ་དེ་ཉིད་ལས། བཞི་བཅུ་རྩ་ལྔར་གྱེས་ཞེས་པ། ཞེས་སོ། །གཞན་ཡང་སྤྲུལ་པའི་སྐུ་དང་ཞི་རྒྱས་དབང་དྲག་ལ་སོགས་པ་ཐམས་ཅད་ཀྱི་འཕྲོ་གཞིར་གྱུར་པ་ནི། དབྱིངས་འགྲེལ་ལས། སྤྲུལ་པའི་སྐུ་དང་ཞི་བ་དང་ཁྲོ་བོར་སྣང་བ་བསམ་གྱིས་མི་ཁྱབ་པ། ཞེས་སོ། །

གསུམ་པ་ལ་གཉིས། ཚད་མེད་འོད་ལྡན་དང་། འཕྲུལ་གཤེན་སྣང་ལྡན་གྱི་བྱུང་ཚུལ་ལོ། །དང་པོ་ནི། ཚད་མེད་འོད་ལྡན་ནི་ཀུན་བཟང་གཤེན་ལྷ་ཉིད་ཀྱི་ཐུགས་རྗེ་ལས་སྤྲུལ་པ་རང་ལས་མི་གཞན་པའི་རང་སྣང་གི་སྐུ་སྟེ། གཡུང་དྲུང་ཚིག་རྐང་བཅུ་གཉིས་ལས། དེའི་ཐུགས་ཀྱི་འོད་ཟེར་ལས། ཐུགས་རྗེ་མ་འགགས་པའི་རྩལ་དུ། རིག་པ་འོད་ཀྱི་ཁྱེའུ་ཆུང་ཞེས་ཀྱང་བྱ། ཚད་མེད་འོད་ལྡན་ཞེས་བྱ་བ་བྱུང་། ཞེས་སོ། །སྒྲ་དོན་ནི། རིག་འཛིན་ཐུགས་རྒྱུད་ལས། ཚད་མེད་ཐུགས་རྗེ་ཕྱོགས་རིས་མེད། །འོད་ལས་སྤྲུལ་པའི་མིར་གྱུར་པའི། ཚད་མེད་འོད་ལྡན་གཡུང་དྲུང་སྐུ། །ཞེས་སོ། །གཉིས་པ་འཕྲུལ་གཤེན་སྣང་ལྡན་ནི། ཀུན་བཟང་ཉིད་ཀྱི་ཐུགས་ཀྱི་སྤྲུལ་པ་སྒྱུ་འཕྲུལ་གྱི་སྐུར་སྣང་བ་སྟེ། སྔ་མ་ལས། དེ་ཡི་ཐུགས་ཀྱི་སྤྲུལ་པ་ལས། །འགྱུར་མེད་ཟེར་ལས་སྤྲུལ་པ་ནི། །འཕྲུལ་གཤེན་སྣང་ལྡན་གྲུབ་པའི་གཤེན། །ཞེས་སོ། །སྒྲ་དོན་ནི། །ཀུན་བཟང་གི་ཐུགས་ཉིད་རྫུ་འཕྲུལ་ལས་གྲུབ་པའི་གཤེན། ཡེ་ཤེས་ཀྱི་མཚན་དཔེའི་སྐུར་སྣང་བས་དེ་སྐད་བརྗོད་དོ། །

གཉིས་པ་གནས་ནི། མ་རྒྱུད་ཐུགས་རྗེ་ཉི་མ་ལས། འོག་མིན་ལ་ཡང་གསུམ་ཡིན་ཏེ། འཇིག་རྟེན་གནས་ཀྱི་འོག་མིན་དང་། །ལྷུན་གྲུབ་རྒྱན་གྱི་འོག་མིན་དང་། །ཡང་དག་དོན་གྱི་འོག་མིན་གསུམ། །ཞེས་པས། འཇིག་རྟེན་གནས་ཀྱི་འོག་མིན་ནི། གཟུགས་ཁམས་བཅུ་བདུན་གྱི་གོང་མ་འོག་མིན་གནས་ཀྱི་ལྷའི་གནས་ཏེ། དེ་ནི་འཁོར་བའི་གནས་མཚན་མ་ཅན་གྱི་འོག་ཏུ་མ་གྱུར་པས་འོག་མིན་ཞེས་བརྗོད་པ་སྟེ། མདོ་ལས། འོག་མིན་གྱི་གནས་གཟུགས་ཟད་པའི་མཐའ་ཞེས་སོ། །དེ་ན་སྤྲུལ་པའི་སྟོན་པ་གཤེན་ལྷ་འོད་དཀར་བཞུགས་ཏེ། བླ་མེད་གོ་འཕང་གི་མདོ་ལས། གཟུགས་ཁམས་བཅུ་བདུན་ཡ་ཐ་ན། །འོག་མིན་ལྷ་ཡི་ཕོ་བྲང་དུ། །རྫོགས་སྐུ་གཤེན་ལྷ་འོད་དཀར་བཞུགས། །ཞེས་སོ། །དེ་ནི་ལྷུན་གྲུབ་རྒྱན་གྱི་འོག་མིན་གྱི་སྟོན་པ་གཤེན་ལྷ་འོད་དཀར་གྱི་སྤྲུལ་པ་ཞིང་དེའི་གདུལ་བྱའི་ངོར་སྣང་ཚུལ་བསྟན་པ་སྟེ་མཁའ་ཟླ་དང་ཆུ་ཟླའི་རྣམ་པ་ལྟར་ངོ་བོ་གཅིག་པའོ། །ལྷུན་གྲུབ་རྒྱན་གྱི་འོག་མིན་ནི། ཐུགས་རྗེའི་སྟོན་པ་གཤེན་ལྷ་འོད་དཀར་གྱི་གནས་ངེས་པ་སྟེ། ཕུན་སུམ་ཚོགས་བའི་རྒྱུད་ལས། སྟོན་པ་ལོངས་སྤྱོད་གནས་ཆེན་ནི། །འོག་མིན་འོག་མིན་གནས་འོག་མིན། །རིན་ཆེན་གཞལ་ཡས་བཀོད་པ་ན། །རིན་ཆེན་ཁང་བུ་བརྩེགས་གནས་སོ། །ཞེས་སོ། །དེ་ནི་གསང་སྔགས་ཀྱི་བཅུ་གསུམ་འཁོར་ལོ་ཚོགས་ཆེན་གྱི་ས་ཡིན་ཏེ། དོན་འདུས་འགྲེལ་ཆེན་ལས། སྡུག་པོ་བཀོད་པའི་ཞིང་ཁམས་མི་འདའ་རྒྱན་གྱི་ཕོ་བྲང་ས་བཅུ་ཁོག་འོག་ཏུ་ཆུད་པའོ། །ཞེས་སོ། །ཡང་དག་དོན་གྱི་འོག་མིན་ནི། རང་རང་གི་སྙིང་ག་བོན་ཉིད་ཀྱི་ཕོ་བྲང་ན་རང་རིག་ཀུན་ཏུ་བཟང་པོ་བཞུགས་པའི་དབྱིངས་མཐའ་བྲལ་ཆེན་པོ་དེ་ཉིད་ཡིན་ཏེ། དེ་ནི་ཤེས་དང་ཤེས་བྱ་གང་གིའང་འོག་ཏུ་མ་གྱུར་པས་འོག་མིན་ཞེས་བྱའོ། །འཁོར་དང་བསྟན་པ་དང་དུས་དང་གསུམ་ནི། གོང་དུ་མདོར་བསྟན་གྱི་སྐབས་སུ་བཤད་པ་བཞིན་ནོ། །

གསུམ་པ་སྤྲུལ་སྐུས་གསུངས་ཚུལ་ལ། མདོར་རྒྱས་གཉིས་ལས། དང་པོ་ནི། རྫོགས་སྐུས་གཞི་ལམ་གཉིས་སུ་མེད་པའི་རྒྱུད་ཏིང་ངེ་འཛིན་གྱིས་བྱིན་གྱིས་བརླབས་ནས་བརྒྱུད་པ་དེ་ཉིད། སྤྲུལ་སྐུས་ཚིག་སྡེབ་སྦྱོར་ལེགས་པ་གསུང་དབྱངས་ཡན་ལག་དྲུག་ཅུའི་རྣམ་པས་གསུངས་ཏེ། དེའང་གནས་རྩ་གསུམ་གྱི་གཡུ་ལུང་ཤེལ་ཕུག་ལ་སོགས་པར། སྟོན་པ་འཆི་མེད་གཙུག་ཕུད་ཀྱིས། འཁོར་ལྷ་ཀླུ་མིའི་གཤེན་གསུམ་དང་། རིག་པ་འཛིན་པ་རྣམས་དང་། ཡེ་ཤེས་ཀྱི་མཁའ་འགྲོ་མ་རྣམས་དང་། རྒྱུ་དྲུག་གི་སེམས་ཅན་རྣམས་ལ། བོན་རྒྱས་འབྲིང་བསྡུས་པའི་སྐོར་རྣམས་གསུངས་ཤིང་། དུས་བསྐལ་པ་བཟང་པོར་གསང་སྔགས་ཀྱི་བོན་གསུངས་པའི་དུས་དེ་ཉིད་དེ། ཕུན་སུམ་ཚོགས་པའི་རྒྱུད་ལས། སྣ་ཚོགས་སྤྲུལ་སྐུར་བཞུགས་ཙ་ན། །འཁོར་ཡང་རྒྱུ་དྲུག་སེམས་ཅན་བསྐོར། །རྒྱུ་དྲུག་སེམས་ཅན་འཁོར་དག་ལ། །ཡིད་བཞིན་དབང་པོར་གང་འཐད་སྟོན། །ཞེས་སོ། །

གཉིས་པ་རྒྱས་བཤད་ལ་ཕུན་སུམ་ཚོགས་པ་ལྔ་ལས། དང་པོ་སྟོན་པ་ཕུན་སུམ་ཚོགས་པ་ལ་གཉིས། སྤྲུལ་པའི་སྐུས་ཡེ་ཤེས་སྒྱུ་མའི་སྐུར་བཞེངས་ཚུལ། འོག་མིན་ནས་བོན་གསན་ཚུལ་ལོ། །དང་པོ་ལ་གསུམ་ཡེ་གཤེན་གཙུག་ཕུད་བྱོན་ཚུལ། འཆི་མེད་གཙུག་ཕུད་འཁྲུངས་ཚུལ། ཐུན་མོང་གི་དོན་བཤད་པའོ། །དང་པོ་ལ་གཉིས། སྒོང་སྐྱེས་དང་རྫུས་སྐྱེས་སུ་འཁྲུངས་ཚུལ་ལོ། །དང་པོ་ནི། སངས་རྒྱས་རྣམས་སེམས་ཅན་གྱི་སྡུག་བསྔལ་ལ་གཟིགས་ནས་སྙིང་རྗེའི་ཤུགས་ཀྱིས་སྤྱན་ཆབ་ཆུ་ལྟར་འབྲུག་པ་མཚོར་འཁྱིལ་པ་ལས། རིན་པོ་ཆེའི་སྒོ་ང་འོད་ཟེར་འཕྲོ་བ་གཅིག་བྱུང་། དེའི་ནང་དུ་ཁྱེའུ་སྔོན་པོ་གསེར་གྱི་སྨིན་མ་ཅན། བསྭེ་ཡི་སེན་མོ་ཡོད་པ། སྤྱི་གཙུག་ནས་འོད་ཀྱི་ཕུད་འདྲ་བའི་འོད་ཟེར་བྱུང་བས་ཡེ་གཤེན་གཙུག་ཕུད་དུ་མཚན་གསོལ་ལོ། ཞེས་གསས་མཁར་སུམ་བརྒྱ་དྲུག་ཅུའི་འབུམ་ལས་བཤད་དོ། གཉིས་པ་བརྫུས་སྐྱེས་སུ་བྱོན་ཚུལ་ནི། ཡུལ་ནགས་ཀྱི་དྲྭ་བ་ཚལ་ན། རྒྱལ་པོ་གྲགས་པའི་འཁོར་ལོ་ཅན་ལ། གླང་པོ་ཏེ་ར་བི་ཤ་བྱ་བ་ཡོད་པ་སྟོར་ནས་གླང་རྫིས་ཚོལ་དུ་ཕྱིན་པས་གླང་པོས་ཆུ་མིག་སྔོ་སངས་ལ་ཆུ་འཐུང་ནས་ཤེལ་གྱི་བྲག་བཟང་ལ་ཉན་པའི་ཚུལ་དུ་འདུག་པ། དེར་གླང་རྫིས་ཀྱང་ཉན་པས་ཤིན་ཏུ་སྙན་པའི་སྐད་ཅིག་གྲགས། རྒྱལ་པོ་ལ་ཞུས་པས་རྒྱལ་པོ་ན་རེ། བྲག་འདི་མེས་བསྲེགས་ན་ལོག་སྲེད་ཅན་ཞིག་ཡིན་ན་འཚིག །སྤྲུལ་པའི་སྐུ་ཞིག་ཡིན་ན་འབྱོན་འོང་གསུངས་ཏེ་བྲག་མེས་བསྲེགས་པས་ཐལ་བ་མེ་ཏོག་ཏུ་ཁྲ་བུང་གིས་སོང་བའི་ནང་ན་ཁྱེའུ་དཀར་པོ་ཨུ་དུམ་ཝཱ་རའི་གཙུག་ཕུད་ཆག་གང་ཡོད་པ་ཞིག་བྱོན། དེ་ལ་རྒྱལ་པོས་ཞུས་པ། ཀྱཻ་ཁྱོད་དང་པོ་གང་ནས་བྱོན། བར་དུ་གང་ན་གནས། །ཐ་མ་གང་དུ་གཤེགས་ཞེས་ཞུས་པས། དེས་གསུངས་པ། དང་པོ་ཡེ་ཀ་དག་ཀློང་ནས་འོང་། །བར་དུ་ཁྱབ་བདལ་ཆེན་པོའི་ཀློང་དུ་གནས། །ཐ་མ་སྐྱེ་འགགས་མེད་པའི་དབྱིངས་སུ་འགྲོ། །ཞེས་སོ། །

གཉིས་པ་འཆི་མེད་འཁྲུངས་ཚུལ་ལ་གཉིས། ཡུམ་བཟང་ཟ་དང་། སྲས་འཆི་མེད་འཁྲུངས་ཚུལ་དངོས་སོ། །དང་པོ་ནི། རྩ་རྒྱུད་ཉི་ཟེར་སྒྲོན་མ་ལས། སུམ་ཅུ་རྩ་གསུམ་ལྷ་གནས་ཀྱི། །དགའ་བ་མེ་ཏོག་མཛེས་པའི་ཚལ། །ཀློང་དགུ་འབྱུང་པའི་སྙིང་པོ་ལས། །གླིང་དགུར་འཁྱིལ་པའི་རྒྱ་མཚོ་ན། །གཡུ་སྒོང་འོད་ཀྱིས་བརྒྱན་པ་གཅིག །རང་གིས་རང་རྡོལ་ནང་ཤེད་ན། །མཚན་དང་དཔེ་བྱད་ལྡན་པ་ཡི། དབྱལ་གྱི་མོ་བཙུན་བཟང་སྡུག་ཅན། །ཉི་མའི་འོད་ལ་ཟླ་བའི་ཟེར། །གཞའ་ཚོན་སྣ་ལྔ་ཕྱོགས་བཅུར་འཕྲོ། །ཡེ་སྲིད་འཕྲུལ་གྱི་རྒྱལ་པོ་ཡིས། །དབྱལ་མོ་དེ་ལ་མིང་བཏགས་པ། །མཚན་དང་ལྡན་པའི་དབྱལ་མོ་འདི། །བག་ཆགས་སྲེད་ལེན་མེད་པ་དང་། །མཚན་དང་ལྡན་པའི་བཟང་ཟ་ལ། །སེམས་ཅན་འདྲེན་པའི་སྟོན་པ་རུ། །ཡུན་རིང་གནས་པས་རིང་བཙུན་ཏེ། །བཟང་ཟ་རིང་བཙུན་ཞེས་སུ་བཏགས། །ཞེས་སོ། །གཉིས་པ་འཆི་མེད་འཁྲུངས་ཚུལ་ནི། ཡབ་ནི་ཁུ་བྱུག་ལས། ཡབ་འཕྲུལ་གཤེན་སྣང་ལྡན་ཞེས་འབྱུང་བ་དང་། རྩ་རྒྱུད་གསང་བ་བསེན་ཐུབ་ལས། ཡབ་ཁྲི་ཞི་ནམ་ཏིང་ཞེས་འབྱུང་བ་ནི་མཚན་འགྱུར་ཏེ། མ་རྒྱུད་ལས། ཁྲི་ཞི་ནམ་ཏིང་ཞེས་ཀྱང་བྱ། ཡབ་འཕྲུལ་གཤེན་སྣང་ལྡན་ལ་བོན་ཉན་ཞེས་དང་། སྤྱི་སྤུངས་དོན་རྒྱུད་ལས། གཤེན་ཁྲི་ཞི་ནམ་ཏིང་སྤྲུལ་པའི་སྐུར་བསྟན་ནས་འཕྲུལ་གཤེན་སྣང་ལྡན་དུ་མཚན་གསོལ་པ་སྟེ། ཞེས་སོ། །དེ་ཉིད་བྱ་ཁུ་བྱུག་ཏུ་སྤྲུལ་ནས་ཡུམ་བཟང་ཟ་མཚོ་འགྲམ་དུ་བཞུགས་པའི་ཕྲག་གཡས་སུ་བབ་པ་ལས་སྲས་ཤིག་བལྟམ་པ་ལ། དགོངས་པ། སྟང་མེད་ལུས་ལ་བུ་སྐྱེས་པ། ས་བོན་མེད་པའི་མྱུ་གུ་ཁྱོད། རིན་ཆེན་བསིལ་ཡབ་གནས་སུ་སྡད། ཅེས་སྨྲས་མཚོ་འགྲམ་གསེར་ཕྱེ་བྲུས། རིན་ཆེན་ཁང་བུ་ཕུབ་ནས་བཞག །ཞག་དགུ་ལོན་ནས་འོད་ཟེར་འབར། ཡུམ་ཡང་སྲས་ལ་བལྟ་རུ་བྱོན། སྲས་ཀྱིས་ཡུམ་དུ་ངོ་ཤེས་ནས། ཞལ་འཛུམ་མདངས་གསལ་འོད་དུ་འབར། གཙུག་ཏུ་ཨུད་འབར་སུམ་བརྩེགས་འཁྲུངས། དེ་ལ་ཡུམ་ཡང་ངོ་མཚར་ནས། །ཡེ་སྲིད་རྒྱལ་བ་ལྷ་ཡི་སྲས། །སྐྱེ་འཆི་མེད་པ་གཡུང་དྲུང་སྐུ། །འགྱུར་མེད་ཡེ་ཤེས་ལྔ་ཡི་འོད། །མུན་སེལ་སྒྲོན་མ་འགྲོ་བའི་མགོན། ཞག་དགུར་བོར་བས་མ་ཤི་བར། །ཨུ་དུམ་འབར་རའི་གཙུག་ཕུད་འཁྲུངས། །འཆི་མེད་གཙུག་ཕུད་ཅེས་སུ་བཏགས། །ཞེས་རྒྱུད་ཉི་སྒྲོན་དང་སྤྱི་སྤུངས་དོན་རྒྱུད་སོགས་ལས་གསུངས་སོ། །

གསུམ་པ་ཐུན་མོང་གི་དོན་ནི། འོ་ན་ཡེ་གཤེན་དང་འཆི་མེད་གཉིས་སྐུ་ངོ་བོ་གཅིག་གམ་ཐ་དད་ཅེ་ན། འདི་ལ་སྒ་སྟོན་ཚུལ་རྒྱལ་གྱིས། འཆི་མེད་དང་ཡེ་གཤེན་གཙུག་ཕུད་གཉིས་ངོ་བོ་ཐ་དད་དུ་མི་བསམ་སྟེ། གཉིས་ཀ་ལ་ཨུ་དུམ་འབར་བའི་ཐོར་ཚུགས་ཀྱིས་ངེས་པའི་ཕྱིར་རོ། །ཞེས་བཤད་དོ། །གཉིས་པ་འོག་མིན་ནས་བོན་གསན་ཚུལ་ནི། རྒྱུད་ཉི་སྒྲོན་ལས། སྲས་ཀྱིས་ཡུམ་ལ་གསོལ་པ། ཨེ་མ་ཀུན་བཟང་གསང་བའི་ཡུམ། །བདག་ཉིད་འགྲོ་བའི་དོན་ལ་དགོངས། །འགྲོ་བ་འདུལ་ཐབས་འཕྲུལ་ངག་བོན། །འོག་མིན་དབྱིངས་ན་ཡབ་ལ་མངའ། །བདག་ནི་དེ་རུ་ལུང་ཞུར་འགྲོ། །ཞེས་གསུངས་པ་ལྟར་གཡུ་བྱ་ཁུ་བྱུག་ཏུ་སྤྲུལ་ནས་འོག་མིན་བོན་གྱི་དབྱིངས་སུ་སྟོན་པ་གཤེན་ལྷ་འོད་དཀར་བཞུགས་པའི་དྲུང་དུ་ཕྱིན་ནས། ཡེ་ཤེས་ཀྱི་སྣང་བ་ཆེན་པོའི་མཆོད་པས་བོན་དབྱིངས་བཀང་ནས་གསང་བ་བླ་མེད་ཀྱི་བོན་རྣམས་གསུངས་པར་ཞུས་པས། སྟོན་པ་ཉིད་ཀྱི་སྐུའི་གནས་རྣམས་ནས་འོད་ཟེར་ནམ་མཁའ་གང་བར་སྤྲོས་པས། སྣང་སྲིད་ཀྱི་འཇིག་རྟེན་ཀྱང་གཡོ་འགུལ་མེར་ལྡེག་འུར་ཐུག་སྟེ་རྣམ་པ་དྲུག་ཏུ་གཡོ་བའི་ཆོ་འཕྲུལ་དང་བཅས་ཏེ་རང་སྣང་གི་འཁོར་བསམ་གྱིས་མི་ཁྱབ་པ་རྣམས་ལ་བོན་གསུངས་པ་ནི། རྒྱུད་སྟོང་རི་ཐོ་ཆེན་ལས། ཉི་མ་ཤར་ལ་ཞལ་གྱུ་ནས། གསང་སྔགས་སྤྱི་སྤུངས་ལེའུ་ཁྲི་དྲུག་སྟོང་གསུངས་པ་ལ། དོན་དྲུག་རྒྱུད་དང་བདུན། རྒྱུད་དྲུག་སྡོམ་དང་བདུན། ཞེས་དང་། ཉི་སྒྲོན་ལས། འགྲོ་བ་སེམས་ཅན་གྱི་དོན་དུ་འཕྲུལ་ངག་བདེན་བའི་བོན། །གནམ་གྱི་སྐར་མ་ཙམ། །རྩི་ཡི་མཆོག་མ་ཙམ། །བྱེ་མའི་ལ་ཙམ་གསུངས་སོ། །ཞེས་སོ། །དེ་ལྟ་བུའི་བོན་རྣམས་ཐུགས་སུ་ཆུད་ནས་གཡུ་བྱ་ཁུ་བྱུག་ཏུ་སྤྲུལ་ནས་སླར་རང་གནས་སུ་ཕྱིན་ཏེ་ཡུམ་སྲས་མཇལ། ཡུམ་གྱིས་རྫོགས་སྐུ་ལས་བོན་ཉན་པས་ཁྱོད་ལ་ཤེས་རབ་རྒྱས་པའི་དོན་རྟགས་དུ་ཞིག་མངའ་ཞེས་གསུངས་པས། སྲས་ཀྱིས་སྐུ་གསུང་ཐུགས་ཀྱི་རྟགས་གསུམ་གསུམ་དགུ་ཕྲུག་ཅིག་བདོག་གསུངས། དེར་ཡུམ་གྱིས་གཟིགས་པས། སྐུའི་རྟགས་གསུམ་ནི། དབུ་ལས་སྤྲུལ་པའི་འོད་ཟེར་བདུན་ཁྲི་དུས་གཅིག་ཏུ་ཤར། སྐུ་ལས་ཡེ་ཤེས་ཀྱི་སྤྲུལ་པ་བསམ་གྱིས་མི་ཁྱབ་པ་འགྱེད། ཞབས་ལ་འབྱུང་བ་ལྔའི་འཁོར་ལོ་བསྐོར་བ། གསུང་གི་རྟགས་གསུམ་ནི། སྨྲང་ཚིག་ཆུ་བོའི་གཞུང་ཙམ་ཞིག་སྦྱངས། བདེན་པའི་ལུང་ཉི་ཁྲི་བདུན་འབུམ་ཞལ་ནས་འདོན། གཡུང་དྲུང་གི་བོན་ཟབ་ལ་གཏིང་རིང་བ་བསླབ། ཐུགས་ཀྱི་རྟགས་གསུམ་ནི། ཐུགས་ལ་གསང་བའི་ཡི་གེ་ཨ་དཀར་པོ་ལུས་ཀྱིས་མ་བསྒྲིབས་པར་གསལ། རྟོགས་པའི་ཡེ་ཤེས་ནམ་མཁའ་དག་པའི་ངོགས་ལྟར་གྱུར། མཁྱེན་པའི་ཡེ་ཤེས་ཅིར་ཡང་མ་བསྒྲིབ་པར་མངའ་འོ། །ཞེས་མ་རྒྱུད་སོགས་ལས་གསུངས་སོ། །

གཉིས་པ་གནས་ཕུན་སུམ་ཚོགས་པ་ནི། ཡུམ་གྱིས་འོ་ན་འོ་སྐོལ་ཡུམ་སྲས་ཀྱི་བཞུགས་པའི་གནས་གང་བཟང་། ཞབས་ཀྱིས་འཆགས་ས་གང་བདེ། སྒྲུབ་པའི་གནས་སུ་གང་ལེགས་གསུངས་པས། སྲས་ཀྱིས་ཞལ་ནས། བཞུགས་པའི་གནས་སུ་རྩེ་དྲུག་ལྷུན་གྱི་སྒང་བཟང་། ཞབས་ཀྱི་འཆག་ས་རིན་ཆེན་གཡུ་སྟེང་ཚལ་བཟང་། སྒྲུབ་པའི་གནས་གཡུ་ལུང་ཤེལ་གྱི་བྲག་ཕུག་བཟང་པས་ཚོལ་ཞིག་གསུངས། ཡུམ་གྱིས་རིན་པོ་ཆེའི་རི་ལྷུན་ཆགས་པ་ལ་ཤེལ་གྱི་རྩེ་མོ་དྲུག་ཡོད་པ་ཞིག་སྤྲུལ། གཡུའི་ལུང་པ་ལ་གསེར་གྱི་མེ་ཏོག་བཀྲ་བ་ཞིག་ཞབས་ཀྱིས་འཆག་ས་རུ་བཞག །ཤེལ་གྱི་ཕུག་པ་ལ་གསེར་གྱི་གནམ་སྐས་ཡོད་པ་ཞིག་བསྒྲུབ་པའི་གནས་སུ་བཀོད་པས། སྲས་ཀྱི་ཞལ་ནས་ཡུམ་གྱིས་བཙལ་བ་དེ་དག་ཀྱང་། ཀུན་རྫོབ་སྒྱུ་མའི་ཚུལ་ཙམ་མོ་གསུངས་པས། འོ་ན་དོན་དམ་པ་གང་ལགས་བྱས་པས། ཡེ་ཤེས་ཆེན་པོ་གཞི་ཡི་རྩེ། །སྣང་བ་རང་གྲོལ་སྐུ་གསུམ་རྩེ། །སྐུ་བཞི་ལྷུན་གྲུབ་དོན་གྱི་རྩེ། །ལུང་དོན་མཐའ་རུ་ཕྱིན་པའི་རྩེ། །མན་ངག་ཐིག་ལེ་དབྱིངས་ཀྱི་རྩེ། །རྩལ་མེད་ལྷུན་གྲུབ་ཕྲིན་ལས་རྩེ། །དེ་རྣམས་རང་བཞིན་ལྷུན་གྲུབ་ཏུ་གནས་ན། རྩེ་དྲུག་ལྷུན་གྱི་སྒང་ཀྱང་དེ་ཡིན། བཞུགས་པའི་གནས་སུ་ཡང་དེ་བཟང་། རང་སེམས་རྣམ་པར་དག་ན་གཡུའི་ལུང་པ་ཡང་དེ་ཡིན། དགོངས་སྤྱོད་རྣམ་པར་དག་ན་གསེར་གྱི་མེ་ཏོག་ཀྱང་དེ་ཡིན། རང་སེམས་སྐྱོན་གྱིས་མ་གོས་ན་ཤེལ་གྱི་བྲག་ཕུག་ཀྱང་དེ་ཡིན། ཐར་ལམ་དངོས་སུ་གྲུབ་ན་གསེར་གྱི་གནམ་སྐས་ཀྱང་དེ་ཡིན་གསུངས་པས། ཡུམ་གྱི་ཞལ་ནས་དེ་ཀུན་ཡང་ཡིན་མོད། དཔེས་དོན་མཚོན། རྒྱུས་འབྲས་བུ་ཚོལ། ཐབས་ཀྱིས་ཤེས་རབ་བསྐྱེད། བསོད་ནམས་ཚོགས་ཀྱིས་ཡེ་ཤེས་བསྒྲུབ་དགོས་པ་ཡིན་གསུངས་སོ། །ཞེས་མ་རྒྱུད་དབུ་འཆད་ལས་སོ། །

གསུམ་པ་འཁོར་ཕུན་སུམ་ཚོགས་པ་ལ་གཉིས། སྤྱིའི་དོན་དང་། སྒོས་གསང་འདུས་དང་སྟག་ལའི་འཁྲུངས་ཚུལ་ལོ། །དང་པོ་ནི། དུས་དེར་ཡབ་འཕྲུལ་གཤེན་སྣང་ལྡན་ཡང་དུས་ལ་བབ་པར་དགོངས་ནས་འོག་མིན་གྱི་གནས་ནས་བྱོན་པས། ཡབ་ཡུམ་སྲས་གསུམ་དང་། །གསང་འདུས་དང་སྟག་ལ་ལ་སོགས་པ་རྣམས་དང་། གཞན་ཡང་རིག་འཛིན་མཁའ་འགྲོ་རྣམས་དང་། ཐེག་པ་ཆེན་པོའི་འཁོར་བསམ་གྱིས་མི་ཁྱབ་པ་འདུས་པ་རྣམས་སོ། །སྟོན་པ་དང་འཁོར་ཞེས་བརྗོད་པའི་རྒྱུ་མཚན་ཡང་། ཕུན་སུམ་ཚོགས་པའི་རྒྱུད་ལས། གང་ལ་འདུད་ཅིང་འབྲེལ་པ་ལ། །དེ་ལ་འཁོར་ཞེས་བཏགས་པ་ཡིན། །ཞེས་སོ། །སྟོན་པའི་འཁོར་དེ་དག་དང་རྒྱུ་དྲུག་གི་སེམས་ཅན་རྣམས་ཀྱང་གདུལ་བྱའི་ལས་དང་འདུལ་བྱེད་ཀྱི་ཐུགས་རྗེས་འབྲེལ་པ་གང་དག་འཁོར་ཕུན་སུམ་ཚོགས་པ་སྟེ། དེ་ཉིད་ལས། སྟོན་པ་སྤྲུལ་པའི་སྐུ་འཁོར་ནི། །སྐུ་སྤྲུལ་ཐུགས་རྗེས་དྲུག་སྣང་བས། །འཁོར་ཡང་རྒྱུ་དྲུག་སེམས་ཅན་ནོ། །ལས་དང་ཐུགས་རྗེས་འབྲེལ་པས་ན། །འཁོར་ནི་ཕུན་སུམ་ཚོགས་ཞེས་བྱ། །ཞེས་སོ། །གཉིས་པ་ལ་གཉིས་ལས། དང་པོ་གསང་བ་འདུས་པ་འཁྲུངས་ཚུལ་ནི། སྟག་གཟིག་གི་ཡུལ་ཤོད་མ་གསེར་སྟེང་། མཁར་ལིང་ལིང་བང་རྩེར་ཡབ་རྒྱལ་པོ་ཞི་བ་ལྡན་དང་། ཡུམ་ལྷ་བཞིན་མཛེས་བྱ་བ་གཉིས་ལས། ཀུན་ཏུ་བཟང་པོའི་སྤྲུལ་པ་ལྷ་མཁའ་འགྱིང་གི་རྫུ་འཕྲུལ་ལས། འོད་དཀར་མདའ་ཙམ་ཞིག་ཡབ་ཡུམ་གཉིས་ཀྱི་སྟ་དང་ལྷུམས་སུ་ཞུགས་ཏེ། དགུང་ཚེས་བཅོ་ལྔ་ཉིན་སྲས་ཤིག་བལྟམས་པ། མཚན་དང་དཔེ་བྱད་ལྡན་ཞིང་ཐུགས་ལས་འོད་ཟེར་འཕྲོ་བ། ཁྲོ་བོའི་སྒྱུ་འཕྲུལ་དང་ལྡན་པ། ཐེག་དགུའི་དོན་ཐུགས་ལ་མངའ་བ། གསང་བའི་ཟུངས་ཐུབ་པ་ཞིག་བྱུང་སྟེ། མཚན་དུ་གཤེན་གསང་བ་འདུས་པར་གསོལ་ལོ། །གནམ་གྱི་ལྷ་བོན་ལས་སའི་རྒྱལ་གཤེན་དུ་བྱོན་པའོ། །ཞེས་བསེན་ཐུབ་ལས་སོ། །གཉིས་པ་སྟག་ལའི་འཁྲུངས་ཚུལ་ནི། སྟག་གཟིག་གི་ཡུལ་གུང་ནམ་སྡེ་སྣོད། མཁར་མང་པ་སྟག་རྩེར། ཡབ་ཡང་རྒྱལ་ལྷའི་རྒྱལ་པོ་དང་། ཡུམ་སྟག་ཟ་ཧེ་ཏིང་གཉིས་ལ་བྲན་མི་སྲུན་པ་ཞིག་ཡོད་པ། རྗེ་བོས་བརྡུང་རྗེ་མོས་སྨོད་པས། འཆི་ཁར་བྲན་དེས་ལན་ཆགས་སྙེགས་པའི་དམོད་པ་བོར། དེར་ཡབ་ཡུམ་འགྱོད་ནས་དགེ་བ་དཔག་མེད་བྱས་ན་ཡང་། དམོད་ངན་གྱིས་སྙགས་ལྕི་བས་བྲན་དེ་ལན་ཆགས་སྙེགས་པའི་བུ་རུ་ཞུགས་པས། ཡུམ་གྱི་རྨི་ལམ་དུ་མི་ནག་མཆེ་བ་ཅན་ཞིག་བཙས་པ་རྨིས། སད་ནས་ཡུམ་ཐུགས་མ་བདེ་བཞིན་མེ་ཏོག་གླིང་ལ་འཆག་ཕྱིན་པས། བདེ་གཤེགས་ཀྱི་སྤྲུལ་པས་སྲིན་པོ་འདུལ་བའི་ལྟས་སུ། ཕྱོགས་བཅུར་རྔའི་སྐད་གྲགས་པས་ཡ་མཚན་སྐྱེས། དེ་ནུབ་བུ་སྟག་རིས་ཡོད་པ་ཞིག་བཙས་པ་རྨིས། སད་ནས་ལུས་སེམས་ཡང་བས་སྤྲོ་བ་སྐྱེས། དེའི་ཚེ་བུ་གཉིས་སྐྱེས་པ་ལ་བྲམ་ཟེས་ལྷ་དང་སྲིན་དུ་ཁ་མར་བཏགས། ལྷ་བུ་དཀར་གསུམ་ལ་དད་ཅིང་། སྲིན་པོ་ཤ་ཁྲག་ལ་དད། ལས་ཀྱིས་མེ་ཆུ་བཞིན་ཏུ་འགྲས་པ་ལས། ཡུམ་གྱིས་སྲིན་མཚང་བྲུས་པས་ཡུམ་བརྡུང་། ཡབ་ཀྱི་ཁྲིམས་ལས་འདས་ཏེ་རལ་གྲིས་མགོ་བོ་བཅད་ནས། སྟག་གཟིག་ཡུལ་གྱི་ལྷོ་ནུབ་ཕག་ནག་ཁྲོས་པའི་རིའི་ཕུག་པར་ཞུགས་ཏེ། མི་རྣམས་ཟོས་པས་རྒྱལ་པོའི་མངའ་རིས་རླག་ལ་ཁད་བྱུང་སྟེ། མིང་སྲིན་པོའི་རྒྱལ་པོ་དྷ་ཤ་གྷྲི་བ་བྱ་བར་གྲགས་སོ། །དེ་ནས་ལྷའི་སྲས་དེས་སྲིན་གྱིས་ཕུག་པ་ཕྲོག་ནས། དེར་སྲིན་པོ་བསྒྲལ་བའི་ཕྱིར་དུ་དབལ་ཕུར་བསྒྲུབས་པས་ཐུགས་རྗེ་བྱམས་མས་ལུང་བསྟན་ཐོབ། སྲུང་མ་དམ་ལ་ཐོགས་ཤིང་དྲག་པོའི་ཕུར་པ་གནམ་ས་བྲག་ལ་ཐེབས་པ་བྱུང་སྟེ་དྷ་ཤ་གྷྲྀ་བ་དངོས་སུ་བསྒྲལ། མཚན་ལ་སྟག་གི་ཆ་བྱད་ལ་རྫུ་འཕྲུལ་གྱི་མེ་འོད་འབར་བས། དབལ་བོན་སྟག་ལ་མེ་འབར་བྱ་བར་གྲགས་སོ། །

བཞི་པ་དུས་ཕུན་སུམ་ཚོགས་པ་ནི། བསྐལ་བཟང་འདིའི་ཡ་ཐོག་གི་ཚེ་ལོ་ཁྲི་པ་སོགས་ནས་ལྷ་གནས་གསུམ་ནས་གསང་སྔགས་ཀྱི་བོན་དར་བར་བཤད་པས། དུས་དེ་ནས་བཟུང་སྟེ་གཡུ་ལུང་ཤེལ་ཕུག་གི་གནས་སུ་འཆི་མེད་ཡབ་སྲས་གྲོགས་བཅས་ཀྱིས་གསང་སྔགས་བསྒྲུབས་ནས་གྲུབ་པའི་རྟགས་མངོན་སུམ་དུ་འབྱུང་བའི་བར་དེ་དུས་ཕུན་སུམ་ཚོགས་པ་ཡིན་ཏེ། སྒོམ་འགྲེལ་དབུ་འཆད་ལས། སྲས་ཀྱིས་ཡུམ་ལ། འོ་སྐོལ་སེམས་ཅན་སངས་རྒྱས་ལ་གཟུད་དགོས་པ་ཡིན། ད་བདག་དགོངས་པ་ཐུན་གཅིག་ལ་མཆིའོ་ཞེས་གསུངས་པས། འོ་ན་སྲས་གཡུ་ལུང་ཤེལ་གྱི་བྲག་ཕུག་ཏུ་དགོངས་པ་ལ་གཤེགས་ཤིག་ཅེས་གསུངས་སོ། །ཞེས་པ་ནས་གྲུབ་པའི་རྟགས་མངོན་སུམ་དུ་བྱུང་སྟེ། ཞེས་པའི་བར་གསུངས་པས་སོ། །དེའང་སྤྱི་མཚན་དུ་གསང་སྔགས་ཀྱི་བོན་ལོངས་སྐུས་གསུངས་པའི་དུས་ངོས་བཟུང་མེད་དེ། དུས་གསུམ་མཉམ་པ་ཉིད་དུ་རྟོགས་པས། དུས་རྟག་པ་རྒྱུན་གྱི་འཁོར་ལོར། རང་སྣང་གི་འཁོར་ལ་བོན་མ་གསུང་མི་གསུངས་གསུང་པ་མེད་པས་གོ་བར་མཛད་པ་སྟེ། ཕུན་སུམ་ཚོགས་པའི་རྒྱུད་ལས། དེ་ནས་འདུས་པའི་ཚོགས་རྣམས་ལ། །དུས་ཀྱི་རང་བཞིན་འདི་བསྟན་ནོ། །སྔ་བ་ཕྱི་བ་ད་ལྟ་གསུམ། །ཁྱད་པར་མེད་པའི་དོན་འདི་བསྟན། །དུས་གསུམ་མེད་དེ་ཁྱད་པར་གཅིག །ཀུན་བཟང་ཡེ་ཤེས་ཐུགས་མཆོག་ལ། །སྔ་བ་མི་འགག་ཕྱིས་མི་བསྒྲིབས། སྐྱེ་འགག་མེད་པར་ཁྱད་པར་གཅིག །ཅེས་སོ། །འོ་ན་སྟོན་པ་ཞལ་བཞུགས་པའི་དུས་སུ་འོལ་མོའི་གླིང་དུ་བསྒྲག་པ་གསུམ་གྱི་བོན་རྣམས་མ་དར་ཞིང་མྱ་ངན་འདས་པའི་འོག་ཏུ་འབྱུང་བར་སངས་རྒྱས་ཀྱིས་ལུང་བསྟན་པའི་དོན་ཅི་ཡིན་ཞེ་ན། དེ་དུས་ཀྱི་གདུལ་བྱ་རྣམས་ལ་སྟོན་པ་ཉིད་ཀྱིས་ཐར་པར་དྲངས་པའི་བོན་བཤད་པས་ཆོག་ཅིང་། སྟོན་པ་མྱ་ངན་འདས་འོག་གི་སེམས་ཅན་རྣམས་གདུལ་དཀའ་བའི་ཕྱིར་དེ་དག་འཇིག་རྟེན་དུ་འབྱུང་བའོ། །དེ་ལྟར་ནའང་གདུལ་བྱ་སྣོད་དང་མི་ལྡན་པ་རྣམས་རང་རང་གི་ལས་ཀྱིས་བསྐལ་ནས་གསང་སྔགས་ཀྱི་བོན་དང་འཕྲད་པར་མི་འགྱུར་ཏེ། གཞི་ཡེ་སངས་རྒྱས་པའི་རྒྱུད་ལས། ཁྱད་དུ་འཕགས་པ་རྒྱུད་ཀྱི་རྒྱལ་པོ་འདི། །མ་བྱུང་མི་འོང་འབྱུང་བ་ཤིན་ཏུ་དཀའ། །ཞེས་སོ། །སྤྱིར་འཇིག་རྟེན་ན་སངས་རྒྱས་འབྱོན་པ་དཀོན་པའི་རྒྱུ་མཚན་གྱིས་སྟོན་པའི་བོན་འབྱུང་བ་དཀོན། དེ་བས་ཀྱང་གསང་སྔགས་ཀྱི་བོན་འབྱུང་བ་དཀོན་པ་སྟེ། ཁུ་བྱུག་ལས་སྟོན་པ་འབྱུང་བ་དཀོན་པ་ལྟར། །བསྟན་པ་ཡང་ནི་འབྱུང་བ་དཀོན། །ཕལ་དང་ཕལ་གྱིས་ཐུན་མོང་མིན། །བཀའ་འདི་དཀོན་ལ་དམར་བར་བྱས། །ཞེས་སོ། །

ལྔ་པ་བསྟན་པ་ཕུན་སུམ་ཚོགས་པ་ལ་བཞི། དོན་དྲུག་ངོས་བཟུང་། བསྒོམ་པའི་ཚུལ། གྲུབ་པའི་འབྲས་བུ། བརྒྱུད་པའི་རིམ་པའོ། །དང་པོ་ནི། སྒོམ་འགྲེལ་ལས། སྲས་ཀྱི་ཞལ་ནས། དོན་དྲུག་དབྱིངས་སུ་གྲུབ་བྱ་བ་ནི། ལྟ་བའི་དོན་དུ་སྡོང་པོ་དགུ་འདུས། སྒོམ་པའི་དོན་དུ་གབ་པ་དགུ་སྐོར། སྤྱོད་པའི་དོན་དུ་རྒྱུད་ཆེན་དབྱིངས་འཆད། འབྲས་བུའི་དོན་དུ་རྫོགས་པ་ཆེན་པོ། །དམ་ཚིག་གི་དོན་དུ་ས་མ་ཡ་འབུམ་སྡེ། དངོས་གྲུབ་ཀྱི་དོན་དུ་གསང་བ་དགུ་འཕར། དེ་རྣམས་རང་གིས་བསྙེན་ན་དངོས་གྲུབ་གང་གི་སྒོ་ནས་ཀྱང་ཐོབ་པོ། །ཞེས་སོ། །

གཉིས་པ་ཇི་ལྟར་བསྒོམ་པའི་ཚུལ་ནི། ཉི་སྒྲོན་དང་དོན་རྒྱུད་སོགས་མཐུན་པར། གཡུ་ལུང་ཤེལ་གྱི་བྲག་ཕུག་ཏུ་གཤེགས་ནས། ཉི་ཟླའི་གདན་བཏིང་། ཤེལ་གྱི་མཎྜལ་སུམ་བརྩེགས་ལ་བདུད་རྩིའི་བཅུད་ལྡན་བུམ་པ་དགུ   །རྨད་དུ་བྱུང་བའི་གཏོར་མ་དགུ   །མི་འགྱུར་གསས་མདའ་རྒྱན་ལྡན་དགུ་སོགས་མཆོད་ཚོགས་རྒྱ་ཆེར་བཤམས་ནས། ནམ་མཁའ་ལྟར་ཡོངས་སུ་རྒྱ་མ་ཆད་པའི་དགོངས་པས་ཁོག་ཕུབ། ཁྱུང་ཆེན་ལྡིང་སྟབས་ཀྱི་དགོངས་པས་ལྟ་བའི་འཕྱོང་བཅད། སེང་གེ་མཆོང་སྟབས་ཀྱི་དགོངས་པས་སྤྲོ་བསྡུའི་ས་བཅད། རྣ་ཕོ་བྲག་འཛེག་གི་དགོངས་པས་ཡིན་མིན་གྱི་དོན་བརྟག །ངང་མོའི་འགྲོས་ཀྱི་དགོངས་པས་བོན་ཉིད་ཀྱི་གདར་བཅད། རུས་སྦལ་བསྐུམ་ཐབས་ཀྱི་དགོངས་པས་མན་ངག་གི་མདོ་བསྡུས་ཏེ། དོན་དྲུག་གི་དགོངས་པ་མཐིལ་དུ་ཕེབས་པའོ། །གསུམ་པ་གྲུབ་པའི་རྟགས་ནི། སྤྱི་སྤུངས་དོན་རྒྱུད་ལས། དེ་ལྟར་འཆི་མེད་ཡབ་ཡུམ་སྲས་གསུམ་ནི། དོན་དྲུག་རྟགས་དང་ལྡན་ཏེ་བོན་གྱི་དངོས་གྲུབ་བརྙེམས་པ་ནི། ཕྱིའི་རྫས་ཀྱི་རྟགས་ལ། གསས་མདའ་དགུ་ནི་རིན་པོ་ཆེའི་དཔག་བསམ་གྱི་སྡོང་པོ་དགུར་བྱུང་བའི་རྩེར་ལྷ་ཆེན་དགུའི་སྐུ་མངོན་དུ་བྱོན་པས་ལྷའི་ཞལ་མཐོང་བའི་ཐོག་མ་དེ་ནས་བྱུང་། དེ་ལ་བསྟོད་ཅིང་མཆོད་པ་དགུས་ཐུགས་དམ་བསྐུལ་བས་བླ་མེད་མཆོད་པའི་བྱིན་དབབ་པ་ཡང་དེ་ནས་བྱུང་། དེ་བཞིན་དུ་སྡོང་པོ་དེའི་འབྲས་བུ་རིན་པོ་ཆེར་སྣང་བས་ཐུགས་དམ་གྱི་ཕྲེང་བ་དང་། ཤུན་པ་དར་དུ་སྣང་བས་ལྷབ་ལྷུབ་དར་དཔྱང་དང་། ལོ་མ་སྤོས་སུ་སྣང་བས་སྤོས་དྲི་སྣང་མ་དང་། ཟར་བུ་སྨན་དུ་བྱུང་བས་གཡུ་འབྲང་བདུད་རྩི་དང་། ཁུ་བ་བདུད་རྩིར་སྣང་བས་དམུ་ཡད་ཟིལ་ཐིགས་དང་། ཡལ་ག་བྱང་བུར་སྣང་བས་ཡིག་རྩིས་དང་། རྩེ་མོ་ཟངས་ཡག་ཏུ་སྣང་བས་རུ་མཚོན་དང་། སྡོང་པོ་གསོམ་པར་སྣང་བས་གཤེན་གྱི་མདུང་ཤིང་རྣམས་དེ་ནས་བྱུང་ངོ་། །བུམ་པ་དགུ་ལ་རི་རབ་གླིང་དགུར་སྣང་བས་གླིང་དགུ་ལྷའི་གཞལ་ཡས་ཀྱང་དེ་ནས་བྱུང་། གཏོར་མ་དགུ་འདོད་ཡོན་སྣ་ཚོགས་སུ་སྣང་བས་མཚལ་རི་ལྷའི་འདུན་སར་བསྒོམས་པ་ཡང་དེ་ནས་བྱུང་། དཀྱིལ་འཁོར་ནི་ལྷ་དང་གཞལ་ཡས་སུ་མཐོང་སྟེ་ལྷ་དང་ལྷ་མོ་མངོན་སུམ་དུ་བསྒོམ་པ་ཡང་དེ་ནས་བྱུང་། ཞེས་དང་། སྒོམ་འགྲེལ་ལས། དེ་ལྟར་ཡ་མཚན་ཆེ་བའི་ཤིང་དང་གྲུབ་གནས་དེ་ལ། ལྷ་ཆེན་དགུས་བྱིན་གྱིས་བརླབས་པས། ཡོན་ཏན་ཐམས་ཅད་འབྱུང་ཞིང་སེམས་ཅན་གྱི་དོན་མཛད་པས། ད་དུང་ཡང་དངོས་གྲུབ་སྨོན་ལམ་གྱི་ཤིང་དང་། བྱང་བུ་ལ་གཤེན་གྱི་ཡིག་རྩིས་བྱང་བུ་སྟོང་དང་རྩ་གཅིག་རེ་རེ་རང་བྱུང་དུ་བྲིས་པ་རྣམས་སངས་རྒྱས་སྟོང་གི་བསྟན་པ་མ་རྫོགས་ཀྱི་བར་དུ་ཡོད་པའོ། །དེའི་དུས་སུ་འཛམ་གླིང་བྱེ་བ་ཕྲག་བརྒྱར། རྩེ་དྲུག་ལྷུན་གྱི་སྒོང་རེ། རིན་ཆེན་གཡུ་སྟེང་ཚལ་རེ། གཡུ་ལུང་ཤེལ་གྱི་བྲག་ཕུག་རེ། འཆི་མེད་གཙུག་ཕུད་གསང་སྔགས་ཀྱི་སྒྲུབ་པ་རེ་རེ་བྱུང་བས། འཛམ་གླིང་འདིར་ཡང་གཡུ་སྟེང་ཚལ་དུ་སྒྲུབ་གནས་གཅིག་ཀྱང་སྤྲུལ་ནས་བྱུང་བའོ། །ཞེས་སོ། །མདོར་ན་ཕྱིའི་ལུས་ལྷའི་སྐུ་དང་། ནང་སེམས་བོན་སྐུའི་དགོངས་པ་དང་དབྱེར་མེད་དུ་གྱུར་ཏེ། གསང་བ་མཚན་རྟགས་བརྒྱད་ཅུ་དྲག་ཚད་བཅུ་གཅིག་ལ་སོགས་རྫུ་འཕྲུལ་སྟོང་དང་ལྡན་པར་གྲུབ་པའི་ཚུལ་བསྟན་པས། ད་ལྟར་ཡང་སྒྲུབ་པ་པོའི་ལུས་སེམས་སྐུ་དང་ཡེ་ཤེས་སུ་སྨིན་ཅིང་ནུས་པ་དང་ལྡན་པར་འགྱུར་བའང་དེ་ནས་བྱུང་བ་སྟེ། དེ་དག་ཀྱང་ཚུལ་བཞིན་ཏུ་བསྒྲུབ་ན་གྲུབ་པའི་རྟགས་དང་མཚན་མ་མི་བསླུ་བར་འབྱུང་བའི་གཏན་ཚིགས་སུ་བཞག་པའོ། །

བཞི་པ་བརྒྱུད་པའི་རིམ་པ་ལ་བསྟན་བཤད་བསྡུ་གསུམ་ལས། དང་པོ་མདོར་བསྟན་པ་ནི། སྔགས་སྤྱི་ལ་རྒྱུད་སྡེ་འབུམ་ཕྲག་གཅིག་ཡོད་དེ། རིགས་སྔགས། གཟུངས་སྔགས། ངན་སྔགས། རྒྱུན་སྔགས། ཐིས་སྔགས། བདུད་རྩི་སྨན་གྱི་གོང་ཁོལ་དང་དྲུག་ལ་རྒྱུད་ཁྲི་རེ་སྟེ་དྲུག་ཁྲི། གསང་སྔགས་ལ་ཞི་རྒྱས་དབང་དྲག་བཞི་ལ་ཁྲི་རེ་ཡོད་པས་བཞི་ཁྲི་སྟེ་འབུམ་སྡེ་གཅིག་གོ་ཞེས་བདལ་འབུམ་ལས་གསུངས་སོ། །དེ་ཡང་བསྡུ་ན་གསང་སྔགས་བཀའ་དྲུག་ལ་འདུས་ཏེ། བཀའ་དྲུག་ནི། ཞང་ཞུང་སྙན་བརྒྱུད་ལས། རྣལ་མ་ཞི་བ། བསྒྱུར་བ་ཁྲོ་བོ། །སྐྱེ་འགགས་མེད་པའི་མ་མོ། །བདག་གཞན་རྒྱུད་སྒྲོལ་ཕུར་པ། རྣམ་རྟོག་འཇོམས་པའི་བདུད་རྩི། འགྱུར་བ་མེད་པའི་ཚེ་སྒྲུབ་སྟེ་གསང་སྔགས་བཀའ་དྲུག་ཅེས་གྲགས་སོ། །ཞེས་སོ། །ཡང་ན་གསང་སྔགས་ཀྱི་རྒྱུད་སྡེ་ཆེན་པོ་བཞི་ལ་འདུས་པ་སྟེ། གསང་འདུས་ལས། ཕྱི་ནང་གསང་བ་ཡང་གསང་བཞི། །བྱ་སྤྱོད་ཡེ་གཤེན་ཡེ་གཤེན་ཆེ། །ཞེས་བྱ་རྒྱུད་། སྤྱོད་རྒྱུད། ཡེ་གཤེན། ཡེ་གཤེན་ཆེན་པོའི་རྒྱུད་དང་བཞི། ཡེ་གཤེན་ཆེན་པོ་ལའང་ཕ་རྒྱུད། མ་རྒྱུད། སྲས་རྒྱུད་དང་གསུམ་ལ་སོགས་སུ་ཡོད་དོ། །དེ་དག་ཉམས་ལེན་དང་སྦྱར་ན། ལྟ་བ་ཁྱུང་ཆེན་ལས། ཕྱི་ལྟར་བསྐྱེད་པའི་རིམ་པ་དང་། ནང་ལྟར་རྫོགས་པའི་རིམ་པ་དང་། །གསང་བ་རྫོགས་པ་ཆེན་པོའོ། །ཞེས་གསུངས་པས་བསྐྱེད་རིམ་ལའང་རྒྱུད་སྡེ་སྒྲུབ་སྡེ་ལ་སོགས་མང་ཡང་། རྩ་བ་གསས་མཁར་མཆོག་ལྔ་ཡིན་པས། འདིར་གསས་མཁར་མཆོག་ལྔ། རྫོགས་རིམ་མ་རྒྱུད། རྫོགས་པ་ཆེན་པོ་རྣམས་ཀྱི་བརྒྱུད་ཚུལ་རྣམས་བཤད་པར་བྱའོ། །

གཉིས་པ་རྒྱས་བཤད་ལ་གསུམ། མཆོག་ལྔ། མ་རྒྱུད། རྫོགས་ཆེན་གྱི་བརྒྱུད་པའི་རིམ་པའོ། །དང་པོ་ལ་གསུམ། སྤྱི་སྤུངས། ཕུར་པ། གེ་ཁོད་ཀྱི་བརྒྱུད་ཚུལ་ལོ། །དང་པོ་ལ་གཉིས། དགོངས་སྤྱོད་དྲག་པོས་དྲེགས་པ་བསྒྲལ་ཚུལ། གསང་བའི་བོན་སྡེ་ལྷ་ཀླུ་མི་གསུམ་ལ་བརྒྱུད་ཚུལ་ལོ། །དང་པོ་ལ་གཉིས། གསང་འདུས་སྟག་ལ་ལ་དབང་བསྐུར་བ། དྲེགས་པ་ཕོ་མོ་བཏུལ་ཚུལ་ལོ། །དང་པོ་ནི། ཡབ་ཡུམ་སྲས་གསུམ་གྱིས་གསང་འདུས་དང་སྟག་ལ་མེ་འབར་གཉིས་པོ། །མཁའ་ཀློང་དབྱིངས་ནས་ཐུགས་རྗེའི་སྤྲུལ་པའི་སྲས། གཡུང་དྲུང་བོན་གྱི་སོ་འཛུག་བསྟན་པ་འཛིན་པའི་སྲོག་ཤིང་། བདུད་སྲིན་ལོག་པའི་གཉའ་ནོན། །བཤད་སྒྲུབ་འཛིན་པའི་སློབ་མར་དགོངས་ཏེ། །གསང་བ་སྔགས་ཀྱི་དབང་བསྐུར། །བསྙེན་སྒྲུབ་ལས་གསུམ་གྱི་གཉེར་གཏད། །དྲག་པོ་ཛྭ་དབལ་གྱི་མཐུ་བྱིན། །བདུད་དང་སྲིན་པོའི་གཉེན་པོར་བསྐོས་སོ། །གཉིས་པ་ལ་གཉིས། སྦྱོར་སྒྲོལ་གྱིས་དྲེགས་པ་བཏུལ་ཚུལ། གསང་འདུས་ཀྱིས་གནས་སོ་སོར་སྒྲུབ་པ་མཛད་ནས་དྲེགས་པ་བཏུལ་ཚུལ་ལོ། །དང་པོ་ལ་གཉིས། སོ་སོའི་དོན་དང་། དོན་བསྡུ་བའོ། །དང་པོ་ལ་གཉིས། དྲེགས་པ་ཕོ་རྒྱུད་བསྒྲལ་བ་དང་། མོ་རྒྱུད་སྦྱོར་བས་བཏུལ་ཚུལ་ལོ། །དང་པོ་ནི། དེ་ཡང་ནམ་ཞིག་གི་ཚེ་བདུད་སྲིན་ལོག་པའི་དམག་ཚོགས་རྣམས་ཀྱིས་གཤེན་ལ་འགྲན་ཚོལ་ཞིང་བོན་ལ་དོ་བསྡོ། །ལྷ་ལ་ཐོ་འཚམས་པ་བྱུང་སྟེ། དེའང་གནམ་ས་བར་གསུམ་ལ་དབང་བྱེད་པའི་མེད་ཁམས་བརླག་རུམ་རྗེ། སྲིན་པོ་ར་མགོ །བདུད་རྒྱལ་ཧལ་པོ་དང་གསུམ་གྱིས་དྲེགས་པའི་དམག་ཚོགས་དང་བཅས་པས་ནད་མུག་མཚོན་གསུམ་གྱིས་ཚངས་རིས་ཀྱི་འཇིག་རྟེན་མན་ཆད་བརླག་ལ་ཐུག་པ་དེའི་ཚེ་གསང་བ་འདུས་པས་དྲེགས་པས་བསྐྱོད་དུ་མི་ཚུགས་པའི་དབལ་གྱི་གཞལ་ཡས་སྤྲུལ། སྐུ་འབར་བའི་ཁྲོ་བོར་བཞེངས་ཏེ་དྲག་པོའི་ཚད་བཅུ་གཅིག་ཕྱུང་ནས་ལོག་པའི་སྟོབས་བཅོམ། འོད་ཟེར་འཕྲོ་འདུ་དྲུག་གི་ཐིག་ལེའི་མདངས་བསྡུས། དྲེག་པ་ཕོ་རྒྱུད་རྣམས་ཀྱི་སྲོག་འཕྲོག་ནས་བཀའ་དང་དམ་ལ་བཏགས་ཏེ་འཁོར་དུ་བསྡུས་པས་བདུད་ཀྱི་རྒྱལ་པོའི་གཟུགས་ཕུང་གི་ཆ་ཤས་རྣམས་སྐུའི་ཆས་རྒྱན་དང་། མཆོད་པའི་རྫས་དང་། རང་གཤེད་རང་ལ་དབབ་པའི་འབེན་དང་མཚོན་ཐུན་རྣམས་བྱུང་ངོ། །དེའི་ཚེ་གསང་བ་འདུས་པས་བར་སྣང་ལ་སེམས་ཅན་གྱི་དོན་དུ་གསས་མཁར་བཅུ་གཉིས་དབུ་རྩེ་དང་བཅུ་གསུམ་བཞེངས། །ཡོན་བདག་ལྷ་སྲིན་སྡེ་བརྒྱད་ཀྱིས་བྱས། སྐོས་མཁན་ཐགས་བཟངས་རིང་སྐྱེས་ཀྱིས་བྱས་ཏེ། ལྷ་སྲིན་དམ་ཅན་རྣམས་ཀྱིས་རྟག་ཏུ་མཆོད་པའི་གནས་སུ་བཞག་གོ །གཉིས་པ་དྲེགས་པ་མོ་རྒྱུད་བཏུལ་ཚུལ་ནི། དེའི་དུས་སུ་མེ་ཟ་བྲག་གྱོན་དང་ཆུ་ཟ་རླུང་གྱོན་གཉིས་ཀྱིས། ཡེ་ཤེས་མ་མོའི་ཐུགས་དཀྲུག   རྫུ་འཕྲུལ་མ་མོའི་གཏིང་ཕུལ། ལས་ཀྱི་མ་མོར་དབྱེན་གཡོས། འཇིག་རྟེན་མ་མོར་བཞེན་བཏབ་ནས་བསྟན་འགྲོ་ལ་གནོད་པའི་ཐབས་སྣ་ཚོགས་འགྱེད་པ་ལ། དབལ་གཤེན་སྟག་ལ་མེ་འབར་ཉིད་ཁྲོ་བོ་དབལ་གསས་རྔམ་པའི་སྐུར་བཞེངས་ཏེ། ཡེ་ཤེས་ཀྱི་མ་མོ་བཅུ་བདུན་རྒྱུད་ལ་བརྟེན། རྫུ་འཕྲུལ་གྱི་མ་མོ་ཉེར་བདུན་སྐུ་ལ་བརྟེན་ཏེ་སྐད་ཀྱི་གདང་ལ་སོགས་སུ་བཀོད། ལས་ཀྱི་མ་མོ་དམག་དཔོན་དགུ་ཐུགས་རྗེའི་སྟོབས་ཀྱིས་གཟིར། འཇིག་རྟེན་གྱི་མ་མོ་སྨན་མོ་བཅུ་གཉིས་གདན་དུ་བཏིང་། ཏིང་ངེ་འཛིན་དང་ཉེ་ལོའི་སྔགས་ཀྱིས་གཟིར་ནས་དེ་དག་གི་སྲོག་འཕྲོག་སྟེ་རླུང་སྦུབས་ནས་དྲང་པས་ར་རོ་བ་དང་བག་མེད་པར་གྱུར་པ་ན་ཡུམ་སྲིད་པའི་རྒྱལ་མོས་དགྱེས་པའི་མཆོད་པ་ཕུལ་ནས་དམ་ལ་བཏགས་པར་ཞུས་པས། གསང་བའི་ཐིག་ལེའི་ཕྱེད་བྱིན་ཏེ་དམ་ལ་བཏགས། མཁའ་ལ་བཀྱེ་བའི་དབང་བསྐུར། གསས་མཁར་གཉན་པོའི་ཕྱི་རིམ་དུ་བཀོད་དེ་གྱད་དང་དམག་དཔོན་གྱི་འཁོར་དུ་བཞག་གོ །གཉིས་པ་དོན་བསྡུ་བ་ནི། དེ་ལྟར་གསང་འདུས་ཀྱིས་དྲེགས་པ་ཕོ་རྒྱུད་བསྒྲལ་ནས་བཏུལ། སྟག་ལས་དྲེགས་པ་མོ་རྒྱུད་སྦྱོར་བས་བཏུལ་ཏེ་སྦྱོར་སྒྲོལ་ཟབ་མོའི་འགྲོ་བ་དྲངས་པས་གསང་སྤྱོད་ཟབ་མོའི་སྦྱོར་སྒྲོལ་ཡང་དེ་ནས་བྱུང་ངོ་། །

གཉིས་པ་གསང་འདུས་ཀྱིས་གནས་སོ་སོར་སྒྲུབ་པ་མཛད་ནས་དྲེགས་པ་བཏུལ་ཚུལ་ལ་བརྒྱད་ལས། དང་པོ་མཚལ་རི་ལྷའི་འདུན་སའི་བྱང་ཤར་དུ། གཡུང་དྲུང་བདུད་འཇོམས་ཀྱི་རི་བོ་བྱ་བ་ཤིན་ཏུ་འཇིགས་ལ་རྔམ་བའི་རི་བྲག་དེའི་དཀྱིལ། རི་ནག་འཇོམས་པའི་བྲག་ཕུག་ཏུ། གཡུ་ལུང་ཤེལ་བྲག་བཞིན་དུ་གསང་སྔགས་ཀྱི་རྫས་དང་ཡོ་བྱད་བསགས་ནས། ལྷ་མོ་བསེན་ཐུབ་མ་གྲོགས་སུ་བཙལ་ནས་སྤྱི་སྤུངས་ཞི་ཁྲོ་བསྒྲུབས་ཏེ། ཉིན་མོར་ཞི་བའི་ལས་ཀྱིས་བདུད་རྣམས་སྤ་བཀང་། སྲོད་ལ་དྲག་པོའི་ལས་ཀྱིས་བདུད་སྡེ་ཚར་བཅད། གུང་ལ་མཁའ་ཀློང་རབ་འབྱམས་ཀྱིས་སྣང་སྲིད་ཆ་སྙོམས། ཐོ་རངས་འབན་ཚོགས་ལྷའི་དབལ་གཏོར་གྱིས་སྣང་སྲིད་ལྷ་འདྲེའི་ཟ་ཁ་བཟློག་སྟེ་བདུད་དང་ལོག་འདྲེན་ཐམས་ཅད་དམ་ལ་བཏགས། བདུད་རྗེ་རི་སྟེ་འགོང་གཡག་དབང་དུ་བསྡུས་ནས་བཀའི་སྲུང་མར་བསྐོས། དེའི་ཚེ་གཡུང་དྲུང་བདུད་འདུལ་གྱི་གསས་མཁར་བཞེངས་ནས་བདུད་བོན་ཆབ་ལྕགས་མྱུར་བ་ལ་གཉེར་གཏད་དོ། །དེ་བཞིན་ཏུ་གཉིས་པ་སེང་ལྡིང་འཛིན་གྱི་དཀྱིལ་སྨད་ཨ་སུ་རའི་བྲག་ཕུག་ཏུ་དབང་ཆེན་སྤྱི་སྤུངས་ཀྱི་སྒྲུབ་པ་མཛད། དམུ་ཐམས་ཅད་དམ་ལ་བཏགས། དམུ་རྗེ་ཀབ་པ་ལེ་ཏོར་དབང་དུ་བསྡུས་ནས་བཀའི་སྲུང་མར་བསྐོས། གསས་ཁང་གཡུང་དྲུང་ཁྲི་བསྐོས་བཞེངས་ནས་དམུ་བོན་བསམ་པ་ཡེ་ཏན་ལ་གཉེར་གཏད་དོ། །གསུམ་པ་གཤོལ་མདའ་འཛིན་གྱི་དབུས། གཡའ་གངས་མཚམས་ཀྱི་བྲག་ཕུག་ཏུ་གསང་འདུས་གཤེན་གྱི་སྒྲུབ་པ་མཛད། མཚམས་ཐམས་ཅད་དམ་ལ་བཏགས། མཚམས་རྗེ་ཡ་བོ་དབང་དུ་བསྡུས། གསས་ཁང་གཡུང་དྲུང་ལྷ་རྩེ་བཞེངས་ནས་བཙན་བོན་མཚལ་ལྕགས་ལ་གཉེར་དུ་གཏད་དོ། །བཞི་པ་གསེར་མདོག་འཛིན་གྱི་དཀྱིལ་རིན་ཆེན་གྲང་མའི་གླིང་དུ་གསང་འདུས་མཁའ་འགྱིང་གི་སྒྲུབ་པ་མཛད། ཀླུ་དང་ས་བདག་དམ་ལ་བཏགས། གཉན་རྗེ་གོང་སྔོན་དབང་དུ་བསྡུས། གསས་ཁང་གཡུང་དྲུང་དགུ་བརྩེགས་བཞེངས་ནས་གཉན་བོན་ཐང་ཐང་གྲོལ་བ་དང་། ཀླུ་བོན་དབྱར་སྙ་གྱིམ་བུ་ལ་གཉེར་གཏད་དོ། །

ལྔ་པ་མུ་གུང་ནམ་མཁའ་མཛོད་ཀྱི་ཡང་དབེན་དུ་གསང་འདུས་སྤྱི་སྤུངས་ཁྲོ་བོ་བསྒྲུབ་ནས་རྒྱལ་བྱིན་ཐམས་ཅད་དམ་ལ་བཏགས། གནོད་སྦྱིན་ཧ་ལ་གདོང་བརྒྱད་དབང་དུ་བསྡུས། གསས་ཁང་གཡུང་དྲུང་བང་རྩེ་བཞེངས་ནས་རྒྱལ་བོན་བོད་སོ་ཐོད་རྗེ་ལ་གཉེར་གཏད་དོ། །དྲུག་པ་ལྷ་སྲིན་མཚམས་ཀྱི་ཡང་དབེན་དུ་གསང་འདུས་དབང་ཆེན་ཁྲོ་བོ་བསྒྲུབས། སྲིན་ཁམས་ཐམས་ཅད་དམ་ལ་བཏགས། སྲིན་གྱི་རྒྱལ་པོ་ལངྐ་མགྲིན་བཅུ་དབང་དུ་བསྡུས། གསས་ཁང་གཡུང་དྲུང་ཡོངས་འདུས་བཞེངས་ནས་སྲིན་བོན་ཡེ་ང་དང་། གཟེད་བོན་ལ་ཚ་ཁུག་པ་དང་། སྨན་བོན་འགྲིམ་ཏང་དང་གསུམ་ལ་གཉེར་དུ་གཏད་དོ། །བདུན་པ་ཀུན་འདུད་འཛིན་གྱི་ལྷོ་ཕྱོགས་སུ་རྟ་སྒོ་གངས་ཀྱི་ཤེལ་བར་དུ་གསང་འདུས་དབང་ཆེན་སྒྲུབ་པ་མཛད། བགེགས་རིགས་ཐམས་ཅད་དམ་ལ་བཏགས། བགེགས་རྒྱལ་བྱི་ན་ཡ་ག་དབང་དུ་བསྡུས། གསས་ཁང་གཡུང་དྲུང་གསལ་འབར་བཞེངས་ནས་གླུད་བོན་གྱེར་མཁས་དང་། སྲིད་བོན་དམུ་འཕན་དང་། སྣ་བོན་ལི་བྱིན་གསུམ་ལ་གཉེར་གཏད་དོ། །བརྒྱད་པ་མུ་ཁྱུད་འཛིན་གྱི་རྩ་བར་བྲག་དམར་འགྲན་གྱི་རི་གོང་དུ། གསང་འདུས་དབང་ཆེན་སྤྱི་སྤུངས་བསྒྲུབས། སྡིག་པ་སྤུན་གསུམ་དང་ལྷ་མ་སྲིན་སྡེ་བརྒྱད་རྣམས་དམ་ལ་བཏགས། འཇིག་རྟེན་གྱི་བརྟན་མ་དང་སྨན་མོ་རྣམས་དབང་དུ་བསྡུས་ནས་བཀའི་སྲུང་མར་བསྐོས། གསས་ཁང་གཡུང་དྲུང་སྒྱུ་འཕྲུལ་དྲེགས་པ་ཁ་གནོན་ཞེས་བྱ་བ་བཞེངས་ནས། མ་བླ་ཆུད་ཁམས། འདུལ་བ་ཆུད་ཀྱི་བོན་པོ། ཐ་བོན་གྲུ་སྐྱོལ་གསུམ་ལ་གཉེར་གཏད་དོ། །གསང་བ་འདུས་པའི་གསང་བའི་གནས་དགུར་བཤད་པའི་གཅིག་མ་ཚང་བ་ནི་གཡུ་ལུང་ཤེལ་བྲག་སྟེ་སྐབས་ཕྲིན་ལས་བཤད་དོ། །ཉི་སྒྲོན་ལས། གསང་བ་འདུས་པའི་གནས་དགུ་ན། བདུད་འཇོམ་གསས་མཁར་ལ་སོགས་དབང་ཆེན་གསས་མཁར་རེ་རེ་དང་། བདུད་འདུལ་སྒྲ་གྲགས་ལ་སོགས་མཆོད་པའི་རྟེན་རེ་རེ་དང་། ནང་དུ་ཐུགས་དམ་མེ་འབུམ་ནག་པོ་རེ་བཞེངས། ཡོན་བདག་བདུད་ནག་སྡེ་དགུ་ལ། སྐོས་མཁན་བྱི་ན་ཡ་ག་ཡིན། ཞེས་གསུངས། གཞན་ཡང་མཚལ་རི་ཟུར་གསུམ་གྱི་ཁ་ལ་གསས་མཁར་ཁོ་མ་རུ་རིང་བཞེངས། ཕྱོགས་བཞིར་ཤར་ན་གཡུང་དྲུང་དགུ་འདུས། བྱང་ན་གཡུང་དྲུང་ཁྲི་བརྩེགས། ནུབ་ན་གཡུང་དྲུང་ཁྲི་སྐོས། ལྷོ་ན་གཡུང་དྲུང་སྒྲིབ་སེལ་དང་མཆོད་རྟེན་བཞི་ལྷ་ཀླུ་མི་དང་སྡེ་བརྒྱད་ཀུན་འཚོགས་ནས་བརྩིགས་སོ། །

གཉིས་པ་གསང་པའི་བོན་སྡེ་ལྷ་ཀླུ་མིའི་གཤེན་གསུམ་ལ་བརྒྱུད་ཚུལ་ལ་གཉིས། ལྷ་མི་ཀླུའི་གཤེན་གསུམ་ཇི་ལྟར་འཁྲུངས་པ། དེ་གསུམ་ལ་གསང་སྔགས་ཀྱི་བོན་སྡེ་བརྒྱུད་ཚུལ་ལོ། །དང་པོ་ལ་གསུམ། ལྷ་གཤེན་ཡོངས་སུ་དག་པ། རྒྱལ་གཤེན་མི་ལུས་བསམ་ལེགས། ཀླུའི་གཤེན་པོ་ཡེ་ཤེས་སྙིང་པོ་འཁྲུངས་ཚུལ་ལོ། །དང་པོ་ནི། ལྷའི་ཡུལ་སྣང་མ་གཡུ་སྟེང་བྱ་བར། ལྷ་མཁར་སྒྲོན་མ་དགུ་ཐོགས་ཀྱི་ནང་ན། ཡབ་ལྷ་རྒྱལ་བ་རབ་འོད་དཀར་རྗེ་བྱ་བ་དང་། ཕྱི་ལྕམ་ཁྲི་ནི་ཏིང་བཙུན་བྱ་བ་དང་གཉིས་ལ། གཤེན་གསང་བ་འདུས་པའི་བྱིན་གྱིས་བརླབས་པའི་སྲས་མཚན་དང་ལྡན་པར་འཁྲུངས་པ། དགུང་ལོའི་ཚད་དུ་ཕྱིན་ནས་འཆི་མེད་ཡུམ་སྲས་གཤེན་གསུམ་ལ་བོན་ལུང་ནོས་པའི་མཚན་ལྷ་གཤེན་ཡོངས་སུ་དག་པ་ཞེས་གསོལ། དེར་སྟོན་པའི་ཞལ་ནས། རིགས་ཀྱི་བུ་མཚན་དང་ལྡན་པ་བློ་རབ་ཏུ་གསལ་བའི་མཆོག་ཏུ་གྱུར་པ་ལྷའི་ཁམས་འདྲེན་པའི་སྟོན་པར་འབྱུང་ངེས་པ་ཞིག་སྣང་བས། དེ་ཡང་གཤེན་ཆེན་གསང་བ་འདུས་པ་ལ་མང་འབྲེལ་ཉི་མའི་ཟེར་ལྟ་བུའི་བོན་ལ་བློ་སྦྱོངས་ཤིག །ཅེས་གསུངས་ནས་ལུང་གནང་ངོ་། །ཞེས་སྤྱི་སྤུངས་དོན་རྒྱུད་ལས་སོ། །གཉིས་པ་རྒྱལ་གཤེན་མི་ལུས་བསམ་ལེགས་འཁྲུངས་ཚུལ་ནི། བྱམས་མ་ལས། དབུ་ནག་ཀུན་གྱི་སྤྱི་རྗེ་མང་པོས་བཀུར་བ་ཞེས་བྱ་བའི་མིའི་རྗེ་ལྷས་མཛད་པའི་རྗེ་དེ་ནི་མི་ལ་རྒྱལ་པོ་བྱུང་པ་ལ་སྔ་བས་མཚན་ཐ་ཚན་ཧི་སངས་སྐྱེས་ཞེས་བྱའོ། །དེ་ཉིད་དམན་པ་རྣམས་ཀྱི་མགོན་དུ་གྱུར་པ། བཟང་པོའི་བྱ་བ་ལ་ཐམས་ཅད་འགོད་དོ། །དེ་ཡང་དགུང་ལོ་དུ་མ་ལོན་ནས་མཁའ་ལ་གཤེགས་པའི་དུས་ལ་ཐུག་པ་ན། གདུང་འཛིན་པའི་སྲས་མ་མཆིས་པ་ལ། མཐའ་འཁོབ་ཀྱི་རྒྱལ་ཕྲན་ལས་སྤྱོད་ངན་པའི་བུ་གསུམ་ཤིན་ཏུ་དགའ་སྟེ། དབུས་ཀྱི་རྒྱལ་པོ་གཤེགས་ལ་ཉེ་བས། རྒྱལ་སྲིད་རང་ཅག་གིས་ཐོབ་སྟེ་འོང་ཟེར་ནས་གཡུལ་བཤམས་པས། དབུས་འགྱུར་རྒྱལ་ཁམས་ཀྱི་མི་ཐམས་ཅད་ཤིན་ཏུ་སྡུག་བསྔལ་གྱིས་གདུངས་ཏེ། ཐམས་ཅད་བཀྲ་ཤིས་རྒྱན་མང་རྟེན་དྲུང་དུ་འཚོགས་ནས་གདུང་བའི་ངུ་མོས་བྱམས་མ་ལ་གསོལ་བ་བཏབ་པས། ནམ་མཁའི་དབྱིངས་ན་འོད་ཟེར་གྱི་དཀྱིལ་འཁོར་གཞའ་ཚོན་བཀོད་འདྲའི་དབུས་སུ། བྱམས་མ་རྒྱུ་ཡི་ཡུམ་ཆེན་དཀར་མོ་ལ། ཕྱོགས་བཞིར་རིགས་ཀྱི་བྱམས་མ་བཞི། འཁོར་དུ་སྲིད་པའི་ལྷ་མོ་བྱེ་བ་ས་ཡ་དང་བཅས་པ། ཀུན་གྱིས་སྒྲིབ་པ་མེད་པར་མངོན་སུམ་དུ་མཐོང་ནས་གསོལ་བ་བཏབ་པས་བཙུན་མོ་ལ་བྱིན་གྱིས་བརླབས་ནས་གཟུངས་སྩལ་ཏེ། མི་རྗེ་སྲིད་པའི་སྲས་རྒྱལ་པོའི་གདུང་འཛིན་བོན་གྱི་གཉེར་འཛིན་འགྲོ་བ་ཡོངས་ཀྱི་དཔལ་མགོན། སྤྲུལ་པའི་སྐུ་ལོ་གཅིག་ནས་འབྱུང་བར་ལུང་བསྟན་ནས་ཡལ་ལོ། །དེ་ནས་ལོ་གཅིག་ན་ཡུམ་གྱི་ལྷུམས་ནས་སྲས་མཚན་དང་ལྡན་པ་ཞིག་འཁྲུངས་པ་དགུང་ལོའི་ཚད་དུ་ཕྱིན་ནས། ཤེས་རབ་རྣམ་པར་དག་པས་མིའི་ལུས་ཀྱིས་ལྷའི་བོན་ལྟ་བ་ཁྱད་པར་ཅན་དང་། ཀླུའི་བོན་མན་ངག་ཟབ་མོ་ཡང་དག་དང་། དྲང་སྲོང་གི་བོན་མཚན་ཉིད་སྡེ་ལྔ་དང་། གསང་སྔགས་ཀྱི་བོན་གསང་བའི་རྒྱུད་ལྔ་དང་། དྲག་སྔགས་ཀྱི་བོན་རྫུ་འཕྲུལ་བཅུ་གསུམ་རྣམས་ཐུགས་སུ་ཆུད་པའི་མིའི་ལུས་ཀྱིས་ཐོས་པ་རྒྱ་མཚོ་བརྙེས་པར་ཞིག་འོང་ངམ་སྙམ་ནས། རྒྱལ་པོའི་སྲས་དེའི་མཚན་ཡང་མིའི་ལུས་བསམ་ལེགས་སུ་གསོལ། ཕྱིས་བོན་དེ་དག་ཐམས་ཅད་མནོས་ནས་སེམས་ཅན་ཐམས་ཅད་བོན་གྱིས་བསྐྱངས་པས། བོན་གྱི་རྒྱལ་པོ་ཞེས་བྱ་བར་གྱུར་ཏོ། །ཞེས་སོ། །

གསུམ་པ་ཀླུའི་གཤེན་པོ་ཡེ་ཤེས་སྙིང་པོ་འཁྲུངས་ཚུལ་ནི། སེམས་ལུང་བསྟན་པའི་སྒྲོན་མ་ལས། སྔོན་གྱི་དུས་ན་ཡུལ་བྲིལ་ཏ་ཕུག་རིས་ཀྱི་ཚལ་མཁར་ལྗོན་པ་གཡུ་རྩེ་ཞེས་བྱ་བ་ན། བྲམ་ཟེ་མཛེས་ལྡན་བྱ་བས་གཉན་ལྕམ་བརྗིད་མ་ཁབ་ཏུ་བཞེས་ནས་དེ་ལ་སྲས་མི་མངའ་བས། ཡུལ་དེའི་བྲག་སེང་ཆེན་མེ་ཏོག་འོད་མཛེས་ཀྱི་ལྡིང་ཁང་བྱ་བ་ན། ཀླུ་ཡི་གཤེན་པོ་དབྱར་རྙ་གྱིམ་བུ་ཞེས་བྱ་བ་བཞུགས་པ་སྤྱན་དྲངས་ནས་མཉེས་པར་བྱས་ཏེ། བདག་སྟང་དབྱལ་ལ་བུ་སྲས་མ་མཆིས་པས་གཏོ་དང་དཔྱད་ཅིག་ཞུ་བྱས་པས། གཤེན་དེའི་ཞལ་ནས། འོ་སྐོལ་ཆུང་སྲིད་ཀླུ་ལས་བསླང་དགོས་སོ་གསུངས་ནས། ཀླུ་ཡི་མཆོད་པ་རྒྱ་ཆེན་པོ་བཤམས་ནས་ཀླུ་ཡི་རིགས་རྣམས་ལ་ཕུལ་བས། ཀླུ་རྣམས་རབ་ཏུ་མཉེས་ཏེ། ཀླུ་རྒྱལ་རིན་ཆེན་ཐོར་གཙུག་མཛེས་ཞེས་བྱ་བས། ཉིད་ཀྱི་ལྗགས་མཆིལ་དང་རྩི་ལི་ཁྲི་བསྲེས་པ་ཀླུ་ཤིང་ལྗོན་པའི་འདབ་མར་བརྩལ་ཏེ། སྟང་དབྱལ་གྱི་ལྗགས་ལ་སྟར་ནས།  རིགས་ཀྱི་བུ་དགེ་བ་ལ་དད་པར་གྱིས་ཤིག །ཟས་དཀར་གསུམ་ལ་གནས་པར་གྱིས་ཤིག་གསུངས་ནས་མི་སྣང་ངོ་། །གཤེན་པོ་ཡང་གནས་སུ་གཤེགས་སོ། །རེ་ཞིག་དབྱར་ཟླ་འབྲིང་པོའི་ཚེས་བཅུ་དྲུག་གི་ནུབ་མོར་ཡབ་ཀྱི་རྨི་ལམ་དུ་ནམ་མཁའི་ཁམས་ནས། གཟུགས་མེད་པའི་སྒྲ་གཅིག་ལས། ཀྱཻ་བྲམ་ཟེ་ཆེན་པོ་ལྷ་བཞིན་མཛེས། ཁྱོད་སྟང་དབྱལ་ལ་སོང་ཕོད་དུས་ན་བྱང་ཆུབ་སེམས་དཔའ་ཀླུ་ལས་གྲུབ་པའི་སྲས་ཡེ་ཤེས་སྙིང་པོ་རང་ཆས་སུ་དག་པ་ཅིག་སྤྲུལ་པའི་སྐུ་རུ་འཁྲུངས་པས། བསྙེན་སྒྲུབ་ཟབ་མོའི་དོན་ལ་རབ་ཏུ་བསྐུལ་ཞིག །ཞེས་ཐོས་སོ། །དེ་ནས་ཡུམ་ལས་སྲས་ཞིག་འཁྲུངས་ཏེ། མཚན་ཡང་ཀླུ་ལས་གྲུབ་པའི། ཡེ་ཤེས་སྙིང་པོ་གསོལ་ལོ། །དེ་ནས་སྲས་དེ་དགུང་ལོ་དགུ་ནས་ཤེས་པ་ཚད་དུ་ཕྱིན་པ་ཞིག་བྱུང་སྟེ། སྲས་དེ་ཡང་སྐྲ་མེ་ཏོག་ཨུདྤལ་གྱི་ལོ་མ་འདྲ་བ། མཆུ་པདྨའི་དབྱིབས་ཆགས་པ་ཐུགས་ལ་ཡེ་ཤེས་གསལ་བའི་ཡི་གེ་འབྲུ་གསུམ་གསལ་བ། ཕྱག་དང་ཞབས་ཀྱི་མཐིལ་ན། པདྨ་དང་འཁོར་ལོའི་དབྱིབས་ཆགས་པ། སྙིང་རྗེ་ཆེ་ལ་ཆགས་པ་ཆུང་བ་ཞིག་ཏུ་བྱུང་སྟེ། རེ་ཞིག་ཡབ་ཡུམ་ལ་གསོལ་བ། བདག་ལས་གང་ལ་འཇུག་པར་བགྱི། ཞེས་གསོལ་པས། ཡུམ་གྱི་ཞལ་ནས། བུ་ཡབ་ཀྱི་ལས་གསང་བ་སྔགས་ཀྱི་སྒོར་ཞུགས་ཤིག །ཅེས་གསུངས་སོ། །གསང་བའི་དོན་ལ་མཁས་པ་གང་ན་བཞུགས། ཞེས་གསོལ་པས། ཡབ་ཀྱི་ཞལ་ནས། གཡུང་དྲུང་གི་བོན་ལ་རབ་ཏུ་འབྱོངས་ཤིང་དད་པ་དང་ལྡན་པ་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ལ་ཞུས་ཤིག་ཅེས་པའི་ལུང་ཐོབ་ནས། གཤེན་མི་ལུས་བསམ་ལེགས་ཀྱི་དྲུང་དུ་འཁོད་དེ་རྒྱུད་སྦྱངས་ཤིང་འབུམ་སྡེ་བཞིའི་དོན་ཐུགས་སུ་ཆུད་དོ། །དེ་ནས་རྒྱལ་རིགས་ཀྱི་གཤེན་པོ་ལ། བདག་ལ་ངེས་པའི་དོན་རབ་ཏུ་འཚལ་ལོ། །ཞེས་གསོལ་པས། བསམ་ལེགས་ཀྱི་ཞལ་ནས་རྒྱས་པའི་དོན་ལ་ཡང་ངེས་པའི་དོན་ནི་མཆིས་སོ། །ངེས་པའི་དོན་ལ་མཁས་པ་ལྷ་ཡི་གཤེན་པོ་ཡོངས་སུ་དག་པའི་དྲུང་དུ་སོང་ཞིག །ཅེས་གསུངས་ཏེ། དེར་བྱོན་ནས་ཤེས་པའི་རྒྱུད་སྦྱངས་པས། ཡོངས་སུ་དག་པའི་ཞལ་ནས་ཀྱང། ངེས་པའི་དོན་ནི་ངས་ཀྱང་ཐེག་པ་ཀུན་གྱི་དོན་ལ་རབ་ཏུ་ཞུགས་ནས་བོན་སྒོ་ཐེག་རྒྱུད་ཀུན་ལ་གང་ནས་ཉམས་སུ་བླངས་ཀྱང་ངེས་པའི་དོན་ནི་ཀུན་ལ་ཡོད་དོ། །རིགས་ཀྱི་བུ་དེ་ལས་དཔག་པ་གཤེན་གསང་བ་འདུས་པ་དང་། དབལ་བོན་སྟག་ལ་ལ་ལུང་ནོད་ཅིག །ཅེས་བཀའ་བསྩལ་ཏོ། །དེ་ལ་ཡང་གསས་མཁར་རིན་པོ་ཆེ་སྤྱི་སྤུངས་བསྙེན་སྒྲུབ་དང་རྫུ་འཕྲུལ་ནི་མི་ལུས་བསམ་ལེགས་ཀྱིས་ལུང་བསྟན་པ་ལྟར་སྒྲུབས་ཤིག་གསུངས། དེ་ནས་ཡེ་ཤེས་སྙིང་པོས་མེ་ཏོག་མཛེས་བའི་གླིང་ལ་ཆུ་དར་གྱི་གུར་ཕུབ་སྟེ། བསྒྲུབས་པའི་ཆོ་འཕྲུལ་དང་རྫུ་འཕྲུལ་གྱི་གྲུབ་པ་བརྙེས་ཏེ། འཇིག་རྟེན་གྱི་མཐུ་གང་ལ་བྱ་བ་མེད་པར་གྲུབ་བོ། །དེ་ལ་སོགས་པའི་དཀའ་བ་སྣ་ཚོགས་སྤྱད་ཀྱང་ངེས་པའི་དོན་ཐུགས་སུ་མ་ཆུད་ནས། མངོན་པར་རྫོགས་སངས་མ་རྒྱས་ཏེ། ཡང་སྲས་ཀླུ་གྲུབ་སྙིང་པོ་དེས་གཤེན་མི་ལུས་བསམ་ལེགས་ལ་གསོལ་པ། ཡང་ངེས་པའི་དོན་ནི་གཤེན་རབ་ཅི་ལྟ་བུ་ཞིག་ལ་མངའ་ཞུས་པས། གསུངས་པ་རིགས་ཀྱི་བུ། དྲང་དོན་མེད་ན་ངེས་དོན་འབྱུང་མི་སྲིད། །ཀུན་རྫོབ་མེད་ན་དོན་དམ་འབྱུང་མི་སྲིད། །འཁོར་བ་མེད་ན་ཐར་པ་འབྱུང་མི་སྲིད། །ངན་སོང་མེད་ན་མཐོ་རིས་འབྱུང་མི་སྲིད། །སྡུག་བསྔལ་མེད་ན་བདེ་བ་འབྱུང་མི་སྲིད། །གཉིས་མཐའ་བཟུང་བས་ངེས་དོན་འབྱུང་མི་སྲིད། །ངེས་པའི་དོན་ལ་མཁས་པ་ནི་སྟོན་པ་ཀུན་ཏུ་བཟང་པོ་གཤེན་ལྷ་འོད་དཀར་ཞེས་བྱ་བ་ཞིག་ནམ་མཁའི་དཀྱིལ་ན་མཆོང་གུར་སྨུག་པོ་ཤེལ་གྱི་ཁ་བད་ཅན་ལ་ཡོད་ཀྱི། དེ་ལ་ཞུས་ཤིག་ཅེས་ལུང་སྩལ་ཏོ། །དེ་ལ་སྲས་ཡེ་ཤེས་སྙིང་པོ་དེས། མེའི་བྱ་ཁྱུང་ལ་རླུང་གི་གཤོག་པ་ཅན་ལྕགས་ཀྱི་མཆུ་སྡེར་ཅན་དུ་སྤྲུལ་ཏེ་བཙལ་པས་ཀུན་ཏུ་བཟང་པོ་མ་རྙེད་དེ། ཡེ་ལ་སངས་རྒྱས་ཀྱི་ཁ་ལ་བབས་ནས་སྤྲུལ་པ་བརྣལ་ཏེ་བཞུགས་པས། དབྱལ་མོ་བཙུན་བཟང་མོ་གཅིག་དང་མཇལ་ལོ། །དེ་ལ་ཀླུ་གྲུབ་ཀྱིས་གསོལ་པ། །ཀྱཻ་མ་ཟ་བྱེད་གཤེན་གྱི་ཡུམ། །སྟོན་པ་གཤེན་ལྷ་འོད་དཀར་གང་ན་བཞུགས་པའི་གཏོལ་མཆིས་སམ། ཞུས་པས། དབྱལ་དེའི་ཞལ་ནས། ཚེ་དང་ལྡན་པ་གཤེན་གྱི་བུ། །ང་ནི་ཕྱོ་མ་ཡེ་སངས་སྨན། །སོ་སོ་སྤངས་པའི་ཕ་རོལ་ན། །སྐུ་གཅིག་བྱ་བ་ངས་མ་མཐོང་། །གསལ་བ་སྤངས་པའི་ཕ་རོལ་ན། །སྟོང་པ་བྱ་བ་ངས་མ་མཐོང་། །བྱ་རྩོལ་སྤངས་པའི་ཕ་རོལ་ན། ལྷུན་གྲུབ་བྱ་བ་ངས་མ་མཐོང་། །ཆེ་ཆུང་སྤངས་པའི་ཕ་རོལ་ན། །མཉམ་པ་བྱ་བ་ངས་མ་མཐོང་། །སྣང་བ་སྤངས་པའི་ཕ་རོལ་ན། །དངོས་མེད་བྱ་བ་ངས་མ་མཐོང་། །གཤེན་ལྷ་འོད་དཀར་འདོད་པ་ན། །རྒྱ་མཚོའི་གཏིང་དུ་ཚོལ་ཅིག་ཅེས་ཟེར་ནས་མི་སྣང་ངོ་། །ཡང་ཡེ་ཤེས་སྙིང་པོ་དེས་མཚོའི་ཉྭ་རྩ་མོ་མགྲིན་བཟང་ཞིག་ཏུ་སྤྲུལ་ནས་རྒྱ་མཚོ་ཆེན་པོའི་ཀློང་དཀྲུགས་ཏེ་བཙལ་བས་རྙེད་པར་མ་གྱུར་ཏེ། སླར་མེ་ཏོག་མཛེས་པའི་གླིང་ལ་རྫུ་འཕྲུལ་བརྣལ་ཏེ་བཞུགས་པ་ལ། རྐྱ་མི་དཀར་ཟང་མ་གཅིག་བྱུང་སྟེ། སྐྱེས་བུ་ཁྱོད་ཅི་ཚོལ་ཅི་བྱེད། ངེས་པའི་དོན་ནི་སུ་ལ་ཡོད་པ་ཡིན། ཞེས་ཟེར་བ་ལ། ཁྱེའུ་ཡིས་གསུངས་པ། བདག་ཀུན་ཏུ་བཟང་པོ་གཤེན་ལྷ་འོད་དཀར་ཚོལ། དོན་ནི་ངེས་པའི་དོན་སྐྱེ་བ་གཅིག་ལ་སངས་རྒྱ་བ་གཅིག་འདོད་པ་ཡིན། སྐྱེས་བུ་ཆེན་པོ། །གཤེན་ལྷ་འོད་དཀར་དེ་ནི་བདག་གིས་ནམ་མཁའི་དཀྱིལ་ནས་བཙལ་བས། གཤེན་ལྷ་འོད་དཀར་བས་ནི་ནམ་མཁའི་དཀྱིལ་ཡང་མ་རྙེད། རྒྱ་མཚོའི་གཏིང་དུ་བཙལ་བས། རྒྱ་མཚོའི་ནང་དུ་རྙེད་པ་བས་རྒྱ་མཚོ་ཁ་གཏིང་ཡང་མ་འཁྲུགས། སྐྱེས་བུ་ཁྱོད་ཀྱིས་གཤེན་ལྷ་འོད་དཀར་གཟིགས་སམ། ཞེས་ཞུས་པས། སྐྱེས་བུ་དེའི་ཞལ་ནས། སྣང་སྲིད་སྤངས་པའི་ཕ་རོལ་ན། །ནམ་མཁའ་རྒྱ་མཚོ་ངས་མ་མཐོང་། །ནམ་མཁའ་སྤངས་པའི་ཕ་རོལ་ན། །གཤེན་ལྷ་འདུག་པ་ངས་མ་མཐོང་། །ཐེག་རྒྱུད་སྤངས་པའི་ཕ་རོལ་ན། །བོན་ཉིད་འདུག་པ་ངས་མ་མཐོང་། །བོན་ཉིད་སྤངས་པའི་ཕ་རོལ་ན། །གཤེན་ལྷ་འདུག་པ་ངས་མ་མཐོང་། །འགྲོ་དྲུག་སྤངས་པའི་ཕ་རོལ་ན། །སེམས་ཉིད་འདུག་པ་ངས་མ་མཐོང་། །སེམས་ཉིད་སྤངས་པའི་ཕ་རོལ་ན། །གཤེན་ལྷ་འདུག་པ་ངས་མ་མཐོང་། །ཞེས་གསུངས་པས། ཡང་ཡེ་ཤེས་སྙིང་པོས་གསོལ་པ། སྐྱེས་བུ་ཆེན་པོ། །དེ་རྣམས་གང་ནའང་གཤེན་ལྷ་མི་བཞུགས་ན། སྣང་སྲིད་ཕྱི་ནང་དང་ལུས་མགོ་མཇུག་འཇིག་རྟེན་མཐའ་དབུས་སུ་བཙལ་ནས་རྙེད་དམ། རྙེད་པར་འགྱུར་རམ། ཞེས་གསུངས་པས། འོ་རིགས་ཀྱི་བུ། སྟོན་པ་གཤེན་ལྷ་འོད་དཀར་དེ་ནི། སྣང་སྲིད་འདིའི་ངོ་གང་ནས་བཙལ་ཀྱང་རྙེད་པར་མི་འགྱུར་རོ། །སྣང་སྲིད་འདི་སྤངས་པའི་ཕ་རོལ་གཞན་ནས་ཀྱང་རྙེད་པར་མི་འགྱུར་རོ། །ལུས་མགོ་མཇུག་ཏུ་བཙལ་བས་རྙེད་པར་མི་འགྱུར་རོ། །ལུས་སྤངས་པའི་ཕ་རོལ་གཞན་ནས་ཀྱང་རྙེད་པར་མི་འགྱུར་རོ། །མཐའ་དང་དབུས་སུ་བཙལ་བས་རྙེད་པར་མི་འགྱུར་རོ། །མཐའ་དབུས་སྤངས་པའི་ཕ་རོལ་ནས་ཀྱང་རྙེད་པར་མི་འགྱུར་རོ། །ཞེས་གསུངས། ཡང་གསོལ་པ། སྐྱེས་བུ་ཆེན་པོ་ཁྱོད་ཡུལ་གང་ན་གནས། རྟ་ནི་ཅི་ཡི་རིགས། མི་ནི་ཅི་ཡི་ཆོ། ད་ནི་གར་གཤེགས། གཤེན་ལྷ་འོད་དཀར་གྱི་ཁུངས་གཅིག་ཅིས་ཀྱང་མངའ་བས་བསྟན་པར་ཞུ། ཞེས་གསུངས་པས། འོ་སྐྱེས་བུ་དད་པ་དང་ལྡན་པ་བདག་གི་ཡུལ་ནི་དབྱིངས་ཀྱི་ཡུལ། བདག་གི་རྟ་ནི་ཡིད་ཀྱི་རྟ། །བདག་གི་རིགས་ནི་སེམས་ཀྱི་མི། །ང་འོང་བ་ནི་དབྱིངས་ནས་འོངས། །འགྲོ་བ་ནི་ཀློང་དུ་འགྲོ། །བཞུགས་པ་ནི་ཡེ་ཤེས་ཆེན་པོར་བཞུགས། ཁྱོད་མ་བགྲོད་ན་གཤེན་ལྷའི་ཡུལ་དུ་སླེབས། མ་བལྟས་ན་གཤེན་ལྷའི་ཞལ་ཁུམ། །མ་བརྗོད་ན་གཤེན་ལྷའི་མཚན་གསལ། །མ་བཅོས་ན་གཤེན་ལྷའི་མཚན་ཉིད་རྟོགས་པས་ད་མི་ལུས་བསམ་ལེགས་ཀྱི་ལུང་བཞིན་དུ། མ་བཅོས་པའི་ངང་ལ་མ་གཡོས་པར་དགོངས་པ་ལ་ཡུན་རིང་དུ་གནས་པར་གྱིས་ཤིག །ཅེས་གསུངས་ནས་མི་སྣང་ངོ་དེ་ནས་ཡེ་ཤེས་སྙིང་པོས་མེ་ཏོག་མཛེས་པའི་གླིང་ལ་དར་དཀར་གྱི་གུར་ཕུབ་ནས། གོང་ན་བཞུགས་པའི་རྒྱལ་བ་དང་། དཔོན་གསས་ལ་གདུང་བའི་ཚིག་སྨྲས་ཤིང་དེ་བཞིན་ཉིད་ཀྱི་དགོངས་པ་ལ་ཡུན་རིང་དུ་གནས་པས་སྐད་ཅིག་གིས་མདུན་གྱི་བར་སྣང་ལ། ཐུགས་རྗེའི་སྟོན་པ་ཀུན་ཏུ་བཟང་པོ་ཉིད་ཐུགས་རྗེའི་ངང་ལས་ལོངས་སྤྱོད་རྫོགས་པའི་སྐུ་ཕྱག་རྒྱ་ཆེན་པོ་ས་ལེ་བཞུགས་པར་མཐོང་ངོ་། །དེ་ལ་ཡེ་ཤེས་སྙིང་པོས་སེམས་ཀྱི་རྣམ་པ་སྤྲུལ་པ་རོལ་པའི་སྤྲིན་གྱི་མཆོད་པ་ཞེས་བྱ་བ་ཕུལ་ནས་གསོལ་པ། ཀྱཻ་སྟོན་པ་ཀུན་ཏུ་བཟང་པོ། །སྣང་སྲིད་ཚགས་མས་བཙགས་ཀྱང་མ་རྙེད། སྒྲིབ་པ་ཅི་ལྟ་བུས་བར་དུ་བཅད། ངེས་པའི་དོན་ནི་གང་ལ་བསླབ་པར་བགྱི་བ་ལགས། སྟོན་པ་ཀུན་ཏུ་བཟང་པོ་ལ་བྱེ་བྲག་མཆིས་སམ་མ་མཆིས། ངེས་པའི་དོན་ལ་མཚོན་དུ་མཆིས་སམ་མ་མཆིས། ཞེས་གསོལ་པས། སྟོན་པའི་ཞལ་ནས། ང་ནི་དུས་གསུམ་དུ་ཁྱོད་ཉིད་རང་གི་དྲུང་དུ་གནས་ཏེ་མ་འགྱོང་བར་ཡོད་དོ། །དང་པོ་གསས་མཁར་གྱི་དོན་གྲུབ་ནས་ཐུན་མོང་གི་མཐུ་རྩལ་སྟེར་བ་ཡང་ང་ཡིན་ནོ། །ནམ་མཁའ་དང་ས་གཞི་དང་རྒྱ་མཚོ་ལ་ཚོལ་ཙ་ན་ངེས་པའི་ལུང་བསྟན་པ་ཡང་ང་ཡིན་ནོ། །སྐྱེས་པ་དང་བུད་མེད་ཀྱི་གཟུགས་སུ་བསྟན་པ་ཡང་ང་ཡིན་ནོ། །ངེས་པའི་དོན་ཡང་གོང་དུ་བསྟན་པ་ཁོ་ན་ཡིན་ནོ། །ཀུན་ཏུ་བཟང་པོ་ངོ་མ་ཤེས་པ་ཡང་། ཁྱོད་ཀླུ་བྱོལ་སོང་གི་རྒྱུད་ལས་གྲུབ་པའི་ལན་ཏེ། དད་པ་དང་གདུང་ཤུགས་དེས་ད་ལྟ་ང་ཡི་ཞལ་ཁུམ་པ་ཡིན་ནོ། །ལྷ་ཀུན་ཏུ་བཟང་པོ་བྱ་བ་ཞིག་ཡུལ་གཞན་ཞིག་ཏུ་བཙལ་བ་ཤེས་པས་ཤེས་བྱ་ང་མ་མཐོང་བ་ཡིན་ནོ། །ཀུན་ཏུ་བཟང་པོ་ལའང་བྱེ་བྲག་ནི་སེམས་ཅན་དྲང་པའི་དོན་དུ་གསུམ་ཙམ་མཆིས་ཏེ། ཐུགས་རྗེའི་སྟོན་པ་ཀུན་ཏུ་བཟང་པོ་ནི་ང་ཡིན་ཏེ། སེམས་ཅན་གྱི་དད་པའི་འབད་རྩོལ་དང་། བདེ་བར་གཤེགས་པ་རྣམས་ཀྱི་ཐུགས་རྗེའི་སྟོབས་དང་། ཏིང་ངེ་འཛིན་གྱི་རྩལ་ལས་ཐུགས་རྗེའི་སྟོན་པའི་བདག་ཉིད་དུ་སྣང་བ་ཡིན་ནོ། །བྱིན་གྱིས་བརླབས་པའི་སྟོན་པ་ཀུན་ཏུ་བཟང་པོ་ནི་བླ་མ་ཡིན་ཏེ།  བདག་གི་བྱིན་གྱིས་བརླབས་པས་སེམས་ཅན་རྣམས་ངེས་པའི་དོན་ཟབ་མོ་བསྟན་ཞིང་སྤང་བླང་གི་མིག་ཕྱེ་ནས་ཐར་པའི་ས་ལ་འདྲེན་པར་མཛད་པའོ། །སེམས་རང་བྱུང་གི་སྟོན་པ་ཀུན་ཏུ་བཟང་པོ་ནི། བྱིན་གྱིས་བརླབས་པའི་སྟོན་པ་ཀུན་ཏུ་བཟང་པོས་ངོ་སྤྲད་པའི་སོ་སོ་རང་རིག་པའི་ཡེ་ཤེས་ཡིན་ཏེ། དེ་ནི་སེམས་ཅན་ཀྱི་འདྲེན་སྟོན་སངས་རྒྱས་རྣམས་ཀྱི་ཐུགས་ཀྱི་གསང་བ་ཟབ་མོ་སངས་རྒྱས་སེམས་ཅན་གཉིས་གའི་ཡང་མེས་ཆེན་པོར་བཞུགས་པའོ། །སྟོན་པ་དེ་གསུམ་པོའང་དོན་དམ་པར་སེམས་རང་བྱུང་གི་སྟོན་པ་ཀུན་ཏུ་བཟང་པོ་ལ་འདུས་ཤིང་དེ་ནི་སྤྲོས་པའི་མཐའ་དགུ་དང་བྲལ་ཞིང་སྨྲ་བསམ་བརྗོད་མེད་ཆེན་པོར་གནས་སོ། །དེ་ཡང་ཡེ་ཤེས་སྙིང་པོ་ཁྱོད། ཀླུ་ཡི་བུ་མོ་བཟང་བཟའ་རིང་བཙུན་དང་བློ་ཁྱོན་གཅིག་པས་ཡུམ་དེ་ལ་གསས་མཁར་རིན་པོ་ཆེ་སྤྱི་སྤུངས་ཀྱི་མན་ངག་ཉུང་ལ་འདུས་པ་དར་དཀར་གཙུབ་ཤིང་ལ་དྲིལ་བ་ལྟ་བུ་ཡོད་པ་ལུང་ཞུས་ཤིག་གསུངས་ནས་ནམ་མཁའ་ལ་གཞའ་ཚོན་རྫོགས་པར་ལྟར་མི་སྣང་ངོ་། །ཞེས་སོ། །

གཉིས་པ་གསང་སྔགས་ཀྱི་བོན་སྡེ་བརྒྱུད་ཚུལ་དངོས་ལ་གཉིས། དངོས་བསྟན་དང་། འཕྲོས་སུ་འོལ་གླིང་དུ་གསང་སྔགས་ནམ་ཞིག་དར་བ་ངོས་བཟུང་བའོ། །དང་པོ་ལ་གཉིས། གསང་སྔགས་དང་། སེམས་ཕྱོགས་སོ། །དང་པོ་ལ་མདོར་རྒྱས་གཉིས་ལས། དང་པོ་ནི། ཡུམ་སྲས་གསང་འདུས་སྟག་ལ་བཞིས་གཡུ་ལུང་ཤེལ་ཕུག་གི་གནས་སུ་རིན་པོ་ཆེའི་སྒྲོམ་བུ་ཞལ་ཕྱེས་ནས་མན་ངག་གི་དོན་རྣམ་པ་གསུམ་དུ་བཀོད་དེ། དེའང་གསང་བ་འདུས་པས་མང་ལ་འབྲེལ་པ་དར་ལེ་རྒན་ལ་ཤེལ་གྱིས་བྲིས་ནས་ལྷ་གཤེན་ཡོངས་སུ་དག་པ་ལ་བརྒྱུད་པ་ལ། སྟེང་ལྷའི་ཡུལ་དུ་བསྒྲགས་པའི་དོན་རྒྱུད་རྒྱས་པ་ཕྲིན་ལས་ཀྱི་སྐོར་དུ་གྲགས། ཡུམ་བཟང་བཟའ་རིང་བཙུན་གྱིས་ཉུང་ལ་འདུས་པ་ཆུ་དར་སྔོན་པོ་ལ་བྲིས་ནས་གཙུབ་ཤིང་ལ་དྲིལ་ཏེ། འོག་ཀླུའི་ཡུལ་དུ་བསྣམས་ནས་ཀླུ་གྲུབ་ཡེ་ཤེས་སྙིང་པོ་ལ་བརྒྱུད་པ་ལ། མན་ངག་བསྡུས་པ་ངོ་སྤྲོད་ཀྱི་སྐོར་དུ་གྲགས། འཆི་མེད་གཙུག་ཕུད་ཀྱིས་འབྲིང་པོ་ཡང་ཁོལ་གྱི་སྐོར་རྒྱ་ཤོག་དྲི་མེད་ལ་གཡུ་ཡིས་བྲིས་ཏེ། རྒྱལ་གཤེན་མི་ལུས་བསམ་ལེགས་ལ་བརྒྱུད་པ་ལ་ལུང་དོན་འབྲིང་པོ་གྲགས་སོ། །བསེན་ཐུབ་ལས། གསང་བ་འདུས་པ་དང་། བཟང་བཟའ་རིང་བཙུན་དང་། འཆི་མེད་གཙུག་ཕུད་རྣམས་ཀྱིས་ལས་ཀྱི་རིམ་པ་ཞི་ཁྲོ་རྒྱུད་ཀྱི་སྙིང་པོ་རྒྱས་འབྲིང་བསྡུས་གསུམ་དུ་གསུངས་ཏེ་གསང་བ་འདུས་པས་རྒྱས་པ་ལྷའི་བོན་པོ་ཡོངས་སུ་དག་པ་ལ་བསྒྲགས་ཏེ་བརྒྱུད། ཡུམ་བཟང་བཟའ་རིང་བཙུན་གྱིས་ཞི་ཁྲོའི་གཙོ་བོ་རྒྱན་གཅིག་པ་ཡི་དམ་ནར་མར་སྒྲུབ་པ་ཀླུའི་བོན་པོ་ཡེ་ཤེས་སྙིང་པོ་ལ་གདམས་ཏེ་བརྒྱུད། འཆི་མེད་གཙུག་ཕུད་ཀྱི་དབང་ཆེན་ཞི་ཁྲོ་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ལ་བཤད་དེ་བརྒྱུད་དོ། །ཞེས་སོ། །འོ་ན་འགྲོ་མགོན་བློ་གྲོས་ཀྱིས། གཤེན་ལྷ་འོད་དཀར་གྱིས་ཏིང་ངེ་འཛིན་གྱི་བྱིན་གྱིས་བརླབས་ནས་སྟོན་པ་ཡེ་གཤེན་གཙུག་ཕུད་ལ་གསུངས་ལ། དེས་ཚིག་དང་ཡི་གེར་ཡང་གསུངས་སོ། །བར་དུ་གང་ལ་བརྒྱུད་ན་ཡུམ་བཟང་བཟའ་རིང་བཙུན་དང་གཤེན་གསང་པ་འདུས་པ་དང་དབལ་བོན་སྟག་ལ་མེ་འབར་གསུམ་ལ་གསུངས། དེ་དག་ལས་མན་ངག་མང་ལ་འབྲེལ་པ་དོན་རྒྱུད་རྒྱས་པའི་སྐོར་གཤེན་གསང་འདུས་པས་ལྷའི་གཤེན་པོ་ཡོངས་སུ་དག་པ་ལ་བརྒྱུད། མན་ངག་ཉུང་ལ་འདུས་པ་ངོ་སྤྲོད་ཀྱི་སྐོར་ཡུམ་བཟང་བཟའ་རིང་བཙུན་གྱིས་ཀླུ་གྲུབ་ཡེ་ཤེས་སྙིང་པོ་ལ་བརྒྱུད། མན་ངག་དམར་ལ་འདྲིལ་བ་ལུང་དོན་འབྲིང་པོའི་སྐོར་དབལ་བོན་སྟག་མེ་འབར་གྱིས་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ལ་བརྒྱུད། ཅེས་བཤད་པས། འབྲིང་པོའི་སྐོར་རྒྱལ་གཤེན་གྱིས་འཆི་མེད་དང་སྟག་ལ་ལས་ཞུས་ན་བརྒྱུད་ཁུངས་གཉིས་སུ་འགྱུར་བས་བརྒྱུད་རིམ་གྱི་ངེས་པ་གང་ལ་བཟུང་ཞེ་ན། གང་ལྟར་བཟུང་ཡང་འགལ་བ་མེད་དེ། སྤྱི་སྤུངས་དོན་རྒྱུད་ཀྱི་རྒྱལ་གཤེན་འཁྲུངས་རབས་ལས། རྒྱལ་གཤེན་མི་ལུས་བསམ་ལེགས་ཉིད་སུམ་ཅུ་རྩ་གསུམ་གྱི་གནས་སུ་གཤེགས་ནས། ཡུམ་སྲས་གཤེན་གསུམ་དང་དབལ་བོན་སྟག་ལ་མེ་འབར་དང་བཞི་ལས་བོན་ལུང་མནོས་སོ། །ཞེས་པས་སོ། །

གཉིས་པ་རྒྱས་བཤད་ལ་གསུམ། ལྷ་གཤེན། ཀླུ་གྲུབ། རྒྱལ་གཤེན་གསུམ་གྱིས་རང་རང་གིས་སྒྲུབ་པ་མཛད་ཚུལ་ལོ། །དང་པོ་ལ་དྲུག །གང་གི་སྒྲུབ་པའི་གཤེན། གང་དུ་བསྒྲུབས་པའི་གནས། གང་ཞིག་བསྒྲུབ་པའི་བོན། ཇི་ལྟར་སྒྲུབ་པའི་ཚུལ། དེ་ལྟར་བསྒྲུབས་པའི་འབྲས་བུ། དེ་ཉིད་བསྒྲུབ་པའི་དགོས་པའོ། །ཐོག་མ་གང་གིས་བསྒྲུབ་ན་ལྷ་རྣམས་འདྲེན་པའི་སྟོན་པ་ལྷའི་གཤེན་པོ་ཡོངས་སུ་དག་པ་ཉིད་ཀྱིས་བསྒྲུབ། གང་དུ་བསྒྲུབ་ན་སུམ་ཅུ་རྩ་གསུམ་གྱི་གནས་མཚལ་རི་ལྷའི་འདུན་ས་རུ་བསྒྲུབ། གང་ཞིག་བསྒྲུབ་ན་གསང་བ་འདུས་པ་ལས་ཞུས་པའི་མན་ངག་མང་འབྲེལ་དོན་རྒྱུད་རྒྱས་པའི་སྐོར་རྣམས་བསྒྲུབ། ཇི་ལྟར་བསྒྲུབ་ན་སྒྲུབ་པའི་རྫས་རྣམས་བསགས་ནས། ལྷ་མོ་བསེན་ཐུབ་མའི་སྤྲུལ་པ་ལྷ་མོ་འོད་ཟེར་མདངས་ལྡན་མ་སྒྲུབ་པའི་གྲོགས་སུ་བཙལ་ནས་བསྒྲུབས། བསྒྲུབས་པའི་འབྲས་བུ་ནི་ཐུན་མོང་དུ་སེ་གོལ་བརྡབས་པས་ཁྲུང་ཁྲུང་སྤྲུལ་པ་དང་། ལྗགས་མཆིལ་ལས་མེ་ཏོག་འཁྲུངས་པ་དང་། ལྷ་དང་ལྷ་མིན་འཐབས་ཏེ་ནད་མུག་འོང་བའི་ཚེ་མཁའ་ལ་ལྡིང་ནས་མེ་དཔུང་འགྱེད་པས་ལྷ་དང་ལྷ་མིན་གདུག་པ་ཅན་བསྲེགས་པ་སོགས་དང་། མཆོག་མཁའ་འགྱིང་ལ་ཐིམ་སྟེ་གཉིས་སུ་མེད་པར་གྲུབ། དགོས་པ་ནི་ལྷ་རྣམས་བོན་གྱིས་དབང་དུ་བསྒྱུར་ནས་གྲོལ་བར་མཛད་པའོ། །གཉིས་པ་ལའང་དྲུག་ལས། གང་གིས་ན་ཀླུ་ཁམས་གསལ་བའི་སྒྲོན་མ་ཀླུ་གྲུབ་ཡེ་ཤེས་སྙིང་པོས། གང་དུ་ན་གཡུ་ཡི་ཆུ་མིག་བརྒྱ་རྩའི་མགོ་བོར། གང་ཞིག་ན་མན་ངག་ཉུང་ལ་འདུས་པའི་བོན། ཚུལ་ཇི་ལྟར་ན་བཟང་ཟ་རིང་བཙུན་གྱི་སྤྲུལ་པ་ལྕམ་རྒྱུང་ནེ་རོག་བྱ་བ་གྲོགས་སུ་བཙལ་ནས་བསྒྲུབས། འབྲས་བུ་ནི་ཐུན་མོང་དུ་ཀླུའི་དྲོ་འདྲེན་པ་དང་ཆུར་འཕྱོ་བ་དང་མཁའ་ལས་མེ་ཏོག་གི་ཆར་འབེབས་པ་སོགས་དང་། མཆོག་སྐུ་ལུས་འོད་དུ་བསྡུས་ནས་ལྷ་དང་དབྱེར་མེད་དུ་གྲུབ། དགོས་པ་ནི་ཀླུ་རྣམས་བོན་གྱིས་ཁ་ལོ་བསྒྱུར་ནས་གྲོལ་བར་མཛད་པའོ། །གསུམ་པ་ལ་རྒྱལ་གཤེན་གྱིས་ཉམས་སུ་བཞེས་ཚུལ་དངོས་དང་། སེམས་ཕྱོགས་ཀྱི་བརྒྱུད་ཚུལ་གཉིས་ལས། དང་པོ་ལ་སྔ་མ་བཞིན་དྲུག་ལས། གང་གིས་ན་མི་རྣམས་འདྲེན་པའི་སྟོན་པ་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས། གང་དུ་ན་རྒྱལ་མཁར་བ་ཆོད་དུ། གང་ཞིག་ན་མན་ངག་དམར་ལ་འདྲིལ་བ་ལུང་དོན་འབྲིང་པོའི་བོན། ཚུལ་ཇི་ལྟར་ན་ཀུན་སྣང་གསལ་མའི་སྤྲུལ་པ་རྒོད་ལྕམ་དོན་འབར་བྱ་བ་གྲོགས་སུ་བཙལ་ནས་བསྒྲུབས། འབྲས་བུ་ནི་ཐུན་མོང་དུ་དགུན་ལ་མེ་ཏོག་གི་ཆར་འབེབས་པ་དང་རྒྱ་མཚོའི་ཀློང་དུ་མཆོད་རྟེན་བརྩིགས་པ་དང་ཏིང་འཛིན་གྱི་མེས་ལོག་ལྟ་ཅན་བསྲེགས་པ་དང་། མཆོག་ཟུང་འཇུག་གི་འབྲས་བུ་བརྙེས་པ། དགོས་པ་ནི་མི་རྣམས་བོན་གྱིས་དབང་དུ་བསྡུས་ནས་གྲོལ་བར་མཛད་པའོ། །དེ་ནས་ནམ་མཁའ་སྣང་མདོག་ལ་བརྒྱུད་པའོ། །

གཉིས་པ་སེམས་ཕྱོགས་ཀྱི་བརྒྱུད་ཚུལ་ལ་གཉིས། དགོངས་བརྒྱུད་དང་། ཚིག་བརྒྱུད་དོ། །དང་པོ་ནི། འགྲེལ་བཞི་ལས། སྟོན་པ་ཀུན་ཏུ་བཟང་པོ་ནས་བཟང་ཟ་རིང་བཙུན་བར། གོང་མའི་གོང་མ་གང་ཡིན་པས་འོག་མའི་འོག་མ་གང་ཡིན་པ་ལ་བྱིན་གྱིས་བརླབས་པའོ། །ཞེས་པ་ལྟར་གོང་མའི་དགོངས་ཉམས་འོག་མ་ལ་འཕོ་བའི་ཚུལ་དུ་བརྒྱུད་དོ། །གཉིས་པ་ནི། སྔ་མ་ལས། ཡུམ་བཟང་ཟ་རིང་བཙུན་གྱིས་མན་ངག་ཉུང་ལ་འདུས་པ་དར་དཀར་གཙུབ་ཤིང་ལ་དྲིལ་བ་ལ་གཡུ་ཡིས་བྲིས་ནས་ཀླུའི་ཡུལ་དུ་བརྒྱུད་དོ། །གསང་བ་འདུས་པས་མན་ངག་མང་ལ་འབྲེལ་པ་རིན་པོ་ཆེའི་བྱང་བུ་ལ་བྲིས་ཏེ་ལྷའི་ཡུལ་དུ་བརྒྱུད་པའོ། །ཞེས་པ་ལྟར་གཉིས་སུ་གྱེས་པའོ། །གསང་འདུས་ནས་ལྷ་གཤེན། དེས་རྒྱལ་གཤེན། དེས་ཀླུ་གྲུབ་སྙིང་པོ་ལ་བསྟན་ནས་དར་རོ། །དེའང་བཀའ་བརྒྱུད་དང་ཉམས་བརྒྱུད་ཟུང་དུ་འབྲེལ་པ་ཡིན་མོད་ཀྱི་མཚོན་བྱེད་ཚིག་ལ་བརྟེན་པས་ན་ཚིག་བརྒྱུད་ཅེས་བྱའོ། །དེས་ན་མི་ཡུལ་དུ་མང་འབྲེལ་ཉུང་འདུས་གཉིས་ཀའང་དར་ཏེ། གབ་པ་ལས། རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་ལྟ་བ་ཆེན་པོ་ཁྱད་པར་གྱི་བོན་ལྷ་གཤེན་ཡོངས་སུ་དག་པ་ལ་ཡང་གསན། མན་ངག་ཉུང་ལ་འདུས་པ་དགོངས་པ་ཉམས་ཀྱི་མན་ངག་ཀྱང་གསན་ཞིང་བསྟུན། ཞེས་པས་མང་འབྲེལ་ཉུང་འདུས་གཉིས་ཀ་ལྷ་ཀླུའི་གཤེན་པོ་གཉིས་ལས་གསན་པས་མི་ཡུལ་དུ་རྒྱས་འབྲིང་བསྡུས་པའི་བོན་གསུམ་ཀ་དར་རོ། །ཀླུ་གྲུབ་ཀྱིས་རྨ་ལོ་དར་དཔྱང་དང་དེས་སྣང་བ་མདོག་ཅན་ལ་བརྒྱུད་པས་སྔགས་སེམས་གཉིས་ཀའི་བརྒྱུད་པའི་མདོ་འཛིན་ནི་སྣང་མདོག་གོ །

གཉིས་པ་ཕུར་པའི་བརྒྱུད་ཚུལ་བཤད་པ་ལ་གསུམ། བོན་གང་ཞིག་གང་གིས་གསུངས་པ། དེ་གང་གིས་ཉམས་སུ་བླངས་པ། དེ་ཉིད་གང་ལ་བརྒྱུད་པ་དངོས་སོ། །དང་པོ་ལ་གཉིས། རྒྱུད་དང་། ལུང་སྒྲུབ་ཐབས་སོ། །དང་པོ་ལ་གཉིས། གང་གིས་གསུངས་པ། གང་གིས་བསྡུས་པའོ། །དང་པོ་ནི། འགྲེལ་ལས། འོག་མིན་ལྷུན་གྱིས་གྲུབ་པའི་གནས་ན་དབྱིངས་ཀྱི་ལྷ་ལྔས། རྩ་བའི་རྒྱུད་ཀ་བ་ནག་པོ། ཉོན་མོངས་རང་གྲོལ། རི་རོང་ནག་པོ། མེ་རི་འབར་བ། ཤ་འབལ་ནག་པོའི་རྒྱུད་དང་ལྔར་གསུངས། སྤྲུལ་པ་གྲུབ་པའི་གནས་ན་རུ་བཞིའི་ལྷས། རྒྱ་མདུད་འབར་བའི་རྒྱུད། ཆུ་སྲིན་རྔམ་པའི་རྒྱུད། འཇིག་རྟེན་ཕུང་བྱེད་ཀྱི་རྒྱུད། ཁམས་གསུམ་ཀུན་སྒྲོལ་གྱི་རྒྱུད་དང་བཞི་གསུངས་སོ། །ཞེས་སོ། །གཉིས་པ་ནི། རྩ་བའི་རྒྱུད་ལྔ། ཡན་ལག་གི་རྒྱུད་བཞི་དང་དགུ་པོ་དེ་དག་ཡུམ་ཆེན་ཐུགས་རྗེ་བྱམས་མས་བསྡུས་པར་འགྲེལ་ལས་བཤད་དོ། །གཉིས་པ་ལུང་སྒྲུབ་ཐབས་རྣམས་ནི། དོན་བསྡུས་རྩ་བའི་འགྲེལ་ལས། ལུང་སྒྲུབ་ཐབས་ལས་ཀྱི་བྱེ་བྲག་དང་བཅས་པ་རྣམས་རྒྱུད་ཀྱི་དོན་དང་མི་འགལ་བར། ཡེ་ཤེས་ཀྱི་སྟག་ལ་མེ་འབར་གྱིས་བཤད། སྤྲུལ་པའི་སྟག་ལ་མེ་འབར་གྱིས་བསྡུས། གང་ཟག་གི་སྟག་ལ་མེ་འབར་རྣམས་ཀྱིས་བསྒྲུབས་སོ་ཞེས་པའི་གསུམ་ལས། དང་པོ་ནི། དབྱིངས་ཀྱི་ལྷ་མཁའ་འགྱིང་ཐུགས་ཀྱི་སྤྲུལ་པ། ཡེ་ཤེས་ཀྱི་ཁྲོ་བོ་སྟག་ལ་མེ་འབར་དེ་ཉིད་དོ། །དེ་ཡང་རྒྱུས་མ་བསྐྱེད་ཅིང་རྐྱེན་གྱིས་མི་འཇིག་པའི་ཡེ་ནས་རང་བཞིན་ལྷུན་གྱིས་གྲུབ་པའི་ལྷ་ཡེ་ཤེས་ཀྱི་སྐུ་ལ་ཡེ་ཤེས་སྤྱན་ཤར་བ་ཐུགས་རྗེ་ཚད་མེད་པའི་བདག་ཉིད་དུ་བཞུགས་པ་དེ་ནི་ལུང་དང་མན་ངག་ཐམས་ཅད་ཀྱི་གསུངས་པ་པོ་ཡིན་ནོ། །གཉིས་པ་ནི། གོང་དུ་བཤད་པའི་ཡབ་ཡང་རྒྱལ་ལྷའི་རྒྱལ་པོ་དང་ཡུམ་སྟག་ཟ་ཧེ་ཏིང་མ་གཉིས་ཀྱི་སྲས་སུ་འཁྲུངས་པ་དེ་ཉིད་དེ། ཡེ་ཤེས་ཀྱི་སྟག་ལ་མེ་འབར་གྱི་སྤྲུལ་པའོ། །དེ་ནི་ལུང་དང་མན་ངག་གི་སྡུས་པ་པོ་སྟེ། བྱམས་མས་ལུང་བསྟན་པ་ལྟར་ལུང་སྒྲུབ་ཐབས་ཀྱིས་བསྡུས་པའོ། །རྣམ་པ་གཅིག་ཏུ་ན་དབལ་གྱི་བྲག་ཕུག་ཟླ་གམ་དུ་བསྒྲུབས་པས་ལེགས་པར་བསྡུས་པའོ། །

གསུམ་པ་ནི། ཡུལ་དབལ་ཡུལ་ཐང་བརྒྱད་ཀྱི་དབལ་བོན་ཁ་ཡལ་མེ་འབར་ལ་སོགས་དབལ་བོན་སྐལ་བ་ལྡན་པ་བཅོ་བརྒྱད་ཀྱིས་བསྒྲུབས་ཤིང་གྲུབ་པའི་རྟགས་ཐོན་པ་རྣམས་སོ། །དབལ་བོན་སྟག་ལ་མེ་འབར་ཞེས་པའི་སྒྲ་དོན་གང་ཡིན་ཞེ་ན། དབལ་ཞེས་པ་ནི་རྩེ་མོའི་དོན་ཏེ། དཔེར་ན་མེ་འབར་པའི་དཔུང་གིས་དངོས་པོ་ཐམས་ཅད་བསྲེག་པའི་ཚེ་མེ་ལྕེའི་རྩེ་མོས་སྲེག་པར་བྱེད་ལ། མེའི་དཔུང་གིས་འཇོམས་པར་བྱེད་ཅིང་མེའི་ལས་ནི་ཤིན་ཏུ་མྱུར་བས་སྐད་ཅིག་ལ་དངོས་པོ་གང་ཞིག་ཐལ་བར་བཏང་བའོ། །དཔེ་དེ་བཞིན་དུ་ཡེ་ཤེས་ཀྱི་མེས་ལས་དང་ཉོན་མོངས་པའི་རྣམ་པར་རྟོག་པ་ཐམས་ཅད་སྲེག་ཅིང་འཇོམས་པར་བྱེད་ཅིང་། ངོ་བོ་ཉིད་ཀྱི་རིག་པའི་གནས་ལུགས་རྟོགས་པའི་སྐད་ཅིག་ལ་མ་རིག་པ་འཇོམས་ཤིང་རིག་པའི་ཡེ་ཤེས་སུ་རྒྱས་པར་བྱེད་པ་དེ་ལྟ་བུའི་དགོངས་པ་དང་ལྡན་པས་ན་དབལ་ཞེས་བྱ། བོན་ཞེས་པ་ནི་རིག་པའི་ཡེ་ཤེས་མ་རྟོགས་པ་རྟོགས་པར་བྱེད་པའི་ཚིག་གི་བོན་ཕྱི་ནང་གསང་གསུམ་མམ་བོན་སྒོ་བརྒྱད་ཁྲི་བཞི་སྟོང་། ལམ་གྱི་བོན་སྤང་གཉེན་ལས་འདས་པའི་ཡེ་ཤེས་ཐུན་མོང་དུ་མ་གྱུར་པ། འབྲས་བུའི་བོན་རྟོགས་པ་མཐར་ཐུག་པ་མི་འགྱུར་བའི་བདེ་བ་ཆེན་པོའི་ཡེ་ཤེས་ཉིད་ཁོང་དུ་ཆུད་པས་ན་བོན་ཞེས་བྱ། སྟག་ཅེས་པ་ནི། སྟག་གི་རི་མོ་ཁ་དོག་སོ་སོར་གསལ་ཞིང་ལུས་མགོ་མཇུག་ཀུན་ལ་བཀྲ་བ་དང་། དཔའ་ངར་ཆེ་བ། མཆོང་རྩལ་རྫོགས་པ་ལྟར། དབལ་བོན་གྱི་དགོངས་པའང་ཅིས་ཀྱང་མ་བསྒྲིབས་པ། ཅིར་ཡང་གསལ་བ། བོན་སྤྱི་དང་རང་རང་གི་མཚན་ཉིད་སོ་སོར་མ་འདྲེས་པར་གསལ་བར་མཁྱེན་པ་དང་། བདུད་སྲིན་བགེགས་ཀྱི་དཔུང་ཚོགས་ལ་དཔའ་ཞིང་ངར་བ། ཁྲོ་ཞིང་གཏུམ་པ། རྫུ་འཕྲུལ་གྱི་རྩལ་རྫོགས་པས། བགེགས་རྣམས་ཟ་བ། ཉོན་མོངས་འཇོམས་པ། གང་ལའང་ཐོགས་པ་མེད་པའི་དོན་ནོ། །ལ་ཞེས་པ་ནི་འབྲེལ་བའི་ཚིག་གོ །དེའང་ལ་བོ་ཆེས་ལུང་པ་སོ་སོར་བཅད་པ་ལྟར། སྒྲོལ་བྱེད་དབལ་བོན་གྱིས་བསྒྲལ་བྱ་བདུད་སྲིན་དང་། ཉོན་མོངས་དང་འཁོར་བ་སྒྲོལ་བར་བྱེད་ལ། སྒྲོལ་བའི་སྟོབས་ཤུགས་ནི་མཐུ་རྩལ་དང་ཡེ་ཤེས་དང་རྫུ་འཕྲུལ་ཐམས་ཅད་དབལ་བོན་ཆེན་པོ་ཉིད་ལ་མངའ་ཞིང་། ཇི་ལྟར་མངའ་ན། ཕན་མེད་གནོད་མེད་མ་ཡིན་ཏེ་མེ་ལྟར་འབར་བ་མངའ་བས་ན་སྟག་ལ་མེ་འབར་ཞེས་བྱ་སྟེ། དཔེར་ན་མེ་གང་ལ་འབར་ན་ཤིང་ལ་འབར་ཞེས་པ་ལྟ་བུའོ། །དེའང་མདོར་བསྡུས་ནས་བསྟན་པ་ཡིན་གྱི། དོན་བསྡུས་འགྲེལ་ཆེན་ལས་དོན་རྟགས་ཉི་ཤུ་རྩ་གཉིས་ལ་སོགས་པའི་སྒོ་ནས་དབལ་བོན་སྟག་ལ་མེ་འབར་ཞེས་བརྗོད་པའི་རྒྱུ་མཚན་བཤད་པ་འདུག་གོ །

གཉིས་པ་གང་གིས་ཉམས་སུ་བླངས་པ་ལ་གཉིས། སྤྲུལ་པའི་སྟག་ལ་མེ་འབར་དང་། གང་ཟག་གི་སྟག་ལ་མེ་འབར་རྣམས་ཀྱིས་སྒྲུབ་པ་ཉམས་སུ་བླངས་ཚུལ་ལོ། །དང་པོ་ལ་ལྔ་ལས། དང་པོ་གནས་གང་དུ་བསྒྲུབ་པ་ནི། ཡུལ་ལྷོ་ནུབ་ཀྱི་མཚམས་སྲིན་པོ་འདུལ་བའི་གླིང་། རྒྱ་མཚོ་ཆེན་པོའི་དཀྱིལ་ན་དབལ་གྱི་རི་བོ་ཟུར་གསུམ་ཡོད་པའི་སྐེད་པར་ཚེར་ནག་གདུག་པའི་ཚལ་གསེབ་ཏུ་བྲག་ཕུག་ཁ་ནུབ་ཏུ་བལྟས་པ་ཁ་ཟླ་གམ་གཏིང་ཟུར་གསུམ་དུ་འདུག་པ་དེ་ནའོ། །གཉིས་པ་གང་གིས་བསྒྲུབ་ན་སྤྲུལ་པའི་དབལ་བོན་སྟག་ལ་མེ་འབར་ཉིད་ཀྱིས་སོ། །གསུམ་པ་གང་ཞིག་བསྒྲུབ་ན་དྲག་པོ་ཕུར་པའི་ལྷ་ཚོགས་བསྒྲུབ། བཞི་པ་དོན་ཆེད་ཅིའི་ཕྱིར་དུ་བསྒྲུབ་ན། སྲིན་པོ་དྷ་ཤ་གྷྲི་བ། བགེགས་ཆེན་བྱི་ན་ཡ་ག །བདུད་རྒྱལ་སྐྱེ་ཟ་ནག་པོ། གནོད་སྦྱིན་ཧ་ལ་གདོང་བརྒྱད་ལ་སོགས་པ་གཡུང་དྲུང་གི་བོན་ལ་སྡང་ཞིང་སེམས་ཅན་ཀུན་ལ་གནོད་ཅིང་འཚེ་བས། དེ་རྣམས་བསྒྲལ་ནས་ཐར་པར་བཀོད་ཅིང་། སངས་རྒྱས་ཀྱི་བསྟན་པ་དར་བ་དང་སེམས་ཅན་རྣམས་ལ་བདེ་སྐྱིད་འབྱུང་བའི་ཕྱིར་དུ་བསྒྲུབ་བོ། །ལྔ་པ་ཚུལ་ཇི་ལྟར་བསྒྲུབ་པ་ལ་གསུམ། དང་པོ་ལུང་བསྟན་ཐོབ་ཚུལ། བར་དུ་སྒྲུབ་པ་མཛད་ཚུལ། ཐ་མ་གྲུབ་པའི་འབྲས་བུ་བྱུང་བའི་ཚུལ་ལོ། །དང་པོ་ནི། དབལ་བོན་སྟག་ལ་མེ་འབར་གྱིས་སྒྲུབ་པ་ལས་སྦྱོར་དང་བཅས་པའི་རྫས་བསགས། བྱང་ཆུབ་སེམས་ཀྱིས་གཞི་བཟུང་སྙིང་རྗེ་འབའ་ཞིག་བསྒོམས་ནས་དྲག་པོ་ཕུར་པའི་ཕྲིན་ལས་ཀྱི་གཞུང་བསྲང་སྟེ་ཕུར་པའི་སྲུང་མ་རྣམས་ལས་ལ་སྦྲན་ཀྱང་སྲུང་མ་དམ་ལ་མ་འདུས་ཏེ་སྲིན་པོ་བསྒྲལ་མ་བཏུབ་པས་ཤིན་ཏུ་ཐུགས་ཆད་ནས་བཞུགས་པའི་ཚེ། ལྷ་མོ་ཐུགས་རྗེ་བྱམས་མ་མངོན་སུམ་དུ་མདུན་གྱི་ནམ་མཁའ་ལ་བྱོན་ནས་ལུང་བསྟན་པ་ནི། དབལ་བོན་སྟག་ལ་མེ་འབར་ཁྱོད། །ཅོལ་མེད་བྲག་ཕུག་སྟོང་པ་རུ། །སྙིང་རྗེ་རྩེ་གཅིག་བསྒོམ་པ་ཡིས། །དྲག་པོའི་སྲུང་མ་མི་ཆུན་པས། །བདུད་དང་སྲིན་པོ་མི་ཁུག་གིས། དེ་བས་སྟག་ལ་མེ་འབར་ཁྱོད། །ཞེ་སྡང་རྣམ་གསུམ་སེམས་ལ་བསྐྱེད། རྔམ་པ་དྲུག་གི་དོན་སྙིང་དང་། །ཤ་ཁྲག་དམར་གྱི་དམ་རྫས་གསོགས། །སྲུང་མ་སྡེ་གསུམ་དམར་ལ་དབབ། །ཐུགས་དམ་དྲག་པོས་སྲོག་ནས་དྲོང་། །གནམ་ས་བྲག་ལ་ཕུར་པ་ཐོབ། །ལས་ངན་སྲིན་པོ་བསྒྲལ་གྱུར་ན། །སངས་རྒྱས་བསྟན་པ་དར་བར་འགྱུར། །སེམས་ཅན་འགྲོ་དོན་དེ་ཡིན་ནོ། །དེ་སྐད་ལྷ་མོས་དབྱིངས་ནས་གསུངས། །དབལ་བོན་སྟག་ལ་མེ་འབར་ཡང་། །ཤིན་ཏུ་སྤྲོ་བའི་སེམས་སྐྱེས་ནས། །མཐིང་གི་མེ་ཏོག་སྤར་གང་གཏོར། །ཐུགས་རྗེ་བྱམས་མའི་སྐུ་ལ་བསྟོད། །དེ་ནས་དྲག་པོའི་ལས་ལ་ཞུགས་སོ། །ཞེས་སོ། །

གཉིས་པ་སྒྲུབ་པ་མཛད་ཚུལ་ནི། ལུང་ལས། དེ་ནས་སྟག་ལ་མེ་འབར་གྱིས། །དྲག་པོའི་དམ་རྫས་འཚོགས་པར་བྱས། །ཞེ་སྡང་དབལ་ཕུར་ནག་པོ་བསྒྲུབས། །ལྷ་དང་གསས་ཀྱི་དམག་དཔུང་སྦྲན། །དབང་དང་བྱིན་རླབས་མཐུ་དཔུང་བསྐྱེད། །དབལ་མོ་གཟེ་མ་ལས་ལ་བཀྱེས། །འགུག་འདྲེན་ཕུར་པའི་ཕོ་ཉ་བཏང་། །སྒྲོལ་བྱེད་ཨེ་ཀློང་འབྲུབ་ཁུང་དུ། །དྷ་ཤ་གྷྲི་བ་དངོས་སུ་བཀུག །ཞིང་ས་གསུམ་དུ་བསྒྲལ་བར་བྱས། །སྲིན་པོའི་གཟུགས་ཕུང་རྣམ་ཤེས་ཕྲལ། །གཟུགས་ཕུང་སོལ་སྒྱེ་ལྟ་བུ་ཞིག །ཅེས་སོ། །སྲིན་པོའི་རྣམ་ཤེས་ཐར་པ་བདེ་བའི་གནས་ལ་བཀོད་ནས་གཟུགས་ཕུང་དུར་ཁྲོད་ཀྱི་རྫས་སུ་བྱིན་གྱིས་བརླབས་པར་མཛད་དོ། །གསུམ་པ་བསྒྲུབས་པའི་འབྲས་བུ་ནི། ཐུན་མོང་དུ། རིག་འཛིན་འདུས་པ་ལས། སྟག་ལ་མེ་འབར་རྫུ་འཕྲུལ་དབལ་གྱི་གཤེན། བྲག་ཕུག་རོང་ཆེན་གནས་སུ་གྲུབ་པ་ཐོབ། སྲིན་པོའི་ཡུལ་ཁམས་བསྲེག་ནས་ལྷ་མིན་གྲོང་ཁྱེར་བཅོམ། བགེགས་དཔུང་བརླག་ནས་དབྱིངས་སུ་ལྷ་ལྔར་གྲུབ། བདུད་སྲིན་དཔུང་ཚོགས་བཤིག་ལ་ཕྱག་འཚལ་བསྟོད། ཅེས་གསུངས་པ་བཞིན་ནོ། །མདོར་ན་ཡེ་ཤེས་ཀྱི་ལྷ་བསྒྲུབས་ནས་གྲུབ་པའི་ཚུལ་དང་མཆོག་ཐུན་མོང་གི་དངོས་གྲུབ་བརྙེས་པའི་ཚུལ་བསྟན་པ་ཙམ་སྟེ། དོན་དུ་ཐུགས་རྗེ་ཡས་སྤྲུལ་པའི་གཤེན་རབ་ཆེན་པོ་སྟེ། གང་ལྟར་ཡང་རང་དབང་ཆེ་བའོ། །གཉིས་པ་གང་ཟག་གི་སྟག་ལ་མེ་འབར་རྣམས་ཀྱིས་སྒྲུབ་པ་ཉམས་སུ་བླངས་པ་ནི། དབལ་བོན་ཁ་ཡལ་མེ་འབར་ལ་སོགས་པ་དབལ་གཤེན་བཅོ་བརྒྱད་དེ། འོག་ཏུ་འཆད་འགྱུར་ལྟར་རོ། །གསུམ་པ་དེ་ཉིད་གང་ལ་བརྒྱུད་པ་དངོས་ནི། སྐུ་གསུམ་ནས་བྱིན་གྱིས་བརླབས་ནས་བརྒྱུད་དེ། འོག་མིན་བརྡལ་པ་ཆེན་པོའི་ཕོ་བྲང་ནས། ལོངས་སྤྱོད་རྫོགས་པའི་སྐུ་རང་བཞིན་དབྱིངས་ཀྱི་སྟོན་པ་མཁའ་འགྱིང་ལྷའི་རྒྱལ་པོས། གྲུ་གསུམ་ཨེ་ཡི་ཕོ་བྲང་དགྱེས་པ་ཆེན་པོའི་གཞལ་ཡས་སུ་ཡུམ་ཆེན་ཐུགས་རྗེ་བྱམས་མ་ལ་ཐུགས་རྗེ་ཆེན་པོས་བྱིན་གྱིས་བརླབས་ནས་བཤད། དེས་མཐིང་གུར་གཡུ་འཐིབས་ཀྱི་གསས་ཁང་དུ་སྤྲུལ་སྐུ་སྟོན་པ་གཤེན་རབ་མི་བོ་ལ་རྨི་ལམ་དང་མཐོང་སྣང་ལྟ་བུས་བཤད། དེས་དྲག་པོ་འོད་མ་མཚལ་ཡུལ་དུ་དབལ་བོན་སྟག་ལ་མེ་འབར་ལ་སྣོད་དང་བཅུད་ཀྱི་ཚུལ་དུ་བཤད། དེས་དབལ་ཡུལ་ཐང་བརྒྱད་དུ་དབལ་བོན་ཁ་ཡ་མེ་འབར་ལ་སོགས་པ། ཡུལ་ཁམས་བཅོ་བརྒྱད་ཀྱི་གནས་སུ་དབལ་བོན་བཅོ་བརྒྱད་རྣམས་ལ་རིམ་གྱིས་བཤད་ནས་བརྒྱུད་དོ། །

གསུམ་པ་གེ་ཁོད་ཀྱི་བརྒྱུད་ཚུལ་ལ་གཉིས། སྔགས་ཕྱོགས་དང་། སེམས་ཕྱོགས་སོ། །དང་པོ་ལ་གཉིས། རྒྱུད་ཇི་ལྟར་གསུངས་པ། གཡེན་དགུའི་སྡེ་བརྒྱད་དམ་ལ་བཏགས་ཚུལ་ལོ། །དང་པོ་ནི། ཚེ་ལོ་བརྒྱད་ཁྲི་ཐུབ་པའི་ཚེ་ན། བོན་སྐུ་གཡོ་བ་མེད་པའི་ངང་ལས་གཡོ་བ་ཡེ་ཤེས་ཀྱི་ཆོ་འཕྲུལ་དུ་ཡེ་ཤེས་ཀྱི་ལྷ་ཨ་ཏི་མུ་ཝེར་བྱ་བར་སྐུར་སྤྲུལ། དེའི་ངང་ལས་ལོངས་སྤྱོད་རྫོགས་པའི་སྐུ་རྫུ་འཕྲུལ་གྱི་ལྷ་ཀུ་བྱི་མང་སྐྱེས་ཞེས་བྱ་བ་བྱུང་། དེའི་ངང་ལ་འགྲོ་བ་ལོག་པར་རྟོགས་པ་རྣམས་གདུལ་བའི་དོན་དུ་སྤྲུལ་བའི་ལྷ་དབལ་ཆེན་གེ་ཁོད་བྱ་བར་སྐུ་སྤྲུལ་ནས་ཛོ་དམར་ཐིས་རྒྱུད་ལ་སོགས་པའི་རྒྱུད་རྣམས་གསུངས་སོ། །གཉིས་པ་ལ་གཉིས། གཡེན་དགུ་ཇི་ལྟར་བཏུལ་བ། མེ་རིའི་རྒྱུད་གསུངས་ཚུལ་ལོ། །དང་པོ་ནི། དབལ་ཆེན་གེ་ཁོད་ཉིད་ཡབ་ཀུན་ཐོག་ཏིང་ནམས་དང་། ཡུམ་ཤེལ་ཟ་འཕྲུལ་མོ་ཆེ་གཉིས་ཀྱི་སྲས་སུ་སྤྲུལ་ནས་སྲིད་པའི་གཡེན་དགུ་ལ་སོགས་སྡེ་བརྒྱད་འདུལ་བའི་ཕྱིར་དུ་གསེར་གྱི་རི་བདུན་ཁར་སྐུ་བཞེངས་ཏེ་གསེར་གྱི་གཏར་རྡོ་རྒྱ་མཚོར་འཕངས་པས། རི་རབ་ཀྱི་ཟུར་ཉིལ། རྒྱ་མཚོ་གཏིང་ནས་ཁོལ། གཡེན་དགུའི་སྡེ་བརྒྱད་རྣམས་ཀྱང་། ལ་ལ་ན། ལ་ལ་བརྒྱལ། ལ་ལ་འདར། ལ་ལ་ཁྲག་སྐྱུགས་ཏེ་ཤིན་ཏུ་འདར་ཞིང་དངངས་པའི་སྐབས་དེར་རྫུ་འཕྲུལ་གྱི་ལྷ་ཀུ་བྱི་མང་སྐྱེས་ཀྱིས། སྲིད་པའི་གཡེན་དགུ་ལ་སོགས་པའི་སྣང་སྲིད་ཀྱི་ལྷ་སྲིན་སྡེ་བརྒྱད་ཁྱེད་རྣམས་ན་བ་དང་། ངུ་བ་དང་། ཁྲག་སྐྱུགས་པ་དང་། བརྒྱལ་བ་དང་། ཆོ་ངེས་འདེབས་པ་ཅི་ཞེས་གསུངས་པས། དེ་རྣམས་ཀྱི་མཆིད་ནས་སྐུ་ལྷ་དབལ་ཆེན་གེ་ཁོད་ཀྱིས། དྲག་པོ་གསེར་གྱི་གཏར་རྡོ་སྒྲིལ་བས། རྒྱ་མཚོ་ཁོལ། གླིང་བཞི་ཚིག་རི་རབ་ཉིལ་ནས་བདག་ཅག་རྣམས་ན་བ་དང་། བརྒྱལ་བ་དང་། རེངས་པ་དང་། ཤི་བ་དང་། ཁྲག་སྐྱུག་པ་ལ་སོགས་པའི་སྐད་ཅིག་ལ་བརླག་འགྲོ་བ་འདུག་པས་ཤིན་ཏུ་འདར་ཞིང་དངངས་ནས་སྡུག་བསྔལ་བ་ཞེས་ཞུས་སོ། །དེའི་ཚེ་རྫུ་འཕྲུལ་གྱི་སྐུ་བྱི་མང་སྐྱེས་ཀྱིས་གསེར་གྱི་གཏར་རྡོ་དེ་རྒྱ་མཚོའི་གཏིང་ནས་ངས་བླངས་ན་ཁྱོད་རྣམས་བཀའ་ཉན་དམ་ལ་མི་འདའ་འམ་ཞེས་གསུངས་པས། གཡེན་དགུའི་སྡེ་བརྒྱད་རྣམས་མགྲིན་གཅིག་ཏུ་བཀའ་ལ་ཉན་ཞིང་དམ་ལ་མི་འདའ་འོ་ཞེས་ཞུས་པས། དེ་ནས་ཀུ་བྱི་མང་སྐྱེས་ཀྱི་ཞལ་ནས། དང་ར་ཧེ་ཅུ་ཞེས་བརྗོད་པས་རྒྱ་མཚོ་ཧུབ་ཀྱིས་བཏབ། རྩུ་མར་ཙུག་ཙེ་ན་ཞེས་བརྗོད་པས། གསེར་གྱི་གཏར་རྡོ་སྲིན་ལག་གིས་ནམ་མཁའ་ལ་ཐག་གིས་བླངས། ཤེ་མར་ལག་ཙེ་ནི་ཞེས་བརྗོད་པས། དབལ་ཆེན་གེ་ཁོད་དབུ་དགུ་ཕྱག་བཅོ་བརྒྱད་པ་ཅིག་ཏུ་སྤྲུལ་པས་སྲིད་པའི་གཡེན་དགུ་དང་སྡེ་བརྒྱད་རྣམས་ཀྱིས་བསྐོར་བ་དང་ལྷ་ཕྱག་འཚལ་ནས་རང་རང་སྲོག་གི་སྙིང་པོ་དང་། དམ་རྫས་མང་པོ་སྒྲུབ་ཐབས་ཕུལ་ཏེ་བཀའ་ཉན་གསུང་བསྡོད་བགྱི་བར་ཁས་བླངས་སོ། །གཉིས་པ་མེ་རིའི་རྒྱུད་རྣམས་ཇི་ལྟར་གསུངས་ཚུལ་ནི། དེ་ནས་སྟོན་པ་གཤེན་རབ་ཀྱིས་ནུབ་ཕྱོགས་གཡུང་དྲུང་རིའི་རྩེ་མོར། བྱིན་རླབས་སྤྲུལ་པའི་གཞལ་མེད་ཁང་དུ། གསང་བའི་འཁོར་ལ་མེ་རིའི་རྒྱུད་རྣམས་གསུངས། དེའི་བོན་ལ་མང་ཡང་བསྡུ་ན་གསུམ། སྲུང་བ་སྤུ་དང་། ཟློག་པ་ཐིས་དང་། བསད་པ་རླན་དང་གསུམ་མོ། །ཡང་ཙོ་སྐྱ་ཐེའུ་འདུལ་ཕྱི་ཡི་རྒྱུད། ཙོ་དམར་དགྲ་འདུལ་ནང་གི་རྒྱུད། མེ་རི་གྱད་ཕུར་གསང་བའི་རྒྱུད་དང་གསུམ་མོ། །དེ་དག་ཞང་ཞུང་ཁྲི་སྡེ་ལྕགས་ཀྱི་བྱ་རུ་ཅན་ལ་བརྒྱུད་དོ། །གཞན་ཡང་བསྐྱེད་རིམ་གྱི་རྒྱུད་དང་། སྒྲུབ་སྐོར་དུ་གཏོགས་པ་ནི། མངོན་རོལ་དང་། དབལ་ཆེན་རམ་པ་དང་། འབུམ་པ་ལ་སོགས་པ་ཤིན་ཏུ་མང་ནའང་ཡི་གེ་མང་པས་འཇིགས་ནས་མ་བྲིས་སོ། །

གཉིས་པ་སེམས་ཕྱོགས་ནི་རྫོགས་པ་ཆེན་པོའི་བརྒྱུད་ཚུལ་འཆད་པར་འགྱུར་བ་བཞིན་ནོ། །གཉིས་པ་རྫོགས་རིམ་མ་རྒྱུད་ཀྱི་བརྒྱུད་པའི་རིམ་པ་ལ་གསུམ། དང་པོ་གང་གིས་གསུངས་པ། བར་དུ་གང་གིས་བསྡུས་པ། ཐ་མ་གང་ལ་བརྒྱུད་པའོ། །དང་པོ་ལ་གཉིས། རྒྱུད་དང་། སྒྲུབ་པའི་སྐོར་རོ། །དང་པོ་ལའང་རྒྱུད་དང་འགྲེལ་པ་གཉིས་ལས། དང་པོ་ནི། འོག་མིན་འདའ་བ་མེད་པའི་ཕོ་བྲང་དུ་སྟོན་པ་ཀུན་ཏུ་བཟང་པོ་གསང་མཆོག་རྒྱལ་པོ་དེ། སྐུ་སྣང་ལ་རང་བཞིན་མེད་པར་ཞལ་ཕྱོགས་བཅུར་ཡོངས་སུ་གཟིགས་པ། གསུང་བརྗོད་བྱ་ལས་འདས་པར་ཏིང་ངེ་འཛིན་གྱི་སྒོ་ནས་བོན་སྟོན་པ། ཐུགས་དགོངས་དུས་གསུམ་སངས་རྒྱས་ཐམས་ཅད་དང་རོ་གཅིག་པ་དེ་ལ། འཁོར་ཕྱོགས་བཅུའི་སངས་རྒྱས་རྣམས་དང་། རིགས་ལྔའི་བདེ་གཤེགས་རྣམས་དང་། ས་བཅུའི་གཡུང་དྲུང་སེམས་དཔའ་རྣམས་དང་། ཞིང་ལྔའི་མཁའ་འགྲོ་མ་རྣམས་དང་། ལྷ་གསས་འཁོར་བསམ་གྱིས་མི་ཁྱབ་པ་རྣམས་ལ་བདུད་རྩིའི་ཆུ་བོའི་རྒྱུན་བཞིན་དུ་བོན་སྟོན་ཏོ། །དེ་ལའང་ལྟ་དགོངས་སྤྱོད་འབྲས་སྔགས་རྒྱུད་ཆེན་པོ་ལྔ། དེའི་ནང་ནས་སྟོན་པའི་ཞལ་བདུན་ནས་དུས་གཅིག་ཏུ་གསུངས་པའི་རྒྱུད་ཆེན་པོ་ཕྱོགས་གཡུང་དྲུང་རིའི་རྩེ་མོར། བྱིན་རླབས་སྤྲུལ་པའི་གཞལ་མེད་ཁང་དུ། གསང་བའི་འཁོར་ལ་མེ་རིའི་རྒྱུད་རྣམས་གསུངས། དེའི་བོན་ལ་མང་ཡང་བསྡུ་ན་གསུམ། སྲུང་བ་སྤུ་དང་། ཟློག་པ་ཐིས་དང་། བསད་པ་རླན་དང་གསུམ་མོ། །ཡང་ཙོ་སྐྱ་ཐེའུ་འདུལ་ཕྱི་ཡི་རྒྱུད། ཙོ་དམར་དགྲ་འདུལ་ནང་གི་རྒྱུད། མེ་རི་གྱད་ཕུར་གསང་བའི་རྒྱུད་དང་གསུམ་མོ། །དེ་དག་ཞང་ཞུང་ཁྲི་སྡེ་ལྕགས་ཀྱི་བྱ་རུ་ཅན་ལ་བརྒྱུད་དོ། །གཞན་ཡང་བསྐྱེད་རིམ་གྱི་རྒྱུད་དང་། སྒྲུབ་སྐོར་དུ་གཏོགས་པ་ནི། མངོན་རོལ་དང་། དབལ་ཆེན་རམ་པ་དང་། འབུམ་པ་ལ་སོགས་པ་ཤིན་ཏུ་མང་ནའང་ཡི་གེ་མང་པས་འཇིགས་ནས་མ་བྲིས་སོ། །

གཉིས་པ་སེམས་ཕྱོགས་ནི་རྫོགས་པ་ཆེན་པོའི་བརྒྱུད་ཚུལ་འཆད་པར་འགྱུར་བ་བཞིན་ནོ། །གཉིས་པ་རྫོགས་རིམ་མ་རྒྱུད་ཀྱི་བརྒྱུད་པའི་རིམ་པ་ལ་གསུམ། དང་པོ་གང་གིས་གསུངས་པ། བར་དུ་གང་གིས་བསྡུས་པ། ཐ་མ་གང་ལ་བརྒྱུད་པའོ། །དང་པོ་ལ་གཉིས། རྒྱུད་དང་། སྒྲུབ་པའི་སྐོར་རོ། །དང་པོ་ལའང་རྒྱུད་དང་འགྲེལ་པ་གཉིས་ལས། དང་པོ་ནི། འོག་མིན་འདའ་བ་མེད་པའི་ཕོ་བྲང་དུ་སྟོན་པ་ཀུན་ཏུ་བཟང་པོ་གསང་མཆོག་རྒྱལ་པོ་དེ། སྐུ་སྣང་ལ་རང་བཞིན་མེད་པར་ཞལ་ཕྱོགས་བཅུར་ཡོངས་སུ་གཟིགས་པ། གསུང་བརྗོད་བྱ་ལས་འདས་པར་ཏིང་ངེ་འཛིན་གྱི་སྒོ་ནས་བོན་སྟོན་པ། ཐུགས་དགོངས་དུས་གསུམ་སངས་རྒྱས་ཐམས་ཅད་དང་རོ་གཅིག་པ་དེ་ལ། འཁོར་ཕྱོགས་བཅུའི་སངས་རྒྱས་རྣམས་དང་། རིགས་ལྔའི་བདེ་གཤེགས་རྣམས་དང་། ས་བཅུའི་གཡུང་དྲུང་སེམས་དཔའ་རྣམས་དང་། ཞིང་ལྔའི་མཁའ་འགྲོ་མ་རྣམས་དང་། ལྷ་གསས་འཁོར་བསམ་གྱིས་མི་ཁྱབ་པ་རྣམས་ལ་བདུད་རྩིའི་ཆུ་བོའི་རྒྱུན་བཞིན་དུ་བོན་སྟོན་ཏོ། །དེ་ལའང་ལྟ་དགོངས་སྤྱོད་འབྲས་སྔགས་རྒྱུད་ཆེན་པོ་ལྔ། དེའི་ནང་ནས་སྟོན་པའི་ཞལ་བདུན་ནས་དུས་གཅིག་ཏུ་གསུངས་པའི་རྒྱུད་ཆེན་པོ་བདུན། ཁྱད་པར་ཟངས་འོད་འབར་བའི་ཞལ་ནས་ལམ་མངོན་སངས་རྒྱས་པའི་རྒྱུད། མཐིང་འབྲང་རྩ་བའི་ཞལ་ནས་གཞི་ཡེ་སངས་རྒྱས་པའི་རྒྱུད། ཀ་དག་ཡེ་ཤེས་ཀྱི་ཞལ་ནས་འབྲས་བུ་རྫོགས་སངས་རྒྱས་པའི་རྒྱུད་དང་གསུམ་གསུངས། དེ་ལའང་དབྱེ་བ་ཐིག་ལེ་བཞི་བཅུ་རྩ་ལྔ། དེ་བསྡུ་བ་གཞི་དྲུག །ལམ་དྲུག །དོན་དྲུག་ལ་སོགས་པ་གསང་སྔགས་མ་རྒྱུད་ཀྱི་རྩ་བ་ཡན་ལག་གི་རྒྱུད་དང་སྒྲུབ་པ་ལས་ཚོགས་བསམ་གྱིས་མི་ཁྱབ་པ་ཞིག་གསུངས་སོ། །གཉིས་པ་འགྲེལ་པ་ནི། བསམ་ལེགས་ཉིད་ཀྱི་གཞི་ལམ་འབྲས་གསུམ་གྱི་རྒྱུད། ཐིག་ལེ་བཞི་བཅུ་རྩ་ལྔ་དེ་དག་ས་བཅད་རྣམ་པ་ལྔ་རེས་གཏན་ལ་ཕབས་ནས་གསུངས་པ་རྣམས་ཏེ་རྒྱུད་འགྲེལ་དུ་ལྟའོ། །གཉིས་པ་སྒྲུབ་པ་ལ། རྒྱས་པ་ལྷ་སུམ་བརྒྱ་དྲུག་ཅུའི་དཀྱིལ་འཁོར་དང་། འབྲིང་པོ་ལྷ་དྲུག་ཅུའི་དཀྱིལ་འཁོར་དང་། དེའང་བསྡུས་པ་ལྷ་བཅུའི་དཀྱིལ་འཁོར་རྣམས་ཏེ། སྤྱིར་ན་མ་རྒྱུད་ཀྱི་སྒྲུབ་པ་ལ་བསམ་གྱིས་མི་ཁྱབ་པ་ཞིག་ཡོད་དོ། །གཉིས་པ་གང་གིས་བསྡུས་པ་ནི། བཀའ་རྒྱུད་རིན་པོ་ཆེ་དེ་དག་གསང་འདུས་བཟང་བཟའ་སོགས་ཀྱིས་མང་འབྲེལ་ཉུང་འདུས་ལ་སོགས་སུ་བསྡུས་ཤིང་། ལྷ་གཤེན་ཡོངས་སུ་དག་པ་དང་ཀླུ་གྲུབ་ཡེ་ཤེས་སྙིང་པོ་གཉིས་ལ་བསྟན་ནས་ལྷ་ཁམས་དང་ཀླུ་ཡུལ་དུ་དར་རོ། །གསུམ་པ་གང་ལ་བརྒྱུད་པ་ལ་གསུམ། བརྒྱུད་པའི་གཤེན་ངོས་བཟུང་བ། དེ་ཉིད་ཀྱིས་སྒྲུབ་པ་མཛད་ཚུལ། བསྒྲུབས་པའི་འབྲས་བུ་བསྟན་པའོ། །དང་པོ་ནི། གང་ལ་བརྒྱུད་ན། རྒྱལ་གཤེན་མི་ལུས་བསམ་ལེགས་ལ་བརྒྱུད་དེ། དེ་ཡང་དེ་ཉིད་ཀྱིས་སློབ་དཔོན་གང་ལ་བོན་སྡེ་གང་ཞིག་གསན་ཞེ་ན། ལྟ་བ་ཆེན་པོ་ཁྱད་པར་གྱི་བོན་ལྷའི་གཤེན་པོ་ཡོངས་སུ་དག་པ་ལ་གསན། གསང་སྔགས་ཀྱི་བོན་གསང་བ་འདུས་པ་ལ་གསན། རྫུ་འཕྲུལ་བཅུ་གསུམ་གྱི་བོན་སྟག་ལ་མེ་འབར་ལ་གསན། མན་ངག་ཟབ་མོའི་བོན་ཡེ་ཤེས་སྙིང་པོ་ལ་གསན། མཚན་ཉིད་སྡེ་ལྔའི་བོན་གཤེན་དྲང་སྲོང་རྒྱལ་བ་ལ་གསན། རིགས་པའི་གནས་ལྔའི་བོན་རྨ་ལོ་དར་དཔྱངས་ལ་གསན་ཏེ། དེ་ཡང་ལྷ་གཤེན་ལ་བོན་ཇི་ལྟར་གསན་ཞེ་ན། རྒྱལ་གཤེན་དེ་ཉིད་འོལ་མོའི་གླིང་གཡུང་དྲུང་དགུ་བརྩེགས་ཀྱི་རི་ལ་དགོངས་པ་བཞུགས་པའི་མདུན་དྲུང་དུ། ལྷ་མོ་དཀར་མོ་མཚན་དང་ལྡན་པ་ལྔ་བྱོན་ནས་འདི་སྐད་གསུངས། ཨེ་མ་ངོ་མཚར་རྒྱལ་བའི་སྲས། ཏིང་འཛིན་ཉམས་ཀྱི་ཁ་ཆུ་ལ། །སྐྱེས་མཆོག་འཐུམ་པར་མ་མཛད་པར། །དགའ་ལྡན་ལྷ་ཡི་ཕོ་བྲང་དུ། །མཚལ་རི་མདུན་ས་དཔལ་གྱི་རིར། །ཡོངས་སུ་དག་པ་ཡོངས་དག་ལ། །ཁྱད་པར་ལྟ་བའི་ཐག་བཅད་ཕྱིར། །འཁོར་བ་སྒྲོལ་བ་འཁོར་ལོའི་ཁྲིར། །བདེ་ཆེན་རོལ་པའི་སྐྱིལ་ཀྲུང་གི །ཉམ་ང་མེད་པར་བཞུགས་ནས་ཀྱང་། །གདེང་དང་ལྡན་པའི་ཡེ་ཤེས་ཀྱིས། །སྐྱོན་ལྷུང་མེད་པར་འབྱོན་པར་ཞུ། །དེ་སྐད་སྙན་པའི་དབྱངས་བླངས་པས། །ཐོག་བས་མྱུར་བའི་སྐད་ཅིག་གིས། །སུམ་ཅུ་རྩ་གསུམ་ལྷའི་ཡུལ་དུ། །གདོས་པའི་ལུས་བཅས་དངོས་སུ་ཕྱིན། །ཁྱད་པར་མཚལ་གྱི་རི་བོ་ལ། །ཨ་མོ་ལི་ཀའི་བཀའ་སྟེགས་སྟེང་། །རྒྱལ་བ་ཡོངས་སུ་དག་པ་ལ། བརྒྱ་བྱིན་ཉེ་དབང་འཁོར་བཅས་ཀུན། །གུས་བཏུད་བོན་ལ་ཉན་ཅིང་སྣང་། །སེམས་རྒྱུད་དད་པའི་རླུང་གིས་གཡོས། །ལུས་བརྡབ་ས་ལ་བརྐྱང་ཕྱག་འཚལ། །བླ་མའི་ཞལ་ནས་བཀའ་སྩལ་པ། །ལེགས་སོ་ལེགས་སོ་མི་ཡི་ལུས། །ལྷའི་ཡུལ་བགྲོད་པས་བསམ་པ་ལེགས། །རྫོགས་སངས་རྒྱས་ནས་ང་ཡི་བར། །བརྒྱུད་པ་གཞན་གྱིས་མ་ཆོད་པར། བླ་མེད་ལྟ་བའི་བོན་འདི་ལ། །རབ་ཏུ་ཉོན་ཅིག་རིགས་ཀྱི་བུ། །ཞེས་གསུངས་པ་ལྟར། མང་འབྲེལ་ལྟ་བའི་བོན་ལ་ལོ་བཅུ་གཉིས་སུ་གསན་ནས་རང་གནས་སུ་གཤེགས་སོ། །ཁྱད་པར་ཐུགས་ཀྱི་གཏད་སོ་ཡང་སྙིང་མ་རྒྱུད་སྐོར་གསུམ་ལ་མཛད་པ་ནི། ཕྱི་རྣམ་དག་པདྨ་ཀློང་ཡངས་ཀྱི་དཀྱིལ་འཁོར་གཤེན་ཡང་ལྷ་གནམ་གཤེན་ལ་ཞུས་ནས་སྒྲུབ་པ་མཛད། ནང་ཀུན་གསལ་བྱམས་མ་ཆེན་མོའི་བོན་སེང་སྒྲ་ལ་ཞུས་ནས་སྒྲུབ་པ་མཛད། གསང་བ་ཐུགས་རྗེ་ཉི་མའི་རྒྱུད་ལྷ་བོན་ལ་ཞུས་ནས་ཐུགས་དམ་མཛད་པས་ཤིན་ཏུ་ཡང་ཐུགས་ཆེས་ནས་བཞུགས་པའི་སྐབས་ཤིག་ན། སླར་ཡང་ཡེ་ཤེས་ཀྱི་མཁའ་འགྲོ་མ་ལམ་གྱི་བྱ་ར་མ་དྲུག་དངོས་སུ་བྱོན་ནས། རིགས་ཀྱི་བུ་ཁྱོད་ཀྱིས་མ་རྒྱུད་ཀྱི་གདམས་པ་ཤེས་སམ་གསུངས་པས། བདག་གིས་མཁས་པ་ཆེ་དྲུག་ལ་གཏུགས་པས་མཁས་ལགས་བྱས་པས། མདུན་གྱི་རྒྱ་མཚོ་ནས་ཆུ་ཡོལ་ཆེན་གང་བཅུས་ནས། དེ་ལས་རྩའི་ཉག་མས་བླངས་ནས་ལག་ཏུ་གཏད་དེ། མ་རྒྱུད་ཀྱི་བོན་ནི་རྒྱ་མཚོ་དང་འདྲ། སློབ་དཔོན་ལ་ཡོད་པ་ནི་ཐོད་པ་གང་པོ་འདི་དང་འདྲ། ཁྱོད་ཀྱིས་ཤེས་པ་ནི་རྩྭ་མཆོག་འདི་དང་འདྲའོ། །ཕྱོགས་ཙམ་ཡང་ད་དུང་མ་རྟོགས་པ་ཡིན། ཞེས་གསུངས་པ་དང་ཐུགས་ཤིན་ཏུ་རྨུགས་ནས་ཕྱག་འཚལ་ཏེ། ད་ཅི་ལྟར་བྱས་ན་མཐར་ཐུག་པ་རྟོགས་ཞེས་གསོལ་བས། བསླབ་པའི་ཕུགས་ནི་བཟང་བཟའ་རིང་བཙུན་ཡིན་ཏེ། མ་རྒྱུད་ཀྱི་མངའ་བདག་ལགས་སོ། །ཞེས་གསུངས་སོ། །དེ་ནས་མི་ལུས་བསམ་ལེགས་ཀྱང་བྱ་ཁྱུང་སུམ་གྲུས་པ་ཞིག་ཏུ་སྐུ་སྤྲུལ་ནས་མཁའ་འགྲོ་མ་རྣམས་གཤེགས་པའི་རྗེས་སུ་བྱོན་ནས། དགའ་ལྡན་ལྷའི་གནས་ན་རིན་ཆེན་གཡུ་སྟེང་ཚལ། རྩེ་དྲུག་ལྷུན་གྱི་སྒང་གཡུ་ལུང་ཤེལ་གྱི་བྲག་ཕུག་ཏུ་ཕྱིན་པས། དེའི་ཚེ་བཟང་བཟའ་རིང་བཙུན་ནི་ཀྱཻ་མ་འོད་མཚོའི་ཆ་བྱད་དུ་ཞུགས་ཏེ། གསང་མཆོག་མཐར་ཐུག་གི་དཀྱིལ་འཁོར་ནམ་མཁའི་མཐའ་ལ་ཐུག་པ་སྙམ་བྱེད་པར། ལྷ་སུམ་བརྒྱ་དྲུག་ཅུ་གདན་ལ་འདོམ་རེས་འཕགས་པར་བཞུགས་པར་སྤྲུལ་ཏེ། དཔའ་བོ་དཔའ་མོ་ཚོགས་ཀྱི་འཁོར་ལོ་དང་རྗེས་སུ་འབྲེལ་པར་དབང་བཞི་ཡོངས་རྫོགས་བསྐུར། སངས་རྒྱས་རྒྱུད་གསུམ་ལེའུ་རྩིས་བྱང་དང་བཅས་པ་དབུགས་གཅིག་གི་ཡུན་གྱིས་གསུངས་ནས། མཐིང་གི་བྱང་བུར་གསེར་གྱིས་ཡི་གེར་བྲིས་པ་ཕྱག་ཏུ་བཞག་སྟེ། ཀུན་ཏུ་བཟང་པོ་ཉིད་ཀྱིས་ཞལ་ནས་གསུངས། གསང་བའི་མཁའ་འགྲོ་མཆོག་གིས་དངོས་སུ་ཞུས། མ་རྒྱུད་མངའ་བདག་ལ་ཡོངས་སུ་བརྒྱུད། །ལུང་ལྡན་རྒྱལ་སྲས་ཁྱོད་ལ་རབ་ཏུ་གཏད། །གསང་སྔགས་རྒྱལ་པོ་རྒྱུད་སྡེ་ཀུན་གྱི་མཆོག །ཉི་མའི་སྙིང་པོ་ཁྱོད་ཀྱིས་འཛིན་པར་གྱིས། །མང་པོའི་སྣང་བ་འཆིང་བུའི་ནོར་བུ་སྟེ། །འདོད་པ་དགུ་འགྱུར་མ་ཡིན་གཞན་ལ་མེད། །ནམ་མཁའི་རང་བཞིན་སྣང་བའི་སྒྲོན་གཅིག་པོ། །སྐྱེས་བུའི་ཐུགས་ལ་ཤར་རམ་མ་ཡི་ངག །བུ་ལ་སྦྱིན་གྱི་སྤྲོས་པ་ཆོད་ལ་སྒོམ། །སངས་རྒྱས་ཞིང་བགྲོད་ལམ་འབྱེད་འབྲས་བུ་ཐོབ། །ཅེས་གསུངས་ནས་བསྟན་པ་གཏད་དོ། །གཉིས་པ་སྒྲུབ་པ་མཛད་ཚུལ་ནི། སླར་མིའི་ཡུལ་རྒྱལ་བའི་མཉེས་ཚལ་བྱ་བར། ཕྱོགས་བཞི་དབུས་དང་ལྔར་རི་བོ་ཆེན་པོ་དྲི་ཟ་གནོད་སྦྱིན་ཀླུ་དབང་གཤིན་རྗེ་མཁའ་འགྲོ་མ་རྣམས་དང་། ལྷ་འདྲེ་གདུག་པ་ཅན་མང་དུ་འཚོགས་པའི་རི་དབུས་མར་ཤེལ་གྱི་མཆོད་རྟེན་དང་བྲག་ཕུག་ཡོད་པ་ལ་མཁའ་འགྱིང་དཀར་པོ་ཕྱག་བཞི་པའི་སྐུ་རང་བྱུང་ཡོད་པར་བཞུགས་པས། མཁའ་འགྲོ་མ་རྣམས་ཀྱིས་འཇིག་རྟེན་གྱི་ལྷ་འདྲེ་དང་། གནས་ཉེར་བཞིའི་མཁའ་འགྲོ་ཐམས་ཅད་བསྐུལ་ནས་དམག་དྲངས་ཏེ་ཐོག་དང་མཚོན་ཆའི་ཆར་པ་དང་། ཁྲག་གི་སྐྱིན་འདང་དང་། མེའི་རྨ་འདང་དང་། ནད་ཀྱི་བུ་ཡུག་དང་། མི་སྙན་པའི་སྒྲ་དང་ཆས་ནས་བྱུང་བས་བསམ་ལེགས་ཉིད་ནམ་མཁའ་ལ་འཕུར་ཏེ། དཔག་ཚད་གསུམ་གྱི་ཐད་ན་གསང་མཆོག་མཐར་ཐུག་གི་སྐུར་བཞེངས་ཏེ། མཐའ་གནོན་གཤེན་བརྒྱད་དང་བཅས་པས་བར་སྣང་ལ་ཁྲོ་བོ་རོལ་པའི་གར་བཞི་བཅུ་རྩ་ལྔ། ཁྲོ་མོ་རྔམ་པའི་གར་བཞི་བཅུ་རྩ་ལྔར་བསྒྱུར། བརྟུལ་ཞུགས་མཁའ་འགྲོའི་གླུ་བཞི་བཅུ་རྩ་ལྔ་བླངས་པས་དམག་ཐམས་ཅད་ས་ལ་ལྷུང་སྟེ་རོ་ལྟར་མྱོས་ནས། སྲོག་སྙིང་ཕུལ་བ་དང་། དམ་བཅའ་བ་དང་། བཀའ་སྲུང་བྱེད་པར་ཁས་བླངས་སོ། །དེ་ནས་དབུས་ཀྱི་གསང་མཆོག་གི་རིའི་རྩེ་མོར་ཤེལ་བྲག་རྒོད་བས་མི་ཐར་བ་ཡོད་པ་ལ་དགོངས་པར་བཞུགས་སོ། །དེ་ལྟར་དུ་ད་ལྟའི་སྐབས་སུའང་དབུས་རྒྱང་གྲགས་གཅིག་གི་ནམ་མཁའ་ལ་བསམ་ལེགས་བཞུགས་པའི་གདན་ཁྲི་འཐུག་རྔམ་ཆེ་བ་ས་ལ་མ་ལྷུང་བ་དང་། ཤར་གྱི་ནམ་མཁར་བདུད་ཀྱིས་ཁྲོ་ཆུའི་ཕ་ཝཾ་འཕང་པ་སྡིགས་མཛུབ་གཏད་པས་ལམ་དུ་ལུས་པ་དང་། བྱང་གི་ནམ་མཁར་གནོད་སྦྱིན་གྱི་གྱད་རྡོ་ས་ལ་མ་ལྷུང་བ་དང་། ནུབ་ཀྱི་ནམ་མཁར་ཀླུ་འཕྱོ་ནས་བྱུང་བ་ལ་གནམ་ལྕགས་ཀྱི་ཕུར་པས་བཏབ་པ་དང་། ལྷོའི་ནམ་མཁའ་ལ་གཤིན་རྗེའི་དམག་ལྷགས་པར་རལ་གྲི་འཕང་པའི་ལྡིང་སྐོར་ད་ལྟར་ཡང་སྒ་ར་ར་འཁོར་བ་ཡོད་དོ། །དེ་ལྟར་རྒྱལ་གཤེན་ཉིད་ལོ་དུ་མར་དགོངས་པར་བཞུགས་པས་རྒྱལ་སྲིད་ཀྱི་འབངས་རྣམས་མཇལ་བའི་ཐབས་མ་རྙེད་ནས། བློན་འཁོར་རྣམས་བཞུགས་པས་བྲག་རྩ་ནས་སྨྲེ་སྔགས་བཏོན་པས་དགོངས་པ་ལས་བཞེངས་ཏེ། ཁྱོད་རྣམས་དེ་ལྟ་བུའི་གདུང་བ་མི་དགོས་ཀྱི། ངས་རྒྱུད་དང་མཐུན་པར་ཕྱི་ནང་གསང་གསུམ་ཀྱི་བཅའ་བ་བྱའོ་གསུངས་ནས། ཕྱིའི་རྒྱལ་ཁམས་ནི་རྣམས་དག་པདྨ་ཀློང་ཡང་གི་ལུགས་སུ་བསྐྱངས་ཏེ། ཡུལ་སྡེ་སོ་གཉིས་ལ་རྒྱལ་ཕྲན་སོ་གཉིས་བསྐོས། ཁྲིམས་ནི་དྲང་སྲོང་ཐེག་པ་དང་བསྟུན་ཏེ་སྲོག་བཅད་ན་མགོ་གཅོད། མ་བྱིན་བླངས་ན་མིག་འབྱིན། རྫུན་སྨྲས་ན་ལྕེ་འདྲལ། ལོག་པར་གཡེམ་ན་འབྲས་བུ་ཕྱུངས། དེ་ལྟར་བྱས་པས་རྒྱལ་ཁམས་ན་ངན་པ་མེད་ཅིང་བདེའོ། །ནང་རྒྱལ་འཁོར་རྣམས་ནི་ཀུན་གསལ་བྱམས་མ་ཆེན་མོ་འབུམ་གྱི་ལུགས་སུ་བསྐྱངས་ཏེ། ཞིང་ཁམས་ཀྱི་སྤྱི་རྗེ་བཞི། ཁྲིམས་ཀྱི་འདུལ་དཔོན་བརྒྱད། བཀའ་གཉེར་གྱི་དཔང་པོ་བཅུ་དྲུག ། ཡོན་ཏན་གྱི་བློ་འཛིན་སོ་གཉིས། ཕྲིན་ལས་ཀྱི་འདུལ་དཔོན་ལྔ་བཅུ་རེ་བསྐོས་ལ། ཁྲིམས་ནི་གཡུང་དྲུང་སེམས་དཔའི་ལུགས་དང་བསྟུན་ཏེ། འགྲོ་བའི་དོན་དུ་གང་འགྱུར་བ་དང་། ལས་འགྲུབ་གང་ཆེ་བ་དང་། དགེ་བའི་སྟོབས་གང་ཆེ་བ་དང་། བསྟན་པའི་བྱ་བ་བསྒྲུབས་པས་བསྟན་འགྲོའི་བདེ་སྐྱིད་འཕེལ་ལོ། །

གསང་བ་རྒྱལ་པོའི་ཕོ་བྲང་ནི་གསང་མཆོག་ཐུགས་རྗེ་ཉི་མ་དཀྱིལ་འཁོར་གྱི་ལུགས་སུ་བསྐྱངས་ཏེ། རི་བོ་ཆེན་པོ་ལྔ་ལ་གསས་ཁང་ཆེན་པོ་ལྔ། དེ་ལ་བདེ་ཆེན་གྱི་མཆོད་རྟེན་བཞི་བཞི། མཐུ་རྩལ་གྱི་འདུ་གནས་བརྒྱད་བརྒྱད། འདོད་ཡོན་འབྱུང་བའི་གྲོང་ཁྱེར་བཅུ་དྲུག་རེ། དེའི་ཕྱི་རིམ་དུ་རིན་པོ་ཆེའི་རྩིགས་པ་དཀྱུས་རིམ་གཉིས་སྦགས་པ། ནང་ཁྱམས་སུ་ཁྲིམས་ཀྱི་སྡེ་སྐྱོང་བའི་ཕོ་བྲང་བརྒྱ་ཉི་ཤུ། ཕྱི་ཁྱམས་སུ་འདོད་ཡོན་ལོངས་སྤྱོད་ལྡན་པའི་སྡེ་ཆེན་ལྔ་བཅུ་རྩ་གཉིས་ཀྱི་ཕོ་བྲང་། མཐར་ལྕགས་རིས་བསྐོར་བ་ལ་དམག་གི་རྒྱལ་པོ་བཞི། དྲག་པོའི་ཁྲིམས་སྐྱོངས་བརྒྱད། དེ་དག་རེ་རེ་ལའང་འཁོར་འབངས་བྲན་དང་བཅས་པའི་མཁར་དགུ་བརྒྱ་དགུ་བཅུ་རྩ་དགུ   །དབུས་ཀྱི་མཁར་ཆེན་བརྒྱད་བརྒྱ་བཞི་བཅུ་དང་སྟོང་རྩ་བརྒྱད་བརྩིགས་ནས། ཁྲིམས་ནི་ཨ་དཀར་ཐེག་པའི་ལུགས་དང་བསྟུན་ཏེ། རྒྱལ་པོ་དང་བློན་པོ་དང་བླ་མ་དང་རྒྱལ་ཁྲིམས་དང་རྒྱལ་བུའི་དཔེས་མཚོན་ནས་བསྐྱངས་པས། མཐར་ཐུག་གི་འབྲས་བུ་འགྲུབ་བོ། །ཞེས་བཀས་བཅད་པས་འཁོར་རྣམས་ལ་མི་མིན་རྣམས་ཀྱིས་གྲོགས་བྱས་ཏེ་ལོ་གསུམ་གྱི་ཁོངས་སུ་དེ་ཇི་ལྟ་བར་འགྲུབ་པ་ནི་རྒྱལ་མཁར་བ་ཆོད་ཅེས་བྱའོ། །དེ་ལྟར་གསས་ཁང་ཆེ་བཞི་ལ་སྔགས་ཀྱི་བླ་མ་ཆེ་བཞིས་གསང་སྔགས་ཀྱི་བཤད་གྲྭ   །མཆོད་རྟེན་བཞི་ལ་སྒོམ་གྲྭ །མཁར་ཆེན་བརྒྱད་ལ་ཐེག་ཆེན་གྱི་སྒྲུབ་གྲྭ །དབུས་ཀྱི་ཕོ་བྲང་ན་མ་རྒྱུད་ཀྱི་ཉམས་ལེན་པ། ཤར་རི་ན་བཞུགས་པ་རྣམས་ལྟ་བ་ཆེན་པོའི་བོན་དང་། དེ་བཞིན་ཏུ་བྱང་ན་རྫུ་འཕྲུལ་ཆེན་པོའི་བོན་དང་། ནུབ་ན་མཚན་ཉིད་སྡེ་ལྔའི་བོན་དང་། ལྷོ་ན་སྒྲུབ་པ་ཆེན་པོའི་བོན་དང་། ནང་འཁོར་རྣམས་ལ་མན་ངག་ཟབ་མོའི་བོན་དང་། ཕྱི་འཁོར་དུ་གནས་པ་རྣམས་ལ་རིག་པའི་གནས་ལྔའི་བོན་ཏེ་དེ་དག་ལ་འཆད་ཉན་སྒོམ་སྒྲུབ་བྱེད་དོ། །དེ་ལྟར་རྒྱལ་ཁྲིམས་ཀྱང་བོན་ཁྲིམས་ཀྱི་ལུགས་སུ་བསྐྱངས་པས་དཀར་པོའི་དགེ་ཚོགས་བླ་ལྷག་ཏུ་འཕེལ་བར་མཛད་དོ། །གསུམ་པ་སྒྲུབ་འབྲས་ནི། དེ་ལྟར་རྒྱལ་གཤེན་ཆེན་པོའི་ལོ་ལྔ་བཅུར་གཞི་ལ་གདར་ཤ་བཅད་དེ་བསྒོམས། དེ་ནས་འཁོར་ལ་ཞལ་བསྟན་ཏེ། དབང་བཞི་ཡོངས་རྫོགས་བསྐུར། གཞི་ཡེ་སངས་རྒྱས་པའི་རྒྱུད་བཤད་པས་འཁོར་ཕལ་མོ་ཆེས་མཆོག་ཐུན་གྱི་དངོས་གྲུབ་ཐོབ་པོ། དེ་ནས་ཡང་ལོ་ལྔ་བཅུར་ལམ་ལ་གཏིང་དཔག་བཅད་དེ་བསྒོམས། དེ་ནས་འཁོར་ལ་ཞལ་བསྟན་ཏེ་རྫོང་ཡངས་པ་ཅན་གྱི་ཚལ་དུ་ཚོགས་ཁང་བརྩིགས་ཏེ་རྒྱལ་གཤེན་ཉིད་དཔག་ཚད་གཅིག་གི་ནམ་མཁར་འཕགས་ཏེ་འཇའ་གུར་རིམ་ལྔར་བཞུགས་ནས་གསང་མཆོག་གི་ལྷ་ཚོགས་སྤྱན་དྲངས་ནས་ཚོགས་ཀྱི་འཁོར་ལོས་མཆོད་ནས་ལམ་མངོན་སངས་རྒྱས་པའི་རྒྱུད་བསྟན་པས་གྲུབ་པ་ཐོབ་པ་དཔག་མེད་དང་མཁའ་ལ་བཞུད་ནུས་པ་ལྔ་བརྒྱ་བྱུང་ངོ་། །དེ་ནས་ལོ་ལྔ་བཅུར་འབྲས་བུའི་དོན་ལ་ཐག་བཅད་དེ་བསྒོམས། དེ་ནས་འཁོར་རྣམས་ལ་ཞལ་བསྟན་ཏེ་འབྲས་བུ་རྫོགས་སངས་རྒྱས་པའི་ཁྲིད་བརྒྱད་བསྟན་པས་རྒྱལ་མཁར་བ་ཆོད་ཀྱི་སེམས་ཅན་ཀུན་ལ་ཡེ་ཤེས་ཕེབས་ནས་ལུས་འཇའ་འོད་དུ་ཡལ། སེམས་བོན་ཉིད་དུ་གྲོལ་ཏེ་སངས་རྒྱས་སོ། །དེའི་ཚེ་མགུར་དུ་གསུངས་པ། བཀའ་རྒྱུད་ཟབ་མོ་ཀུན་གྲགས་ཀུན་ཏུ་བཟང་། །བརྒྱུད་པ་ཉེ་མོ་བཟང་ཟ་ཐུགས་རྗེའི་ཡུམ། །གདམས་ངག་ཟབ་མོ་སངས་རྒྱས་རྒྱུད་གསུམ་བོན། །སྒོམ་སྲན་ཆེན་པོ་མི་ལུས་བསམ་ལེགས་གཤེན། །སྒོམ་ཡུན་རིང་པོ་ལྔ་བཅུ་ཕྲག་གསུམ་བསྲིང་། །སྒོམ་རྟགས་མཐོན་པོ་རྒྱལ་ཁམས་ལྷག་མེད་བསྒྱུར། །མེས་ལས་ཚ་འཁྲུངས་ཀུན་ཏུ་བཟང་པོའི་རྒྱུད། །ཀུན་ཏུ་ངན་པའི་སྐྱོན་གྱིས་གོས་མ་མྱོང་། །མ་ལས་བུ་སྐྱེས་བཟང་ཟ་རིང་བཙུན་སྲས། །བཟང་པོའི་ཆོ་རིགས་སངས་རྒྱས་བསྟན་པ་བཞག །རྗེ་ལ་བསླབ་སྦྱངས་གཡུང་དྲུང་སེམས་དཔའི་རིགས། །ཡང་རྒྱལ་འབྲུག་སླག་མིན་པ་གྱོན་མ་མྱོང་། །དཀའ་བ་སྤྱད་པའི་གཤེན་རབ་སྟོན་པའི་བུ། འཕགས་པའི་ས་གསུམ་མིན་པ་སྡོད་མ་མྱོང་། །བྱ་བ་བྱས་པས་རྫོགས་སངས་རྒྱས་པར་ངེས། །སྨིན་གྲོལ་མཆོག་ལ་སེམས་ཅན་མང་པོ་བཀོད། །མི་ལུས་ཐོབ་པ་དོན་ཡོད་རེད་པར་ངེས། །རྒྱལ་ཁྲིམས་བོན་དུ་བསྒྱུར་ནས་དགེ་བཅུར་བསྒྱུར། །བསམ་པ་ལེགས་པ་མཐའ་རུ་ཕྱིན་པར་ངེས། །སེམས་བསྐྱེད་འཁོར་བ་མ་སྟོང་བར་དུ་བསྐྱངས། །དགོངས་པའི་ངར་ལ་མཁའ་འགྲོ་མཉེས་པར་ངེས། རྟགས་དང་མཚན་མ་ཀུན་གྱིས་མཐོང་སར་བཞག །ང་བཞིན་བྱེད་ན་ང་བཞིན་འོང་བར་བྱེད། །གདམས་པ་ཟབ་མོ་གནད་དུ་བསྣུན་པ་ཡིན། །ཞེས་སོགས་བདེ་ཆེན་རྟོགས་པའི་དགྱེས་གླུ་ཡང་བླངས་སོ། །དེ་ནས་ནམ་མཁའ་སྣང་མདོག་གིས་ཞུས་ཏེ་རིམ་པར་བརྒྱུད་དེ་ད་ལྟར་ཡང་ཕྱོགས་ཀུན་ཏུ་དར་བཞིན་པའོ། །

གསུམ་པ་རྫོགས་ཆེན་གྱི་བརྒྱུད་རིམ་ལ་གཉིས། ཞང་ཞུང་དང་། རྒྱ་གར་གྱི་བོན་སྡེ་བརྒྱུད་ཚུལ་ལོ། །དང་པོ་ལ་གསུམ། བཀའ་རྒྱུད་སྐོར་བཞི། བསྒྲགས་པ་སྐོར་གསུམ། སེམས་སྨད་སྡེ་དགུའོ། །དང་པོ་ལ་དགོངས་བརྒྱུད་དགུ་ནས་བརྒྱུད་ཚུལ་ནི། ལྟ་བ་སྤྱི་གཅོད་ཀྱི་བཤད་བྱང་ལས། བོན་ཉིད་ཁྱབ་བདལ་དབྱིངས་ཀྱི་འོག་མིན་ནས། །ཡེ་ཉིད་སྟོན་པ་བརྗོད་མེད་བོན་སྐུ་ཡིས། །རང་བྱུང་ཀ་དག་སྐྱེ་མེད་ངང་ཉིད་ནས། །ཐུགས་རྗེའི་སྟོན་པའི་ཐུགས་ཀྱི་དཀྱིལ་དུ་བཤད། །ཡེ་ནས་བརྗོད་དུ་མེད་པའི་དོན་དུ་གོ །མི་གཡོ་རྟོག་མེད་རང་གསལ་འོག་མིན་ནས། །ཐུགས་རྗེའི་སྟོན་པ་ཀུན་ཏུ་བཟང་པོ་ཡིས། །ཐུགས་རྗེའི་གཡོ་བ་མེད་པའི་ངང་ཉིད་ལས། །སྤྲུལ་པའི་སྟོན་པའི་ཐུགས་ཀྱི་དཀྱིལ་དུ་བཤད། །ཀུན་ཁྱབ་ནམ་མཁའ་ལྟ་བུའི་དོན་དུ་གོ །རང་སྣང་ལྷུན་གྲུབ་བདེ་ཆེན་འོག་མིན་ནས། མ་གཡོས་ངང་ལས་གཡོ་བའི་ཆོ་འཕྲུལ་བསྟན། བོན་གྱི་སྐུ་ལ་མཚན་དང་དཔེ་བྱད་རྫོགས། །གང་ལ་གང་འདུལ་གང་མོས་སྐུ་རུ་སྟོན། །སྤྲུལ་པའི་སྟོན་པ་གཤེན་ལྷ་འོད་དཀར་གྱིས། །ཐུགས་རྗེ་ཆེན་པོའི་བྱིན་རླབས་ངང་ཉིད་ལས། །ཅིར་ཡང་སྤྲུལ་པའི་སྟོན་པ་ཉིད་ལ་བཤད། །མཐའ་དབུས་མེད་པའི་འོད་ཀྱི་སྙིང་པོ་ཅན། །མཁའ་ལ་ཉི་ཤར་ལྟ་བུའི་དོན་དུ་གོ །བར་ལྷ་འོད་གསལ་སྤྲུལ་པའི་འོག་མིན་ནས། །སྤྲུལ་པའི་སྟོན་པ་ཚད་མེད་འོད་ལྡན་གྱིས། །ཡེ་ཤེས་རང་གསལ་ཆེན་པོའི་ངང་ཉིད་ནས། །འཕྲུལ་གཤེན་སྣང་ལྡན་ཐུགས་ཀྱི་དཀྱིལ་དུ་བཤད། །ཉི་འོད་ཉི་ཟེར་ལྟ་བུའི་དོན་དུ་གོ །མགོན་བཙུན་ཕྱ་ཡུལ་གསེར་སྟེང་འོག་མིན་ནས། །ཐབས་ཆེན་སྟོན་པ་འཕྲུལ་གཤེན་སྣང་ལྡན་གྱིས། །རང་རིག་རང་ཤར་སྒྲིབ་མེད་ངང་ཉིད་ནས། །བར་ཀློང་སྟོན་པའི་ཐུགས་ཀྱི་དཀྱིལ་དུ་བཤད། །ཆུ་དང་ཆུ་ཟླ་ལྟ་བུའི་དོན་དུ་གོ། སུམ་ཅུ་རྩ་གསུམ་འོད་གསལ་འོག་མིན་ནས། །བར་སྣང་ཁུ་བྱུག་སྤྲུལ་པའི་སྟོན་པ་ཡིས། །ཐབས་ཤེས་དབྱེར་མེད་རོལ་པའི་ངང་ཉིད་ནས། །གསང་བ་ཡུམ་གྱི་ཐུགས་ཀྱི་དཀྱིལ་དུ་བཤད། །སྣང་ལ་རང་བཞིན་མེད་པའི་དོན་དུ་གོ །རིན་ཆེན་གཡུ་སྟེང་ཚལ་གྱི་འོག་མིན་ནས། །བཟང་ཟ་རིང་བཙུན་ཤེས་རབ་ཡུམ་ཉིད་ཀྱིས། །དབྱིངས་ཉིད་སྟོང་པ་ཉིད་ཀྱི་ངང་ཉིད་ནས། །འཆི་མེད་གཙུག་ཕུད་ཐུགས་ཀྱི་དཀྱིལ་དུ་བཤད། །གསལ་སྟོང་དབྱེ་བ་མེད་པའི་དོན་དུ་གོ །གཡུ་ལུང་ཤེལ་ཕུག་གསང་བའི་འོག་མིན་ནས། །མཁའ་དབྱིངས་སྤྲུལ་པའི་སྟོན་པ་འཆི་མེད་ནས། །དགོངས་པའི་ཉིང་ཁུ་ཕུལ་དུ་ཕྱིན་པ་འདི། །རྒྱུད་ལུང་མན་ངག་ཚིག་དོན་འབྲེལ་པ་རུ། བརྒྱུད་ཁུངས་སྟོན་པའི་ཐུགས་ཀྱི་དཀྱིལ་དུ་བཤད། །གསང་བའི་མན་ངག་དོན་རྣམས་འདུས་པར་གོ །ལྷ་ཡུལ་བ་རབ་གསང་བའི་འོག་མིན་ནས། །མན་ངག་ཀུན་འདུས་གསང་བ་འདུས་པ་ཡི། །ཐེག་པའི་ཡང་རྩེ་རྒྱུད་ལུང་རྩ་བ་འདི། ལྷ་ཀླུ་མི་གསུམ་ཉི་ཤུ་རྩ་བཞི་ལ། །ཐུགས་ནས་ཐུགས་སུ་རིག་པ་ཐབས་ཀྱིས་བརྒྱུད། ཅེས་པས། དེའང་ཡེ་ཉིད་ཀྱི་སྟོན་པ་ནི་བོན་ཉིད་ཀྱི་སྐུ་དང་། འདིའི་སྐབས་ཀྱི་ཐུགས་རྗེའི་སྟོན་པ་ནི་བོན་གྱི་སྐུ་སྟེ་གཞི་ཀ་དག་དང་རིག་པ་གཉིས་སུ་མཚོན་པའོ། །དེ་ལྟར་ཡང་གཡུང་དྲུང་ཚིག་རྐང་བཅུ་གཉིས་པའི་ཀླད་དོན་ལས། ཡེ་ཉིད་ཀྱི་སྟོན་པ་ཀུན་ཏུ་བཟང་པོ། ཅིར་ཡང་མཚོན་དུ་དཀའ་སྟེ། གདོད་ནས་བརྗོད་མེད་ཆེན་པོར་བཞུགས་སོ། །ཐུགས་རྗེའི་སྟོན་པ་ཀུན་ཏུ་བཟང་པོ་ཐུགས་རྗེ་ཀུན་ལ་ཁྱབ་པར་བཞུགས་སོ། །ཞེས་སོ། །དེའང་ཡེ་ཉིད་ཀྱི་སྟོན་པས་ཐུགས་རྗེའི་སྟོན་པ་ལ་བརྒྱུད་པ་ནི། རང་གི་རང་ལ་རང་དུ་བརྒྱུད་པ་སྟེ། དབྱིངས་ལ་རིག་པ་ཤར་བས་ཡེ་ནས་བརྗོད་དུ་མེད་པར་གོ་བའོ། །ཐུགས་རྗེའི་སྟོན་པས་ཐུགས་མི་གཡོ་བའི་ངང་ནས་སྤྲུལ་པའི་སྟོན་པ་ལ་བརྒྱུད་དེ། སྤྲུལ་པའི་སྟོན་པ་གཤེན་ལྷ་འོད་དཀར་ནི་དབྱིངས་རིག་ཟུང་འཇུག་གི་རྩལ་ལས་བྱུང་བ་སྟེ། སྔ་མ་ལས། ཐུགས་ཉིད་མ་གཡོས་པའི་ངང་ལས། གཡོ་བ་ཡེ་ཤེས་ཀྱི་ཆོ་འཕྲུལ་དུ་སེམས་ཅན་རྣམས་ལ་ཚད་མེད་པའི་སྙིང་རྗེ་ཤར་རོ། །ཚད་མེད་པའི་སྙིང་རྗེ་དེས་སེམས་ཅན་ཐམས་ཅད་ལ་ཕྱོགས་རིས་མེད་པར་ཁྱབ་པར་གྱུར་ཏོ། །སྙིང་རྗེ་དེ་ཉིད་ཐུགས་རྗེའི་བདག་ཉིད་དུ་སངས་རྒྱས་པའི་རྟགས་སུ་སྟོན་པ་གཤེན་ལྷ་འོད་དཀར་ཞེས་བྱ་བ། ཆུ་ཟླའི་དཀྱིལ་འཁོར་ལྟར་གསལ་ལ་འཚེར་བ། སྐུ་སྣང་ལ་རང་བཞིན་མེད་པ། མཚན་དང་དཔེ་བྱད་ཡོངས་སུ་རྫོགས་པ་འཁོར་དང་ཞིང་ཁམས་དང་བཅས་པ་ཤར་བར་གྱུར་ཏོ། །ཞེས་སོ། །རྣམ་པ་གཅིག་ཏུ་ན་འོག་མིན་ཆུང་ངུའི་སྤྲུལ་པའི་སྟོན་པ་གཤེན་ལྷ་འོད་དཀར་ཞེས་བྱ་སྟེ། སྤྲུལ་པ་དང་སྤྲུལ་གཞིའི་ཚུལ་དུའང་བཤད་དུ་ཡོད་དོ། །གང་ལྟར་ཡང་སྤྲུལ་པའི་སྟོན་པ་དེས་དབྱིངས་ཡེ་གཉིས་སུ་མེད་པ་ནམ་མཁའ་ལྟ་བུར་གོ་ནས་རིག་པའི་སྟོན་པ་ཚད་མེད་འོད་ལྡན་ལ་བརྒྱུད་དེ། དེ་ནི་སྟོན་པ་དེའི་ཐུགས་རྗེ་ལས་སྤྲུལ་པ་རང་ལས་མི་གཞན་པའི་རང་སྣང་གི་འཁོར་ཏེ། སྔ་མ་ལས། དེའི་ཐུགས་ཀྱི་འོད་ཟེར་ལས་ཐུགས་རྗེ་མ་འགགས་པའི་རྩལ་དུ་རིག་པ་འོད་ཀྱི་ཁྱེའུ་ཆུང་ཞེས་ཀྱང་བྱ། ཚད་མེད་འོད་ལྡན་ཞེས་བྱ་བ་བྱུང་སྟེ། ཡེ་ཇི་བཞིན་པའི་སངས་རྒྱས་རིག་པ་རང་སྣང་ཅན་དང་ཐབས་གཅིག་ཏུ་བཞུགས་སོ། །ཞེས་སོ། །རིག་པའི་སྟོན་པས་མཁའ་ལ་ཉི་ཤར་ལྟར་རིག་པ་གསལ་འགྲིབ་མེད་པར་གོ་ནས་ཐབས་ཀྱི་སྟོན་པ་འཕྲུལ་གཤེན་སྣང་ལྡན་ལ་དགོངས་པའི་ངང་ནས་བརྒྱུད། དེས་རིག་པ་དང་རྩལ་མ་འགགས་པ་ཉི་མ་དང་ཟེར་གྱི་ཚུལ་དུ་གོ་ནས། བར་ཀློང་གི་སྟོན་པ་རིག་པའི་ཁུ་བྱུག་ལ་བརྒྱུད། དེས་ཆུ་དང་ཆུ་ཟླ་ལྟར་སྣང་སྟོང་དབྱེར་མེད་དུ་གོ་ནས་ཡུམ་བཟང་ཟ་རིང་བཙུན་ལ་བརྒྱུད། དེས་ངོ་བོ་འགྱུར་མེད་སྟོང་ལ་མ་འགགས་པར་གོ་ནས་སྲས་འཆི་མེད་གཙུག་ཕུད་ལ་བརྒྱུད། དེས་བོན་དང་བོན་ཅན་གསལ་སྟོང་དབྱེར་མེད་དུ་གོ་ནས་གཤེན་གསང་བ་འདུས་པ་ལ་བརྒྱུད་དོ། །དེ་ནས་རྣམ་ཐར་ཆེན་མོ་ལས། གཤེན་གསང་བ་འདུས་པས་ལྷ་བོན་ཡོངས་སུ་དག་པ་ལ་བརྒྱུད་དེ་སྟེང་ལྷའི་ཡུལ་དུ་བསྟན་པ་འཕེལ་ལོ། །དེས་ཀླུའི་བོན་པོ་བ་ནམ་སྐྱོལ་པོ་ལ་བརྒྱུད་དེ་འོག་ཀླུའི་ཡུལ་དུ་བསྟན་པ་འཕེལ་ལོ། །དེས་མིའི་བོན་པོ་ཁྲི་ལྡེ་ཟམ་བུ་ལ་བརྒྱུད་དེ་བར་མིའི་ཡུལ་དུ་བསྟན་པ་འཕེལ་ལོ། །ཞེས་པ་ལྟར་རོ། །དེས་ན་འཆི་མེད་ཡན་ལ་རིག་པ་ཐབས་བརྒྱུད་ཅེས་པ་དགོངས་པས་བྱིན་གྱིས་བརླབས་ནས་བརྒྱུད་པས་དགོངས་བརྒྱུད་དང་དོན་གཅིག་ལ། འཆི་མེད་ནས་རྒྱུད་ལུང་མན་ངག་གསུམ་དུ་ཕྱེས་ཏེ་ཚིག་ཏུ་གསུངས་ནས་གསང་འདུས་ནས་རིམ་གྱིས་བརྒྱུད་པ་ལ་འཁྲུགས་མེད་ཅེས་བྱའོ། །གཉིས་པ་བསྒྲགས་པ་སྐོར་གསུམ་གྱི་བརྒྱུད་རིམ་ནི། ཡེ་ཉིད་ཀྱི་སྟོན་པ་ཀུན་ཏུ་བཟང་པོའི་ཐུགས་ཉིད། ཐུགས་རྗེའི་སྟོན་པ་གཤེན་ལྷ་འོད་དཀར་གྱིས་དགོངས་པའི་ངང་ནས་རྟོགས། ཐུགས་རྗེའི་སྟོན་པའི་དགོངས་པ་ཇི་ལྟ་བ་སྤྲུལ་པའི་སྟོན་པ་ཡེ་གཤེན་གཙུག་ཕུད་ཀྱི་ཐུགས་ལ་ཤར་ནས་བརྒྱུད་པ་ནི་དགོངས་པའི་བྱིན་གྱིས་བརླབས་ནས་བརྒྱུད་པའོ། །ཡེ་གཤེན་གཙུག་ཕུད་ཀྱིས་ལྷ་ཀླུ་མི་བོན་གསུམ་གྱི་སྙན་དུ་བསྒྲགས་ནས་བརྒྱུད་པ་སྟེ། དེའི་ཕྱིར་བསྒྲགས་གསུམ་གྱི་བོན་ཞེས་བྱའོ། །དེ་གསུམ་གྱིས་སྒྲོགས་ལུགས་གསུམ་དུ་གྱེས་ཏེ། ལྷ་བོན་གྱིས་གདམས་ངག་མང་ལ་འབྲེལ་པ་རིན་པོ་ཆེའི་བྱང་བུ་ལ་བྲིས་ཏེ་ལྷའི་ཡུལ་དུ་སྤྱན་དྲངས། ཀླུ་གྲུབ་ཀྱིས་མན་ངག་ཉུང་ལ་འདུས་པ་དར་དཀར་ལ་གཡུ་ཡིས་བྲིས་ཏེ་ཀླུའི་ཡུལ་དུ་སྤྱན་དྲངས། རྒྱལ་གཤེན་གྱིས་མན་ངག་འབྲིང་པོའི་སྐོར་རྣམས་ཤོག་བུ་ཀེ་རུ་ལ་བྲིས་ཏེ་མིའི་ཡུལ་དུ་སྤྱན་དྲངས་ནས་བསྟན་པ་སྤེལ་ལོ། །

གསུམ་པ་སེམས་སྨད་སྡེ་དགུའི་བརྒྱུད་ཚུལ་ནི། སྤྱི་སྤུངས་ཀྱི་སྐབས་སུ་བཤད་པ་བཞིན་ནོ། །གཉིས་པ་རྒྱ་གར་གྱི་བོན་སྡེའི་བརྒྱུད་ཚུལ་ལ་གཉིས། མདོར་བསྟན་པ། རྒྱས་པར་བཤད་པའོ། །དང་པོ་ནི། སྒྲ་འགྲེལ་ལས། གང་དུ་གསུངས་པའི་གནས་ནི་འོག་མིན་ནོ། །གང་གིས་གསུངས་པའི་སྟོན་པ་ནི་གཤེན་ལྷ་འོད་དཀར་རོ། །གང་ལ་གསུངས་པའི་འཁོར་ལ། རང་བཞིན་གཉིས་སུ་མེད་པའི་འཁོར་ནི་ཀུན་སྣང་ཁྱབ་པ་ལ་སོགས་དབྱིངས་ཀྱི་ལྷ་ལྔའོ། །ཐུགས་རྗེའི་སྤྲུལ་པའི་འཁོར་ནི་རྒྱལ་ཚབ་སྐྱེས་བུ་སྟོན་པ་ལ་སོགས་བསྐལ་བཟང་གི་བདེ་གཤེགས་སྟོང་རྩ་གཉིས་སོ། །རིག་པ་ཁྱད་པར་ཅན་གྱི་འཁོར་ནི་གཡུང་དྲུང་དཔའ་བོ་གསས་དང་། སེང་གེ་ཟབ་མོ་ལ་སོགས་པའོ། །གང་ཞིག་གསུང་པའི་བོན་ནི། རྫོགས་ཆེན་སྤྱིའི་བོན་གྱི་སྡེ་ཚན་རྣམས་དང་། ཁྱད་པར་ཐེག་པ་མངོན་དུ་བཤད་པའི་མདོ་རྒྱུད་ལ་སོགས་པ་བསམ་གྱིས་མི་ཁྱབ་པ་དག་གོ་ཞེས་གསུངས་པ་བཞིན་ནོ། །གཉིས་པ་ལ་གསུམ། རྫོགས་ཆེན་གྱི་བོན་སྡེའི་ངོས་བཟུང་། སེམས་ཀློང་མན་ངག་སྡེའི་དབྱེ་བ། བྱེ་བྲག་ཏུ་གནས་སྟོན་པ་འཁོར་དུས་བསྟན་པ་སྡུད་པ་པོ་བྱུང་ཚུལ་ལོ། །དང་པོ་ནི། ཡེ་ཁྲི་མཐའ་སེལ་གྱི་རྒྱུད་ཀྱི་བཤད་གཞིའི་འཕྱོངས་ལས། མཚན་མ་ཚིག་གི་རྫོགས་ཆེན་ལ་སྡེ་ནི་གསུམ། ཀློང་ནི་དགུ། བམ་པོ་ནི་ཉི་ཁྲི་སུམ་སྟོང་། ཤྭ་ལོ་ཀ་འབུམ་ཕྲག་དྲུག་ཅུ་རྩ་བརྒྱད་དང་ལྔ། གཟེར་བུ་བརྒྱ་དང་བརྒྱད་ཅུ་རྩ་དགུ། གེགས་སེལ་སྟོང་དང་བཞི་བཅུ་རྩ་དགུ། གནས་ཆེན་པོ་བརྒྱད་བརྒྱ་དང་སུམ་ཅུ་རྩ་གཉིས། ལེའུ་ཁྲི་ཕྲག་གསུམ་དང་སྟོང་ཕྲག་བདུན། མིང་ཐོགས་ཀྱི་རྒྱུད་ཁྲི་ཕྲག་ཕྱེད་དང་ཉིས་སྟོང་། བརྗོད་བྱ་དཔག་གིས་མི་དཔོག་ནམ་མཁའ་འདྲ་བ་ཞིག་བཀའ་སྩལ་པ་ནི་དབང་པོ་རབ་ལ་དགོངས་ཏེ་བཀའ་སྩལ་པའོ། །ཞེས་སོ། །གཉིས་པ་ལ་གསུམ། སེམས་སྡེ། ཀློང་སྡེ། མན་ངག་སྡེའོ། །དང་པོ་ལ། ངོ་བོ་དང་། དབྱེ་བ་གཉིས་ལས། དང་པོ་ནི། བོན་ཐམས་ཅད་རང་བྱུང་ཡེ་ཤེས་ཉག་གཅིག་ལས་གཞན་དུ་གྱུར་པ་རྡུལ་ཙམ་ཡང་མེད་པས་སྤང་བྱའི་མཐའ་ལས་གྲོལ་བར་འདོད་པའོ། །དབྱེ་ན་སྡེ་བདུན་ཏེ། སྣ་ཚོགས་སུ་སྣང་བ་སེམས་ཡིན་དུ་སྨྲ་བའི་རྫོགས་ཆེན་པ་དང་། །འབྲས་བུ་སེམས་ཀྱི་བྱུང་ས་སྨྲ་བའི་དང་། གཡོ་སྒྲིབ་ལ་བཟླ་བའི་དང་། གཏན་ཚིགས་ཁུངས་རྡིབ་པའི་དང་། རང་བྱུང་ཡེ་ཤེས་ཕྱོགས་ལྷུང་མེད་པའི་དང་། གང་སྣང་ཡེ་ཤེས་ཀྱི་སྣང་བ་རང་ཤར་བའི་དང་། སྣང་བ་རོལ་པ་རྒྱན་དུ་ཤར་བའི་རྫོགས་ཆེན་པ་དང་བདུན་དུ་བཤད་པ་ཡང་། ཡེ་ཁྲིའི་བཤད་གཞིའི་འཕྱོངས་ལས། སེམས་སྡེ་ལ། སྣ་ཚོགས་སེམས་ཡིན་དུ་སྨྲ་བའི་རྫོགས་པ་ཆེན་པོ་དང་། གོལ་སྒྲིབ་སེམས་ཀྱི་ལ་བཟླ་བར་སྨྲ་བའི་རྫོགས་པ་ཆེན་པོ་དང་། གློ་རྡེག་ཐལ་འགྱུར་དུ་སྨྲ་བའི་རྫོགས་པ་ཆེན་པོའོ། །ཞེས་གསུངས་པ་གསུམ་ལ་འདུས། ཀློང་སྡེ་ལ་གཉིས་ལས། དང་པོ་ངོ་བོ་ནི། བོན་ཅན་ཐམས་ཅད་བོན་ཉིད་སྤྲོས་པ་དང་བྲལ་བའི་ཀློང་དུ་ངོ་བོ་མེད་པའི་གདངས་རང་ཤར་རིག་པ་རང་སྣང་བའི་རྒྱན་ལྟར་དུ་བཀོད་པར་འདོད་པའོ། །དབྱེ་ན་བཞི་སྟེ། དེ་ཉིད་ལས། ཀློང་སྡེ་ལ་དཀར་པོ་ཚོགས་སུ་སྨྲ་བའི་དང་། ཀློང་ཁྲ་བོ་ཁུག་སྨྲ་བའི་དང་། ནག་པོ་ཁ་འབྱམས་སུ་སྨྲ་བའི་དང་། སྣ་ཚོགས་ཁ་འབྱམས་སུ་སྨྲ་བའི་རྫོགས་པ་ཆེན་པོའོ། །ཞེས་སོ། །སེམས་སྡེ་དང་ཀློང་སྡེ་གཉིས་མན་ངག་གི་སྡེ་ལ་འདུས་པ་དེ་ཉིད་ལས་བཤད་དོ། །མན་ངག་གི་སྡེ་ལའང་གཉིས་ལས། ངོ་བོ་ཀ་དག་བློ་འདས་ཆེན་པོའི་གདངས་རང་བཞིན་ལྷུན་གྲུབ་ཀྱི་རྩལ་སྣང་འགག་མེད་དུ་རང་ཤར་བས་སྤང་གཉེན་ལ་མི་ལྟོས་པར་རང་གྲོལ་དུ་འདོད་པའོ། །དབྱེ་བ་ནི། ཡེ་ཁྲིའི་བཤད་གཞིའི་འཕྱོངས་ལས། མན་ངག་གི་སྡེ་ལ། ཁ་གཏམ་དང་།  ཁ་འཐོར་དང་། རྒྱུད་རང་གཞུང་གི་ཚུལ་དུ་བཀའ་སྩལ་པ་དང་གསུམ། ཞེས་སོ། ། དེ་གསུམ་ལས་ཀྱང་ཕྱི་མ་རྒྱུད་རང་གཞུང་གི་ཚུལ་དུ་བཀའ་སྩལ་པ་ཟབ་པས་དེར་བསྡུས། ཞེས་པས། དེ་ལའང་ངོ་བོ་དང་། དབྱེ་བ་གཉིས་ལས། དང་པོ་ནི། འཁོར་འདས་བཟང་ངན་མེད་པས་སྤང་བླང་ལས་འདས། བོན་ཉིད་སྟོང་པ་ཉིད་ལ་ཉོན་མོངས་དང་མཚན་མས་གོས་ས་མེད་པས་རང་བཞིན་དག་མཉམ་ཆེན་པོར་ལ་བཟླ་བར་འདོད་པའོ། །དབྱེ་བ་དེ་ཉིད་ལས། གབ་པ་མངོན་དུ་ཕྱུང་བའི་ཚུལ་དུ་བཀའ་སྩལ་པ་དང་། གཏར་ཁ་གེགས་སེལ་གྱི་ཚུལ་དུ་བཀའ་སྩལ་པ་དང་། བལྟ་སྣང་འབྲེལ་ཚུལ་གྱི་ཚུལ་དུ་བཀའ་སྩལ་པ་དང་། བཤད་པ་རང་གསལ་གྱི་དོན་དུ་བཀའ་སྩལ་པ་དང་། གོལ་སྒྲིབ་གདར་ཤ་གཅད་པའི་དོན་དུ་བཀའ་སྩལ་པ་དང་ལྔ་ཞེས་སོ། །དེ་ལྔ་བཤད་པ་རང་གསལ་གྱི་རྫོགས་ཆེན་ལ་འདུས་པར་གསུངས་པས། དེ་ལའང་གཉིས་ལས། དང་པོ་ངོ་བོ་ནི། ངོ་བོ་མེད་པས་མཚན་མ་རང་དག །རང་བཞིན་མ་འགག་པས་ཡེ་ཤེས་རང་ཤར། དུས་གསུམ་ལས་འདས་པས་ཐོག་མཐའ་མེད་པར་རང་གྲོལ་དུ་འདོད་པའོ། །གཉིས་པ་དབྱེ་བ་ནི། སྔ་མ་ལས། འཁྲུལ་པ་གཞི་ལ་བཟློག་པའི་མན་ངག་གི་སྡེ་དང་། འཁྲུལ་པ་ལམ་ནས་དེད་པའི་མན་ངག་གི་སྡེ་དང་། ཐིག་ལེ་རང་གནད་ལ་ཕབ་སྟེ་བཀའ་སྩལ་པའོ། །ཞེས་གསུངས་པ་གསུམ་ལས། འདི་ཐིག་ལེ་རང་གནད་ལ་ཕབ་སྟེ་བཀའ་སྩལ་པ་ཟབ། ཅེས་གསུངས་སོ། དེ་ལའང་ངོ་བོ་ནི། སྐྱོན་ཐམས་ཅད་ལས་ཡོངས་སུ་གྲོལ་ཞིང་ཟབ་པ་མཐར་ཐུག་པའི་ཐོག་ཏུ་ཕེབས་པའོ། །དབྱེ་ན་རྒྱུད་དེ་ཉིད་ལས། སྙན་བརྒྱུད་དང་བཤད་རྒྱུད་གཉིས་ལས། འདི་སྙན་བརྒྱུད་རིན་པོ་ཆེ་གསང་བ་ཚིག་ཏུ་བསྟན་པའོ། །བཤད་རྒྱུད་ནི་ཕྱི་སྐོར་ནང་སྐོར་གསང་སྐོར། གསང་བ་བླ་ན་མེད་པ་ཡོངས་སུ་རྫོགས་པའི་སྐོར་དང་བཞིའོ། །ཞེས་སོ། །དེ་དག་གི་ནང་གསེས་དབྱེ་བ་ནི་བསམ་གྱིས་མི་ཁྱབ་སྟེ་དབྱིངས་རིག་མཛོད་སོགས་ལས་བསྟན་ཏོ། །

གསུམ་པ་ནི། ཡེ་ཁྲིའི་ལོ་རྒྱུས་ཆེན་མོ་སྐོང་གི་འཕྱོང་ལས། བོན་དབྱིངས་སྐྱེ་འགག་འདུས་མ་བྱས་པའི་དབྱིངས་སུ། གཞི་ལས་མ་ཕྱེས་པའི་སྟོན་པ་ཀུན་ཏུ་བཟང་པོས། ཕྱོགས་བཅུའི་སངས་རྒྱས་བྱེ་བ་ཁྲག་ཁྲིག་ལ། དབྱིངས་འགྱུར་བ་མེད་པའི་དུས་ན། བསྟན་པ་སྣང་སྲིད་ཀུན་གསལ་འོད་འབྱེད་རྒྱལ་པོ་གསུངས། སྡུད་པ་པོ་གསང་སྔགས་ཀུན་འཆང་རྒྱལ་པོས་མཛད། དེ་ནས་ཡེ་ཤེས་རང་གསལ་ཆེན་པོའི་གནས་སུ། རྫོགས་སྐུ་གསང་སྔགས་ཀུན་འཆང་རྒྱལ་པོས། ཡེ་གཤེན་གཡུང་དྲུང་སེམས་དཔའ་འབུམ་ཕྲག་སུམ་སྟོང་ལ། མི་འབྱེད་རང་གསལ་ཆེན་པོའི་དུས་ན། བསྟན་པ་ཡེ་ཤེས་རྣམ་པར་རོལ་པ་རྒྱ་མཚོ་གསུངས། སྡུད་པ་པོ་སྤྲུལ་སྐུ་བཀའ་རྟོགས་དོན་མཐོང་རྒྱལ་པོས་མཛད། དེ་ནས་ཐམས་ཅད་འདུས་པ་གསལ་བ་འོད་ཀྱི་གླིང་དུ། བཀའ་རྟོགས་དོན་མཐོང་རྒྱལ་པོས། གཡུང་དྲུང་འོད་འགྱེད་སྤྲུལ་སྐུ་འབུམ་ཕྲག་སྟོང་ལ། སྣང་འོད་ཤེས་རིག་ཡོངས་སུ་གྲོལ་བའི་དུས་ན། སྣང་སྲིད་སིལ་བུར་འཆད་པའི་བོན། ཀུན་འདུས་རོལ་པའི་བང་མཛོད་གསུངས། སྡུད་པ་པོ་ཡེ་ཤེས་འོད་ཀྱི་བླ་མས་མཛད། དེ་ནས་ཞང་ཞུང་གི་ཡུལ་བྷ་ར་མུ་གུང་འོད་ཀྱི་ཚལ་དུ། ཡེ་ཤེས་འོད་ཀྱི་བླ་མས། གཡུང་དྲུང་སེམས་དཔའ་ཁྲི་ཕྲག་འབུམ་ལ། དོན་ཐམས་ཅད་གསལ་ལ་ཡོངས་སུ་གྲུབ་པའི་དུས་ན། བསྟན་པ་པེའུ་ཙེ་རྣམ་གསུམ་གསུངས། སྡུད་པ་པོ་ཀུན་གསལ་འོད་ཀྱི་ཁྱེའུ་ཆུང་གིས་མཛད། དེ་ནས་ནུབ་ཕྱོགས་རབ་དགའ་བདེ་བ་ཅན་གྱི་གནས་སུ། སྟོན་པ་ཀུན་གསལ་འོད་ཀྱི་ཁྱེའུས། གཡུང་དྲུང་སེམས་དཔའ་ཁྲི་ཕྲག་ལྔ་བརྒྱ་ལ། གསལ་བྱེད་ཉི་མ་དགུ་ཤར་ཀྱི་དུས་ན། བསྟན་པ་སྒོ་བཞི་མཛོད་དང་ལྔ་སྒྲ་ཡིག་རང་རྡོལ་དུ་བཤད། སྡུད་པ་པོ་དག་པ་གསལ་བ་ཤེས་པ་གསུམ་གྱིས་མཛད་དོ། །དེ་ཡན་ཆད་ཟག་མེད་ཐུགས་རྗེའི་བརྒྱུད་པ་ཞེས་ཀྱང་བྱ་སྟེ་བདེ་གཤེགས་ཐུགས་ཀྱི་བརྒྱུད་པའོ། །ཞེས་གསུངས་པ་ལྟར་ཤེས་པར་བྱའོ། །ཁྱད་པར་ཐེག་པ་མངོན་དུ་བཤད་པའི་མདོ་རྒྱུད་ཀྱང་། གཞི་ལས་མ་ཕྱེས་པའི་དབྱིངས་ཉིད་སྟོན་པས། རང་རིག་ཡེ་ཤེས་རིགས་ལྔའི་འཁོར་ལ་བཤད་དོ། །དེ་ནས་ལོངས་སྐུས་སྤྲུལ་སྐུ་ལ་བརྒྱུད་ཚུལ་ནི། རྫོགས་ལྡན་གྱི་བསྐལ་པར་བྲམ་ཟེའི་ཡུལ་བྷེ་ན་གུ་ཏར་སྟོན་པ་གཤེན་ལྷ་འོད་དཀར་གྱིས་བྲམ་ཟེའི་ཁྱེའུ་བློ་ལྡན་གཤེན་སྲས་ལ་རྨི་ལམ་དང་མཐོང་སྣང་གི་ཚུལ་དུ་བཤད། སྤྲུལ་སྐུ་རིགས་པ་ཁྱད་པར་ཅན་གྱིས་སེམས་དཔའ་ལ་བཤད་ཚུལ་ནི། ད་ལྟར་རྩོད་ལྡན་གྱི་བསྐལ་པར་འོལ་མོའི་གླིང་དུ། སྟོན་པ་གཤེན་རབ་མི་བོས་ལྷ་བོ་ལྷ་སྲས། ལི་ཤོ་ཐང་པོ། ལྡེ་ཐང་འཕྲུལ་པོ་ཆེ་སྟེ་སྒོམ་བཙུན་རྣམ་པ་གསུམ་ལ་བཤད་དེ་དར་རོ། །དེ་དག་ལ་ཞང་ཞུང་དང་རྒྱ་གར་གྱི་བོན་སྡེ་ཞེས་པ་ནི་སྟག་གཟིག་གི་ཡུལ་ནས་ལོ་ཙཱ་བས་སོ་སོའི་ཡུལ་དུ་སྤེལ་བ་ལ་སླར་ཡང་དེ་དག་ནས་འགྱུར་བའི་ཕྱིར་ཞང་ཞུང་དང་རྒྱ་གར་གྱི་བོན་སྐོར་ཞེས་བླ་དྭགས་སུ་བཏགས་པར་ཟད་དོ། །གཉིས་པ་གསང་སྔགས་ཀྱི་བསྟན་པ་འོལ་གླིང་དུ་འབྱུང་བའི་དུས་ངོས་བཟུང་བ་ནི། ཇི་སྐད་དུ་མདོ་འདུས་ལས། སྟོན་པ་མྱ་ངན་འདས་རྗེས་སུ། །ལོ་ནི་ཉི་ཤུ་རྩ་བརྒྱད་ན། །ལྷ་བོན་ཡོངས་སུ་དག་པ་དང་། །ཀླུ་བོན་ཡེ་ཤེས་སྙིང་པོ་དང་། །རྒྱལ་གཤེན་མི་ལུས་བསམ་ལེགས་ཀྱིས། །བོན་རྣམས་འོལ་མོའི་གླིང་དུ་དར། །ཞེས་པའི་དོན་སྨྲ་དབང་ཉི་མས། གདུང་སོབ་ཀྱིས་གཤེན་ལོ་གསུམ་དུ་བོན་འཁོར་བསྐོར་ཞིང་། དེའི་རིགས་བསྒྲེས་ནས་སྡུད་འཁོར་བཅུ་གཉིས་པོ་རེ་རེས་གཤེན་ལོ་གསུམ་རེར་བོན་འཁོར་བསྐོར་ཟིན་པའི་རྗེས་ནས་བརྩིས་པའི་མི་ལོ་ཉི་ཤུ་རྩ་བརྒྱད་ན། བསྒྲགས་གསུམ་གྱི་བོན་རྣམས་འོལ་མོའི་གླིང་དུ་འབྱུང་བར་བཞེད་དེ། །ཉི་སྒྲོན་ལས། སྡུད་འཁོར་རྣམས་ཀྱིས་ལོ་གསུམ་རེར་བོན་བཤད་པར་གསུངས་པའི་གཤམ་དུ། དེ་ནས་མི་ལོ་ཉི་ཤུ་རྩ་བརྒྱད་ན། །ལྷ་བོན་ཡོངས་སུ་དག་པ་ཡི། །དོན་རྒྱུད་རྒྱས་པའི་འབུམ་སྡེ་དང་། །ཀླུ་བོན་ཡེ་ཤེས་སྙིང་པོ་ཡི། །ཉུང་འདུས་ཟབ་མོའི་བོན་སྡེ་དང་། །རྒྱལ་གཤེན་མི་ལུས་བསམ་ལེགས་ཀྱི། །རྒྱས་མིན་བསྡུས་མིན་འབྲིང་པོའི་སྐོར། །རྒྱས་འབྲིང་བསྡུས་གསུམ་བོན་སྡེ་རྣམས། །ཐམས་ཅད་འོལ་མོའི་གླིང་དུ་འདུས། །ཞེས་པས་སོ། །དེའང་བསྡུ་བ་པོའི་ལོ་ནི་གཤེན་ལོར་འཐད་དེ། གསང་སྔགས་འབྱུང་བའི་དུས་ཀྱི་ལོ་མི་ལོ་དངོས་གསལ་དུ་གསུངས་པའི་ཕྱིར་རོ། །གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་བཤད་རིན་པོ་ཆེའི་མཛོད་ལས། འོག་མིན་ནས་ལྷ་ཀླུ་མི་གསུམ་གྱི་ཡུལ་དུ་གསང་སྔགས་ཀྱི་བསྟན་པ་དར་ཞིང་རྒྱས་ནས་འགྲོ་དོན་མཛད་ཚུལ་མདོ་ཙམ་བཤད་པ་སྟེ་རབ་བྱེད་གསུམ་པའོ།། །།

རབ་བྱེད་བཞི་པ།

རབ་བྱེད་བཞི་པ། རྒྱལ་དང་གཤེན་གྱི་བསྟན་པ་མཉམ་ཆགས་སུ་བྱུང་ཚུལ་བཤད་པ།

དེ་ལྟར་བསྟན་པ་བྱུང་ཚུལ་ལེགས་པར་བཤད་ནས། བསྟན་པ་དེ་ཉིད་འཛམ་གླིང་དུ་ཇི་ལྟར་རྒྱས་ཚུལ་ལ་ཐོག་མར་བསྟན་པའི་གཞི་མ་རྒྱལ་གཤེན་གྱི་གདུང་རབས་ཇི་ལྟར་བྱུང་བ་བསྟན་པ་ལ་གཉིས། བསྟན་འཛིན་རྒྱལ་གྱི་གདུང་རབས་དང་། བསྟན་བདག་གཤེན་གྱི་གདུང་རབས་སོ། །དང་པོ་ལ་གཙོ་བོ་ལྷ་གཤེན་དམུའི་གདུང་རབས་དང་། འཛམ་གླིང་མིའི་རྒྱལ་རབས་བྱུང་ཚུལ་ནི་གོང་དུ་བཤད་ཟིན་ལ། འདིར་བྱེ་བྲག་ཏུ་སྨོས་པ་ལ་དྲུག །རྒྱ་གར། བོད། རྒྱ་ནག །མེ་ཉག །ཧོར། ཤར་རྒྱའི་རྒྱལ་པོའི་གདུང་རབས་སོ། །དང་པོ་རྒྱ་གར་རྒྱལ་པོའི་གདུང་རབས་ནི། མང་བཀུར་གྱི་རྒྱལ་རྒྱུད་རྒྱལ་པོ་མང་བས་ནང་མཁོན་ཏེ། ལྔ་བརྒྱ་རྒྱ་གར་དུ་ཕུད་པས་དབུས་མ་གྷ་དྷའི་རྒྱལ་པོ་ཁྲི་གཅིག་སྟོང་དུ་ཆད་དོ། །ཞེས་མཐོ་ཐོག་ལས་བཤད་དོ། །ཞི་ཁྲོ་རྩ་འགྲེལ་ལས། དེ་ནས་ཏ་མ་ལའི་རྒྱལ་པོ་ཁྲི་ལྔ་སྟོང་དུ་རེད་དོ། །དེར་ཡུལ་ཐམས་ཅད་རྒྱལ་ཁབ་དང་། མི་ཐམས་ཅད་རྒྱལ་པོའི་གདུང་རེད་པས། དེར་ཡབ་མེས་ཀྱི་དུས་བཞིན་རྒྱལ་རྒྱུད་ཉུང་ན་ཆེ་ཞིང་གཉན་པར་དགོངས་ནས་དམུ་ཐག་རྒྱལ་ཐག་བཅད་དེ་རྒྱལ་པོ་དམངས་སུ་ཕབ། ལྷ་སྲས་ཀུན་གྱི་རྣ་བ་ཅན་རྒྱལ་སར་བཏོན་ནོ། །ཞེས་སོ། །དམུ་ཐག་རྒྱལ་ཐག་སླར་འདུས་པར་བཤད་དོ། །ལུང་འདི་དང་མཐོ་ཐོག་མཐུན་པར། ལྷ་སྲས་རྣ་བ་ཅན་ཞེས་པ་ལ་གཞན་སྡེའི་བཀའ་ཆེམས་ལས་ལེགས་སྐྱེས་སྣང་བ་ཅན་ཞེས་གསུངས་སྣང་། གོང་གི་དྲི་མེད་དང་ཉི་སྒྲོན་མཐུན་པར་བཤད་པའི་ཤག་རིགས་གར་གསས་ཀྱི་གདུང་རབས་མང་དུ་སོང་བའི་བརྒྱུད་པ་ཡིན་ཏེ། ལོ་རྒྱུས་ཁ་ཅིག་ནས་རྒྱལ་པོ་ཀྲི་ཀྲིའི་གདུང་རབས་ཉིས་བརྒྱ་འདས་པའི་རྗེས་སུ་རྒྱལ་པོ་རྣ་བ་ཅན་བྱུང་བར་བཤད་དོ། །ཞི་ཁྲོ་རྩ་འགྲེལ་ལས། ལྷ་སྲས་ཀུན་གྱི་རྣ་བ་ཅན་ལ་སྲས་གཉིས་ཏེ། གཅེན་པོ་ར་ལྟ་རྫ་སྟེ་གདུང་ཆད། གཅུང་དྲང་སྲོང་གོའུ་ཏ་མའོ། །ཞེས་སོ། །ལོ་རྒྱུས་ཁ་ཅིག་ནས་དྲང་སྲོང་གོའུ་ཏ་མ་རྩྭའི་སྤྱིལ་པོར་བྱས་ནས་ཏིང་འཛིན་བསྒོམ་པའི་ཚེ་གཡོན་ཅན་པདྨའི་རྩ་ལག་དང་སྨད་འཚོང་མ་གཉིས་ཉལ་པོའི་དུས་བཏབ་པས། ཐོག་མར་སྨད་འཚོང་མ་གཞན་ཞིག་དང་འགྲོགས་པས་པདྨའི་རྩ་ལག་ཁྲོས་ནས་སྨད་འཚོང་མ་རལ་གྲིས་བསད་ནས་བྲོས། རལ་གྲི་ཁྲག་ཅན་དེ་དྲང་སྲོང་གོའུ་ཏ་མའི་རྩར་བསྐྱུར་ནས་བྲོས། ནང་པར་རྒྱལ་པོས་མི་རྗེས་བཅད་དེ་གོའུ་ཏ་མ་བཟུང་ནས་གསལ་ཤིང་ལ་བརྒྱངས་ནས་དཀྲོངས་པའི་ཚེ། ལུས་ཀྱི་ཐིག་ལེ་ཅུང་ཟད་ས་ལ་བྲུལ་བ་བུར་ཤིང་གི་ལོ་མར་བཏུམས་ནས་སྨད་འཚོང་མའི་ཁྲག་དང་བསྲེས་ནས། ཉིན་མོ་ཉི་མར་བཏིང་མཚན་མོར་དྲོད་ལ་བཅར་བས་ཁྱེའུ་ཞིག་བྱུང་བ་ལ་མིང་གསུམ་ཏེ། བུ་རམ་ཤིང་པ་ལྡེ། གོའུ་ཏ་མ། ཉི་མའི་སྲས་ཀྱང་ཟེར་རོ། །ཞེས་སོ། །གོའུ་ཏ་མ་བྱ་བ། ཞི་ཁྲོའི་རྩ་འགྲེལ་དང་མཐོ་ཐོག་མཐུན་པར། དེའི་བཙུན་མོ་སུམ་ཅུ་རྩ་ལྔ་ལ་ལྷ་སྲས་བརྒྱ་འཁྲུངས་པ་གཞན་དམངས་སུ་ཕབ་ནས་འཕགས་པ་དོན་སྐྱེས་བྱ་བ་རྒྱལ་སར་ཕྱུང་ངོ་། །ཞེས་སོ། །ལོ་རྒྱུས་ཁ་ཅིག་ནས་བུ་རམ་ཤིང་པའི་རྒྱལ་རྒྱུད་བརྒྱའི་མཐར་འཕགས་སྐྱེས་པོ་བྱུང་བར་བཤད་དོ། །རྩ་འགྲེལ་དང་མཐོ་ཐོག་མཐུན་པར། འཕག་སྐྱེས་ལ་ལྷ་སྲས་མཆེད་བཞི་སྟེ། ལྷ་སྲས་བཞིན་པར་འོས། རྣལ་ལག་མཛེས། གླང་ཆེན་སྐུ། རྐ་ཐུབ་བོན་བཞིའོ། །གཅེན་གསུམ་ནི་སུམ་ཅུ་རྩ་གསུམ་གྱི་གནས་སུ་འཕུར་ཏེ་གཤེགས། གཅུང་རྐ་ཐུབ་བོན་ལ་ལྷ་སྲས་གནས་འཛིན་སྲིང་། དེའི་སྲས་སྡེ་གནས།  དེའི་སྲས་སེང་གེ་འགྲམ། ཞེས་སོ། །གཞན་སྡེ་ཁ་ཅིག་གིས་རྐ་ཐུབ་བོན་ལ་རྐང་གདུབ་ཅན་ཞེས་འབོད་དེ། ཤཱཀྱའི་རིགས་རྒྱུད་ལྔ་ཁྲི་ལྔ་སྟོང་གི་ཐ་མ་རྒྱལ་པོ་སེང་གེ་འགྲམ་ཡིན་པར་བཤད་དོ། །མཐོ་ཐོག་རྩ་འགྲེལ་མཐུན་པར། སེང་གེའི་འགྲམ་ལ་སྲས་བཞི་སྟེ། བྲེའོ་ཟས། བདུད་རྩི་ཟས། ཟས་དཀར་ཟས། གཙང་མ་ཟས་སོ། །བྲེའོ་ཟས་ལ་སྲས་མ་འགགས་པ་གཤེན་རབ། བདུད་ཁྱབ་པ་ལག་རིང་གཉིས། གཤེན་རབ་ཀྱི་སྲས་རྨ་ལོ་གཡུ་ལོ་གཉིས། བྱ་རབ་རྐྱང་པོ་ཚ་དང་ཚེ་དང་ལྡན་པའོ། །རྨ་ལོ་གཡུ་ལོ་རབ་ཏུ་བྱུང་བས་གདུང་མེད། བྱ་རབ་རྐྱང་པོ་ལུ་གུ་བསེན་ལོག་གིས་བསད་དེ་གདུང་ཆད། ཚེ་དང་ལྡན་པ་ལ་སྲས་གཉིས་ཏེ་ཞང་ཞུང་དར་མ་དང་པོང་གཤེན་ལོ་རབ་བོ། །བདུད་རྩི་ཟས་ཀྱི་སྲས་དཔལ་རྒྱལ་འཚོ་བྱེད་དང་བཟང་ལྡན་འོད་ཆེན་ཏེ་མུ་སྟེགས་པའི་མཁན་པོར་སོང་བས་གདུང་ཆད་དོ། །ཟས་དཀར་ལ་བྱང་ཆུབ་ཀུན་དགའ། འོད་འབྱུང་གཙུག་ལེགས། རྒྱལ་བ་ཀླུ་འདུལ་གསུམ། རྒྱ་ནག་གི་རྒྱལ་པོར་སོང་བས་གདུང་མ་ཆད་དོ། །ལྷ་སྲས་གཙང་མ་ཟས་ཀྱི་སྲས་དོན་གྲུབ། དོན་ལ་གཙུག་འགྱུར། བདུད་ལྷས་སྦྱིན་ནོ། །ལྷ་སྲས་དོན་གྲུབ་བམ་ཤཱག་ཐུབ་སྲས་ལྷ་སྲས་སྒྲ་གཅན་འཛིན་རབ་ཏུ་བྱུང་སྟེ་རྒྱལ་པོ་ཤཱག་གི་གདུང་ཆད་དོ། །ལྷ་སྲས་དོན་ལ་གཙུག་འགྱུར་ནི་གེ་སར་གྱི་པོར་རྒྱལ་སོང་སྟེ་གདུང་མ་ཆད་དོ། །ལྷ་སྲས་ལྷ་སྦྱིན་ལོག་ལྟ་བདུད་ཀྱིས་ཁྱེར་ནས་གདུང་ཡང་མེད་དོ། །ཞེས་བཤད་དོ། །འདིར་གཤེན་རབ་དང་ཤཱཀ་ཐུབ་གཉིས་ཕ་སྤུན་དུ་བཤད་པ་འདི་དག་འཇོག་ཤིན་ཏུ་དཀའ་ཡང་འགེག་ཀྱང་མི་དགོས་ཏེ། སངས་རྒྱས་དང་སེམས་དཔའ་རྣམས་འགྲོ་བ་འདུལ་བའི་ཐབས་སུ་སྤྲུལ་པ་ཅིར་ཡང་སྟོན་པས་བྲེའོ་ཟས་ཀྱི་སྲས་སུ་བཏགས་པ་ཙམ་མི་འགལ་ཡང་དོན་ལ་ནི་དེ་ལྟར་མི་བཟུང་ངོ་། །ཁྱབ་པའང་མདོ་ལས་གཤེན་རབ་ཀྱི་སྲས་སུ་སྤྲུལ་པ་ལྟ་བུའམ། མདོ་འདུས་ལས། གཤེན་བདུད་གཉིས་ཕ་སྤུན་དུ་ཡང་བཤད་དོ། །རྨ་ལོ་གཡུ་ལོ་ཐུགས་ཀྱི་སྲས་ཡིན་པ་ལ་དགོངས་ནས་བཏགས་ཀྱང་སྲིད་ལ། ཚེ་དང་ལྡན་པའང་མཚན་འགྱུར་ཡིན་ནམ། བྱ་རབ་རྐྱང་པོ་ཚ་ནི་ལས་ཐིག་ནས་ཀྱང་འདི་བཞིན་འབྱུང་ངོ་། །

གཉིས་པ་བོད་ཀྱི་རྒྱལ་རབས་ལ་བརྒྱད་ལས། དང་པོ་གནམ་གྱི་ཁྲི་བདུན་བྱུང་ཚུལ་ནི། རྗེ་གཉའ་ཁྲི་བཙན་པོའི་ཡབ་ལ། གཞན་སྡེ་ནས་ཁ་ཅིག་གིས་གསལ་རྒྱལ་གྱི་བུ་ཞེས་ཟེར། ཁ་ཅིག་གིས་སྒྲ་ངན་གྱི་བུ་ཡིན་ཞེས་འདོད། ཁ་ཅིག་གིས་ཤཱཀྱའི་རྒྱལ་རྒྱུད་དང་། ཁ་ཅིག་གིས་དམག་རྒྱལ་གྱི་སྲས་ཡིན་པར་བཤད་པ་ལ། རང་ལུགས་སུ་བསྒྲགས་བྱང་དང་ཉི་སྒྲོན་མཐུན་པར། ཁྲི་བར་བདུན་ཚིགས་སམ་མང་བཀུར་གྱི་སྲས་བརྒྱད་དུ་བཤད། མཐོ་ཐོག་དང་རྩ་འགྲེལ་མཐུན་པར། ཨུ་རྒྱན་གྱི་རྒྱལ་པོ་དམག་རྒྱལ་གྱི་སྲས་སུ་བཤད་དོ། །དེ་ལྟར་མི་མཐུན་པ་མང་ཡང་། དོན་དུ་དེ་རྣམས་གང་གི་སྲས་ཡིན་པར་ཡང་བཏགས་སུ་རུང་གི   །ངེས་པ་ནི་དེ་རྣམས་གང་གིའང་སྲས་མ་ཡིན་པར་ནམ་མཁའི་ལྷ་ལས་མིའི་རྗེ་བོར་བྱོན་པ་སྟེ། བྱམས་མ་རིགས་ཀྱི་འཇིགས་སྐྱོབ་མའི་ཐུགས་རྗེས། སྲིད་པའི་ལྷ་དྲུག་དངོས་སུ་བཀུག་ནས་དེ་དག་གིས་བྱིན་གྱིས་བརླབས་པའི་སྲས་ཡིན་པས་སོ། །དེའང་མི་ལུས་བསམ་ལེགས་ཀྱི་གདུང་བརྒྱུད་ཡིན་ཞིང་། དེའི་གདུང་རབས་མང་དུ་འདས་པའི་རྗེས་སུ་རྒྱལ་པོ་སྐྱབས་སེང་བྱ་བ་བྱུང་པའི་སྲས་ཡིན་ཏེ། བྱམས་མ་རིགས་ཀྱི་འཇིགས་སྐྱོབས་ལས་གསུངས་པ་ལྟར། རྒྱལ་པོ་སྐྱབས་སེང་ལ་སྲས་མེད་པས་མཆེད་ཟླ་ཡུལ་འཁོར་སྐྱོང་ཞེས་བྱ་བ་ཡབ་དང་སྲས་མང་དུ་མཆིས་པ་ལ་རྒྱལ་ས་ཤོར་དུ་དོགས་ནས་རྒྱལ་པོ་ཡབ་ཡུམ་ནགས་ཚལ་དབེན་པར་བྱོན་པས། བྱམས་མ་ལས་གྲུབ་པ་བརྙེས་པའི་དྲང་སྲོང་མེའི་ཏིང་ངེ་འཛིན་ལ་ཞུགས་པ་ཞིག་དང་མཇལ། དེར་རྒྱལ་པོ་ཡབ་ཡུམ་གྱིས་གུས་པ་ཕུལ་ཏེ་འཚོ་བ་དྲངས་པས། དྲང་སྲོང་མེ་ལས་ཉིས་འགྱུར་གྱིས་དྲོད་ཆེ་བས་བཙུན་པོའི་ལག་པ་ཚིག་སྟེ་སྐད་ངན་ཤོར་བས་དྲང་སྲོང་ཏིང་ངེ་འཛིན་ལས་སད་ནས། ཀྱཻ་མ་རྒྱལ་པོ་ཡབ་ཡུམ་དཀའ་བ་དང་བཅས་པས་བདག་ལ་འདུན་པ་དོན་དུ་ཅི་ཞིག་གཉེར་གསུངས་པས་བདག་སྲས་མེད་པས་རྒྱལ་སྲིད་ཉམས་དོགས་པས་བུའི་དངོས་གྲུབ་ཞུ་འཚལ་ཞུས་པས། བྱམས་མ་རིགས་སྔགས་བཅས་པའི་བུམ་པ་གཅིག་གནང་སྟེ་འདི་ནམ་མཁའ་ལ་གཏོར་ཅིག་དང་སྲིད་མངའ་བའི་ལྷ་རྣམས་དབང་དུ་འགྱུར་རོ། །བཙུན་མོའི་ལག་པ་ལ་བྱུག་ན་སོས་སོ་ཞེས་གསུངས་པས། དེར་རྒྱལ་པོས་ནམ་མཁའ་ལ་ཐེངས་དྲུག་གཏོར་བས་ལྷ་དྲུག་ཁུག་སྟེ། ལྷོ་ཕྱོགས་གཡུང་དྲུང་བོན་གྱི་རྒྱལ་པོ། རྒྱལ་བྱིན། ཉི་མ། ཐ་སྐར། ཡབ་བླ། འདོད་པའི་དབང་ཕྱུགས་རྣམས་ཀྱིས་བཙུན་མོ་ལ་བྱིན་གྱིས་བརླབས་པས། ཐོག་མར་ནུས་པ་ཆེ་བས་རྒྱལ་པོ་དང་མ་མཇལ་བར་བུ་ཞིག་ཡོད་པ་ནི། རྣ་བར་གཡུང་དྲུང་། མིག་བྱ་མིག །སོ་དུང་སོ་འཁོར་བ། སོར་མོ་རྣམས་དྲྭ་བས་འབྲེལ་པ་ཞིག་བྱུང་བས། བཙུན་མོ་ངོ་ཚ་ནས་རྒྱལ་པོ་ལ་མ་བསྟན་པར་ཟངས་ཁ་སྦྱར་དུ་བཅུག་སྟེ་ཆུ་བོ་གང་གཱ་ལ་བསྐུར་བས། ལས་དབང་གིས་གྲོང་ཁྱེར་ཡངས་པར་ཆགས་པས་ཀུན་གྱིས་ངོ་མཚར་ནས་གསོས། ཡོན་ཏན་ཆེ་བའི་རྟགས་མང་པོ་བྱུང་། ཆེར་སྐྱེས་ནས་བོད་དུ་བྱོན་ཏེ། ལྷ་རི་གྱང་ཏོའི་ཁ་ནས་ཡར་ལུང་སོག་ཀར་བབས། དེའི་ཚེ་སྒམ་ལྷ་བོ་ལྷ་གསས་གནམ་ནས་བབས་བྱ་བའི་བོད་ལ་ལུང་བསྟན་པའང་བྱུང་ངོ་། (བོད་ཀྱི་འགྲོ་བ་སྐྱོང་བ་དང་རྒྱལ་བསྟན་གྱི་གཞི་འཛིན་པའི་ཕྱིར་སྟེང་གི་ལྷ་མིའི་རྗེ་བོར་བྱོན་པའི་དོན་ཏོ། མཆན།) དེ་ཡང་ཐོག་མར་ཕྱུགས་རྫི་འགས་མཐོང་ནས་གང་ནས་འོང་བྱས་པས། གནམ་དུ་མཛུབ་མོ་ཀེར་ཀེར་བྱེད་ཅིང་བགད་པས་ལྕེ་སྟེང་གཡུང་དྲུང་རིས་ཝལ་ཝལ་སྣང་། སུ་ཡིན་བྱས་པས་བཙད་པོ་མི་ཡིན་ཟེར། དེར་མི་རྣམས་ཀྱིས་ཤིང་ལ་ཁྲི་བྱས་ནས་གཉའ་བར་བཏེགས་ཏེ་མི་ཐམས་ཅད་ལ་བསྟན་པས་ཐམས་ཅད་འཇིགས་ཤིང་དངངས། གཤེན་གཅོ་ལྡན་མཚོ་མགྲོན་ཞེས་པ་ལ་བསྟན་པས། འདི་བོད་ཀྱི་རྗེ་བོར་འོས་སོ་ཞེས་གསུངས་ཏེ་ཚན་ཁྲུས་བྱས་ཏེ། མིའི་རྗེ་གཉའ་ཁྲི་བཙད་པོར་མཚན་གསོལ་ནས་བོད་ཀྱི་རྒྱལ་སར་ཕྱུང་ངོ་། །དེ་ཡང་བྱམས་མ་ལས། བོད་ན་སྔ་བའི་རྒྱལ་པོ་དེ་གཉའ་ཁྲི་བཙད་པོའོ། །ཞེས་སོ། །རྒྱལ་པོ་དེས་གཡུང་དྲུང་ལྷ་རྩེའི་གསས་ཁང་བཞེངས། སྐུ་སྲུང་གི་གཤེན་ནི་མཚེ་མི་དམུ་རྒྱལ་དང་གཅོའུ་ཕྱག་དཀར་གཉིས་སོ། །ཡང་རྒྱལ་པོ་དང་མཇལ་ནས་འཁྲུངས་པའི་སྲས་ནི། གཡུ་བརྟན། སྲིད་སྒྲུབ། འཇིག་ཉེ་གསུམ། བྲམ་ཟེ་མོར་སྤྱན་གསལ་དང་གཟུགས་མཛེས་གཉིས་ཏེ་ལྔ་འཁྲུངས་པས་དྲུག་གོ །སྐྱབས་སེང་གི་སྲས་གཡུ་བརྟན་སྤུན་ལྔས། སྒྲ་ངན་སྤུན་ལྔ་དང་འཛམ་གླིང་དཔུང་ཚོགས་བཅུ་གཉིས་དང་འཐབ་པས་ཉེ་དུ་དང་བཅས་པ་ཕམ་པར་བྱས་ནས། སྐྱབས་སེང་བུ་ལྔས་རྒྱལ་སྲིད་ཐོབ་པར་བཤད། གཉའ་ཁྲི་དང་གནམ་ཟ་མུག་མུག་གི་སྲས་མུ་ཁྲི་བཙན་པོ་སྟེ། དེས་གསང་སྔགས་སྤྱི་སྤུངས་ཀྱི་བོན་ལ་ཐུགས་དམ་མཛད་པས་ནམ་མཁའ་ལ་རྫུ་འཕྲུལ་གྱི་སྨན་མོ་བཞི་ཁྲི་རེས་བསྐོར་ནས་བྱོན་པ་སོགས་གྲུབ་རྟགས་ངོ་མཚར་བ་དུ་མ་བསྟན། སྐུ་སྲུང་ནི་གཅོའུ་ལན་ཚས་མཛད། གསས་ཁང་ཁོ་མ་ནེའུ་ཆུང་བཞེངས། མུ་ཁྲི་དང་ས་སྨན་ཏིང་ཏིང་མའི་སྲས་དིང་ཁྲི་བཙན་པོ། སྐུ་གཤེན་གཅོའུ་སྨིན་དཀར། གསས་ཁང་ཁོ་མ་ཡང་རྩེ་བཞེངས། དིང་ཁྲི་དང་སེ་ཟ་སྨན་གྱི་སྲས་སོ་ཁྲི་བཙན་པོ། སྐུ་གཤེན་གཅོའུ་འོད་དཀར། གསས་ཁང་རྨུ་ར་དགུ་ཁྱུད་བཞེངས། སོ་ཁྲི་དང་དར་ཟ་ཞང་ཞུང་མའི་སྲས་དར་ཁྲི་བཙན་པོ། སྐུ་གཤེན་མཚེ་མི་ཟུང་སྨན། གསས་ཁང་ཟོ་བོ་ཁྱུང་ལག་བཞེངས། དར་ཁྲི་དང་དགས་ཀྱི་ལྷ་མོའི་སྲས་དགས་ཁྲི་བཙན་པོ། ཁ་ཅིག་ནས་ཡེ་ཁྲི་བཙན་པོའང་ཟེར། སྐུ་གཤེན་དག་པ་མི་ཆེན། གསས་ཁང་གཡུང་དྲུང་ལྷ་རྩེ་བཞེངས། དགས་ཁྲི་དང་སྲིབ་ཀྱི་ལྷ་མོ་དཀར་མོའི་སྲས་སྲིབ་ཁྲི་བཙན་པོ། སེང་ཁྲི་ཡང་ཟེར། སྐུ་གཤེན་གཅོའུ་ཞལ་དཀར་གྱིས་མཛད། གསས་ཁང་ཁོ་མ་རུ་རིང་བཞེངས་སོ། །དེ་དྲུག་ནི་ས་ནས་གནམ་དུ་གཤེགས་པས་གནམ་ལ་ཁྲི་བདུན་ཞེས་བྱ་སྟེ། དེ་ཡན་ཆད་ལ་སྤྱི་གཙུག་ཏུ་འོད་ཀྱི་དམུ་ཐག་སྐྱ་ན་རེ་བ་ཡོད་པས་འདས་པའི་དུས་སུ་སྐུའི་ཞབས་ནས་ཡལ་ཏེ་སྤྱི་གཙུག་གི་དམུ་ཐག་ལ་ཐིམ། འོད་ཀྱི་དམུ་ཐག་ཀྱང་ཡལ་ནས་འགྲོ་བས་དེ་སྐད་དུ་བཏགས། དེས་ན་རྒྱལ་པོ་དགུང་དུ་གཤེགས་ཞེས་པ་དང་བང་སོ་གནམ་དུ་བཏབ་ཅེས་ཀྱང་གྲགས་སོ། །

གཉིས་པ་བར་གྱི་ལྡིང་གཉིས་ནི། སེང་ཁྲི་བཙད་པོའི་སྲས་འཁྲུངས་ཚད། ཡུལ་དེར་བྲག་དེལ་ཞིག་ལ་བདུད་ཐེལ་མོ་ཞིག་གནས་པ་དེས་ཟོས་པས། རྒྱལ་པོས་སྤེའི་བོན་པོ་ལ་བདུད་ཐེལ་མོ་འདུལ་བར་ཞུས་པས་གསན་ཏེ། སྤེ་བོན་གྱིས་བྱམས་མ་བསྒྲུབས་ནས་བྲག་དེལ་མགོར་བུམ་ཆུ་བླུགས་པས་ཐོག་ཕོག་པ་བཞིན་ཏུ་ཉིལ་བས། སྤེའི་བོན་པོ་ལའང་སྤེ་བོན་ཐོག་འཕྲུལ་དུ་གྲགས་སོ། །དེར་ཐེལ་མོས་སྐད་ངན་ཕྱུངས་སྟེ་ད་ང་རང་གི་བུ་འདི་རྒྱལ་པོའི་སྲས་སུ་ཕུལ་བ་ལས་འོས་མེད་ཟེར་བས། ཕྱི་ལོར་ཐེལ་མོའི་བུ་རྒྱལ་པོའི་སྲས་སུ་འཁྲུངས་པ་ནི། སྐྲ་རྩ་དམར་བ། མིག་ཟླུམ་པ། ལག་མཐིལ་ན་སྨེ་བ་ནག་པོ་ཡོད་པ། ཁ་ནས་གསོད་གཅོད་ཅེས་སྨྲ་བ། སྡིག་ལ་མོས་ཤིང་གོ་མཚོན་ལ་དད་པ། མའི་རུམ་ནས་གྲི་རྟགས་སྣ་དགུ་ཚང་བ་ཞིག་བྱུང་བ་ནི། གྲི་བཤད་ལས། ཅིའི་ཕྱིར་གྲི་རུམ་བཙན་པོ་བྱ། །ལུས་ལ་གྲི་རྟགས་བཅུ་གསུམ་ཡོད། །དཔྲལ་བར་ཁྲག་གི་སྨེ་བ་ཡོད། །དཀོར་དུ་མཚོན་ཆ་སྣ་ཚོགས་ཡོད། །དྲག་རྩུབ་ལོག་ཆོས་སྣ་དགུ་སྤྱོད། །ལྷ་རུ་ཚང་པ་བརྒྱ་བྱིན་བསྟེན། །ལུས་ལ་གྲི་རྟགས་ཡོད་པས་ན། །དེ་ཡི་ཕྱིར་ན་གྲི་ཞེས་བྱ།  ནམ་གྱི་གུང་ན་བཙས་པས་ན།  །དེ་ཡི་ཕྱིར་ན་རུམ་ཞེས་བྱ། །སྐུ་གཤེན་ཕ་བ་མཚེའུ་གཅོ་ཡིས། །མིང་ཡང་གྲི་རུམ་བཙན་པོར་བཏགས། །ཞེས་བྱམས་མ་ལས་སོ། །དེའི་ཚེ་སྟོད་ལ་སྐུ་གཤེན་གཅོའུ་ཚེམས་དཀར། གསས་ཁང་ས་ལེ་བྱེའུ་ཚང་བཞེངས། ཚེ་སྨད་ལ་བོན་ལ་ལོག་སྒྲུབ་ཀྱིས་བཀའ་ཆད་བབ་སྟེ། སྤྱི་གཙུག་གི་དམུ་ཐག་ཆད། འབངས་ལོ་ངམ་གྱིས་གྲིར་དཀྲོང་སྟེ་གདུང་ཡང་ས་ལ་ལུས་པས་ཕྱིས་མིང་དུ་གྲི་གུམ་བཙན་པོར་གྲགས། དེ་དང་དཔལ་ཟ་ཁྲི་བཙུན་སྲས། བྱ་དང་རྟ་དང་སྤྱང་ཀུ་གསུམ་གྱི་སྤུ་ལས་སྐྲ་དང་བ་སྤུ་བྱས་པ་ཞིག་བྱུང་བས། མིང་ཡང་སྤུ་སྡེ་གོང་རྒྱལ་དུ་བཏགས་སོ། །དེའི་སྐུ་གཤེན་གཅོའུ་གཉན་བཞེད། གསས་ཁང་ཁྲི་སྐོར་བཞེངས། གྲི་རུམ་དང་སྤུ་ལྡེ་གཉིས་ནི་བང་སོ་ས་ལ་བཏབ་ཅིང་མངའ་ཐང་ཕྲི་བས་བར་གྱི་ལྡིང་གཉིས་ཟེར་རོ། །

གསུམ་པ་ས་ལ་ལེགས་དྲུག་ནི། སྤུ་ལྡེ་དང་བུམ་ཐང་སྨན་མཚོའི་སྲས་ཨ་ཤོ་ལེགས་རྒྱལ། སྐུ་གཤེན་སྟོབས་ར་ཤིབ་ཤང་། གསས་ཁང་ས་ལེ་ལྗོན་ཕྱུག་བཞེངས། དེ་དང་དམུ་ལྕམ་དྲ་མ་ནའི་སྲས་དེ་ཤོ་ལེགས་རྒྱལ། སྐུ་གཤེན་མི་མོ་ཆུང་། གསས་ཁང་ཁོ་མ་ཡང་རྩེ་བཞེངས། དེ་དང་བཙུན་མོ་གུར་སྨན་གྱི་སྲས་ཐི་ཤོ་ལེགས་རྒྱལ། སྐུ་གཤེན་འཛིན་བོན་ཁོག་དེར། གསས་ཁང་ས་ལེ་བང་བང་བཞེངས། དེ་དང་མཚོ་སྨན་འབྲང་མའི་སྲས་གུ་རུམ་ལེགས་རྒྱལ། སྐུ་གཤེན་མཚེས་པ་གནམ་འདུལ། གསས་ཁང་རིན་ཆེན་ཟུར་མང་བཞེངས། དེ་དང་སྨན་བུ་མོའི་སྲས་འབྲང་ཞི་ལེགས་རྒྱལ། སྐུ་སྲུང་ལྷ་བོན་ཡེ་གཤེན་བདུད་འདུལ། དེ་དང་ཀླུ་ལྕམ་མི་མོའི་སྲས་ཨི་ཤོ་ལེགས་རྒྱལ། དེ་རྣམས་ཀྱི་རིང་ལ་དམུ་ཐག་ཆད་དེ། རྒྱལ་པོ་རྣམས་ས་ལ་རྐང་པས་ལེབ་ལེབ་ཏུ་འགྲོ་བ་བྱུང་། འདས་དུས་ན་སྤུར་ཡང་ས་ལ་ལུས་པས་ན་ས་ལ་ལེགས་དྲུག་ཟེར་རོ། །

བཞི་པ་ཆུ་ལ་སྡེ་བརྒྱད་ནི། ཨི་ཤོ་ལེགས་དང་དམུ་ལྕམ་སྨད་ལེགས་ཀྱི་སྲས་ཟིན་ནམ་ཟིན་ལྡེ། དེའི་སྲས་ལྡེའུ་འཕྲུལ་གཞུང་བཙན། དེའི་སྲས་སེ་སྣོལ་གནམ་ལྡེ། དེའི་སྲས་སེ་སྣོལ་པོ་ལྡེ། དེའི་སྲས་ལྡེའུ་ནམ་འོད། དེའི་སྲས་ལྡེའུ་སྣོལ་པོ། དེའི་སྲས་ལྡེའུ་རྒྱལ་པོ། དེའི་སྲས་ལྡེའུ་སྤྲིན་བཙན་ནོ། །རྒྱལ་པོ་རེ་རེ་བཞིན་སྐུ་སྲུང་གི་གཤེན་པོ་རེ་དང་། གཡུང་དྲུང་བོན་གྱི་གསས་ཁང་རེ་རེ་བཞེངས། ཐུགས་དམ་གྱི་བོན་སྒོ་རེ་རེ་བཞུགས་སོ། །མངའ་ཐང་དར་རྒུད་མེད་པར་བྱུང་ཞིང་བང་སོ་ཆུ་བོའི་གཞུང་ལ་བཏབ་པས་ན་ཆུ་ལ་སྡེ་བརྒྱད་ཟེར་རོ། །

ལྔ་པ་བར་གྱི་བཙན་ལྔ་ནི།  སྤྲིན་བཙན་གྱི་སྲས་ཏོ་རོ་ལོ་བཙན། དེའི་སྲས་ཁྲི་བཙན་ནམ། དེའི་སྲས་ཁྲི་སྒྲ་དཔུང་བཙན། དེའི་སྲས་ཁྲི་ཐོག་རྗེ་བཙན། དེའི་སྲས་ཐོ་རི་ལུང་བཙན་ཡིན་ཞིང་། རྒྱལ་ཁྲིམས་བཙན་པོ་ཡོད་པས་བར་གྱི་བཙན་ལྔའོ། །དེ་རྣམས་ཀྱིས་སྐུ་གཤེན་མཚོ་བོན་དགུ་བརྒྱུད་ཀྱིས་མཛད། ཐོ་རེ་ལུང་བཙན་ལ་ཁ་ཅིག་ཏུ་ལྷ་ཐོ་ཐོ་རི་སྙན་ཤལ་ཀྱང་ཟེར་རོ། །

དྲུག་པ་ཕུན་སུམ་ཚོགས་པའི་བོན་རྒྱལ་བཞི་ནི། ལྷ་ཐོ་ཐོ་རི་སྙན་ཤལ་གྱི་སྐུ་སྲུང་ནི་གཅོའུ་གཡང་སྐྱེས་དང་། མཚེ་མི་འདུ་འཕྲོ་གཉིས་སོ། །རྒྱལ་པོ་དེ་ལ་སྲས་མེད་པ་ལ། སྐུ་གཤེན་གཉིས་ཀྱི་སྨན་དྲང་ལུང་དུ་ཀླུ་སྨན་བསྒྲུབས་པས་སྲས་ཤིག་བལྟམས་པ། སྒྲུབ་རྫས་ར་དཀར་མོའི་འོ་མས་གསོས་པས་བཙད་པོས་ར་ཤ་མི་ཟ་བ་དེས་ཡིན་སྐད། དེའི་བྱིན་རླབས་ཀྱིས་རྒྱལ་པོ་ཐོ་ཐོ་རི་ཡང་སྐུ་ཚེ་ཉིས་བརྒྱར་བཞུགས་སོ། །སྲས་དེ་ཡང་ཀླུ་སྨན་གྱི་དངོས་གྲུབ་ཡིན་པས་ཀླུ་གཉན་གཟུང་བཙན་ཞེས་ཟེར། ཁྲི་གཉན་གཟུང་བཙན་དུ་ཡང་གྲགས་སོ། །སྐུ་གཤེན་ཞང་ཞུང་ཚ་ལ་རྒྱུང་། དེའི་སྲས་འབྲང་སྙན་ལྡེའུ། སྐུ་གཤེན་བོན་པོ་མ་རྒྱུང་། དེའི་སྲས་དམུས་ལོང་ཞིག་བྱུང་བ་ལ་གཤེན་པོས་སྤྱན་བསྒྲུབ་པས་གྲུབ་སྟེ། ཕ་རི་ལ་རི་དྭགས་སྙན་འདུག་པ་གཟིགས་པས་སྟག་གོང་སྙན་གཟིགས་སུ་བཏགས། སྐུ་གཤེན་ར་སང་ཁྲི་ནེ་ཁོད། རྒྱལ་པོ་འདིའི་རིང་ལ་རྒྱལ་ཕྲན་བཅུ་གཉིས་མངའ་ཞབས་སུ་བསྡུས། དེར་ལྷོ་བྲག་གི་རྒྱལ་པོ་བང་བ་རྗེ་མངའ་རིས་སུ་མ་འདུས་པ་ལ། དམག་དང་བཅས་ཏེ་གཤེགས་པས། བོང་བ་རྗེས་སླར་རྒྱལ་པོ་སྟག་གོང་སྙན་གཟིགས་བཙོན་དུ་བཟུང་ནས་ཁྲི་མུན་དོང་དུ་སྐྱུར། བོད་འབངས་རྣམས་ཕམ། དེ་དུས་རྗེའི་བླ་བོན་དུ་ར་སང་བོན་པོ་ཁྲི་ནེ་ཁོད་བྱ་བ་མཐུ་ཆེ་ལ་རྩལ་དྲག་པ་ཞིག་ཡོད་པ་བྱ་རྒོད་དུ་སྤྲུལ་ནས་བྱོན་ཏེ། བཙོན་སྲུང་དང་བོང་རྗེའི་འཁོར་ཐམས་ཅད་མྱོས་པར་མཛད། རྒྱལ་བུ་བཀྱིག་པའི་ལྕགས་ཐག་གཤོག་པ་མཚམས་རིང་གིས་བཅད་ནས། སྟག་གོང་སྙན་གཟིགས་བཙོན་དོང་ནས་བཏོན་པས། བོང་བ་རྗེས་ཀྱང་གུས་པ་ཕུལ་ནས་ཞབས་འོག་ཏུ་འདུས་སོ། །བོན་ལ་གཙིགས་སུ་གཤེན་པོ་ཁྲི་ནེ་ཁོད་རྒྱལ་ཐབས་སུ་ཕྱུང་སྟེ། རྒྱལ་གོང་ན་བོན་གཉན་པར་མཛད། སྟག་གོང་སྙན་གཟིགས་ཀྱི་སྲས་གནམ་རུ་སྲོང་བཙན། སྐུ་གཤེན་ཟ་ལྷ་དབང་ཕྱུག་གོ   རྒྱལ་པོ་དེ་བཞིའི་རིང་ལ་བོན་ལ་བཀུར་སྟི་ཤིན་ཏུ་ཆེ་ཞིང་ཆབ་སྲིད་རྒྱས་པས་ཕུན་སུམ་ཚོགས་པའི་བོན་རྒྱལ་བཞི་ཟེར་རོ། །དེའང་རྣམ་འབྱེད་འཕྲུལ་སྡེ་ལས། རྗེ་གཉའ་ཁྲི་བཙན་པོ་མན་ཆད་ནས། །གནམ་རི་སྲོང་བཙན་ཡན་ཆད་དུ། །ཆབ་སྲིད་འཛིན་པའི་རྒྱལ་པོ་རེ། །ཐར་ལམ་འདྲེན་པའི་སྐུ་གཤེན་རེ། །སྐད་རིགས་བསྒྱུར་བའི་ལོ་པཎ་རེ། །བྱས་ཐབས་གསུང་རབས་རེ་རེ་བཞག །ཅེས་སོ། །

བདུན་པ་ཆོས་ཀྱི་སྲོལ་འབྱེད་རྒྱལ་པོ་ལྔ་ནི། གནམ་རི་སྲོང་བཙན་སྲས་སྲོང་བཙན་སྒམ་པོ། སྐུ་གཤེན་ཞང་ཞུང་ར་རིང་། དེའི་སྲས་དགུང་སྲོང་དགུང་བཙན། སྐུ་གཤེན་ཞང་ཞུང་ཁྱུང་སྐར། དེའི་སྲས་མང་སྲོང་མང་བཙན། སྐུ་གཤེན་ཁྱུང་པོ་སྟག་སྒྲ། དེའི་སྲས་རླང་སྲོང་འཕྲུལ་བཙན། སྐུ་གཤེན་སྤེ་ནེ་གུ། དེའི་སྲས་ཁྲི་རྗེ་གཙུག་བརྟན་ཏེ་དེ་ཡན་ཆད་ཤས་ཆེར་གཅིག་བརྒྱུད་ཀྱི་དབང་དུ་བྱས་པའོ། །

བརྒྱད་པ་རྒྱལ་སྲིད་ཐ་མའི་བརྒྱུད་འཛིན་དྲུག་ནི། ཁྲི་རྗེ་གཙུག་བརྟན་སྲས་ཁྲི་སྲོང་ལྡེའུ་བཙན། སྐུ་གཤེན་སྤེ་ནེ་གུ་དང་བྷེ་ཤོད་ཀྲམ་མོ། །དེའི་སྲས་གསུམ་གྱི་ཆེ་བ་མུ་རི་སྒམ་པོའམ་མུ་ཏིག་བཙན་པོ་སྟེ་མུ་ཝེར་རྒྱལ་པོ་ཞེས་ཀྱང་ཟེར། ཁམས་གཞི་ངན་པས་ནེ་ར་འཇིང་ཡོན་དུའང་གྲགས་སོ། །འབྲིང་པོ་མུ་ནེ་བཙན་པོ། ཆུང་ཤོས་མུ་ཐུག་བཙན་པོའོ། །ཡབ་ཀྱིས་རྒྱལ་སར་མུ་ནེ་བཙན་པོ་བཏོན་ཀྱང་ལོ་གསུམ་ན་ཞང་དྲུག་གིས་དཀྲོང་། མུ་ཏིག་བཙན་པོ་ནི་ཞང་སྣ་ནམ་གྱིས་དཀྲོང་པར་གྲགས། བཀའ་འབུམ་ནས་ཡུམ་གྱིས་དུག་བཏང་ནས་འདས་པར་ཡང་བཤད་དོ། །མུ་ཐུག་བཙན་པོ་ཡབ་ཀྱིས་གཙང་དུ་སྤྱུགས། དེའི་སྲས་གཙང་མ་དང་། དར་མ་དང་། དར་མ་རལ་པ་ཅན་དང་གསུམ། གཙང་མ་ས་མཐར་སྤྱུགས། དར་མ་རལ་པ་ཅན་ཅོག་ཀླུ་ལྷ་ལོད་ཀྱིས་མགུར་གཅུས་ཏེ་དཀྲོངས། དར་མས་ཆོས་བསྣུབས་ཤིང་གླེན་ལ་བྱ་བྱེད་མང་བས་དར་མ་སྤྲེལ་མགོར་གྲགས། རྒྱལ་ས་ལོ་བཅུ་དྲུག་བཟུང་བའི་མཐར་ལྷ་ལུང་དཔལ་གྱི་རྡོ་རྗེས་གྲིར་དཀྲོངས་སོ། །བཙད་པོ་དེ་གཉིས་གྲི་རྒོད་དུ་ཤོར་བས་ཕྱིས་རྗེ་སྲོག་འབངས་ཀྱིས་གཅོད་པ་བྱུང་ངོ་། །དར་མའི་སྲས་ཁྲི་དར་མ་འོད་སྲུངས། དེའི་སྲས་མངའ་བདག་དཔལ་འཁོར་བཙན། དེའི་སྲས་བཀྲ་ཤིས་བརྩེགས་པ་དང་བཀྲ་ཤིས་སྐྱིད་ལྡེའུ་ཉི་མ་མགོན་གཉིས། གདུང་རབས་དེ་དྲུག་ལ་ཕལ་ཆེ་བས་ཆོས་ལ་གུས་པ་ཤིན་ཏུ་ཆེ་ཡང་མངའ་ཐང་སྔོན་བས་བྲི་བས་རྒྱལ་སྲིད་ཐ་མ་དྲུག་ཅེས་ཟེར་རོ། །དེ་ཡན་ཆད་རྒྱལ་རབས་བཞི་བཅུ་རྩ་གཉིས་སོང་ངོ་། །དེ་རྣམས་ནི་བསྒྲགས་བྱང་སོགས་ནས་བཏུས་སོ། །བཀྲ་ཤིས་སྐྱིད་ལྡེའུའི་སྲས་རྒྱལ་ཁོ་རེ་དང་སྲུང་ངེ་གཉིས། ཁོ་རེ་སྲས་གཉིས་དང་བཅས་རབ་ཏུ་བྱུང་བ་ནི་ལྷ་བླ་མ་ཡེ་ཤེས་འོད་དོ། །སྲུང་ངེའི་སྲས་ལྷ་ལྡེའུ། དེའི་སྲས་འོད་ལྡེའུ། དེའི་སྲས་རྩེ་ལྡེའུ། དེའི་སྲས་དབང་ལྡེའུ་སྟེ་ཇོ་བོའི་སློབ་མ་རྔོག་ལེགས་པའི་ཤེས་རབ་ཀྱི་སྦྱིན་བདག་བྱས་པར་གྲགས་སོ། །དེ་འཕྲོས་དང་རྒྱས་པ་ནི་གཞན་ནས་ཤེས་པར་བྱའོ། །

གསུམ་པ་རྒྱ་ནག་གི་རྒྱལ་རབས་ལ་གཉིས། བསྟན་གཙོ་ཞལ་བཞུགས་དུས་སོགས་ཀྱི་རྒྱལ་རབས། མྱ་ངན་འདས་རྗེས་སུ་རྒྱལ་རབས་འགའ་ཞིག་གི་བྱུང་ལུགས་སོ། །དང་པོ་ནི། གདུང་བརྒྱུད་ཀྱི་རྒྱལ་པོ་ཆེན་པོ་དྲུག་གི་ནང་ཚན་རྒྱ་ནག་རྒྱལ་པོའི་ཐོག་མའི་བྱུང་ཁུང་ནི། མི་རྒྱུད་ལྷ་ལས་གྲོལ་བའི་སྲིད་པ་ཡེ་སྨོན་རྒྱལ་པོ་དང་། ལྷ་མོ་ཆུ་ལྕམ་གཉིས་ལས་ཕྱ་དམུ་གཙུག་གསུམ་དུ་གྲོལ། དམུ་རིགས་ལས་རྒྱལ་རྗེ་བྲམ་ཟེ་གདོལ་པའི་རིགས་བཞིར་གྲོལ། རྒྱལ་རིགས་ཀྱི་རྒྱལ་པོ་འོད་ཀྱི་འཁོར་ལོ་ཅན་དང་། ལྷ་ཚངས་པའི་སྲས་མོ་ཉི་འོད་འབུམ་ལྡན་གཉིས་ལས་འཁོར་ལོ་དབང་བསྒྱུར་གྱི་མི་སོགས་མི་རིགས་བཞིར་གྲོལ་བའི་སྲས་བཞིའི་གཅེན་པོ་སྟོང་རྗེ་འོད་ཀྱི་འཁོར་ལོ་ཅན་དང་། ཕྱ་ལྕམ་གུང་མ་གཉིས་ལས་སྲས་དྲུག་བལྟམས་པའི་ལྔ་ཚིགས་དེ་གཡུའི་མི་ཕོ་ལ་གསེར་གྱི་ཚང་པ་ཡིད་ཅན་ཞིག་བྱུང་བ་རྒོད་གསས་རྒྱས་བྱིན་གྱིས་བརླབས་པས་རྒྱ་ཡེ་མཁྱེན་འཕྲུལ་གྱི་དབང་ཡིག་ཅན་ཞེས་བཏགས་དེ་དང་རྗེའུ་རིགས་ཀྱི་བུ་མོ་ཡིད་བཞིན་མ་གཉིས་བཤོས་པ་ལས་སྲས་གསུམ་འཁྲུངས་ཏེ། རྒྱ་ཀུན་མཁྱེན་སྐོས་ཀྱི་དབང་ཡིག་ཅན་དང་། དབང་ཡིག་མེད་པ་རྒྱ་ནག་ཧ་ཤང་དང་། རྒྱ་གར་ཧོ་ཤང་དང་གསུམ་བལྟམས་སོ། །དང་འོག་གཉིས་ཕྱོགས་ཀྱི་རྒྱལ་ཕྲན་དུ་བསྐོས། གཅེན་པོས་རྒྱལ་ས་བཟུང་བས་རྒྱ་ནག་གི་རྒྱལ་རྒྱུད་ཐམས་ཅད་དེ་ལས་གྲོལ་བའོ་ཞེས་དྲི་མེད་ལས་གསུངས་སོ། །ལོ་རྒྱུས་ཁ་ཅིག་ནས་བསྟན་གཙོ་ཞལ་བཞུག་དུས་རྒྱ་ནག་གི་རྒྱལ་པོ་ཧྭ་ཤང་དེ་བ་ལ་གབ་ཙེ་སུམ་བརྒྱ་དྲུག་ཅུ་གཏན་ལ་ཕབས་ནས་བསྟན། ཞེས་དང་། དྲི་མེད་ལས། ཀོང་ཙེའི་ཚ་བོ་འཕྲུལ་བུ་ཆུང་ལ་གབ་ཙེ་སུམ་བརྒྱ་དྲུག་ཅུ་བསྟན་ཏེ་སེམས་ཅན་བདེ་ལ་བཀོད་པར་གསུངས་པ་གཉིས་ལས། ཕྱི་མ་ནི་རྒྱ་ཀོང་ཙེ་འཕྲུལ་གྱི་རྒྱལ་པོའི་སྲས་མོ་འཕྲུལ་བསྒྱུར་ལ་འཁྲུངས་པའི་སྟོན་པ་ཉིད་ཀྱི་སྐུའི་སྲས་ཀོང་ཙེ་འཕྲུལ་བུ་ཆུང་ལ་སྟོན་པས་གབ་རྩེ་སུམ་བརྒྱ་དྲུག་ཅུར་བསྟན་པ་དེ་ལ་གསུངས་པ་ཡིན་ལ། །དང་པོ་ནི། གབ་ཙེ་སུམ་བརྒྱ་དྲུག་ཅུ་གསུངས་པའི་བཀའ་རྣམས་འཕྲུལ་བུ་ཆུང་གིས་བསྡུ་བ་མཛད་ནས་རྒྱ་ནག་གི་རྒྱལ་པོ་ཧ་ཤང་དེ་བ་ལ་བསྟན་པ་དེའོ། །གོང་གི་རྒྱ་ཀུན་མཁྱེན་སྲས་ཡང་དེ་བ་དང་། དེའི་སྲས་ཀ་དྷ་ལ་གསེར་གྱི་མདོག་ཅན། དེའི་སྲས་ཀོང་ཙེ་འཕྲུལ་རྒྱལ་ལོ། །

འདིར་གཞན་སྡེ་ཁ་ཅིག་གིས། ཤེའུ། དོའུ། ཇིང་དང་གསུམ་ལས། ཤེའུ་ཞེས་པའི་གཞུང་དེ་ཐོག་མར་སྟོན་པ་པོ་ནི། ཁུང་ཙིའམ་ཕུའུ་ཙི་ཞེས་གྲགས་པ་སྟེ། བོད་རྣམས་ཀྱིས་སྐད་ཟུར་ཆགས་ཏེ་ཀོང་ཙེ་ཞེས་འབོད་པ་དེའོ། །འདི་སངས་རྒྱས་འཇིག་རྟེན་དུ་བྱོན་ནས་ལོ་མི་མང་ཙམ་ན་ཤན་ཇུང་གི་ཡུལ་དུ་བྱུང་། ཞེས་བཤད་པ་འདི་སྟོན་པ་གཤེན་རབ་མི་བོའི་བསྟན་པ་བཞག་པའི་སྦྱིན་བདག་རྒྱའི་རྒྱལ་པོ་ཀོང་ཙེ་འཕྲུལ་རྒྱལ་དུ་ངོས་བཟུང་བ་ནི་མི་འཐད་དེ། ཀོང་ཙེ་ཉིད་སྟོན་པའི་བསྟན་པ་བཞག་པའི་ཡུལ་ཡིན་པར་ལུང་གིས་གྲུབ་པ་གཞིར་བཅས། གཤེན་རབ་འདས་འོག་ཏུ་ཐུབ་པ་བྱོན་པ་རང་གཞན་གཉིས་ཀའི་འདོད་པ་མཐུན་ན་ཐུབ་པ་བྱོན་ནས་ལོ་མི་མང་ཙམ་ན་ཀོང་ཙེ་བྱུང་བར་འདོད་པ་སྨྱོན་པའི་བླ་རྡོལ་ལོ། །

དེས་ན་ཀོང་ཙེ་འཕྲུལ་རྒྱལ་ནི་སྟོན་པའི་བསྟན་འཛིན་གྱི་རྒྱལ་པོ་དྲུག་གི་ནང་ཚན་གྱི་རྒྱ་ནག་གི་རྒྱལ་པོ་ཡིན་ལ། དེའང་ཡབ་རྒྱལ་པོ་ཀ་དྷ་ལ་དང་ཡུམ་མུ་ཏྲི་གཉིས་ཀྱི་སྲས་སུ་འཁྲུངས། ལག་མཐིལ་གཉིས་ལ་གབ་ཙེ་འཕྲུལ་ཡིག་སུམ་ཅུས་མཚན་པ་ཞིག་བྱུང་བས་ཡབ་ཀྱིས་སྤྲོ་བ་སྐྱེས་ནས་ཀོང་ཙེ་འཕྲུལ་རྒྱལ་ཞེས་པའི་མཚན་བཏགས། དེས་བཙུན་མོ་གཉན་ལྕམ་ཁབ་ཏུ་བཞེས། སྲས་གསུམ་ལྕམ་གཉིས་དང་ལྔར་འཁྲུངས་སོ། །དེའང་ཀོང་ཙེས་ལག་རིས་ཀྱི་གབ་ཙེ་ཡིག་འབྲུ་ལ་བརྩིས་པས་བསོད་ནམས་ཀྱིས་དགེ་བ་ཅི་བྱས་ཀྱང་འགྲུབ་པར་མཐོང་ངོ་། །དེར་རྒྱ་མཚོའི་གླིང་ན་གསས་ཁང་ཆེན་པོ་ཞིག་བརྩིག་གོ་སྙམ་ནས་ལག་རིས་ལ་བརྩིས་པས་སྲིན་པོ་བརྒྱ་དང་སྔོན་ལས་མཐུན་པས་སྲིན་དང་བསྡོངས་ནས་བསྒྲུབ་ན་གྲུབ་པར་ཤེས་ཏེ། ཡུལ་མུ་ཏ་ལ་མུན་པའི་གླིང་དུ་སྲིན་པོ་བསྒྲུབས་པས་གྲུབ་སྟེ་སྲིན་པོ་དང་མནའ་ཐོ་བཞག་ནས། སྲིན་ཕྲུག་བརྒྱས་མུ་ཁྱུད་བདལ་པའི་རྒྱ་མཚོར་རྨིང་བཏིང་བཅུག་སྟེ་མཚོ་ཁར་སླེབས་པ་དང་ལྷ་དང་སྲིད་སྐོས་ཕྱ་གསུམ་དང་མི་རྣམས་ཀྱིས་བརྩིགས་ཕྱྭ་ཀེང་ཙེས་སྐོས་མཁན་མཛད་ནས་གསས་ཁང་མཐའ་རུ་ཕྱིན་ཏེ་མཚན་དཀར་ནག་བཀྲ་གསལ་རྒྱ་མཚོའི་གླིང་ཐོག་འབར་ཞེས་གསོལ། དེར་སངས་པོ་དང་སྟོན་པ་གཉིས་གཤེགས་ཏེ་བདེ་གཤེགས་སྟོང་གི་ཞལ་སྐྱིན་དང་གསུང་རབ་བྱེ་བ་བདུན་འབུམ་དྲུག་ཁྲི་དང་མཆོད་རྟེན་སྟོང་དང་རྩ་བརྒྱད་རྣམས་བཞེངས་ཏེ་མངའ་དབུལ་རབ་གནས་མཛད་དོ། །གབ་ཙེ་སུམ་བརྒྱ་དྲུག་ཅུ་ཡང་རྒྱ་ནག་གི་ཡུལ་དུ་ཅི་ཙེ་འཕྲུལ་གྱི་རྒྱལ་པོ་ལ་བཀའ་བབ་ནས་དར་བར་ལུང་བསྟན་པ་ནི། དྲི་མེད་ལས། ཁྲུས་བདག་སྤང་ལ་གནམ་གཤེན་ཁྱོད། འདི་ནས་འཛམ་གླིང་ཤར་ཕྱོགས་ཀྱི། ག་ཅུ་རྒྱ་ཡི་རྒྱལ་ས་རུ། ཅུ་ཙེ་འཕྲུལ་གྱི་རྒྱལ་པོར་འཁྲུངས། བདུད་རྒྱལ་འཁོར་བས་བསྒྱུར་བ་ཡི། མི་མཐུན་ལོག་པའི་རྩིས་སྦྱོར་ལ། གཙུག་ལག་འཕྲུལ་གྱི་གབ་ཙེར་བསྒྱུར། ཞེས་སོ། །དེ་ནི་ཀོང་ཙེའི་སྲས་རྒྱུད་དུ་གཏོགས་པར་མངོན་ནོ། །གཉིས་པ་ནི། ཀོང་ཙེའི་སྲས་ཅི་གོང་རྒྱལ་པོ། དེའི་སྲས་ཅི་སྣང་རྒྱལ་པོ། དེའི་སྲས་ཡི་ཀོང་འཕྲུལ་གྱི་རྒྱལ་པོ། དེའི་སྲས་ལི་ཙོང་འཕྲུལ་གྱི་རྒྱལ་པོ། དེའི་སྲས་རྒྱ་མང་ཝེར་རྒྱལ་པོ་ཡིན་ནོ། །ལོ་རྒྱུས་འགར་འདི་ནས་རིང་པོར་མ་ལོན་པར་བོད་རྒྱལ་གྲི་རུམ་བཙན་པོས་གཙང་དུ་བོན་བསྣུབས་ཤིང་དབུས་སུའང་ཕྱེད་ཙམ་བསྣུབས་པའི་དུས་ཡིན་པར་བཤད་དོ། །

བཞི་པ་མེ་ཉག་འགྷའི་རྒྱལ་པོའི་རྒྱལ་རབས་ནི། མེ་ཉག་རྒྱལ་རྒོད་ཅེས་ཀྱང་བྱ་སྟེ། བོད་ནས་རྒྱལ་པོ་གླང་དར་དང་དུས་མཉམ་ཙམ་དུ་བྱུང་ཞིང་། མངའ་རིས་ནི་རྒྱ་བོད་ཧོར་གསུམ་ཡུལ་ཕྲན་དང་བཅས་པ་ལ་དབང་བྱས་པས། ཁ་ཅིག་གིས་འདི་ལ་རྒྱ་རྗེ་རྒྱལ་པོར་མིང་འདོགས་ལ། གླིང་རྗེ་གེ་སར་ཀྱང་རྟ་སྐྱེལ་དུ་འོང་བར་གྲགས་སོ། །རིགས་ནི་ཤར་མེ་ཉག །ལྷོ་མེ་ཉག །བྱང་མེ་ཉག་གསུམ་ལས། འདི་ཤར་ཙོང་ཀ་ན་ཡོད་པའི་མེ་ཉག་པའི་སྐད་དུ་གྲགས་པ་དེའོ། །རྒྱལ་རབས་ནི་འགའ་ཞིག་ལས་མ་བྱུང་ངོ་། །

ལྔ་པ་འཆིང་གིན་ཧོར་གྱི་རྒྱལ་རབས་ནི། སྤུ་གུར་གྱི་རྒྱལ་པོ་བོང་སྣ་བྱ་བའི་རྟ་རྫི་དེ་ལོ་གམ་རྟ་རྫི་ཡིན། དེའི་ཆུང་མ་ལ་གནམ་ནས་རྐྱ་མི་དཀར་པོ་ཞིག་བྱུང་བ་དང་བཤོས་པའི་སྲས་ནི་འཆིང་གིན་རྒྱལ་པོ་གནམ་གྱི་བུ་ཞེས་གྲགས་པ་དེའོ། །དེ་ལ་སྲས་བཞི་ཡོད་པའི་གཅེན་ཇོ་ལྗི། དེ་འོག་ཨེན་ཆེན་ཆག་དས། དེ་འོག་འོ་ཀོ་དས་ཀན། གཅུང་དོ་ལོས་སོ། །ཇོ་ལྗིའི་བརྒྱུད་པ་རྣམས་ཡུལ་གྱི་རྒྱལ་པོར་སོང་། ཨེན་ཆེན་བརྒྱུད་པ་རྣམས་སྟོད་ཧོར་གྱི་རྒྱལ་པོར་སོང་། གདན་ས་འོ་ཀོ་དས་ཀན་གྱིས་བཟུང་བའི་སྲས་ཀུ་ལུག་བྱ་བ་བྱུང་། རྒྱལ་པོ་བྱས་པའི་མཚན་ལུ་གུས་རྒྱལ་པོ་ཟེར། དེའི་སྲས་ཨེན་ཆེན་གོ་དན་བྱ་བས་རྒྱལ་སྲིད་མ་འདོད་པས་དོ་ལོས་སྲས་ཆེ་ཤོས་མོ་འགྷོར་རྒྱལ་པོ་གདན་སར་བསྐོས་སོ། །དེ་དང་བཙུན་མོ་སོག་རོག་ད་བཟང་མོའི་སྲས་ཨ་རི་བོ་ག །དེའི་ནུ་བོ་གོ་པེ་ལ། ཆུང་ཤོས་ཧཱུ་ལ་ཧུ། རྒྱལ་ས་ཨ་རི་བོ་གས་བཟུང་བ་ལ་གོ་པེ་ལས་བརྩད་ནས་རྒྱལ་པོ་བྱས་པའི་མཚན་སེ་ཆེན་རྒྱལ་པོ་ཟེར་བ་སྟེ་བོད་སྐད་དུ་ཤེས་རབ་ཅན་གྱི་རྒྱལ་པོ་ཟེར་བའོ། །ཧཱུ་ལ་ཧུའི་བརྒྱུད་པས་སོག་པོའི་རྒྱལ་པོ་བྱས་སོ། །སེ་ཆེན་རྒྱལ་པོ་ལ་སྲས་བརྒྱད་ཡོད་པའི། བོད་མོ་ཞྭ་གྱོན་མའི་སྲས་ཨ་སྲོག་ཆེ། ཨ་ཡེ་ཆེ། བོག་གོ་ཆེ། དེ་གོ །ག་ལྕ་དང་ལྔ། བཙུན་མོ་མདུང་རུ་མའི་སྲས་ཇི་གྷིན། མ་གྷ་ལ། མུ་ནི་གན་དང་གསུམ། མ་འགྷ་ལའི་སྲས་ཨ་ནན་ཏ། ཇི་གྷིན་དང་བཙུན་མོ་མ་ཡེ་ཀ་ཐས་ཧུའི་སྲས་ཆེ་བ་ཀ་མ་ལ། འབྲིང་ལྐུག་པ། ཆུང་བ་ཨོལ་ཇ་དུ། སེ་ཆེན་རྒྱལ་པོའི་གདན་ས་ཨོལ་ཇ་དུས་བཟུང་ངོ་། །ལྐུག་པའི་སྲས་ཆེ་བ་ཧ་ཤང་བྱ་བས་རྒྱལ་སྲིད་བཟུང་བའི་མཚན་གུར་ཡུག་རྒྱལ་པོ། ཆུང་བ་ཨ་ཡི་བར་པ་རྒྱལ་པོ་བྱས་པའི་མཚན་བུ་ཡན་ཏུ་རྒྱལ་པོ། དེའི་སྲས་སི་ཏི་ཕལ་རྒྱལ་པོ་བྱས་པའི་མཚན་གེ་གན་ཏུ་རྒྱལ་པོ། གུར་ཡུག་ཏུ་རྒྱལ་པོའི་སྲས་ཀུ་ཤ་ལ་ཡིན། རྒྱལ་བུ་ཀ་མ་ལའི་སྲས་ཡེ་སུན་ཐི་མུར་གྱི་རྒྱལ་པོ་བྱས། དེའི་སྲས་ར་ཁྱི་ཕག །དེ་ལ་ཀུ་ཤ་མའི་ནུ་བོ་ཐོག་ཐི་མུར་གྱིས་བརྩད་ནས་རྒྱལ་པོ་བྱས་པའི་མཚན་ཇི་ཡན་དུ་རྒྱལ་པོ། །དེའི་གདན་སར་ཀུ་ཤ་ལ་རྒྱལ་སར་ཞག་བདུན་བཞུགས་ནས་འདས་པའི་མཚན་གུ་དུན་དུ་རྒྱལ་པོ། དེའི་མལ་དུ་ཁོ་རང་གི་སྲས་ཐོ་གན་ཐི་མུར་རྒྱལ་པོ་བྱས་པའི་མཚན་གུར་རླུག་རྒྱལ་པོ། དེའི་གདན་སར་ཐོག་ཐི་མུ་གྱི་སྲས་རིན་ཆེན་དཔལ་རྒྱལ། དེའི་གདན་སར་ཐོ་གན་ཐི་མུར་གྱི་སྲས་ཨ་ཡུ་ཤྲི་དྷ་རའོ། །དེ་ནས་གཅིག་བྱུང་ནས་གདན་ས་རྒྱ་ལ་ཤོར་རོ། །བོད་ཕྱོགས་སུ་བསྐོས་པའི་རྒྱལ་བུ་ཚང་གི་རྒྱུད་ལ། སེ་ཆེན་གྱི་སྲས་ཨ་སྲོག་ཆེ། དེའི་སྲས་ཐི་མུར་བོ་ག །དེའི་སྲས་གཅེན་ཆོས་དཔལ། གཅུང་བདེ་གན་ཆོས་དཔལ་སྲས་ཆེ་བ་བཟང་པོ་དཔལ། དེ་འོག་ཐོ་བ་དཔལ། དེ་འོག་ཡེ་ཤེས་དཔལ། དེ་འོག་རིན་ཆེན་དཔལ། བདེ་གན་གྱི་སྲས་རྒྱལ་བུ་ར་ཏ་ན། ཐོ་བ་དཔལ་གྱི་སྲས་ཆེ་བ་དཀོན་མཆོག་དཔལ། ཆུང་བ་པྲཛྙ་དབང་། ཧཱུ་ལ་ཧུའི་སྲས་ཀ་མ་ལ་དང་དྷ་རྨ་ཕ་ལ་གཉིས་སོ། །རྒྱལ་བུ་བྱང་ངོས་པའི་རྒྱུད་ལ། གུ་ལུག་གི་སྲས་ཨེ་ཆེན་གོ་དན། དེའི་སྲས་རྒྱལ་བུ་འཇི་བིག །དེའི་ནུ་བོ་ཡེ་སུན་བོ་ག །དེའི་སྲས་ནམ་བ་ལ། དེའི་སྲས་འཁོར་ལོ། །དེའི་སྲས་འབོག་ཐི་མུག་ཡིན་ནོ། །དྲུག་པ་ཤར་རྒྱའི་ཕག་ཚང་རྒྱལ་པོའི་བྱུང་ཚུལ་ནི། རྒྱའི་ཁྲིམས་དཔོན་ཞིག་གི་གཡོག་ཏུ་ཤིང་བཟོ་བ་ཞིག་ཡོད་པ་བུ་ལ་ཁ་ཆེམས་སུ། ང་འཆི་བའི་ཚེ་རོའི་ཁུར་ཐག་མ་ཆད་བར་དུ་ཁུར་ལ་ཁུར་ཐག་ཆད་སར་བསྲེགས་ལ་རུས་པ་ཕག་ཚང་གི་ནང་དུ་བོར་ཞིག་དང་མི་རྒྱུད་འཕེལ་ཞིང་བསྟན་པ་དར་རོ་ཞེས་ཟེར་བ་ལྟར་བྱས་པས་ཁྲིམས་དཔོན་དེ་རབས་ཆད་པའི་ཤུལ་ཁོས་བཟུང་ཞིང་། ཧོར་ལ་ངོ་ལོག་བྱས་ཏེ་འཐབ་པས་ཁོ་རྒྱལ་ཏེ་རྒྱལ་སར་ཕྱུང་བ་ནི་ཐས་ཙོང་རྒྱལ་པོའོ། །ཏས་མིང་རྒྱལ་པོ་ཞེས་སུའང་གྲགས་སོ། །དེའི་རིང་ལ་ཞིང་བཅུ་གཉིས་མངའ་འོག་ཏུ་འདུས་སྐད། དེའི་གདན་ས་ཡིན་ལོ་རྒྱལ་པོས་ཁུ་བོ་ལ་བརྩད་ནས་རྒྱལ་པོ་བྱས་པའི་རིང་ལ་ཞིང་བཅུ་དྲུག་གི་བདག་པོར་གྱུར་ཏོ། །དེའི་མལ་དུ་ཧུ་ཤིང་རྒྱལ་པོ། དེའི་མལ་དུ་སྐྱན་ཏི་རྒྱལ་པོ། །དེ་ལ་དཔུང་དམར་ཅན་ཡང་ཟེར་རོ། །དེ་གཉིས་ཀྱི་རིང་ལ་ཡུལ་ཆེན་བཅོ་བརྒྱད་ཀྱི་བདག་པོར་གྱུར། དེའི་གདན་ས་ནི་ཅང་ཐུང་རྒྱལ་པོས་བསྐྱངས་སོ། །

གཉིས་པ་བསྟན་བདག་གཤེན་གྱི་གདུང་རབས་ལ་གཉིས། དངོས་དང་། སྤྱི་དོན་ནོ། །དང་པོ་ལ་དྲུག །དམུ་རིགས་གཤེན། རྒྱལ་རིགས་བྲུ། དབང་ལྡན་ཞུ། གྲུབ་ཐོབ་སྤ། མཁས་པ་རྨེའུ། དམ་པ་ཁྱུང་གི་གདུང་རབས་བྱུང་ཚུལ་ལོ། །དང་པོ་ལ་གཉིས།  སྟག་གཟིག་འོལ་མོའི་གླིང་གི་དམུ་གཤེན་དང་། བོད་ཡུལ་གཙང་གི་དམུ་གཤེན་གྱི་གདུང་རབས་སོ། །དང་པོ་ནི། སྔར་བཤད་པའི་དམུ་རྒྱལ་རྒྱལ་བོན་ཐོད་དཀར་གྱི་སྲས་སྟོན་པ་གཤེན་རབ་ཀྱི་སྐུའི་སྲས་བརྒྱད་ཀྱི་ནང་ཚན་ཀོང་བཟའ་ཁྲི་ལྕམ་ལས་འཁྲུངས་པའི་རྒྱལ་སྲས་གཡུང་དྲུང་དབང་ལྡན་གྱི་གདུང་རྒྱུད་ནི། ཕྱི་རབས་ཀྱི་སྟོན་པ་མ་བྱོན་བར་དུ་བརྒྱུད་པ་མི་འཆད་པར་ལུང་བསྟན་པ་ནི། བསྟན་པ་གཉེར་གཏད་ཀྱི་མདོ་ལས། རྒྱལ་སྲས་ཀོང་ཚ་དབང་ལྡན་ཁྱོད། ཅེས་པ་ནས། ཕྱི་རབས་སྟོན་པ་མ་བྱོན་བར། མི་རྗེ་སྲིད་པའི་གདུང་རྒྱུད་སྤེལ། རྒྱལ་རིགས་དམུ་ཡི་རྒྱལ་ས་ཟུངས། ཞེས་སོ། །དེའི་རྒྱལ་རྒྱུད་འཛིན་པ་ནི་ད་ལྟར་ཡང་ཡོད་དེ། རྫུ་འཕྲུལ་ཅན་དངོས་སུ་ཕྱིན་ཅིང་ལས་ཅན་གྱི་མཇལ་སྣང་ལས་བྱུང་བའི་ལོ་རྒྱུས་བསམ་གྱིས་མི་ཁྱབ་པ་བླ་མ་གྲུབ་ཐོབ་རྣམས་ཀྱི་རྣམ་ཐར་ལས་འབྱུང་བ་བཞིན་ནོ། །གཉིས་པ་བོད་ཡུལ་གཙང་གི་དམུ་གཤེན་གྱི་གདུང་རྒྱུད་ནི། རྒྱལ་སྲས་གཡུང་དྲུང་དབང་ལྡན་ལ་སྲས་བཞི། འོད་ཀྱི་རྒྱལ་པོ། ཐོག་གི་རྒྱལ་པོ། འབྲུག་གི་རྒྱལ་པོ། འགར་བུ་ཆུང་དང་བཞིའོ། །ཆེ་བ་འོད་ཀྱི་རྒྱལ་པོ་ལ་དམུ་བོན་ཨ་བ་རུ་རིང་དང་། དམུ་རྗེ་ཐུམ་ཐུམ་རྣལ་མེད་དང་། དམུ་རྗེ་རྒྱལ་དང་གསུམ་ལས་དམུ་གཤེན་སྣང་བའི་མདོག་ཅན་སོགས་ཆེ་རྒྱུད་རྣམས་རིམ་པར་བྱོན། བར་ན་ཐོག་གི་རྒྱལ་པོ་ལས་དམུ་གཤེན་དྲན་པ་ནམ་མཁའ་ཡབ་སྲས་ཀྱི་བར་དུ་འབྲིང་རྒྱུད་རྣམས་རིམ་པར་བྱོན། ཆུང་གོང་འབྲུག་གི་རྒྱལ་པོ་ལས་བོད་ཡུལ་གཙང་གི་དམུ་རིགས་གཤེན་གྱི་གདུང་རྣམས་རིམ་པར་བྱོན་ཏེ། དེའང་འབྲུག་གི་རྒྱལ་པོའི་སྲས་དམུ་བོན་ཡོའུ་བརྟན། དེའི་སྲས་དམུ་བོན་ཐོང་ལྟོལ། དེའི་སྲས་དམུ་བོན་སྐྱེས་ལོ་ཚལ། དེའི་སྲས་གཤེན་གྲོལ་བ་དང་། དམུ་ཁ་སྤོ་མི་སྤོ་དང་། དམུ་ཁ་ཡེ་མུ་ཡེ་དང་། དམུ་ལེ་ཡོལ་བ་དང་། དམུ་ལོང་སྟེ་འབྲུམ་བུ་རྣམས་སོ། །དེའི་ཚེ་བོད་རྒྱལ་གཉའ་ཁྲིའི་སྲས་མུ་ཁྲི་བཙན་པོ་བྱ་བ་བོན་ལ་དད་དེ་སྤྱི་སྤུངས་གསང་བའི་སྐོར་རྣམས་ཐུགས་ཉམས་སུ་བཞེས་ནས་མཆོག་ཐུན་གྱི་དངོས་གྲུབ་བརྙེས། ཁྱད་པར་ཞང་ཞུང་གི་ཡུལ་ནས་དམུ་ཁ་སྤོ་མི་སྤོ་དང་དམུ་རྗེ་ཡང་རྒྱལ་གཉིས་ཀྱི་གཙོས་ཞང་ཞུང་གི་མཁས་པ་བརྒྱ་དང་རྩ་བརྒྱད་གདན་དྲངས་ནས་མཆོད་གནས་མཛད། དེ་ནས་ཁྲི་སྲོང་ལྡེའུ་བཙན་ཡན་རྒྱལ་རབས་སོ་བདུན་ལ་བོན་གཤེན་རྣམས་མཆོད་གནས་སུ་བཀུར་བ་ལས། བར་དེར་སྔོན་གྱི་སྨོན་ལམ་གྱི་རྒྱུས་རྒྱལ་བློན་གདུག་པ་ཅན་དུ་མས་བསམ་སྦྱོར་ངན་པས་བསྟན་པ་བསྣུབས་སྐབས་གཤེན་པོ་རྣམས་ཀྱང་བོད་དུ་མ་བཞུགས་པར་བོན་སྡེ་རྣམས་གཏེར་དུ་སྦས་ནས། ལ་ལ་མཁའ་སྤྱོད་དུ་གཤེགས། ལ་ལ་དབེན་པར་བསམ་གཏན་ལ་བཞུགས། ལ་ལ་སོག་པོ་སྤྲེལ་སླག་ཅན་གྱི་ཡུལ་དུ་གཤེགས་སོ། །དམུ་གཤེན་དེ་གཉིས་ནི་གཅོ་བཙུན་དང་མུ་ཟི་ལ་སོགས་པ་བཞིན་དུ་ཚེའི་རིག་འཛིན་གྲུབ་པས་གདུང་རབས་དེ་ཙམ་ལ་བོད་དུ་བཞུགས་ནས་བསྟན་པ་སྤེལ། དེ་ནས་ཤར་ཙོང་ཀའི་ཡུལ་དུ་གཤེགས་སོ། །དམུ་གཤེན་དེ་གཉིས་ཀྱི་གདུང་ལས་དམུ་བཀྲ་གསལ་ཀླུ་ཡི་རྒྱལ་པོ་བྱ་བའི་རིང་ལ་འདམ་ཡུལ་དུ་ཡར་བྱོན་ནས་འབྲི་མཚམས་སུ་ཆགས་ཏེ་ཡུལ་སྡེ་ཀུན་ལ་མངའ་དབང་བསྒྱུར། དེར་ཡུམ་ལྷ་རྒྱན་བྱ་བ་ཁབ་ཏུ་བཞེས་པའི་སྲས་མི་གཡོ་མགོན་པོ། །རྡོ་རྗེ་མགོན་པོ། དབང་ཕྱུག་མགོན་པོ་དང་གསུམ་བལྟམས། མི་གཡོ་མགོན་པོའི་སྲས་དཔལ་མགོན་གསས། འབྲུག་གསས། རྒོད་གསས་གསུམ་མོ། །འབྲུག་སྲས་ལ་སྲས་མེད་ནས་སྲིད་སྒྲུབ་བྱས་པས་སྲས་གསུམ་བལྟམས་ཏེ། གཅེན་གཉིས་ཀླུ་འབུམ་ལ་བརྟེན་ནས་གསོས་པས་ཀླུ་དགའ་དང་ཀླུ་བརྩེགས། གཅུང་གེ་ཁོད་ལྷ་བདར་བྱས་པས་གེ་ཁོད་དུ་བཏགས་ཏེ་དཔལ་མགོན་གསས་ལ་བོན་གྱི་སྲིད་གཡང་བབས་ཞེས་ཀྱང་གྲགས་སོ། །ཀླུ་དགའ་མན་གྱི་གདུང་རབས་ནི་འོག་ཏུ་འབྱུང་ངོ་། །

གཉིས་པ་རྒྱལ་རིགས་བྲུ་ཡི་གདུང་རབས་ལ་སྤྱིར་ས་བྲུ་གནམ་བྲུ་གཉིས། ས་བྲུ་ནི་དཔལ་ལྡན་ས་སྐྱ་བ་སྟེ་གདུང་རབས་གཞན་ལས་ཤེས་སོ། ། གནམ་བྲུ་ནི། སངས་རྒྱས་ཐམས་ཅད་ཀྱིས་སེམས་ཅན་གྱི་དོན་དུ་ཐུགས་དགོངས་གཅིག་ཏུ་དྲིལ་བའི་ལྷའི་བུ་འོད་ཟེར་མདངས་ལྡན་བྱ་བ་འོག་མིན་སྟུག་པོ་བཀོད་པའི་ཞིང་ཁམས་ནས་བར་ལྷ་འོད་གསལ་གྱི་གནས་སུ་བྱོན། དེ་ནས་མི་ཡུལ་དུ་འབྱོན་པར་དགོངས་ཏེ་རྩ་གསུམ་ལྷ་གནས་སུ་བབས་ཏེ་ལྷ་ལ་བོན་འཁོར་བསྐོར། རི་རབ་ཀྱི་རྩེ་ནས་གཟིགས་པས། འཛམ་བུའི་གླིང་ན་ཨོ་རྒྱན་དང་བྲུ་ཤ་དང་ཐོ་གར་གྱི་ཡུལ་རྣམས་སུ་བདུད་ངམ་ལེན་ནག་པོ་བྱ་བ་སྤྲུལ་པ་དུ་མ་དང་བཅས་ཏེ། མི་ཕྱུགས་ལ་ཡེ་འདྲོག་དང་། ལོ་ཏོག་ལ་བཙའ་སད་སོགས་གནོད་པ་དུ་མས་གཙེ་བར་གཟིགས་ཏེ། དེ་དག་འདུལ་བའི་ཕྱིར་རྫུ་འཕྲུལ་གྱི་རྩལ་གྱིས་རྔ་ལ་བཅིབས་ཏེ། ཡ་ངལ་གཤེན་གྱི་སྣ་དྲངས། མཚོ་ཅོག་གཤེན་གྱིས་སྐུ་བརྟེན་ཏེ་རོལ་མོའི་སྒྲ་དང་བཅས། ཨོ་རྒྱན་དང་བྲུ་ཤ་དང་ཐོ་གར་གྱི་ཡུལ་རྣམས་སུ་རིམ་གྱིས་བྱོན། དེའི་ཚེ་ན་ཐོ་གར་གྱི་རྒྱལ་པོ་སད་ཝེར་གསལ་འབར་བྱ་བ་ཤིན་ཏུ་དད་ནས་སྐུ་མཁར་དུ་གདན་དྲངས་ཏེ། བྲམ་ཟེ་གསལ་འབར་བྱ་བ་ལ་ལྷ་སྲས་འདིའི་མཚན་བརྟགས་ནས་དོན་དང་འབྲེལ་པའི་མཚན་ཞིག་གསོལ་བྱས་པས། བྲམ་ཟེས། ཕྱི་ནང་མཚུངས་པའི་རྟེན་འབྲེལ་ལས། །གནམ་ནས་ས་ལ་བྲུལ་བས་བྲུ། །ལྷ་ཕྲུག་གཤའ་མར་འདུག་པས་ཤ། །ཚངས་བུག་དབྱིངས་སུ་དོད་པས་ན། །བྲུ་ཤ་གནམ་གསས་སྤྱི་བརྟོལ་བྱ། །ཞེས་གསོལ་ལོ། །དེར་བྲུ་ཤ་གནམ་གསས་སྤྱི་བརྟོལ་གྱིས་བདུད་ངམ་ལེན་ནག་པོ་བསྒྲལ། འཁོར་ཐམས་ཅད་དམ་ལ་བཏགས་ནས་མི་ཕྱུགས་བདེ་ལ་བཀོད། ཡུལ་གྱི་མི་རྣམས་ལ་ཐེག་པ་ཆེན་པོའི་བོན་བསྟན་པས་གྲུབ་པ་ཐོབ་པ་དུ་མ་བྱུང་། ཁྱད་པར་ཐོ་གར་གྱི་རྒྱལ་པོ་སད་ཝེར་གསལ་འབར་ཞེས་བྱ་བས་རྒྱལ་སྲིད་བྲུ་ཤ་གནམ་གསས་ལ་ཕུལ་བས་ཡུལ་སྡེ་ཀུན་གྱི་རྗེ་བོ་མཛད། དེའི་སྲས་ལྷ་བུ་གསས་ཁྱུང་། དེའི་སྲས་ལོ་ཙཱ་བ་ཆེན་པོ་སྟེ་མཚོ་བཙན་སྐྱེས་ཞེས་གྲགས། དེ་ལ་སྲས་དགུ་འཁྲུངས་པའི་གཅེན་པོ་ལྔ་བྲུ་ཤའི་ཡུལ་དུ་བཞུགས། གཅུང་བཞི་བཙད་པོ་རྩོད་སྡེ་བྱ་བ་དང་སྔར་འཁོན་པ་ཕྱིས་དད་ནས་མངའ་རིས་སུ་སྤྱན་དྲངས་ནས་མཆོད་གནས་སུ་བཀུར། མངའ་རིས་སྐོར་གསུམ་མན་ཆད་ནས་བོད་ཡུལ་རུ་བཞི་ཡན་ཆད་ཀྱི་ཡུལ་སྡེ་ཐམས་ཅད་བྲུ་ཤའི་མངའ་རིས་སུ་འདུས། དེའང་གཅུང་བཞིའི་ཡ་གྱལ་གཡུང་དྲུང་རྒྱལ་མཚན་ཞེས་བྱ་བ་གཙང་དུ་བྱོན་ཏེ། དེ་ལ་སྲས་གཉིས་འཁྲུངས་པའི་གཅེན་ཁྱུང་ནག་འཛིན། དེའི་སྲས་གཡུང་དྲུང་སེང་གེ   །དེ་ལ་སྲས་གསུམ་ཡོད་པའི་གཅེན་ནམ་མཁའ་གཡུང་དྲུང་། དེའི་སྲས་རིན་ཆེན་རྒྱལ་མཚན་དང་ཤེས་རབ་རྒྱལ་མཚན་གཉིས་ཏེ། དེ་ནི་འཆི་མེད་རྒྱལ་བ་གཉིས་པ་སྤྲུལ་སྐུ་གཤེན་ཆེན་པོ་བྱོན་པ་དང་དུས་མཉམ་པ་སྟེ། བླ་མ་གཤེན་ཆེན་ཀླུ་དགའི་ཞབས་ལ་བྲུ་ཆེན་ཡབ་སྲས་གཉིས་གཏུག་ནས་འདུ་གནས་ཆེན་པོ་གཡས་རུ་དབེན་སར་མཚན་ཉིད་སྲིད་པའི་མཛོད་ཕུགས་ལ་སོགས་པའི་བཤད་པའི་སྡེ་ཆེན་པོ་བཙུགས་ནས་འཆད་རྩོད་རྩོམ་གསུམ་གྱི་སྒོ་ནས་བསྟན་པ་ལ་བྱ་བ་ཆེས་ཆེར་མཛད་དོ། །དེ་མན་གྱི་གདུང་རབས་ནི་འོག་ནས་འབྱུང་ངོ་། །

གསུམ་པ་དབང་ལྡན་ཞུ་ཡི་གདུང་རབས་ནི། གདུང་རུས་ནི་སྨུག་པོ་ལྡོང་ལས་ཆད་ཅིང་། དེའང་སྟོད་ན་བ་ཚབ་དང་འབྲི་གཡས་གཉིས་ལས། འབྲི་གཡས་གདུང་ལས་བྱོན་པ་ནི་སྔོན་ཚེ་འདུར་གསས་ལ་སྔ་བ་སྟེ། བར་གྱི་ལྡིང་གཉིས་ལས་གྲི་རུམ་གྱི་རིང་ལ་བོན་བསྣུབས་པའི་བཀའ་ཆད་ཀྱིས་ལོ་ངམ་རྟ་རྫིས་རྒྱལ་པོ་གྲི་རུ་བཀུམ་པ་ལ་དེའི་སྲས་སྤུ་ལྡེའུ་གུང་རྒྱལ་གྱིས་བོན་གཤེན་མང་པོ་གདན་དྲངས་ནས་ཡབ་ཀྱི་དོན་དུ་གྲི་འདུར་དང་འདྲེན་ཆོག་མང་པོ་བྱེད་སྐབས་ཀུན་གྱི་གཙོ་བོ་གཡས་ཀྱི་བོན་པོ་གཤེན་ལྕགས་ཀྱི་བྱ་རུ་ཅན་བྱ་བ་འདུར་ཕུགས་སུམ་བརྒྱ་དང་དྲུག་ཅུ་མཁྱེན་པ་ཞིག་བྱུང་བ་དེ་ཉིད་ཞུ་གཡས་བཀའ་རྒྱུད་ཀྱི་ཁུངས་སུ་སྣང་ངོ་། །དེ་ནས་དབལ་བོན་དྲི་རྒོད་ཀྱི་སྲས་སྲིད་གཤེན་བསྐལ་པ་བཟང་པོ་ནས་ཐར་བ་བྱང་ཆུབ་ཀྱི་བར་གདུང་རབས་ཤེལ་དཀར་གྱི་ཕྲེང་བ་ལྟར་བྱོན་པ་ཐམས་ཅད་གཙང་གི་ཡུལ་ཞུ་ཡི་བ་མོ་ཟེར་བར་སྟན་ཆགས་པས་ཞུ་ཚང་ཞེས་བླ་དྭགས་སུ་གྲགས་སོ། །ཐར་པ་བྱང་ཆུབ་ལ་སྲས་གསུམ། ལྷ་ལེགས་དང་། ལྷ་རུང་དང་། ལེགས་པོའོ། །ལེགས་པོས་གཤེན་ཆེན་གྱིས་བོན་གཏེར་ཐོན་པ་ཐོས་ནས་འབྲི་མཚམས་སུ་ཕྱིན་པས་བླ་མས་སློབ་མ་སྣོད་ལྡན་དུ་དགོངས་ཏེ་བོན་སྡེ་དུ་མ་གནང་། ཁྱད་པར་གསང་བ་སེམས་ཕྱོགས་སྐོར་གྱི་བདག་པོར་དབང་བསྐུར་ཏེ་སྒོམ་གཤེན་ཆེན་པོ་ཞུ་གཡས་ལེགས་པོ་ཞེས་གྲགས་སོ། །དེ་ནས་ད་ལྟའི་བར་དུ་བྱོན་པའི་གདུང་རབས་རགས་བསྡུས་ཙམ་འོག་ནས་འབྱུང་ངོ་། །

བཞི་པ་གྲུབ་ཐོབ་སྤ་ཡི་གདུང་རབས་ནི། འོད་གསལ་ལྷ་གནས་ནས་སངས་པོ་འབུམ་ཁྲི་དང་ཆུ་ལྕམ་རྒྱལ་མོ་གཉིས་ཀྱི་གདུང་ལས་གྲོལ་བའི་སྐྱེས་བུ་སྤ་ལ་མཛེས་པ་ཞིག་རྩ་གསུམ་ལྷའི་གནས་སུ་བབས་ཏེ། ལྷ་རྣམས་ལ་བོན་གྱི་འཁོར་ལོ་བསྐོར། དེ་ནས་ལྷོ་གླིང་ཞང་ཞུང་གི་ཡུལ་དུ་བོན་གྱི་བསྟན་པ་སྤེལ་བར་དགོངས་ཏེ་ཞང་ཞུང་རྣམ་རྒྱལ་ལྷ་རྩེ་བྱ་བར་བབས། སྤྲུལ་པ་མི་འདྲ་བ་དུ་མ་བསྟན། དེ་ནས་ཏེ་སེ་གངས་ཀྱི་ཤེལ་ཕུག་ཏུ་བྱོན་ནས་ལོ་གསུམ་ལ་སྒྲུབ་པ་མཛད་པས་ཡི་དམ་མགོན་པོ་རྣམ་གསུམ་དང་དབྱེར་མེད་དུ་གྱུར་ཏེ་ཁྲི་མོན་ལྕགས་ཀྱི་བྱ་རུ་ཅན་ཞེས་གྲགས་སོ། །དེར་ས་ལ་ཞང་ཞུང་རྒྱལ་པོ་ཆེ། གནམ་ལ་ལྷ་བུ་སྤ་བ་མཛེས། ཞེས་གླེང་པ་བྱུང་སྟེ་གྲུབ་ཐོབ་སྤ་ཚང་དུ་གྲགས། དེའི་གདུང་རབས་རིན་པོ་ཆེའི་ཕྲེང་བ་ལྟར་བྱོན་པ་མཐའ་དག་བོད་ཀྱི་རྒྱལ་པོ་རིམ་བྱོན་གྱི་མཆོད་གནས་སུ་བཀུར་ཞིང་བོན་གྱི་བསྟན་པ་ཕྱོགས་ཀུན་ཏུ་དར་བར་མཛད། དེའི་གདུང་ལས་སྤ་སྟོན་སྤ་མཆོག་བྱོན་པ་དང་གཤེན་ཆེན་ཀླུ་དགའ་བྱོན་པ་དུས་མཉམ་སྟེ། སྤ་སྟོན་ཉིད་གཤེན་ཆེན་གྱིས་གཏེར་བཏོན་པ་ཐོས་ནས་འབྲི་མཚམས་སུ་མཇལ་དུ་བྱོན་པས་གསང་སྔགས་ཀྱི་བདག་པོ་ཞིག་འདུག་གི་གསུངས་ནས་ཁྲོ་བོ་དབང་ཆེན་སོགས་གསང་སྔགས་ཀྱི་བཀའ་བབས་སོ། །དེའི་ལོ་རྒྱུས་དང་གདུང་རབས་རིམ་བྱོན་ནི་འཆད་པར་འགྱུར་རོ། །

ལྔ་པ་མཁས་པ་རྨེའུ་ཚང་གི་གདུང་རབས་ནི། སྲིད་པ་ཡབ་ཡུམ་ལས་གྲོལ་བའི་ལྷ་སྲས་འོད་ཀྱི་ཁྱེའུ་དཀར་པོ་ཞིག་འོད་གསལ་ལྷ་ལས་བབ། ཡིག་ཚང་ཅན་གྱི་གདུང་ལས་ཆད་དེ། སྲས་རྨ་དང་རྨིའུ་གཉིས། རྨིའུ་ལས་ངམ་ལེན་སྐྱོལ་པོ་བྱ་བས་དབལ་ཕུར་བསྒྲུབས་པས་ལྷ་ཞལ་གཟིགས་ཏེ་གྲུབ་པ་ཐོབ། གཡུ་འབྲུག་ལ་ཆིབས་ཏེ་ཕྱག་ཕྲེང་རག་ཤས་ལྕགས་བྱས་ནས་ཏི་སེ་གངས་ནས་ལྷ་རི་གྱང་ཐོའི་རྩེར་བྱོན་པས་མི་རྗེ་གཉའ་ཁྲི་བཙན་པོའི་མཆོད་གནས་སུ་བཀུར། དེ་ནས་དུང་གི་བྱ་རྒོད་གཉིས་སུ་སྤྲུལ་ཏེ་གཡས་རུ་ཤངས་ཀྱི་ས་ཆར་བྱོན་ཏེ་འཕུར་འཕུར་ལྡིང་ལྡིང་དུ་བསྐོར་མཐར་ཤུན་གྱི་སྨན་མོ་གཡུ་མཁར་གྱི་རྩེར་བབས་ཏེ་ཤེལ་སྒོང་འོད་འབར་བ་གཉིས་སུ་གྱུར་པ་ལས་གཅེན་རྨེའུ་འདུལ་བ་བརྩོན་བྱ་བ་དང་། གཅུང་གཡུ་གཤེན་ཐོད་དཀར་བྱ་བ་གཉིས་འཁྲུངས་པ་ལས། ཞོག་ལ་སྟོད་སྨད་གཉིས་སུ་ཆད་དེ། སྟོད་པ་ལས་སྨིན་གྲོལ་རྒྱ་ཆེར་འཕེལ། སྨད་པ་ལ་གཡུ་གཤེན། དེའི་སྲས་རྨིའུ་རྒྱལ་གྱི་ལྷུན་པོ། དེའི་སྲས་སྐྱིད་གསུམ་འཛོམ། དེའི་སྲས་སྟོང་ཆབ་དང་པད་སྟོང་གཉིས། སྟོང་ཆབ་ཀྱི་སྲས་གསུམ་གྱི་འབྲིང་པ་རྨིའུ་རོག་དབལ་བོན་བྱ་བ་ཡིན་ནོ། །དེའི་སྲས་ལྷ་རི་གཉན་པོ་སྟེ་སྨྲ་བའི་སེང་གེ་གཉིས་པར་གྲགས་སོ། །ལྷ་རི་གཉན་པོའི་སྲས་གསས་མཁར་བླ་མ། དེའི་སྲས་བཞིའི་ཐ་ལྟག་ཤཱཀྱ་བརྟན། དེ་ལ་སྲས་བཞིའི་གཅེན་པོ་རྨིའུ་དགོངས་མཛོད་རི་ཁྲོད་པ་ཆེན་པོ་ཞེས་གྲགས་པ་དེ་ཉིད་དོ། །ལྷ་རི་གཉེན་པོ་དང་དམ་པ་རི་ཁྲོད་པ་གཉིས་ལ་རྨིའུ་སྟོན་སྒོམ་གཉིས་སུ་གྲགས་པ་སྟེ། བླ་མ་བྲུ་ཞུ་སྤ་གསུམ་གྱི་ཞབས་ལ་གཏུགས་པའི་ལོ་རྒྱུས་དང་གདུང་རབས་ནི་འོག་ཏུ་འཆད་འགྱུར་ལྟར་རོ། །

དྲུག་པ་དམ་པ་ཁྱུང་གི་གདུང་རབས་དངོས་ལ། ཀུན་ཏུ་བཟང་པོའི་སྤྲུལ་པ་རིག་སྣང་འོད་ཀྱི་རྒྱལ་པོ་ཞེས་བྱ་བས་འགྲོ་བའི་དོན་ལ་དགོངས་ནས་སྐུ་གསུང་ཐུགས་ལས་སྤྲུལ་པའི་བྱ་ཁྱུང་གསུམ་ཡས་མར་འཕུར་ནས་ཞང་ཞུང་གི་ཡུལ་ཁ་ཡུག་མེ་ཏོག་མཛེས་པའི་ཚལ་ལ་བབས། དེ་ལ་ཞང་ཞུང་གི་མི་རྣམས་ངོ་མཚར་སྐྱེས་ནས་མཐོང་མ་མྱོང་བའི་འདབ་ཆགས་ཟེར་བ་ལ། རྒན་པོ་ཁ་ཅིག་ན་རེ། རྭ་ཅོ་འདུག་པས་ཁྱུང་ཕོ་ཡིན་འདུག་ཟེར། དེར་ཁྱུང་གསུམ་དབྱིངས་སུ་འཕུར་ནས་སོང་བའི་ཤུལ་དུ་བལྟས་པས། སྤར་མོ་ས་ལ་རེག་པའི་དྲོད་རླངས་ལས་སྒོང་ང་དཀར་ནག་སེར་ཁྲ་བཞིར་འདྲིལ་བ་བརྡོལ་བའི་ནང་ནས་མཚན་དང་ལྡན་པའི་ཁྱེའུ་རེ་རེ་བྱུང་བའི་མིང་ཡང་ཁྱུང་ཕོ་ཞེས་བཏགས་ཏེ། ཆེ་བ་ཁྱུང་དཀར་ཐོག་ལ་འབར། དེ་འོག་ཁྱུང་སེར་ལྷ་ཁྱུང་། དེ་འོག་ཁྱུང་འཕགས་ཁྲ་མོ། །ཆུང་བ་མུ་ཁྱུང་རྒྱན་ཞེས་གྲགས་སོ། །དེ་དག་གིས་རིན་ཆེན་བླ་རྡོའི་ཕ་བོང་རེ་རེ། མ་བརྩིགས་པའི་རིན་ཆེན་སྐུ་མཁར་རེ་རེ། མ་བསྐྱིལ་པའི་གཡུ་ཡི་མཚོ་མོ་རེ་རེ་དེ་རྣམས་ཀྱི་མངའ་བདག་ཏུ་མཛད་ཅིང་། ཁྱུང་པོ་སྐྱིད་ཀྱི་མཁར་རེ་རེ་བཞེངས་ཏེ། ཆེ་བ་ཁྱུང་ཐོག་འབར་གྱིས་འོད་ཟེར་རབ་ཏུ་འཕྲོ་བའི་གསས་ཁང་བརྒྱ་དང་རྩ་བརྒྱད་བཞེངས། ཆེ་འོག་ལྷ་ཁྱུང་རྒྱན་གྱིས་གསས་ཁང་ཟོ་བོ་ཁྱུང་ལག་བཞེངས། ཐ་ལྟག་ཁྱུང་འཕགས་ཁྲ་མོས་གསས་ཁང་ལྷ་རྩེ་གུང་ནམ་བཞེངས། ཆུང་བ་མུ་ཁྱུང་རྒྱན་གྱིས་གསས་ཁང་བརྒྱད་བཞེངས། ཚེ་ལ་རང་དབང་ཐོབ་ཅིང་འགྲོ་དོན་ཡང་དཔག་ཏུ་མེད་པར་མཛད་དོ། །ཞང་ཞུང་གི་རྒྱལ་རབས་གོང་མ་རྣམས་ཀྱི་རིང་ནས་དབུ་ཡི་མཆོད་གནས་མཛད་ཅིང་། བོད་ཀྱི་རྒྱལ་པོ་གཉའ་ཁྲི་བཙན་པོ་ནས་སེང་ཁྲི་བཙན་པོ་ཡན་ཆད་ཀྱིས་བླ་རུ་བཀུར། གྲི་གུམ་གྱིས་བོན་བསྣུབས་པའི་རྗེས་སུ་སྲས་སྤུ་ལྡེ་གུང་རྒྱལ་གྱིས་མུ་ཁྱུང་དང་ལྷ་ཁྱུང་གཉིས་སོགས་བོན་གཤེན་མང་པོ་གདན་དྲངས་ཏེ་བླ་རུ་བཀུར་ནས་སླར་ཡང་བསྟན་པ་རྒྱ་ཆེར་སྤེལ། མུ་ཁྱུང་རྒྱན་ལ་སྲས་གཉིས་འཁྲུངས་པ་ནི། སྟག་སྒྲ་དུན་གཙུག་དང་། དཔལ་གྱི་གིར་ཏིའོ། །སྟག་སྒྲ་དོན་གཙུག་སྟག་གཟིགས་གི་ཡུལ་དུ་ཕྱིན་ནས་བོན་སྡེ་མང་པོ་ཞང་ཞུང་དང་བོད་དུ་དྲངས་ཏེ་སྒྲ་བསྒྱུར་ལོ་ཙཱ་མཛད་ནས་བསྟན་པ་སྤེལ་ལོ། །ཁྲི་སྲོང་ལྡེའུ་བཙན་གྱིས་གཡོ་ཐབས་ཀྱིས་ཞང་ཞུང་རྒྱལ་པོ་བགྲོང་པའི་ཤུལ་དུ་རྒྱལ་ས་ཁྱུང་པོ་སྟག་སྒྲ་དོན་གཙུག་གིས་བཟུང་ནས་རྒྱལ་ཁྲིམས་དང་བོན་ཁྲིམས་གཉིས་ཀ་མཉམ་དུ་བསྐྱངས། ཁྱུང་པོ་དཔལ་གྱི་གིར་ཏིའི་སྲས་མཆོག་གི་སྒྲོན་མ་དཔུང་སྒྲ་ཟུར། དེའི་སྲས་བཀྲ་རྒྱལ། དེའི་སྲས་ལེགས་མགོན། དེའི་སྲས་ཁྱུང་པོ་གྱེར་ཆེན་ཟླ་མེད། དེའི་སྲས་ར་སངས་ཁྲི་ནེ་དང་ར་སང་ཁོད་རམ་གཉིས། དེའི་སྲས་ར་སངས་ཀླུ་རྒྱལ་ལོ། །ཁྱུང་པོ་སྟག་སྒྲ་དོན་གཙུག་གི་སྲས་བཙན་སྒྲ་དུན་གཙུག །དེའི་སྲས་གྱེར་ནམ་ཟུར་རྩེ། དེའི་སྲས་སྟོང་རྒྱུང་རིང་མོ་དང་། ཁྱུང་རྒྱལ་སྟག་ལ་སྐྱེས་གཉིས་སོ། །དེའང་ཞང་ཞུང་ལི་མི་རྒྱལ་གྲོང་བའི་ཤུལ་དུ་སྟག་སྒྲ་དོན་གཙུག་གིས་རྒྱལ་ས་བཟུང་བ་དེའི་གདན་ས་སྟོང་རྒྱུང་རིང་མོས་བཟུང་བ་ལ། ཞང་ཞུང་ཡུལ་སྟོད་ནས་སྡོང་རྒྱལ་དང་སྨད་ནས་སྡོང་དམིགས་གཉིས་ཀྱིས། ཚ་ཞང་གིས་རྒྱལ་ས་བཟུང་མི་རིག་ཟེར་ནས་དམག་ཁྱེར་ནས་བྱུང་བས། སྟོང་རྒྱུང་རིང་མོས་གདན་ས་དོར་ནས་ཕྱིས་བྲོས་པའི་ལམ་དུ་གྲུབ་རྟགས་སུ། ཞབས་གཉིས་དང་སྦ་བེར་དང་གསུམ་ས་ལ་གར་རེག་སར་མེ་ཏོག་གསུམ་རེ་ལམ་ལམ་སྐྱེས། རྡོ་བྲག་ལ་གར་རེག་སར་རྗེས་ལམ་ལམ་བྱུང་བའི་རྟིང་ནས་ཞང་ཞུང་གི་དམག་མི་སོགས་ཀྱིས་དེད་པས་ཁོང་གིས་དེ་མཁྱེན་ནས། མདོ་ཁམས་ནས་རྨའི་བཀྲ་རིང་ལྷ་མཚོར་སླེབ་པའི་ཚེ་ཆུར་བརྫུས་པས་རྗེས་བོར་ཏེ་ཐར། དེར་རྣལ་འབྱོར་ལ་རྟགས་མི་འདོད་ཀྱང་། རྟགས་ཀྱིས་རྣལ་འབྱོར་འདོད་ཟེར་བའི་གཏན་ཚིགས་ཀྱང་བྱུང་ངོ་། །སྟག་ལ་སྐྱེས་ཀྱི་སྲས་ཁྱུང་པོ་རྣལ་འབྱོར། དེའི་སྲས་ཁྱུང་པོ་མིད་ལ་གྲུབ་པ་སྟེ་ཤེས་རབ་རྒྱལ་མཚན་ཟེར། དེའི་སྲས་མིད་ལ་ཐོས་པ་དགའ་བ་སྟེ་ཕྱིས་མིད་ལ་རས་པར་གྲགས་པ་དེའོ། །ཐ་སྟག་ཁྱུང་འཕགས་ཁྲ་མོ་ནི་ཚེའི་རིག་འཛིན་བརྙེས་པས། ཞང་བོད་ཀྱི་རྒྱལ་རབས་རིམ་བྱོན་གྱི་བླ་ཡི་མཆོད་གནས་བྱས་པའི་མཐར། གཡུ་འབྲུག་སྔོན་མོ་ཆིབས་སུ་ཞོན་ཏེ་མདོ་སྨད་རྒྱ་མོ་རོང་དུ་བྱོན་ནས་ལྷ་མོ་མདངས་ལྡན་མ་ཁབ་ཏུ་བཞེས། དེ་ལས་བུ་འབོར་གཡུང་དྲུང་བུ་བཞི་སོགས་གྲོལ་ཏེ། བོན་སྲིད་དང་རྒྱལ་སྲིད་ཀུན་འཕེལ་ནས་བསྟན་པ་རྒྱས་སོ། །འདིའི་དུས་ན་བཻ་རོ་རྒྱ་མོ་རོང་དུ་ཕེབས་པ་དང་དུས་མཉམ་མམ་སྙམ་མོ། །

གཉིས་པ་སྤྱི་དོན་བསྡུས་པ་ནི། དེ་ལྟར་སྟོད་ན་བྲུ་ཞུ་སྤ་རྨིའུ་བཞི། བླ་ན་མཐོ་བའི་དམུ་རིགས་གཤེན་དང་ལྔ། གཡས་རུའི་སྟོན་པ་བཅོ་བརྒྱད་སོགས་དང་། བར་ན་ཁྱུང་པོ་དཀར་ནག་སེར་གསུམ་དང་། མདོ་ཁམས་ཞིག་པོ་བཅོ་བརྒྱད་སོགས་དང་། སྨད་ན་བུ་འབོར་གཡུང་དྲུང་བུ་བཞི་ལ་སོགས་པའི་གྲུབ་རིགས་དེ་དང་དེ་དག་ལས་གྲོལ་བའི་གདུང་རྒྱུད་བསམ་གྱིས་མི་ཁྱབ་པ། གཙང་དབུས་མདོ་ཁམས་སུ་བཞུགས་པ་དེ་དག་གི་མི་རྒྱུད་ལྷ་ལས་གྲོལ་བས་རིགས་བཟང་། རིག་འཛིན་ཕོ་མོའི་གདུང་ལས་ཆད་པས་ཁུངས་བཙུན། ཕྱོགས་བཅུའི་སངས་རྒྱས་རྣམས་ཀྱིས་བྱིན་གྱིས་བརླབས་པས་ན་འགྲོ་དོན་ལ་ཐོགས་པ་མེད་དེ། བླ་མ་རིག་འཛིན་གྱི་སྐོང་བ་ལས། གདུང་རྒྱུད་བྱིན་གྱིས་བརླབས་པའི་སྐྱེས་བུ་དེ། འགྲོ་དོན་ཐོགས་མེད་ཡིན་པར་མ་ཤེས་པར། གཤེ་སྐུར་ཡ་ག་རྫུན་ཚིག་སྨོད་པར་བྱས། གདུང་རྒྱུད་བླ་མ་རྣམས་ལ་མཐོལ་ལོ་བཤགས། ཞེས་པ་ལྟ་བུ་ཡིན། དེས་ན་དེ་དག་གི་གདུང་རྒྱུད་འཇིག་རྟེན་དུ་ཇི་སྲིད་གནས་ཀྱི་བར་དེ་སྲིད་དུ་ས་སྟེང་གི་རྒྱལ་རབས་ཁྱད་པར་ཅན་དག་གི་རྒྱུད་པ་ཡང་མི་འཆད་ཅིང་སངས་རྒྱས་ཀྱི་བསྟན་པ་སྤྱི་དང་བྱེ་བྲག་ཀུན་ཀྱང་དེ་བཞིན་འགྲོ་དོན་དུ་དར་ཞིང་རྒྱས་པར་གནས་ཏེ། རྒྱལ་གཤེན་བསྟན་པ་གསུམ་དང་པོ་ཆབ་སྲིད་མཉམ་ཆགས། བར་དུ་མཆོད་ཡོན་ཟུང་འབྲེལ། ཐ་མར་དབྱིངས་སུ་ཚོམ་བུ་གཅིག་ཏུ་གྲོལ་བའི་གཏན་ཚིགས་ཀྱང་ཡོད་དོ། །གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་བཤད་རིན་པོ་ཆེའི་མཛོད་ལས། རྒྱལ་དང་གཤེན་གྱི་བསྟན་པ་མཉམ་ཆགས་སུ་བྱུང་ཚུལ་བཤད་པ་སྟེ་རབ་བྱེད་བཞི་པའོ།། །།

རབ་བྱེད་ལྔ་པ།

རབ་བྱེད་ལྔ་པ། རྒྱ་དཀར་ནག་ཞང་ཞུང་དང་། ཁྱད་པར་ཁ་བ་ཅན་གྱི་བོད་ཡུལ་དུ་སངས་རྒྱས་ཀྱི་བསྟན་པ་གཡུང་དྲུང་གི་བོན་རིན་པོ་ཆེ་ཐོག་མར་བྱུང་ཞིང་བཤད་སྒྲུབ་ཀྱི་བསྟན་པ་རྒྱས་ཚུལ་དང་ནུབ་ཚུལ་ཅུང་ཟད་བཤད་པ།

དེ་ལྟར་བསྟན་པའི་གཞི་མར་རྒྱལ་གཤེན་གྱི་རྒྱུད་པ་བྱུང་ཚུལ་བསྟན་ནས། འོལ་མོའི་གླིང་ནས་ཡུལ་སྤྱི་དང་བོད་ཡུལ་དུ་བསྟན་པ་དར་ཚུལ་བཤད་པ་ལ་གཉིས། སྤྱི་དོན་དང་། བྱེ་བྲག་གི་དོན་ནོ། །དང་པོ་ནི། མདོ་འདུས་ལས། འོལ་མོའི་གླིང་གི་བཀའ་དང་རྗེས་སུ་བསྟན་པའི་བོན། །ལོ་ཙཱ་དྲུག་གིས་གཡུང་དྲུང་ལྷའི་སྐད་ལས། །རང་རང་ཡུལ་དུ་སྐད་རིགས་སོ་སོར་བསྒྱུར། །ཞེས་པ་ལྟར། འོལ་མོའི་གླིང་དུ་སྟོན་པས་གསུངས་པའི་བཀའ་རྣམས་དང་། བསྒྲགས་པ་གསུམ་གྱི་བོན་སྡེ་ཟབ་མོ་རྣམས་སྟོན་པ་འདས་རྗེས་སུ་འོལ་མོའི་གླིང་དུ་དར་བ་དེ་དག་ཀུན་ལོ་ཙཱ་བ་ཆེན་པོ་དྲུག་གིས་མུ་ཆོའི་མདུན་དུ་ཤེས་རབ་གསུམ་ལ་རྩལ་སྦྱངས་ཏེ་བོན་རྣམས་རང་རང་གི་ཡུལ་དུ་དྲངས་ནས་སོ་སོར་སྐད་དུ་བསྒྱུར་ནས་དར་བར་མཛད་དོ། དེ་ཡང་ལོ་ཙཱ་བ་དྲུག་ནི། མདོ་འདུས་དང་རྩ་རྒྱུད་ཉི་སྒྲོན་མཐུན་པར། གདུང་སོབ་མུ་ཆོས་ཤེས་པའི་རྒྱུད་སྦྱངས་ཤིང་། །མཁས་པའི་ཕུལ་དུ་ཕྱིན་པའི་ལོ་ཙཱ་བ། །རྫུ་འཕྲུལ་གྱི་ཞབས་དང་ལྡན་པ། །སྟག་གཟིག་གི་ལོ་ཙཱ་བ་དམུ་ཙ་ཏྲ་ཧེར་པེ། །ཞང་ཞུང་ལ་ཁྲི་ཐོག་སྤ་ཙ། །སུམ་པ་ལ་གུ་ཧུ་ལི་སྤར་ལེགས། །རྒྱ་གར་ལ་ལྷ་བདག་སྔགས་དྲོ། །རྒྱ་ནག་ལ་ལེགས་ཏང་རྨང་པོ། །ཕྲོམ་ལ་གསེར་ཐོག་ལྕེ་འབྱམས་དང་དྲུག་གོ །ཞེས་སོ། །སྒྲ་སྐད་ཇི་ལྟར་བསྒྱུར་བ་ནི། གཡུང་དྲུང་ལྷའི་སྐད་ནི། དམུ་གཤེན་ལྷའི་གསུངས་ལས་ཆད་པ་སྟེ་རྒྱལ་ས་ཕོ་བྲང་གླིང་བརྒྱད་ཀྱི་མི་རྣམས་ཀྱི་སྐད་དོ། །དེ་ལས་སྐད་རིགས་སུམ་བརྒྱ་དང་དྲུག་ཅུར་བསྒྱུར་ཏེ། བརྒྱ་དང་དྲུག་ཅུ་རྩ་བཞི་ནི་འོལ་མོའི་གླིང་ན་ཡོད་ལ། བརྒྱ་དང་དགུ་བཅུ་རྩ་དྲུག་ནི་འོལ་མོའི་གླིང་གི་གངས་དབལ་སོའི་ར་བའི་ཕྱི་རོལ་དུ་ཡོད་དོ། །དེ་དག་ལ་བོན་བསྒྱུར་དུ་བཏུབ་པ་སྟེ། བསྒྲགས་བྱང་ལས། འཛམ་བུའི་གླིང་འདི་ན་སྐད་རིགས་མི་གཅིག་པ་སྟོང་ཡོད་པ་ལས། བོན་ཐོས་པ་སུམ་བརྒྱ་དྲུག་ཅུ་ཡོད། ཅེས་སོ། །དེ་ཡང་སྟག་གཟིག་གི་ལོ་ཙཱ་བ་དམུ་ཙ་ཏྲ་ཧེར། ཁྲི་ཐོག་སྤར་རྩ། ཧུ་ལུ་སྤ་ལེགས་དང་གསུམ་གྱིས་སྟག་གཟིག་སད་སྤུངས་དུན། གྱེར་སངས་གཙུག་ཕུད།  དམུ་ཚོ་ཏིང་རིམ། དམུ་བན་བརྟན། དམུ་མཁའ་ལྡིང་ནམ། དམུ་རྗེ་སྤལ་པ་དགུ་འབྱུང་དང་དྲུག་ལ་སྒྲ་བསྒྱུར་ནས་བཤད། དེ་དྲུག་གིས་ཞང་ཞུང་གི་བོན་པོ་མུ་ཁོད། རྒྱ་གར་གྱི་གཤེན་པོ་ལི་ཤ། ཁ་ཆེའི་གཤེན་པོ་བྲ་བ་མེ་རི་ཅན། ཐོ་གར་གྱི་གཤེན་པོ་པ་ཝ་ཤང་ཤང་། བྲུ་ཤ་གི་ལྟེ་ནེ་ལོ་རྒྱ་རྣམས་ལ་བསྟན་ཏེ་བསྒྱུར་རོ། །ལེགས་ཏང་སྨང་པོས་རྒྱ་ནག་གི་གཤེན་པོ་གཙུག་ལག་དཔལ་གེ   །བ་གོར་བཻ་རོ་ཙ་ན་གཉིས་ལ་བཤད་དེ་རྒྱ་ནག་ཏུ་དར་རོ། །གསེར་ཐོག་ལྕེ་འབྱམས་ཀྱིས་གེ་སར་རྔམ་པ་ལྕེ་རིང་། སུམ་པ་མུ་སྤུངས་གསལ་ཏང་། བོད་ཤ་རི་དབུ་ཆེན། མེ་ཉག་ལྕེ་ཚ་མཁར་བུ་རྣམས་ལ་བརྒྱུད་དེ་རང་རང་གི་སྐད་དུ་བསྒྱུར་ནས་དར་རོ། །གཞན་ཡང་གྱེར་མིའི་རྣམ་ཐར་ལས། བཀའ་གནང་སློབ་དཔོན་མུ་ཆོའི་དུས་སུ་ཡང་། དཀར་ནག་བཀྲ་གསལ་གསས་ཁང་འབར་བ་རུ། ཕྱི་ནང་སྡེ་སྣོད་བརྒྱར་ཕྱེ་བཤད་པའི་དུས། བདག་སོགས་རིག་འཛིན་ཉི་ཤུ་རྩ་གཅིག་གིས། མཁས་པའི་བོན་རྒྱུད་གསན་ཞིང་ཕྱོགས་བཅུར་སྤེལ། གསང་བའི་བོན་རྣམས་ཕྱོགས་བཞི་དབུས་ལྔ་རུ། རྫུ་འཕྲུལ་སྟོབས་བསྒྱུར་ཡོངས་ལ་ཁྱབ་པར་སྤེལ། ཞེས་སོགས་གསུངས་སོ། །

གཉིས་པ་བྱེ་བྲག་གི་དོན་ལ་བཞི། དུས་ནམ་ཙམ་དར་བ། ས་གང་དུ་དར་བ། བོན་གང་ཞིག་དར་བ། ཚུལ་ཇི་ལྟར་དར་བའོ། །དང་པོ་ནི། བོན་དར་སྔ་བ་ནི་རྒྱུའི་བོན་ཏེ། བསྒྲགས་བྱང་ལས། བོན་དར་སྔ་བ་ནི་རྒྱུའི་བོན་རྣམས་ཏེ་ཚེ་ལོ་བརྒྱ་པའི་དུས་ནས་བྱུང་། ཞེས་སོ། །དེ་ནས་འབྲས་བུའི་བོན་རྣམས་དར་ཏེ། སྔ་མ་ལས། འབྲས་བུའི་བོན་རྣམས་ཚེ་ལོ་དགུ་བཅུའི་དུས་ནས་བྱུང་ངོ་། །ཞེས་སོ། །ཞི་ཁྲོ་རྩ་འགྲེལ་ལས་རྒྱུ་འབྲས་ཀྱི་བོན་གཉིས་རིམ་པ་ལྟར་ཚེ་ལོ་དགུ་བཅུ་དང་བརྒྱད་ཅུའི་དུས་སུ་བྱུང་བར་བཤད་པ་ནི་ལོ་ཙཱ་བ་རྣམས་ཀྱིས་རང་རང་གི་ཡུལ་དུ་སྤེལ་བའི་རྗེས་ནས་ལྷག་པར་དར་བར་གྱུར་པ་ལ་དགོངས་སོ། །གཉིས་པ་ས་གང་དུ་དར་བ་ནི། སྲིད་པ་རྒྱུད་ཀྱི་ཁ་བྱང་ལས། འཕྲུལ་ངག་བདེན་པའི་བོན་དར་ཏེ། ཤར་སྨྱུག་མ་བུ་ཁུར་ཚུན་ཆད་དུ་བོན་དང་གཤེན་དར། བྱང་འཇག་མ་གླུ་ལེན་ཚུན་ཆད་དུ་བོན་དང་གཤེན་དར། ནུབ་གནམ་མཚོ་གླིང་དགུ་ཚུན་ཆད་དུ་བོན་དང་གཤེན་དར། ལྷོ་དོམ་སྒྲོ་ནག་པོ་ཚུན་ཆད་དུ་བོན་དང་གཤེན་དར་རོ། །མཐོ་ཁྱུང་ལུང་དངུལ་མཁར་མན་ཆད་དང་དམའ་སུམ་པ་གླིང་གི་གྱིམ་ཤོད་དང་བྲག་ཤེལ་ལེ་རྒྱ་སྐར་ཡན་ཆད་དུ་བོན་དང་གཤེན་དར་རོ། །ཞེས་སོ། །གསུམ་པ་བོན་གང་ཞིག་དར་སྙམ་ན། སྒྲ་འགྲེལ་ལས། བཤོས་ཀྱི་ལྷ་བོན་དང་། གྲོང་གི་འདུར་བོན་དང་། ཡང་དག་པའི་སེམས་བོན་གསུམ་དར་རོ། །ཞེས་པས་ཡར་ལྷ་ལ་གསོལ་མཆོད་འབུལ་བ། མར་འདྲེ་ལ་གླུད་བསྔོ་བ། བར་གཤེན་པོ་ལ་འདུར་དང་འདྲེན་ཆོག་བྱེད་ཅིང་། གསོན་པོ་ལ་སེམས་དོན་བསྟན་ནས་ཐར་པར་འདྲེན་པའོ། །བཞི་པ་ཚུལ་ཇི་ལྟར་དར་བ་ལ་གཉིས། སྤྱིར་བཤད་པ་དང་། བྱེ་བྲག་ཏུ་བཤད་པའོ། །དང་པོ་ནི། སྟག་གཟིག་འོལ་མོའི་གླིང་ནས་རྒྱ་གར་དང་རྒྱ་ནག་དང་ཞང་ཞུང་དུ་དར་ལ། དེ་གསུམ་ནས་བོད་ཡུལ་དུ་དར་བ་སྟེ། བདལ་འབུམ་ལས། སྟོན་པ་མྱ་ངན་འདས་རྗེས་ན་གསུང་རབ་འདི་རྣམས་ཀྱང་ལྷོ་ཕྱོགས་སུ་འབྱུང་བར་འགྱུར་རོ། །དེ་ནས་ཤར་དུ་འབྱུང་ངོ་། །དེ་ནས་བྱང་དུ་འབྱུང་ངོ་། །ཞེས་པའི་བྱང་ཕྱོགས་ནི་བོད་ཁ་བ་ཅན་ནོ། །དེ་ལྟར་ཡང་ཐེག་རིམ་གསལ་སྒྲོན་ལས། སྟག་གཟིག་ནས་རྒྱ་དཀར་ནག་དང་ཞང་ཞུང་དུ་འགྱུར། དེ་གསུམ་ནས་བོད་དུ་འགྱུར་བས་སུམ་འགྱུར་རོ། །ཞེས་སོ། །འོན་ཀྱང་སུམ་འགྱུར་ཁོ་ནར་མ་ངེས་ཏེ། ཁྲི་བདུན་གྱི་སྐུ་རིང་ལ་སྟག་གཟིག་ནས་བོད་དུ་འགྱུར་བའང་ཡོད་དེ། ཉི་སྒྲོན་ལས། ལྷ་སྲས་ཁྲི་བཙན་སྡེའི་སྐུ་རིང་ལ། ཁྱུང་པོ་སྟག་སྒྲ་དོན་གཙུག །གཉན་ལི་ཤུ་སྟག་རིང་། བྷེ་ཤོད་ཀྲམ། གཅོ་བོན་ཁྲི་གཙུག་དང་བཞིས་རིན་ཆེན་གསེར་ཕྱེ་ཁྱེར་ནས་སྐད་རིགས་མི་མཐུན་པའི་ཡུལ་མང་པོར་བགྲོད་དེ་གཡུང་དྲུང་དགུ་བརྩེགས་ལ་སོགས་སྟག་གཟིག་གི་ཡུལ་དུ་ཕྱིན། སྟག་གཟིག་གི་མཁས་པ་སད་སྤུངས་དུན། གྱེར་སངས་ལ་སོགས་ལོ་ཙཱ་བ་དགུ་དང་། མཁས་པ་མི་དགུ་དང་། དཔོན་གསས་མང་པོའི་ཞལ་སྔ་འགྲིམ། སྟག་གཟིག་གི་གཤེན་པོ་རྣམས་ལ་ནོར་གྱིས་ཕོངས་པ་མེད་ཀྱང་བོན་གྱི་ཆེ་བ་འབྱིན་པའི་ཕྱིར་གསེར་གྱི་མཎྜལ་ཕུལ་ནས་གསང་སྔགས་སྤྱི་སྤུངས་བསྒྲགས་པ་གསུམ་གྱི་བོན་རྣམས་ཞུས་བཞིན་གནང་བ་ལ། རྒྱུད་ཆེན་བརྒྱད་ཅུ་རྩ་དྲུག །ཡན་ལག་གི་རྒྱུད་སུམ་བརྒྱ། ལེའུ་ཁྲི་དྲུག་སྟོང་། བོན་སྐྱོང་སྲོག་སྒྲུབ་སྐོར་ལེའུ་ལྔ་བརྒྱ་རྣམས་སྟག་གཟིག་གི་སྒྲོ་བར་སྩལ་ནས་བསྭེ་ཡི་སྒྲོམ་བུར་བཅུག །ཀུ་ཧྲང་། ཤང་ཤང་། ཀང་ཀ   །བྱ་རྒོད་ཀྱི་ཁལ་བཞི། ཕྱི་དབལ་ཕུར་ནག་པོ་དང་། ནང་ལྟ་བ་སེམས་ཉིད་གཏན་ལ་ཕབ་པའི་ལེའུ་སུམ་བརྒྱ་དྲུག་ཅུ་བྱ་རྒོད་ཀྱི་ཁལ་གསུམ། དབལ་རམ་རོལ་པ་འབུམ་པ་གེ་ཁོད་སྲུང་མ་དང་བཅས་པའི་རྒྱུད་དང་། སྒྲུབ་སྐོར་ཀུ་ཧྲང་ཁལ་གཉིས་སོགས། སྤྱིར་བོན་གྱི་གསང་སྡེ་ཆེན་པོ་ཉི་ཤུ་རྩ་བརྒྱད་སྟག་གཟིག་བོན་གྱི་ཡུལ། འོལ་མོ་ལུང་རིང་གི་དབུས། གཡུང་དྲུང་དགུ་བརྩེགས་ཀྱི་རི་བོ་ནས་འོངས་ཏེ། ལི་བལ་ཞང་ཞུང་གང་གི་ཡུལ་དུའང་མ་བསྡད་པར་བོད་ཡུལ་མངའ་རིས་སྐོར་གསུམ་ན་ཕེབས་སོ། །དེ་ནས་གཙང་དབུས་མདོ་ཁམས་ཀུན་ཏུ་དར་ཞིང་རྒྱས་ཏེ། ལི་ཤུ་སྟག་རིང་ལ་སོགས་མཁས་པ་མི་བཞི་ལ་བོད་ཀྱི་ལོ་ཙཱ་བ་ཆེན་པོ་བཞིར་གྲགས་སོ། །

གཉིས་པ་བྱེ་བྲག་ཏུ་བཤད་པ་ལ་བཞི། ཞང་ཞུང་། རྒྱ་གར། རྒྱ་ནག །བོད་ཡུལ་དུ་བསྟན་པ་སྔ་དར་བྱུང་ཚུལ་ལོ། །དང་པོ་ནི། གྱེར་མིའི་རྣམ་ཐར་ལས། སྟོངས་ཀྱི་དམུ་ཚ་བདག་དང་། ལྡེ་བོན་གྱིམ་ཚ་དང་། སྙ་བོན་ལི་ཤུ་སྟག་རིང་གསུམ་གྱིས་སྟག་གཟིག་གི་ཡུལ་ནས་ཕྱི་ནང་གསང་བའི་བོན་རྒྱུད་དང་སྒྲུབ་སྐོར་རྣམས་བྱ་རྒོད་ཁྲུང་ཁྲུང་ལ་སོགས་འདབ་ཆགས་བརྒྱ་དང་ཉི་ཤུ་ལ་བཀལ་ནས། ཞང་ཞུང་གི་ཡུལ་དུ་འོངས་ཏེ། ཕྱོགས་བཅུར་རིག་འཛིན་གྲངས་མེད་མཁས་པ་རྣམས་ཀྱིས་ཡོངས་ལ་ཁྱབ་པར་བྱས་ཤིང་བོན་གྱི་བསྟན་པ་སྤེལ། ཕྱི་ནང་ཀུན་ལ་བོན་གྱི་བློ་སྦྱངས་ནས་སོ་སོའི་གནས་སུ་སྒྲུབ་པའི་རྐང་ཚུགས་ཏེ། གྲུབ་པ་ཐོབ་པ་བསམ་གྱིས་མི་ཁྱབ་པ་བྱུང་། ཞེས་དང་། རྒྱུད་ཉི་སྒྲོན་ལས་ཀྱང་། འབུམ་དང་གསུང་རབ་གསས་ཁང་ལྷ་ཁང་མཆོད་རྟེན་རྣམས་གཙང་དབུས་སུ་མ་དར་གོང་དུ་ཞང་ཞུང་གི་ཡུལ་དུ་དར་བར་བཤད་དོ། །འདུལ་བའི་ལུང་དང་སྡེ་སྣོད་ཁ་ཅིག་ནི་རྫུ་འཕྲུལ་ཡེ་ཤེས་ཀྱིས་སྟག་གཟིག་ནས་ཞང་ཞུང་དུ་བསྒྱུར་བར་འདུལ་བ་གླིང་གྲགས་ལས་བཤད་དོ། །མདོར་ན་བོད་དང་རྒྱ་དཀར་ནག་གང་དུ་བོན་དར་བ་ཕལ་ཆེར་ཞང་ཞུང་ནས་སོ་སོའི་ཡུལ་དུ་དར་བ་མང་སྟེ། དབུ་ན་ཡང་ཞང་སྐད་ཀྱིས་ཁུངས་མཚོན་པ་མང་བའི་ཕྱིར་རོ། །འགའ་ཞིག་ནི་རྒྱ་དཀར་ནག་སུམ་པ་མེ་ཉག་སོགས་ནས་བསྒྱུར་ཏེ། དབུ་ན་དེ་དག་གི་སྐད་འབྱུང་བས་ཤེས་སོ། །གཞན་སྡེས་ཤེར་ཕྱིན་འབུམ་པ་ཀླུའི་ཡུལ་ནས་སྤྱན་དྲངས་པར་བཤད་པ་དེ་ཡང་བདག་ཅག་གི་སྟོན་པས་གསུངས་པ་ཡིན་ཏེ། ཐུབ་པ་ཀླུའི་ཡུལ་དུ་བྱོན་ནས་འགྲོ་དོན་མ་མཛད་པའི་ཕྱིར་རོ། །

གཉིས་པ་རྒྱ་གར་དུ་བོན་དར་ཚུལ་ནི། རྒྱ་གར་གྱི་བོན་སྐོར་རྣམས་དང་པོ་སྟག་གཟིག་གི་ཡུལ་འོལ་མོའི་གླིང་ནས་ཞང་ཞུང་གི་ཡུལ་དུ་བྱུང་ཞིང་། དེ་ནས་རྒྱ་གར་དུ་དར་བ་སྟེ། མཛོད་ཀུན་ལས་བཏུས་པའི་འགྲེལ་པ་ལས། རྒྱ་གར་མ་རྣམས་ཀྱང་དང་པོར་ཞང་ཞུང་གི་གཤེན་པོ་ག་ཁྱུང་སྤུངས་པ་ལ་དངོས་གྲུབ་ཏུ་བབ་པ་ལ། རྒྱ་གར་བ་གསས་འོད་གཡུང་དྲུང་གི་རིང་ལ་རྒྱ་གར་དུ་འགྱུར་བ་གསུངས་སོ། །ཞེས་པས་སོ། །ཐེག་རིམ་ལ་སོགས་པའང་ཞང་ཞུང་ནས་རྒྱ་གར་ཡུལ་དང་། དེ་ནས་བྲུ་ཤའི་ཡུལ་དུ་འགྱུར་ཞིང་། དེ་ནས་བོད་ཡུལ་དུ་འགྱུར་བ་སྟེ། དབུ་ལ་དང་པོ་ཞང་ཞུང་གི་སྐད། དེ་ནས་རྒྱ་གར་སྐད། དེ་ནས་བྲུ་ཤའི་སྐད། དེ་ནས་བོད་སྐད་བྱུང་བའི་གོ་རིམ་བཞིན་དུ་འགྱུར་བར་སེམས་སོ། །དེའང་བཻ་རོ་ཙ་ནས་བོད་དུ་བསྒྱུར་བ་སྟེ། ཐེག་རིམ་ལས། བདག་འདྲ་བཻ་རོ་ཙ་ན་ཡིས། དཀའ་བ་སྲོག་དང་བསྡོས་ནས་གཡུང་དྲུང་བོན་ཆེན་བསྒྱུར། མངའ་བདག་རྗེ་ལ་གཏད་དོ། །ཞེས་སོ། །གཞན་སྡེས་དུས་འཁོར་ལ་སོགས་གསང་སྔགས་ཀྱི་རྒྱུད་སྡེ་མང་པོ་ཤམ་བྷ་ལ་ནས་བསྒྱུར་པར་བཤད་པ་སོགས་ཀྱང་འོལ་མོའི་གླིང་ནས་གཞན་དུ་བསྒྱུར་བ་ཡིན་ཏེ། རྒྱ་གར་གྱི་མི་རྣམས་ཀྱིས་ཞིང་ཁམས་དེ་ལ་ཤམ་བྷ་ལར་མིང་བཏགས་པར་མདོ་ལས་བཤད་པས་སོ། །དེས་ན་རྒྱ་གར་གྱི་བོན་སྐོར་ཤིན་ཏུ་གྲངས་མང་སྟེ། འོག་ཏུ་ཅུང་ཟད་འཆད་པར་འགྱུར་རོ། །

གསུམ་པ་རྒྱ་ནག་ཏུ་གཡུང་དྲུང་གི་བོན་དར་ཚུལ་ནི། རྒྱ་ནག་གི་ཡུལ་དུ་དང་པོར་གཙུག་ལག་རྩིས་ལ་སོགས་པ་དར་ཏེ། སྟོན་པ་སངས་རྒྱས་གཤེན་རབ་མི་བོས་ཀོང་ཙེ་འཕྲུལ་རྒྱལ་གྱི་ཚ་བོ་འཕྲུལ་བུ་ཆུང་ལ་གབ་རྩེ་སུམ་བརྒྱ་དྲུག་ཅུར་བསྟན་པ་རྣམས་མ་འོངས་པར་རྒྱ་ནག་གི་ཡུལ་དུ་དར་བར་འགྱུར་བ་ལུང་བསྟན་པ་ནི། དྲི་མེད་ལས། ཁྲུས་བདག་སྤང་ལ་གནམ་གཤེན་ཁྱོད། །འདི་གནས་འཛམ་གླིང་ཤར་ཕྱོགས་ཀྱི། །ག་ཅུ་རྒྱ་ཡི་རྒྱལ་ས་རུ། །ཅུ་ཙེ་འཕྲུལ་གྱི་རྒྱལ་པོར་འཁྲུངས། །བདུད་རྒྱལ་འཁོར་བས་བསྒྱུར་བ་ཡི། །མི་མཐུན་ལོག་པའི་རྩིས་སྦྱོར་ལ། །གཙུག་ལག་འཕྲུལ་གྱི་གབ་ཙེར་བསྒྱུར། །ཞེས་སོ། །གཞན་ཡང་རྒྱུའི་བོན་བཞིའི་ནང་ཚན་དུ་གྱུར་པ་སྨན་གྱི་རྒྱུད་བཞི་སོགས་ཀྱང་བདག་ཅག་གི་སྟོན་པས་གསུངས་པ་ཡིན་ཏེ། བདུད་རྒྱལ་རམ་པ་དུག་འགྱེད་ཀྱིས་སེམས་ཅན་རྣམས་ལ་ནད་ཀྱི་བསྐལ་པ་དར་བར་བྱས་པ་ལ། སྟོན་པས་དཔྱད་བུ་ཁྲི་ཤེས་ལ་བདུད་རྩི་དཔྱད་ཀྱི་མདོ་དགུ་སོགས་བསྟན་ནས་སེམས་ཅན་བདེ་ལ་བཀོད། མ་འོངས་པར་དྲང་སྲོང་ཡིད་ལས་སྤྲུལ་པ་འདུལ་བའི་གཉེན་པོར་ལུང་བསྟན་ཏེ། མདོ་དྲི་མེད་ལས། དྲང་སྲོང་ཡིད་ལས་སྤྲུལ་པ་ཁྱོད། །དེ་དུས་དེ་དང་དུས་མཉམ་དུ། །ཨོ་རྒྱན་པདྨ་སྤུངས་པ་རུ། །འཚོ་མཛད་ཡེ་ཤེས་བྱ་བར་སྤྲུལ། །བདུད་རྒྱལ་རམ་པས་བསྒྱུར་བ་ཡི། །དུག་ལ་བདུད་རྩི་སྨན་དུ་བསྒྱུར། །ཉི་ཁྲི་དཔྱད་ཀྱི་འཁོར་ལོ་བསྐོར། །ཞེས་གསུངས་སོ། །ཕྱིས་སུ་རྒྱ་ནག་ནས་གཞན་ལུགས་ལྟར་བསྒྱུར་བ་ཡིན་ནོ། །གཞན་དག་ཁ་ཅིག་གིས་རྒྱ་ནག་གི་ཡུལ་དུ་ཐུབ་པའི་ཆོས་མ་བྱུང་གི་སྔོན་དུ་སངས་རྒྱས་དང་དེའི་བསྟན་པ་སྒྲ་ཙམ་དུའང་མ་གྲགས་སོ། །ཞེས་བཤད་པ་ནི་རང་བཟོར་ཟད་དེ། །དེའི་སྔོན་དུ་བོན་གྱི་སྟོན་པ་སངས་རྒྱས་ཀྱི་བསྟན་པ་ཡང་དག་གི་བོན་རྣམས་དར་ནས་ཡོད་དེ། སངས་རྒྱས་གཤེན་རབ་མི་བོ་མྱ་ངན་ལས་འདས་པའི་འོག་ཏུ་གདུང་སོབ་མུ་ཆོའི་མདུན་ནས་འཛམ་གླིང་མཁས་པའི་རྒྱན་དྲུག་གིས་ཤེས་རབ་སྦྱངས་ནས་སོ་སོའི་ཡུལ་དུ་བོན་སྡེ་རྣམས་སྤེལ་བའི་དུས་སུ། རྒྱ་ནག་གི་མཁས་པ་ཆེན་པོ་ལེགས་ཏང་རྨང་པོས་བོན་སྡེ་རྣམས་རྒྱ་ནག་གི་ཡུལ་དུ་སྒྲ་བསྒྱུར་ནས་སྤེལ་བར་མཛད་པ་གོང་དུ་བཤད་ཟིན་པར་མ་ཟད་རྫོགས་ཆེན་གྱི་བོན་སྡེ་ཞང་ཞུང་དང་བོད་ནས་རྒྱ་ནག་ཏུ་འགྱུར་བའང་ཡོད་དེ། རྣམ་ཐར་ཆེན་མོ་ལས། དྲོད་སྐྱེས་འཆི་མེད་གཙུག་ཕུད་ནས་དཔོན་ཆེན་ཧོར་ཏི་ཆེན་པོ་ལ་བརྒྱུད། དེ་ནས་བརྒྱུད་པ་བཅུ་ཙམ་འདས་པའི་རྗེས་མ་ར་སངས་ཁྲི་ནེ་ཁོད་ནས་སུམ་པ་དང་རྒྱ་ནག་གི་ཡུལ་དུ་བརྒྱུད་པར་བཤད་ཅིང་། །བརྒྱུད་པའི་གསོལ་འདེབས་ལས། སུམ་པའི་ཡུལ་དུ་རྫོགས་ཆེན་བསྟན་པ་སྤེལ། སུམ་བོན་ཨ་བ་ལྟོང་ལ་གསོལ་བ་འདེབས། རྒྱ་ཡི་ཡུལ་དུ་རྫོགས་ཆེན་བརྒྱུད་པ་འཛིན། རྒྱ་བོན་གསལ་བ་འོད་ལྡན་ལ་གསོལ་བ་འདེབས། ཞེས་པས་ཀྱང་ཤེས་སོ། །གསང་སྔགས་ཀྱི་བོན་ཀྱང་རྒྱ་ནག་གི་ཡུལ་དུ་དར་ཏེ། གཡུང་དྲུང་སྐབས་ཕྲིན་ལས། རྒྱ་བོན་ཟིང་པ་མཐུ་ཆེན་གྱི་རྒྱ་ཡི་གོང་བུ་དམར་རུར་གསང་སྔགས་སྤྱི་སྤུངས་བསྒྲུབས་ནས་གྲུབ་པ་ཐོབ་པ་བཤད་པ་དང་། མ་རྒྱུད་ཕྱག་མཆོད་ལས་ཀྱང་། རྒྱ་ནག་ཡུལ་གྱི་རི་བོ་ལ། །མཚལ་ཕུག་ཉི་དབར་མདངས་ལེན་ན། །ཟིང་པ་མཐུ་ཆེན་དམར་མདངས་གསལ། །ཞེས་དང་། རྒྱ་ནག་ཡུལ་གྱི་རི་བོའི་མཆོག །རྩེ་མང་མཚོ་ཡི་ཚལ་གསེབ་ན། །དོད་དེ་རྒྱ་ལྕམ་ཞེས་བྱ་བ། །ཞེས་པས་སོ། །གཞན་ཡང་ལོ་རྒྱུས་ཁ་ཅིག་ནས། རྒྱ་ཡི་གོང་བུ་དམར་རུ་ལ་མོན་བོན་དགུ་དུས་གཅིག་ལ་སངས་རྒྱས་སོ། །ཞེས་སོ། །བོན་སྡེའི་ནང་དུའང་རྣམ་རྒྱལ་རྒྱ་ནག་མ་ཞེས་པ་སོགས་ཡོད་དོ། །རྒྱ་ནག་ལ་བོན་གྱི་བསྟན་པ་མེད་ན་གྲུབ་པ་ཐོབ་པ་དང་སངས་རྒྱས་པའང་ཡོད་མི་སྲིད་དོ། །དེ་བས་ན་བློ་ཚད་མར་གནས་པ་ཞིག་གིས་མིའི་ཚེ་གཅིག་ལ་སྲིད་པའི་ཐོག་མཐའི་བར་གྱི་འགྱུར་ལྡོག་ལ་བརྟགས་ཀྱང་རྟོགས་མི་སྲིད་པ་བཞིན་དུ་གང་ཟག་མ་རིག་པའི་དབང་དུ་གྱུར་པ་དག་གིས་དེ་དག་ཇི་ལྟར་བརྟག་ཀྱང་དོན་དང་མཐུན་པར་ཤེས་དཀའ་འོ། །དེ་ལྟར་ཕྱི་ནང་གསང་བའི་བོན་སྡེ་རྣམས་ཞང་ཞུང་དང་རྒྱ་དཀར་ནག་ལ་སོགས་སུ་དར་ནས་སོ་སོའི་ཉམས་སུ་བླངས་པས་གྲུབ་པ་ཐོབ་ཚུལ་ལ་སོགས་པ་བོད་དུ་དར་ཚུལ་བཤད་པའི་ཁོངས་སུ་འདུ་བས་འདི་དག་ཏུ་རྒྱས་པར་མ་སྤྲོས་སོ། །

བཞི་པ་བོད་ཡུལ་དུ་དར་ཚུལ་ལ་མདོར་རྒྱས་གཉིས། དང་པོ་མདོར་བསྟན་ནི། སྙ་ཆེན་ལི་ཤུ་སྟག་རིང་འོལ་མོའི་གླིང་དུ་བྱོན་ནས་སྟག་གཟིག་གི་མཁས་པ་གསུམ་ལ་སོགས་བླ་མ་མང་པོ་ལ་གཏུགས་ནས་བོན་སྡེ་མང་པོ་བོད་དུ་བསྒྱུར་ཏེ། ཡང་རྩེ་ཀློང་ཆེན་ལས། སྙ་ཆེན་ལི་ཤུ་སྟག་རིང་དགུང་ལོ་སྟོང་དང་ཉིས་བརྒྱ་བཞེས་དུས་སུ། སྟག་གཟིག་ནས་བོན་གྱི་ཡང་བཅུད་ཁྲི་ཕྲག་བཅུ་གཅིག་ཁྲུང་ཁྲུང་ཀང་ཀ་དུར་བྱ་ལ་སོགས་ལ་བཀལ་ནས། དྲོ་ཐེབ་གཅིག་གིས་ཏི་སེ་རུ་ཕེབས། དེ་ནས་དྲོ་ཐེབ་གཅིག་གིས་བསམ་ཡས་སུ་ཕེབས། རྒྱལ་པོའི་བླ་མཆོད་མཛད། ཅེས་སོ། །ཞང་ཞུང་ནས་བོད་དུ་བསྒྱུར་བ་ཡང་མང་པོ་ཡོད་དེ། རྒྱུད་ཉི་སྒྲོན་ལས། བོད་ཀྱི་བོན་པོ་རིག་པ་གསལ་བ་ཁྱུང་པོ་སྟག་སྒྲ་དུན་གཙུག་སྙ་ལི་ཤུ་སྟག་རིང་བྷེ་ཤོད་ཀྲམ། གཅོ་ཁྲི་གཙུག་བཞི་ལ་གསེར་ཕྱེ་འབྲོང་རུ་གང་བསྐུར་ནས་ཞང་ཞུང་ལ་བོན་ཚོལ་བཏང་བས། གཤེན་པོ་དེ་བཞིས་ཞང་ཞུང་གི་མཁས་པ་བཞི་ལ་གཏུགས་ཏེ་གསེར་ཕྱེ་ཕུལ་ནས་བོན་ཞུས་པས། བོན་གྱི་གསང་སྡེ་ཆེན་པོ་བཞི། འབུམ་སྡེ་ཆེན་པོ་ལྔ། ཕྱི་ནང་རྒྱས་བསྡུས་ཀྱི་བོན་སྡེ་མང་པོ་གནང་བ་བསྣམས་ནས་ཞང་ཞུང་ཡུལ་ནས་བོད་ཡུལ་དབུས་སུ་ཕྱིན། བོན་རྣམས་རྗེ་ལ་གཟིགས་ཕུལ་བས་རྗེ་ཡང་དགྱེས་སོ། །ཞེས་སོ། །མདོ་སྔགས་ཕལ་ཆེར་ཞང་ཞུང་སྟོང་རྒྱུང་མཐུ་ཆེན་ལ་བོད་སེ་ལྡེ་མེ་གསུམ་གྱིས་ཞུས་པས་ཞང་ཞུང་གི་སྒྲ་ལས་བོད་སྐད་དུ་བསྒྱུར་བ་མང་སྟེ། བདལ་འབུམ་ལས། ཡུལ་བྱེ་མ་གཡུང་དྲུང་དུ་ཞང་ཞུང་སྟོང་རྒྱུང་མཐུ་ཆེན་གྱིས། བོད་ཤ་རི་དབུ་ཆེན་ལ་བོན་ཁྲི་སྡེ་བཤད་ཅིང་བསྒྱུར། ཞེས་དང་། མཛོད་ལས། ཞང་ཞུང་སྟོང་རྒྱུང་མཐུ་ཆེན་དང་བོད་ཤ་རི་དབུ་ཆེན་གཉིས་ཀྱི་ཡུལ་བོད་དང་ཞང་ཞུང་གི་རུ་མཚམས། བྱེ་མ་གཡུང་དྲུང་ཆུ་མིག་བརྒྱད་ཅུ་རྩ་གཉིས་ཀྱི་མགོ་བོར། གཤེན་རབ་མི་བོའི་བཀའ་གཞུང་ལས་བོད་དང་ཞང་ཞུང་གི་ཚིག་གི་ཚོམ་བསྡེབས་ནས་སྣང་སྲིད་གཏན་ལ་ཕབ། ཞེས་སོ། །དེའང་ཞང་ཞུང་ལ་སྐད་རིགས་མང་ཡང་བསྡུ་ན། ཕུགས་པའི་སྐད་བར་པའི་སྐད་སྒོ་པའི་སྐད་ཕལ་པའི་སྐད་བཞི་ལས། ཕལ་ཆེར་ཞང་ཞུང་སྨར་གྱི་སྐད་དེ་སྒོ་པའི་སྐད་དོ། །

གཉིས་པ་རྒྱས་བཤད་ལ་གཉིས། སྤྱི་དོན་དང་། སྒོས་དོན་ནོ། །དང་པོ་ནི། སྤྱིར་བོད་ཁམས་ཞེས་པ་ནི་བོན་ཁམས་ཞེས་པའི་སྒྲ་ཟུར་ཆགས་ཏེ་བོད་ཁམས་ཞེས་གྲགས་པར་སྔ་རབས་པས་བཞེད་ལ། ལུང་གིས་ཀྱང་ངེས་ཏེ། གཡུང་དྲུང་ལས་རྣམ་པར་དག་པའི་རྒྱུད་ལས། མཁས་པ་མི་བཞི་དང་སྐུ་སྲུང་སྡེ་བཞི། གྱེར་མི་སྤུན་གསུམ་གྱི་རིང་ལ་མངའ་རིས་བོན་གྱིས་སྐོར་དུ་འགྱུར་བ་ལགས། ཞེས་པས་སོ། །དེར་ཡང་གཡུང་དྲུང་གི་བོན་བྱུང་སྔ་བ་དང་། རྒྱལ་མ་བྱུང་བའི་གོང་དུ་བོན་བྱུང་པ་དང་། རྒྱལ་ཁྲིམས་མེད་པའི་གོང་དུ་བོན་ཁྲིམས་ཡོད་པའི་དོན་གྱི་བོན་ཁམས་ཞེས་གྲགས་སོ། བོད་ཀྱི་ཡི་གེ་ནི་དང་པོ་སངས་རྒྱས་ཀྱིས་མཛད་དེ། མདོ་ལས། ཡི་གེ་སུམ་ཅུས་བོན་གྱི་ཁོག་ཡང་ཕུབ། །མགོ་ཡིས་ལམ་དྲང་ཤད་ཀྱིས་མདོ་ཡང་བཅད། །ཚིག་གིས་བར་ཕྱེ་མི་འཁྲུགས་གསལ་བར་སྙོམས། །གུག་འགྲེང་ན་རོ་ཞབས་ཀྱུ་ཡ་སྟ་ཡིས། །སྐབས་སྦྱོར་དོན་དུ་ཡན་ལག་རྒྱས་པར་བཏགས། །ཞེས་པས། དང་པོ་དག་པ་ལྷའི་ཡི་གེ་སྟག་གཟིག་སྤུངས་ཡིག་ཏུ་བསྒྱུར། དེ་ཞང་ཞུང་གི་ཡིག་རྒན་དུ་བསྒྱུར། དེ་སྨར་སྦྲག་ཏུ་བསྒྱུར། དེ་སྨར་ཆེ་ཆུང་དུ་བསྒྱུར། སྨར་ཆེན་དབུ་ཆེན་ནམ་གཟབ་ཏུ་བསྒྱུར། སྨར་ཆུང་འབྲུ་མར་བསྒྱུར། ཡིག་སྣ་འབྲུ་མ་ལས་བརྩམས་ཞེས་གྲགས་སོ། །གཞན་སྡེ་ཁ་ཅིག་གིས། བོད་ཡིག་ནི་སྲོང་བཙན་གྱི་རིང་ལ་ལོ་ཙཱ་བ་ཐུ་མིས་མཛད་པ་སྟེ། རྒྱ་གར་གྱི་ཡི་གེ་ལ་ཅ་ཆ་ཇ་གསུམ། ཞ་ཟ་འ་གསུམ་དང་དྲུག་མེད་པས་ཟ་ཧོར་ནས་བཙལ་ཟེར། ཡང་ཁ་ཅིག་གིས། ཨོ་རྒྱན་གྱི་ཡི་གེ་ལ་ཡོད་པས་དེ་ནས་བྱུང་ཟེར་བའང་བབ་ཅོལ་སྨྲས་པ་སྟེ། འདྲ་འདྲ་ཅིག་རྙེད་ན་གཉིས་བཙལ་མི་དགོས་པའི་ཕྱིར་རོ། །དེ་དག་གིས་འདོད་དོན་གནམ་རི་སྲོང་བཙན་ཡན་ཆད་རྒྱལ་རབས་སུམ་ཅུ་རྩ་གཉིས་ལ་བོད་ན་ཡི་གེ་མེད་པས། ཆོས་རྒྱལ་སྲོང་བཙན་རིང་ནས་ཡི་གེའི་སྲོལ་བཏོད་ཅེས། རང་བསྟན་དང་ཆོས་ཀྱི་རྒྱལ་བློན་ལ་བསྟོད་ཅིང་། བོན་ལ་སྨོད་པའི་ཐབས་ཙམ་སྟེ། ཆོས་རྒྱལ་ལ་བསྟོད་པའི་ཤུགས་ལས་ཡབ་མྱེས་གོང་མ་རྣམས་སྨ་ཕབ་པར་མ་ཤེས་པའོ། །དེས་ན་རྒྱལ་པོ་འདི་ཡན་ལ་བོད་ན་སངས་རྒྱས་ཀྱི་བསྟན་པ་རྒྱུ་འབྲས་ཀྱི་བོན་རྣམས་ཡོད་པས། བསྟན་པ་ཡོད་ན་ཡི་གེ་མེད་པའི་ཐབས་མི་སྲིད་དོ། །དེར་མ་ཟད་རྒྱལ་པོ་ཆེན་པོའི་ཆབ་སྲིད་འཛིན་པ་ལའང་ཡི་གེ་མེད་ན་འཇིག་རྟེན་གྱི་རྣམ་གཞག་ལེགས་ཉེས་སྤང་བླང་རྒྱལ་པོའི་དཔྱ་ཁྲལ་ལས་ཀྱི་བསྐོས་བཞག་སོགས་ཀྱང་བྱ་ཐབས་མེད་པས་དུད་འགྲོ་དང་མཚུངས་པར་ཧ་ཅང་ཐལ་ལོ། །ཡང་སྲོང་བཙན་གྱི་བཀའ་ཆེམས་ལས། རྒྱ་གར་དུ་ཨེ་ཀ་བོད་སྐད་དུ་ཅི་མ་བཏུབ་ནས་བོད་ཡིག་གི་ཅ་བཅུག །དྷརྨ་ལ་ཆོས་མ་བཏུབ་ནས་ཆ་བཅུགས་ལོ་ཀའི་སྒྲ་ལས་འཇིག་རྟེན་མ་བཏུབ་ནས་ཇ་བཅུག་ན་མ་ལ་ཞེས་མ་བཏུབ་ནས་ཞ་བཅུག །རཱུ་པ་ལ་གཟུགས་མ་བཏུབ་ནས་ཟ་བཅུག །རྒྱའི་ཡི་གེ་རིང་པོ་ལ་བོད་ཀྱི་རིང་པོ་མ་བཏུབ་ནས་འ་བཅུག་ཅེས་པ་དེ་རྣམས་མ་གཏོགས་པར་རྒྱ་གར་གྱི་ཡི་གེ་ཡིན་པར་འདོད་ནའང་མངོན་སུམ་གྱིས་འགལ་ཏེ། ད་ལྟ་རྒྱ་གར་གྱི་ཡི་གེ་དང་བོད་ཡིག་རྣམས་སྒྲ་གཟུགས་བརྙན་དང་བཅས་པ་མི་མཐུན་པར་འདུག་པའི་ཕྱིར་དང་། མ་རྒྱུད་ལས། རྒྱ་བོད་ཡི་གེ་གཏན་ནས་མི་འདྲའོ། །ཞེས་གསུངས་སོ། །དེས་ན་སློབ་དཔོན་པདྨའི་ཞལ་ནས། རྒྱ་གར་ཆོས་རྣམས་བོད་ལ་བསྒྱུར་བའི་ཚེ། །རྒྱ་གར་ཡི་གེ་བོད་དུ་བསྒྱུར་མ་བཏུབ། །ཀ་ཁ་སུམ་ཅུ་བོད་ལ་དཔེ་རུ་བླངས། །ལྷ་ཡི་མཚན་རྣམས་འབྱུང་བའི་སྒྲ་ལས་དྲངས། །སྔགས་རྣམས་མ་བསྒྱུར་རྒྱ་གར་རང་སོར་བཞག །ཅེས་གསུངས་པ་ལ་ཡིད་རྟོན་པར་བྱའོ། །

གཉིས་པ་སྒོས་དོན་ལ་གཉིས། སྟོན་པ་ཞལ་བཞུགས་དུས་དང་། མྱ་ངན་འདས་རྗེས་སུ་དར་ཚུལ་ལོ། །དང་པོ་ནི། སྟོན་པ་བོད་དུ་བྱོན་དུས་བོད་ཀྱི་བོན་པོ་རྣམས་ལ་ལྷ་གསོལ་བ་འདྲེ་བཀར་བ་ཡུག་ཕུད་པའི་ལུང་ཕོག་པ་གོང་དུ་བཤད་ཟིན་པ་རྣམས་ཡིན་ཏེ། ད་ལྟ་བོད་ཀྱི་ལྷ་འདྲེ་རྣམས་བོན་གྱི་བཀའ་ལ་ཉོན་ཅིང་ཅི་བཅོལ་བསྒྲུབ་པ་སྟེ། བོན་པོས་ལྷ་མཆོད་ན་མགོན་བྱེད། འདྲེ་བརྡུང་ན་ཐུབ། བཀར་ན་འགྲོ་བ་ནི་སྟོན་པའི་བཀའ་གཉན་པོའི་དམ་འོག་ཏུ་རིང་ནས་ཚུད་པའི་ཕྱིར་ཏེ། བོན་པོ་འདྲེ་སྲིན་གྱི་ཁ་གནོན་ཞེས་གྲགས་པའི་རྒྱུ་མཚན་ཡང་ཡིན་ནོ། །དེའི་ཚེ་སྟོན་པས་ཀྱང་ཡས་སྟགས་སུ་རྩི་ཤིང་བན་བུན་དང་། ཞུགས་ཤངས་གསེར་སྐྱེམས་ཀྱིས་མཆོད། འདྲེ་ལ་གླུད་བསྔོ་བ་ཙམ་ཕོག །བོན་གཤེན་གྱི་བཀའ་ལ་ཉན་པའི་ཆོད་བསྒོས། །དུས་དེར་ངེས་དོན་ཟབ་མོ་རྣམས་མ་བསྟན་ཏེ། ནམ་ཞིག་དར་བའི་སྨོན་ལམ་མཛད་པ་གོང་དུ་བཤད་པ་བཞིན་ནོ། །

གཉིས་པ་སྟོན་པ་མྱ་ངན་འདས་པའི་རྗེས་ནས་དར་ཚུལ་ལ་གསུམ། གཉའ་ཁྲིའི་དུས་ན་ཐོག་མར་གང་ཞིག་དར་ཚུལ། དེ་ནས་བཟུང་ཁྲི་བདུན་གྱི་རིང་ནས་བོད་དུ་བོན་དར་ཚུལ། ཐ་མར་ནུབ་ཚུལ་ལོ། །དང་པོ་ནི། བྱམས་མ་ལས། རྒྱལ་པོ་གཉའ་ཁྲིའི་རིང་ལ་རྒྱུའི་བོན་ཤེས་པ་ཅན་བཅུ་གཉིས་དར་ཏེ། མགོན་ཤེས་ལྷ་བོན། གཡང་ཤེས་ཕྱ་བོན། འགྲོ་ཤེས་གླུད་གཏོང་། འདུར་ཤེས་སྲིད་གཤེན། གཙང་ཤེས་སེལ་འདེབས། སྒྲོལ་ཤེས་ལྷ་བོན། ཕན་ཤེས་སྨན་དཔྱད། སྐོས་ཤེས་རྩིས་མཁན། སྨྲ་ཤེས་གཏོ་དགུ། ལྡིང་ཤེས་ཤ་བ། འཕུར་ཤེས་ཇུ་ཐིག །འགྲོ་ཤེས་འཕྲུལ་བོན། དེ་རྣམས་ལ་ཤེས་པ་ཅན་བཅུ་གཉིས་ཞེས་བྱའོ། །ཞེས་པའི་རིམ་པ་ལྟར་ལྷ་ཡར་གསོལ་བས་མགོན་བྱེད་པ། གཡང་ཚུར་བླངས་བས་ནོར་ཕྱུགས་འཕེལ་བ། གླུད་ཕར་བཏང་བས་འདྲེ་ཚིམས་པ། ཤི་བ་འདུར་བས་བདེ་བ་ཐོབ་པ། གཙང་སྨེ་ཕྱེ་བས་ལྷ་སྲུང་བསྐངས་བ། དགྲ་བགེགས་སྒྲོལ་བས་འཚེ་བ་མེད་པ། ནད་གསོ་བས་ཚེའི་བར་ཆད་མེད་པ། རྩིས་འདེབས་པས་སྔ་ཕྱིའི་ལྟས་བཟུང་བ། ཁམས་སའི་གླུད་བསྔོས་པས་འདྲེ་ལ་ཤག་འདེབས་ཤེས་པ། བག་ཕྱེའི་ཤ་བ་གཏོང་བ་བཙན་གྱི་ཡུལ་དུ་འཕུར་ཤེས་པ། མོ་ལྷ་བདར་བས་ལེགས་ཉེས་མངོན་ཤེས་གསལ་བ། རྩི་ཤིང་བན་བུན་བསྔོས་པས་ལྷ་འདྲེའི་ཡུལ་དུ་རང་འགྲོས་བྱེད་ཅིང་ལྷ་འདྲེའི་གནོད་པ་ཞི་བ་ལ་སོགས་སོ། །རྒྱལ་པོ་དེའི་སྐུ་སྲུང་གི་གཤེན་པོ་མཚེ་གཅོའུ་གཉིས་ལ་དབལ་ཆེན་རམ་པའི་བསྟན་པ་རང་བབས་སུ་བྱུང་བ་ཞུས་ནས་སྤྱོད། རྒྱལ་གྱི་སྐུ་དགྲ་ལ་མཐའ་བཞིའི་དམག་སྡང་སྐབས། དབལ་རམ་གྱི་ལྷ་ཚོགས་ལ་གསོལ་བ་བཏབ་པས་ལྷ་ཞལ་གཟིགས་ཏེ་གྲུབ་པ་ཐོབ། དེའི་ཚེ་དམུ་གཤེན་སྣང་བའི་མདོག་ཅན་དེས། དྲི་མེད་ལས། ནམ་མཁའ་སྣང་བའི་མདོག་ཅན་ཁྱོད། །དེ་དུས་དེ་དང་དུས་མཉམ་དུ། །ཁ་བ་ཅན་གྱི་བོད་ཡུལ་དུ། །ལྷ་རི་གྱང་ཐོ་བྱ་བ་རུ། །ཁྲི་བདུན་པ་ལ་བདུན་ཚིགས་དང་། །རྒྱལ་གཤེན་བསྟན་པ་མཉམ་ཆགས་མཛོད། །གསང་བ་སྔགས་ཀྱི་བསྟན་པ་སྤེལ། །ཞེས་རྒྱལ་བས་ལུང་བསྟན་པའི་དུས་ལ་བབ་པར་གཟིགས་ནས། བོད་ཡུལ་དུ་བསྟན་པ་སྤེལ་བའི་ཕྱིར་རྫུ་འཕྲུལ་སྨན་བཞིས་ཞབས་ནས་བཏེགས། འབྲུག་ཁྱུང་སེང་གེས་མཐར་མནན་ཏེ་ནམ་མཁའ་ལ་རྫུ་འཕྲུལ་གྱིས་བྱོན་ནས་དོག་ལ་བབས་ཏེ། རྒྱལ་པོ་གཉའ་ཁྲི་བཙན་པོའི་མཆོད་གནས་སུ་མཛད་ཅིང་། རྒྱལ་གཤེན་གཉིས་ཀྱི་བསྟན་པ་མཉམ་ཆགས་སུ་བྱུང་སྟེ། བསྒྲགས་བྱང་ལས། དེས་གཤེན་ནམ་མཁའ་སྣང་བའི་མདོག་ཅན་ལ། གསང་སྔགས་སྤྱི་སྤུངས་ཀྱི་བོན་སྐོར་ཞུས་ནས་སྤྱད། ཅེས་སོ། །རྗེ་དེ་ལྷ་རི་གྱང་ཐོའི་ཁ་ནས་ཡར་ལུང་སོ་ཀར་བབ་པ་མི་རྣམས་ཀྱིས་གཉའ་བར་བཏེགས་པས། རི་ལྷ་རི་གྱང་ཐོ། རྗེ་གཉའ་ཁྲི་བཙན་པོ། གཤེན་སྣང་བའི་མདོག་ཅན། བོན་གསང་སྔགས་སྤྱི་སྤུངས། མཁར་བྱི་བ་སྟག་རྩེ་ཞེས་གཏམ་དུ་གྲགས་སོ། །རྒྱལ་གཤེན་བསྟན་པ་གསུམ་ས་ལ་མཉམ་ཆགས་ཀྱི་གཏན་ཚིགས་དེ་བཙུགས་སོ། །

གཉིས་པ་ཁྲི་བདུན་རིང་ནས་དར་ཚུལ་ལ་གཉིས། གཞན་གྱི་འདོད་ལུགས་དགག་པ། རང་ལུགས་ཡང་དག་པ་བཞག་པའོ། །དང་པོ་ནི། གཞན་སྡེ་ཁ་ཅིག་གིས། གནམ་རི་སྲོང་བཙན་ཡན་རྒྱལ་རབས་སུམ་ཅུ་རྩ་གཅིག་ལ་ཆབ་སྲིད་བོན་དང་སྒྲུང་དང་ལྡེའུ་སོགས་ཀྱིས་བསྐྱངས། ཕྱྭ་སྣང་འཕྲུལ་སྲིད་བཞི་སོགས་འཇིག་རྟེན་པའི་ཐེག་པ་རྣམས་དར་བས་བོད་ཡུལ་དུ་གྲུབ་མཐའ་ལ་སྔ་བ་བོན་པོ་ཡིན་པའི་གཏན་ཚིགས་དེ་ནས་བྱུང་། ཞེས་བོད་ཡུལ་དུ་རྒྱལ་རབས་དེ་ཙམ་གྱི་རིང་ལ་འབྲས་བུའི་བོན་རྣམས་ཆེས་ཆེར་དར་བའི་ཁུངས་འགེབས་ནས། བབ་ཅོལ་དུ་སྨྲ་བའི་གཏམ་གྱིས་བོད་དུ་བོན་པོའི་གྲུབ་མཐའི་བྱུང་ཚུལ་བཤད་པར་མཐོང་སྟེ། དེ་དག་དེའི་གྲུབ་མཐར་ཞེན་ཆེ་བའི་རང་གཞན་བསྟོད་སྨད་ལ་དགའ་བ་རྣམས་ཀྱི་བློ་ངོར་བལྟས་ནས་རེ་ཞིག་བྱས་པ་ཡིན་ནམ་སྙམ་སྟེ། དོན་དུ་བཟུང་བར་མི་རིགས་སོ། །གལ་ཏེ་དེ་ལྟར་ཡིན་པར་བཟུང་ན། མདོ་དྲི་མེད་ལས། ནམ་མཁའ་སྣང་བའི་མདོག་ཅན་ཁྱོད། །ཅེས་པ་ནས། ཁྲི་བདུན་པ་ལ་བདུན་ཚིགས་དང་། །རྒྱལ་གཤེན་བསྟན་པ་མཉམ་ཆགས་མཛོད། །གསང་བ་སྔགས་ཀྱི་བསྟན་པ་སྤེལ། །ཞེས་གོང་དུ་དྲངས་པ་དང་། དབལ་རམ་ལས། གཉའ་ཁྲི་རྒྱལ་བློན་གྱིས་དབལ་རམ་བསྒྲུབས་ནས་མཁའ་སྤྱོད་དུ་གཤེགས། ཞེས་དང་། ཉི་སྒྲོན་ལས། མུ་ཁྲི་བཙན་པོས་སྣང་མདོག་ལ་ཁྲོ་བོ་དབང་ཆེན་རྒྱུད་གཞུང་མ་བུ་འཚམས་པར་ཞུས། ཞེས་དང་། སྐབས་ཕྲིན་ལས། མུ་ཁྲི་བཙན་པོས་ལྷ་རི་གྱང་མ་གྱང་ཐོ་ལ་སྤྱི་སྤུངས་བསྒྲུབས། ཞེས་སོ། །མ་ཟད་རྒྱལ་པོ་རིམ་བཞིན་བྱོན་པ་དག་གིས་རྒྱུ་འབྲས་ཀྱི་བོན་རྣམས་ལ་སྤྱོད་ཚུལ་བྱམས་མ་ལས་གསུངས་པ་ལྟར་འཆད་པར་འགྱུར་རོ། །དེས་ན་གང་ཟག་ལས་བློ་ཚད་མར་བརྩི་བ་གང་གིས་ཀྱང་སངས་རྒྱས་ཀྱི་ལུང་བཟློག་ཏུ་མི་ནུས་ཏེ། སངས་རྒྱས་ཀྱི་ལུང་ཚད་མ་ལས་གང་ཟག་ཚུར་མཐོང་གི་བློ་བཟོར་ཚད་མར་བརྩི་བ་ནི་རྨོངས་པ་དག་གི་རྣམ་ཐར་རོ། །

གཉིས་པ་ལ་གསུམ། འདུལ་བ། གསང་སྔགས། རྫོགས་ཆེན་དར་ཚུལ་ལོ། །དང་པོ་ནི། སྟོན་པས་ཀྱང་སངས་རྒྱས་ལ་རང་བྱུང་གི་བསྙེན་པ་ཡེ་ནས་རྫོགས་ཀྱང་གཞན་ངོར་དྲང་སྲོང་ལེགས་ལྡན་རྒྱལ་བའི་དྲུང་དུ་ཁྲིམས་བཞེས་ཚུལ་དང་། འཁོར་རྣམས་རབ་ཏུ་བྱུང་བར་མཛད་ཅིང་། གསུངས་པའི་བོན་རྣམས་བཤད་སྲོལ་བཏོད། མཁས་པའི་རྒྱན་དྲུག་གིས་སྒྲ་བསྒྱུར་ནས་འཛམ་གླིང་སོ་སོར་སྤེལ། ཁྱད་པར་འདུལ་བ་ནི་མཁས་པའི་རྒྱན་དྲུག་གི་ནང་ཚན་སྟག་གཟིག་དམུ་ཙ་ཏྲ་ཧེས་མཚན་ལྡན་ཁྱེའུ་བཞི་དང་མཇལ་ནས་དྲང་སྲོང་ཆིག་རྫོགས་སུ་མཛད་དེ། བྲག་དགོན་དཀའ་ཐུབ་ཀྱི་སྡེ་བཟུང་། དེའི་སློབ་མ་ཁྲི་ལྡེ་འོད་པོས་བཀའ་གཞུང་ཉན་བཤད་ཀྱི་སྡེ་བཟུང་། དེའི་སློབ་མ་ལྷང་ལྷང་གཙུག་ཕུད་ཀྱིས་འདུལ་བའི་རྒྱུད་དྲུག་གི་འགྲེལ་པ་རྣམ་འབྱེད་ལྡེ་མིག་མཛད། དེའི་སློབ་མ་དྭང་བ་ཡིད་རིང་གིས་མངོན་པ་སྡེ་བཞིའི་འགྲེལ་རིང་དྲི་མེད་གསལ་བའི་ལྡེ་མིག་མཛད། དེའི་སློབ་མ་ཐུགས་དཀར་ཡེ་ཤེས་ཀྱིས་ལས་ཁྲིགས་བཞི་བཅུ་པའི་ཕྱག་ལེན་གསལ་སྒྲོན་མཛད། དེའི་སློབ་མ་གུང་རུམ་ཡེ་ཤེས་ཀྱིས་བསྟན་པ་རྒྱ་ཆེར་སྤེལ། དེའི་སློབ་མ་འོད་ལྷ་གསལ་འབར་གྱིས་དུས་ཆེན་གྱི་སྡེ་བཟུང་། དེའི་སློབ་མ་རྫུ་འཕྲུལ་ཡེ་ཤེས་ཀྱིས་ཞང་བོད་གཉིས་སུ་འདུལ་བསྟན་སྤེལ་བའི་དུས་ལ་བབ་པར་དགོངས་ནས་རང་བྱུང་གི་མཆོད་རྟེན་བཞིའི་ནང་ནས་སྟོན་པའི་གདུང་ཤ་རཱི་རམ་ལྔ་བརྒྱ་གདན་དྲངས་ཏེ། རྫུ་འཕྲུལ་གྱིས་ཞང་བོད་དུ་བྱོན་ནས་བསྟན་པ་རྒྱ་ཆེར་སྤེལ་ལོ། །དེ་ཡན་ཆད་སྟག་གཟིག་གི་མཁན་བརྒྱུད་དོ། །དེའི་དུས་ན་ཞང་ཞུང་གེ་ཁོད་དཔལ་བྱ་བའི་ཉམས་སྣང་ལ་ན་བཟའ་འོད་ཟེར་སྣ་དྲུག་གོན་པའི་བཙུན་པ་ཞིག་ཡང་ཡང་བྱུང་བར་གསོལ་བ་བཏབ་པས་རྫུ་འཕྲུལ་ཡེ་ཤེས་དང་དངོས་སུ་མཇལ་ནས་དྲང་སྲོང་ཆིག་རྫོགས་སུ་མཛད་དེ་མཚན་དུ་ཡེ་ཤེས་ཚུལ་ཁྲིམས་བཏགས། དེའི་སློབ་མ་གཡུང་དྲུང་ཚུལ་ཁྲིམས་ཀྱིས་ཤེལ་གྱི་བྲག་དཀར་རྩེ་རྫོང་ལ་གཡུང་དྲུང་ལྷ་རྩེའི་གསས་ཁང་བཞེངས། དེའི་སློབ་མ་གཙུག་ཕུད་ཚུལ་ཁྲིམས་ཀྱིས་དགྲ་བཅོམ་པ་དཔལ་གྱི་རི་ལ་གཡུང་དྲུང་བརྩེགས་པའི་གསས་ཁང་བཞེངས། སྟོན་པའི་འཁོར་སྡེ་བཞིན་ཡ་བཞི་ཟུང་བརྒྱད་དུ་ཕྱེས། ཞང་ཞུང་གི་ཡུལ་དུ་བསྟན་པ་དར་ཞིང་རྒྱས་པར་མཛད་དོ། །དེའི་སློབ་མ་ག་ཅུ་གཙུག་ཕུད་རྒྱལ་བས་འདམ་ཤོད་སྣར་མར་གཡུང་དྲུང་ཁྲི་འདུས་ཀྱི་ལྷ་ཁང་དང་། བྲག་ནག་རྟ་མགོ་གསུམ་པར་ཁྲི་འདུལ་གསང་བའི་ལྷ་ཁང་བཞེངས། དེའི་སློབ་མ་ཡ་གོང་ཡེ་ཤེས་རྒྱལ་བ་དང་། ཕམ་ཤི་དཔལ་གྱི་དབང་ཕྱུག་གཉིས་སོ། །དེ་གཉིས་ལ་བོད་ཀྱི་མི་གཉིས་ཞེས་ཀྱང་གྲགས་སོ། །

འདུལ་རྒྱུད་བསྒྲགས་པ་གླིང་གྲགས་ལས། གཙུག་ཕུད་ཚུལ་ཁྲིམས་ཀྱི་མཁན་བུ་བཞི་སྟེ། ག་ཅུ་གཙུག་ཕུད་རྒྱལ་བ། ཡ་གོང་ཡེ་ཤེས་རྒྱལ་བ། ཕམ་ཤི་དཔལ་གྱི་དབང་ཕྱུག །ལྡེ་བཙུན་རབ་གསལ་ལོ། །དེའི་ཚེ་གཤེན་གྱི་འདུལ་རྒྱུད་མ་འཆམ་པར་སྡེ་རིགས་གཉིས་སུ་ཆད། ག་ཅུ་ཕམ་ཤི་གཉིས་སྡེ་གཅིག །ཡ་གོང་ལྡེ་བཙུན་གཉིས་ཀྱིས་སྡེ་གཅིག་བཟུང་། ཞེས་སོ། །དེའང་སྡེ་པ་གཉིས་སུ་ཆད་པའི་ཡ་གོང་གིས་སོ་ཐར་གྱི་སྡེ་བཟུང་། སྒོམ་པ་ནི་བཟོད་པའི་དོན་བསྒོམ། སྤྱོད་པ་ཚུལ་དང་ཁྲིམས་ལ་སྤྱོད། འབྲས་བུ་སྒོ་ཐར་དུ་འདོད། ལྷ་སའི་ཡེར་པའི་ཀླུང་དུ་བདུད་འདུལ་གཡུང་དྲུང་ཁྲིམས་གནས་ཀྱི་ལྷ་ཁང་བཞེངས། བདུད་ནག་པོ་སེར་གདོང་ཚར་བཅད། ཟང་ཟང་ལྷ་རྩེ་ལ་སོགས་འདུ་གནས་ཉི་ཤུ་རྩ་དགུར་འཕེལ་ལོ། །ཕམ་ཤིས་དུས་ཆེན་གྱི་སྡེ་བཟུང་། སྒོམ་པ་ནི་འགོག་པ་ལ་སྙོམས་པར་འཇུག །སྤྱོད་པ་ཚུལ་ཁྲིམས་ལ་སྤྱོད། འབྲས་བུ་བསྐལ་ཆེན་གཅིག་རྫོགས་ཏེ་བསྟན་པ་རྫོགས་ནས་སངས་རྒྱ་བར་འདོད། ར་ཟ་གཡུང་རོལ་ལ་སོགས་དགོན་སྡེ་སུམ་ཅུ་རྩ་བརྒྱད་འཕེལ་ལོ། །དེའང་བོད་འདིར་འདུལ་བ་ནི་ཁྲི་བདུན་གྱི་རིང་ནས་བྱུང་སྟེ། ཉི་སྒྲོན་ལས། གནམ་གྱི་ཁྲི་བདུན་ཞེས་བྱ་སྟེ། རྒྱལ་པོ་རེ་ལ་སྐུ་སྲུང་བོན་གཤེན་རེས་མཛད་པས་བོན་གཤེན་མངའ་ཐང་ཆེའོ། །དེ་དུས་ག་ཅུ་ཡ་གོང་ཕམ་ཤི་ལྡེ་བཙུན་བཞི་ལྷ་ཁང་མཆོད་རྟེན་དགོན་སྡེ་ཆེན་པོ་རྣམས་འཕེལ་ལོ། །ཞེས་པས་སོ། །དེ་ཡང་ཡ་གོང་བརྒྱུད་པ་ཉེར་ལྔ་། ཕམ་ཤིའི་བརྒྱུད་པ་སུམ་ཅུ་འདས་པའི་བར་དུ་འདུལ་བསྟན་དར་ཞིང་རྒྱས་སོ། །དེ་ནས་ཡ་གོང་རྒྱལ་བའི་མཁན་བུ་ལྡེ་བཙུན་རབ་གསལ། དེའི་མཁན་བུ་མུ་ཟི་གསལ་བཟང་ངོ་། །ཕམ་ཤིའི་མཁན་བུ་གཅོ་བཙུན་ཡེ་ཤེས་སོ། །ལུང་འགའ་ཞིག་ནས་མུ་ཟིས་ལྡེ་གཅོ་གཉིས་ཀའི་དྲུང་དུ་ཚུལ་ཁྲིམས་མནོས་པར་ཡང་བཤད། གཅོ་བཙུན་ཡེ་ཤེས་ནི་ཚེ་ལ་དབང་ཐོབ་པས་གདུང་རབས་དེ་ཙམ་གྱི་ཡུན་ལ་བསྟན་པའི་གཉེར་འཛིན་མཛད་དོ། །དེ་ནས་རྫུ་འཕྲུལ་ཡེ་ཤེས་ཀྱི་དྲུང་དུ་མ་འོངས་པ་ན་བསྟན་པ་དར་བའི་རྒྱུ་འབྲས་དང་ལུང་བསྟན་ཐོབ་ནས་དགའ་བྲོད་དང་བཅས་ཏེ་མྱ་ངན་ལས་འདས་སོ། །མུ་ཟི་ནི་མ་འོངས་པ་ན་བསྟན་པའི་ས་བོན་མཛད་པར་དགོངས་ནས་མདོ་སྨད་རྨ་རི་དེལ་གསུམ་གྱི་རི་རྩེའི་བྲག་དཀར་རྩེ་འདུས་ཀྱི་ཕུག་ཏུ་འགོག་པར་བཞུགས་སོ། །དེ་ཡན་ཆད་མངའ་རིས་སྟོད་ཀྱི་མཁན་བརྒྱུད་དོ། །དེ་ནས་བཟུང་དབུས་གཙང་ཀུན་ཏུ་འདུལ་བའི་བསྟན་པ་ཤིན་ཏུ་རྒྱས་ཏེ། ཉི་སྒྲོན་ལས། དེའི་དུས་ན་བསམ་སྤྱོད་བོན་ལ་བྱེད། །ལས་སྤྱོད་ཚུལ་ཁྲིམས་ལ་གནས། །རྣམ་དག་འབུམ་གྱི་སྐོར། །བྲིས་ཀློག་འདོན་གསུམ་བྱེད། །བར་ཆད་སཱཙྪ་དང་མཆོད་གཏོར་གྱིས་སེལ། །དགེ་སྤྱོད་ཕ་རོལ་ཏུ་ཕྱིན་པ་བཅུ་ལ་སྤྱོད། ཞེས་གསུངས་སོ། །

གཉིས་པ་གསང་སྔགས་དར་ཚུལ་ལ་གཉིས། བསྐྱེད་རིམ་གྱི་སྐོར་དང་། རྫོགས་རིམ་གྱི་སྐོར་དར་ཚུལ་ལོ། །དང་པོ་ལ་གཉིས། གསང་སྔགས་སྤྱི་སྤུངས་དར་ཚུལ་དང་། མཆོག་གཞན་རྣམས་དར་ཚུལ་ལོ། །དང་པོ་ལ་སྤྱིའི་དོན་དང་། སོ་སོའི་སྒྲུབ་པ་མཛད་ཚུལ་ལོ། །དང་པོ་ནི། མུ་ཁྲི་བཙན་པོ་ནས་གནམ་གྱི་ཁྲི་དྲུག་གི་བར་དུ་གསང་སྔགས་ཀྱི་བོན་རྣམས་དང་། ཁྱད་པར་སྤྱི་སྤུངས་ཀྱི་བོན་རྣམས་དར་ཏེ། ཉི་སྒྲོན་ལས། མུ་ཁྲིས་སྣང་བའི་མདོག་ཅན་ལ་ཁྲོ་བོ་དབང་ཆེན་གྱི་རྒྱུད་གཞུང་མ་བུ་འཚམས་པར་ཞུས། ལྷ་རི་གྱང་ཐོ་ལ་བསྒྲུབས་པས་གྲུབ་རྟགས་བསམ་གྱིས་མི་ཁྱབ། ཅེས་དང་། བྱམས་མ་ལས། དེའི་སྲས་མུ་ཁྲི་བཙན་པོས་བསླབ་པའི་དོན་གོ །བསྒྲུབས་པའི་དོན་གྲུབ། །བསྒོམས་པས་དོན་རྟོགས་ནས། །སྟག་གཟིག་ལ་སོགས་འཛམ་བུ་གླིང་གི་ལོ་ཙཱ་བསྒྱུར། ཞང་ཞུང་ནས་མཁས་པ་ཆེན་པོ་བརྒྱ་དང་རྩ་བརྒྱད་གདན་དྲངས། བོད་དུ་བོན་གྱི་འདུ་གནས་ཆེན་པོ་སུམ་ཅུ་རྩ་བདུན་བཙུག །ཅེས་སོ། །འདུ་གནས་སོ་བདུན་ནི། སྒྲ་འགྲེལ་ལས། དབུ་རུ་ན་འདུ་གནས་བཅུ་གསུམ། གཡོན་རུ་ན་བདུན། གཡས་རུ་ན་བརྒྱད། རུ་ལག་ན་དགུ་སྟེ་སོ་བདུན་ནོ། །ཞེས་སོ། །དབུ་རུའི་བཅུ་གསུམ་ནི། ངན་ལམ་རལ་གསུམ། །འདམ་ཤོད་སྣར་མོ། །འཕན་ཡུལ་སྲབ་དཀར། །མལ་དྲོ་བ་རབ། །ཤུན་གྱི་བྲག་དམར། །ཧས་པོ་རི་ཐང་། །ལྷ་ས་ཡེར་པ། །གནམ་གྱི་ར་གད། །གནམ་མཚོ་དོ་རིང་། སྟོད་རིས་ལུང་གསུམ། །སྐྱིད་ཤོད་ལུང་ནག །རེ་རྐྱང་ཤ་མཐའ། །མཆོག་གོན་རྒྱལ་མོ་ཁང་དང་བཅུ་གསུམ་མོ། །གཡོན་རུའི་བདུན་ནི། འོལ་ཀ་ཤུག་གཅིག །ཉང་ཡུལ་ཤིང་ནག །ཀོང་ཡུལ་བྲེ་སྣ། །གཡའ་ལུང་གངས་སར། །ཡར་ལུང་སོག་ཀ། །ཀླུམ་ཤོད་ཐང་དཀར། །མལ་དྲོ་མཚོ་ཤོད་དང་བདུན་ནོ། །གཡས་རུའི་བརྒྱད་ནི། འུ་ཡུག་ས་ནག །ཤད་ཀྱི་ཞང་ཚལ། །གྲུད་ཀྱི་མཁར་གདོང་། །རྟ་ནག་རྒྱང་ཕུ། །འཇད་ཀྱི་རྐྱང་མཁར། །སྟ་བུ་དྲོན་ལྷས། །གཙང་གི་གྱེར་ཕུག །ཟང་ཟང་ལྷ་བྲག་དང་བརྒྱད་དོ། །རུ་ལག་གི་དགུ་ནི། ཉང་སྟོད་སྟག་ཚལ། །ཆུ་མགོ་རྡོ་རིང་། མཁར་ཆེན་བྲག་དཀར། །མཚོ་ལྔའི་དྲིལ་ཆུང་། །གཉན་རྩེ་ཐང་ཤོད། །གྲམ་པ་ཁའུ། །རག་ཟ་ཐང་ཟླམ། །མང་དཀར་མདོ་ཕུག །ལྷ་ཡུལ་གྲ་ཐང་དང་དགུའོ། །དེ་རྣམས་སུ་འཆད་ཉན་སྒོམ་སྒྲུབ་ཆེས་ཆེར་དར་བ་ནི། དེ་ཉིད་ལས། ངན་ལམ་རལ་གསུམ་བོན་གྱི་འདུ་འཚོགས་གནས། འདམ་ཤོད་སྣར་མོ་བོན་གྱི་འདུ་འཚོགས་གནས། ཞེས་པ་ནས། ལྷ་ཡུལ་གུང་ཐང་བོན་གྱི་འདུ་འཚོགས་གནས། ཞེས་པའི་བར་དུའོ། །

གཞན་ཡང་བསྒྲགས་བྱང་ལས། ཁྱུང་ལུང་དངུལ་མཁར། གངས་ཏི་སེ། སྤོས་རི་ངད་ལྡན། མཚོ་མ་པང་། བྲག་ཕུག་རོང་ཆེན། མཚལ་རི་ཟུར་གསུམ། རྒྱལ་མཁར་བ་ཆོད། གངས་ཀྱི་བྱི་བ་མཁར། ཆུ་མིག་བརྒྱད་ཅུ་རྩ་གཉིས། གངས་གཉན་རྟ་སྒོ། །མཚོ་མུ་ལེ་ཁྱུད། དང་རའི་མཚོ། ཁྲི་འོད་ཁྱུང་རྩེ། ཁྲི་འོད་རི་ཐང་། མང་མཁར་ལྕགས་འཕྲང་། ར་ས་གཡུང་དྲུང་རོལ་པ། ལྕིམ་ལུང་བྲག་ཕུག་མཐའ་ཀ་རུ། ཟར་གྱི་སྟག་སྣ། རྟ་ནག་རྐྱང་ཕུག །གཙང་བྲག་ཟང་ཟང་མོ། །དགོན་པ་བྱ་རྒོད་ཚང་། ཉང་རོ་རྟ་ཤལ། ཉང་རོ་ཤམ་པོ་རྩེ་དགུ། ཉང་རོ་སྲུབས་ཀྱི་སྟག་ཚལ། ཡར་ཀྱི་ཐང་ལྷ། ཡར་ལུང་གི་ལྷ་རི་གྱང་ཏོ། །ཡར་ལུང་གི་མཁར་བ་ཏང་ཀ་མེད། བསམ་ཡས་བྲག་དམར། འགྲན་གྱི་རི་བོ། འཕན་ཡུལ་འགྲོམ་ར་ཕུག་མོ། །གནམ་མཚོ་ཕྱུག་མོ། །ཟླུམ་ཤོད་སྒང་ཚལ། ཀོང་ཡུལ་སེ་མོ་བོན་ཐང་། རྐོང་ཡུལ་བྲེ་སྣ། རྒྱའི་གོང་བུ་དམར་རུ། སུམ་པ་གླང་གི་གྱིམ་ཤོད། ཤེལ་ལེ་རྒྱ་སྐར་དང་སོ་བདུན་ནོ། །ཞེས་སོ། །དེ་དག་སྐྱོང་བའི་གཤེན་པོ་ནི། བསྒྲགས་བྱང་ལས། དེ་རྣམས་སུ་བཞུགས་པའི་གཤེན་པོ་དྲུག་ཅུ་རྩ་བདུན་བྱུང་། ཞེས་སོ། །

དེ་ཡང་གྲུབ་པ་ཐོབ་པའི་གཤེན་དགུ། མཁས་པ་མི་དགུ། མཐུ་བོ་ཆེ་མི་དགུ། བོན་ཆེན་བཞི་བཅུ་རྣམས་སོ། །ཉི་སྒྲོན་ལས། འདུ་གནས་སུམ་ཅུ་རྩ་བདུན་དུ། སྒྲུབ་པ་པོ་ཞེ་བརྒྱད། བོན་ཆེན་ཉི་ཤུ་རྩ་བཞི། གཡུ་རྔ་ཅན་བཅུ་གསུམ། མཁས་པ་དགུ། མཐུ་ཆེན་དགུ་རྣམས་སོ། །ཞེས་སོ། །འ་ཞ་བློ་གྲོས་ཀྱིས་གྲུབ་པའི་གཤེན་བཅུར་ཡང་བཞེད་དེ། མུ་ཁྲི་བཙན་པོ། །ཧ་ར་ཅི་པར། །སྟག་ཝེར་ལི་ཝེར། །ཨ་ནུ་འཕྲག་ཐག །སད་ནེ་གའུ། །ཟིངས་པ་མཐུ་ཆེན། །ཤད་བུ་ར་ཁུག །སྤེ་བོན་ཐོག་འཕྲུལ། །སྤེ་བོན་ཐོག་རྩེ། །ཐད་མི་ཐད་ཀེ་དང་བཅུའོ། །གླེང་གཞི་བསྟན་པའི་འབྱུང་ཁུངས་ལས། མངའ་བདག་སྒྲུབ་པའི་གཤེན་བཅུ་ལས་ཤད་བུ་ར་ཁུག་མ་གཏོགས་དགུར་བཤད་དོ། །

མཁས་པ་དགུ་ནི། ཞང་ཞུང་གི་མཁས་པ་སྟོང་རྒྱུང་མཐུ་ཆེན། །སྟག་གཟིག་གི་མཁས་པ་ཟ་རང་མེ་འབར། །རྒྱ་གར་གྱི་མཁས་པ་ལྷ་བདག་སྔགས་དྲོ། །རྒྱ་ནག་གི་མཁས་པ་ལེགས་ཏང་རྨང་པོ། །ཕྲོམ་གྱི་མཁས་པ་གསེར་ཐོག་ལྕེ་འབྱམས། །གེ་སར་གྱི་མཁས་པ་རྔམ་པ་ལྕེ་རིང་། །བོད་ཀྱི་མཁས་པ་ཤ་རི་དབུ་ཆེན། །མེ་ཉག་གི་མཁས་པ་ལྕེ་ཚ་མཁར་བུ། སུམ་པའི་མཁས་པ་མུ་སྤུངས་གསལ་ཏང་དང་དགུའོ། །ལྷོ་གཏེར་ལྟར་ན། རྒྱུད་ལུང་མན་ངག་ལ་མཁས་པ་སེ་ཤ་རི། སྔགས་ཀྱི་གབ་གསང་ལ་མཁས་པ་ལྡེ་གྱིམ་ཚ། ཚིགས་སུ་བཤད་པའི་མདོ་སྡེ་ལ་མཁས་པ་མེ་ཉག་མཁར་བུ། འབུམ་གྱི་འགྲེས་རྐང་ལ་མཁས་པ་མཐའ་བཞི་བུམ་བུ་ཆུང་། རིགས་བགྲེ་ལ་མཁས་པ་སྤེ་བོན་གཏོ་རྒྱལ། དཀྱིལ་འཁོར་ཕྱི་ནང་གསང་གསུམ་ལ་མཁས་པ་རྒྱ་བོན་འབྲི་ཐང་སྣ་བ། སྒྲ་སྐད་བྱེ་བྲག་ལ་མཁས་པ་དམུ་གཤེན་ཏིང་ཝེར། སྤྲོ་བསྡུའི་དོན་ལ་མཁས་པ་འགྲོ་མགོན་ལྷ་དཔལ་ཀླུ་རིང་། ལྟ་སྒོམ་སྤྱོད་པ་ལ་མཁས་པ་ཁྱུང་པོ་གྱེར་ཟླ་མེད་རྣམས་སོ། །དེ་དག་ནི་རིགས་པའི་གནས་སྤྱི་དང་། བྱེ་བྲག་ཀུན་ལ་མཁས་པའི་རྩེར་གཤེགས་པ་ཁོ་ནའོ། །

ལོ་པཎ་གཤེན་བརྒྱད་ནི། རྔམ་པ་ལྕེ་རིང་། །དམུ་ཚ་གྱེར་མེད། །ཟ་རང་མེ་འབར། །མུ་སྤུངས་གསལ་ཏང་། །དྲན་པ་ནམ་མཁའ། །རྒྱུང་བོན་མུ་ཁོད། །རྗེ་རྒྱལ་ལྷ་སྒོམ། །བློན་ཆེན་མུ་ཐུར་དང་བརྒྱད་དོ། །མཁས་པ་ཉི་ཤུ་ནི། །གནུབ་བོན་དྲན་པ་ནམ་མཁའ། །ཁྱུང་པོ་སྟག་སྒྲ་དུན་གཙུག །སྙན་ཆེན་ལི་ཤུ་སྟག་རིང་། །ཀུ་རིབ་བཙན་དོར་མི་སར། །ཕུ་ལུ་གྲུ་འཛིན། །བྷེ་བོན་ཤོད་དྲམ། །གྱིམ་ཐང་རྨ་བོ། །སུམ་པ་མུ་ཕྱ། །ཧས་པོ་དུག་འདུལ། །ཕྱ་བོན་སྟག་ར་གྱེར་ཤག །བ་གོར་དོད་དེ་རྒྱལ་བ། །ལྗང་ཚ་འཕེལ་སྣང་། །གནུབ་མར་གཤེན་གཞི་བཙན། །ཁྱི་མ་གི་ར་མོན་པར། །མགར་ལྷ་གཤེན་འཕྱིས་པ། །སྐུ་གྱིམ་ཐང་རྨ་བོ། །འགུར་དཔོན་བློན་གསས་ཆེན། །མཆིམས་ཁྲི་ཟུར་སྟོང་ལོད། །མཁའ་འགྲོ་ཅོ་ཟ་བོན་མོ། །འགོས་ཁྲི་སྟོང་རྒྱལ་པོ་སྟེ་ཉི་ཤུའོ། །

མཐུ་བོ་ཆེ་མི་དགུ་ནི། གངས་རི་སོར་མོས་འདེགས་པའི་ལི་བོན་མུ་ཆོ། །རྩི་ཤིང་རང་སྡུད་བྱེད་པའི་གཅོ་གྱིམ་བུ་ལན་ཚ། །གནམ་ས་གོ་བཟློག་ནུས་པའི་རྒྱ་བོན་མུ་ཆོ། །རྒྱ་མཚོ་བལ་འདབ་ལ་སྤུར་བའི་སུམ་པ་མུ་ཕྱ། །ཧས་པོ་རི་མེའི་ཞགས་པས་བཅིང་བའི་ཁུ་བོན་མཐོང་གྲགས། །བདུད་སྲིན་དངོས་སུ་བཀུག་པའི་ཞང་ཞུང་མུ་ཆོ། །ཡར་ཆབ་གྱེན་དུ་བཟློག་པའི་ལྗང་ཚ་འཕེན་སྣང་། །རི་རབ་འཛུབ་རྩེས་གསོར་བའི་འཇང་བོན་འཕེན་སྣང་། །སྐྱི་གཙང་གོམ་པས་འཇལ་བའི་རྨ་བོན་ཐུགས་དཀར་དང་དགུའོ། །

བོན་ཆེན་བཞི་བཅུ་རྩ་གཉིས་ནི། རྒྱལ་གྱི་སྐུ་འཚོ་བའི་གཤེན་བཅུ། བློན་གྱི་གྲོས་འཚོ་བའི་གཤེན་བཅུ། རྒྱ་བོད་ཀྱི་མཐའ་སྲུང་བའི་གཤེན་བཅུ། སུམ་པ་སྟོང་སྡེའི་སྨད་ན་སྲུང་བའི་གཤེན་བཅུ། བཀྲ་ཤིས་གཡང་ལེན་ངོ་སྤྲོད་གཉིས་ཏེ་བཞི་བཅུ་རྩ་གཉིས་སོ། །དེ་དག་ཕྲིན་ལས་ཕྱོགས་གཅིག་གི་ཆ་ནས་བསྐོས་ཐོབ་ཀྱི་མིང་བཏགས་པ་ལས་དོན་དུ་རིག་འཛིན་རྣམ་བཞིའི་གོ་འཕང་བརྙེས་པ་ཤ་སྟག་གོ། དེའི་དུས་ན་རྒྱལ་ཁམས་ནི་བོན་གྱི་རྒྱལ་ཁམས། མངའ་རིས་ནི་བོན་གྱི་མངའ་རིས་ཏེ། བླ་ན་རྒྱལ་ཆེ། གོང་ན་གཤེན་གཉན། བར་ན་ཁྲིམས་དམ། འོག་ན་འབངས་སྐྱིད། དེའི་ཚེ་བོད་དང་ཞང་ཞུང་ན་མི་རྗེ་ལྷས་མཛད་པས་མགོན་སྐྱབས་ཆེ། སྐུ་སྲོག་གཤེན་གྱིས་སྐྱོབ་པས་སྐུ་ཚེ་བརྟན། ལས་སྤྱོད་དགེ་ལ་སྤྱད་པས་འདི་ཕྱིར་བདེ། དམུ་ཐག་གནམ་ནས་དྲངས་པས་འཛེགས་སྐས་བཟང་། ལྷ་རུ་གཙང་རིགས་བསྟེན་པས་སྡོང་གྲོགས་ཆེ། བློན་པོ་གྲོས་ལ་མཁས་པས་རྒྱལ་སྲིད་བརྟན་ཏེ་ལུགས་གཉིས་ཟུང་འཇུག་གི་ཕྲིན་ལས་དར་ཞིང་རྒྱས་སོ། །དེའི་ཚེ་གྲུབ་པ་ཐོབ་པའི་གཤེན་དགུ་ལ་སོགས་པས་སེམས་ཅན་ཐར་པར་འདྲེན། མཁས་པ་ཉི་ཤུ་ལ་སོགས་པས་འཆད་རྩོད་རྩོམ་པའི་འཁོར་ལོ་བསྐོར། མཐུ་ཆེན་མི་དགུ་ལ་སོགས་པས་ལོག་ལྟའི་རྒོལ་བ་འཇོམས། བོན་ཆེན་ཞེ་གཉིས་ལ་སོགས་པས་གསོན་གཤིན་བདེ་ལ་བཀོད། རབ་བྱུང་རྣམས་ཀྱིས་ཚུལ་ཁྲིམས་བསྲུང་། སྒོམ་པ་བ་རྣམས་ཀྱིས་ཏིང་འཛིན་བསྒོམ། སྒྲུབ་པ་པོ་རྣམས་ཀྱིས་བསྙེན་སྒྲུབ་ལས་སྦྱོར་སོགས་བཤད་སྒྲུབ་ལས་གསུམ་གྱི་བསྟན་པ་ཆེས་ཆེར་དར་རོ། །དེའི་དུས་ན་རྒྱ་གར་ན་ཆོས། རྒྱ་ནག་ཏུ་རྩིས། ཕྲོམ་ན་སྨན་དཔྱད། བོད་དང་ཞང་ཞུང་གི་ཡུལ་ན་གཡུང་དྲུང་གི་བོན་རྐྱང་པ་དར་ཞིང་། ཡན་ལག་ཏུ་རིག་པའི་གནས་གཞན་རྣམས་ཀྱང་ཤིན་ཏུ་དར་རོ། །དེའི་དུས་ན་སྤྱིར་རབ་ཏུ་བྱུང་བ་རྣམས་བླའི་མཆོད་གནས་སུ་བཀུར་ཞིང་། ཁྱད་པར་སྐུ་གཤེན་མཐུ་རྩལ་ཅན་སོགས་རིག་འཛིན་རྣམས་ཀྱི་གྲུབ་རྟགས་ལ་རྒྱལ་པོའང་དགྱེས་ཏེ། རྒྱལ་པོའི་གོང་ན་གཤེན་བཙུན་པའི་རྟགས་སུ་གཙིགས་གསུམ་ཕུལ་ཏེ། སྐུ་ལ་གཙིགས་སུ་དབུ་སྐྲ་སིལ་མ་རྩེ་རྒྱལ་ལ་འབྲེག་ཏུ་མེད་པ། དར་ལ་སེང་དཀར་པོའི་འགྱིང་ཐོད་ལ་བྱ་རྒྱལ་རྒོད་ཀྱི་ལྡེམ་ཕོད་བཙུག་པ། དབྱི་དཀར་གྱི་སླག་པ་ལ་སྟག་གཟིག་གུང་གསུམ་གྱི་གོང་ལག་བྱས་པ། ཟ་འོག་གི་འབོ་ལྷམ་ལ་དངུལ་གྱིས་ཆག་སྒྲོགས་བཏགས་པ་གནང་། གསུང་ལ་གཙིགས་སུ་གཤེན་ངག་ཚིག་གསུམ་མ་སྨྲས་བར་དུ་གོང་ནས་རྒྱལ་པོའི་བཀའ་མི་སྩལ་ཞིང་། འོག་ནས་བློན་པོས་གྲོས་མི་འཆའ། ཐུགས་ལ་གཙིགས་སུ་དཔྱ་ཁྲལ་རྒྱལ་པོ་དང་མཉམ་པར་མཛད་དོ། །དེའི་ཚེ་མདོ་སྔགས་ཀྱི་བསྟན་པ་གཉིས་མཉམ་དུ་དར་རོ། །དེ་ཡང་གནམ་གྱི་ཁྲི་བདུན་གྱི་རིང་ལ་བོན་སྡེ་གང་ཞིག་དར་བའི་ངེས་པ་ནི། བླ་མ་ཆེ་དྲུག་གི་བོན་རྣམས་དར་བ་སྟེ། བྱམས་མ་ལས། ཕལ་ཆེན་བླ་ན་མེད་པའི་བོན། །ཐེག་པ་བླ་ན་མེད་པའི་བོན། །སྤྱོད་པ་བླ་ན་མེད་པའི་བོན། །འབྲས་བུ་བླ་ན་མེད་པའི་བོན། །དོན་དམ་བླ་ན་མེད་པའི་བོན་རྣམས་དར་རོ། །ལྟ་བ་དང་སྒོམ་པ་དང་འགོག་པར་སྙོམས་པར་འཇུག་གོ །ཞེས་སོ། །ད་ལྟའི་འགོག་པ་རྣམས་དེ་དུས་ནས་བྱུང་བར་བཤད་དོ། །

གཉིས་པ་ནི། དེ་ཡང་གཉའ་ཁྲིའི་སྲས་མུ་ཁྲི་བཙན་པོའི་རིང་ནས་གསང་སྔགས་སྤྱི་སྤུངས་ཀྱི་བོན་རྣམས་དར་སོ་ཆེ་སྟེ། འདི་ལྟར་དམུ་གཤེན་སྣང་བའི་མདོག་ཅན་གྱིས་རྒྱལ་གཤེན་དང་ཀླུ་གྲུབ་གཉིས་ལ་ཞུས་ནས། རི་རྒྱལ་ལྷུན་པོའི་ཕོ་བྲང་དུ་ལྷ་མོ་འོད་ལྡན་ཟེར་འཕྲོ་མ་གྲོགས་སུ་བཙལ་ནས་བསྒྲུབས་པས། ལྷ་བྲན་རྣམས་དབང་དུ་འདུས་པ། ལྷ་སྲིན་དྲེགས་པ་ཅན་དམ་ལ་ཐོགས་པ། ལྷ་རྣམས་འདུད་ཅིང་གསོལ་ཟས་འདྲེན་པ། ནམ་མཁའ་ལས་མེ་ཏོག་གི་ཆར་འབབ་པ་སོགས་ཐུན་མོང་གི་གྲུབ་རྟགས་དཔག་མེད་མངའ་ཞིང་མཆོག་ཡེ་ཤེས་ཀྱི་ལྷ་དང་གཉིས་མེད་དུ་གྱུར་ཏོ། །སྣང་མདོག་གིས་རྒྱལ་གཤེན་མུ་ཁྲི་བཙན་པོ་ལ་བརྒྱུད་དེ། མུ་ཁྲིས་ལྷ་རི་གྱང་མ་གྱང་ཐོའི་གནས་སུ་རྫུ་འཕྲུལ་སྨན་བཞིས་གྲོགས་མཛད་ནས་བསྒྲུབས་པས་གྲུབ་རྟགས་ཐུན་མོང་དུ་ནམ་མཁའ་ལ་བྱ་བཞིན་དུ་འཕུར་བ། ཆུ་ལ་མི་བྱིང་བ། བར་སྣང་ལ་འབྲུག་ཁྱུང་སེང་གེར་སྤྲུལ་ནས་བྱོན་པ། མྱ་ངམ་སྣམ་བུ་ལ་མེ་ཏོག་འཁྲུངས་ནུས་པ། ལུང་སྐེམ་ལ་ཆུ་བོ་འབབ་བ། ལྗགས་མཆིལ་ལ་མེ་འབར་བ། གནམ་ལྕགས་ཕབ་སྟེ་བདུད་རིགས་འཇོམས་པ། ཉི་ཟླ་མཎྜལ་དུ་བཀོད་པ། ལྷ་སྲིན་བྲན་དུ་འཁོལ་བ། སྨན་བཞི་འཁོར་དུ་འདུས་པ། ཏིང་ངེ་འཛིན་གྱི་ཟས་ཀྱིས་འཚོ་བ་སོགས་ངོ་མཚར་བ་དུ་མ་བསྟན། མཆོག་དབལ་གསས་རྔམ་པའི་སྐུ་དང་གཉིས་མེད་དུ་གྱུར། དེར་རྒྱལ་པོས་བོན་ཟབ་པའི་གནད་ཀྱིས་སྤེལ་བ་ལ་ཕོངས་ནས་གཞན་ལ་མ་བསྟན་པས་མི་རབས་གསུམ་དུ་གསང་བ་རྩ་འགགས་སུ་སོང་བས། རྒྱལ་པོའང་དེའི་སྐྱོན་གྱིས་ཐུན་མོང་གི་གྲུབ་རྟགས་སུམ་ཆ་བྲིའོ། །དེའི་ཚེ་གསང་སྔགས་ཀྱི་བོན་ནུབ་པར་དགོངས་ནས་རྫུ་འཕྲུལ་གྱི་སྨན་མོ་ནེ་སླས་སའི་ལྷ་མོ། །ལི་མུན་རླུང་གི་ལྷ་མོ། །ཚངས་སྟངས་མེའི་ལྷ་མོ། །ཏིང་ནམ་ཆུའི་ལྷ་མོ་དང་བཞིས་རྒྱལ་པོའི་གསང་མཛོད་ནས་བསྭེའི་སྒྲོམ་བུ་ཕྱུངས་ཏེ། མོན་ཡུལ་དུ་མོན་བོན་ཧ་ར་ཅི་པར་ལ་དངོས་གྲུབ་ཏུ་སྩལ་ཏེ་མོན་བོན་གྱིས་མ་བསླབ་པར་མཁྱེན་ནས། ལྷོ་རི་མོན་རི་རྒྱ་རི་གསུམ་གྱི་གནས་སུ་བོན་མོ་སྟག་ཟ་ལི་ཝེར་གྲོགས་སུ་བསྟེན་ནས་བསྒྲུབས་པས་མཆོག་གི་དངོས་གྲུབ་བརྙེས་ཏེ་སྐུ་འོད་དུ་གྱུར་ཐུན་མོང་གི་གྲུབ་རྟགས་ནི་བྲག་གི་ཕུག་ནས་འཇའ་འོད་ཀྱི་ཞགས་པ་འདྲེན་པ། མི་རྒོད་དང་སྲིན་པོ་བཅིང་བ། ཐེའུ་བྲང་བྲན་དུ་བཀོལ་བ། ཆུ་བོ་གྱེན་ལ་ལྡོག་པ། རི་དྭགས་རྟ་ལྟར་ཞོན་པ། རི་བོ་ཟོར་དུ་འཕེན་པ། གྲན་ལ་གཟིགས་པ་ཙམ་གྱིས་འཆི་བ་སོགས་ངོ་མཚར་བ་དུ་མ་བསྟན། བོན་མོ་སྟག་ཝེར་ལི་ཝེར་གྱིས་མཚོ་མུ་ལེའི་འགྲམ་དུ་བསྒྲུབས་པས་གྲུབ་པ་ཐོབ་སྟེ། གཅན་གཟན་རྣམས་བེའུ་ལུག་ལྟར་འཁོལ། ཀླུ་གཉན་ས་བདག་དབང་དུ་འདུས། ལུས་ཅིར་ཡང་བརྫུ་བ་སོགས་གྲུབ་རྟགས་དཔག་མེད་མངའ། མི་ཡུལ་དུ་ལོ་སུམ་བརྒྱ་དང་དྲུག་ཅུར་བཞུགས་ནས་སྐུ་ལུས་མ་བོར་བར་མཁའ་སྤྱོད་དུ་གཤེགས་སོ། །དེ་གཉིས་ཀྱིས་ཞང་ཞུང་ཨ་ནུ་འཕྲག་ཐག་ལ་བརྒྱུད་དེ། དེས་གངས་ཏི་སེ་ལ་གཡུང་དྲུང་རྒྱལ་མོ་གྲོགས་སུ་བརྟེན་ནས་བསྒྲུབས་པས་ལྷ་ལྔའི་ཞལ་དངོས་སུ་གཟིགས། གསེར་ཛྭས་སྲིན་ཡུལ་བསྲེགས་པ་དང་། པྲ་མོ་ཧའི་ཛྭ་འཕང་པས་བསྟན་དགྲ་བསྒྲལ་བ་དང་། དུག་ཛྭས་གྲན་ལུས་གཞིག་པ་དང་། དུག་ཟས་ལྟར་གསོལ་བ་དང་། མི་མིན་བྲན་དུ་བཀོལ་པ་སོགས་གྲུབ་རྟགས་དཔག་མེད་མངའ། དགུང་ལོ་ཉིས་བརྒྱ་ལྔ་བཅུ་རྩ་ལྔ་བཞུགས་ནས་འོད་ཀྱི་སྐུར་སངས་རྒྱས་སོ། །དེས་ཞང་ཞུང་སད་ནེ་གའུ་ལ་བརྒྱུད་དེ། དེས་དང་ར་གཡུ་བུན་གྱི་གནས་སུ་ཀླུ་ལྕམ་འབར་མ་གྲོགས་སུ་བསྟེན་ནས་བསྒྲུབས་པས། མཛེ་ནད་གསོ་བ། དམག་སྣ་ཤྭ་སྣ་ཆུ་སྣ་བཟློག་པ། གཅན་གཟན་ལ་ཁལ་འགེལ་བ། སྐུ་ལ་མེ་འབར་བ་སོགས་རྫུ་འཕྲུལ་དུ་མ་བསྟན། སྐུ་ནམ་མཁའ་དྭངས་པ་ལྟར་སངས་རྒྱས་སོ། དེས་ཐད་མི་ཐད་ཀེ་ལ་བརྒྱུད་དེ། དེས་དང་ར་ཁྱུང་རྫོང་གི་གནས་སུ་སྨན་གཅིག་གཡུ་ལོ་མ་ལས་ཀྱི་ཕྱག་རྒྱར་བཟུང་ནས་བསྒྲུབས་པས་མཆོག་གི་དངོས་གྲུབ་ཐོབ། ཞང་ཞུང་སེ་ལྡེ་དང་། ཏ་ལ་དང་། ཏ་མི་དང་། ཤུད་དང་། ཀྱེ་མང་སྡེ་དང་། གུ་གེ་ལ་སོགས་པ་དམག་ཁྲི་དྲུག་སྟོང་དུས་གཅིག་ཏུ་བྱུང་སྟེ་ཐད་མི་ལ་དོ་བསྡོ་བའི་ཚེ། ཏིང་འཛིན་གྱི་མཐུས་དམག་མི་རྣམས་སྟབས་གཅིག་ཏུ་བརྒྱལ་ཐབས་སུ་འགྱེལ་བར་མཛད། དབུ་ཞྭ་ནམ་མཁར་འཕངས་པ་བྱ་གླག་ཏུ་གྱུར་ཏེ་བསྟན་དགྲ་འདེད་པ། ཆག་ལྷམ་བོང་བུར་སྤྲུལ་ནས་ཐེའུ་བྲང་བསྒྲལ་བ། ཡུལ་མཁར་ལ་མེ་མཆེད་པ་མཆིལ་མས་བསད་པ་སོགས་རྫུ་འཕྲུལ་གྱི་བཀོད་པ་བསམ་ལས་འདས། ལོ་ཉིས་བརྒྱ་བདུན་ཅུ་རྩ་བདུན་བཞུགས་ནས་གཡུ་འབྲུག་ལ་ཞོན་ཏེ་ནམ་མཁར་མི་སྣང་བར་གཤེགས་སོ། །དེས་ཤད་བུ་ར་ཁུག་ལ་བརྒྱུད། དེས་དྲུང་གི་སྟག་ཚལ་ཕུག་ཏུ་རང་གསལ་དོན་ལྡན་མ་སྒྲུབ་པའི་ཕྱག་རྒྱར་བཟུང་ནས་བསྒྲུབས་པས་མཆོག་གི་དངོས་གྲུབ་བརྙེས། ཐུན་མོང་དུ་སྟག་གཟིག་ཏུ་བརྫུས་ནས་གཅན་འཕྲང་བསྒྲལ་བ་དང་། བྱ་རྒོད་དུ་སྤྲུལ་ནས་ནམ་མཁའ་ལ་ལྡིང་བ་དང་། གྲན་གྱི་ཤ་ཁྲག་ལ་དབལ་མོ་དངོས་སུ་དབབ་པ་དང་། ཕ་རོལ་གྱི་སེམས་ཤེས་པ་དང་། མྱ་ངན་གྱིས་ནོན་པའི་སེམས་ལ་བདེ་བ་སྐྱེད་པ་སོགས་ངོ་མཚར་བའི་གྲུབ་རྟགས་དུ་མ་བསྟན། ལོ་ཉིས་བརྒྱར་བཞུགས་ནས་འཇའ་འོད་དུ་གཤེགས་སོ། །དེས་རྒྱ་ནག་གི་ཡུལ་དུ་རྒྱ་བོན་ཟིངས་པ་མཐུ་ཆེན་ལ་གདམས་ངག་བསྟན། དེས་རྒྱལ་ཡུལ་གོང་བུ་དམར་རུར་རྒྱ་ལྕམ་དཀར་མོ་གྲོགས་སུ་བསྟེན་ནས་སྒྲུབ་པ་མཛད་པས་མཆོག་གི་གྲུབ་པ་བརྙེས་ཏེ། གྲུབ་རྟགས་སུ་སྐུ་ལུས་སྤྱང་ཀུར་སྤྲུལ་ནས་གྲན་དངོས་སུ་བཀུག་པ་དང་། རྒྱ་མཁར་གྱི་དབུས་སུ་ཆུ་བཏོན་པ་དང་། ཚེ་ཟད་པའི་ཚེ་བསྲིང་བ་དང་། ཉི་ཟེར་ལ་ན་བཟའ་བཀལ་བ་དང་། རྒྱ་རྗེའི་སྐུ་གླུད་རང་འགྲོས་སུ་བཏང་བ་སོགས་བསམ་ལས་འདས། དེས་སྤེ་བོན་ལ་གདམས་པ་ཕོག་ནས་མཁའ་སྤྱོད་དུ་གཤེགས་སོ། །སྤེ་བོན་གྱིས་ཡར་ལྷ་ཤམ་པོར་དཀར་མོ་སྤྱན་གཅིག་མས་གྲོགས་མཛད་ནས་བསྒྲུབས་པས་གྲུབ་པའི་གོ་འཕང་བརྙེས། ཞང་ཞུང་ཁ་ཡུག་གི་མཚོ་གཡུ་རི་བྱ་བ་སྨྲ་ཞི་ཧྲངས་ཀྱིས་ཞག་གསུམ་གྱིས་འཁོར་བ་ཞིག་ཡོད་པ་གཡུ་གལ་ལྗང་དུ་བྱས་ནས་ལྟག་པར་བཞེས་པ་དང་། བདུད་དང་མཚོ་སྨན་བྲན་དུ་བཀོལ་བ་དང་། ཉི་ཟེར་ལ་ཞོན་ནས་འཛམ་གླིང་བསྐོར་བ་དང་། མེ་ཏོག་གི་ཆར་འབེབས་པ་དང་། སྐུ་དུ་མར་སྤྲུལ་ནས་འགྲོ་དོན་མཛད་པ་སོགས་མཆོག་གི་རྣམ་ཐར་མངའ། ལོ་ཉིས་བརྒྱ་དང་དྲུག་ཅུ་རྩ་གཅིག་བཞུགས་ནས་སྤེ་བོན་ཐོག་རྩེ་ལ་བརྒྱུད་དེ་ཕུང་པོ་གཞི་ལ་མ་ལུས་པར་སངས་རྒྱས་སོ། །སྤེ་བོན་ཐོག་རྩེས་འཕན་ཡུལ་བྲག་དཀར་གྱི་གནས་སུ་སྤ་ཟ་ཀུན་དགའ་མ་གྲོགས་སུ་བཙལ་ནས་བསྒྲུབས་པས་མཆོག་ཐུན་གྱི་གྲུབ་པའི་གོ་འཕང་བརྙེས་ཏེ། གཡག་རྒོད་དང་ཆུ་སྲིན་ལ་ཞོན་ནས་དམུ་བདུད་བཙན་གསུམ་བྲན་དུ་བཀོལ་བ་དང་། དུས་གཅིག་ལ་སྤྲུལ་པ་དུ་མ་སྟོན་པ་སོགས་ངོ་མཚར་བའི་རྣམ་ཐར་བསམ་ལས་འདས། ལོ་བརྒྱ་དང་སུམ་ཅུ་རྩ་ལྔ་ལོན་ནས་ཕུང་པོ་ལྷག་མེད་དུ་སངས་རྒྱས་སོ། །དེས་ཞང་ཞུང་སྟོང་རྒྱུང་མཐུ་ཆེན་ལ་བརྒྱུད་པས། སྟོང་རྒྱུང་གིས་གནམ་མཚོ་དོ་རིང་གི་གནས་སུ་མཚོ་སྨན་རྒྱལ་མོས་གྲོགས་བྱས་ཏེ་བསྒྲུབས་པས་གྲུབ་པ་ཐོབ། གསེར་དང་ཉུང་དཀར་འཐོར་བས་དགྲ་བགེགས་བསྒྲལ་བ་དང་། གནམ་མཚོ་དར་དཀར་གྱི་མཐུ་བར་དྲིལ་ཏེ་ཁྱེར་བ་དང་། རི་བྲག་ཟོར་དུ་འཕེན་པ་དང་། ཏིང་འཛིན་གྱི་ཟས་ཀྱིས་འཚོ་བ་དང་། རིགས་ལྔའི་ལྷ་བྱང་ཁོག་ནས་ལམ་མེར་སྟོན་པ་སོགས་གྲུབ་རྟགས་བསམ་ལས་འདས། མི་དང་མི་མིན་གྱི་འགྲོ་དོན་རྒྱ་ཆེར་མཛད་ནས་མཁའ་སྤྱོད་དུ་གཤེགས་སོ། །དེས་སེ་དམུ་ཚ་ཤ་རི་དབུ་ཆེན་དང་། མེ་ཉག་ལྕེ་ཚ་མཁར་བུ་ཆུང་དང་། ལྡེ་བོན་གྱིམ་ཚ་རྨ་ཆུང་གསུམ་ལ་བརྒྱུད་དེ། དེ་གསུམ་གྱིས་མང་མཁར་ལྕགས་འཕྲང་ཕུག་ཏུ་ལྷ་ལྕམ་འོད་འཕྲོ། ཀླུ་ཟ་མཐིང་བཙུན། རྨ་བཙུན་ཕྱུག་མོ་གསུམ་གྲོགས་སུ་བཙལ་ནས་བསྒྲུབས་པས། གྲུབ་པའི་རྟགས་སུ་ཤ་རིས་ཆུ་རྟ་སྔོན་པོ་ལ་ཞོན་ནས་མཚོ་གཡུ་བུན་གྱི་ནང་དུ་གཤེགས་བཞུད་མཛད་པ་དང་། མཚོ་སྨན་གྱིས་དྲོ་འདྲེན་པ་དང་། ལྕེ་ཚས་སྐུ་གསེར་གྱི་མི་རྟར་སྤྲུལ་ནས་སྐྱི་ཆུ་དང་རྨ་ཆུ་བསྒྱུར་བ་དང་། གྱིམ་ཚས་ཕ་བོང་ལ་ཞོན་ནས་རྒྱུག་པ་དང་། གཅན་གཟན་ལ་ཁལ་འགེལ་བ་སོགས་ངོ་མཚར་བསམ་ལས་འདས། གསུམ་ཀ་ནམ་མཁའ་ལ་འཕུར་ཏེ་ཕུང་པོ་ལྷག་མ་མེད་པར་གཤེགས་སོ། །

གཉིས་པ་མཆོག་གཞན་རྣམས་དར་ཚུལ་ལ་གཉིས། ཕུར་པ་དང་། གེ་ཁོད་དར་ཚུལ་ལོ། །དང་པོ་ནི། སྟག་ལ་མེ་འབར་ནས་དབལ་བོན་ཁ་ཡལ་མེ་འབར་ལ་བརྒྱུད་ཚུལ་ཡན་གོང་བཤད་ལྟར་ལ། ཁ་ཡལ་མེ་འབར་གྱིས་སྟག་ཚལ་རྒོད་ཁའི་ཡུལ་དུ་དབལ་བོན་གནོད་སྦྱིན་འདུལ་ལ་བཤད། དེས་དབལ་འབར་ལྷའི་ཡུལ་དུ་དབལ་བོན་འོད་སྤུངས་ལ་བཤད། དེས་སྟག་རྩེ་ལྷའི་མཁར་དུ་དབལ་བོན་ཁྱུང་སླག་ཅན་ལ་བཤད། དེས་དབལ་ཡུལ་འོད་མའི་ཚལ་དུ་དབལ་བོན་སྟག་སླག་ཅན་ལ་བཤད། དེས་གྲུག་ཡུལ་གྲུག་སྟོད་དུ་གྲུ་གུའི་བོན་པོ་ཁ་ཡལ་མེ་འབར་ལ་བཤད། དེས་འོལ་ཡུལ་འོལ་མཁར་དུ་འོལ་བོན་མིག་གཅིག་ལ་བཤད། དེས་མུ་སྟེག་ཁ་འབར་གྱི་ཡུལ་དུ་ཏི་ཏི་མེ་སླག་ཅན་ལ་བཤད། དེས་བྲམ་ཟེ་འཐིབ་གནོན་གྱི་ཡུལ་དུ་བྲམ་ཟེའི་བོན་པོ་ཁ་ཡལ་མེ་ལྕེ་ཅན་ལ་བཤད། དེས་རྒྱ་གར་དུར་ཁྲོད་ཀྱི་གནས་སུ་རྒྱ་གར་གྱི་བོན་པོ་ཨ་ག་རུ་ནག་པོ་ལ་བཤད། དེས་བལ་ཡུལ་ཐང་ཤོད་དུ་བལ་པོའི་བོན་པོ་ཙན་ཙན་ལྕེ་རིང་ལ་བཤད། དེས་ཁ་ཆེའི་ཡུལ་དུ་ཁ་ཆེའི་བོན་པོ་གྱང་ཏི་གསས་ལ་བཤད། དེས་ལི་ཡུལ་ལྗང་ར་སྨུག་པོར་ལི་བོན་སྟོང་རྒྱུང་མཐུ་ཆེན་ལ་བཤད། དེས་ཞང་ཞུང་གི་ཡུལ་དུ་གེ་ཏི་གསས་རྔ་ཆུང་ཅན་ལ་བཤད། དེས་བོད་ཡུལ་དུ་སྨྲའི་བོན་པོ་ཀོ་ལོང་ལྷ་གསས་ལ་བཤད། དེས་འཕན་ཡུལ་སྟོད་དུ་འཕན་བོན་ཁ་འབྱམས་ལྕགས་ཀྱི་བྱ་རུ་ཅན་ལ་བཤད། དེས་རྒྱ་ཡུལ་འགྲིམ་ཐང་དུ་རྒྱ་བོན་དབལ་འབར་ལྷ་གསས་ལ་བཤད། དེས་ཡར་ཡུལ་ལྷའི་ཐང་ལ་གསས་མཁར་མེ་འབར་ལ་བཤད། དེས་བོད་ཡུལ་དུ་བླ་ཆེན་དྲན་པ་ནམ་མཁའ་ལ་བཤད་པས་ཐུགས་ཀྱི་བརྣག་པར་མཛད་དོ། །གཉིས་པ་ལ་གཉིས་ཀྱི་མེ་རི་ནི། སྟོན་པ་གཤེན་རབ་ནས་ཁྲི་ལྡེ་ལྕགས་ཀྱི་བྱ་རུ་ཅན་ལ་བརྒྱུད་ཚུལ་ཡན་གོང་བཤད་ལྟར་ལ། དེ་ནས་ཚེ་སྤུངས་ཟླ་བ་རྒྱལ་མཚན་ཡན་ཆད་སེམས་ཕྱོགས་དང་བརྒྱུད་ཁ་མཐུན་ཏེ་འོག་ཏུ་འཆད་དོ། གེ་ཁོད་ནི་ལྕགས་ཀྱི་བྱ་རུ་ཅན་གྱིས་ཞང་ཞུང་སྟག་སྣ་རྒྱལ་པོ་ལ་བརྒྱུད། དེས་ཁྲི་འོད་གསལ་ལ་བརྒྱུད། དེས་གསང་བ་གཏིང་རུམ་ལ་བརྒྱུད། དེས་སད་ནེ་གའུ་ལ་བརྒྱུད། དེས་རྒྱུང་ནེ་ཁོད་སྤུངས་ལ་བརྒྱུད། དེ་བཞིན་དུ་ཧྲིས་པ་གྱེར་མེད། ཙོ་མིན་གྱེར་ཆེན། ཐིས་མར་སྤུངས་རྒྱུང། དྲན་པ་ནམ་མཁའ་རྣམས་རིམ་པར་བརྒྱུད་དོ། །

གཉིས་པ་རྫོགས་རིམ་ལ་གཉིས། མ་རྒྱུད་དང་། རྫོགས་ཆེན་སྙན་བརྒྱུད་དར་ཚུལ་ལོ། །དང་པོ་ནི། སྣང་མདོག་ཡན་བཤད་ཟིན་ལྟར་ལ། སྣང་མདོག་ལ་ཞང་ཞུང་བར་པའི་པཎྚི་ཏ་ཨ་ནུ་ཕྲག་ཐག་གིས་ཞུས་ཏེ། དཀའ་བ་ཆེན་པོ་སུམ་བརྒྱ་དྲུག་ཅུ་རྩ་དྲུག་གིས་ཉམས་སུ་བླང་པས་མཆོག་ཐུན་མོང་གི་དངོས་གྲུབ་བརྙེས། དེ་ལ་ཞང་ཞུང་སྒོ་པའི་པཎྚི་ཏ་སད་ནེ་གའུས་ཞུས་ཏེ། རྟོགས་པ་ཆེན་པོ་ཉི་ཤུ་རྩ་གསུམ་གྱིས་ས་ཚིགས་བགྲོད་ཅིང་ཉམས་སུ་བླང་པས་གྲུབ་པའི་གོ་འཕང་བརྙེས་སོ། །སྤྱིར་མ་རྒྱུད་ལ། བོན་སྐུ་མཆོག་གི་བརྒྱུད་པ། །མངའ་བདག་མཁའ་འགྲོའི་བརྒྱུད་པ། །བསྡུས་པ་བཀའི་བརྒྱུད་པ། །སེམས་དཔའ་བརྡའི་རྒྱུད་པ། །གྲུབ་ཆེན་སྙན་ཁུངས་བརྒྱུད་པ། །མཁས་པ་ལོ་པཎ་བརྒྱུད་པ་དང་དྲུག་ཡོད་ལ། དེའང་ཞང་ཞུང་སྒོ་ཕུགས་བར་གསུམ་ནས་འགྱུར་བ་སྟེ། ཕུགས་པའི་སྣང་བ་མདོག་ཅན། བར་པའི་ཨ་ནུ་ཕྲག་ཐག །སྒོ་པའི་སད་ནེ་གའུ་སོགས་ཀྱིས་བསྒྱུར་བའོ། །སྤྱིར་ན་དུས་དེ་ཙམ་ན་ཞང་ཞུང་ཁ་ཡུག་གི་ཡུལ་ནས་བོད་ཡུལ་ཡན་ཆད་གྲུབ་ཆེན་བརྒྱད་ཅུར་ཚང་པར་བྱོན་པ་སྟེ། དེའང་སྟོད་ཀྱི་བླ་མ་ཆེ་དྲུག །བར་གྱི་གདུང་བརྒྱུད་བཅུ་གསུམ། སྨད་ཀྱི་མཁས་པ་མི་བཞི། ལོ་པཎ་མཁས་པ་སྡེ་དགུ། བྱིན་རླབས་བརྒྱུད་པའི་གཤེན་དགུ། མཐུ་བོ་ཆེ་མི་དགུ། གྲུབ་ཐོབ་རྫུ་འཕྲུལ་མ་དགུ། མཐའ་འདུལ་ཟིལ་གནོན་གཤེན་དགུ། བཀའ་ཁྲིམས་བཀའ་འཛིན་ཆེ་དགུ། བརྒྱུད་འཛིན་སེམས་དཔའ་རྣམ་གསུམ་བཅས་བརྒྱད་ཅུའོ། །དེ་དག་མཆོག་དང་ཐུན་མོང་གི་དངོས་གྲུབ་གང་ལའང་མངའ་བརྙེས་ཤིང་ཚེའི་གྲུབ་པ་བརྙེས་པ་ཤ་སྟག་སྟེ། ཆེ་བའི་ཡོན་ཏན་གྱི་ལོ་རྒྱུས་རྒྱས་པ་ནི་མ་སྤྲོས་སོ། །གཞན་ཡང་མ་རྒྱུད་དུ་གཏོགས་པ་མཐའ་ཡས་ཀྱང་དཀྱིལ་འཁོར་འདི་ཉིད་མ་རྒྱུད་ཀྱི་རྩ་བ་ཉིད་དོ། །

གཉིས་པ་རྫོགས་ཆེན་ནི། སྤྱིར་རྫོགས་ཆེན་བོན་སྒོ་ལ་བསམ་གྱིས་མི་ཁྱབ་ཀྱང་། བསྡུས་ན་བཀའ་རྒྱུད་སྐོར་བཞི་དང་། བསྒྲགས་པ་སྐོར་གསུམ་དང་། སེམས་སྨད་སྡེ་དགུ་སོགས་ལ་འདུས་པས། དེ་དག་ལས། དང་པོ་ནི། བཀའ་རྒྱུད་སྐོར་བཞི་ནི། ཕྱི་ལྟ་བ་སྤྱི་གཅོད། ནང་མན་ངག་དམར་ཁྲིད། གསང་བ་རིག་པ་ཅེར་མཐོང་། ཡང་གསང་གནས་ལུགས་ཕུགས་ཆོད་དང་བཞི་དེ་ལའང་རིང་བརྒྱུད་དང་། ཉེ་བརྒྱུད་དང་། བརྒྱུད་པ་རྐང་འདྲིལ་གསུམ། རིང་བརྒྱུད་ལའང་འཁྲུག་ཅན་དང་། འཁྲུག་མིན་གཉིས་ལས། འཁྲུག་ཅན་ནི་འཁྲུག་མིན་ལ་ལྟོས་ནས་འཁྲུག་པ་ལྟར་སྣང་བས་འཁྲུག་ཅན་ཞེས་བྱ་ལ། དེའང་འཆི་མེད་དང་བརྒྱུད་ཁུངས་ཀྱི་སྟོན་པ་གསང་བ་འདུས་པ་གཉིས་ནས་བརྒྱུད་པ་ཁ་ཡར་བ་གསུམ་གྱི་མདོར་གྱེར་སྤུངས་ལ་ཐུག་པ་དེའོ། །འཁྲུགས་མིན་ནི། དགོངས་བརྒྱུད་དགུའི་མ་ཐ་གསང་བ་འདུས་པ་ནས། ལྷ་ཀླུ་མི་གསུམ་གྱི་གཤེན་པོ་གསུམ་ནས་བར་གྱི་གཤེན་པོ་ཉེར་བཞི་ལ་རིམ་གྱིས་བརྒྱུད་པའོ། །ཉེ་བརྒྱུད་ནི། ཏ་པི་ཧྲི་ཙས་གྱེར་སྤུངས་ལ་བརྒྱུད་པ་དེའོ། །བརྒྱུད་པ་རྐང་འདྲིལ་ནི། འཁྲུག་ཅན་འཁྲུག་མིན་ཉེ་བརྒྱུད་དང་ལྔའི་འདུས་སོ་གྱེར་སྤུངས་ནས་ད་ལྟ་ཡན་གྱི་བརྒྱུད་པ་དེའོ། །དེ་བས་ན་དགོངས་བརྒྱུད་དགུ་དང་གསང་འདུས་ནས་ལྷ་ཀླུ་མིའི་གཤེན་གསུམ་ལ་བརྒྱུད་ཚུལ་ཡན་བསྟན་ཟིན་ལ། འདིར་འཁྲུགས་ཅན་ལྟར་གྱེར་སྤུངས་ཡན་གྱི་བླ་མ་རྣམས་ཀྱི་གྲུབ་པ་བརྙེས་ཚུལ་ཅུང་ཟད་གླེང་ན། འཆི་མེད་གཙུག་ཕུད་ནས་དཔོན་ཆེན་ཧོར་ཏི་ལ་བརྒྱུད། དེས་ཀུན་མཁྱེན་དོན་གྲུབ་ལ་བརྒྱུད། དེ་གཉིས་ཀས་སྣང་ལུས་སེམས་གསུམ། དབྱིངས་སུ་བསྐྱལ་ནས་གདོད་མའི་གཞི་ཐོག་ཏུ་གྲོལ། ཀུན་མཁྱེན་གྱི་སློབ་མ་ཚེ་སྤུངས་ཟླ་བ་རྒྱལ་མཚན་གྱིས་བྲག་དམར་ཤང་གི་གནས་སུ་ལོ་དགུར་བསྒོམས་པས་ཕྱི་ནང་གི་སྙིགས་མ་དྭངས་ཏེ་འཇའ་འོད་དུ་ཡལ། དེའི་སློབ་མ་ར་སངས་ཀླུ་རྒྱལ་གྱིས་གནས་སྤོ་དམར་དུ་བསྒོམས་པས་སྣང་བཞི་ཚད་དུ་ཕྱིན། དེའི་སློབ་མ་དཔོན་ཆེན་ཏ་པི་ཧྲི་ཙས་སྟག་ཐབས་སེང་གེའི་བྲག་ལ་ལོ་དགུར་བསྒོམས་པས་ཡེ་ཤེས་རྫོགས་པའི་སྐུ་བརྙེས། དེའི་སློབ་མ་ར་སངས་ཀུ་མ་ར་ཛས་གནས་ནེ་རིང་དུ་ལོ་དགུར་བསྒོམས་པས་སྐུ་གསུམ་ལམ་སྣང་དུ་ཆོད། དེའི་སློབ་མ་ར་སངས་བསོད་རྩེས་དབེན་པར་ལོ་བཅུ་གསུམ་བསྒོམས་པས་བོན་ཉིད་ཟད་སར་བསྐྱལ། དེའི་སློབ་མ་ཞང་ཞུང་སད་ནེ་གའུས་བྲག་ཕུག་ཏུ་ལོ་བཅུ་དྲུག་ཏུ་བསྒོམ་པས་འབྱུང་བ་རང་སར་དེངས། དེའི་སློབ་མ་གུ་རུབ་ལྷ་སྦྱིན་གྱིས་གྲོང་ཡུལ་མ་མཐོང་བར་བྱ་ཚང་གི་གནས་སུ་ལོ་བཅུ་གཅིག་བསྒོམས་པས་འོད་ལུས་སུ་གྲོལ། དེའི་སློབ་མ་གུ་རུབ་དཔལ་བཟང་གིས་རིར་འགྲིམས་ནས་ཉམས་སུ་བླངས་པས་ཟག་བཅས་ཀྱི་ཕུང་པོ་ཟག་མེད་དུ་གྲོལ། དེའི་སློབ་མ་ར་སངས་ཁྲི་ནེ་ཁོད་ཀྱིས་ལྷོ་གཅན་རོང་དུ་ཉམས་སུ་བླང་པས་མཆོག་ཐུན་མོང་གི་དངོས་གྲུབ་བརྙེས། དེའི་སློབ་མ་སུམ་པའི་བོན་པོ་ཨ་བ་ལྡོང་དང་། དེའི་སློབ་མ་རྒྱ་བོན་གསལ་བ་འོད་ཆེན་གཉིས་ཀྱིས་སུམ་པ་དང་རྒྱ་ནག་གི་ཡུལ་དུ་བརྒྱུད། རྒྱ་བོན་གྱི་སློབ་མ་ཇག་རོང་གསས་མཁར་བྱ་བ་བྱུང་། གསུམ་ཀའང་རྡོས་བཅས་ཀྱི་སྣང་བ་ཟད་ནས་དྭངས་མའི་སྐུ་རུ་གྱུར། ཇག་སྲས་ཀྱི་སྲས་གསུམ་ལས་གྲུབ་པ་རྒྱལ་མཚན་ལ་གདམས་པ་བསྟན་པས་དེས་བྲག་དམར་སྟག་ཚང་དུ་ལོ་བརྒྱད་བསྒོམས་པས་ཕྱི་ནང་གི་རྡོས་པ་ཀུན་ལས་གྲོལ། དེའི་སློབ་མ་ཁྱུང་པོ་བཀྲ་རྒྱལ་གྱིས་ཞང་ཞུང་ས་ཏིའི་ཕུག་ཏུ་ལོ་ཉེར་གཅིག་བསྒོམས་པས་ཟག་པ་མེད་པའི་སྐུ་བརྙེས། དེའི་སློབ་མ་སྲས་ལེགས་མགོན་གྱིས་མཚོ་རི་ཏིའི་དོ་ལ་ལོ་བརྒྱད་བསྒོམས་པས་དངོས་སྣང་འོད་དུ་ཡལ། དེའི་སློབ་མ་མ་ཧོར་སྟག་གཟིག་གིས་གངས་ཏེ་སེ་ལ་ལོ་བཅུ་གཉིས་བསྒོམས་ཀྱང་ད་དུང་ཡིད་མ་ཆེས་ནས་སླར་ལོག་ཏེ། བླ་མ་ལ་ལོ་དེ་ཙམ་དུ་ཉམས་སུ་བླངས་ཀྱང་ཡིད་ཆེས་མ་རྙེད་པས་གདམས་ངག་ཅིག་ཞུ་ཞུས་ཏེ་གསེར་སྲང་བཅུ་ཕུལ་བས། བླ་མས་གསེར་མི་འདོད་གསུངས། གདམས་ངག་གནང་བས། ཁོས་ལོ་དྲུག་བསྒོམས་པས་གཟོད་གྲུབ་པ་ཐོབ་བོ། གཞན་ཡང་གསང་འདུས་ནས་བརྒྱུད་པ་ཁ་ཡར་བ་གཉིས་དང་། འཁྲུག་མིན་ལྟར་བརྒྱུད་ཁུངས་ནས་གྱེར་སྤུངས་ཡན་བླ་མ་ཉེར་བཞིར་བྱོན་པ་རྣམས་ཀྱང་འཇའ་ལུས་པ་ཤ་སྟག་ཡིན་ནོ། །གྱེར་སྤུངས་ཀྱི་སློབ་མ་ཏ་པི་ཧྲི་ཙ་ཡང་འཇའ་ལུས་པ་སྟེ། ཁོང་གིས་སྟག་ཐབས་སེང་གེའི་བྲག་ལ་ལོ་དགུར་བསྒོམས། གྱེར་སྤུངས་ཉིད་དགུང་གྲངས་ལྔ་བརྒྱ་དང་དོན་གསུམ་པར་ལེའུ་བརྒྱད་པའི་གདམས་པ་གནང་བའི་མོད་ནས་འཕོ་ཆེན་གྱི་སྐུ་བཟུང་སྟེ་འགྲོ་དོན་མཐའ་ཡས་པར་མཛད་ནས་གཞི་དབྱིངས་སུ་སྙོམས་པར་ཞུགས་སོ། །དེའི་སློབ་མ་རྒྱ་ཏིག་གསས་ཆུང་གིས་གནས་མེ་ལ་རྒྱུང་དུ་བསྒོམས་པས་བོན་སྐུའི་དགོངས་པ་བརྙེས། ལོ་སུམ་བརྒྱ་དང་བཅུ་བདུན་བཞུགས་ནས་དབྱིངས་སུ་གཤེགས་སོ། །དེའི་སློབ་མ་དམུ་ཙོ་གེས་ཡུན་རིང་པོར་ཉམས་སུ་བླངས་པས་ཕུང་པོའི་སྙིགས་མ་དག་སྟེ་ལོ་བརྒྱ་དང་དོན་གསུམ་བཞུགས་ཏེ་བྱ་གནམ་ལ་འཕུར་པ་ལྟར་གཤེགས་སོ། །དེའི་སློབ་མ་དམུ་ཙོ་སྟོང་གིས་ཤང་ཤེལ་རོང་བྱ་བའི་སྒྲུབ་གནས་སུ་བསྒོམས་པས་འབྱུང་བ་རང་སར་དག་སྟེ་ལོ་བརྒྱ་དང་བཅུ་གསུམ་ནས་ཁྱུང་ནམ་མཁའ་ལ་ལྡིང་བ་ལྟར་གཤེགས། དེའི་སློབ་མ་དམུ་ཤོད་དྲམ་ཆེན་པོས་གངས་གཉན་རྟ་སྒོ་རུ་བསྒོམས་པས་ཡེ་ཤེས་རྫོགས་པའི་སྐུ་བརྙེས་ཏེ་ལོ་བརྒྱ་དང་བཅུ་བདུན་ནས་སེང་གེ་གནམ་ལ་མཆོངས་པ་ལྟར་གཤེགས་སོ། །དེའི་སློབ་མ་དམུ་རྒྱལ་བ་བློ་གྲོས་ཀྱིས་ཟང་ཟང་ལྷ་བྲག་གི་གནས་སུ་བསྒོམས་པས་སྣང་བཞི་ཚད་དུ་ཕྱིན་ནས་ལོ་ཉིས་བརྒྱ་དང་བདུན་ཅུར་བཞུགས་ནས་སེམས་ཅན་མཐའ་ཡས་པའི་དོན་རྒྱ་ཆེར་མཛད་ནས་བར་སྣང་གི་རླུང་ཞི་བ་ལྟར་སངས་རྒྱས་སོ། །དེའི་སློབ་མ་དཔོན་ཆེན་བཙན་པོ་བྱ་བས། གཡས་རུ་ཤང་བྲག་གི་རི་ལ་བསྒོམས་པས་རྒྱལ་བའི་དགོངས་པ་བརྙེས། འགྲོ་དོན་དུ་ལོ་སྟོང་དང་དྲུག་བརྒྱར་བཞུགས་ནས་སླར་ལྷོ་ནུབ་སྲིན་པོའི་ཁ་གནོན་དུ་གཡུ་བྱ་ཁུ་བྱུག་ཏུ་སྤྲུལ་ནས་གཤེགས་སོ། །མདོར་ན་བོན་ཟབ་པའི་ཁ་ཕོ་ཙམ་ལ་ལྟོས་མ་དགོས་པར་འཇའ་ལུས་སུ་གཤེགས་པར་བྱུང་བ་མངོན་སུམ་ཚད་མར་རུང་བ་དེ་ལྟ་བུ་ནི་གྲུབ་མཐའ་ཀུན་ལ་ངོ་མཚར་བའི་གླིང་གཞིར་སྣང་བས་རྒྱས་པར་སྤྲོས་འོས་ཀྱང་རེ་ཞིག་ཡི་གེས་འཇིགས་སོ། །དེ་འཕྲོས་ཀྱི་བརྒྱུད་པའི་རྐང་གྲངས་ཙམ་འོག་ཏུ་འབྱུང་ངོ་། །

གཉིས་པ་བསྒྲགས་པ་སྐོར་གསུམ་ནི། སྐུ་གསུམ་ནས་ལྷ་ཀླུ་མི་གསུམ་ལ་བརྒྱུད་ཚུལ་བཤད་ཟིན་ལ། ཀླུ་གྲུབ་ཀྱིས་སྟག་གཟིག་གི་སློབ་དཔོན་འོད་ཟེར་དཔག་མེད་ལ་བརྒྱུད། དེས་མུན་པ་ཀུན་གསལ། དེས་འཕྲུལ་གཤེན་སྣང་ལྡན། དེས་གསང་བ་འདུས་པ་བཞི་ལ་རིམ་གྱིས་བརྒྱུད་དེ་གཡུང་དྲུང་སེམས་དཔའི་བརྒྱུད་པའོ། །གསང་འདུས་ནས་སྟོང་རྒྱུང་མཐུ་ཆེན་ལ་བརྒྱུད། དེས་སེ་བོན་ཤ་རི་དབུ་ཆེན། དེས་ལྡེ་གྱིམ་ཚ་རྨ་ཆུང་། དེས་མེ་ཉག་ལྕེ་ཚ་མཁར་བུ་བཞི་ལ་རིམ་པར་བརྒྱུད་དེ་མཁས་པ་ལོ་པཎ་གྱི་བརྒྱུད་པ་ཞེས་བྱའོ། །ཁྱད་པར་བསྒྲགས་གསུམ་བོན་གྱི་མངའ་བདག་ཆེན་པོ་ནི་སྙན་ཆེན་ལི་ཤུ་སྟག་རིང་ཡིན་ཏེ། དེ་ཉིད་རྒྱལ་པོ་གཉན་སྟག་སྤུངས་བྱ་བ་སྟང་དབྱལ་གཉིས་ཡོད་པས་སྤྲུལ་པའི་བུ་མོ་མཚན་དང་ལྡན་པ་ཞིག་མེ་ཏོག་གི་གླིང་ནས་སྲས་ཀྱི་སྐལ་བར་རྙེད་པ་དེ་ལ་མིང་སྟག་བཟའ་ལི་ཝེར་དུ་བཏགས། དེས་མཆོག་ལྔའི་སྒྲུབ་པ་མཛད་པས་མོ་ལས་ཕོ་རུ་གྱུར་ཏེ་གཉན་གྱི་གདུང་འཛིན་པས་གཉན་ལི་ཤུ་སྟག་རིང་ངོ་། །དེར་མི་ལོ་བརྒྱད་ཅུ་རྩ་གཉིས་སུ་རྒྱལ་སྲིད་བཟུང་ནས་བསྟན་པ་སྤེལ། དེ་ནས་སྟག་གཟིག་ཏུ་ཕེབས་ནས་བོན་སྒོ་མང་པོ་ཞུས་ཏེ། ཉམས་སུ་བླངས་པས་མཆོག་ཐུན་མོང་གི་དངོས་གྲུབ་བརྙེས། དགུང་ལོ་བདུན་བརྒྱ་བཞེས་པའི་དུས་དབལ་བོན་རུམ་པོ་ལ་དྲག་སྔགས་སྐོར་རྣམས་ཞུས། རྒྱ་དཀར་ནག་ལ་སོགས་པའི་ལོ་ཙཱ་བ་རྣམས་ལས་བོན་སྒོ་མང་པོ་བསྒྱུར། དུར་ཁྲོད་གནས་བརྒྱད་དུ་མཁའ་འགྲོ་མ་རྣམས་དབང་དུ་བསྡུས། ལོ་སྟོང་དང་ཉིས་བརྒྱའི་དུས་སུ་སྟག་གཟིག་ཏུ་བྱོན་ནས་བོན་གྱི་ཡང་བཅུད་མང་པོ་བོད་དུ་བསྒྱུར། བོད་ཡུལ་དུ་གྲུབ་རྟགས་བསམ་གྱིས་མི་ཁྱབ་པ་བསྟན། ལྡེ་གྱིམ་ཚ་རྨ་ཆུང་གི་སྲས་མོ་ཅོ་ཟ་བོན་མོ་གསང་བའི་ཕྱག་རྒྱར་བསྟེན། རྩ་རླུང་ཐིག་ལེ་ལ་རང་དབང་ཐོབ། ཕྱི་ནང་གསང་བའི་ལྷ་ཐམས་ཅད་ཞལ་གཟིགས། འཛམ་གླིང་གི་ཡུལ་གྱི་སྙིང་པོ་དྲུག་ལ་སོགས་སུ་རང་རང་གི་སྐད་དུ་བོན་བསྒྱུར་ཞིང་བསྟན་པ་སྤེལ། ལོ་ཉིས་སྟོང་ལྔ་བརྒྱའི་བར་དུ་འགྲོ་དོན་མཛད། ཟག་མེད་ཀྱི་སྐུ་བརྙེས་པས་སྐྱེ་འཆི་དང་བྲལ་ཞིང་གྲུབ་རྟགས་དང་རྫུ་འཕྲུལ་བསམ་གྱིས་མི་ཁྱབ་སྟེ་རྒྱས་པ་རྣམ་ཐར་ལས་གསལ་ལོ། །དེ་ལྟར་ལི་ཤུ་ཡབ་ཡུམ་གཉིས་ནས་མཁས་པ་གྲུབ་ཆེན་བཅོ་བརྒྱད་ལ་སོགས་ལ་བརྒྱུད་ནས་དར་བ་སྟེ་དེ་རྣམས་ཀྱང་མཆོག་ཐུན་གྱི་དངོས་གྲུབ་བརྙེས་པ་ཤ་སྟག་གོ། །

གསུམ་པ་སེམས་སྨད་སྡེ་དགུ་ནི། ཁུ་བྱུག་ལས་གསུངས་པ་ལྟར་ན། ཡེ་ཉིད་སྟོན་པའི་དགོངས་པ་ཟབ་མོ་དེ་ཉིད་སྟོན་པ་གཤེན་ལྷ་འོད་དཀར་གྱིས་དགོངས་པའི་ངང་ནས་གཡུ་བྱ་ཁུ་བྱུག་ཏུ་སྤྲུལ་ཏེ་སྟོན་པ་འཆི་མེད་གཙུག་ཕུད་ལ་བརྒྱུད་པར་བཤད་ལ། དེའང་གཡུ་བྱ་ཁུ་བྱུག་ནི་རིག་པའི་སྟོན་པ་ཚད་མེད་འོད་ལྡན་ཉིད་ཡིན་ཏེ། ཐུགས་རྗེའི་སྟོན་པའི་སྤྲུལ་པ་ཡིན་པའི་ཕྱིར་རོ། །འཆི་མེད་གཙུག་ཕུད་ཀྱིས་གཤེན་གསང་བ་འདུས་པ་དང་། ཡུམ་བཟང་ཟ་རིང་བཙུན་གཉིས་ལ་བརྒྱུད་པ་སྟེ། མང་འགྲེལ་དང་ཉུང་འདུས་གཉིས་སུ་གྱེས་པར་བཤད་པས་སོ། །དེ་ཡན་ཆད་ལ་དགོངས་བརྒྱུད་དྲུག་ཅེས་བྱའོ། །ཡང་ཁུ་བྱུག་ལས། གསང་འདུས་ནས་རྨ་ལོ་དར་དཔྱངས། དེས་ལྷ་གཤེན་ཡོངས་སུ་དག་པ། དེས་མི་ལུས་བསམ་ལེགས། དེས་ཡེ་ཤེས་སྙིང་པོ། །དེས་སྣང་བའི་མདོག་ཅན་ལ་བརྒྱུད། ཅེས་པས་གསང་འདུས་བཅས་ལ་བླ་མ་ཆེ་དྲུག་ཅེས་བྱ་ལ། གསང་སྔགས་ལྟར་ན་རྨ་ལོ་མི་བརྩི་བར་སྟག་ལ་བཅས་དྲུག་གོ །དེ་ནས་མུ་ཁྲི་བཙན་པོ། དེས་ཧ་ར་ཅི་པར། དེས་སྟག་ཝེར་ལི་ཝེར། དེས་ཨ་ནུ་འཕྲག་ཐག །དེས་སད་ནེ་གའུ། དེས་ཐད་མི་ཐད་ཀེ། དེས་ཤད་བུ་ར་ཁུག །དེས་ཟིངས་པ་མཐུ་ཆེན། དེས་སྤེ་བོན་ཐོག་རྩེ། དེས་སྤེ་བོན་ཐོག་འཕྲུལ། དེ་དག་གི་སྟེང་དུ་ཁུ་བྱུག་ལས་གསུངས་པའི་ཧྲིང་ནི་མུ་ཏིང་། སུམ་པ་དབུ་དཀར། གླང་ཆེན་མུ་ཝེར་དང་གསུམ་བསྣན་པས་བཅུ་གསུམ་ནི་གདུང་བརྒྱུད་བཅུ་གསུམ་མོ། །རྫུ་འཕྲུལ་སྨན་བཞི་འདིར་མི་བརྩི་བ་ནི་མུ་ཁྲི་བཙན་པོས་གསང་སྔགས་ཟབ་འཛིན་བྱས་པ་དེ་ཉིད་རྒྱ་བཀྲོལ་ནས་མོན་བོན་ཧ་ར་ཅི་པར་དང་སྟག་ཝེར་ལི་ཝེར་གཉིས་ལ་སྟོན་པའི་སྔགས་ཀྱི་བདག་མོ་ཡིན་པས་དེ་བཞི་དེ་དག་གི་གྲངས་སུ་བརྩི་བ་ལས་འདིར་སེམས་ཕྱོགས་ལ་བརྩི་མི་དགོས་པ་ཡིན་ནམ་སྙམ་པ་ཁོ་བོའི་བློས་རྟོག་གོ །དེས་ནས་སྟོང་རྒྱུང་མཐུ་ཆེན། དེས་སེ་ལྡེ་མེ་གསུམ་ལ་བརྒྱུད་དེ་མཁས་པ་མི་བཞི་ཞེས་ཟེར་རོ། །

གསུམ་པ་ཐ་མར་ནུབ་ཚུལ་ལ་བཞི། ཡུལ་གང་དུ་ནུབ་པ། བོན་གང་ཞིག་ནུབ་པ། རྒྱལ་གཤེན་གང་གི་རིང་ལ་ནུབ་པ། ཚུལ་ཇི་ལྟར་ནུབ་པའོ། །དང་པོ་ཡུལ་ནི། ཁ་ཅིག་གིས་གཙང་དུ་ནུབ་ལ་དབུས་སུ་མ་ནུབ་པར་བཤད། ཁ་ཅིག་གིས་བོད་ཁོ་ནར་ནུབ་པར་བཤད་དེ། དེ་ཡང་ལུང་གཏན་ཚིགས་ཆེ་བས་ལུང་ལས་གསུངས་པ་ལྟར་ན། བསྒྲགས་བྱང་ལས། དེ་གཙང་དུ་ནུབ་པ་ལས་དབུས་མན་ཆད་དུ་མ་ནུབ། ཅེས་དང་། སྒྲ་འགྲེལ་ལས། དབུས་ཀྱི་ས་སྐོར་དུ་བོན་མ་ནུབ་པར་སྤྱོད། ཅེས་དང་། དབང་ཆེན་ལས། བོད་ཀྱི་སྐོར་དུ་སྲིད་པའི་བོན་ཐང་ཅིག་ནུབ། ཅེས་པའི་ལུང་དང་པོ་གཉིས་ཀྱིས་གཙང་དུ་ནུབ་པར་བཤད་པ་ལྟར་འདོད་ལ། ཕྱི་མས་ནི་བོད་ཀྱི་ས་སྐོར་དུ་འབྲས་བུའི་བོན་ནུབ་པ་ལ་དགོངས་སམ་སྙམ། རྒྱུའི་བོན་ནི་མ་ནུབ་ཏེ། དབང་ཆེན་ལས། རྒྱལ་པོའི་ཞལ་ནས། ཡུལ་འདིར་ང་ཡི་རྒྱལ་སྲིད་དང་། །ཁྱོད་ཀྱི་བོན་སྲིད་གཉིས་མི་ཤོང་བས། །ལྷའི་བོན་སྒོ་བཞི་དང་། །དེ་བཏོན་པའི་གེ་ཁོད་ཐིས་འཕེན་དང་། །གཅོ་གྱིམ་བུ་ལན་ཚ་གཉིས་བདག་གི་སྐུ་སྲུང་དུ་བཞག་འཚལ། །ཕྱི་མ་རྣམས་བོད་རུ་བཞི་ལས་འདས་པར་གཤེགས་ཤིག །ཅེས་དང་། གྱིམ་བུ་ལན་ཚའི་ཞལ་ནས། ལྷའི་བོན་སྒོ་བཞི་དར་ན་གསས་མཁར་གྱི་སྲོག་ཟིན་པས་བདག་ཀྱང་བསྡད་པ་ལེགས་ལྷའི་བོན་ཡང་མ་ནུབ་ན་དགའ་ཟེར་ནས་འགྲོ་མ་འདོད་པ་ལ་བོན་སྒོ་ཕྱེད་དང་གཉིས་བྱིན་པ་ནི། རྒྱུ་བོན་ཟང་མའོ། །ཞེས་པས་གཙང་དུ་རྒྱུ་འབྲས་ཀྱི་བོན་རྣམས་ནུབ་ལ་བོད་དབུས་སྐོར་དུ་འབྲས་བོན་ནུབ་ཅིང་རྒྱུ་བོན་འགའ་ཞིག་དར་རམ་སྙམ། འོ་ན་རྒྱལ་པོས་ཕྱི་མ་རྣམས་བོད་རུ་བཞི་ལས་འདས་པར་གཤེགས་ཤིག་ཅེས་གསུངས་པ་ཅི་ཞེ་ན། དེ་ནི་བོན་གཤེན་གཞན་རྣམས་གཤེགས་ཤིག་ཅེས་པའོ། །

གཉིས་པ་བོན་གང་ཞིག་ནུབ་པ་ནི། དབང་ཆེན་གྱི་ལུང་ལས་གཅོ་གྱིམ་བུ་ལན་ཚའི་མཆིད་གནང་བ་ལ། བོན་སྒོ་ཕྱེད་དང་གཉིས་བྱིན་ཏེ་རྒྱུ་བོན་ཟང་མའོ། །ཞེས་པ་སྣང་གཤེན་བོན་རང་མལ་དང་། སྲིད་གཤེན་གྱི་བོན་ཕྱེད་མ་ནུབ་པར་བསྟན་ལ། རྫོགས་པ་གསས་མཁར་ལས། བོན་བཤོས་ཀྱི་ལྷ་བོན་ནི་མ་ནུབ། གྲོང་གི་འདུར་བོན་ཕྱེད་ནུབ། ཡང་དག་པའི་སེམས་བོན་ནི་ཡོ་ནུབ། ཅེས་དང་། རྣམ་དག་ལས། འབུམ་སྡེ་ཆེན་པོ་དང་། གསས་མཁར་སེམས་ཕྱོགས་ཐམས་ཅད་གཏེར་དུ་སྦས། ཞེས་པ་རྣམས་ཀྱིས་ཤེས་སོ། །གསུམ་པ་རྒྱལ་གཤེན་གང་གི་རིང་ལ་ནུབ་ན། དབང་ཆེན་ལས། རྒྱལ་གྲི་རུམ་བཙན་པོ་གླེན་པའི་རིང་ལ། གཤེན་པོ་དང་རྒྱལ་པོའི་བར་དུ་སྙན་ཕྲ་ཞུགས་ཏེ། ཞེས་དང་། ཕྱི་རྒྱུད་ལས། ལྡེ་གྱིམ་ཚ་རྨ་ཆུང་གིས་བསྟན་སྲུང་མཐུ་ཆེན་བསྒྲུབས་ཏེ། མཐུའི་དྲེགས་པ་སྐྱེས་པས། རྒྱལ་པོ་དང་བར་དུ་སྙན་ཕྲ་ཞུགས་ཏེ། ཞེས་པས། རྒྱལ་པོ་ནི་གྲི་རུམ་བཙན་པོའི་རིང་དང་གཤེན་ནི་རྩ་རྒྱུད་ཉི་ཟེར་སྒྲོན་མ་ལས། མཁས་པ་མི་བཞིའི་སྐུ་ཚེའི་སྟོད་ལ་ནུབ། ཅེས་བཤད་དོ། །ཡུན་ནི་རྒྱལ་པོས། ཉི་སྒྲོན་ལས། ལོ་ཉི་ཤུ་རྩ་བདུན་ཡན་དུ་བོན་ལ་སྤྱད། ཅེས་དང་ཇུ་ཐིག་རྒྱུད་འབུམ་ལས། དེ་ནས་ལོ་བཅུ་གསུམ་ལོན་པའི་རྗེས་སུ་རྒྱལ་པོ་ལོ་ངམ་རྟ་རྫི་བསད། སྤུ་ལྡེ་གོང་རྒྱལ་གདན་ས་ཐོབ་པོ། ཞེས་པས་ལོ་བཅུ་གསུམ་དུ་ལོ་ངམ་གྱིས་རྒྱལ་ས་བཟུང་། དེ་ནས་སྤུ་ལྡེས་རྒྱལ་ས་ཐོབ་སྟེ། བོན་བསྣུབས་ནས་བོན་བསྟན་སྤེལ་བའི་བར་དུ་ལོ་བཅུ་བདུན་སོང་བར་བཤད་དོ། །

བཞི་པ་ཇི་ལྟར་ནུབ་ཚུལ་ལ་གསུམ། ནུབ་པའི་རྒྱུ་མཚན། ནུབ་ཚུལ་དངོས། དབུ་ཡོག་བྱུང་ཚུལ་ལོ། །དང་པོ་ནི། མཁས་བཞིའི་གབ་འགྲེལ་ལས། བོན་གྱི་སྒོ་མོ་བརྒྱད་ཁྲི་བཞི་སྟོང་དང་། མཚན་མ་ཅན་དུ་བཏགས་པའི་བོན་ཐམས་ཅད་ནི། འགའ་ཞིག་ནི་དུས་ཀྱིས་ནུབ་ལ། འགའ་ཞིག་ལས་ཀྱིས་ནུབ། འགའ་ཞིག་རྐྱེན་གྱིས་ནུབ་བོ། །ཞེས་པ་ལྟར། དུས་དང་། ལས་དང་། རྐྱེན་དབང་གིས་ནུབ་པའོ། །དང་པོ་དུས་ནི་སྤྱིར་སེམས་ཅན་གྱི་ལས་སྤྱོད་དམན་པས་ཚེ་ལོ་མར་ཕྲི་ནས་སྙིགས་མ་ལ་ཐུག་པའི་དབང་གིས་བསྟན་པའི་སྙིང་པོ་སའི་སྟེང་ན་བཞུགས་དཀའ་བ་སྟེ། འགྲེལ་པ་ལས། སེམས་ཅན་སྤྱིའི་བསོད་ནམས་བྲི་བས་གཡུང་དྲུང་གི་བོན་ཟབ་མོ་འདི་ཡང་ཐང་ཅིག་ནུབ་ཏུ་ཐོ། ཞེས་སོ། །གཉིས་པ་ལས་ནི། སྒོས་བོད་རྣམས་བསོད་ནམས་ཆུང་ཞིང་དུག་ལྔ་རགས་པ་དང་། ཡང་སྒོས་རྒྱལ་པོ་བསོད་ནམས་ཟད་ཅིང་ཉོན་མོངས་ཆེ་བའི་སྡིག་བཅུ་ཁ་ཚང་དུ་སྤྱད་པས་བསྟན་པའི་སྣོད་དུ་མི་རུང་བའི་ཕྱིར་ཏེ། སེམས་ཅན་མི་གཙོ་ལས་ཉིད་གཙོ། ཞེས་པ་བཞིན་ནོ། །གསུམ་པ་རྐྱེན་ནི་བསྒྲགས་བྱང་ལས། ཆེ་གསུམ་དབང་གིས་མེ་འབར་བ། ཆུང་གསུམ་ཕྲ་མའི་ཤིང་བསྣན་ནས། ཞེས་པ་ལྟར། རྒྱལ་པོ་ནི་ཀུན་གྱི་གཙོ་བོར་གྱུར་པས། མངའ་ཐང་གི་དྲེགས་ཆེ་སྟེ་ཞེ་སྡང་གི་མེ་འབར། གཤེན་པོ་རྣམས་ཡོན་ཏན་གྱིས་དྲེགས་ཆེ་སྟེ་ང་རྒྱལ་གྱི་མེ་འབར། བློན་པོ་ནི་བློའི་དྲེགས་ཆེ་སྟེ་ཕྲག་དོག་གི་མེ་འབར་ཞིང་། ཆུང་གསུམ་ནི། བློན་པོ་ལ་སོགས་པས་ཕྲ་མ་སྐྱེལ་བ་དང་། རྒྱལ་པོའི་ཐུགས་ལ་གདོན་ཞུགས་པ་དང་། བོད་འབངས་ཀྱི་ཁ་སྨྲས་ངན་པ་མཆེད་པ་སྟེ་གསུམ་པོ་མེའི་ཐོག་ཏུ་ཤིང་བསྣན་པ་ལྟ་བུར་གྱུར་ནས་གཡུང་དྲུང་གི་བོན་ནུབ་བོ། །དེ་ཡང་ཕྲ་མ་ཇི་ལྟར་བཅུག་པ་ནི། བློན་པོ་ལི་བཙན་བཞེར་ན་རེ། རྗེ་རྒྱལ་ལགས། བོན་པོ་མགོ་མཐོ་ན་རྗེ་ཡི་མངའ་ཐང་ཁྱེར། ཞེས་པ་ལ་སོགས་དང་། བློན་པོ་ཟིང་པ་རདྣ་བྱ་བ་ན་རེ། རྗེ་ལགས། གཤེན་པོ་རྣམས་མཐའ་རུ་སྐྱུག་པའི་བཀའ་མཆིད་གསུངས་པར་ཞུ། ཞེས་སོགས་དང་། རྒྱ་གར་གྱི་སྤྲང་པོ་རྒྱལ་ཁམས་སུ་འཁྱམ་པ་རདྣ་སིདྡྷི་བྱ་བ་ཞིག་གིས་ཀྱང་ད་ལྟ་རྒྱལ་གཤེན་དོ་མཉམ་ཙམ་གདའ་སྟེ། སྲས་དབོན་རྣམས་ཀྱི་སྐུ་རིང་ལ། རྒྱལ་སྲིད་བོན་པོས་ཁྱེར་བར་མཆིའོ། །ཞེས་སོགས་ཀྱི་ཕྲ་མ་རྒྱལ་གཤེན་གྱི་བར་དུ་བཅུག་གོ །གཉིས་པ་ནུབ་ལུགས་དངོས་ནི། དེ་ལྟར་དུས་དང་། ལས་དང་། རྐྱེན་གསུམ་ཀ་དུས་གཅིག་ཏུ་འཛོམ་པས་རྒྱལ་པོའི་ཐུགས་ལ་དོགས་པ་མེད་པར་གཡུང་དྲུང་གི་བོན་བསྣུབ་པར་དྲན་པ་ལ། བྲུ་ཤ་གནམ་སྲས་ན་རེ། རྒྱལ་པོ་ལགས། གྲོས་འདི་བཤོལ་བར་ཞུ། ཅིས་ཀྱང་མཛད་ན། བོན་བཤོས་ཀྱི་ལྷ་བོན་སྒོ་བཞི་དང་། དེ་བཏོན་པའི་སྐུ་གཤེན་གཅིག་བཞག་འཚལ། དེ་ལྟར་མ་མཛད་ན། ལྷ་རྒོད་ལྕམ་དྲལ་རུ་འཐུར་བས་རྒྱལ་པོ་རང་སྐུ་མི་རྟག་ཉེན་མཆིའོ། །ཞེས་མཆིད་གླེང་པས། དེར་རྒྱལ་པོས་གཤེན་པོ་རྣམས་བསོགས་སྟེ་གསུངས་པ། སྐུ་གཤེན་རྣམས་གསོན་དང་། ང་ཡི་རྒྱལ་སྲིད་དང་། ཁྱོད་ཀྱི་བོན་སྲིད་གཉིས་ཙམ་མངའ་རིས་འདིར་མི་ཤོང་བ་འདྲ་བས། ལྷ་བོན་སྒོ་བཞི་དང་། གེ་ཁོད་ཐིས་འཕེན་དང་། གཅོ་གྱིམ་བུ་ལན་ཚ་རྣམས་བདག་གི་སྐུ་སྲུང་དུ་བཞག་འཚལ། ཕྱི་མ་རྣམས་བོད་རུ་བཞི་ལས་འདས་པར་གཤེགས་ཤིག །ཅེས་གསུངས་པས། བློན་ཆེན་ར་སངས་ཁོད་རམ་གྱིས་ཞུས་པ། ཀྱཻ་རྗེ་རྒྱལ་བཙད་པོ་ལགས། སྡིག་པ་སྒོས་ཁུར་ཡིན་པས་ངན་སོང་གནས་སུ་ལྷུང་། དགེ་བ་སྤྱི་མཐུན་ཡིན་པས་མཐོ་རིས་སྐས་ལ་འཛེགས། ལྟ་བ་ལ་ཆེན་ཟློས་ན་ཉིད་དུ་མངོན་སངས་རྒྱ། གཡུང་དྲུང་བོན་ལ་སྤྱོད་ན་འདི་དང་ཕྱི་མར་བདེ། །རྗེ་རྒྱལ་བཙན་པོས་བཀའ་དེ་མི་གསུངས་བར་ཞུ། །ཞེས་ཞུས་ཀྱང་། རྒྱལ་པོས་ང་ཡི་རྒྱལ་སྲིད་དང་བོན་གྱིས་བོན་སྲིད་གཉིས་མི་ཤོང་གསུངས་ཏེ་མ་བཞེད་དོ། །དེར་རྒྱུང་ཡར་བླ་ཆེན་ཁོད་སྤུངས་ཀྱིས་གསུངས་པ། ཀྱཻ་གཤེན་པོ་ཀུན། རྒྱལ་པོའི་སྨྲ་བ་ཐང་གཅིག་ཡིན། །གཅམ་བུས་སྨྲ་བ་ཡང་ཡང་ཡིན། །ཡུས་བོས་བརྡུང་བ་ཁུས་ཀྱིས་བརྡུང་། །བོན་གཤེན་རྣམས་ཀྱང་མཐའ་རུ་གཤེགས། །གྱིམ་བུ་ལན་ཚ་ཡང་མ་བཞུགས་གཤེགས་པར་ཞུ། །ཞེས་གསུངས་པས། གྱིམ་བུ་ལན་ཚ་ན་རེ། དགུང་གནམ་ལ་སྤྲིན་ཐག་མ་ཆད་ན་སོས་ཀར་ཆར་པ་སྤྲིན་ལས་འབབ། དགུན་ཆུ་ས་ལ་མ་སྐམ་ན་དྲོད་གཤེར་དཔྱིད་ན་ལྡང་། དགེ་བ་ཚེ་འདིར་སྤྱད་ན་དགེ་རྟགས་ཕྱི་མར་འབྱུང་། ལྷ་བོན་སྒོ་བཞི་དང་གསས་མཁར་སྲོག་ཟིན་པས། བདག་ཀྱང་བསྡད་པ་ལེགས་ལྷ་བོན་ཡང་མ་ནུབ་ན་དགའ་ཞེས་ཟེར་ནས། འགྲོ་མ་འདོད་པ་ལ་བོན་སྒོ་ཕྱེད་དང་གཉིས་བྱིན་པ་ནི་རྒྱུ་བོན་ཟང་མའོ། །བོན་སྒོ་ཕྱེད་དང་གཉིས་བྱང་ཕྱོགས་གསང་བའི་བྲག་རྒྱའོ་ལ་སྦས་སོ། །གེ་ཁོད་ཐིས་འཕེན་ན་རེ། གཤེན་པོ་ཀུན་མི་བཞག་ན། བདག་ཀྱང་མི་འདུག་ཟེར་ནས་བཞུགས་སུ་མ་འདོད་དོ། །དེའི་ཚེ་གཤེན་པོ་རྣམས་ཀྱིས་རྒྱུ་འབྲས་ཀྱི་བོན་སྒོ་ཆེན་པོ་དྲུག །ཀུ་ཧྲང་མ་ཧེ་ལ་སོགས་ལ་བཀལ་ནས་གཤེགས་ཏེ། ཞང་ཞུང་ཁ་ཡུག་གི་རི་མཚམས་བྱི་བ་མཁར་དུ་ཚོགས་ནས། བཀའ་བསྒྲོས་པའི་དུས་སུ། སྐྱེ་ཆེན་མུ་ཐུར་གྱིས་གསུངས་པ་སྐྱུར་འཐུང་མཚོན་ཐོགས་གདོན་གྱིས་བརླབས། ཟ་མ་མོ་དང་རྒྱལ་འཁོར་ལ། བག་དང་ལྡན་པར་མ་བྱས་ན། གཤེན་པོ་རྣམས་ཀྱང་སྐུ་བཀྲོང་སྲིད། བསྟན་པ་ཡང་མེ་ཆུ་ལ་འཆོར་ཡང་སྲིད། དེ་བས་ན་བོན་སྡེ་ཆ་གཅིག་ཁྱེའུ་དྲན་པ་དང་། ཁོད་ནན་ཡོ་ཕྱས་བསྣམས་ལ་ཡར་ལུང་སོག་ཁར་གཤེགས། བོན་སྡེ་ཆ་གཅིག་མཁས་པ་མི་བཞིས་བསྣམས་ལ་ལྷོ་དོམ་སྒྲོ་ནག་པོ་ལ་བསྟན་པ་འཛུག་ཏུ་གཤེགས། བོན་སྡེ་ཆ་གཅིག་དམུ་ཚ་གྱེར་མེད་དང་། བློན་ར་སངས་ཁོད་རམ་གྱིས་བསྣམས་ལ་བྱང་འབྲོག་གནམ་དུ་གཤེགས་ཤིག །ནམ་མཁའ་སྟོང་པ་ལ་རླུང་གིས་འཁོར་ལོས་བསྒྱུར་བས་ཉི་ཟླ་གཟའ་སྐར་ཡང་འཆར་ཞིང་ནུབ་པ་བཞིན། ད་དུང་ཡང་མཐའི་རྒྱལ་པོ་དབུས་སུ་སྐྱེས་པ་གཅིག་གི་རིང་ལའང་ནུབ་པར་འགྱུར་ཀྱང་། ཉི་ཟླ་ནུབ་ཀྱང་འཆར་བ་བཞིན་དུ་བོན་ཡང་སླད་ནས་ཁད་ཀྱིས་དར་བར་འགྱུར་རོ། །ཞེས་གསུངས། གཤེན་པོ་ཕྱི་མ་རྣམས་ནི། ལ་ལ་གཡའ་རི་དང་གངས་བྲག་ལ་གཤེགས། ལ་ལ་ནགས་ཁྲོད་དང་མཚོ་དོ་ལ་གཤེགས། ལ་ལ་བྱང་གི་མྱ་ངམ་ལ་དམུ་ཡད་རང་བབས་སུ་བསྒྲུབས་ནས་བཞུགས་སོ། །དབང་ཆེན་ལས། གཤེན་པོ་རྣམས་ལྷོ་བལ་མོན་གྱི་ཡུལ་དུ་བསྟན་པ་འཛུག་པར་དགོངས་ནས་གཙང་སྟོད་བྱི་བ་མཁར་ནས་ཆས་ཏེ་གཤེགས་སོ། །བསྟན་པ་མི་ཚུགས་པའི་རྟགས་བྱུང་སྟེ། ནམ་མཁའ་ལ་སྒྲ་མི་སྙན་པ་དང་། ཁ་བ་བུ་ཡུག་རླུང་དམར་ལ་སོགས་བྱུང་ནས། རྣིལ་མཚོ་རྡེའུ་མགུལ་ནས་སླར་ལོག་ཏེ། བོན་ཐམས་ཅད་གཏེར་དུ་སྦས་ཏེ། ས་རྟགས་མཚན་དང་ལྡན་པ་འབྲི་མཚམས་མཐའ་དཀར་ལ་སྦས། དྲན་པ་དང་ཡོ་ཕྱས་ཡར་ལུང་རམ་པོ་དཔལ་རི་ལ་སྦས། དམུ་ཙ་དང་ར་སངས་ཁོད་རམ་གཉིས་ཀྱིས་བྱང་འབྲོག་ཏུ་བྱོན་ཏེ། ཟང་ཟང་ལྷ་བྲག །དང་ར་ཁྱུང་རྫོང། རྒྱུ་སྲུབ་གསང་བའི་བྲག་ལ་སྦས། དེ་ལྟར་བོན་རྣམས་རིན་པོ་ཆེའི་གཏེར་དུ་སྦས་ནས་གཤེན་པོ་རྣམས་སུམ་པ་གླང་གི་གྱིམ་ཤོད་ནས་མར་ཆས་ཏེ། སོག་པོ་སྤྲེལ་སླག་གོན་པ་དང་། འཇང་མི་མིག་དགུ་དང་། ཧོར་དང་རྩ་མི་ཤིང་མི་ལ་སོགས་ལ་འགྲོ་བའི་བར་མ་ཆད་པར་ཕྱིན་པར་གྱུར་ཅིག །གཡུང་དྲུང་བོན་གྱི་བསྟན་པ་གཉན་པར་གྱུར་ཅིག །བསྟན་པ་གཏེར་དུ་སྦས་པ་རྣམས་ཀྱང་མེ་ཏོག་སྤང་ལ་རྡོལ་པ་ལྟར་དུས་ལ་བབ་ཙ་ན་ལས་དང་སྐལ་པ་ལྡན་པའི་གཞོན་ནུ་དལ་འབྱོར་ཅན་ཁ་ཅིག་གིས་རྙེད་པར་གྱུར་ཅིག །རྙེད་ནས་ཀྱང་བསྟན་པ་ཚུགས་ཤིང་བཀྲ་ཤིས་པར་གྱུར་ཅིག །ཅེས་གསུངས་ཏེ་སྨོན་ལམ་བཅས་གཏེར་དུ་སྦས་སོ། །ཅེས་སོ། །རྣམ་དག་ལས། རྒྱལ་པོ་བདུད་མོ་ལ་བསྟབ་པའི་བརྣག་པ་མཛད་ནས་སུམ་པ་གླང་གི་གྱིམ་ཤོད་ལ་གཤེགས་སོ། །ཞེས་སོ། །འདུལ་བསྟན་ཡང་ཁ་ཅིག་གིས་གྲི་རུམ་དང་། ཁ་ཅིག་གིས་ཁྲི་སྲོང་གི་རིང་ལ་ནུབ་པར་བཤད་ལ། ཁྱུང་པོ་བློ་གྲོས་དང་མཁན་ཉི་བསྟན་གཉིས་ཀྱིས་འདུལ་བའི་སྡེ་པ་གཉིས་ནང་འཁྲུགས་པའི་དུས་ན། རྒྱ་གར་དར་མ་གྷིར་ཏི་བྱ་བས་སྙན་ཕྲན་གསོལ་བ་ལ་བརྟེན་ནས། ཞང་ཞུང་རྒྱལ་པོའི་གདུང་རྒྱུད་མ་ཡིན་པའི་རྒྱལ་པོ་མུ་ལ་མུ་སངས་བྱ་བས་བཀྱོན་ཕབ་ནས་ནུབ་པར་བཤད་དོ། །གང་ལྟར་ཡང་འདུལ་བསྟན་ནུབ་ནས་མི་ཟི་འགོག་པར་བཞུགས་པའི་མི་ལོ་སྟོང་དང་བརྒྱད་བརྒྱའི་དུས་ན་སོག་སྟོན་གྱིས་ཏིང་འཛིན་ལས་སློང་བར་འདུལ་བ་གླིང་གྲགས་ལས་གསུངས་པ་བཞིན་རྗེ་བླ་མས་ཀྱང་བཞེད། ཁྲི་སྲོང་གི་དུས་སུ་ཡང་འདུལ་བ་ཡོད་པར་སེམས་ཏེ། སྲིད་རྒྱུད་ལས། བོན་གྱི་རབ་བྱུང་ལྔ་བརྒྱ་དུས་གཅིག་ལ་ཆོས་བཙུན་དུ་བསྒྱུར་བར་བཤད་པ་དང་། དེ་དུས་འཚོ་བོན་དོན་གྲུབ་དང་། རྣོ་བོན་ཁྱེའུ་ཚེ་སྣང་ལྡན་དང་། གཤེན་བོན་ལྷ་གཉན་གསུམ་གྱིས། གཤེན་གྱི་འདུལ་བ་མཛད་ཁྲིམས་ལ་སོགས་པའི། ཤོག་དྲིལ་བམ་པོ་གསུམ་སྟག་གཟིག་ཡུལ་དུ་ཁྱེར་བས་གཏེར་དུ་མ་ཆུད་པར་བཤད་ལ། དེ་ནི་འདུལ་བ་སྟོད་ལུགས་སུ་གྲགས་པ་དེ་ཉིད་ཡིན་པར་མཁན་ཉི་སྟོན་བཞེད་ལ། སྒ་སྟོན་གྱིས་སླར་ཡང་དེ་གསུམ་ལོ་སོ་ལྔ་ནས་འཁོར་ཏེ། ལ་སྟོད་དུ་འདུལ་བ་སྤེལ་བར་གསུངས་ཤིང། བྱམས་མ་ལས་ཀྱང་བོན་རྒྱལ་བཞིའི་རིང་ལ། འདུལ་བ་རྒྱུད་དྲུག་ལ་མཁས་པའི་བོན་གཤེན་ཡོད་པར་གསུངས་པའི་ཕྱིར་རོ། །གྲི་རུམ་གྱི་རིང་ལ་རྒྱུ་བོན་འགའ་ཞིག་ལས་རྒྱུ་འབྲས་ཀྱི་བོན་ཡོ་ནུབ་ཀྱང་། འདུལ་བརྒྱུད་འཛིན་པའི་བླ་མ་ཚེའི་གྲུབ་པ་བརྙེས་པ་དག་ཡུལ་མཐའ་དབུས་གང་རུང་ལ་བཞུགས་པ་རྣམས་ཀྱིས་འདུལ་བའི་བརྒྱུད་པ་འཛིན་ནས་ཡོད་པ་དེ་དག་ཁྲི་སྲོང་གི་དུས་ན་ནུབ་པར་མངོན་ནོ། །

གཉིས་པ་དབུ་ཡོག་བྱུང་ཚུལ་ནི། རྩ་རྒྱུད་ཉི་སྒྲོན་ལས། གྲི་རུམ་བཙན་པོ་བོན་གྱི་དགྲ་རུ་སྐྱེས། །ཞེས་པ་ནས། བོན་སྙད་མེད་པ་བསྣུབས། བོན་གཤེན་མཐའ་རུ་སྤྱུགས། བོན་བསྣུབས་པའི་དབུ་ཡོག་རྒྱལ་ལ་བབ། རྒྱལ་པོ་ཐེའུ་རང་མང་སྙ་ཨུ་ཝེར་གྱི་སྐྱེ་བ་ཡིན། འབངས་ལོ་ངམ་རྟ་རྫི་ཡིས་ལྟག་པ་གཅུས་ནས་བསད། ཅེས་འབྱུང་བ་བཞིན། བོན་བསྣུབས་པའི་རྗེས་སུ་རྒྱལ་བློན་རྣམས་སྐུ་དལ་གྱིས་བྲོ་གླུ་བྱེད་ཅིང་ཡོད་པ་ལ། བར་སྣང་དུ་མི་དཀར་པོ་འཇིགས་སུ་རུང་བ་ཞིག་འོང་ནས། ཁྱོད་རྒྱལ་བློན་རྣམས་ཀྱི་སྲོག་རྩ་མྱུར་དུ་བཅད་ཀྱིས་ཟེར་ནས་མི་སྣང་ངོ་། །དེར་བོན་གྱི་བཀའ་ཆད་ཀྱིས་རྒྱལ་པོའི་ཐུགས་སུ་གདོན་ཞུགས་ནས། འབངས་ལོ་ངམ་ལ་ཕྲིན་བརྫངས་ཏེ། ང་དང་མཉམ་པའི་བོན་པོ་ནི་སྤྱུགས། ད་ང་ལ་འཐབ་ཟླ་མེད་པས། ཁྱོད་ཀྱིས་འཐབ་ཟླ་བྱེད་དགོས་གསུངས་པས། ལྷོ་བྲག་གི་ལོ་ངམ་གྱིས་ན་རེ། ཁྱོད་སྤྱི་ཕུད་ཀྱི་རྒྱལ་པོ་ཆེན་པོ་ཡིན། བདག་རྒྱལ་ཕྲན་བཅུ་གཉིས་ཀྱི་ཡ་བ་ཡིན། རྒྱལ་འབངས་འཁྲུག་པ་ག་ལ་འོས། རྗེའི་འཐབ་ཟླ་བདག་གིས་མི་འོང་བས་བཀའ་དེ་མི་གསུངས་བར་ཞུ་བྱས་ཀྱང་མ་གསན་ཏེ། ཁྱོད་རང་དམག་གྱིས་ལ་ཤོག །མི་འོང་ན་བདག་གིས་དམག་བྱ་ལ་ཁྱོད་འཁོར་བཅས་མྱུར་དུ་བརླག་པར་བྱ་གསུངས། དེར་ལོ་ངམ་བློ་སེམས་མ་བདེ་བར་ཡོད་ཙ་ན། དོ་ནུབ་རྨི་ལམ་དུ་བོན་གྱི་བཀའ་སྲུང་སྐྱེས་ཕྲན་ཆས་བཟང་ཞིག་ཏུ་སྤྲུལ་པ་ཞིག་ན་རེ། ལོ་ངམ་ཁྱོད་སྐྲག་མི་དགོས་ཀྱི་རྒྱལ་པོ་ནི་བོན་གྱི་དབུ་ཡོག་གིས། མ་བདུད་ཀྱིས་སྙིང་དཀྲུག་ནས་ཡོད་ཀྱི། ཁྱོད་ཀྱི་སྟོབས་ཀྱིས་མི་ཐུབ་ཀྱང་ལྷ་དབྱེའི་རྫས་འདི་རྣམས་བྱས་ཤིང་འཐབ་ན་ཐུབ་པས། རྒྱལ་པོ་ལ་འདི་སྐད་སྨྲོས་ཤིག །ད་ཅི་ནས་ཀྱང་ཐུགས་དགྱེས་ན་རྗེའི་འཐབ་ཟླ་བདག་གིས་མི་འོང་མོད། ཀུ་རེའི་ཚུལ་དུ་རོལ་མོ་ཞིག་འབུལ་བ་ལགས་པས། ཟླ་བ་ཕྱི་མའི་ཉ་ལ་རྒྱལ་རྟ་ཕུམ་དམར་ལ་ཆིབས་ལ་བྱོན། སྤྲེལ་དང་བྱི་ལ་སྔ་ཤད་དང་ཕྱི་ཤད་ལ་ཐོགས། དཔྲལ་བར་དངུལ་དཀར་མེ་ལོང་གིས་བརྒྱན། རལ་གྲི་དམུ་ཚ་ཀླད་ལ་བསྐོར་ཞིང་། བ་དམར་གླང་དམར་བརྒྱ་ལ་ཐལ་སྒྲོ་མདུང་རྩེ་སྲིན་མོ་རྐང་བཙུག་པ་རེ་ཁོལ་ལ་བྱོན། དེ་རྣམས་ཕྱོགས་ཐུབ་ཀྱི་རྫས་ལགས་སོ། །དེ་ལྟར་མ་བྱས་ན་བདག་ཅག་ཡོད་པའི་ས་ཕྱོགས་ཀྱི་ལྷ་འདྲེ་རྣམས་ཡ་ང་རུ་འཐུར་བས། རྗེའི་སྐུ་ཚེ་ལ་གནོད་པ་གང་ནས་འོང་མ་ངེས་ལགས་པས། དེ་ལྟར་མཛད་པར་ཞུ་ཟེར་བ་ཅེས་སྨྲོས་ཤིག་ཟེར་རོ། །དེར་ལོ་ངམ་གྱིས་ཀྱང་དེ་ལྟར་སྨྲས་པས། རྒྱལ་པོ་དགྱེས་ཏེ། ལོ་ངམ་སྙིང་བཟང་ཐོས་པ་ཆེ་བས་དེ་ལྟར་བྱའོ་གསུངས། ལོ་ངམ་གྱི་དམག་དང་བཅས་ནས་འོང་བར་འཐབ་དུས་བགོས་སོ། །དེར་ལོ་ངམ་གྱིས་དམག་དང་གོ་མཚོན་བསྟར། སྒྲ་དང་རོལ་མོའི་ཆས་མང་དུ་བསགས་ཏེ། དུས་ཚིགས་མ་ནོར་བར་འོངས་སོ། །རྒྱལ་པོས་ཀྱང་ཆེད་ལ་བརྩོན་ཏེ་ལོ་ངམ་གྱིས་ཇི་ལྟར་བསྒོ་བ་བཞིན་ཆས་ཏེ་བྱོན། དེའི་ཚེ་ལོ་ངམ་གྱིས་རྒྱལ་པོ་ལ་གསེར་ཡིག་བཏང་སྟེ། འོ་སྐོལ་གཉིས་ལ་རྗེ་འབངས་ཀྱི་ཁྱད་འདུག་པས། སྔོན་དུ་ངས་ཁྱོད་ལ་བསུ་བ་ཞིག་བགྱི། དེའི་རྗེས་གང་གསུངས་ཀྱི་སྐྱོ་སངས་བགྱིའོ། །ཞེས་སྤྲེངས་པས། རྒྱལ་པོས་ཀྱང་ཁོས་ཟེར་བ་བདེན་གསུངས་ནས། འོ་སྐོལ་གཉིས་མི་མཉམ་པས་ཁྱོད་ཀྱིས་དང་པོར་ང་ལ་བསུ་བ་གྱིས་ཤིག་དང་དེ་ནས་འཁྲུག་པ་ཡང་བྱ་དགོས་ཟེར་རོ། །དེར་ལོ་ངམ་ནས་སྒྲ་དང་རོལ་མོས་བསུ་བ་བྱས་པས། བ་དམར་དང་གླང་དམར་རྣམས་འགྲོགས། ཐལ་སྒྲོ་ཐམས་ཅད་མདུང་ཙེས་ཕུག །ལས་རླུང་གིས་གཡོས་ཏེ་ཐལ་འཚུབས་སུ་རིང་གིས་སོང་བས། ས་དེ་ལ་ད་ལྟར་ཉང་རོ་ཐལ་བ་ཚལ་བྱ་བ་ཡོད་སྐད། དེའི་ཚེ་རྗེའི་སྐུ་ཉེན་ན་དམུ་ཐག་དང་དམུ་སྐས་སུམ་ཅུ་རྩ་གསུམ་དུ་འགྲོ་བ་ཡོད་པ་ནི་རལ་གྲིས་བཅད། ཕོ་ལྷ་དང་མོ་ལྷས་སྐྱོབ་པ་ཡང་སྤྲེའུ་དང་བྱི་ལས་གནམ་དུ་འཕངས། ཐལ་གསེབ་ལ་མེ་ལོང་གསལ་བ་ལ་གཏད་ནས་མདའ་བརྒྱབ་སྟེ་བསད་དོ། །དེ་ལྟར་ཡང་གྲི་བཤད་ལས། དུས་དང་བསྐལ་པ་དེ་ཙམ་ན། །རྒྱལ་པོ་གྲི་རུམ་བཙན་པོ་ལ། །ལོག་ཆོས་རྒྱལ་འདྲེ་སྙིང་ལ་ཞུགས། །རྒྱལ་པོས་འཐབ་པའི་དོ་མ་རྙེད། །གྲི་བདུད་ཧ་ལའི་སྤྲུལ་པ་ནི། །གྲི་རྒྱལ་ལོ་ངམ་རྟ་རྫི་དེ། །རྒྱལ་པོས་འཐབ་པའི་དོ་རུ་བཙལ། །འཐབ་མོ་ཁ་དང་ལག་པས་ཕྱུང་། །མཚོན་ཆ་ལས་དང་ཤུགས་ལས་བྱུང་། །རྒྱལ་པོ་གྲི་རུམ་བཙན་པོ་དེ། རྒྱལ་རྟ་ཕུམ་དམར་ཆིབས་སུ་བཅིབས། །སྤྲེལ་དང་བྱི་ལ་འཕང་ལ་བསྐྱོན། །རལ་གྲི་དམུ་ཚ་ཀླད་ལ་བསྐོར། །བ་དམར་གླང་དམར་ཁལ་དུ་དེད། །སྤྲེལ་དང་བྱི་ལ་བསྐྱོན་པ་ཡིས། །རྗེ་ཡི་མགུར་ལྷ་གནམ་དུ་ཡར། རལ་གྲི་དམུ་ཚ་བསྐོར་བ་ཡིས། །དམུ་ཐག་དམུ་སྐས་རྐེད་ནས་བཅད། །བ་དམར་གླང་དམར་དེད་པ་ཡིས། །སྣང་བའི་ཉི་མ་མུན་པར་སོང་། །གྲི་རྒྱལ་ལོ་ངམ་རྟ་རྫི་དེས། །གདུག་པའི་གྲི་མདའ་ལྟོང་ནག་དེ། །དཔྲལ་བའི་དབྱིངས་སུ་བརྒྱབ་སྟེ་བསད། །རྒྱལ་པོ་གྲི་རུམ་བཙད་པོ་དེས། །ཞལ་ནས་དམོད་པ་ངན་པ་བོར། །ང་ཡི་ལུས་ལ་གྲི་རྟགས་ཡོད་པ་དེས། །གྲི་བྱེད་གནམ་དུ་དར་བར་ཤོག །དཔྲལ་བའི་ཁྲག་གི་སྨེ་བ་དེས། །གྲི་ཡུལ་གྲི་མཚོན་རྒྱས་པར་ཤོག །དཀོར་དུ་མཚོན་ཆ་ཡོད་པས་ཀྱང་། །མི་སྲོག་མཚོན་གྱིས་གཅོད་པར་ཤོག །དྲག་རྩལ་ལོག་ཆོས་སྤྱད་པ་ཡིས། །ལོག་ཆོས་མཐའ་ནས་དར་བར་ཤོག །འཇིག་རྟེན་ཁམས་སུ་མཚོན་དར་ནས། །རྒྱལ་ཁམས་འཁྲུག་པས་ཁེངས་པར་ཤོག །ལྷ་རུ་ཚངས་པ་བསྟེན་པས་ཀྱང་། །རྒྱལ་འདྲེ་མགོ་ལོ་རྒོད་པར་ཤོག །གདོན་འདྲེ་ཡས་དང་ཆེ་བར་ཤོག །དེ་ལྟར་དམོད་པ་བོར་ནས་ནི། རྒྱལ་པོ་དམངས་ཀྱིས་གྲི་རུ་བཀྲོངས། །གྲི་གུམ་ཞེས་ཀྱང་དེ་ལ་བྱ། །ཞེས་སོ། །དེར་ལོ་ངམ་གྱིས་དེའུ་ཞིག་གི་སྟེང་དུ་ཁ་ལྟག་པར་བསྟན་ནས་བསད་པས་ད་ལྟ་ཡང་ཉང་རོ་ལྟག་ཞལ་བྱ་བ་ཡོད་དོ། །དམུ་ཐག་བཟང་ཡག་དང་དམུ་སྐས་ཐེམ་དགུ་ཆད་པས། སྤུར་ས་ལ་ལུས་པ་དེ་ལོ་ངམ་གྱིས་ཟངས་ཁ་སྤྲོད་དུ་བཅུག་སྟེ། འདའ་ལེ་ཟམ་ཁ་ནས་ཉང་ཆུ་ལ་བསྐྱུར་རོ། །སྲས་སྤུ་ལྡེའུ་དང་ཧ་ཁྲི་གཉིས་དྭགས་ཀོང་གཉིས་སུ་སྤྱུགས། བློན་པོ་དྲག་པ་རྣམས་བསད། ཞན་པ་རྣམས་སྤྱུགས། བཙུན་མོ་ལ་ལུག་རྫིར་བྱེད་དུ་བཅུག །སྲས་མོ་ལྷ་ལྕམ་ཁབ་ཏུ་བླངས་ནས་རྒྱལ་ས་ལོ་བཅུ་གསུམ་ཁོས་བཟུང་ངོ་། །དུས་དེ་ཙམ་ན་རྗེའི་བཙུན་མོ་བལ་ཟ་ཁྲི་བཙུན་བྱ་བ་ཉིན་གཅིག་ཕུ་ན་ཡར་ལུག་འཚོ་རུ་ཕྱིན་པས་གཉིད་དུ་སོང་བའི་རྨི་ལམ་དུ། སྐྱེས་ཕྲན་ཡིད་དུ་འོང་བ་ཞིག་དང་འཚོས་པར་རྨིས། སད་ནས་བལྟས་ཙ་ན་སྔས་ན་གཡག་དཀར་པོ་ཞིག་ཉལ་ནས་སྣང་། དེ་ནས་ནམ་ཞིག་ན་མོ་ལ་ཕ་མེད་པའི་བུ་ཁྲག་ཤ་ལག་མགོ་ཙམ་ཞིག་སྐྱེས་སོ། །མོས་གཞན་ལ་ངོ་ཚ་སྟེ་གཡག་རུའི་ནང་དུ་བཅུག་ནས། མ་སྒྱེད་ཀྱི་རྩ་རུ་གསོས་པས་བུ་ཚ་གཞན་པས་སྐྱེ་ཆེ་བ་སྒོ་དྲག་པ་ཞིག་བྱུང་སྟེ། མིང་ཡང་ཁྲག་གི་བུ་རུ་ལས་སྐྱེས་སུ་བཏགས། བུ་དེ་ཆེར་སྐྱེས་ནས་མ་ལ་ངའི་ཕ་གང་ཡིན་དྲིས་པས། མས་ཁྱོད་གཡག་རུའི་ནང་ནས་རྙེད་པ་ཡིན། ཕ་སུ་ཡིན་ཆ་མེད་ཟེར་རོ། །ཡང་ཡིད་མ་ཆེས་ཏེ་ནན་བསྐྱེད་ནས་དྲིས་པས། ཁྱོད་ལ་ཕ་ཡོད་ན་ད་ལྟ་མ་བུ་འདི་ཨི་འདྲ་ཟེར་ཏེ་བཤད་དུ་མ་འདོད་དོ། །དེ་ནས་བུས་ཕུ་ན་ཡར་རྟ་འཚོར་ཕྱིན་པས་ཉིན་གཅིག་མི་དཀར་རྟ་དཀར་ཅན་ཞིག་བྱུང་ནས། ང་ནི་ཡར་ལྷ་ཤམ་པོ་ཡིན། ཁྱོད་ངའི་བུ་ཡིན། ཕ་གྲི་རུམ་བཙན་པོ་བྱ་བ་ཡོད་པ་ནི། ལོ་ངམ་གྱིས་བསད་ནས་རྒྱལ་ས་ཁོས་ཐོབ་པ་ཡིན་ཟེར་རོ། །དེར་བུས་མ་ལ་དེ་སྐད་སྨྲས་པས། མས་ཀྱང་ཡིན་དེ་དག་དེ་ལྟར་ཡིན་ཏེ། རྒྱལ་ས་འདི་ཀུན་ཁྱོད་ཀྱི་ཕ་མེས་ཀྱི་ཕོ་བྲང་ཡིན། གཅེན་པོ་སྤུ་ལྡེའུ་གོང་རྒྱལ་བྱ་བ་ད་ལྟ་ཀོང་ཡུལ་དུ་བྲོས་ནས་ཡོད། ཅེས་ཞིབ་ཏུ་བཟླས་སོ། དེར་རུ་ལས་སྐྱེས་ཀྱིས་སྤུ་ལྡེའུ་སྤྱན་དྲངས་རྒྱལ་མཁར་བྱི་བ་སྟག་རྩེར་རྒྱལ་སར་བཏོན། དབུས་ཀྱི་འབངས་རྣམས་ཀྱིས་རུ་ལས་སྐྱེས་ཡང་རྒྱལ་སར་བཏོན་ཏེ་རྒྱལ་ཕྲན་བྱས། མིང་རྒྱལ་པོ་ཁྲི་སྨོན་བཟུང་དུ་བཏགས། དེ་ནས་གཙང་དུ་དམག་དྲངས་པས་གཙང་འབངས་རྣམས་ཀྱིས་ཀྱང་། ངེད་ཀྱི་རྗེ་བྱོན་ཟེར་ནས་དམག་སྣ་ནང་དུ་དྲངས་ཏེ། ཤམ་པོ་རྩེ་ནས་ཕབས། ལོ་ངམ་ཕ་བུ་དམག་སྟོང་དང་བཅས་པ་གྲི་རུ་བསད་དོ། །ཡང་ཁ་ཅིག་ཏུ་རུ་ལས་སྐྱེས་ཀྱིས། ལོ་ངམ་གྱི་ཁྱི་དཀར་པོ་དུང་གི་རྣ་བ་ཅན་ཞིག་ཡོད་པ་ལ། རེག་པའི་དུག་བསྐུས་ཏེ་བཏང་བ་ལ་ལོ་ངམ་གྱིས་དེ་ལ་རེག་པས་གུམ་ཞེས་ཀྱང་བཤད་དོ། །དུས་དེར་ཡུལ་དེ་རུ་མི་ནོར་ལ་ནད་རིམས་སྣ་ཚོགས་དང་། ལོ་ཐོག་ལ་བཙའ་སད་སེར་བ་ལ་སོགས་པའི་མི་དགེ་བ་འབའ་ཞིག་བྱུང་བ་ལ། མོ་རྨི་ལྟས་བརྟག་པ་ཀུན་ན་རེ། རྒྱལ་པོའི་སྤུར་ཆུ་ལ་བསྐུར་བས་ལན་ད་སྤུར་བཙལ་འཚལ་ཟེར་བས། གཙང་པོའི་རྒྱུད་ཀུན་བཙལ་བས་མ་རྙེད། ནམ་ཞིག་ན་ཉང་སྟོད་སྟག་ཚལ་དུ། རྩིས་མཁན་མཁས་པ་ཞིག་ལ་རྩིས་བྱས་པས། རྒྱལ་པོའི་སྤུར་ནི་ཀོང་ཡུལ་གྱི་ཀླུ་ལྕམ་ཁོད་དེ་རིང་མོས་བཟུང་འདུག་པས།དེ་ལ་བསླུ་བའི་ཐབས་ཀླུ་ལྕམ་མཉེས་པའི་མཆོད་པ་མང་པོ་བྱས་ན་རྙེད་པ་འགྱུར་རོ། །ཞེས་ཟེར་རོ། །དེར་ཀླུ་ལྕམ་མཉེས་པའི་མཆོད་པ་དང་སྤྱན་གཟིགས་ཡས་གླུད་སྣ་ཚོགས་ཆུ་བོའི་གཞུང་ལ་བཏང་བས། ཀླུ་དགྱེས་ཏེ་རྒྱལ་པོའི་སྤུར་ཆུ་ཁར་ཐོན་ཏོ། །དེ་ནས་ཡར་ལུང་གི་དྲང་མོ་དྲང་ཆུང་གཡའ་ལ་བང་སོ་བཏབ། རྒྱལ་དུར་ལ་དེ་སྔ་བས་ད་ལྟ་རྗེའི་དུར་ས་བང་སོ་ཁྲོད་བྱ་བ་ཡོད་དོ། །སྲིད་པའི་བང་སོ་ས་ལ་ཟུག་པ་ཡང་དེ་ལགས་སོ། །གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་བཤད་རིན་པོ་ཆེའི་མཛོད་ལས། རྒྱ་དཀར་ནག་ཞང་ཞུང་དང་། ཁྱད་པར་ཁ་བ་ཅན་གྱི་བོད་ཡུལ་དུ་སངས་རྒྱས་ཀྱི་བསྟན་པ་གཡུང་དྲུང་གི་བོན་རིན་པོ་ཆེ་ཐོག་མར་བྱུང་ཞིང་བཤད་སྒྲུབ་ཀྱི་བསྟན་པ་རྒྱས་ཚུལ་དང་ནུབ་ཚུལ་ཅུང་ཟད་བཤད་པ་སྟེ་རབ་བྱེད་ལྔ་པའོ།། །།

རབ་བྱེད་དྲུག་པ།

རབ་བྱེད་དྲུག་པ། བོད་ཁ་བ་ཅན་དུ་སངས་རྒྱས་གཡུང་དྲུང་བོན་གྱི་བསྟན་པ་རིན་པོ་ཆེ་བར་དུ་དར་ནུབ་བྱུང་ཚུལ་མདོ་ཙམ་བཤད་པ།

ནང་པའི་གྲུབ་མཐའ་ཡོངས་རྫོགས་ཀྱི་གཞི་དང་རྩ་བ། དམུ་རིགས་གཤེན་གྱི་བསྟན་པ་རྒྱུ་འབྲས་ཀྱི་བོན་རྣམས་འོལ་མོའི་གླིང་ནས་ཡུལ་གྱི་སྙིང་པོ་དྲུག་དང་ཁྱད་པར་བོད་ཡུལ་དུ་བོན་བསྟན་སྔར་དར་ནུབ་བྱུང་ཚུལ་བཤད་ནས། སླར་ཡང་བོད་ཀྱི་རྗེ་འབངས་རྣམས་བོན་གྱིས་བསྐྱབ་ལུགས་བཤད་པ་ནི། དེ་ལྟར་ལོ་ངམ་ཁ་ཅིག་ནས་དུག་གིས་གྲོངས་བ་དང་། ཁ་ཅིག་ནས་གྲི་རུ་གུམ་པར་བཤད་ལ། གང་ལྟར་ཡང་ལོ་ངམ་འདས་ནས་སྤུ་ལྡེ་གུང་རྒྱལ་གྱིས་རྒྱལ་ས་ཐོབ་ནས་བོན་གྱི་བསྟན་པ་དར་ཚུལ་དང་། སླར་ཡང་ནུབ་ལུགས་གཉིས་སུ་ཡོད་པ་ལས།   

དང་པོ་བོན་བསྟན་དར་ཚུལ་ནི། དྲན་པའི་ལུང་བསྟན་ཆུང་བ་ལས། སློབ་དཔོན་སྟོང་རྒྱུང་གནམ་མཚོའི་དོ་ལ་བྱིན་རླབས་བཅུ་གཉིས་ཀྱི་སྒྲུབ་པ་མཛད་ཅིང་བཞུགས་པའི་ཚེ་ན། བཙན་པོ་སྤུ་ལྡེས་གདན་དྲངས་ནས་ཞུས་པ། མཁས་རྟོགས་དོན་དང་ལྡན་པའི་པཎྚི་ཏ། །བདག་ནི་སྔོན་ནས་ལྷ་སྲས་གཉན་གྱི་སྲས། །གཡུང་དྲུང་བོན་གྱི་བརྒྱུད་པ་ཟམ་མ་ཆད། །བདག་གི་ཡབ་ཀྱི་ཐུགས་སུ་གདོན་གསོལ་ཏེ། །བོན་བསྣུབས་གཤེན་པོ་རྣམས་ཀྱང་མཐའ་རུ་སྤྱུགས། །བཀའ་ཆད་བདག་ཅག་རྒྱལ་བློན་ཀུན་ལ་བྱུང་། །རྒྱལ་པོའི་སྐུ་བཀྲོངས་རྒྱལ་སྲིད་འབངས་ཀྱིས་ཁྱེར། །ཡབ་མེས་གོང་མས་བཞེངས་པའི་གསས་ཁང་བཤིག །ཉང་རོ་ཤམ་པོའི་ཕོ་བྲང་ཐོག་གིས་བསྒྱེལ། །ལ་ལ་མཐར་སྤྱུགས་ལ་ལ་བྲན་དུ་བཀོལ། །ཁྱོད་ཀྱི་ཐུགས་རྗེས་བཟུང་ཞིང་བཀའ་ལ་འདོགས་པར་ཞུ། །ཞེས་ཞུས་པས། སྟོང་རྒྱུང་གིས་བོན་གྱི་བསྟན་པ་དར་བར་བྱ་བའི་ཕྱིར། རིག་འཛིན་བརྒྱ་རྩ་སྤྱན་དྲངས་ཏེ། བསྟན་པ་གཏེར་ནས་བཏོན་ཏེ་སྤེལ་བར་དགོངས། ཞེས་གསུངས་པ་ལྟར་གཤེན་པོ་བརྒྱ་དུས་གཅིག་ལ་སྤྱན་དྲངས། ཀོང་ཡུལ་བྲེ་སྣར་རྒྱལ་གྱི་གྲི་འདུར་མཛད་པས། གསོན་པོ་བཀྲ་ཤིས་ཏེ་སྤུ་ལྡེས་རྒྱལ་ས་ཟིན། གཤིན་པོ་གནས་སྤར་ཏེ་གྲི་རུམ་ཐར་པ་ཐོབ་བོ། ད་ལྟ་ཡང་རྒྱལ་གྲི་རུམ་གྱི་གྲི་འདུར་ཡོག་བར་པ་སུམ་བརྒྱ་དྲུག་ཅུ་བྱ་བའི་བོན་བཞུགས་སོ། །གཤེན་པོ་ལ་གཙིགས་སྔར་བཞིན་དུ་བྱིན་ནོ། །ཡབ་ཀྱིས་བོན་ལ་སྡང་ཡང་ངས་བོན་དར་དུ་འཇུག །བོན་ཁྲིམས་སྲིད་པའི་ཐོ་ཆེན་འཛུག་དགོས་ཞེས་གསུངས་ཏེ། དུས་དེར་བོན་བསྟན་དར་རྒྱས་སུ་སྤེལ་བར་དགོངས་པ་ལ། གཏེར་བདག་དང་ལྷ་སྲིན་གྱིས་མ་བསྒྲིབས་པའི་བོན་ཁ་ཡར་ལས་གཏེར་ནས་མ་ཐོན་པས་ཞང་ཞུང་གི་ཡུལ་ནས་ཁྱུང་ཕོ་མུ་ཁྱུང་རྒྱན་དང་། ལྷ་ཁྱུང་རྒྱན་སྐུ་མཆེད་གཉིས་གདན་དྲངས་ནས། བོད་ཡུལ་དུ་འབུམ་སྡེ་ལྔ་དང་། བོན་སྒོ་བཅུ་གཉིས་དང་། བོན་གྱི་མཛོད་སྒོ་མང་པོ་དང་། ཕྲ་མོ་བཅུ་དང་། ཐེག་པ་ཐ་དད་པའི་བོན་སྒོ་མང་པོ་སྤེལ་ནས་སླར་ཡང་བསྟན་པ་དར་བར་གླིང་གྲགས་ལ་སོགས་ནས་བཤད་དོ། །རྒྱལ་པོ་དེས་བསྟན་པ་དང་འགྲོ་བ་གང་ལའང་ལེགས་པར་བྱས་པས་ན་ཐོ་ལེགས་བཙན་པོ་ཞེས་ཀྱང་གྲགས་སོ། །སྤུ་ལྡེའི་གདུང་རྒྱུད་ལ་རྒྱལ་པོ་ས་ལ་ལེགས་དྲུག་དང་། ཆུ་ལ་སྡེ་བརྒྱད་སྟེ། སྤུ་ལྡེའུ་མན་ཆད་ནས་རྒྱལ་རབས་བཅུ་བརྒྱུད་པ་ཟམ་མ་ཆད། །བདག་གི་ཡབ་ཀྱི་ཐུགས་སུ་གདོན་གསོལ་ཏེ། །བོན་བསྣུབས་གཤེན་པོ་རྣམས་ཀྱང་མཐའ་རུ་སྤྱུགས། །བཀའ་ཆད་བདག་ཅག་རྒྱལ་བློན་ཀུན་ལ་བྱུང་། །རྒྱལ་པོའི་སྐུ་བཀྲོངས་རྒྱལ་སྲིད་འབངས་ཀྱིས་ཁྱེར། །ཡབ་མེས་གོང་མས་བཞེངས་པའི་གསས་ཁང་བཤིག །ཉང་རོ་ཤམ་པོའི་ཕོ་བྲང་ཐོག་གིས་བསྒྱེལ། །ལ་ལ་མཐར་སྤྱུགས་ལ་ལ་བྲན་དུ་བཀོལ། །ཁྱོད་ཀྱི་ཐུགས་རྗེས་བཟུང་ཞིང་བཀའ་ལ་འདོགས་པར་ཞུ། །ཞེས་ཞུས་པས། སྟོང་རྒྱུང་གིས་བོན་གྱི་བསྟན་པ་དར་བར་བྱ་བའི་ཕྱིར། རིག་འཛིན་བརྒྱ་རྩ་སྤྱན་དྲངས་ཏེ། བསྟན་པ་གཏེར་ནས་བཏོན་ཏེ་སྤེལ་བར་དགོངས། ཞེས་གསུངས་པ་ལྟར་གཤེན་པོ་བརྒྱ་དུས་གཅིག་ལ་སྤྱན་དྲངས། ཀོང་ཡུལ་བྲེ་སྣར་རྒྱལ་གྱི་གྲི་འདུར་མཛད་པས། གསོན་པོ་བཀྲ་ཤིས་ཏེ་སྤུ་ལྡེས་རྒྱལ་ས་ཟིན། གཤིན་པོ་གནས་སྤར་ཏེ་གྲི་རུམ་ཐར་པ་ཐོབ་བོ། ད་ལྟ་ཡང་རྒྱལ་གྲི་རུམ་གྱི་གྲི་འདུར་ཡོག་བར་པ་སུམ་བརྒྱ་དྲུག་ཅུ་བྱ་བའི་བོན་བཞུགས་སོ། །གཤེན་པོ་ལ་གཙིགས་སྔར་བཞིན་དུ་བྱིན་ནོ། །ཡབ་ཀྱིས་བོན་ལ་སྡང་ཡང་ངས་བོན་དར་དུ་འཇུག །བོན་ཁྲིམས་སྲིད་པའི་ཐོ་ཆེན་འཛུག་དགོས་ཞེས་གསུངས་ཏེ། དུས་དེར་བོན་བསྟན་དར་རྒྱས་སུ་སྤེལ་བར་དགོངས་པ་ལ། གཏེར་བདག་དང་ལྷ་སྲིན་གྱིས་མ་བསྒྲིབས་པའི་བོན་ཁ་ཡར་ལས་གཏེར་ནས་མ་ཐོན་པས་ཞང་ཞུང་གི་ཡུལ་ནས་ཁྱུང་ཕོ་མུ་ཁྱུང་རྒྱན་དང་། ལྷ་ཁྱུང་རྒྱན་སྐུ་མཆེད་གཉིས་གདན་དྲངས་ནས། བོད་ཡུལ་དུ་འབུམ་སྡེ་ལྔ་དང་། བོན་སྒོ་བཅུ་གཉིས་དང་། བོན་གྱི་མཛོད་སྒོ་མང་པོ་དང་། ཕྲ་མོ་བཅུ་དང་། ཐེག་པ་ཐ་དད་པའི་བོན་སྒོ་མང་པོ་སྤེལ་ནས་སླར་ཡང་བསྟན་པ་དར་བར་གླིང་གྲགས་ལ་སོགས་ནས་བཤད་དོ། །རྒྱལ་པོ་དེས་བསྟན་པ་དང་འགྲོ་བ་གང་ལའང་ལེགས་པར་བྱས་པས་ན་ཐོ་ལེགས་བཙན་པོ་ཞེས་ཀྱང་གྲགས་སོ། །སྤུ་ལྡེའི་གདུང་རྒྱུད་ལ་རྒྱལ་པོ་ས་ལ་ལེགས་དྲུག་དང་། ཆུ་ལ་སྡེ་བརྒྱད་སྟེ། སྤུ་ལྡེའུ་མན་ཆད་ནས་རྒྱལ་རབས་བཅུ་ལ་བཤད། གསང་བ་རྩ་འགགས་སུ་སོང་བའི་སྣ་ལ་དེ་བཞིས་མོན་བོན་ཧ་ར་ཅི་པར་ལ་བཤད་ཅེས་སོ། །རྫུ་འཕྲུལ་སྨན་བཞི་བརྩིས་པ་དེ་དག་ལ་བཞེད་དོ། །སེམས་ཕྱོགས་ལྟར་ན་ཁུ་བྱུག་ལས་གསུངས་པའི། ཧྲིང་ནི་མུ་ཏིང་། སུམ་པ་དབུ་དཀར། ཀླངས་ཆེན་མ་ཝེར་དང་གསུམ་བསྣན་པས་བཅུ་གསུམ་དུ་བཤད་པ་ཡིན་ནོ། །དེ་ནས་རྒྱལ་ཐོ་རི་ལུང་བཙན་ཡན་ཆད་བར་གྱི་བཙན་ལྔའི་རིང་ལ། གཡུང་དྲུང་བོན་གྱི་བསྟན་པའི་ཉི་མ་ཤར། མཁས་པ་ལོ་པན་གྱི་འོད་ཟེར་བཀྱེས། གདུལ་བྱ་འགྲོ་བའི་བློ་མུན་སེལ་བས། འཛམ་བུ་གླིང་གི་རྒྱན་ཆེན་པོ་དྲུག་ཅེས་བྱ། སྟག་གཟིག་གི་མཁས་པ་དམུ་ཙ་དྲ་ཧེ་པེ་ནི་རིག་གནས་ལྔ་ཀ་ལ་མཁས། རྒྱ་གར་གྱི་མཁས་པ་ལྷ་བདག་སྔགས་དྲོ་ནི་ནང་རིག་པ་ལ་མཁས། རྒྱ་ནག་གི་མཁས་པ་ལེགས་ཏང་རྨང་པོ་ནི་ཕྱི་རིག་པ་ལ་མཁས། ཕྲོམ་གྱི་མཁས་པ་གསེར་ཐོག་ལྕེ་འབྱམས་ནི་གསོ་བ་རིག་པ་ལ་མཁས། ཞང་ཞུང་གི་མཁས་པ་ཙོ་མིན་གྱེར་རྒྱུང་ནི་སྒྲ་རིག་པ་ལ་མཁས། བོད་དང་མེ་ཉག་གི་མཁས་པ་ནམ་ར་ཙེ་སྐུ་ནི་སྲིད་པའི་རྒྱུད་ལ་མཁས། ཞེས་བྱམས་མ་ལས་གསུངས་སོ། །དེ་དག་གི་རིག་པའི་གནས་གང་ལའང་མཁས་ཤིང་ཐེག་པ་མཐའ་དག་ཐུགས་སུ་ཆུད་པ། སྐད་རིགས་སུམ་བརྒྱ་དྲུག་ཅུ་བསྒྱུར་ཤེས་པ། རྫུ་འཕྲུལ་གྱི་ཞབས་དང་ལྡན་པ་ཤ་སྟག་གོ །དྲུག་པོ་དེ་དག་ཀུན་ཀ་བོད་དུ་བྱོན་པ་མི་གསལ་ཀྱང་དེ་དྲུག་ལ་གཏུགས་པའི་མཁས་པ་མང་དུ་བཞུགས་སོ། །བཙན་དྲུག་གི་ཐ་མ་ཐོ་རེ་ལུང་བཙན་ནམ་ལྷ་ཐོ་ཐོ་རི་སྙན་ཤལ་ཡན་ཆད་དུ་བོད་ན་ཆོས་ཀྱི་སྒྲ་མ་གྲགས་པ་ལ། གཞན་སྡེས་ལྷ་ཐོ་ཐོ་རི་སྙན་ཤལ་རིང་ལ་དམ་པ་ཆོས་ཀྱི་དབུ་བརྙེས་ཞེས་པའི་དོན་ཡང་། རྒྱ་གར་ནས་བོད་དུ་གསེར་གྱི་མཆོད་རྟེན་མུ་དྲས་བཏབ་པ་གཅིག་འདི་ཆོས་ཀྱི་མཆོད་རྟེན་ཡིན་ཟེར་ནས་སྟོན་པ་ཞིག་བྱུང་བས། རྒྱལ་པོས་མཆོད་རྟེན་པ་མ་བཀག་སྟེ། ཆོས་ཞེས་བྱ་བ་ཡང་ཡོད་པར་འདུག་ཟེར་བ་བྱུང་ངོ་། །ཞེས་བསྒྲགས་བྱང་ལས་གསུངས། བྱམས་མ་ལས། དེ་ཡན་ཆད་དུ་བོད་ན་ཆོས་ཀྱི་སྒྲ་མེད་པ་ལ་ཐོ་ཐོ་རི་སྙན་ཤལ་ལ་བསྟན་པ་ཕྲན་བུ་གནམ་བབས་སུ་བྱུང་སྟེ། ཙིནྡ་མ་ཎིའི་སྐུ། པང་སྐོང་ཕྱག་རྒྱ་པ་རྣམས་བྱུང་། ཞེས་དང་། སྲིད་རྒྱུད་ལས། ལྷ་ཐོ་རི་སྙན་ཤལ་ལ། །ཞེས་པ་ནས། དུས་ལ་བོད་ན་ཆོས་འབྱུང་རྟགས། །གསེར་གྱི་མཆོད་རྟེན་ཁྲུ་གང་བཅས། །ཆོས་བཟང་ལྷ་ཡི་འདུན་ས་ནས། །རིགས་གསུམ་མགོན་པོས་ཆོས་ཀྱིས་སྐྱེས། །བར་སྣང་ཁམས་ནས་འཕངས་ཏེ་བཏང། །རྒྱལ་པོའི་ཕྱག་ཏུ་བབ་ནས་བལྟས། །ཕྱག་རྒྱ་སྙིང་པོ་མུ་དྲ་དང་། །བྱང་ཆུབ་ལྟུང་བཤགས་བྱ་བ་བྱུང་། །ཇི་སྙམ་ཐུགས་ནི་མ་ཆེས་ནས། །ཆོས་ནི་རྒྱལ་ཆེར་མ་སྤྱོད་དེ། །ཐུགས་རྗེ་ཆེན་པོ་ཅུང་ཙམ་དར། །ཞེས་སོགས་གསུངས་པའི། ཆོས་དེ་དག་བོད་དུ་བྱུང་ནའང་རྒྱལ་བློན་གང་གིས་ཀྱང་མ་སྤྱད་པར་སྦས་པ་ལ། ཐུགས་རྗེ་ཆེན་པོའི་སྙིང་པོ་ཁ་ཐོན་བྱེད་པ་འགའ་ཞིག་བྱུང་བ་ལ་བཤད་པ་ཡིན་ནོ། །གཞན་སྡེའི་དོན་ལྔ་ལས། རྒྱལ་པོ་ཁྲི་ཐོག་བཙན་ཡན་ཆད་ལ་གངས་རིའི་ཁྲོད་འདིར་ནི་དཀོན་མཆོག་གསུམ་གྱི་སྒྲ་མ་གྲགས་པ་ན། དེའི་སྲས་ཐོ་ཐོ་རི་སྙན་ཤལ་གྱི་རིང་ལ། གསེར་གྱི་མཆོད་རྟེན། དགེ་བ་བཅུའི་མདོ། པང་སྐོང་ཕྱག་རྒྱ་པ་གསུམ་ཕོ་བྲང་ཡུམ་བུ་བླ་མཁར་གྱི་སྟེང་དུ། ནམ་མཁའ་ནས་བྱོན་པ་ནི་དམ་པ་ཆོས་ཀྱི་དབུ་བརྙེས་པ་ཡིན་ཞེས་པའི། དཀོན་མཆོག་གསུམ་གྱི་སྒྲ་མ་གྲགས་ཟེར་བ་དེ་རྒྱལ་པོ་དེ་ཡན་ཆད་ལ་ཆོས་ལ་སྐྱབས་འགྲོ་བྱེད་པ་མེད་པས་ཆོས་ཀྱི་དཀོན་མཆོག་གསུམ་གྱི་སྒྲ་མ་གྲགས་ཞེས་པའི་དོན་ཡིན་ན་ཡིན་དུའང་རུང་། སྤྱིར་དཀོན་མཆོག་གི་སྒྲ་མ་གྲགས་པ་ལ་བྱེད་ན་བཞད་གད་ཀྱི་རྒྱུ་སྟེ། ཁྲི་བདུན་གྱི་རིང་ནས་རྒྱལ་པོ་འདི་ཡན་ཆད་ཀྱིས་གཡུང་དྲུང་བོན་གྱི་དཀོན་མཆོག་རྣམ་པ་བཞི་ལ་སྐྱབས་སུ་ཞུས་ཏེ་འདི་དང་ཕྱི་མའི་འཇིགས་པ་དང་འཇིགས་པ་ཆེན་པོ་གང་ལའང་བསྐྱབས་ནས་མཐར་ཐུག་གི་བདེ་འབྲས་ཐོབ་པ་ཡིན་པའི་ཕྱིར་རོ། །དེ་ནས་གནམ་རུ་སྲོང་བཙན་ཡན་ཆད་བོན་རྒྱལ་བཞིའི་རིང་ལ། བྱམས་མ་ལས། ངོ་མཚར་བཀའ་བཞིའི་བོན་རྣམས་དར་ཏེ། རྒྱས་པ་འབུམ། འདུལ་བ་རྒྱུད་དྲུག །མངོན་པ་སྡེ་བཞི། མཚན་ཉིད་སྡེ་ལྔ་སྟེ་དེ་དག་ལ་མཁས་པའི་གཤེན་པོ་ཡང་གྲངས་མེད་པ་བྱུང་ངོ་། །ཞེས་པས། སྔར་གྱི་བོན་སྡེ་བཅུ་གཉིས་དང་། ཁྱད་པར་ངོ་མཚར་གྱི་བོན་སྡེ་བཞི་ལ་སོགས་པ་དར། དེ་དག་ལས་མཁས་པའི་ལོ་པཎ་གྲུབ་པ་བརྙེས་པ་གྲངས་མེད་པ་བྱུང་ངོ་། །བོན་སྡེ་བཞིའི་ངོས་བཟུང་ནི་འོག་ཏུ་འཆད་དོ། །རྒྱལ་པོ་འདི་དག་གི་རིང་ལ་ཁྱུང་པོ་སྟག་སྒྲ་དུན་གཙུག །ལི་ཤུ་སྟག་རིང་། བྷེ་ཤོད་ཀྲམ་ཆེན་པོ། སུམ་པ་མུ་ཕྱ་དང་བཞིས་སྟག་གཟིག་དང་ཞང་ཞུང་ནས་བོན་སྡེ་མང་པོ་བོད་དུ་བསྒྱུར་བར་གླིང་གྲགས་ལ་སོགས་ལས་གསུངས་སོ། །འདི་དག་གི་དུས་ན་སྟོང་རྒྱུང་དང་སེ་ལྡེ་མེ་གསུམ་སྟེ་མཁས་བཞིའི་གྲགས་པས་བོད་ཆེན་པོའི་ཞིང་ཁམས་ཐམས་ཅད་དུ་ཁྱབ་པ་བྱུང་ངོ་། །དེ་ནས་ཆོས་ཀྱི་སྲོལ་བྱེད་ཀྱི་རྒྱལ་པོ་ལྔའི་དང་པོ་སྲོང་བཙན་སྒོམ་པོ་དེས། ཐུགས་དམ་ནི་ཞི་བ་རྒྱས་པ་དང་། ཁྲོ་བོ་རྒྱས་པ་དང་། གསེར་ལུང་དྲི་མེད་དང་། ཉི་ཁྲི་ཆིག་འབུམ་དང། དྲི་མེད་ཤེལ་མདོག་རྣམས་ལ་མཛད། སྐུ་ཚེའི་དཀྱིལ་མན་ཆད་ལ། རྒྱ་གར་ནས་ཆོས་མེད་སྟག་ཙམ་ཞིག་བྱུང་སྟེ། སྲིད་རྒྱུད་ལས། ལྷ་སྲས་སྲོང་བཙན་སྒོམ་པོ་ལ། ཞེས་པ་ནས། དེ་དུས་དམ་ཆོས་ཟ་མ་ཏོག །དཀོན་མཆོག་གསུམ་གྱི་མདོ་སྡེ་དང་། །རྡོར་གཅོད་པདྨ་དཀར་པོ་བྱུང། །རྒྱལ་པོའི་ཐུགས་དམ་བྱས་པ་ལས། །ཞེས་པ་ལྟར་རྒྱལ་པོས་བོན་ལ་སྤྱོད་པའི་ཞོར་དུ་ཟུར་ནས་ཆོས་ལའང་ཅུང་ཟད་ཉམས་སུ་བླངས་པ་ལ། གཞན་སྡེས་སྲོང་བཙན་སྒོམ་པོས་ཆོས་ཀྱི་སྲོལ་བཏོད་ཅེས་ཟེར་རོ། །བྱམས་མ་ལས། ཞང་ཞུང་ནས་ཞང་ཞུང་བཟའ་ལིག་ཏིག་སྨན་བླངས། སྟག་གཟིག་འོལ་མོ་གླིང་གི་གསས་ཁང་དཀར་ནག་བཀྲ་གསལ་ནས་བྱོན་པའི་ཞང་ཞུང་གི་ལྷ་གཤེན་རབ་སྟོན་པའི་གཙོ་བོ་དགུང་ལོ་གཅིག་པའི་སྐུ་ཚད་སྤྱན་དྲངས་ནས་ཐེམ་ཆེན་ལྷ་ཁང་བཞེངས། བལ་ཡུལ་ནས་བལ་བཟའ་ཁྲི་བཙུན་བླངས། བལ་པོའི་ལྷ་དངུལ་གྱི་བྱམས་པ་འཁོར་ལོ་སྤྱན་དྲངས་ནས་ར་ས་ལྷ་ཁང་བཞེངས། རྒྱལ་ཡུལ་ནས་རྒྱ་བཟའ་ཀོང་ཇོ་བླངས། རྒྱ་ནག་གི་ལྷ་གཤེན་རབ་དགུང་ལོ་བརྒྱད་པའི་སྐུ་ཚད་སྤྱན་དྲངས་ནས་ར་མོ་ཆེའི་ལྷ་ཁང་བཞེངས། རྒྱ་གར་ནས་དགེ་སློང་ཨཱ་དཀར་ཤཱི་ལ་མ་ཏི་བྱ་བ་མཆོད་གནས་སུ་བཏེག་ཅིང་། རྒྱ་གར་གྱི་ལྷ་ཙན་དན་གྱི་སྐུ་རང་བྱུང་སྤྱན་དྲངས་ནས་ལྷ་སའི་བཅུ་གཅིག་ཞལ་ཁྱད་དུ་འཕགས་པ་བཞེངས། ཞེས་སོ། །འོན་ཀྱང་རྒྱལ་པོས་ཆོས་སྤྱད་པས་རྗེའི་མགུར་ལྷ་རྣམས་དང་། འཇིག་རྟེན་གྱི་ལྷ་ཀླུ་རྣམས་ཀོ་ལོང་ཆེ་བས་ལྷ་སའི་མཁར་ཆུང་ཐོག་གིས་བཤིག །མི་མང་པོ་ཡང་ཐོག་གིས་བསད། ནད་མུག་དང་ལོ་ཉེས་བྱུང་། རྒྱལ་པོ་ཡང་དགུང་ལོ་སུམ་ཅུ་རྩ་དྲུག་པ་ལ་གཤེགས་སོ། །དེའི་ཚེ་བློན་པོ་དར་མ་བྱ་བས། ཆོས་འདི་བཀྲ་མི་ཤིས་པ་ཞིག་བྱུང་ཟེར་ནས་བསྣུབས་སོ། །ཞེས་བཤད་ལ། སྲིད་རྒྱུད་ལས་ཀྱང་། རྒྱལ་པོའི་ཐུགས་དམ་ཆོས་སྤྱད་པས། རྗེ་ཡི་མགུར་ལྷ་བཅུ་གསུམ་དང་། བོད་ཀྱི་ལྷ་གསས་གནམ་དུ་འཕངས། མངའ་རིས་མི་བདེ་འཁྲུག་པ་བྱུང་། དེ་ཆོས་དང་དུ་བླངས་པའི་སྐྱོན། དེའི་ཚེ་ཆོས་ཀྱང་ལན་གཅིག་ནུབ། ཅེས་སོ། །ཁྲི་རྗེ་གཙུག་བརྟན་ཡན་ལྔ་ལ་ཆོས་ཀྱི་སྲོལ་འབྱེད་ཅེས་ཟེར་ཡང་། བོན་ཁོ་ན་ལས་ཆོས་སྤྱོད་པ་ཆེར་མེད་པ་བསྒྲགས་བྱང་ལས་བཤད་དོ། །སྲིད་རྒྱུད་ལས་ཀྱང་། ཁྲི་རྗེ་གཙུག་བརྟན་ཡན་ཆད་དུ། །རྒྱལ་སྲིད་གཡུང་དྲུང་བོན་གྱིས་བསྐྱངས། །ཞེས་དང་། དེ་ཡན་གདུང་རབས་སུམ་ཅུ་དྲུག །རྒྱལ་སྲིད་གཡུང་དྲུང་བོན་གྱིས་བསྐྱངས། །རྗེ་ཡི་གདུང་བརྒྱུད་མངའ་ཐང་ལྡན། །ཞེས་པས། ཁྲི་སྲོང་ལྡེའུ་བཙན་ཡན་ལ་རྒྱལ་རབས་སུམ་ཅུ་རྩ་བརྒྱད་སོང་འདུག་པས། སྲོང་བཙན་དང་ཁྲི་སྲོང་གཉིས་ཀྱིས་ཆོས་ལ་སྤྱད་པས་དེ་གཉིས་མི་བརྩི་ལ། དེ་གཉིས་ཀྱི་ཡབ་མེས་གོང་མ་སུམ་ཅུ་རྩ་དྲུག་གི་རིང་ལ་བོན་ལ་བསྐྱབས་པས་འདི་བདེ་ཕྱི་མར་ཐར་པ་ཐོབ་པའོ། །འོ་ན་གྲི་རུམ་གྱིས་ཀྱང་བོན་བསྣུབས་པས་སོ་ཞེ་ན། དེའི་ཚེ་སྟོད་ཡན་ལ་བོན་སྤྱོད་པ་ཙམ་ལ་བརྩིའོ། །དེས་ན་ཁྲི་སྲོང་ལྡེ་བཙན་སྐུ་ཚེའི་སྟོད་ཡན་རྒྱལ་པོ་ལྔའི་རིང་ལ་འདྲེན་པའི་དཔོན་གསས་ཀྱང་། མཐུ་ཆེན་མི་དགུ་དང་། གཤེན་དྲན་པ་ནམ་མཁའ་ལ་སོགས་པ་བཞུགས། མཐུ་ཆེན་མི་དགུའི་རྐང་གྲངས་ནི་གོང་དུ་བཤད་པ་དེ་དག་གོ །གཞན་ཡང་སྲིད་རྒྱུད་ལས། སྤེ་ནེ་གུ། ཕྲོམ་བོན་མཐུ་ཆེན། བྷེ་ཤོད་ཀྲམ། རྒྱ་བོན་ལེགས་ཏང་རྨང་པོ་ལ་སོགས་པའི་རྫུ་འཕྲུལ་དང་མཐུ་རྩལ་གྱི་ནུས་པས། འཇང་དང་ག་གོན་དང་ཕྲོམ་དང་རྒྱ་ནག་དང་མོན་ལ་སོགས་པའི་རྒྱལ་ཁམས་མང་པོའང་བོད་ཀྱི་མངའ་ཞབས་སུ་བསྡུས། ཕྱོགས་ཀྱི་དགྲ་ཐམས་ཅད་ཀྱི་ཁ་གནོན། ལྷ་ས་ཀླུའི་གླིང་དུ་སངས་རྒྱས་མཆོད་ཅིང་གསང་སྔགས་སྒྲུབ་པ་དང་། གསུང་རབས་ཀློག་བཤད་དང་། སེམས་དོན་བསྒོམ་པ་དང་། གསས་ཁང་དང་། མཆོད་རྟེན་བཞེངས་པ་ལ་སོགས་པས་ལྷ་ས་བཀང་། དེ་དུས་ན་གཞན་ཡང་སྙ་ལི་ཤུ་སྟག་རིང་། ཁྱུང་པོ་སྤུ་དང་གཟུ་ཙེ་དང་། གུ་རུབ་བཙན་པོ། ཁྱུང་པོ་ར་སངས་རྗེ་རྒྱལ། ཕུ་ལུ་གྲུ་འཛིན། འགས་པོ་ཧེ་དུག་འདུལ། སྟག་སྒྲ་གྱིམ་ཤང་། གནུབ་མང་གཉེང་གཞི་བཙན། ཕྱིས་ཡུ་རྒྱར་མི་སར་བ། འགར་ལྷ་བཞེར་ཚེ་གསར། བོན་བློན་གསས་ཆེན། ཝས་ཁྲི་ཟུང་སྟོང་སློད་དེ་དག་ལ་སོགས་མཁས་གྲུབ་བརྙེམས་པ་གྲངས་མེད་པ་བཞུགས། བོན་མོ་གྲུབ་པ་བརྙེམས་པའང་མང་དུ་བཞུགས་སོ། །གཙིགས་དང་ཡིག་ཚང་སྔར་ལྟར་གནང་ངོ་། །དེ་དུས་ཀྱི་བོན་པོ་རྣམས་ལ་མཚན་གྱི་ཡིག་ཚང་ནི། རྒྱལ་པོའི་སྐུ་འཚོ་བས་སྐུ་གཤེན། བློན་གྱི་གྲོས་འཚོ་བས་གཤེན་བློན། རྒྱལ་གྱི་བླ་ན་བསྐུར་བས་བླ་བོན། སྲིད་པའི་གྲོལ་ཕུགས་ཤེས་པས་ཀུན་ཤེས། སངས་རྒྱས་བོན་བསྟན་སྤེལ་བས་བོན་གཤེན། དགེ་སྡིག་རྒྱུ་འབྲས་སྟོན་པས་སྟོན་པ། རྒྱལ་གྱིས་ཆེ་རྟགས་བྱིན་པས་བོན་ཆེན། དམན་ལ་ཕ་ལྟར་མགོན་པས་ཕ་བ། གཤེན་ཁྲིམས་ཚད་མར་བསྲུངས་བས་གཤེན་བཙུན། ཤི་བ་འདུར་གྱིས་སྐྱོབ་པས་འདུར་གཤེན། ཐར་པའི་ལམ་མཆོག་བསྟན་པས་འདྲེན་པའི་དཔོན་གསས། དེ་ལྟར་མིང་གི་ཡིག་ཚང་གནང་ངོ་། །དེ་ཡན་ཆད་བོད་ཁ་བ་ཅན་འདིར་གཡུང་དྲུང་བོན་གྱི་བསྟན་པ་རིན་པོ་ཆེ་བར་དུ་དར་ཚུལ་ཟུར་ཙམ་མོ། །

གཉིས་པ་ནུབ་ལུགས་ལ་གསུམ། ཡུལ་གང་དུ་ནུབ་པ། རྒྱལ་གཤེན་གང་གི་རིང་ལ་ནུབ་པ། ཚུལ་ཅི་ལྟར་ནུབ་པའོ། །དང་པོ་ཡུལ་ནི། ཞང་ཞུང་དང་། བོད་དབུས་གཙང་རྣམས་སུ་ནུབ་པའོ། །གཉིས་པ་ལ་རྒྱལ་པོ་ནི། རྣམ་འབྱེད་ལས། ཁྲི་སྲོང་ལྡེའུ་བཙན་གྱི་རིང་ལ་ནུབ་ཅེས་དང་། ཞང་ཞུང་སྙན་རྒྱུད་ལས། རྒྱལ་པོ་ནི། ཞང་ཞུང་ན་རྒྱལ་པོ་ལིག་མི་རྒྱ། །མོན་གྱི་རྒྱལ་པོ་པཎྚ་ལི་ཁ། །བོད་ན་རྒྱལ་པོ་ཁྲི་སྲོང་ལྡེའུ་བཙན་བཞུགས་པའི་དུས། ཞེས་སོ། །གཤེན་པོ་ནི། ཡང་རྩེ་ཀློང་ཆེན་ལས། བླ་ཆེན་དྲན་པ་ནམ་མཁའ་དང་། །སྙ་ལི་ཤུ་སྟག་རིང་བཞུགས་པའི་དུས། །མངའ་བདག་ཁྲི་སྲོང་ལྡེའུ་བཙན་གྱི་སྐུ་ཚེའི་སྨད་ལ་ནུབ། ཅེས་དང་། ཞང་ཞུང་སྙན་བརྒྱུད་ལས། མཁས་བཙུན་གྲུབ་པ་ཐོབ་པ་རྣམས་ཀྱིས་བསྟན་པ་བསྐྱངས། སྒྲུབ་པ་པོ་རྒྱལ་ཐེབ་རྣམས་ཀྱིས་བསྟན་པ་འཛིན། མཐུ་ཆེ་ལ་རྫུ་འཕྲུལ་དང་ལྡན་པ་རྣམས་ཀྱིས་བསྟན་པ་སྲུང་། བོད་དང་ཞང་ཞུང་གཉིས་ཀ་ན་བོན་མ་གཏོགས་ཆོས་མེད། དུས་དེ་ཙམ་ན། ཞང་ཞུང་ན་གྲུབ་པ་ཐོབ་པ་མང་ཡང་། གྲུབ་ཐོབ་ཙོ་མིན་གྱེར་ཆེན་བཞུགས་པའི་དུས། བོད་ན་གྲུབ་པ་ཐོབ་པ་མང་ཡང་། སྤ་ཇི་ཕྲོམ་དཀར་པོ། སྟོང་རྒྱུང་མཐུ་ཆེན། མཁས་པ་མི་བཞི། བླ་ཆེན་དྲན་པ་ནམ་མཁའ་བཞུགས་པའི་དུས། ཞེས་སོ། །

གསུམ་པ་ཚུལ་ཅི་ལྟར་ནུབ་པ་ལ་གསུམ། རྒྱུ་རྐྱེན། ནུབ་ལུགས་དངོས། དབུ་ཡོག་བྱུང་ཚུལ་ལོ། །དང་པོ་ལ་རྒྱུ་རྐྱེན་གཉིས་ལས། དང་པོ་རྒྱུ་ལའང་གངས་ཅན་བོད་དུ་དམ་ཆོས་འབྱུང་བའི་སྨོན་ལམ་སྔོན་ནས་བཏབས་པའི་ཚུལ་དང་། ཕྱིས་ནས་གྲི་རུམ་གྱིས་སྨོན་ལམ་ལོག་པའི་དབང་གཉིས་སོ། །དང་པོ་ནི་སྲིད་རྒྱུད་ལས། སྔོན་ཚེ་རྒྱ་གར་རྒྱལ་པོའི་ཡུལ་ཤོད་དུ། སྤྲང་པོ་མི་གསུམ་གྱིས་སློང་ནོར་བསོགས་ནས། ཕྱིས་སུ་ནོར་སོགས་ཏེ་བསམ་པ་བཟང་པོ་དྲན། མཆོད་རྟེན་ཆེན་པོ་བྱ་རུང་ཁ་ཤོར་བྱ་བ་བརྩིགས། གྲུབ་མ་ཐུབ་པ་ལ་གསུམ་ཀ་རྒས་ཏེ་ཤི། འཆི་ཁར་སྨོན་ལམ་བཟང་པོ་བཏབ་ཏེ། བསམ་པ་བཟང་པོས་ཕྱི་མའི་དགེ་བརྒྱགས་སུ་བརྩིགས་པའི་མཆོད་རྟེན་འདིའི་འཕྲོ་ལུས། བདག་ཅག་སྤྲང་པོ་གསུམ་མི་ཚེས་མ་སྐྱོལ་བས་སླར་དགེ་བ་འདིའི་འཕྲོ་མཐུད་ནས་དག་པའི་ལུས་ཐོབ་པར་སྨོན་ཏེ། དེ་ཡང་གཅིག་གིས་མཆོད་རྟེན་འདི་བརྩིགས་པའི་སྐོས་མཁན་ཅིག་ཏུ་སྐྱེ་བར་ཤོག་ཅིག་ཟེར། གཅིག་གིས་མཆོད་རྟེན་འདི་བརྩིགས་པའི་ཡོན་བདག་ཅིག་ཏུ་སྐྱེ་བར་ཤོག་ཅིག་ཟེར། གཅིག་གིས་མཆོད་རྟེན་འདི་བརྩིགས་པའི་བཟོ་མཁན་ཞིག་ཏུ་སྐྱེ་བར་ཤོག་ཅིག་ཟེར། དེར་སྤྲང་པོ་མི་གསུམ་ཡང་སྨོན་ལམ་གྱི་མཐུས་རྒྱ་གར་དུ་དེ་ལྟར་སྐྱེས་པས། མཆོད་རྟེན་དེའི་འཕྲོ་མཐུད་ནས་བརྩིགས་པས་གྲུབ་སྟེ། དེ་གསུམ་གྱིས་འཆི་ཁར་ཡང་སྨོན་ལམ་བཏབ་སྟེ། སྔར་གྱི་མཆོད་རྟེན་བརྩིགས་པའི་ཡོན་བདག་ཏུ་སྐྱེས་པ་དེས་ནམ་ཞིག་མངའ་རིས་རྒྱལ་ཁམས་སུ། བདག་ནི་དབང་སྒྱུར་རྒྱལ་པོ་ཞིག་ཏུ་སྐྱེ་བར་ཤོག་ཅིག་ཟེར། མཆོད་རྟེན་སྐོས་མཁན་དེས་བདག་ནི་བོད་ཡུལ་དུ་ཆོས་བཤད་པའི་བན་དེ་ཞིག་ཏུ་སྐྱེས་བར་ཤོག་ཅིག་ཟེར། མཆོད་རྟེན་གྱི་བཟོ་བོ་དེས་བདག་ནི་བོད་ཡུལ་དུ་བོན་བསྣུབས་པའི་ལོ་ཙཱ་བ་ཞིག་ཏུ་སྐྱེ་བར་ཤོག་ཅིག་གི་སྨོན་ལམ་བཏབས་སོ། །ཕྱིས་སུ་དེ་ལྟར་དུ་སྐྱེས་ཏེ་སྔར་གྱི་མཆོད་རྟེན་བརྩིགས་པའི་ཡོན་བདག་ནི་ཁྲི་སྲོང་ལྡེའུ་བཙན་དུ་སྐྱེས། སྔར་གྱི་མཆོད་རྟེན་སྐོས་མཁན་ནི་པད་མ་འབྱུང་གནས་སུ་རྫུས་ཏེ་སྐྱེས། སྔར་གྱི་མཆོད་རྟེན་བཟོ་བོ་ནི་བོདྷི་སྭ་ཏྭར་སྐྱེས། ཁྲི་སྲོང་ལྡེའུ་བཙན་ནི་རྒྱལ་པོའི་བུ། པདྨ་འབྱུང་གནས་ནི་རྫུ་འཕྲུལ་སྲས། བོ་དྷི་སྭ་ཏྭ་ནི་བྲན་ཕྲུག་སྟེ། འཆི་ཁར་བོན་བསྣུབས་པའི་སྨོན་ལམ་བཏབས་པས། དེའི་ཉེས་སྐྱོན་གྱིས་དམན་པའི་རིགས་སུ་སྐྱེས་སོ། །ཞེས་སོ། །གཉིས་པ་གྲི་རུམ་གྱིས་ལོག་པའི་སྨོན་ལམ་བཏབ་པའི་དབང་གིས་བྱས་ཏེ། གྲི་བཤད་ལས། དུས་དང་བསྐལ་པ་ད་ལྟ་ལ། །རྒྱལ་པོ་བློ་ལོག་སྐྱེས་པ་དང་། །གདོན་འདྲེ་ཡས་དད་ཆེ་བ་དང་། ལས་ངན་འཁྲུག་པ་དར་བ་རྣམས། །དུས་དང་བསྐལ་པ་སྔ་མ་ལ། །གྲི་རུམ་བཙན་པོའི་དམོད་པ་ལས། །ཞེས་རྒྱུ་དམོད་པ་ངན་པ་དེ་དག་འཛོམ་པ་ལས་བྱུང་ངོ་། །

གཉིས་པ་རྐྱེན་ལ་ཡང་གཉིས། གཞན་རྐྱེན་དང་རང་རྐྱེན་ནོ། །དང་པོ་གཞན་རྐྱེན་ནི། སྲིད་རྒྱུད་ལས། རྒྱལ་པོས་སྔོན་གྱི་སྨོན་ལམ་གྱི་དབང་གིས་བོན་ལས་ཆོས་ལྷག་པ་དགོངས་ནས་བོན་ལ་གསང་ནས་ཆོས་སྤྱད་པས། མི་ཡིས་མ་ཚོར་ཡང་ལྷས་ཚོར་ཏེ། སྲིད་པའི་ལྷ་རྒོད་གཉེན་པོ་རྣམས་ཀྱིས་དེ་མ་བཞེད་ནས། རྗེ་བཙན་པོ་ལྷའི་སྲས་ལ་སྐྱོན་ཡང་བབས། འདྲེ་དང་བདུད་ཀྱི་བླ་གཡུ་བརྐུས། ལྷ་ས་རུ་ནད་ཡམས་དང་འཁྲུག་པ་དང་ཐོག་དང་སེར་བ་བྱུང་། མི་ནད་ལང་དགུ་དང་ཕྱུགས་ནད་དལ་རིམས་བྱུང་། དེར་ཡུལ་ཁམས་སུ་མོ་བ་བཙལ་དུ་བཏང་བ་ལ་སྤེ་ནེ་གུ་བྱ་བའི་མོ་བ་ཞིག་བཙལ་ནས་བྱུང་བ་ལ། བཙན་པོ་རྒྱལ་བློན་འབངས་གསུམ་འདུས་ནས་མོ་བཏབ་པ་ལ། རྒྱལ་པོ་ན་རེ། ད་འུ་བུའི་རྒྱལ་ཁམས་འདི་རུ་ནད་ཡམས་དང་། འཁྲུགས་པ་དང་། ཐོག་སེར་དང་། ཕྱུགས་ཡམས་ཆེན་པོ་དར་བ་འདིའི་ཉེས་སྐྱོན་ཅི་ཡིན། གཏོ་ཅིས་ཕན་དྲིས་པས། སྤེ་ནེ་གུའི་ཞལ་ནས། རྒྱལ་པོ་ལགས། ཡུལ་ཁམས་འདི་རུ་ནད་ཡམས་དང་། འཁྲུག་པ་དང་མི་བདེ་བ་སྣ་ཚོགས་བྱུང་བ་དེ་རྣམས། ཕ་མེད་པའི་ནལ་ཕྲུག་ཅིག་གིས་ནལ་སྣ་ཕོག་ཟིན་པས་དེ་ནལ་མི་ཟན་སྙིང་དམར་གྱི་ཆོ་འཕྲུལ་ཡིན་པས་དེ་ལྟ་བུའི་ནལ་ཕྲུག་དེས་གདོན་ཟིན་པས་གཙང་མའི་ལྷ་རིགས་དང་མགུར་ལྷ་བཅུ་གསུམ་གྱིས་དེ་མ་བཞེད་པས་ཡུལ་དུ་མི་བདེ་བ་སྣ་ཚོགས་བྱུང་བ་ཡིན་ནོ། །ཞེས་རྨེད་པས། དེ་ལ་རྒྱལ་བློན་ཀུན་གྱིས་རྟོག་པ་སྐྱེས་ཏེ། མོ་པ་ལ་གསེར་གཡུ་ལ་སོགས་པའི་ཡོན་ཕུལ་ནས་བློན་པོ་རྣམས་ཀྱིས་ནལ་ཕྲུག་ངོས་བཟུང་བ་དང་། ཕྱིས་གཏོ་ཅིས་ཕན་དྲིས་པས། མོ་པས་མི་ཐམས་ཅད་འཚོགས་པའི་ནང་ནས་ནལ་ཕྲུག་དེ་ངོས་བཟུང་ནས་ཟིན་ན་བོན་པོ་རུས་མི་གཅིག་པ་དུ་མས་སེལ་བྱས་ཏེ་གླང་ཁམས་པ་ལ་བསྐྱོན་ནས་ཡས་སྟག་སྣ་ཚོགས་དང་བཅས་པ། ཉི་མ་ལྷོ་ནུབ་མཚམས་སུ་བཏང་ན་ཕན་ནོ་ཟེར། དེར་ཀུན་འཚོགས་ནས་བཙལ་བས་བུ་ཚ་ལོ་བཅོ་ལྔ་པ་ཞིག་ལ་ངོས་བཟུང་ནས་འདི་ཡིན་ཟེར། དེར་ཡས་གླུད་བཅས་གླང་བུ་ལ་བསྐྱོན་ཏེ་ཉི་མ་ལྷོ་ནུབ་མཚམས་སུ་བཏང་བས། དེ་རྒྱ་གར་གྱི་ཡུལ་དུ་ཕྱིན་པ་ལ། བན་དེ་རྣམས་ན་རེ་མདང་མནལ་བའི་རྨི་ལམ་དུ་བྱང་ཆུབ་ཤིང་ལ་ཉི་མ་ཤར་པ་རྨིས། ཁྱེའུ་འདི་ལས་ཅན་ཞིག་ཡིན་པར་འདུག་ཟེར། ཁྱེའུས་ཆོས་བསླབ་པས་སྔར་གྱི་ལས་འཕྲོ་སད་ནས། མཁས་ཤིང་རྫུ་འཕྲུལ་མངའ་བའི་པཎྚི་ཏ་ཞིག་ཏུ་བྱུང་བ་ལ། མིང་ཡང་ཨིནྡྲ་བོ་དྷི་ས་ཏྭ་རུ་བཏགས་སོ། །དེ་སྔར་བོན་བསྣུབས་པའི་སྨོན་ལམ་བཏབ་པའི་མཐའ་བཙན་འཕྲལ་དུ་བོན་གྱིས་གླུད་དུ་བཏང་བས་བོན་པོ་ལ་སེམས་བརྣག་ནས་རྒྱལ་བློན་གཉིས་ཀྱི་སྙན་དུ་བོན་བསྣུབས་ནས་ཆོས་སྤྱོད་པ་དེ་ལྷག་པའི་ཕྲིན་ཡིག་བརྫངས་པ་དང་། རྒྱལ་པོ་ཆོས་ལ་དད་པ་གཉིས་འཛོམ་པས་བྱས་སོ། །ཞེས་གབ་འགྲེལ་སོགས་ལས་ཀྱང་དེ་བཞིན་གསུངས་སོ། །གཞན་ཡང་བསྒྲགས་བྱང་ལས། བློན་པོ་གཡུ་སྒྲ་ནེ་ར་བྱ་བས་རྗེ་ལགས། ཡབ་མྱེས་ལས་ལྷག་པའི་ལས་སྟབས་ཤིག་དགོས་པས་ན། ཡབ་ཀྱི་གཙུག་ལག་ཁང་ཐོག་གིས་བཤིག་པ་འདི་གསོ་འཚལ། དེའི་ཆ་རྐྱེན་དུ་རྒྱ་གར་དུ་ཆོས་བྱ་བ། བོན་དང་མི་འདྲ་བའི་བྱ་སླ་ལ་ཁུར་ཡང་པ་ཞིག་ཡོད་པར་འདུག་པས་དེ་བོད་དུ་གདན་དྲངས་འཚལ་ཟེར་རོ། །བློན་པོ་མཆིམས་བཞེར་ན་རེ། བོན་འདི་བཀུར་ན་ཡང་ལྕི། བསླབ་ཏུ་ཡང་རྒྱ་ཆེ། བསྒྲུབ་ཏུ་ཡང་གཏིང་ཟབ། ལྷ་སྲུང་ཡང་རུ་འཐུར་བས་བསྣུབ་འཚལ་ཟེར་རོ། །རྗེ་ཡང་སྔོན་གྱི་སྨོན་ལམ་ཤུགས་དང་། ཡབ་མེས་ལས་ལྷག་པར་བཞེད་ནས་འཕྲིག་པ་ཟོས་སོ། །ཞེས་པས་སོ། །གབ་པའི་འགྲེལ་ལས། དུས་དེ་ཙམ་ན་ཉི་མའི་འོད་ཀྱང་འགྲིབ་པ་ཞིག་བྱུང་ངོ་། །ཟླ་བའི་འོད་ཀྱང་ཤི་བ་ཞིག་བྱུང་ངོ་། །མོན་གྱི་རྒྱལ་པོ་པཎྚ་ལིང་གའི་རྨི་ལམ་དུ། གསེར་གྱི་ཉི་མ་སྟོང་གསུམ་དྲོས་པ་ཞིག་ཡོད་པ་སའི་གཏིང་དུ་ནུབ་ནས་དེའི་རྗེས་སུ་དུང་གི་ཟླ་བ་ཞིག་ཚེས་པ་རྨིས་སོ། །རྒྱལ་པོས་རྒྱལ་བུ་ཧང་ཡག་ལ་རྨི་ལམ་དེ་བཤད། དེས་མོན་གྱི་བློན་པོ་རེ་བ་དེ་ཤོ་ལ་བཟླས། དེས་གཅིག་ནས་གཅིག་ཏུ་བསྡེབས་ཏེ་བོད་ཀྱི་རྒྱལ་པོའི་སྙན་དུ་གསན་ནོ། །ཞེས་འབྱུང་ངོ་། །

གཉིས་པ་རང་རྐྱེན་ནི། ལྡེ་བཙུན་རབ་གསལ་གྱིས་ཡ་གོང་གི་བརྒྱུད་པ་བཟུང་ཞིང་། གཅོ་བཙུན་ཡེ་ཤེས་ཀྱིས་ཕམ་ཤིའི་བརྒྱུད་པ་འཛིན་ནོ། །ལྡེ་གཅོ་གཉིས་ཀ་ལ་ཚུལ་ཁྲིམས་ནོས་པ་མི་ཟི་གསལ་བཟང་གིས། སད་ནི་གའུ་ལས་ཚེའི་དངོས་གྲུབ་ཐོབ། དེ་དུས་སྟོང་རྒྱུང་མཐུ་ཆེན་དང་། སྤ་ཇི་ཀྲམ་དཀར་པོ་དང་། སྣང་བཞེར་ལོད་པོ་དང་། དྲན་པ་ནམ་མཁའ་དང་། ལི་ཤུ་སྟག་རིང་རྣམས་ཀྱི་རིང་ལ་བསྟན་པ་དྲག་ཏུ་དར་ཡང་། དུས་མར་འགྲིབ་པའི་དབང་གིས་ལོག་པར་སྤྱད་པ་མང་བས། བོན་གྱི་འདུལ་(དེ་དུས་འདུལ་བ་སྨད་ལུགས་མེད་ཀྱང་སྟོད་ལུགས་ཡོད་པས། མཆན།)སྡེ་རྣམས་ཀྱང་ཚུལ་ཁྲིམས་ཉམས་ནས་འཆལ་པར་སྤྱོད་པ་མང་དུ་བྱུང་པ་དང་། བོན་གཤེན་གསང་སྔགས་སྒྲུབ་པ་པོ་རྣམས་ཀྱང་མཐུའི་དྲེགས་པས་ང་རྒྱལ་བ་སོགས་ཀྱིས་གཡུང་དྲུང་རོལ་པ་ལ་སོགས་པ་གནས་སྡེ་ཆེན་པོ་བཞི་དང་། གནས་ཕྲན་བཅུ་གཉིས་ཞིག ། གཤེན་རབ་ཀྱི་སྐུ་གདུང་རྣམས་ཀྱང་ནམ་མཁའ་ལ་འོད་དུ་འཕྲོས་ཏེ་ཡལ། ཚུལ་ཁྲིམས་བསྲུང་བ་ཇེ་ཉུང་ལ་སོང་། དེར་རྒྱལ་པོས་ཀྱང་བོ་དྷི་ས་ཏྭས་འཕྲིན་རྫོང་ལུགས་སམ། བོན་གྱི་འདུལ་སྡེ་རྣམས་ཀྱིས་ཡང་སྡིག་སྤྱོད་བྱེད་ལུགས་སམ། ཉི་ཟླའི་འོད་ཀྱི་འགྲིབས་ལུགས་སམ། མོན་གྱི་རྒྱལ་པོའི་རྨི་ལམ་སོགས་ལ་བརྟག་ན། གཡུང་དྲུང་གི་བོན་འདི་ཡང་ནུབ་པའི་དུས་ལ་བབ་པ་འདྲ་གསུངས་ནས་བསྣུབས་སོ། །

གཉིས་པ་ནུབ་ལུགས་ལ་གཉིས། ནུབ་ལུགས་དངོས་དང་། གཏེར་དུ་སྦས་ཚུལ་ལོ། དང་པོ་ལ་ཞང་ཞུང་དུ་ནུབ་ལུགས་དང་། བོད་དུ་ནུས་ལུགས་སོ། །དང་པོ་ནི། ཞང་ཞུང་སྙན་བརྒྱུད་ལས་ཁྲི་སྲོང་ལྡེའུ་བཙན་གྱི་རིང་ལ་ཕྱི་བློན་བཅུ། ནང་བློན་བཅུ། འཕྲིན་བློན་བཅུ་དང་སུམ་ཅུ་ཡོད་ཅིང་། རྒྱལ་པོ་མངའ་ཐང་ཆེ་སྟེ། སྟག་གཟིག་ནོར་གྱི་རྒྱལ་པོ་བཏུལ། ཚོང་ལམ་མཐའ་བར་ཆུ་ཆེན་པོ་ཆོད་པ་ལ་ཤིང་རིང་གི་ཟམ་པ་བཙུག་པར་ཁས་བླངས། ཕྲོམ་གེ་སར་རྒྱལ་པོ་བཏུལ། མཉན་ལམ་མཐའ་བཞིར་ཁས་བླངས། རྒྱ་གར་ཆོས་ཀྱི་རྒྱལ་པོ་བཏུལ། ཡོན་མཆོད་བྱེད་པར་ཁས་བླངས། ཞེས་པ་ལྟར་སྟོབས་ཀྱིས་མ་ཡིན་ཀྱང་ལས་ཀྱིས་རྒྱལ་ཁམས་མང་པོ་མངའ་འོག་ཏུ་བསྡུས་ཏེ་དབང་བསྒྱུར་བས་ང་རྒྱལ་ཏེ། ཞང་ཞུང་གི་རྒྱལ་པོ་གདུལ་བར་དྲན། ཞེས་དང་། ཡང་ཞང་ཞུང་གི་རྒྱལ་པོ་ལི་མི་རྒྱ་བཞུགས་པའི་དུས་ཏེ། ཞང་ཞུང་ལ་དམག་སྟོང་སྡེ་དགུ་ཁྲི་དགུ་འབུམ་ཡོད་པའི་སྟེང་དུ། སུམ་པ་སྟོང་བུ་ཆུང་ཡན་ཆད་མངའ་རིས་ཡིན་ལ། བོད་ལ་སྟོང་སྡེ་བཞི་བཅུ་རྩ་གཉིས་སྟོང་བུ་ཆུང་གཅིག་དང་རྩ་གསུམ་ལས་མེད་པས། ཞང་ཞུང་གི་རྒྱལ་པོ་བོད་རྒྱལ་གྱིས་དངོས་སུ་བཏུལ་མི་ཐུབ་མོད། བོད་རྒྱལ་ཐུགས་ལ་བརྣག་པ་ངན་པས་གཡོ་སྒྱུས་བཏུལ་བར་དྲན་ཏེ། དེའི་དུས་ན་ཞང་ཞུང་གི་རྒྱལ་པོ་ལ་བཙུན་མོ་ཆུང་ཤོས་སྣང་བཟའ་སྒྲོན་ལེགས་བྱ་བ་ལོ་བཅོ་བརྒྱད་པ་ཞིག་ཡོད་པ་དེ་ལ། བོད་ཀྱི་རྒྱལ་པོའི་འཕྲིན་བློན་ཞེ་ངན་ལ་གཡོ་ཆེ་བ་སྣ་ནམ་ལེགས་གྲུབ་བྱ་བ་ཞིག་གིས་གསེར་ཕྱེ་འབྲོང་རུ་གང་ཁྱེར། སྣང་བཟའ་སྒྲོན་ལེགས་ལ་བྱིན་ནས་སྨྲས་པ། སྣང་བཟའ་སྒྲོན་ལེགས་ཁྱེད་ལྟ་བུ། ཞང་ཞུང་གི་རྒྱལ་པོའི་ཁབ་ཡང་ཆུན་བྱེད་པ། བོད་རང་དག་ཨ་ཅང་ཡང་ཆེ་སྟེ། བོད་ཀྱི་རྒྱལ་པོས་ཀྱང་མི་བཟོད་པར་འདུག་ན། འདི་སྨད་པའི་ཐབས་ཡོད་དམ། ཡོད་ན་བོད་ཀྱི་རྒྱལ་པོས་ཡང་ཁབ་ཆེན་མོ་བྱ་ལ། བོད་ཀྱི་མངའ་རིས་སུམ་གཉིས་སྟེར་བར་འདུག་གོ །ཞེས་སྨྲས་པས། སྒྲོན་ལེགས་ན་རེ། ཞང་ཞུང་གི་རྒྱལ་པོ་ལ་དམག་ས་གཞིར་ཁེབས་པ་ཡོད། བོད་ཀྱི་རྒྱལ་པོ་ལ་དམག་བ་བྲེ་མོའི་གཞུང་ཙམ་ལས་མེད་པས་དངོས་སུ་བཏུལ་མི་ཐུབ། ངན་གཡོ་དང་ཐབས་ཀྱིས་འདུལ་ན་ཞང་ཞུང་རྒྱལ་པོ་ནི། ཟླ་བ་ཕྱི་མ་ལ་ཞང་ཞུང་གི་ཡུལ་ནས་སུམ་པ་གླང་གི་གྱིམ་ཤོད་དུ། སྐུ་རྐྱེན་དང་བཅས་འདུན་མ་ལ་བཞུད་ཀྱིས། དེར་སྒུག་ལ་བསྒྲོང་མཛོད། དེའི་ཐབས་བདག་གིས་གདོད་བྱའོ། །ཞེས་བུད་མེད་ཀྱི་བློ་ལ་ལྟོས་པ་བཅར་མི་འདོད་པས་དེ་སྐད་སྨྲས་སོ། །དེ་ཡང་ཚེས་འདི་ལ་འོང་གི་བརྡ་ལ་ཁར་འཇོག་པར་ཆད་དོ། །དེར་བོད་རྒྱལ་བློན་དམག་སྟོང་སྡེ་མང་པོ་དང་ཆས་ནས་འོང་སྟེ། སྣ་ནམ་ལེགས་གྲུབ་དང་རྒྱལ་པོ་གཉིས་སྔོན་དུ་ལ་ཁར་བྱོན་ནས་བལྟས་པས་ཆུ་སླང་ང་གང་གི་ནང་དུ་གསེར་ཆུང་དང་དུང་ཆུང་གཅིག །དུག་མདེལ་གཅིག་དང་གསུམ་བཞག་གདའ་འོ། །བོད་རྒྱལ་ན་རེ། ཆུ་སླ་ང་གང་ནི་ཟླ་བ་ཕྱི་མའི་ཉ་ལ་འོང་བ་ཡིན། གསེར་ཆུང་དང་དུང་ཆུང་ནི་དང་རའི་གསེར་ཕུག་དང་། དུང་ཕུག་གཉིས་སུ་དམག་གིས་ཆོད་ལ་སྒུག་ཅིག་ཟེར་བ་ཡིན། དུག་མདའ་ནི་བརྣག་པ་སྐྱེད་ལ་སོད་ཅིག་བྱ་བ་ཡིན་ཟེར་ཏེ་དེ་ལྟར་བསྒུགས་སོ། །དེར་རྒྱལ་པོ་གཉིས་མཇལ་ནས་བོད་དམག་གིས་ཞང་ཞུང་རྒྱལ་པོ་བཀྲོངས་སོ། །དེར་ཞང་ཞུང་འབུམ་སྡེ་ནི་ཕམ། བོད་ཁྲི་སྡེ་ནི་རྒྱལ་ལོ། ཞེས་འབྱུང་ངོ་། །གཉིས་པ་བོད་དུ་ནུབ་ལུགས་ནི། རྣམ་འབྱེད་འཕྲུལ་ལྡེ་ལས། རྒྱལ་པོ་ཁྲི་སྲོང་ལྡེའུ་བཙན་གྱིས་བློན་པོ་རྣམས་བསགས་ནས་ངའི་བླ་མཆོད་དུ། རྒྱ་གར་ནས་ཆོས་པ་གདན་འདྲེན་དགོས་གསུངས་པས། འགོས་ཁྲི་བཟང་ཡབ་ལྷག་ན་རེ། རྗེ་ལྷ་སྲས་སྐུ་གཞོན་པ་ལགས། མེས་གྲི་རུམ་བཙན་པོས་ཀྱང་བོན་ཐང་གཅིག་བསྣུབས་པས་སྐུ་ཚེ་ཐུང་སྟེ། སུམ་ཅུ་རྩ་དྲུག་པ་ལ་འབང་ལོ་ངམ་གྱིས་བཀྲོངས། ཡབ་མེས་སྲོང་བཙན་སྒོམ་པོས་ཀྱང་བསྣུབ་གྲབས་མཛད་པས་སྐུ་ཚེ་ཐུང་སྟེ་སུམ་ཅུ་རྩ་དྲུག་པ་ལ་གཤེགས། གཙུག་ལག་ཁང་ཐོག་གིས་བཤིག་པས་ད་ཡབ་མྱེས་ཀྱི་སྲི་ཁ་ལང་བར་མཆིའོ། །ཞེས་ཞུས་པས། ངའི་ལས་འཕྲོ་ཆོས་ཡིན་ཅིས་ཀྱང་གདན་འདྲེན་དགོས་གསུངས། འགོས་ཁྲི་བཟང་ཡབ་ལྷག་ན་རེ། དེ་སྔོན་གདུང་རབས་སུམ་ཅུ་རྩ་བརྒྱད་ཡན་ཆད་ལ། དམ་པའི་ཆོས་ཀྱི་བཀའ་དྲིན་ཡོད་མ་མྱོང་། ད་ཤེས་དང་མི་ཤེས། སློབ་དང་མི་སློབ། ལྷ་སྲས་མངའ་ཆེ་རང་གང་དགྱེས་མཛོད་ཅིག་ཟེར་སྐད། ཞེས་སོ། །

སྲིད་རྒྱུད་ལས། དེར་རྒྱལ་པོས་ལོ་ཙཱ་བཏང་ནས། རྒྱ་གར་ནས་སློབ་དཔོན་པདྨ་སཾ་བྷ་བ་དང་། ཨིན་ཏྲ་བྷོ་དྷི་ཆོས་དང་བཅས་པ་གདན་དྲངས་ཏེ། བོན་གྱི་རབ་བྱུང་ལྔ་བརྒྱ་དུས་གཅིག་ཏུ་བན་དེར་བསྒྱུར། མཚོ་རྔའི་གནས་ཀྱང་ཆོས་སུ་ཕྱུངས། དུས་དེར་མ་ཞི་ཕྲོམ་པ་ན་རེ། དུས་ཀྱི་མཐའ་འདི་ལྟ་བུ་ཤར། སྔོན་གྱི་ལེའུ་བོན་པོ་ནི་སྤངས། ལོག་སྤྱོད་སྤྱད་པས་རྒྱལ་ཁམས་འཁྲུགས། རྗེ་འབངས་ཕུང་བ་འོང་ངོ་ཟེར། ཞེས་དང་། ཡང་ཁྲི་སྲོང་ལྡེའུ་བཙན་ན་རེ། བོན་བན་གཉིས་བདེན་རྫུན་རྫུ་འཕྲུལ་དང་མཐུ་རྩལ་ཆེ་ཆུང་། གང་བདེན་གཏུག་གཤར་བྱ་དགོས་ཟེར་ཏེ། དེར་བོན་བན་མང་པོ་བསགས་ནས་རས་ཀྱི་འོན་ཤང་སྦྲེལ་གུར་ཏེ། ཁྲ་ཐེ་ཏེ་ལ་ཁ་ཡང་ཕུབ་ཏེ། བྲག་དམར་མགྲིན་བཟང་བྱ་བར། བོན་བན་གཉིས་འགྲན་དུ་བཅུག་སྟེ། འཇིག་རྟེན་གསུམ་གྱི་ལུགས་དཔེར་བཞག་ནས། བོན་ཆོས་གཉིས་ཀྱི་ཁ་འཛིན་སོ་སོར་བསྐོས་པའི། བོན་པོ་ཀུན་གྱི་ཁ་འཛིན་ནི། ངམ་སྟག་ར་ཀླུ་གོང་དང་། སྣ་ནམ་ཕྲོམ་པ་སྐྱེས་གཉིས་བཞག །བན་དྷེ་ཀུན་ཀྱི་ཁ་འཛིན་ནི། ཤཱཀྱ་རུང་གི་བྲ་བ་དང་། སྙར་སྟག་བཙན་ལྡོང་གཟིག་དེ་གཉིས་བཞག །མགོ་པ་ཀུན་གྱི་དྲང་མཁན་ནི། འགོས་ཁྲི་བཟང་ཡབ་ལྷག་ལ་བཅོལ། བོན་གྱི་ཤག་མཁན་དྲན་པ་ནམ་མཁས་བྱས། ཆོས་ཀྱི་ཤག་མཁན་བོ་དྷི་ས་ཏྭས་བྱས་ཏེ། གང་བདེན་སོ་སོར་འགྲན་པར་ཆས་སོ། །དེར་ཁྲི་སྲོང་ལྡེའུ་བཙན་ན་རེ། བདེན་རྫུན་རྫུ་འཕྲུལ་གང་ཆེ་ལྟོས། བོན་བན་གཉིས་ལན་གཅིག་རྩལ་འགྲན་དགོས་ཟེར། དེ་ནས་རྫུ་འཕྲུལ་གྱི་རྩལ་འགྲན་པ་ལ། སྟོང་རྒྱུང་མཐུ་ཆེན་བྱ་བ་དེས། རྔ་གྲམ་པོ་གཞུང་རྒྱལ་ལ་བཅིབས་ནས་བར་སྣང་མཁའ་ལ་འཕུར་ཏེ་གཤེགས། སློབ་དཔོན་པདྨས་ནངས་པར་ཉི་རྩེ་ཤར་དུས་ཉི་མའི་ཟེར་ལ་ཆོས་གོས་བཀལ། དྲན་པ་ནམ་མཁས་གནམ་ལ་ཉི་ཟླས་ཆ་ལང་བརྡེབ། བོ་དྷིས་ས་ཏྭས་རྡོ་རྗེ་བར་སྣང་ལ་འཕང་ཏེ་ཉི་མ་དྲོ་སྐབས་གཅིག་གི་བར་ནམ་མཁའ་ལ་རྡོ་རྗེ་འཛུག །སེ་ཤ་རི་དབུ་ཆེན་གྱིས་མཚོ་མ་པང་དུ་གཤེགས་ནས་ཆུ་རྟ་བཅིབས་ནས་མཁའ་ལ་གཤེགས། གནུབས་ནམ་མཁའི་སྙིང་པོས་བར་སྣང་ལ་ཕྲེང་བ་དཔྱངས་ཏེ་བཞག །མེ་ཉག་ལྕེ་ཚ་མཁར་བུས་སོག་ཆུ་གྱེན་དུ་བསྒྱུར། རླང་དཔལ་གྱི་སྙིང་པོས་བར་སྣང་ལ་གཞའ་ཚོན་རི་མོ་བྲིས། ལྡེ་གྱིམ་ཚ་རྨ་ཆུང་གིས་གཅན་གཟན་ལ་ཁལ་བཀལ་ནས་འདེད། འབྲེ་དཔལ་གྱི་བློ་གྲོས་ཀྱིས་རི་དྭགས་བཟུང་ནས་འོ་མ་བཞོས། སྐུ་གྱིམ་ཐང་རྨ་བོས་རྔ་དང་གཤང་ལ་མེ་སྦར། རླངས་གཙུག་ཏོར་རིན་ཆེན་གྱིས་ཤ་རྐྱང་གཙོད་དགོ་གཡུང་པར་བཏུལ། ཁྱུང་པོ་སྟག་སྒྲ་དོན་གཙུག་གིས་སྟག་གཟིག་དོམ་དྲེད་སྒོ་ཁྱིར་བཀོལ། རྨ་ཨ་ཙ་ར་རིན་ཆེན་གྱིས་བར་སྣང་ལ་སྐྱིལ་མོ་ཀྲུང་གིས་བཞུགས། སྙ་ལི་ཤུ་སྟག་རིང་གིས་བྱ་རྒོད་དུ་སྤྲུལ་ནས་མཁའ་ལ་ལྡིང་། ཀ་བ་དཔལ་བརྩེགས་ཀྱིས་དབུ་བཅད་ནས་སྔར་བཞིན་སྦྲེལ། སྤེ་ནེ་གུས་ལྷ་བདར་བས་ལྷ་གསས་མངོན་དུ་ཕེབས། བ་གོར་བཻ་རོ་ཙ་ན་རྐང་འགྱོགས་བྱ་དང་མཉམ། རྨ་བོན་ཐུགས་དཀར་བྱ་བས་རྨ་ཆུ་གོམ་པ་གསུམ་གྱིས་བཅད། གཉན་པ་དཔལ་སྦྱིན་གྱིས་བར་སྣང་ལ་བུམ་པ་བཞག །ཅོ་ཟ་བོན་མོ་བྱ་བས་རལ་གྲི་ལ་མདུད་པ་ལན་གསུམ་བྱས། ལང་གྲོ་དཀོན་མཆོག་འབྱུང་གནས་མེ་ཆེན་པོའི་ནང་དུ་བཞུགས་ཀྱང་མ་ཚིག་གོ །དེར་རྒྱལ་བློན་ཀུན་ཀྱང་ཡིད་རངས་སོ། །དེ་བཞིན་དུ་བོན་བན་རྣམས་རྩལ་ཆེ་ཆུང་འགྲན་པ། བསད་པ་སློང་བ། འདུར་སློང་བ། ཤག་འདྲེན་པ་ལ་སོགས་རྒྱལ་པོའི་བཀའ་བཞིན་དུ་བྱས་པ་ལ། བོན་པོ་རྣམས་ཁྱད་པར་འཕགས་ཚུལ་སོགས་བཀའ་ལུང་ཀུན་ནས་མང་དུ་བཤད་ཀྱང་ཡི་གེས་མ་དྲངས་སོ། །དེ་ལྟར་བོན་བསྣུབས་པའི་སྙད་དུ་རྒྱལ་པོས་དེ་ལྟ་བུ་རྣམས་བོན་བན་གཉིས་ལ་བྱེད་དུ་བཅུག་ཀྱང་། བོན་པོ་རྣམས་ཕམ་དུ་མ་ཉན་ཏེ་གོང་དུ་དཔག་པས་ཅིར་བྱར་མ་བཏུབ་པ་ལ། རྒྱལ་པོ་ཡང་སྔོན་གྱི་སྨོན་ལམ་དབང་གིས་ཆོས་སྤྱད་པ་ལ་དགའ་བ་དང་། བན་དེ་རྣམས་དང་བློན་པོ་ཆོས་ལ་དགའ་བ་རྣམས་ཀྱིས་རྒྱལ་པོ་དང་བོན་པོའི་བར་དུ་བསམ་སྦྱོར་ངན་པས་མ་ཉེས་པའི་ཕྲ་མ་མང་པོ་ཡང་ཡང་བཅུག་པས་དང་། མར་འགྲིབ་ཀྱི་སེམས་ཅན་རྣམས་བསོད་ནམས་དམན་ཞིང་སྡིག་སྤྱོད་མང་བས་དང་། བོད་ཀྱི་འགྲོ་བ་རྣམས་བསྟན་པའི་སྙིང་པོ་གཡུང་དྲུང་གི་བོན་རིན་པོ་ཆེས་གདུལ་བའི་ཞིང་དུ་མ་གྱུར་པ་ལ་སོགས་པས་བསྟན་པ་ལན་གཅིག་ནུབ་པའི་དུས་ལ་བབ་སྟེ། དེ་དུས་དབུས་ཀྱི་བསམ་ཡས་ལྷུན་པོ་རྩེ་དང་། མཐའ་འདུལ་དང་རུ་ནོན་གྱི་གཙུག་ལག་ཁང་རྣམས་བཞེངས་སུ་གསོལ། སྤྱིར་ཆོས་ཀྱི་ལྷ་ཁང་བརྒྱ་རྩ་བརྒྱད་བཞེངས་པར་ཁས་བླངས་ཀྱང་སུམ་ཅུ་ལས་མ་གྲུབ་པར་གྲགས་སོ། །

དེའི་ཚེ་རྒྱལ་པོས་སྐུ་གཤེན་རྣམས་མདུན་དུ་བསོགས་ནས་སྨྲས་པ། སྐུ་གཤེན་རྣམས་ཚེ་འདི་དང་ཕྱི་མ་གཉིས་ཀར་དམ་པའི་ཆོས་འདི་བཟང་བར་གདའ་བས། བོན་བསྣུབས་ལ་ཆོས་སྤྱད་འཚལ་ལགས་པས། ཁྱོད་བོན་པོ་རྣམས་ཆོས་ལ་ཞུགས་ནས་བན་དེ་བྱེད་པ་དང་། ཆང་དཀར་ཆབ་གསོལ་བ་དང་། བོད་རུ་བཞི་ལས་འདས་པའི་ས་མཐའ་རུ་སྤྱུགས་པར་འགྲོ་བ་རྣམས་གང་དགའ་བ་ཞིག་འདོམ་དགོས་ཞེས་རྒྱལ་པོའི་མཆིད་ཚིག་དེ་སྐད་གསུངས་སོ། །དེར་གཤེན་དྲན་པ་ནམ་མཁས་རས་ཀྱི་ཤྭ་གཞི་བཏིང་བའི་སྟེང་དུ་བདེན་རྫུན་གྱི་ཤྭ་རྡེལ་བཞག །རིན་ཆེན་ཆགས་ཤིང་ཀླད་ལ་བསྐོར། གསེར་གྱི་གཙག་བུ་ཞིག་སྣམ་ཕྲག་ཏུ་བཅུག་ཏེ། འདི་སྐད་སྨྲས་སོ། །ཀྱཻ་གསོན་དང་ཁྱོད་ཅག་དཔོན་གཡོག་གིས། །ངེད་ཀྱི་ཡིག་ཚང་འཕྲོག་པ་འདྲ། །སྤྱིར་མི་ལུས་ཐོབ་པ་ཤིན་ཏུ་དཀའ། །གཙང་མ་མི་ལུས་ཐོབ་དུས་འདིར། །སྐྱེས་ནས་ཆབ་གསོལ་རྔོ་མི་ཐོགས། དེ་སྐད་གསུངས་ནས་གསེར་གྱི་གཙག་བུས་དབུ་སྐྲ་བཅད་དེ་སྣམ་ཕྲག་ཏུ་བཅུག་སྟེ་གསུངས་པ། བོད་ཡུལ་སྤུ་རྒྱལ་བཙན་པོ་དང་། །མ་རྟོགས་སེམས་ཅན་ཉོན་མོངས་དང་། །བླ་བན་གྲངས་སུ་བཞུགས་པ་ཀུན། །མེད་པའི་ཆོས་ལ་ཐུགས་ཆེས་པས། །རྒྱལ་ཁམས་དཀར་པོར་བྱེད་འདོད་དང་། །སངས་རྒྱས་ས་ལ་གཤེགས་འདོད་ན། །ང་དང་ཁྱོད་དུ་ཅི་སྟེ་དབྱེ། །བོན་དང་ཆོས་སུ་ཅི་སྟེ་དབྱེ། །ཤེས་རབ་ཐབས་ཀྱི་རྒྱལ་པོ་ལ། །སྟོབས་དང་རིག་པ་ཤར་བ་ཡིན། །ཐུབ་དང་མ་ཐུབ་བྱ་བའི་ཚུལ། །གཉིས་སུ་བྱེད་པ་སྙིང་རེ་རྗེ། །ལྷུན་གྲུབ་ཡོན་ཏན་རྫོགས་པ་ལ། །གྲུབ་མིན་དབྱེ་བ་སྙིང་རེ་རྗེ། །ཡེ་འབྱུང་གདོད་ནས་དག་པ་ལ། །ཡོད་མེད་འབྱེད་པ་སྙིང་རེ་རྗེ། །སེམས་ཅན་རིག་པའི་ཀློང་ཤར་བ། །དགེ་སྡིག་དབྱེ་བའི་བན་དེ་འཁྲུལ། །དེ་ལྟར་མ་རྟོགས་ལུང་གིས་བཅིངས། །སངས་རྒྱས་བཙལ་བས་མི་རྙེད་སྙིང་རེ་རྗེ། །བདག་འདྲ་ནམ་མཁའི་ཉི་ཟླའི་ཚུལ། །སེམས་ཅན་ཀུན་ལ་བྱམས་སྡང་མེད། །ཀུ་ལང་རིན་ཆེན་ས་ལེ་སྦྲམ། མཉམ་ཉིད་རྟོགས་པའི་སྐྱེས་བུ་ལ། །བོན་ཆོས་གཉིས་ལ་བྱེ་བྲག་མེད། །དགྲ་དང་བུ་རུ་དབྱེ་བ་མེད། །གཅིག་ཏུ་རྒྱལ་པོ་གཉེན་པ་དང་། །གཉིས་སུ་བན་བཙུན་ཕྲག་དོག་སྐྱེན། །གསུམ་དུ་བདག་ལ་དབྱེར་མེད་མཉམ། །དེ་ཕྱིར་རབ་ཏུ་ང་ཡང་བྱུང་། །ཞེས་གསུངས་ཏེ། དབུའི་གཙུག་ཕུད་ཆན་གྲིས་བྲེག་ནས་ནན་བན་བྱས་སོ། །དེའི་ཚེ་བོན་གཤེན་ཀུན་གྱི་ཐུགས་ལའང་བོན་ལན་གཅིག་ནུབ་པའི་དུས་ལ་བབ་པར་མཁྱེན་ནས། བརྣག་པའི་ལས་སྦྱོར་དྲག་པོས་རྒྱལ་བློན་རྣམས་སྐད་ཅིག་ལ་བརླག་པར་སླ་ཡང་། ཐུགས་ཞི་བ་མཛད་ནས་དྲག་ཤུལ་གྱི་ལས་མ་མཛད་པར་སྙོམས་པར་བཞུགས་པར་དགོངས་སོ། །རྒྱལ་པོས་ཀྱང་དེ་ཤེས་ནས་རྒྱལ་བློན་རྣམས་ཀྱིས་བོན་བསྣུབས་པའི་ཐབས་ཤམ་པ་དྲན་པ་ལ་སོགས་པས་ཀྱང་ཐུགས་ལ་ས་ལེར་མཁྱེན། དེའི་ཚེ་ན་མཐའ་བཞི་ཁྲོ་གསས་འོད་གཟུངས་བྱ་བས་ཡོན་བདག་བྱས་ནས་བོན་གཤེན་རྣམས་ཀྱིས་བོན་རྣམས་ལ་ལས་དར་དཀར་གྱི་བྱང་བུ་ལ་མཚལ་གྱིས་བྲིས། ལ་ལས་རྒྱ་ཤོག་དང་བོད་ཤོག་ལ་ཚོས་ཁས་བསྒྱུར་ནས་སྣག་ཚས་བྲིས། འབྲི་མ་ཁོམ་པ་རྣམས་ཕལ་ཆེར་རྒྱལ་པོ་ལ་གསང་སྟེ་གཏེར་དུ་སྦས་སོ། །བྲིས་ཟིན་པའི་དཔེ་འགའ་ཞིག་རྒྱལ་འབངས་བཙུན་མོ་རྣམས་ལ་གཏད། ཤིན་ཏུ་ཟབ་པ་རྣམས་ཁྲོ་ཆུས་རྒྱས་བཏབ་སྟེ། ཕོ་བྲང་བསྭེ་སྒོ་ཅན་དུ་སྦས་སོ། །དེ་དུས་བན་དེ་རྣམས་ཀྱིས་བོན་སྡེ་མང་པོ་ཆོས་སུ་བསྒྱུར་ཏེ། དེའང་བོན་གྱི་སེམས་ཕྱོགས་ཀྱི་སྡེ་རྣམས་ཆོས་ཀྱི་སེམས་ལུང་ཕྱོགས་སུ་བསྒྱུར། བོན་གཡུང་དྲུང་ཁམས་བརྒྱད་ནི། ཆོས་སྟོང་ཕྲག་བརྒྱ་པར་བསྒྱུར། བོན་གཡུང་དྲུང་གསེར་གྱི་ཡང་ཞུན་ནི་ཆོས་ལྟ་བ་གཅེར་མཐོང་བྱ་བར་བསྒྱུར། བོན་བྱང་སེམས་གབ་པ་ནི་ཆོས་སེམས་སྨད་ཕྱོགས་སུ་བསྒྱུར་ཞིང་བཅོས། བོན་བསྒྲགས་པ་རིན་པོ་ཆེ་ནི་ཆོས་མཛོད་གོང་མར་བྱ་བར་བསྒྱུར་རོ། །དེ་བཞིན་དུ་བོན་སྡེ་མང་པོ་ཆོས་སུ་བསྒྱུར་ཏེ་མཚན་སྤོས། བོན་གྱི་གསས་ཁང་དང་མཆོད་རྟེན་ལ་ལ་བཤིག །ལ་ལ་ཉིང་ཞལ་བྱས་ནས་ཆོས་ཀྱི་གཙུག་ལག་ཁང་དུ་མིང་བསྒྱུར་རོ། །དེ་དུས་མ་བདུད་སྲིད་པའི་རྒྱལ་མོའི་ཐུགས་སུ་བསྙུང་ནས་རྒྱལ་པོ་གཉིད་པའི་རྨི་ལམ་དུ་བུད་མེད་ནག་མོ་ལྕགས་ཀྱི་རལ་པ་ཕྱ་ལེ་བ། སྤྱན་གསུམ་མཆྭེ་བ་བཙིགས་པ། སྐུ་ལ་རྨ་བྱའི་ཐུལ་པ་གོན་པ་ཞིག་གིས། རྒྱལ་པོ་ལ་འདི་སྐད་དུ། ངའི་བོན་སྒོ་བཞི་མཛོད་དང་ལྔ། གཞུང་ཆ་ལག་འགྲེལ་པ་རྣམས་ང་ལ་གཏོད་ཅིག །གལ་ཏེ་མི་གཏད་པར་བསྒྱུར་ཞིང་བསྣུབ་ན། ལོག་ཆོས་ཁེ་དྲག་ལ་སྤྱད་ཀྱང་མི་ཁོམ་པར། ཁྱོད་ཀྱི་ཚེ་ཉི་མ་ཐལ་བ་དང་སྙོམས་པའི་རྟིང་དུ་ཏིའི་དམྱལ་ཁམས་སུ་སྦྱོང་ངོ་། །གསུངས་ནས་མེད་དེ་སོང་ངོ་། །རྒྱལ་པོ་ཡང་ཐུགས་སྐྲག་ནས་དེ་ཕྱིན་ཆད་བོན་རྣམས་ཆོས་སུ་བསྒྱུར་ཞིང་སྣུབ་པའི་ཕོད་པ་ཆུང་ངོ་། །དེའི་ཚེ་ན་སྤེ་ནེ་གུ། བྷེ་ཤོད་ཀྲམ། ལྟ་རུ་གསེར་ཡག །ཁུ་ལྷ་འཛམ་བཞིས་རྗེ་ལ་བཟློག་པའི་ཀོ་ལོང་ལ། བསྭེའི་འདན་དཀར་དང་། རྔ་གཤང་ཕྲུག་གཅིག་བརྫངས་ཏེ་གྲུ་ནང་དུ་བཅུག་སྟེ།  ཡར་ཆབ་གཙང་པོའི་གཞུང་ལ་བསྐྱོན་ཏེ་བཏང་བས། འབེན་གང་ཙམ་དུ་སླེབ་པ་དང་། སྤེ་ནེ་གུས་བསྭེའི་འདན་དཀར་བཙུག་སྟེ་ལྷ་ལ་བོས་པས་ཡར་ཆབ་གཙང་པོ་གྱེན་དུ་ལོག་ནས། རྒྱལ་ཁམས་ཆུས་གང་བར་བྱས་པས་ད་དུང་ལྷ་ས་དང་བསམ་ཡས་ཕན་ཆད་དུ་ས་གཞི་བྱེ་མས་གང་བའི་གཏན་ཚིགས་དེ་ཙུག་ཡིན། དེར་བོན་པོ་བཞིས་རྔ་གཤང་ཐོགས་ཏེ་ནམ་མཁའ་ལ་འཕུར་ཏེ་ཡུལ་གཡའ་གང་ཁྱིམ་ཞུར་བྱ་བར་བབས་སོ། །ཞང་ཞུང་ཝེར་སྟག །ཁུ་སྟོང་བྱ་ཞུ་ཅན། སྟག་ལོ་བྱ་རུ་ཅན། སུམ་པ་དབལ་རྒོད་བཞི་སོགས་བོན་གཤེན་མང་པོ་ཞིག་གིས་རྫུ་འཕྲུལ་དང་པྲ་རྟགས་ཀྱི་བོན་རྣམས་སྤྱང་སྔོན་དང་སྟག་གཟིག་ལ་བཀལ་ནས་ཤར་ཕྱོགས་ཧོར་དང་འཇང་དང་རྒྱ་ཡུལ་དུ་བྱོན། སུམ་པ་ཁ་ཁྱེར་ལ་སོགས་འགའ་ཞིག་ནི་བོན་རྣམས་ཟངས་ཀྱི་གའུར་བཅུག་ནས་ཀུ་ཧྲང་ལ་བཀལ་ཏེ་སོག་པོ་སྤྲེལ་སླག་ཅན་གྱི་ཡུལ་དུ་བྱོན། ཞང་ཞུང་རལ་པ་ཅན། མཐའ་བཞི་བུམ་བུ་ཆུང་སོགས་ཁ་ཅིག་ནི་བོན་སྡེ་འགའ་ཞིག་བསྣམས་ཏེ་ཤར་རྒྱ་མོ་རོང་དུ་བྱོན། ཚེ་བོན་དོན་གྲུབ། སྣང་བོན་སྟག་ཐུལ་ཅན། སེ་བོན་ཁྱབ་ཙེ། གཤེན་ཚད་ལ་མི་གསུམ་ལ་སོགས་པ་འགའ་ཞིག་གིས་ནི་མཛད་ཁྲིམས་དང་འདུལ་བའི་ཤོག་དྲིལ་བམ་རེ་ཁྱེར་ནས་སྟག་གཟིག་ཏུ་བྱོན། དབལ་ལྷ་ཁྲི། མེ་ཉག་སྟག་གསས། ཁྱུང་པོ་ནེ་ཁྲོམ་ལ་སོགས་པ་བོན་གཤེན་འགའ་ཞིག་ནི་བྱང་མྱ་ངམ་ལ་བྱོན་ནས་དམུ་ཡད་རང་བབས་སུ་བཞུགས་སོ། །སྟོང་གྱེར་རྒྱུང་། ཉང་དཔལ་མཐོང་སོགས་ནི་ལྷོ་བྲག་གི་གཏིང་དུ་བྱོན་ནོ། །སྙན་གྱེར་རྒྱུང་། ཞང་ཞུང་སྟག་ཐུལ་ཅན་ལ་སོགས་ནི་བལ་པོ་བསེ་རིལ་ལ་བྱོན་ནོ། །རྫུ་འཕྲུལ་དང་ལྡན་པ་ལ་ལ་ནམ་མཁའ་ལ་འཕུར་ཏེ་གཤེགས། ལ་ལ་མེ་ཆུ་རླུང་གསུམ་དུ་བརྫུས་ཏེ་གཤེགས། ལ་ལ་ཁྱུང་དང་བྱ་རྒོད་དང་ངང་པར་སྤྲུལ་ཏེ་གཤེགས། ལ་ལས་ཉི་མ་མཚན་དུ་བསྒྱུར་ཏེ་གཤེགས་སོ། །དེ་དུས་ན་བོད་ཡུལ་ན་མཁས་པ་མི་བཞི། མཐུ་ཆེན་མི་དགུ། ལི་ཤུ་སྟག་རིང་།  གཤེན་དྲན་པ་ནམ་མཁའ་མ་གཏོགས་པ་བོན་གཤེན་རྣམས་བོན་དུམ་རེ་ཁྱེར་ཏེ་སོ་སོར་གཤེགས་ནས་སོང་ངོ་། །དེ་དག་ནི་སྲིད་པ་རྒྱུད་ཀྱི་ཁ་བྱང་དང་བསྒྲགས་བྱང་སོགས་མང་པོ་ལས་བཏུས་སོ། །

གཉིས་པ་གཏེར་དུ་སྦས་ཚུལ་ནི། སྲིད་རྒྱུད་ལས། དྲན་པ་ནམ་མཁས་རྒྱལ་པོ་ལ། བདག་རབ་ཏུ་བྱུང་ནས་ཆོས་པར་བྱས་ལགས་ན། སྲིད་པའི་དྭངས་མ་གཡུང་དྲུང་གི་བོན་འདི་ལགས་པས་མི་བསྣུབ་པར་གཏེར་དུ་གཞུག་པར་ཞུ་འཚལ་གསུངས་པས། རྗེའི་ཞལ་ནས། དྲན་པ་ནམ་མཁའ་ཁྱོད་རབ་ཏུ་བྱུང་བ་ལེགས། བོན་འདི་རྣམས་ཤོག་སེར་ལ་བྲིས་ཏེ་མི་བརླག་པར་ས་ལ་གཏེར་དུ་སྦོས་ཤིག །ཁྱོད་རང་ཡང་སྨོན་ལམ་ལེགས་པར་ཐོབ་ཅིག་གསུངས། ཞེས་སོ། །བསྒྲགས་བྱང་ལས། དེར་མཐུ་བོ་ཆེ་མི་དགུ་དང་དྲན་པ་ལ་སོགས་ཀྱིས་གླང་ལོ་དཔྱིད་ཟླ་ར་བའི་གདུགས་ལ་བོན་རྣམས་སྡེ་ཚན་སོ་སོར་ཕྱེས་ནས། གཏེར་གྱི་རྒྱལ་པོ་གཅིག །བློན་པོ་བཞི། ཡང་བློན་གཅིག་དང་དྲུག །ཁྱད་པར་དུ་གསང་གཏེར་ཆེ་བ་ལྔ། གཏེར་ཕྲན་སྟོང་དང་བདུན་བརྒྱ་སྦས། རྗེའི་གཙུག་ལག་ཁང་ཐམས་ཅད་དུ་བོན་སྡེ་རེ་རེ་སྦས། དེ་བཞིན་ཏུ་རི་བྲག་མཆོད་རྟེན་ལ་སོགས་སུ་གཏེར་ཁ་ཤིན་ཏུ་མང་བ་སྦས། ཞེས་པ་ལྟར། བྱེ་བྲག་ཏུ་གནས་གང་ལ་བོན་སྡེ་གང་ཞིག་སྦས་པ་ནི། སྤྱིར་སྟོན་པའི་བཀའ་ལ་འབུམ་བླ་མེད་སྡེ་བཞི་དང་། འབུམ་ཕྲན་བརྒྱ་དང་རྩ་བརྒྱད་ཡོད་པའི། འབུམ་སྡེ་བཞི་ལས་གཟུངས་ཀྱི་འབུམ་ནི་སུམ་པ་གླང་གི་གྱིམ་ཤོད་ལ་སྦས། དེ་ལ་གཟུངས་སྣ་འབུམ་ཡོད་པ་ནི་ཕ་རོལ་ཕྱིན་པ་བཅུ་ཕྱོགས་བཅུར་གྲགས་པའི་རྒྱུད་ཁྲི་སྟེ་འབུམ་མོ། །མདོ་འབུམ་ནི་བྱང་སྒྲོ་རྩར་སྦས། དེ་ལ་མདོ་སྡེ་ཆེན་པོ་བཞི། མདོ་ཕྲན་འབུམ་མོ། །མདོ་སྡེ་བཞི་ནི། ཁམས་གསུམ་སེམས་ཅན་སྐྱེ་འཆིའི་མདོ། །སྣོད་བཅུད་བསྐལ་པ་ཆགས་འཇིག་མདོ། །དུས་གསུམ་བདེ་གཤེགས་བྱུང་ཁུངས་མདོ། །བླ་མེད་གོ་འཕང་སྒྲུབ་ཐབས་ཀྱི་མདོ་དང་བཞིའོ། །མདོ་ཕྲན་ནི་མདོ་སྡེ་ཆེན་པོ་བཞི་ལ། རྒྱུད་སུམ་ཁྲི་སུམ་སྟོང་། དེ་ལ་མདོ་ཕྲན་འབུམ་ཡོད། གསང་སྔགས་ཀྱི་འབུམ་ནི་ཞང་ཞུང་ཁྲི་སྡེ་ཁྱུང་ལུང་དུ་སྦས། དེ་ལ་རྒྱུད་འབུམ་ཡོད་པ་ནི། ཕྱི་རིགས་སྔགས་ལ་རྒྱུད་ཁྲི། ནང་གསང་སྔགས་ལ་རྒྱུད་བཞི་ཁྲི། གཉིས་ཀ་མ་ཡིན་པའི་སྡེ་ལ་རྒྱུད་ཁྲི། དྲག་པོའི་སྔགས་ལ་རྒྱུད་ཁྲི། ཐུགས་རྗེའི་རྒྱུན་སྔགས་ལ་རྒྱུད་ཁྲི། ཞང་ཞུང་ཐིས་སྔགས་ལ་རྒྱུད་ཁྲི། བདུད་རྩི་སྨན་གྱི་གོང་ཁལ་ལ་རྒྱུད་ཁྲི་སྟེ་འབུམ་མོ། །ཤེས་རབ་འབུམ་ལ་ཟབ་མི་ཟབ་བཞི། སྲིད་པ་སྣང་ལྡན་དཀར་པོའི་འབུམ་སྡེ་རྣམས་ལྷོ་བྲག་ཁམ་མཐིང་ལ་སྦས། ཁམས་བརྒྱད་གཏན་ལ་ཕབ་པའི་འབུམ་ནི་ཅོག་རོ་མཐའ་དཀར་ལ་སྦས། ཐུགས་རྗེ་ཉི་མ་སྟོང་ཁྱབ་ཀྱི་འབུམ་ནི་སྤ་གྲོ་སྟག་ཚལ་སེང་གེ་ཕུག་ཏུ་སྦས། བོན་ཉིད་སྙིང་པོ་བདལ་པའི་འབུམ་ནི་ལྷ་སའི་ཡང་དབེན་ཡེར་པའི་རྫོང་ལ་སྦས་སོ། །དེ་ཡང་གཏེར་བོད་དུ་སྦས་པའི་ས་ནི། ནུབ་ཕྱོགས་ཨོ་རྒྱན་དང་བོད་ཀྱི་མཚམས་ཞང་ཞུང་ཁྱུང་ལུང་དང་། ཤར་ཕྱོགས་རྒྱ་དང་བོད་ཀྱི་མཚམས་སུམ་པ་གླང་གི་གྱིམ་ཤོད་དང་ལྷོ་ཕྱོགས་བལ་པོ་དང་བོད་ཀྱི་མཚམས་བྲག་སྨྱུག་མ་བུ་ཁུར་ཅན་དང་། བྱང་ཕྱོགས་ཧོར་དང་བོད་ཀྱི་མཚམས་ལི་ཝིང་སྒོང་རིང་སོགས་གཏེར་གནས་ཆེན་པོ་བརྒྱད་དུ་གཏེར་ཁ་སུམ་བརྒྱ་དྲུག་ཅུ་སྦས་སོ། །གཏེར་གྱི་རྒྱལ་པོ་བཞི་ནི། བསམ་ཡས་མཆོད་རྟེན་ནག་པོ། མཆིམས་ཀྱི་གད་པ་སྟག་འབྲིང་། ར་སའི་འཕྲུལ་སྣང་། གཙང་སྟོད་བྱེ་མ་གཡུང་དྲུང་དང་བཞི་ལ་སྦས་སོ། །གཏེར་གྱི་བློན་པོ་སུམ་ཅུ་རྩ་བདུན་ནི། གློ་ཡུལ་གང་འབར། གངས་ཏི་སེའི་མགུལ། སྤོས་རི་ངད་ལྡན་གྱི་ཤར། མང་ནམ་བྲག་ཕུག །མང་ཡུལ་བྱམས་སྤྲིན། ཁྱུང་ལུང་དངུལ་མཁར། ཟ་དུམ་དབུ་རྩེ། སྤ་གྲོ་སྟག་ཚལ་སེང་གེ་ཕུག །སྐུ་ལྷ་ཐང་ལྷའི་མགུལ། གཡོན་རུ་ཀ་ཚལ། སྐུ་ལྷ་སྐྱོག་ཁྲོམ་གྱི་རྩེ། སྤ་ཤ་གངས་ཀྱི་རྩེ་མོ། །བྱང་སྒྲོ་རྩ། ཅོ་རོ་མཐའ་དཀར། ལྷོ་བྲག་ཁམ་མཐིང་། གཡས་རུ་གཙང་འཕྲང་། གཡས་རུ་ཁྲ་འབྲུག །བྲག་རྒྱ་བོ། །རྟ་སྒོ་གངས་མདུན། མང་མཁར་ལྕགས་འཕྲང་། ཟང་ཟང་ལྷ་བྲག །ཡར་ལྷ་ཤམ་པོ། རྨ་པོམ་རའི་གཡས་ཟུར། མཚལ་གྱི་ཕུག་མོ་ཆེ། ལྷོ་བྲག་མཁར་ཆུ། ལྷོ་ནུབ་ཁ་བྱང་། གོང་གི་དབུ་རྩེ། གསེར་ཐང་ཤ་བ་ཅན། ཚ་བ་རོང་གི་སྙོག །ལྕུམ་ནག་པོའི་བྲག །རྟ་ནག་རྐྱང་ཕུ། སྐྱ་རའི་ཕུ། བྲུང་གི་གཡའ་སིལ། མང་ཡུལ་བྱང་ནམ། སྤ་གྲོ་སྐྱེར་ཆུ། བྲག་གུ་གསང་དམར། ཉན་གྱི་བྲེ་བོ་རི་རྣམས་ལ་སྦས་སོ། །གཏེར་གྱི་ཡང་བློན་ཆེན་པོ་གཅིག་ནི། བོད་ཡུལ་དབུས་ཀྱི་ལྷ་སའི་ཡང་དབེན་ཡེར་པའི་རྫོང་ལ་སྦས་སོ། །གཞན་ཡང་གནམ་མཚོ་ཕྱུག་མོའི་གོང་། ཕ་བོང་རུ་རྩེའི་ཤར། སེང་གེ་ཁ་ཡེལ་ལ་ཡང་གཏེར་མང་དུ་སྦས། རྒྱལ་པོ་དང་བཀའ་བགྲོས་ནས། བསམ་ཡས་དབུས་ཀྱི་ཀ་བ་དང་། ཟུར་བཞིའི་ཀ་བ་ལ་གཏེར་སྒྲོམ་ལྔ་སྦས། རྣམ་པར་སྣང་མཛད་ཀྱི་ཐུགས་ཀར་སྒྲོམ་གཅིག །རྒྱལ་བ་བྱམས་པའི་བྱིན་པ་གཉིས་ལ་སྒྲོམ་རེ་རེ། གཤིན་རྗེ་གཤེད་ཀྱི་ཐུགས་ཀ་དང་། རྟ་མགྲིན་གྱི་ཐུགས་ཀ་ན་ངན་སྔགས་ཐོག་དང་འདྲ་བ་སུམ་བརྒྱ། སྒོའི་ཕྱི་ན་ཁྲ་སྤྱང་དང་མ་ཐེམ་གྱི་འོག་ན་འདྲེ་སྲིན་བུ་དགུའི་སྒྲུབ་པ་རྣམས་སྦས། ཁ་ནོན་དང་རུ་ནོན་གྱི་ལྷ་ཁང་རྣམས་ལའང་གཏེར་ཁ་ལྔ་ལྔ་སྦས། ལྷ་དགུ། རྒྱུད་དགུ། བོན་གྱི་འདུ་གནས་དང་བྲག་རི་རྣམས་ལ་ཡང་གཏེར་ཁ་བརྒྱ་རྩ་སྦས། མཆོད་རྟེན་དམར་པོ། ཕོ་བྲང་བསྭེ་སྒོ་ཅན། ཁྲོམ་པ་གྱང་། གས་ཀྱི་བྱི་བ་མཁར། ལོང་འགྲོ་རྟག་རྫོང་། ཁྲི་འོད་སྟག་རྩེ་ལ་སོགས་སུ་སྦས་སོ། །སྦས་ཁར་གཤེན་པོ་རྣམས་ཀྱིས་གཡུང་དྲུང་གི་བོན་གཉེན་པོ་འདི་ཡང་སྤྱད་དབང་མེད་པར་སྦས་པས་མི་འགྱུར་གསེར་ལྟར་ཤོག །འདུལ་བའི་དུས་ལ་བབ་ཙ་ན། ལས་འཕྲོ་ཅན་དང་འཕྲད་ནས་སེམས་ཅན་ཁ་ལོ་བསྒྱུར་བར་ཤོག །ཅེས་སྨོན་ལམ་བཅས་སྦས་སོ། །མཁས་པ་མི་བཞི་དང་ཁྱུང་པོ་གྱེར་ཟླ་མེད། དྲན་པ་ནམ་མཁའ་ལ་སོགས་པའི་གཤེན་ཆེན་རྫུ་འཕྲུལ་དང་ལྡན་པ་དང་། གཤེན་ཕྲན་རྐང་མགྱོགས་གྲུབ་པ་རྣམས་ཀྱིས། མདོ་ཁམས་སྟོད་སྨད་དུ་སྦས་པར་ཆས་ཏེ། ཏི་སེ་ཤེལ་ཕུག་མན་ཆད་དང་། རྒྱ་ཡུལ་དར་རྩེ་ཡན་ཆད་དུ། གཏེར་ཁ་སུམ་བརྒྱ་དྲུག་ཅུ། གཏེར་ཕྲན་གྲངས་མེད་པ་རྣམས་གཏེར་དུ་སྦས་ཏེ་སྨོན་ལམ་དཀར་ནག་བཏབ། བོན་གཤེན་རྣམས་ཀྱང་ལ་ལ་རྫུ་འཕྲུལ་རྩལ་གྱིས་སོ་སོར་གཤེགས། ལ་ལ་མཁའ་སྤྱོད་ཀྱི་ཞིང་ཁམས་རྣམས་སུ་གཤེགས། ལ་ལ་སྲིད་པའི་ལུགས་དང་བསྟུན་ནས་སྔར་གྱི་བོན་གཤེན་གྱི་ཆས་རྣམས་བསྒྱུར་ཏེ། དབུ་ལ་དོམ་ཞུ་དོམ་ར་རེ་རེ་གོན། སྐུ་ལ་དུགས་པོ་རྩི་བེར་རེ་རེ་མནབས། ཕྱག་ན་ཁ་ཊཱཾ་སྦ་བེར་རེ་རེ་བཟུང་། རྒྱབ་ཏུ་བེ་བུམ་པ་ཏྲ་ཅན་རེ་རེ་ཁུར་ནས་སུམ་པ་གླང་གི་གྱིམ་ཤོད་དུ་གཤེགས་པར་ཆས་སོ། །

གསུམ་པ་དབུ་ཡོག་བྱུང་ཚུལ་ལ་གཉིས། ཞང་ཞུང་སྙན་བརྒྱུད་ལས་བཤད་པ། བྱང་གཏེར་ལས་བཤད་པའོ། །དང་པོ་ནི། ཁྲི་སྲོང་ལྡེའུ་བཙན་གྱིས་ཞང་ཞུང་གི་རྒྱལ་པོ་བཀྲོངས་པས། །ཞང་ཞུང་ཁྲི་སྡེ་ནི་ཡར་ཆད། །སུམ་པའི་སྟོང་སྡེ་ནི་མར་བུད། །བོད་སིལ་བུར་སོང་བའི་དུས་ན། །ཞང་ཞུང་རྒྱལ་པོའི་ཁབ་ཆེན་མ་ཁྱུང་བཟའ་མཚོ་རྒྱལ་མ་བྱ་བས། བོད་རྒྱལ་ལ་སེམས་ཀྱི་བརྣག་པ་སྐྱེས་ཏེ་གྱེར་སྤུངས་སྣང་བཞེར་ལོད་པོ་སྤྱན་དྲངས་ནས་ཞུས་པ། སྐུ་གཤེན་ཆེན་པོ་ལགས། བོད་རྒྱལ་ཁྲི་སྲོང་ལྡེའུ་བཙན་གྱིས་རྗེ་ལིག་མིན་རྒྱལ་ནི་བཀྲོངས། བོན་ཁྲིམས་དར་གྱི་མདུད་པ་ནི་ཞིག ། རྒྱལ་ཁྲིམས་གསེར་གྱི་གཉའ་ཤིང་ནི་ཆག །གཡུང་དྲུང་བོན་གྱི་བསྟན་པ་ནི་བསྣུབས་ཏེ། འདི་ལྟ་བུའི་དུས་བྱུང་བས་ན། འདི་ལ་ཐུགས་ཀྱི་བརྣག་པ་ཞིག་ཅིས་ཀྱང་ཞུ་འཚལ་ཞུས་པས། གྱེར་སྤུངས་ཀྱི་ཞལ་ནས། ང་ལ་སྤུ་ཞེས་བྱ་བ་གསེར་སྲང་གང་ལ་ལོ་གསུམ་དུ་བསྒྲུབ་ན་བོད་རུ་བཞི་བརླག་ནུས་པ་དང་། ཁྱུང་ཞེས་བྱ་བ་སྲང་ཕྱེད་ཟླ་བ་གསུམ་དུ་བསྒྲུབ་ན། ཡར་ལུང་གི་སར་ཁྲི་སྲོང་འཁོར་དང་བཅས་པ་བརླགས་ནུས་པ་དང་། །རྔུབ་བྱ་བ་གསེར་ཞོ་གང་ལ་ཞག་བདུན་དུ་བསྒྲུབས་ནས་འཕངས་ན་རྒྱལ་པོ་ཉིད་སོད་པ་རྣམས་ཡོད་པས་ན་གང་བྱ་གསུངས། ཁྱུང་བཟའ་མཚོ་རྒྱལ་མ་བྱང་སེམས་དང་ལྡན་པས། བོད་ཁམས་པ་རྣམས་ཀྱིས་མ་ལན་ཏེ། རྒྱལ་པོ་ཉིད་ལན་པ་ལགས་པས། རྔུབ་མཛད་པར་ཞུ་ཞུས་པས། གྱེར་སྤུངས་ཆེན་པོས་ད་རོག་གི་མཚོ་གླིང་ལ་དར་དཀར་ཤ་བ་རིའི་གུར་ཕུབ། ཟ་འོག་གི་གདན་ལ་བཞུགས་ནས་གསེར་ཞོ་གང་ལ་ཞག་བདུན་དུ་བསྒྲུབས་ཏེ་གསེར་ནམ་གཅིག་གསུམ་དུ་བཅད་དེ་སུམ་ནམ་གཅིག་སྲོད་ལ་འཕངས་པ་སོག་ཀའི་པུན་པོ་རི་ལ་ཤ་བ་ཡུ་མོ་བདུན་ཉལ་བ་ལ་ཕོག་པས་གཉིས་བསད། ལྔ་རེངས་པས་ད་ལྟ་ཡར་ལུང་ཤ་བ་རེངས་ཞེས་བྱ་བའི་རི་ཡོད་དོ། །སུམ་ནམ་གཅིག་ནམ་གུང་དུ་འཕངས་པ་ཡར་ལུང་ཤམ་པོ་མགུལ་གྱི་མཚོ་ལ་ཕོག་པས། མཚོ་སྐམ་ཀླུ་བྲོས་པས་ད་ལྟ་ཡར་ལུང་མཚོ་སྐམ་བྱ་བ་ཡོད་དོ། །སུམ་ནམ་གཅིག་ཐོ་རངས་སུ་འཕང་པ་མཁར་བྱི་བ་སྟག་རྩེ་ལ་ཕོག་པས་མེ་འབར་ཞིང་། རྒྱལ་པོ་སྙུང་གིས་ཟིན་ཏོ། །དེའི་ཚེ་རྒྱལ་པོ་རིག་པ་ཅན་དེའི་ཞལ་ནས། བོན་སྐྱོང་རྒྱལ་པོ་བཀྲོངས། གཡུང་དྲུང་བོན་གྱི་བསྟན་པ་བསྣུབས་པས། ད་ནང་ཐོ་རངས་ཛྭ་འོང་ལུགས་ཀྱིས་གྱེར་སྤུངས་ཆེན་པོ་ཐུགས་ཁྲོས་པ་ཡིན་པས་སླར་བཏེགས་འཚལ་ཞེས་གསུངས་ནས། གྱེར་སྤུངས་སྣང་བཞེར་ལོད་པོ་གདན་འདྲེན་དུ་རྟ་པ་བརྒྱ་ལ་གསེར་ཕྱེ་མང་དུ་བརྫངས་ཏེ་མངག་པ་དྲ་ཕྱེའི་ལུང་པར་ཕྱིན་ཏེ། ཞང་ཞུང་གི་མི་གཅིག་ལ་གསེར་ཕྱེ་བྱིན་ནས། གུ་རུབ་སྣང་བཞེར་ལོད་པོ་གར་བཞུགས་སོགས་དྲིས་པས་མི་དེ་ན་རེ། གྱེར་སྤུངས་ཆེན་པོ་ཉིད་ད་རོག་གི་དོ་ལ་བཞུགས་མོད། སྐུ་མ་ངེས་ཏེ་ཅིར་ཡང་སྤྲུལ་པས་གང་སྣང་ལ་གསོལ་བ་ཐོབ་ཅིག་དང་ཞལ་བསྟན་པར་འགྱུར་རོ། །ཞེས་ཟེར་རོ། །དེར་མཚོ་ལ་གྲུ་གཟིངས་བཅོས་ཏེ་དོ་ལ་ཕྱིན་པས་ཟ་འོག་གི་གདན་ལ་ཤེལ་གྱི་གནའ་རུ་འོད་འཕྲོ་བ་ཞིག་སྣང་ངོ་། །དེ་གྱེར་སྤུངས་ཡིན་པར་ཤེས་ནས་དེ་ལ་ཕྱག་འཚལ་གསེར་ཕྱེ་ཕུལ་ཏེ་ལོ་རྒྱུས་བསྙད་ནས་གསོལ་བ་བཏབས་པས། ཤེལ་གྱི་གནའ་རུ་དེ་ཉིད་གྱེར་སྤུངས་ཀྱི་སྐུར་བཞེངས་ཏེ་ཞལ་བསྟན་ཏེ་གསུངས་པས། བོན་སྐྱོངས་རྒྱལ་པོ་བཀྲོངས། གཡུང་དྲུང་གི་བོན་བསྣུབས། སེམས་ལ་བརྣག་པ་སྐྱེས་ཀྱང་བོད་ཀྱི་རྒྱལ་པོ་སྐུ་བགྲོངས་ན་བོད་ཁམས་ཕུང་དུ་འགྲོ་བས་རན་ཙམ་བྱས་པ་ཡིན་གསུངས། དེར་བོད་མི་རྣམས་ཀྱིས་བོད་ཀྱི་རྒྱལ་པོ་སྙུང་ལ་འབངས་སྡུག །བོན་དང་གཤེན་གྱི་བཀའ་ཆད་དེ་ལྟར་བྱུང་བ་ལགས། དེ་རྗེའི་བླ་མཆོད་དུ་གདན་འདྲེན་པ་ལགས་པས་གཤེགས་འཚལ་ཞེས་ཞུས་པས། འོ་ན་ང་ལ་ཆད་གསུམ་དགོས་ཏེ། ཞང་ཞུང་རྒྱལ་པོའི་སྐུ་ཚབ་ཏུ་གསེར་གྱི་མཆོད་རྟེན་ཞིག་བཞེངས་པ་དང་། གུ་རིབ་ཀྱི་མི་སྡེ་ལ་ཡུལ་ཡར་ལུང་སོག་ཁ་བྱིན་ནས་བླ་དང་བློན་གྱི་ཁྲལ་མེད་པ་དང་། ངས་སྤྱོད་པའི་ཞང་ཞུང་གི་བོན་སྡེ་སུམ་བརྒྱ་དྲུག་ཅུ་དེ་མི་བསྣུབ་པར་བཞག་པའི་ཆེད་གསུམ་དགོས་གསུངས་པས། དེ་དབང་བློན་གསུམ་གྱིས་ཁས་བླངས་ནས་གདན་དྲངས་སོ། །བོད་ཀྱི་རྗེ་བློན་འབངས་རྣམས་ཀྱིས་ཕྱག་བྱས་ཏེ་ཅི་གསུངས་ཉན་ནོ་ཞུས་པས། དེར་གྱེར་སྤུངས་ཀྱིས་གསང་ཐིས་ཀྱིས་སྔགས་མཛད་པས། རྒྱལ་པོའི་སྐུ་ལས་གསེར་རྟ་རྔ་ལྟ་བུ་མང་པོ་ཐོན་ནས་རྒྱལ་པོའི་བསྙུན་པ་དྭངས་སོ། །འབངས་རྣམས་ཀྱང་སྡུག་བསྔལ་ལས་གྲོལ་བར་མཛད་དོ། །ཞེས་སོ། །

གཉིས་པ་བྱང་གཏེར་ལས་བཤད་པ་ནི། དེ་ལྟར་བོན་བསྣུབས་ནས་ཆོས་སྤྱོད་པའི་བན་བཙུན་རྣམས་ཀྱང་རེ་ཞིག་ནས་སྤྱོད་པ་འཆལ་ནས་སྒྲུབ་པའི་ཕྱག་རྒྱ་མར་སྙད་བཏགས་ནས་འབངས་ཀྱི་ཆུང་མ་དང་བུ་སྲིང་བསླད། ཚོགས་ལ་སྙད་བཏགས་ནས་མི་རོ་ཟས་སུ་ཟོས། དམ་རྫས་ལ་སྙད་བཏགས་ནས་མི་གཙང་བ་སྣ་ཚོགས་ལ་འབྱོལ་ཉོག་ཏུ་སྤྱད་པས། རྗེའི་མགུར་ལྷ་རྣམས་ཐུགས་འཁྲུགས་ཏེ་ཡར་ལྷ་ཤམ་པོའི་ཞལ་ནུབ་ཏུ་གཟིགས། ཐང་ལྷ་ཡར་བཞུར་བྱང་དུ་གཟིགས། རྨ་པོམ་རས་ཤར་དུ་གཟིགས། ལྡོང་ལྷ་དགུང་གྲགས་ལྷོ་རུ་གཟིགས། གཙང་རིགས་ཀྱི་ལྷ་རྣམས་དགུང་དུ་ཡར།  ཡུལ་ལྷ་དང་ཡུལ་སྨན་རྣམས་གཞན་དུ་བྲོས། ལྷ་རྣམས་མནོལ་ཏེ། ཤུལ་དུ་རྒྱ་གར་གྱི་དམ་འགོང་ཞུགས། བར་དེར་ཆོས་པ་རྣམས་ཀྱིས་འདུར་ལུང་མེད་དུ་བྱས་པས་མི་ཤི་ཚད་འདྲེ་རུ་སོང་བ་དང་བསྡོང་ནས་བོད་དུ་མི་ལ་ནད་རིམས། ཕྱུགས་ལ་གོད་ཁ་སྣ་ཚོགས་བྱུང་། གནམ་ལས་ཆར་པ་མ་བབ། སྡོང་གི་བོན་པོ་སྔགས་པ་གཏེར་བཅུག་བྱ་བས་ཐོག་སྨད་བཅོ་བརྒྱད་ཕབ་པས། དཀར་ཆུང་གི་གཙུག་ལག་ཁང་ཐོག་གིས་བཤིག །རྒྱལ་པོ་ཡང་སྙུང་གིས་ཟིན། བན་དེ་རྣམས་ཀྱིས་ཚེ་ཆོག་བྱས་པས་ཀྱང་མ་ཕན་ནོ། །དུས་དེར་མོ་བཏབ་ཕྱ་བླན་པས། བོན་པོ་སྤྱུགས་ནས་བོན་བསྣུབས་པས་ལན། ད་སླར་སྤྱན་དྲངས་ནས་རྗེའི་མགུར་ལྷ་གསོལ། དྲན་པ་ནམ་མཁའ་ནན་བན་ནས་བཏོན་ན་ཕན་ཟེར་རོ། །དེའི་ཚེ་བྲག་མཁར་བ་ཅན་ན་ཅོ་ཟ་བོན་མོ་གཙིགས་འོག་ན་ཆུད་ནས་ཡོད་པ་ལ་ཞུས་པས། བདག་གིས་སྤྱན་འདྲོང་གསུངས་པས། ལ་ལ་ན་རེ་བོན་གཤེན་རྣམས་བྱང་མྱ་ངམས་སུ་ཤི་ནས་མེད་ཟེར། ཅོ་ཟ་ན་རེ། གཤེན་པོ་རྣམས་བྱང་སྤང་གོང་གི་ཁྱིམ་ན་བྲག་སྲིན་མིག་དམར་འཁོལ་པོ་བྱས། རི་དྭགས་སྤུ་སྡུག་གི་འོ་མ་འཇོ་ཡིན་ཡོད་ཟེར་རོ། །འོ་ན་ཅོ་ལྕམ་བཞུད་ལ་བོན་གཤེན་རྣམས་ཉིད་ཀྱིས་སྤྱན་དྲངས་འཚལ་ཞུས་ཏེ་གསེར་དངུལ་བྱ་བོ་གང་ཕུལ་བས། བོན་མོས་དྲེའུ་འཕར་མ་དགུ་རྐང་ཞིག་བཅིབས་ནས་ལྡོང་ལྷ་གསོལ་གྱིན་བྱོན་པས་གཤེན་པོ་རྣམས་དང་མཇལ་ཏེ། བོད་དུ་མི་བདེ་བ་སྣ་ཚོགས་བྱུང་ནས་གཤེན་པོ་རྣམས་སྤྱན་འདྲེན་དུ་མཆིས་པས་གཤེགས་འཚལ་ཞུས་པས་མེ་ཉག་ལྕེ་ཙ་མཁར་བུ་ན་རེ། བོན་ལ་འགྲོ་དོན་ལས་མེད། སེམས་ཅན་ལ་སྙིང་རྗེ་བས་འགྲོ་དགོས་གསུངས་ནས་གཤེན་པོ་རྣམས་བྱོན་ནོ། །དེའི་ཚེ་བསམ་ཡས་ཀྱི་ཕྱི་མཐར་ཕེབས་ཏེ་མཆོད་རྟེན་བཞི་གཟིགས་ནས་གཅོ་གཤེན་ཕྱག་དཀར་གྱིས་འདི་ཉིད་ཅི་ལགས་གསུངས་པ་ལ། འདི་མེ་བཙའི་མཆོད་རྟེན་ཆེན་པོ་བཞི་ལགས། བསྐོར་བ་བྱས་ན་སྒྲིབ་པ་དག་ཟེར། འདུས་བྱས་ཀྱི་མཆོད་རྟེན་ལ་ཡ་མཚན་མི་བརྩི་གསུངས་ནས་ཕྱག་རྒྱ་བར་སྣང་ལ་བསྒྱུར་བས་བདུད་འདུལ་སྒྲ་སྒྲོགས་གཡུང་དྲུང་བརྩེགས་པའི་མཆོད་རྟེན་ཞིག་བར་སྣང་ལ་ཀུན་གྱི་མཐོང་ཡུལ་དུ་བཀྲ་ལམ་མེར་བྱུང་སྟེ། དེ་ལས་འོད་འཕྲོས་པ་ལྷ་སའི་བྲག་ལ་བབས་པས་ད་ལྟ་རང་བྱུང་ཤེལ་གྱི་མཆོད་རྟེན་དུ་གྲགས་པ་དེའོ། །དེ་ནས་སྒོ་ནང་དུ་བྱོན་པས་ལྡེར་སོ་ཆེན་པོ་ཞིག་གདའ་བ་འདི་ཅི་ལགས་གསུངས་པས། འདི་སྒོ་སྲུང་ཁྲོ་བོ་ཆེན་པོ་མ་ཧཱ་ཀ་ལ་བྱ་བ་ཡིན་འདི་ལ་ཕྱག་བྱས་ན་བར་ཆོད་སེལ་ཟེར། ཁུ་བོན་མཐོང་གྲགས་ན་རེ། སྣང་སྲིད་སྐུ་དང་ཞིང་ཁམས་ལ། སྒོ་སྲུང་ཁྲོ་བོས་ཅི་ཞིག་བསྲུངས། གསུངས་ནས་སེ་གོལ་བཏབས་པས་ལྡེར་སོ་རྡུལ་དུ་ཞིག་གོ །དེས་ན་ད་ལྟ་ཡང་སྒོ་སྲུང་མེད་པའི་དོན་དེ་ཡིན་ནོ། །དེ་ནས་དབུ་རྩེར་བྱོན་ནས་འདག་སྐུ་རྣམས་ལ་རྣམ་སྣང་གཙོ་འཁོར་ལ་གཟིགས་ནས་འདི་དག་ཅི་ལགས་གསུངས་པས་དབུས་ཀྱི་རྣམ་སྣང་དང་བྱང་ཆུབ་སེམས་བརྒྱད་ལགས། འདི་དག་ལ་ཕྱག་མཆོད་བྱས་ན་མཆོག་ཐུན་མོང་གི་དངོས་གྲུབ་ཐོབ་པར་འགྱུར་ཟེར་བ་ལ། སུམ་པ་མུ་ཅོ་ན་རེ། འདུས་བྱས་ཀྱི་གཟུགས་བརྙན་ལ་མཆོག་ཐུན་མི་རེ་གསུངས་ནས་བྲང་ཤག་གིས་སློག་ནས་བསྟན་པས་ཐུགས་ཀ་ན་ཡི་དམ་ཡབ་ཡུམ་འཁྲིལ་སྦྱོར་དུ་བཞུགས་པ་ལམ་མེར་གདའ་འོ། །བན་བློན་ཀུན་ཀྱང་ངོ་མཚར་རོ། །དེ་ནས་ཕོ་བྲང་དུ་བྱོན་ཏེ་རྒྱལ་པོ་དང་ཞེ་ས་རྩེ་སྤྲོད་དུ་མཛད་དོ། །དེ་ནས་བོན་པོས་དང་པོར་རྒྱལ་འགོང་གི་ཁ་གནོན་དུ་གསས་ཁང་ཞིག་བཞེངས་དགོས་གསུངས་ནས་བེ་དཀར་གླིང་དུ་གསས་ཁང་ཞིག་བཞེངས། མཆོད་རྟེན་ནག་པོ་བོན་ལུགས་སུ་བཞེངས་སོ། །དེས་ནད་ཀྱི་བསྐལ་པ་ཆད་ནས་སྡུག་བསྔལ་བདེ་བ་ལ་བཀོད་དོ། །ད་ལྟ་ཡང་མཆོད་རྟེན་དེས་གདོན་ཐུབ་པ་དེ་ཙུག་ཡིན་ནོ། །དྲན་པ་ནམ་མཁའ་ནན་བན་ནས་བཏོན་ཏེ། རྗེ་ལ་ཚེ་དབང་བསྐུར་བས་བསྙུང་པ་དྭངས་སོ། །

དེར་བོན་པོ་རྣམས་ལ་ཡུལ་གསུམ་ཕུལ་བ་ནི། སྟོད་དུ་འོ་མོ་ལུང་། སྨད་དུ་ཀོང་ཡུལ་བྲེ་སྣ། བར་དུ་ཡར་འབྲོག་ཐུན་གསུམ་མོ། །སྟོད་ནས་འབངས་གསུམ་ཕུལ་བ་ནི། སོ་དང་སོ་ངན་ཀློ་འོ་གསུམ་མོ། །དབུས་ནས་འབངས་གསུམ་ཕུལ་བ་ནི། ཟེ་དང་སློང་དང་ཀོང་དང་གསུམ་མོ། །ལྷ་སའི་ཐང་གསུམ་ནི་ལྷ་གསོལ་སར་ཕུལ། ཡར་ལུང་སོ་ཀ་ནི་བཞུགས་པའི་གནས་སུ་ཕུལ་ལ། དེའི་ཚེ་རྗེའི་ཞལ་ནས། བོན་ཆོས་གཉིས་སྔ་མར་ཐང་རེ་བསྣུབས་ཏེ། ད་ལྟ་སྤྱན་དྲངས་པས་སྔར་གྱི་བོན་གཏེར་ཐོན་ལ་བོན་ཆོས་ལྷན་མར་སྤྱད་འཚལ་གསུངས་ཏེ། བོན་ཆོས་གཉིས་མཉམ་དུ་སྤྱོད་པའི་ཐ་ཚིག་བགོས་པས་ལོ་གསུམ་དུ་དེ་ཀ་ལྟར་གནས་སོ། །དེ་ནས་ཡང་བན་བློན་གྱིས་ཕྲ་མ་བྱས་པས་རྒྱལ་པོས་ཆད་གསོལ་ཏེ་ཆོས་ལ་སྤྱད་ཅིང་བོན་ལ་མ་སྤྱད་ཀྱང་བོན་གཏན་མེད་དུ་མ་བསྣུབས་པས་ད་ལྟར་བོད་གངས་ཅན་འདིར། བོན་གྱི་བསྟན་པ་བཞུགས་པའི་གཏན་ཚིགས་ཀྱང་དེའོ། །ཁྲི་སྲོང་ལྡེའུ་བཙན་ལ་ཁབ་གསུམ་ཡོད་དེ། །རྒྱ་བཟའ་ཀོང་ཅུ། ཚེ་སྤུངས་བཟའ་དམར་རྒྱན། ཆུན་མ་འབྲོམ་བཟའ་དཀར་མོ་དང་གསུམ། འབྲོམ་བཟའ་དང་རྒྱ་བཟའ་གཉིས་ལ་སྲས་མེད་ཀྱང་ཆོས་ལ་དཀར་བས་མངའ་ཐང་ཆེ། རྒྱ་བཟའ་ལ་ཕོ་ཡངས་བཟའ་དང་གྱིམ་ཤམ་བཟའ་སོགས་མིང་ཐ་དད་སྣང་། ཚེ་སྤུངས་བཟའ་ནི་སྲས་གསུམ་གྱི་མ་ཡིན་ཀྱང་བོན་ལ་དཀར་བས་རྒྱལ་པོས་ཐབས་ཀྱིས་སྤངས་ཏེ་མངའ་ཐང་ཆུང་། བན་དེ་རྣམས་ཀྱིས་ཀྱང་ཚེ་སྤུངས་བཟའ་ལ་སྨོད་པའི་ཐབས་མང་པོ་བཤད་པ་སྣང་ངོ་། །དེ་ལ་སྲས་གསུམ་ནི་ཆེ་བ་མུ་ཏིག་བཙན་པོ། འབྲིང་མུ་ནེ་བཙན་པོ། ཆུང་བ་མུ་ཐུག་བཙན་པོའོ། །མུ་ནེ་བཙན་པོ་ཡབ་ཀྱི་རྒྱལ་སར་བཏོན་ནས། བསམ་ཡས་སུ་མཆོད་པ་ཆེན་པོ་གཞི་བཙུག །བོད་འབངས་ཀྱི་ཕྱུག་དབུལ་ལོ་གསུམ་སྙོམས། ཆབ་སྲིད་ལོ་གཅིག་དང་ཟླ་བ་བདུན་དུ་མཛད་དེ་བཅུ་བདུན་པ་ལ་ཡུམ་གྱིས་དུག་བཏང་སྟེ་འདས་སོ། །དེ་བན་དེས་འདུར་བས་བླ་མ་ཁུག་སྟེ། མི་རྣམས་ཀྱིས་ཁོང་དུ་ཞུགས་ནས་བློ་བརྡོལ་གྱི་གཏམ་སྨྲ་བར་བྱེད་ལ། བན་དེ་ལ་འདུར་ཕུགས་མེད་པས་བོན་ལ་དཔེ་བླངས་པ་བོད་འབངས་རྣམས་ཀྱིས་ཤེས་ནས་གཟོད་ཡིད་མ་ཆེས་སོ། །དེར་དྲན་པ་ནམ་མཁས་རྣམ་ཤེས་བཀུག་ཐུགས་ཕབ་པས། རྗེ་ཁྲི་སྲོང་ཡང་བོན་ལ་ཐུགས་ཆེས་ནས་གཤིན་འདུར་གྱི་བོན་མེད་ན་གཤིན་པོ་གནས་ནས་མི་འདྲོང་བར་འདུག་གསུངས། བོན་མགོ་གཡོ་བ་ལ་འདུར་བོན་སྔའོ། །ད་ལྟར་ཡང་རྒྱལ་པོ་མུ་ནེའི་ལྷེ་འདུར་བྱ་བའི་བོན་ཡོད་དོ། །དེའང་སྒྲགས་བྱང་ལས། བོན་ལ་དགྱེས་པའི་ལྷ་སྲས་གཙང་དུ་སྤྱུགས། །ཞེས་པས། སྲས་མུ་ཏིག་དང་མུ་ནེ་གཉིས་བཀྲོངས་པས་རྒྱུད་ཆད་ནས། ཡབ་ཁྲི་སྲོང་དགུང་དུ་གཤེགས་ནས་སྲས་མུ་ཐུག་སྤ་གྲོ་ནས་སྤྱན་དྲངས་ཏེ་རྒྱལ་སར་བཏོན། དེ་དུས་ལྷ་སྲས་བོན་འབངས་ལ་ཐུགས་ཆད་ནས་ཡབ་ཀྱི་དཀོར་མཛོད་ནས་བོན་སྡེ་མང་པོ་དང་སྨན་དཔྱད་དང་བཟོ་ཁྱད་པར་ཅན་རྣམས་བསྣམས་ནས་ཁྱུང་པོ་གྱེར་ཟླ་མེད་དང་གཉིས་ཀྱིས་སྤ་གྲོ་ཕུག་གཅལ་དུ་གཏེར་དུ་སྦས། དབལ་ཕུར་གྱི་རྒྱུད་ཆ་ལག་ཀུན་ཀྱང་རྗེ་མུ་ཐུག་དང་ཁྱུང་པོ་གྱེར་ཟླ་མེད་གཉིས་ཀྱིས་གཏེར་སྲུང་དྲུག་ལ་གཏད་ནས་སྤ་གྲོ་ཕུག་གཅལ་དུ་སྦས་པར་བཤད་དོ། །དེར་རྒྱལ་པོ་ཡང་སྐུ་ཚེ་ཐུང་སྟེ་ལྔ་བཅུ་རྩ་དགུ་པ་ལ་གཤེགས་སོ། །ཞེས་བྱང་གཏེར་དང་རྣམ་འབྱེད་གཉིས་མཐུན་པར་བཤད་དོ། །ཁ་ཅིག་གིས་འབྲོམ་བཟའ་དཀར་མོ་རྗེའི་ཐུགས་ལ་བཏགས་པས་བཙུན་མོ་ཨུན་ཆུང་དང་དམར་རྒྱན་གཉིས་མ་དགའ་ནས་དུག་བཏང་བས་མངའ་བདག་སུམ་ཅུ་རྩ་དྲུག་པ་ལ་བགྲོངས་སོ། །ཞེས་བཤད་པའང་སྣང་ངོ་། །མུ་ཐུག་ལ་སྲས་གསུམ་ལས་དར་མ་རལ་པ་ཅན་སྐུ་བསོད་ཆེ་སྟེ་འཛམ་གླིང་སུམ་གཉིས་མངའ་འོག་ཏུ་བཅུག་ཅེས་པའི་གྲགས་པ་ཐོབ། དགུང་ལོ་བཅོ་བརྒྱད་ལོན་པ་ལ་འོན་འཇང་རྡོའི་ཕོ་བྲང་དགུ་ཐོག་བརྩེགས། ཁ་ཆེ་ཛི་ན་མི་ཏྲ་སྤྱན་དྲངས་ནས། སྔར་བསྒྱུར་བའི་ཆོས་རྣམས་སྐད་གསར་བཅད་ཀྱིས་གཏན་ལ་ཕབ་ཅིང་། དཀའ་སྤྱད་རྣམ་པ་གསུམ་མཛད་དེ། སྡེ་པ་བྱེ་བྲག་ཏུ་གཞི་ཐམས་ཅད་ཡོད་པར་སྨྲ་བའི་འདུལ་བ་ལས། གཞན་དང་གསང་སྔགས་རྣམས་མ་བསྒྱུར་ཞིག་གི་བཀས་བཅད། ཐ་ན་བྲེ་དང་སྲང་དང་ཞྭ་ལ་སོགས་ཀྱང་རྒྱ་གར་དང་མཐུན་པར་བཅོས། རབ་ཏུ་བྱུང་བ་རེ་རེ་ལ་འབངས་མི་ཁྱིམ་བདུན་བདུན་ཕུལ་ཞིང་དབུའི་ཐོད་གདན་དུ་བཏིང་ནས་ཞབས་སྤྱི་བོར་ལེན་ནོ། །དེའི་སྐུ་རིང་ལ་ཆོས་ཤིན་ཏུ་དར་སོ་ཆེ། །སྐུ་སྲུང་ནི་བོན་པོ་ཁྱུང་པོ་སྟག་སྒྲ་དུན་གཙུག་དང་། ཞང་ཞུང་བོན་པོ་དུན་ཏང་རྒྱལ་བ་གཉིས་ཀྱིས་མཛད། མཐུ་རྟགས་སུ་འགྲན་གྱི་ཆུ་མིག་གྱེན་དུ་དྲངས་པ་དང་། འགྲན་གྱི་རི་བོ་ལ་རྔ་བསྒྲིལ་བའི་རྔའི་མཆོངས་པ་རེ་རེའི་ཤུལ་དུ་ཤིང་ཤུག་པ་རེ་རེ་ལྡེམ་ལྡེམ་སྐྱེས། གཤང་བྲག་ལ་བརྡབ་པས་ཆུ་མིག་གཙང་མ་བདུན་བརྡོལ་བས། ལྷ་སྲས་ཀྱི་ཞལ་ནས། དེའི་མངའ་འོག་འདུས་ཚད་ཀྱིས་བོན་པོའི་སྐུ་ལ་མི་བསྡོ་བ་དང་། རྔ་ཐོགས་ཀྱི་དཀོར་ལ་མ་འབགས་ཤིག་པར་བཀའ་སྩལ། ཆལ་དང་གཙིགས་ནི་ཡབ་མྱེས་གོང་མས་གནང་བ་ལ་བརྟེན་ནོ། །ལྷ་སྲས་དར་མའི་སྐུ་སྲུང་ནི། མེ་ཉག་གི་བོན་པོ་རྒྱལ་སུམ་དཔལ་ལེགས་དང་། སེ་བོན་ཡེ་ཤེས་དཔལ་གྱིས་བསྲུངས། མཐུ་རྟགས་སུ་ཁམས་སའི་མི་མོས་སྨྲ་བ། མི་མིན་དངོས་སུ་བཀུག་པ་སོགས་བསམ་ལས་འདས་པར་གྲུབ། ཁྲི་དར་མ་འོད་སྲུང་དང་། ཁྲི་ལྡེ་ཡུམ་བརྟན་གཉིས་ཀྱི་སྐུ་རིང་ལ། སོ་ཁྲི་ཐོག་རྒྱལ་བ། ཉང་བོན་རྡོ་རྗེ་མཁར། གཡག་རྒོད་མེ་བཙན། བྷེ་ཤོད་ཀྲམ་བཞིས་སྐུ་བསྲུངས། སོ་ཁྲི་ཐོག་རྒྱལ་བས་རི་རབ་གཡོ་ཞིང་འགུལ་བ་དང་མཚོ་ཆེན་པོ་སྐམ་པ་དང་། ཉང་བོན་གྱིས་ནམ་མཁའ་ལ་འཕུར་བ་དང་། གཡག་རྒོད་མེ་བཙན་གྱིས་སྟག་དང་སྤྱང་ཀུར་སྤྲུལ་ནས་དྲོ་བར་གཅིག་གིས་ཞུང་ཞུང་གི་ཡུལ་ནས་ཛྭ་སྔགས་བླངས་པ་དང་། བྷེ་ཤོད་ཀྲམ་ཀྱིས་སྤ་ཁུག་གནམ་དུ་བསྐྱུར་བས། གནམ་ཐེལ་ནག་པོས་སྐད་ངན་ཙེ་རེ་རེ་བཏོན་པ་སོགས་གྲུབ་རྟགས་ཡ་མཚན་པ་དུ་མ་མངའ། ལྷ་སྲས་དཔལ་འཁོར་བཙན་གྱི་སྐུ་རིང་ལ། ཕ་བ་བཙན་ལེགས་ཀྱིས་སྐུ་གཤེན་དང་བློན་པོ་གཉིས་ཀ་བྱས། བཀྲ་ཤིས་བརྩེགས་པ་དཔལ་གྱི་སྐུ་རིང་ལ་ཟས་དཀར་ཆོས་ཉིད་ཀྱིས་སྐུ་སྲུང་མཛད་དོ། །དེ་དག་ནི་བཀའ་འབུམ་ལ་སོགས་ནས་བཏུས་ཏེ་བཀོད་པའོ། །འདི་མན་ཆད་ནས་རྒྱལ་ས་འབངས་ལ་ཤོར་བས། རྗེའི་གདུང་རྒྱུད་མཐའ་ལ་འཁྱར་ཏེ། བོད་ཁམས་སིལ་བུ་སོང་ངོ་། །འོན་ཀྱང་འདི་མན་ཆད་དུ་ཡང་རྒྱལ་པོའི་གདུང་རྒྱུད་གར་ཡོད་དུ་ཡང་། སྐུ་སྲུང་གི་བོན་པོ་སྲོལ་ཁ་མི་ཆད་ཙམ་རེ་ཡོད་པར་བཤད་པའི་ལོ་རྒྱུས་མང་དུ་སྣང་ཡང་གཙིགས་སུ་མི་ཆེ་བས་མ་དྲངས་སོ། དིང་སང་ཀོང་པོ་རོང་ལ་སོགས་སུ་བོད་ཀྱི་རྒྱལ་རྒྱུད་ཁ་ཅིག་གྲོང་སྤྲང་དུ་བྱེད་པ་ཡོད་པར་བཤད་པའང་འདུག་གོ །གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་བཤད་རིན་པོ་ཆེའི་མཛོད་ལས། བོད་ཁ་བ་ཅན་དུ་སངས་རྒྱས་གཡུང་དྲུང་བོན་གྱི་བསྟན་པ་རིན་པོ་ཆེ་བར་དུ་དར་ནུབ་བྱུང་ཚུལ་མདོ་ཙམ་བཤད་པའི་སྐབས་ཏེ་རབ་བྱེད་དྲུག་པའོ།། །།

རབ་བྱེད་བདུན་པ།

རབ་བྱེད་བདུན་པ། བཀའ་གཏེར་གྱི་བསྟན་པ་ཕྱིས་སུ་དར་ཚུལ་དང་བསྟན་པའི་གནས་ཚད་དང་བཅས་པ་བསྟན་པ།

དེ་ལྟར་བོད་གངས་ཅན་གྱི་ཞིང་དུ་གཡུང་དྲུང་བོན་གྱི་བསྟན་པ་རིན་པོ་ཆེ་བར་དུ་དར་ནུབ་དང་གཏེར་དུ་སྦས་ཚུལ་བཤད་ནས། སླར་ཡང་རྫོགས་པའི་སངས་རྒྱས་དང་རིག་འཛིན་རྣམས་ཀྱི་སྨོན་ལམ་གྱི་མཐུས་བོད་ཀྱི་གདུལ་བྱ་རྣམས་འདུལ་བའི་དུས་ལ་བབ་ནས། བཀའ་གཏེར་སྙན་བརྒྱུད་ཀྱི་བོན་རྣམས་རིག་འཛིན་རྣམས་ཀྱི་སྤྲུལ་པ་མང་པོས་བསྟན་པ་སྤེལ་ཞིང་གཡུང་དྲུང་གི་བོན་གཏེར་དུ་བཞུགས་པ་རྣམས་སྟོད་སྨད་ཀྱི་གཏེར་གནས་སོ་སོ་ནས་གདན་དྲངས་ཏེ་བསྟན་པ་ཕྱིས་སུ་དར་ཚུལ་བཤད་པ་ལ་གཉིས། བཀའ་མ་དང་། གཏེར་མའི་ལོ་རྒྱུས་སོ། །དང་པོ་ལ་གཉིས། མཚན་ཉིད་པ་དང་། དེར་གཏོགས་པའོ། །དང་པོ་ལ་གཉིས། འདུལ་བ་དང་། སྔགས་སེམས་སོ། །དང་པོ་ནི། རྒྱལ་པོ་ལག་ངན་གྱི་སྲས་ལྷ་ཐུ་ཁྲ་ཐང་བྱ་བ་ལ་རྒྱ་སྤུན་མང་གི་ཆད་པ་ཕོག་ཏེ། སོག་པོའི་ཡུལ་དུ་སྤྱུགས་ནས་སོག་པོ་སྟོང་དཔོན་དཔལ་འབར་བྱ་བའི་རྟ་འཚོས་ཏེ་ཡོད་པ། དེ་མེ་ཉག་གི་རྒྱལ་པོ་རབ་རྩེ་འདུས་ཀྱིས་བསླུས་ནས་རྟ་རྫིར་བཅུག །སོག་པོའི་ཡུལ་ནས་སྤྲེའུ་སླག་པ་ཞིག་གོན་ནས་འོང་བས་མིང་སོག་པོ་སྤྲེའུ་སླག་ཅན་དུ་བཏགས། དེས་རྨ་རི་དེལ་གསུམ་དུ་རྟ་འཚོར་ཕྱིན་པས། བྲག་དཀར་རྩེ་འདུས་ཀྱི་ཕུག་པ་སྒོ་ནག་ལ་ཕུག་དཀར་བ་ཞིག་ཏུ་ཕྱིན་པས་ནང་དུ་ན་བཟའ་རབ་བྱུང་གི་ཆ་བྱད་ལ། དབུ་སྐྲ་ས་ལ་འཁྱིལ་པ་ཞིག་འདུག །དེ་མཇལ་བ་ཙམ་གྱིས་ལས་སད་ནས་དགའ་སྤྲོ་སྐྱེས་ཏེ་ཕྱག་འཚལ་ནས། སྐྱེས་བུ་ཆེན་པོ་(མུ་ཟི་གསལ་བཟང་། མཆན།)དགོངས་པ་གློད་པར་ཞུ། ཞུས་པས། ཅི་ཡང་མི་གསུངས། སང་ནངས་པར་ཡང་ཕྱིན་ནས་དེ་སྐད་ཞུས་པས་སྤྱན་གྱི་རྫི་མ་འགུལ་ཙམ། ཡང་དེའི་ཕྱི་ཉིན་ན་ཞུས་པས་ཞལ་གྱི་དཀྱིལ་འཁོར་འགུལ་ཙམ། དེའི་ཕྱི་ཉིན་ཞུས་པས་དགོངས་པ་ལས་བཞེངས་ཏེ་ཞལ་ནས། ཀྱཻ་མ་དུས་ལ་བར་ཆོད་ཁྱོད། །མིའམ་མི་མིན་ཅིའི་རྐྱེན་གསུངས། །རྟ་རྫི་ན་རེ། བདག་དམན་པའི་ལུས་ཅན། སྡུག་པའི་བློ་ཅན། གཞན་གྱིས་བདག་བྱས་པ་ཞིག་ལགས་ཞུས་པས། འོ་ན་ཁྱོད་ཀྱིས་བསྟན་པའི་ས་བོན་ནུས་སམ་གསུངས་བདག་ཀྱང་ཁྱེད་ཀྱི་རྗེས་སུ་ཞུ་བྱས་པས། ས་བོན་ནུས་ན་གེགས་མི་བརྩི་གསུངས་ནས། རྟ་རྫིས་དྲང་སྲོང་ཅིག་རྫོགས་སུ་མཛད་དེ། ཚུལ་མིང་ཁྲི་འབར་ཚུལ་ཁྲིམས་སུ་བཏགས་སོ། །དེ་ཡང་སློབ་དཔོན་མུ་ཟི་གསལ་བཟང་ནི་གདུང་སོབ་མུ་ཆོའི་སྤྲུལ་པ་ཡིན་ཏེ། སྲིད་རྒྱུད་ལས། །མུ་ཆོའི་ཐུགས་ཀྱི་སྤྲུལ་པ་ནི། །མི་ཟི་གསལ་བཟང་བྱ་བ་འབྱུང་། །མི་རྟག་སྒྱུ་མར་རྟོགས་ནས་ཀྱང་། འདན་མའི་བྲག་ལ་འགོག་པར་འཇུག །ཞེས་སོ། །རྟ་རྫི་ནི་གཡུང་དྲུང་གཙུག་གཤེན་རྒྱལ་བའི་སྤྲུལ་པ་སྟེ། དེ་ཉིད་ལས། གཙུག་གཤེན་རྒྱལ་བའི་སྤྲུལ་པ་ནི། །འཁོར་བའི་འདུ་འཛི་སྤངས་པ་ཡི། །སོག་པོ་ཁྲིམས་འབར་ཚུལ་ཁྲིམས་མཚན། །ཞེས་སོ། །དེའི་སློབ་བུ་འདན་མ་མུ་འབར་གྱི་སྲས། འདན་མ་རིན་བཟུང་ངམ་གཡག་སླག་ཅན་དུ་གྲགས་པ། ཚུལ་མིང་རྒྱལ་བ་གཙུག་ཕུད་དེ། སྔ་མ་ལས། །དྲང་སྲོང་རྒྱལ་བའི་སྤྲུལ་པ་ནི། །འདན་མ་རྒྱལ་བ་གཙུག་ཕུད་དོ། །ཞེས་སོ། །དེའི་སློབ་བུ་གྲུམ་བོན་དབལ་འབར་གྱི་སྲས་གྲུམ་བུ་ཤིང་སླག་ཅན། ཚུལ་མིང་ཚུལ་ཁྲིམས་གཙུག་ཕུད་དེ་གཙུག་སྲས་རྨ་བོའི་སྤྲུལ་པར་གསུངས་སོ། །དེའི་སློབ་བུ་ནི་གཟི་ཁྲོམ་འབར་གྱི་བུ་ཡ་ཟི་བོན་སྟོན། ཚུལ་མིང་ཤེས་རབ་ཚུལ་ཁྲིམས་ཏེ། བླ་མུ་ཐུར་དགོངས་པ་རབ་གསལ་ཞེས་ཀྱང་ཟེར། དམུ་ཙ་ཏྲ་ཧེའི་སྤྲུལ་པ་ནི། དྲང་སྲོང་ལུས་ལ་མཁྱེན་པ་ཅན། ཡ་ཟི་བོན་སྟོན་ཞེས་ཀྱང་བྱ། བར་དུ་མུ་ཐུར་དགོངས་པ་གསལ། ཚུལ་མིང་ཤེས་རབ་ཚུལ་ཁྲིམས་མཚན། སུམ་སྣང་རྨ་ཡི་བྲག་ལ་འབྱུང། ཞེས་སྲིད་རྒྱུད་ལས་སོ། །དེའི་སློབ་བུ་གཉོས་ཨ་རིན་བྱ་བས་དཀའ་བ་སྤྱད་ནས་གཙང་ནས་མདོ་སྨད་དུ་ཕྱིན་པ། མུ་ཐུར་དགོངས་པ་རབ་གསལ་དང་མཇལ་ནས་རབ་བྱུང་མཛད་པའི་ཚུལ་མིང་རིན་ཆེན་རྒྱལ་མཚན་ཏེ་ཁྲི་སྡེ་འོད་པོའི་སྤྲུལ་པ་ཡིན། བླ་ཆེན་དགོངས་པ་རབ་གསལ་ལ་ཆོས་པའི་སློབ་བུ་མང་པོ་བྱུང་སྟེ། དེ་ཡང་རྒྱལ་པོ་གླང་དར་གྱིས་ཆོས་བསྣུབས་ནས་བན་དེའི་རབ་བྱུང་ལ་ལ་བསད། ལ་ལ་ཁྱི་ར་བའམ་རྔོན་པ་བཅོལ། ལ་ལ་སྤྱུགས་ཏེ་ཆོས་སྒྲ་མི་གྲགས་པ་ལོ་བརྒྱད་ཅུ་བྱུང་། ཁ་ཅིག་གིས་ལོ་བདུན་ཅུ་དོན་གཉིས་སམ་དོན་དྲུག་ཡང་ཟེར། དེའི་ཚེ་བྲག་དཀར་ཕུག་མོ་ཆེ་ན་ལྷ་ལུང་དཔལ་གྱི་རྡོ་རྗེ་གསང་སྤྱོད་ལ་ཞུགས་ནས་ཡོད་པ་དེས། ས་ཐེལ་ནག་པོར་བརྫུས་ཏེ་འོང་ནས་རྒྱལ་པོ་ལ་དུག་མདའ་བརྒྱབ་ནས་དཀྲོངས། དེ་ནས་བར་ཐེལ་ཁྲ་བོ་དང་། གནམ་ཐེལ་དཀར་པོར་བརྫུས་ནས་བྲོས་སོ། ཕྱིས་ཆོས་ཀྱི་བསྟན་པ་སྤེལ་དུ་བོད་ན་ཆོས་བཙུན་མེད་པའི་ཚེ། གཉོས་བཙུན་ལ་ལྷ་ལུང་དཔལ་རྡོས་དྲིས་ནས། ཁྱོད་ཀྱི་མཁན་པོ་སུ་ཡིན་བྱས་པས། གཉོས་བཙུན་ན་རེ། ངའི་མཁན་པོ་རྨ་རི་དེལ་གསུམ་གྱི་བྲག་ལ་བླ་མུ་ཐུར་དགོངས་པ་རབ་གསལ་བྱ་བ་ཡོད་གསུངས། དེར་བོད་པ་རྣམས་གྲོས་བྱས་ཏེ་གཙང་ནས་མི་བཞི། དབུས་ནས་མི་གསུམ་སྟེ་བདུན་ཕྱིན་ཏེ། དྲུག་མཁན་པོ་དང་མཇལ་སྡོམ་ཁྲིམས་རྣམས་རྫོགས་པར་བླངས་སོ། །བླ་ཆེན་གྱི་ཞལ་ནས། ངའི་འདུལ་རྒྱུད་འདི་བོན་ལ་ཐུག་ཅིང་། སོ་ཐར་གྱི་སྡེ་ཡིན་པས་དེའི་རྗེས་སུ་ཟུངས། སྤྱོད་པ་ཚུལ་ཁྲིམས་ལ་སྤྱོད། མཁན་པོ་མི་བརྗེད་པའི་རྟགས་བཞི་བླང་དགོས། ཁྱོད་རྣམས་ཀྱིས་བསྟན་པ་རྒྱ་ཆེན་པོ་ཡོང་བར་འདུག་སྟེ། སངས་རྒྱས་ཀྱི་བསྟན་པ་གང་དར་ཀྱང་ལེགས་པ་ཡིན་གསུངས་ནས་འདུལ་ཁྲིམས་ཕོག །

མཁན་པོའི་རྟགས་བཞི་ནི། ཤམ་ཐབས་ཀྱི་ཀ་བ་སྔོན་པོ། ཐང་པའི་སྣས་ཚ་སྔོན་པོ། པད་ཞུའི་དབུ་རྩེ་སྔོན་པོ། གདེང་བ་གཡུ་མདངས་སྔོན་པོ་དང་བཞི་དགོས། དེ་དག་མ་གྲུབ་ན་སྐུད་པ་སྔོན་པོས་ལྷན་ཚུགས་སུ་ཚེམས་དགོས་གསུངས་སོ། བཀའ་རྟགས་དེ་བཞིན་བྱས་པའི་སྔོན་གྱི་སྣམ་སྦྱར་ལ་སོགས་པ་ཆོས་ལུགས་ཀྱི་དགོན་རྙིང་འགའ་ལའང་སྣང་ངོ་། །ཆོས་པ་མི་བདུན་གྱི་གཙང་གི་མི་བཞི་ནི། ལོ་སྟོན་རྡོ་རྗེ་དབང་ཕྱུག །ཚང་གེ་ཤེས་རབ་སེང་གེ །འ་ཞ་རྒྱལ་བ་བློ་གྲོས། འབྲི་ཡེ་ཤེས་སྙིང་པོ་དང་བཞི། དབུས་ཀྱི་མི་གསུམ་ནི། སྣུབ་མེས་ཚུལ་ཁྲིམས་ཤེས་རབ། རག་ཤི་ཚུལ་ཁྲིམས་འབྱུང་གནས། རྦ་ཡེ་ཤེས་བློ་གྲོས་དང་གསུམ་མོ། །དེས་ན་གཞན་སྡེའི་སྨད་འདུལ་གྱི་བརྒྱུད་པ་དང་། རང་ལུགས་ཀྱི་འདུལ་བརྒྱུད་གཅིག་པ་ཡིན་ཏེ། སྲིད་རྒྱུད་ལས། དར་མ་སྤྲེལ་མགོས་ཆོས་བསྣུབས་པས། །དེ་ཡི་དབུ་ཡོག་རྒྱལ་པོ་ཡང་། །ལྷ་ལུང་དཔལ་གྱི་རྡོ་རྗེ་ཡིས། །ཐབས་དང་སྤྲུལ་པས་མཚོན་གྱིས་བསད། །ཆོས་ཀྱི་བསྙེན་ཆོས་སྡོམ་པ་ཉམས། །དམ་ཆོས་འདུལ་ཁྲིམས་བརྒྱུད་པའང་ཆད། །དེ་རྗེས་ཆོས་ཀྱི་སྡོམ་པའི་བརྒྱུད། །སོག་འདན་གྲུམ་གསུམ་ནས་བརྒྱུད་པའི། །མུ་ཐུར་དགོངས་པ་རབ་གསལ་ཞེས། །གཉོས་བཙུན་ཨ་རིན་བྱ་བས་ཞུས། །བན་དེ་རྣམས་ལའང་དེ་ལྟར་འབོགས། །ཞེས་སོ། །དེ་དང་མཐུན་པར་གཞན་སྡེའི་ཆོས་འབྱུང་ཀུན་གསལ། (གནམ་ལྕགས་རྡོ་རྗེས་མཛད་པ། མཆན།) ལས་ཀྱང་། བོན་དགོངས་པ་རབ་གསལ་ལ་དབུས་ནས་ཀླུ་མེས་ཚུལ་ཁྲིམས་ཤེས་རབ་སོགས་མང་པོས་གཏུག་སྟེ་བསྙེན་པ་རྫོགས་པར་མཛད།  དེར་ཀླུ་མེས་མཁན་པོ་བོན་ལ་བདག་དབུས་སུ་འགྲོ་བ་ལ་མཆོད་པའི་རྟེན་ཞིག་ཞུ་བྱས་པས། བོན་པོས་འབོ་ཞུ་ཕོག་ནས་ཞྭ་ལ་ས་སེར་ཞིག་བཏབས་ནས་འདི་གྱོན་ལ་ང་དྲན་པ་གྱིས་གསུངས། ཞྭ་སེར་སེར་གྱོན་པ་དེ་ནས་དར། དབུས་གཙང་བོད་དུ་འདུལ་གྲྭ་བསམ་གྱིས་མི་ཁྱབ་པ་འབྱུང་། ཞེས་ལུང་བསྟན་ཏོ། །རང་ལུགས་གཙང་གི་འདུལ་བརྒྱུད་གཉོས་བཙུན་རིན་ཆེན་རྒྱལ་མཚན་གྱི་མཁན་བུ། ལྷང་ལྷང་གཙུག་ཕུད་ཀྱི་སྤྲུལ་པ། གཉོས་ཀུན་དགའ་ཚུལ་ཁྲིམས། དེའི་མཁན་བུ་དང་བ་ཡིད་རིང་གི་སྤྲུལ་པ་མགར་རིན་ཆེན་གཙུག་ཕུད། དེའི་མཁན་བུ་ཐུགས་ཀར་ཡེ་ཤེས་ཀྱིས་སྤྲུལ་པ་པྲ་ཕུད་ཚུལ་ཁྲིམས། དེའི་མཁན་བུ་གང་རུམ་གཙུག་ཕུད་ཀྱི་སྤྲུལ་པ་གཉོས་ལག་དྲུག་པ་ཚུལ་ཁྲིམས་ཡེ་ཤེས། དེའི་མཁན་བུ་དྲན་པ་ནམ་མཁའི་སྤྲུལ་པ་ཁྲོ་ཚང་འབྲུག་ལྷ་དང་། འོད་ལྷ་གསལ་འབར་གྱི་སྤྲུལ་པ་ཤེར་བཙུན་གཡུང་དྲུང་པྲ་ཕུད་གཉིས། ཤེར་བཙུན་གྱི་མཁན་བུ་ཡེ་ཤེས་ཚུལ་ཁྲིམས་ཀྱི་སྤྲུལ་པ་གུར་བཙན་གཡུང་དྲུང་རྒྱལ་མཚན། དེའི་མཁན་བུ་གཡུང་དྲུང་ཚུལ་ཁྲིམས་ཀྱི་སྤྲུལ་པ་འཚོ་བཙུན་ནམ་མཁའ་རྒྱལ་མཚན་དང་། པྲ་ཕུད་ཚུལ་ཁྲིམས་ཀྱི་སྤྲུལ་པ་གཡུང་བཙུན་ཇོ་གདུང་གཉིས་སོ། །དེ་གཉིས་ཀྱི་མཁན་སློབ་མཛད་པའི་མཁན་བུ་དམ་པ་རི་ཁྲོད་པ་དང་སུམ་སྟོན་ཚུལ་བློ་གཉིས་ཏེ། སྲིད་རྒྱུད་ལས། གསེར་ཐོག་ལྕེ་འབྱམས་སྤྲུལ་པ་ནི། །རྨིའུ་འདུལ་འཛིན་དམ་པའི་མཚན། །ཏིང་འཛིན་རྟོགས་པའི་ཤེས་རབ་ཅན། །བསྟན་པ་དར་རྒྱས་འཛིན་ཅིང་སྟོན། ལེགས་ཏང་རྨང་པོའི་སྤྲུལ་པ་ནི། །སུམ་པའི་གདུང་འཛིན་ཚུལ་བློའི་མཚན། །ཞེས་སོ། དེ་རྣམས་ནི་འདུལ་བ་གླིང་གྲགས་དང་། སྲིད་རྒྱུད་གཉིས་མཐུན་པར་མ་འོངས་པར་འབྱོན་འགྱུར་དུ་ལུང་བསྟན་པ་བཞིན་དུ་བྱོན་ནས་དབུས་གཙང་ཀུན་ཏུ་འདུལ་བའི་བསྟན་པ་འཛིན་ནས་འགྲོ་དོན་མཛད་པ་ཤ་སྟག་གོ །དེ་ནས་འདུལ་བརྒྱུད་བྲུ་ཞུ་སྤ་གསུམ་དང་གཤེན་དང་བཞི་གྱེས་པའོ། །

དེ་དག་རྣམས་ཀྱི་འདུལ་བརྒྱུད་འཛིན་པའི་མཁན་བུ་བྱོན་ཚུལ་ནི་བསྟན་པའི་རྣམ་བཤད་དར་རྒྱས་གསལ་སྒྲོན་སོགས་གཞན་དུ་གསལ་ལ། འདིར་ས་གསུམ་ན་འགྲན་ཟླ་བྲལ་བའི་རྗེ་མཉམ་མེད་ཆེན་པོའི་འདུལ་བའི་བརྒྱུད་པ་བྱུང་ཚུལ་ནི་དམ་པའི་མཁན་བུ་ཡར་འབྲོག་མེ་སྟོན་ཤེས་རབ་འོད་ཟེར་ཏེ། ལུང་བསྟན་ལས། ཁར་བོ་གང་བཟང་ཤར་མགུལ་དུ། །ཤེས་རབ་འོད་ཟེར་བྱ་བ་འབྱུང་། །དེ་ཡང་ང་ཡིས་བྱིན་གྱིས་བརླབས། །ཞེས་སོ། །དེའི་མཁན་བུ་དྲན་པ་ནམ་མཁའི་སྤྲུལ་པ་གཤེན་ནམ་མཁའ་རྒྱལ་མཚན། དེའི་མཁན་བུ་དྲན་པའི་སྤྲུལ་པ་བྲུ་ཡི་རྒྱལ་ཐེབས་གཡོར་མེ་སྟོན་གྲགས་པའི་དཔལ། དེའི་མཁན་བུ་ཞང་ཞུང་ལྷ་ཁྲིའི་སྤྲུལ་པ་འ་ཞ་བདུད་རྩི་རྒྱལ་མཚན། དེའི་མཁན་བུ་ཧྲིས་པ་གྱེར་མེད་ཀྱི་སྤྲུལ་པ་འ་ཞ་བློ་གྲོས་རྒྱལ་མཚན་དང་། བྲུའི་རྒྱལ་སྲས་དམ་པ་དར་མ་རྒྱལ་མཚན་གཉིས། གོང་གི་དམ་པའི་མཆེད་གྲོགས་སུམ་སྟོན་ཚུལ་བློའི་མཁན་བུ། བྲུ་རྗེ་བཙུན་དང་མར་སྟོན་རྒྱལ་ལེགས་ཏེ་སྨན་གོང་བ་གཉིས། སྨན་གོང་བའི་མཁན་བུ་བ་ཐང་ཞང་སྟོན་བསོད་ནམས་དཔལ། དེའི་མཁན་བུ་སུམ་སྟོན་ལྷ་འབུམ། བྲུ་སྟོན་དར་མ་དང་། སུམ་སྟོན་ལྷ་འབུམ་གཉིས་ཀྱིས་མཁན་སློབ་མཛད་པའི་མཁན་བུ་གཤེན་སྟོན་བློ་གྲོས་རྒྱལ་མཚན། དེའི་མཁན་བུ་གཤེན་སྟོན་ཡེ་ཤེས་བློ་གྲོས། དེའི་མཁན་བུ་སྨན་གོང་བ་འདུལ་བ་བློ་གྲོས། དེའི་མཁན་བུ་སྨན་གོང་བ་ཤེས་རབ་བློ་གྲོས། དེའི་མཁན་བུ་རྒྱ་རོང་བ་མཁར་སྣར་བཞུགས་པ་གཡུང་དྲུང་ཡེ་ཤེས། དེའི་མཁན་བུ་རྗེ་མཉམ་མེད་ཆེན་པོའི་མཁན་པོ་བྲུ་སྟོན་ཚུལ་ཁྲིམས་ཡེ་ཤེས་སོ། །དེ་རྣམས་ཀྱང་རིག་འཛིན་གོང་མའི་རྣམ་སྤྲུལ་མ་འོངས་ལུང་གིས་ཟིན་པ་ཤ་སྟག་བྱོན་པ་སྟེ། ཡི་གེ་མང་བས་མ་བྲིས་སོ། །རྗེ་མཉམ་མེད་ཆེན་པོ་མན་ཆད་ཀྱི་བརྒྱུད་འཛིན་མཁན་རབས་ནི་འོག་ཏུ་འཆད་པར་འགྱུར་རོ། །

གཉིས་པ་སྔགས་སེམས་ལ་གསུམ། ཞང་ཞུང་། རྒྱ་གར། ཡོང་ལུགས་ཀྱི་བོན་སྐོར་རོ། །དང་པོ་ཞང་ཞུང་གི་བོན་སྐོར་ནི། ཞང་ཞུང་སྣང་བཞེར་ལོད་པོས་གསེར་ཛྭས་བོད་རྒྱལ་དབང་དུ་བསྡུས་ནས་ཞང་ཞུང་གི་བོན་སྐོར་སུམ་བརྒྱ་དྲུག་ཅུ་མི་བསྣུབས་པར་ཁས་བླངས་པའི་གཙོ་བོ་ཞང་ཞུང་སྙན་རྒྱུད་ཅེས་གྲགས་པའི་སྔགས་སེམས་གཉིས་པོ་གྱེར་སྤུངས་ནས་དཔོན་རྒྱལ་བཙན་པོ་ཡན་ཆད་བརྒྱུད་ཚུལ་གོང་དུ་བཤད་པ་ལྟར་ལ། དཔོན་རྒྱལ་བཙན་པོ་ནས་སྟོད་སྨད་གཉིས་སུ་གྱེས་པའི། སྟོད་བརྒྱུད་ནི། དཔོན་བཙན་པོ་གུ་གེ་བློ་ལྡན་ལ། བཀའ་བརྒྱུད་སྐོར་བཞི་བསྟན་ནས། རྟོགས་ལྡན་འཁྲུལ་ཞིག་དྲུག་ནས་སྟོད་དུ་དར་བ་ལ། སྙན་བརྒྱུད་སྟོད་ལུགས་སུ་གྲགས། སྨད་བརྒྱུད་ནི། ཤང་གི་ཁྱུང་བྱིད་མུ་ཐུར་ལ་ཉམས་བརྒྱུད་རྒྱས་འབྲིང་བསྡུས་གསུམ་དང། སྔགས་སྙན་བརྒྱུད་མེ་རིའི་ཕྲིན་ལས་ཆེ་ཆུང་གཉིས་ལ་སོགས་བསྟན་ནས་རྣམ་སྤྲུལ་གྲུབ་ཆེན་ལྔ་ནས་སྨད་དུ་དར་བ་ལ་སྙན་བརྒྱུད་སྨད་ལུགས་སུ་གྲགས་སོ། །དེ་ནས་སྟོད་ལུགས་ཀྱི་རྟོག་མེད་ཞིག་པོ་དང་། སྨད་ལུགས་ཀྱི་འོལ་སྒོམ་ཀུན་འདུལ་གཉིས་ཀ་ནས། ཡང་སྟོན་ཆེན་པོ་ལ་མན་ངག་ཀུན་རྫོགས་པར་བསྟན། ཡང་སྟོན་ཆེན་པོ་ནས་བརྒྱུད་པ་མང་ཡང་ལྷོ་བརྒྱུད་བྱང་བརྒྱུད་གཉིས་ལ་འདུས་ཏེ། ལྷོ་བརྒྱུད་ནི། དམ་པ་འབུམ་རྗེ་ནས་ཅིག་ཆོད་དད་ཤེས་ཡན་ཡིན། བྱང་བརྒྱུད་ནི། ལུང་སྒོམ་རྟོག་མེད་ནས་རྣམ་གྲོལ་མུ་ལྟོ་བ་ཆེན་པོ་ཡན་ནོ། སྟོད་སྨད་གཉིས་ལྷོ་བྱང་གཉིས་དང་བཞི་པོ་དེ་ཡང་བླ་མ་རྣམས་ཀྱིས་གནས་ཀྱི་མཐོ་དམན་དང་། བཞུགས་ཡུལ་གྱི་ཁྱད་པར་ལ་ལྟོས་ནས་དེ་ལྟར་བཤད་པའོ། །བརྒྱུད་བླའི་རྐང་གྲངས་ཙམ་ནི། རྟོགས་ལྡན་འཁྲུལ་ཞིག་དྲུག །རྣམ་སྤྲུལ་གྲུབ་ཆེན་ལྔ་། ཁུངས་ལྡན་བླ་མ་དགུ། སྔགས་སེམས་བླ་མ་ལྔ། བཀའ་བརྒྱུད་རིག་འཛིན་དགུ། ཟབ་ལམ་མངའ་བདག་བརྒྱད། འགྲོ་བའི་མགོན་པོ་གཉིས། བརྒྱུད་ལྡན་བླ་མ་གསུམ། མཉམ་མེད་གདེངས་ལྡན་བརྒྱད་ལ་སོགས་པ་ནས་ད་ལྟའི་བར་དུ་གོང་མས་འོག་མ་ལ་ཚིག་བརྒྱུད་དང་ཉམས་བརྒྱུད་གཉིས་ཀ་ཟུང་འབྲེལ་དུ་བརྒྱུད་པ། དེ་དག་རྣམས་ལས་ཀྱང་འོད་ལུས་དང་། ལྷག་མེད་གྲུབ་པ་དང་། བར་དོ་དང་རང་བཞིན་སྤྲུལ་པའི་ཞིང་ཚུན་ཆད་དུ་མངོན་པར་སངས་རྒྱས་པའི་རྟགས་སུ་སྒྲ་དང་འོད་དང་ས་གཡོ་བ་སྐུ་དང་ཡིག་འབྲུ་བྱོན་པ་ལ་སོགས་པ་ནི་རྣམ་ཐར་ཆེན་མོ་ལས་གསལ་ལོ། །ཡང་མེ་རིའི་བོན་སྐོར་ཁ་ཅིག་ནི་ཚེ་སྤུངས་ཟླ་བ་རྒྱལ་མཚན་ཡན་སྤྱིར་གཅིག་ཅིང་དེ་ལ་ཞང་ཞུང་བོན་པོ་ཁ་ཡལ་མེ་ཕུད་ཀྱིས་ཞུས། དེས་གདུང་རུས་དབང་ལས་ཡབ་བཙན་སྒྲ་བྱིན་རླབ་དཔལ་བྱ་བའི་སྲས་གསུམ་གྱི་བར་པ་མེས་ཐིས་པ་ལྷ་ལེགས་ལ་བརྒྱུད། ཐིས་པ་ལྷ་ལེགས་ཀྱི་སྲས་ཁོ་ནེ་རོག །དེའི་སྲས་ཡང་ནེ་རོག །དེའི་སྲས་གཙུག་ཕུད་རྣམ་རྒྱལ། དེ་ལ་སྲས་བཞི་ཡོད་པའི་བར་པ་དབང་གི་རྒྱལ་མཚན་རལ་པ་ཅན། དེའི་སྲས་རིང་ནེ། དེའི་སྲས་ཁྲོ་མོ། དེའི་སྲས་ཟང་ངེ་། དེའི་སྲས་དཔལ་རྩེ། དེའི་སྲས་བཙན་རྒྱལ། དེའི་སྲས་བཙན་གྲགས། དེའི་སྲས་སྨྲ་ལོ། །དེའི་སྲས་དྲང་སྲོང་འོད་རྒྱལ་ཏེ། དེ་རྣམས་སྲས་རྒྱུད་ཡིན་ཏེ་གཅིག་ནས་གཅིག་ལ་བརྒྱུད། འོད་རྒྱལ་ལ་གཙོ་སྟོན་སྨོན་ལམ་བློ་གྲོས་ཀྱིས་ཞུས། དེ་ལ་དྲེ་སྟོན་རྒྱལ་མཚན་གྱིས་ཞུས། དེ་ལ་སྤ་ཉི་དཔལ་བཟང་པོས་ཞུས། དེ་ལ་སྤ་བསྟན་རྒྱལ་བཟང་པོས་ཞུས། དེ་ལ་བ་ཡེ་ཡེ་ཤེས་རྒྱལ་མཚན་གྱིས་ཞུས་ཏེ་དར་རོ། །

གཉིས་པ་རྒྱ་གར་བོན་སྐོར་ནི། ཟག་མེད་ཐུགས་རྗེའི་བརྒྱུད་ཚུལ་གོང་དུ་བཤད་ལ། དེ་ནས་གོང་ལྟར་དྲན་པ་ནམ་མཁའ་ནས་ཚེ་དབང་རིག་འཛིན་ལ་བརྒྱུད་ཅིང་། ཚེ་དབང་གིས་ལུང་བོན་ལྷ་གཉན་ལ་བརྒྱུད་ཚུལ་ནི། སྲིད་རྒྱུད་ལས། ཚེ་དབང་རིག་འཛིན་སྤྲུལ་པ་ནི། །ལུང་བོན་ལྷ་གཉན་བྱ་བ་འབྱུང་། །སྣང་བ་མ་བསྒྲིབས་དག་སྣང་ཅན། །རིག་འཛིན་ཉིད་དང་མི་བཞིན་གཏམ། །ཞེས་པའི་ལུང་གིས་བསྔགས་པའི་ལུང་བོན་ལྷ་གཉན་ཉིད་འཁོར་བ་ལ་སྐྱོ་བ་སྐྱེས་ཏེ། སྔར་གོང་དུ་སེར་བ་ཕབ་པའི་བཤགས་པ་ལ། ལོ་གསུམ་འབྲུ་སྤངས། ལོ་གསུམ་སྐྱིད་སྤངས་ཏེ་ཉམས་ལེན་མཛད་པས་དགུང་ལོ་སོ་གཅིག་ལོན་ཚེ་ཚེ་དབང་རི་ཁྲོད་པ་དང་མཇལ་ནས་གདམས་ངག་ཞུས་པས། ཁྱོད་དང་ང་ལས་འཕྲོ་མཐུན་པས་ཕྲད་པ་ཡིན། ད་འདི་རུ་མ་འདུག་ཡུལ་དུ་རྒྱུག །ལམ་དུ་མཁའ་འགྲོ་མ་ལ་དབང་ཞུས་དང་ཚེ་ལ་ཕན། ཁྱོད་ཀྱི་ཡུལ་ན་ཡོན་བདག་ཇོ་རྗེ་བྱ་བ། བོན་མེན་ཆོས་མེན་གྱི་སྤྱོད་པ་བྱེད་པ་དེ། འཇམ་དཔལ་ཕྱི་ནང་ལ་གྲུབ་པ་བསྙེམས་པ་ཡིན། དེ་ཁྱོད་ཀྱི་སློབ་མར་འདུག་སྟེ། སློབ་དཔོན་དུ་བཟུང་ལ་མོས་གུས་ཕར་གྱིས། ཚེ་དབང་རི་ཁྲོད་པ་དང་ཞལ་མཇལ་ན་ཚེ་འདིར་སངས་རྒྱ་བའི་གདམས་ངག་འབྱུང་བས། ཉང་སྟོད་ཀྱི་རི་འགྲིམ་ཞིང་ཚོལ་ཅིག་གསུངས། དེ་ནས་གྲུབ་ཐོབ་དེས་གསུངས་པ་ཉན་ནས། མཁའ་འགྲོ་མ་ཚོལ་ཏུ་ཕྱིན་པས་ངམ་རིང་དུ་བཙུན་མ་བོངས་ཆུང་བ་རྒྱུད་ངན་པ། ཁ་རལ་བ། མིར་སྡང་བ། ཟ་རྒྱུ་མེད་པ་ཞིག་འདུག་པ་དེ་མཁའ་འགྲོ་མར་འདུག་པས། ཕྱག་འཚལ་ཏེ་གང་ཡོད་ཕུལ་ནས་དབང་དང་བྱིན་རླབས་ཞུ་བྱས་པས། དེ་སྐད་སུས་ཟེར་ངས་ཅི་ཤེས་ཟེར་ནས་དང་པོར་རྒོལ་དུ་བྱུང། ཡང་ཡང་ཞུས་པས་བྱིན་རླབས་གནང་། དེ་ནས་ཡུལ་དུ་བྱོན་པས་ཀུན་དགའ། ཡོན་བདག་ཇོ་རྗེ་ཚུར་ཕྱག་འབུལ་བ་ལ། ཕར་ལ་ཕྱག་རྟེན་ཕུལ། དེ་ནས་དགུང་ལོ་སོ་གཉིས་ལོན་ནས་ཉང་སྟོད་ཀྱི་རི་ལ་འགྲིམས་པར་འདོད་ཀྱང་ཀུན་གྱིས་བཟུང་ནས་ལོ་གསུམ་དུ་འགྲོར་མ་སྟེར། སོ་ལྔ་ལོན་ནས་ལྷོད་བྱུང་བས་ཉང་སྟོད་སྨད་རི་ལུང་ཀུན་ལ། རྗེ་ཚེ་དབང་རི་ཁྲོད་པ་བཙལ་བས་མ་རྙེད། ད་བཙལ་བས་མི་རྙེད་པར་འདུག་སྟེ། ཕྱི་ལ་མི་ལྡོག་པར་དབུས་ཁམས་ཐག་རིང་བ་ཞིག་ཏུ་འགྲོ་སྙམ་ནས། ཉང་སྟོད་ཉིང་རོ་ནས་ཕོ་མ་བྱང་ངོས་སུ་ཕྱིན་པས། ཚེ་དབང་རི་ཁྲོད་པ་དང་མཇལ་ཏེ། རྣལ་འབྱོར་པ་རས་ཕྱམ་དམར་པོ་དང་སྟག་ཤམ་མནབ་པ། འཁྲུང་བཟང་བ། གཟི་མདངས་ཆེ་བ། སྤྱན་རྩ་མཐོ་བ། དབུ་སྐྲ་སེར་བ། སྐུ་ཤ་བུ་ཆུང་ལྟར་གཞོན་པ་ཞིག་དང་གཏུགས་ཀྱིས་ཕྲད་པས། ཁོང་གིས་ཞལ་ནས་ཁྱོད་ང་བཙལ་ནས་ཅི་བྱེད་གསུངས། དེ་ཀ་ལ་སྐྱི་ཤ་བུན་གྱིས་སོང་ནས་དད་པ་སྐྱེས། སྔར་མང་པོ་བཙལ་བས་ཡུས་ཆེ་བས་ངུས་པས། རྗེའི་ཞལ་ནས། འཁོར་བའི་སྡུག་བསྔལ་བསམ་ནས་ངུས་ཤིག །མི་ཁོམ་པའི་གནས་བརྒྱད་ལ་བསམ་ནས་ངུས་ཤིག །སྐྱེ་རྒ་ན་འཆིའི་སྡུག་བསྔལ་ལ་བསམ་ནས་ངུས་ཤིག །ངན་སོང་གི་སྡུག་བསྔལ་ལ་བསམ་ནས་ངུས་ཤིག་གསུངས། ངུ་འཕྲོ་བཅད་ནས་ཕྱག་འཚལ་ཏེ་གདམས་ངག་ཞུ་ཞུས་པས། ནོར་བཙལ་ལུགས་མང་དུ་གསུངས་བྱུང་། བདག་ནོར་མི་བཙལ། ལྟ་སྒོམ་སྤྱོད་འབྲས་ཀྱི་གདམས་ངག་ཞུ་ལགས་ཞུས་པས། ལྟ་རྒྱུ་ཡང་མེད་། བསྒོམ་རྒྱུ་ཡང་མེད། སྤྱོད་རྒྱུ་ཡང་མེད། གྲུབ་རྒྱུ་ཡང་མེད་པས། རང་ཡུལ་དུ་རྒྱུག་གསུངས། གདམས་ངག་མི་གནང་ན་རྗེ་གར་གཤེགས་གར་བཞུགས་ཀྱི་དྲུང་དུ་བདག་ཀྱང་འདུག་ལགས། ཞུས་པས། ཟ་རྒྱུ་མི་འདུག་པས་རྒྱུག་གསུངས། ཟ་རྒྱུ་ཡང་བདོག་མི་འགྲོ་ལགས་ཞུས་པས། མ་འདུག་གིས་ཕྱེ་ཚོམ་དེ་འགམ། ནངས་པར་ང་ཡིས་གཅིག་སྦྱིན་གསུངས། ནུབ་མོ་བྲག་ཕྱམ་ཞིག་གི་རྒྱབ་ཏུ་རྗེ་གཟིམས་སོང་། མ་རྒྱབ་ཏུ་བླ་མ་ལྷ་གཉེན་གཟིམས། ནངས་པར་རྗེ་བཞུགས་སམ་བལྟས་པས་བཞུགས་འདུག་ད་གདམས་ངག་ཞུ་ཞུས་པས། སྔར་ངུས་ཤིག་པའི་ཚིག་རྣམས་ལ་བརྟེན་ནས་དྲང་དོན་གསུངས། ལྟ་རྒྱུ་ཡང་མེད་ཅེས་པའི་ཚིག་རྣམས་ལ་བརྟེན་ནས་ངེས་དོན་གསུངས་སོ། །ཞག་ཉི་ཤུ་རྩ་གཅིག་དྲུང་དུ་བཞུགས་ནས་གདམས་ངག་ཞུས་སོ། །དེ་ལྟར་བཀྲ་ཤིས་ཕྱུག་མོ། །ཕོ་མ་སྙིང་རིང་། རིན་ཆེན་སྤུངས་པ་ལ་སོགས་སུ་མཇལ་ནས་གདམས་ངག་གསུངས་པའི་བོན་ལ། དྲན་པས་མཛད་པའི་དྲང་དོན་མུན་སེལ་སྒྲོན་མ། ངེས་དོན་ནམ་མཁའ་འཕྲུལ་མཛོད། རྒྱུད་ཀྱི་སྐོར་ལ་ཡེ་ཁྲི་མཐའ་སེལ། མཆོང་ལུང་ཉི་ཤུ་རྩ་ལྔ། རྫོགས་ཆེན་ཉི་མའི་སྙིང་པོ། རྒྱ་གར་གྲུབ་ཆེན་བཅོ་ལྔའི་ཞལ་གདམས་ལ་སོགས་བོན་སྡེ་མང་པོ་རྣམས་ལུང་བོན་ལྷ་གཉན་གྱིས་ལུང་བོན་འཁོར་ལོ་རྒྱལ་པོ་ལ་བརྒྱུད་དེ་དར་རོ། །

གསུམ་པ་ཡོང་ལུགས་ཀྱི་བོན་སྐོར་ནི། དབལ་ཆེན་རམ་པ་ལ་སོགས་ཡང་ལུགས་ཀྱི་བོན་སྡེ་རྣམས་ནི་མེ་ཉག་ཁྱུང་གསས་ཀྱིས་ཞང་ཞུང་རྒོད་ཀྱི་ཡུལ་ནས་སྤྱང་ཀུ་སྔོན་པོ་ལ་བཀལ་ཏེ་འོང་། མདོ་ཁམས་སྨད་དུ་དར་ཏེ་མོན་ཏྲི་སྟོན་པ་ཤེས་རབ་གྲགས་པ་དང་། ཤར་ཙ་དྲུང་མུ་སྐྱ་རྩེ་ཝ་པ་ལ་སོགས་གྲུབ་ཐོབ་ཟམ་མ་ཆད་པར་བརྒྱུད་དོ། །བསྟན་པ་མཐའ་ནས་རྒྱ་ཆེར་འཕེལ་བའི་གཞི་རུ་གྱུར་ཏོ། །གཉིས་པ་དེར་གཏོགས་པ་ནི། རིག་འཛིན་རྣམས་ཀྱི་སྤྲུལ་པའི་བླ་མ་རྣམས་ལ། ལྷ་དང་རིག་འཛིན་མཁའ་འགྲོ་རྣམས་ཀྱིས་ལུང་བསྟན་ནས་སྙན་དུ་བརྒྱུད་པའི་བོན་སྡེ་རྣམས་ཏེ། གཏེར་མའི་ལོ་རྒྱུས་བཤད་པའི་ཤུགས་ལས་བསྟན་པས་ཤེས་པར་འགྱུར་རོ། །འདིར་འཕྲོས་སུ་བོན་བསྟན་ཁད་དང་རིམ་གྱིས་དར་ཚུལ་ཅུང་ཟད་བཤད་ན། ཁྲི་སྲོང་ལྡེའུ་བཙན་གྱི་རིང་ལའང་བོན་གཏན་མེད་དུ་མ་ནུབ་པའི་གཏན་ཚིགས་གོང་དུ་བཤད་པ་བཞིན་དང་། དེ་ནས་བོད་རྒྱལ་གླང་དར་དང་དུས་མཚུངས་སུ་རྒྱ་བོད་ཧོར་གསུམ་གྱི་ས་མཚམས་ན། མེ་ཉག་གྷའི་རྒྱལ་པོ་བྱུང་བའི་རིམ་ལ། བོན་ཀྱང་མདོ་སྨད་ནས་འདུལ་བའི་དབུ་བརྙེས་ཏེ་སོ་ཐར་གྱི་བརྒྱུད་པ་ཅུང་ཟད་འཕེལ། དེ་ནས་བཀའ་གཏེར་གཉིས་ཀྱང་རིམ་པར་དར་ཞིང་འཕེལ་བ་སྟེ། ཞང་ཞུང་བོན་སྐོར་གྱི་བརྒྱུད་འཛིན་དཔོན་རྒྱལ་བཙན་པོ་ཡང་། གཤེན་ཀླུ་དགའི་སྐུ་ཚེའི་སྟོད་ཡན་ཆད་ལ་བོད་དུ་བཞུགས་ནས། ཁྱུང་བྱིད་མུ་ཏུར་དང་གྲོམ་པ་ལྷ་རྩེ་གཉིས་ལ་གདམས་པ་གཏད་དེ། ཁོང་ཉིད་གཡུ་བྱ་ཁུ་བྱུག་ཏུ་སྤྲུལ་ནས་ནུབ་ཕྱོགས་སྲིན་པོའི་ཁ་གནོན་དུ་གཤེགས་པར་ཁྱུང་པོ་བློ་གྲོས་ཀྱིས་གསུངས་སོ། །མེ་ཉག་གི་རྒྱལ་པོ་བྱུང་བའི་རྗེས་སུ་ཇི་འགྷིན་ཧོར་གྱི་རྒྱལ་རབས་བཅུ་གསུམ་ཙམ་བྱུང་ནས། རྒྱ་བོད་ཧོར་གསུམ་འཇང་སོག་པོ་མེ་ཉག་རྒྱ་གར་ཟང་གླིང་ཚུན་ཆད་དུ་ཡུལ་ཁམས་མང་པོ་ལ་རྒྱལ་ཁྲིམས་ཟུག་པའི་དུས་སུ། བོད་ཀྱི་བོན་པོ་ལ་ཡང་། དོ་ཡོན་ལས་འཛིན་ཉི་ཤུ་རྩ་གཅིག་ཙམ་བྱུང་ནས་བྲུ་ཞུ་སྤ་རྨེའུ་ལ་སོགས་མདོ་དབུས་གཙང་གསུམ་དུ་བོན་གྱི་བསྟན་པ་ཇེ་རྒྱས་སུ་བྱུང་ངོ་། །དེ་ནས་ཧོར་གྱི་རྒྱལ་ས་ཤོར་ཏེ་ཤར་ཕྱོགས་རྒྱ་ནག་ལ་ཏད་མིན་ཐས་སློད་རྒྱལ་པོ་ཆུ་མོ་གླང་གི་ལོ་ལ་རྒྱལ་སར་བཏོན་ནས་བཟུང་རྒྱ་ནག་གི་རྒྱལ་རབས་ལྔ་ཙམ་བྱུང་བའི་རིང་ལ། བོད་དུ་བོན་གྱི་བསྟན་པ་མཐོ་དམན་སྙོམས་པར་གནས་ཤིང་། སེར་གྱོན་དང་ཕྲེང་ཐོགས་ནི་མང་བ་བྱུང་། ཐིས་ཙོང་ཡབ་སྲས་ཀྱི་རྩ་བའི་བླ་མཆོད་དངོས་ནི། རྒྱ་ནག་གི་བོན་པོ་ཅང་ཐང་ཐས་སྲི་བྱ་བ་སྟེ། བོད་སྐད་དུ་གནམ་གྱི་བོན་པོ་ཟེར་བའོ། །

གཉིས་པ་གཏེར་མ་ལ་གསུམ། བོན་གཏེར་བརྡོལ་བའི་དུས་ངོས་བཟུང་བ། གཏེར་སྟོན་རྣམས་ཀྱིས་གཏེར་ཇི་ལྟར་དྲང་ཚུལ། དེ་དག་ལྷོ་བྱང་དབུས་དང་ཁམས་གཏེར་གཏེར་གསར་གྱི་ཁོངས་སུ་བསྡུ་བའོ། །དང་པོ་ནི། དྲན་པ་ནམ་མཁའི་ཞལ་ནས། བོན་འདི་སྦས་ཀྱང་ཕྱིས་སུ་མི་ནུབ་རང་ཤུགས་རྡོལ། །ཞེས་དང་། མཐའི་དམག་རྣམས་སྟོན་ཁའི་ལོ་ཏོག་བཞིན་དུ་བརྡོལ། བོད་འབངས་མི་རྣམས་འདུལ་ཞིང་བཀོལ། བོད་རྣམས་ཉམས་ཤིང་དམའ་དུས་ན། བོན་རྣམས་དར་ཞིང་སྤྱོད་པར་མཆི། ཞེས་སོ། །གཞན་ཡང་རྒྱལ་རྒྱུད་ཉམས་ཤིང་དམངས་ཁས་དྲག་པས་རྒྱལ་པོར་བྱེད་ཅིང་རྒྱལ་ཁམས་སྡིག་སྤྱོད་རྣམས་ཀྱིས་གང་བའི་དུས་རྣམས་སུ་སྤང་ལ་ཤ་མོང་རྡོལ་བ་བཞིན་དུ་བོན་རྣམས་མཐའ་ནས་དར་ཏེ་འོང་བར་ལུང་ཀུན་ནས་བཤད་དོ། །གཞན་ནས་ཀྱང་། དུས་ཀྱི་མཐའ་མར་གྱུར་ཙམ་ན། མི་རྣམས་ཀྱིས་ཟས་སྲོག་ལ་བྱེད་པ་འབྱུང་། གོས་ལྕགས་ལ་བྱེད་པ་འབྱུང་། ལས་སྡིག་ལ་བྱེད་པ་འབྱུང་། ལམ་ཡོབ་ཆེན་ལ་བྱེད་པ་འབྱུང་། ཉལ་ས་སྒ་གོང་ན་བྱེད་པ་འབྱུང་། ལྕགས་མགོ་བས་གཡུལ་སྣ་འཛིན། དེ་དུས་རིགས་ངན་མི་ལ་བོན་གྱི་ས་བོན་འདེབས། བོན་པོའི་ཚོགས་རྣམས་རིག་པའི་ཁྱུང་ཆེན་འཕྱོ། གུ་རུ་བདག་ཀྱང་བོན་གྱི་བསྟན་པ་འཛིན། དེ་ནས་ཤར་ཕྱོགས་ནས་ཅན་བཞིའི་རྒྱལ་པོ་བྱ་བ་རྒྱལ་པོ་ཆེན་པོ་བཞི་འབྱུང་སྟེ། བོན་པོའི་བློན་པོ་ཅན་དང་། བོང་བུའི་རྣ་མཆོག་ཅན་དང་། མི་ཤའི་ཟ་མ་ཅན་དང་། རྫིང་བུའི་ཕོ་བྲང་ཅན་དང་བཞི་འབྱུང་ནས་བོན་གྱི་བསྟན་པ་དར་ཞིང་རྒྱས་པར་བྱེད་དོ། །ཅེས་པ་རྣམས་པད་འབྱུང་གིས་ལུང་བསྟན་ཏོ། །

གཉིས་པ་གཏེར་སྟོན་རྣམས་ཀྱིས་གཏེར་ཇི་ལྟར་དྲང་ཚུལ་ལ་གཉིས། སྤྱི་དང་། བྱེ་བྲག་ཏུ་བཤད་པའོ། །དང་པོ་ནི། རྒྱལ་པོ་ཁྲི་སྲོང་གིས་ལོ་སུམ་ཅུ་སོ་གཉིས་དུས་བོན་བསྣུབས་པ་ནས། བླ་མ་གཤེན་ཆེན་ཀླུ་དགས་གཏེར་ཐོན་པའི་བར་དུ་ལོ་ཉིས་བརྒྱ་དང་དྲུག་ཅུ་རེ་བརྒྱད་སོང་ཞིང་། འདི་ཉིད་ཀྱི་གོང་དུ་བོན་གྱི་གཏེར་སྟོན་བཅོ་ལྔ་ཙམ་བྱོན་པ་རྣམས་ལས་སྔ་བ་ནི་ལྷོ་བལ་གྱི་ཨ་ཙ་ར་མི་གསུམ་ཡིན་པར་བཤད་དོ། །སྐབས་འདིར་མཁན་པོ་ཉི་མ་བསྟན་འཛིན་གྱིས། འགའ་ཞིག་གིས་གཤེན་གཏེར་འདི་སོགས་བར་དར་དུ་བྱས་ཏེ། ཕྱི་དར་ནི་གཏེར་གསར་རྣམས་བྱོན་པ་ནས་ཡིན་ནོ་ཞེས་བཤད་པ་ནི། བསྟན་པ་བར་དར་དང་ཕྱི་དར་གྱི་ཐ་སྙད་མི་ཤེས་པའི་སྐྱོན་ཡིན་ཏེ། དང་པོ་བསྟན་པའི་དབུ་བརྙེས་པ་ནས་སྔ་དར་དང་། དེ་ཉིད་ལོག་པའི་རྐྱེན་གྱིས་བསྣུབས་ཏེ་ཉམས་པར་གྱུར་པའི་ཚེ། སླར་ཡང་ཉམས་པ་གསོས་ཏེ་དར་བ་ལ་ཕྱི་དར་དུ་ཐ་སྙད་བྱེད་ཅིང་། དེ་ལའང་བསྣུབས་ཏེ་དར་བ་ལན་གཉིས་བྱུང་བའི་སྔོན་མ་ལ་སྔ་དར་དང་། རྗེས་མ་ལ་ཕྱི་དར་དུ་མིང་བཏགས་པ་ནི་མཁས་གྲུབ་གོང་མ་རྣམས་ཀྱིས་བཞེད་སྲོལ་ཡིན་པའི་ཕྱིར། དེས་ན་གཏེར་གསར་དང་འདི་གཉིས་ཀྱི་བར་དུ་བསྟན་པ་ལ་འཕོ་འགྱུར་མ་བྱུང་བས། དར་ནུབ་ཀྱི་ཐ་སྙད་ལ་དགོས་པ་མེད་པས། ཨ་ཙ་ར་གསུམ་གྱིས་གཏེར་གྱི་དབུ་བརྙེས་པ་ནས་བཟུང་བོན་ཕྱི་དར་དུ་འདོད་དགོས་སོ་ཞེས་བཞེད་པ་ལྟར་འདིར་འདོད་དོ། །

གཉིས་པ་བྱེ་བྲག་དུ་བཤད་པ་ལ། ཐོག་མར་བསམ་ཡས་ནས་ཨ་ཙ་ར་མི་གསུམ་གྱིས་གཏེར་ཐོན་ཚུལ་ལ་གཉིས། ལོ་རྒྱུས་དང། དབྱེ་བའོ། །དང་པོ་ནི། དྲན་པ་ནམ་མཁའ་ལ་སོགས་རིག་འཛིན་རྣམས་ཀྱི་སྨོན་ལམ་གྱི་མཐུ་བརྩོན་པས། ལྷོ་བལ་གྱི་ཨ་ཙ་ར་མི་གསུམ་གྱི་སྙན་ལམ་དུ་བོད་ན་གསེར་ཅི་འདོད་པ་བླང་དུ་ཡོད་ཟེར་བ་ཐོས་པས་རྐྱེན་བྱས། ཨ་ཙ་ར་དཀོན་མཆོག་གྲགས་པ། ཉ་མོ་མགོན་པོ། སད་ཀུན་རདྣ་གསུམ་བོད་དུ་འོང་བས་ལ་སྟོད་དུ་སླེབ་ཀྱང་གསེར་མ་རྙེད། དེར་དྲིས་པས་བསམ་ཡས་ན་གསེར་མང་པོ་ཡོད་ཟེར་བསམ་ཡས་སུ་ཕྱིན་ནས་བསྐོར་བ་འདྲ་བྱས་པས་དཀོར་གཉེར་བ་ན་རེ། ཁྱོད་ལྷོ་བལ་གྱི་མི་དད་པ་ཅན་འདུག་པས་མོས་གུས་གྱིས་ཟེར་ནས་ཨ་ཙ་ར་གསུམ་ལྷ་ཁང་ནང་དུ་བཅུག་ནས་སྒོ་བཅད་དེ་སོང་ངོ་། །དེར་སྒྲོམ་གཅིག་ལ་ཁྲོ་ཆུས་རྒྱས་བཏབ་པ་ཞིག་འདུག་པ་བཏེགས་པས་ལྗིད་ཆེ་སྟེ་གསེར་ཡིན་སྙམ་ནས་ཁྱེར་ཏེ། ཉིན་པར་ནགས་གསེབ་ཏུ་བསྡད། ནུབ་མོ་བྲོས་ཏེ་ཕྱིན། དེ་ནས་ངན་ལམ་གྱི་ལུང་པ་སྲི་བྱ་བར་སླེབ་སྟེ་ཁྲོ་ཆུའི་རྒྱ་བཅག་ནས་བལྟས་པས། སྟག་སྒྲོ། གཟིག་སྒྲོ། དོམ་སྒྲོ་གསུམ་བྱུང་ངོ་། །ཁ་ཕྱེས་པས་ཐམས་ཅད་བོན་དུ་འདུག་གོ །དེ་ནས་སྐྱི་ཤོད་ནས་སྟོད་ལུང་དུ་འོང་བས་དེར་སླེབ་པ་དང་རྒྱགས་ཆད་པས། སྒྲོ་བ་དང་མི་གཅིག་གཉེར་ལ་བཞག་གོ །

གཉིས་པ་དབྱེ་བ་ལ་སྨད་དང་སྟོད་གཉིས་སོ། །དང་པོ་སྨད་ལ་གསུམ། ལོ་རྒྱུས། དབྱེ་བ། བརྒྱུད་རིམ་མོ། །དང་པོ་ནི། མི་གཉིས་རྒྱགས་ཚོལ་དུ་ཕྱིན་པས་གྲོང་ཞིག་ན་རྔ་དིང་དིང་འདུག །ཅི་བྱེད་པ་ཡིན་དྲིས་པས་མཐའ་བཞི་འཕྲུལ་གསས་བྱ་བས་བོན་བྱེད་པ་ཡིན་ཟེར། དེ་མཐའ་བཞི་ལ་མཇལ་འདོད་བྱས་པས་སྒོར་བྱོན་པ་ལ། ངེད་ལ་བོན་ཡོད་དེ་ཉིད་ལ་སྟེར། རྒྱགས་འདྲ་བ་སློང་བྱས་པས། ཟས་ཆང་དང་རྩམ་ཁལ་གཅིག་ཤ་གཟུགས་གཅིག་རྣམས་བྱིན་ཏེ་མཐའ་བཞི་དང་འགྲོགས་ནས་ཕྱིན་པས། ཨ་ཙ་ར་ན་རེ་འདམ་དུ་མི་འཇུག་གང་འདོད་པའི་པོ་ཏི་གཅིག་ཁྱེར་ཅིག་ཟེར་རོ། །གཉིས་པ་དབྱེ་བ་ནི། མཐའ་བཞི་ན་རེ། ཆེ་བ་སྟག་སྒྲོ་ཆེ། སྙིང་དུ་གཟིག་སྒྲོ་སྡུག །འོན་ཀྱང་བོན་དོམ་སྒྲོ་ནས་འདོད་ཟེར་ཏེ། པོ་ཏི་གཅིག་བཏོན་ནས་བལྟས་པས་ནག་པོ་རྒྱུད་གསུམ་གྱི་བོན་སྒྲུབ་ཐབས་རྩ་འགྲེལ་དང་བཅས་པ། མ་མོ་ཉི་ཤུ་ཁྲ་སྤྱང་ས་བདག་གི་སྒྲུབ་ཆུང་རྣམས་བྱུང་ངོ་། །དཀྱིལ་འཁོར་དཔེ་ཆུང་ཡང་གླེགས་ཤིང་གི་ངོས་ལ་འདུག་སྐད། གཞན་ཡང་རྫུ་འཕྲུལ་གྱི་བོན་མང་པོ་སྣང་ངོ་། །གསུམ་པ་བརྒྱུད་རིམ་ནི། དེ་ཡང་སྲིད་རྒྱུད་ལས། འཕྲུལ་གསས་སྒོམ་པའི་སྤྲུལ་པ་ནི། །མཐའ་བཞི་འཕྲུལ་གསས་བྱ་བ་འབྱུང་། །སྦས་པའི་གཏེར་སྒོ་ཕྱེད་པ་འོང་། །ཞེས་པའི་མཐའ་བཞི་ལ་འོ་ཡུག་གི་རྒྱ་སྟོན་ཁྲོ་འཕེན་གྱིས་ཞུས། དེ་ལ་ཡར་འབྲོག་གི་ཟུག་འཕན་དང་། ཤང་གི་ར་སྟོན་ཀླུ་བཙན་གཉིས་ཀྱིས་ཞུས། ར་སྟོན་ལ་ལྷ་རྗེ་བར་སྒོམ་གྱིས་ཞུས། དེ་ལ་བྲུ་ནམ་མཁའ་གཡུང་དྲུང་གིས་ཞུས་ཏེ་དར་རོ། །དེ་ནི་མཐའ་བཞིའི་བརྒྱུད་པ་སྟེ་སྨད་བརྒྱུད་དོ། །

གཉིས་པ་སྟོད་བརྒྱུད་ལ་གསུམ། ལོ་རྒྱུས། དབྱེ་བ། བརྒྱུད་རིམ་མོ། །དང་པོ་ལོ་རྒྱུས་ནི། དེ་ནས་ཨ་ཙ་ར་གསུམ་སྟོད་ལུང་ནས་ཡར་ཐོན་ཏེ། བྱང་ནམ་ར་བྱ་བར་སླེབ་པས། ལ་སྟོད་ཀྱི་མདོག་སྲས་རོང་ནས། འདར་བན་ཤཱཀྱ་མུ་ནེ། མཆིམས་ཤཱཀྱ་བྲ་བ། འོ་མ་བྱང་ཆུབ་སེང་གེ་དང་གསུམ་གྱི་རྟ་ཁལ་དང་ཆས་ནས་འོང་སྟེ་བྱང་འཕྲོག་རུའི་ཐོག་ཏུ་འཕྲད་པས། ཨ་ཙ་ར་ན་རེ་གར་འགྲོ་བྱས་པས་བསམ་ཡས་སུ་ཆོས་གཏེར་འདོན་དུ་འགྲོ། རྟ་ཁལ་འདི་ལྡེ་མིག་པའི་རྔན་པ་ལ་སྟེར་ཟེར། དེར་ཨ་ཙ་རས་ཆོས་གཏེར་ངེད་ཀྱིས་ཐོན་ནས་ཡོད། རྟ་ཁལ་ངེད་ལ་བྱིན་ཅིག་དང་གཏེར་སྒྲོ་ཁྱོད་ལ་སྦྱིན་བྱས་པས་ཁོང་རྣམས་འཁྲིག་ནས་སྒྲོ་བ་བླངས་ཀྱང་གང་འཐེན་པ་ལ་འོད་དང་མེ་སྟག་འཕྲོ་ཡིན་འདུག་པས་ཆོས་ཟབ་མོ་འདུག་སྙམ་སྟེ་ནོར་ཨ་ཙ་ར་ལ་བྱིན་གཏེར་སྒྲོ་བན་དེ་གསུམ་གྱིས་ཁྱེར་ནས་སོང་། ལམ་དུ་ཁ་ཕྱེ་འདོད་ཀྱང་ཆོ་འཕྲུལ་མང་དུ་བྱུང་བས་ཕྱེ་མ་ནུས། དེ་ནས་ཕྱིན་ཏེ་ལ་སྟོད་མདོག་གི་སྨན་གོང་དུ། གཟེ་བན་ཤེས་རབ་རྒྱལ་མཚན་གྱི་ཁྱིམ་དུ་བསྡད་པས། ཚ་བོ་གཟེ་སྒུར་བྱ་བའི་བོན་པོ་ཞིག་ཀྱང་འདུག ། དེར་ནས་དཀར་མོ་འབྲུ་བདུན་གྱིས་མཆོད། ལྷ་ཕྱག་ཡང་འཚལ་གསོལ་བ་བཏབས་ནས་སྒྲོ་བ་ཁ་ཕྱེས་ཏེ་བལྟས་པས་ཐམས་ཅད་བོན་དུ་འདུག །བན་དེ་གཉིས་ན་རེ་མེ་ལ་བསྲེག་ཟེར་བས་ཆོ་འཕྲུལ་སྣ་ཚོགས་བྱུང་། འདར་བན་གྱིས་ཉ་ར་བྱས་པས་ཤེས་རབ་རྒྱལ་མཚན་ན་རེ། འདི་རྣམས་ལ་བཀའ་སྲུང་བཙན་པོ་ཡོད་ངེས་པས་ཡུ་བུ་བན་དེ་རེད་པས་བཟུང་མི་ཉན། ཚ་བོ་གཟེ་སྒུར་ལ་བྱིན་དང་བོན་པོས་ནོར་འབུལ་སྲིད་ཅེས་ཟེར་བས་གཟེར་སྒུར་ལ་བྱིན་ནོ། །གཉིས་པ་དབྱེ་བ་ནི། དེར་གཟེ་སྒུར་གྱིས་སྒྲོ་བ་ཁ་ཕྱེས་ཏེ་བལྟས་པས། སྟག་སྒྲོ་ནང་ནས་འདུལ་བ་རྒྱུད་དྲུག །གསས་མཁར་ས་ལེ་སྒྲོན་མ་ལ་སོགས་ས་ལི་ལུང་བཅུ། མན་ངག་ལྷ་ཁྲིད། མདོ་བར་ཏི་ཀ། ཚེས་ཕྱག་སུམ་ཅུ་པ། ཟ་ཕྱག་ནར་མ་རྣམས་དང་། ནང་རྟེན་འབྲེལ་གྱི་བོན་སྡེ་ལ། ཡེ་སངས་རང་འདུལ་གྱི་རྒྱུད་ལ་སོགས་རྒྱུད་བདུན། དུག་ལྔ་ལམ་ཁྱེར། གསང་བ་བསྒྲག་པ་རྒྱུད་ཀྱི་དཔེའུ་རྩེ་སྟོང་གསུམ་རྒྱུན་འཆད་ཆེན་པོ། བསྒྲགས་པ་བར་མ་སྣོད་བཅུད་བསྟན་པའི་རྒྱུད། བསྒྲགས་པ་ཐ་མ་སྡོང་པོ་དགུ་འདུས་ཀྱི་རྒྱུད་རྣམས་བྱུང་ངོ་། །གཟིག་སྒྲོའི་ནང་ནས་འབུམ་ཕྱི་ནང་གསང་གསུམ་བྱུང་སྟེ། ཕྱི་ཁམས་བརྒྱད་གཏན་ལ་ཕབ་པའི་འབུམ་པོད་བརྒྱད། རྩ་འགྲེལ་ཆེན་པོ་དང་དགུ། ནང་འབུམ་སྡེ་བཞི། གསས་འབུམ་སྡེ་བཞི། འདུལ་འགྲེལ་པོད་གཉིས་དང་བཅུ། གསང་བའི་འབུམ་དགུ་གསས་དང་བཅུ་ནི། ལྷ་མོའི་དབྱིངས་འབུམ། རྨ་འབུམ་གར་ཆད། གཙུག་འབུམ་འབར་བ། ཐེག་པ་གསེར་འབུམ། ཉི་མ་འོད་འབུམ། རིན་ཆེན་སྤུངས་འབུམ། ཉི་ཁྲི་ཆིག་འབུམ། ཐུགས་རྗེའི་རྒྱུན་འབུམ། གཡུང་དྲུང་ཡེ་འབུམ། རྫོགས་པ་ལྷ་འབུམ་དཀར་པོ་དང་བཅུ། དེ་དག་གི་འགྲེལ་པ་གཏོ་སྒྲོམ་འབུམ་ཏིག་དང་བཅུ་གཅིག །ཀླུ་འབུམ་དཀར་ནག་པོད་བཞི་སྟེ། འབུམ་སྡེ་པོ་ཏི་སུམ་ཅུ་རྩ་བཞི་བྱོན་ནོ། །དོམ་སྒྲོའི་ནང་ནས་གསང་སྔགས་ཕྱི་ནང་གསང་གསུམ་དང་། ཁྱད་པར་འཕགས་པའི་རྫོགས་ཆེན་རྣམས་བྱུང་སྟེ། སྤྱི་ཁོག་བཞེད་མང་གི་སྡེ་ལ་ཕྱི་འདུར་ནང་འདུར་གཉིས་ཏེ། ཕྱི་གྲི་འདུར། བཙུན་འདུར། བཀྲ་འདུར། ལྷེའུ་འདུར། སྨན་འདུར་རོ། །ནང་གསོན་བོན་ལ། ལྷ་སྙེགས་འཁོན་འདོན། གསས་བཞི། ལེགས་བརྒྱད། ཐར་གླུད། སེལ་བོན་དང་། གཙུག་རི་གླིང་གྲགས་ཆེ་ཆུང་། ན་རཀ་གཏིང་སྦྱོངས། ཀུན་རིགས་ལྷ་སྲིན་སྡེ་བརྒྱད་ཀྱི་དཀྱིལ་འཁོར། ལྕུག་ལེའི་སྒྲོས་པའི་སྤུར་སྦྱོང་། ལྕུག་ལེའི་སཱཙྪ། སྣང་གཤེན་གྱི་མེ་མཆོད། ཀློང་རྒྱས་སྦྱིན་སྲེག །ཆ་གསུམ་ཆེ་ཆུང་བཞི། གཏོ་བུ་ལག་ངན་གྱི་པང་སྐོང་། ཕྱི་ནང་གསང་བའི་དབང་མི་འདྲ་བ་དགུ། དབང་ཁྲིད་ཆེན་པོ་དང་བཅུ། ནང་རྫོགས་ཆེན་གྱི་སྡེ་ལ། བདུད་རྩི་སྨན་རྫོགས། ལྷ་རྩེ་དབང་རྫོགས། རྫུ་འཕྲུལ་གཏིང་རྫོགས། གཡུང་དྲུང་ཁྲོ་རྫོགས། མ་མོའི་ཀློང་རྫོགས། སྐུ་གསུང་ཐུགས་རྫོགས། དེ་རེ་རེ་ལའང་རྒྱུད་གསུམ་གསུམ། རེ་ནག །ཕྱར་ནག །ལྟེང་ནག་སྟེ་ནག་པོ་རྒྱུད་གསུམ། གཟེར་ཕུར་དམར་ནག །གེ་ཁོད་དཀར་ནག །ཞང་ཞུང་ཐིས་འཕེན། གསེར་གྱི་ཙོ་སྒྲུབ། ཕུར་པ་ལ་ཡང་རྒྱུད་བཞི། ལུང་ཐབས་བཞི། རྩ་འགྲེལ་ཆེ་ཆུང་། ཕྱག་རྒྱ་འཕྲུལ་གྱི་ལྡེ་མིག །ཕུང་པོ་ཏི་ཀའི་རྩ་འགྲེལ། ཁུག་མ་ལྔ་ལ་ཁུག་སྡེ་བཅུ། དེ་ལ་རྒྱུད་ཆེན་པོ་གསུམ། སྲིད་པ་དས་ཆད་ཀྱི་རྒྱུད་ལ་དས་ཆད་དགུ། སྲིད་པ་ཡེ་འགྲོལ་གྱི་རྒྱུད་ལ་གནས་འགྲེལ་བདུན། བསེ་ཁོག་ཆེན་མོའི་རྒྱུད་ལ་ཕྱི་ནང་གསང་བའི་བསེ་ཁོག་བཅོ་ལྔ། ཀུན་འདུས་རིན་ཆེན་རྩ་རྒྱུད་ལ་འགྲེལ་པ་ཆེ་ཆུང་གསུམ། གཞན་ཡང་མང་ངོ། །གསང་བ་ཡང་རྩེའི་བོན་སྡེ་ལ། སེམས་ཕྱོགས་རྒྱུད་གསུམ་སྟེ། སེམས་ཀྱི་མཐའ་རིམ་ཆེན་མོ་གབ་པ་དགུ་སྐོར་གྱི་རྒྱུད་ལ་ནམ་མཁའ་བྱང་མཛོད་ལ་སོགས་དགུ། སེམས་ཀྱི་ཁོག་ལུང་གཡུང་དྲུང་མཐའ་སྐོར་གྱི་རྒྱུད་ལ་གསས་མཁར་དབྱིངས་ཀྱི་རྩེ་མོ་ལ་སོགས་མཐར་སྐོར་བཅུ་གསུམ་སེམས་ཀྱི་ཡེ་རྟོགས་ཆེན་མོ་གཡུང་དྲུང་ཡེ་ཁྱབ་ལ་སེམས་སྨད་བཅུ་བཞི་རྣམས་བྱུང་ངོ་། །དོམ་སྒྲོའི་མཐིལ་ན་ནས་དཀར་མོ་བྲེ་གང་བྱུང་སྟེ། ས་བོན་ཤག་སྨུག་མའི་གཏན་ཚིགས་ཀྱང་དེ་ནས་བྱུང་ངོ་། །ཁྱོན་བསྡོམས་བོན་སྡེ་མི་འདྲ་བ་སུམ་བརྒྱ་དང་བཞི་བཅུ་བྱུང་བར་བཤད་དོ། །གསུམ་པ་བརྒྱུད་རིམ་ནི། གཟེ་བན་ལ་སློབ་མ་ཀ་བ་ཆེན་པོ་བཞི། གསང་བ་པོ་གཅིག་དང་ལྔ་བྱུང་སྟེ། བཀའ་བབ་བཞི་ནི། ས་སྟོན་འབྲུག་ལྷ། སྟོང་འབྱམས་དགྲ་བླ་སྐྱབས། དབང་དང་སྣ་རོ་གཉིས་ཏེ་བཞིའོ། །གསང་བ་པོ་གཅིག་ནི། གཤེན་རྣེལ་བྱིད་གུར་ཏེ་གསང་ནས་ཕག་ཏུ་ཕུར་པ་ལ་སོགས་མང་དུ་ཞུས། དེར་རྣེལ་བྱིད་ཀྱིས་བསམ་པ་ལ་ངའི་སློབ་དཔོན་འདི་ཆོས་པ་ཡིན་པས་བོན་མི་དགོས་ལས་ཆེ་བསམ་སྟེ་གཟེ་སྒུར་གདན་དྲངས་ཏེ་ཆང་དྲང་ནས་བཟི་བ་དང་། འཁར་བ་དང་ཕྲེང་བ་ཁྱེར་ནས་ཇོ་མོ་ལ་བསྟན་ཏེ་བདག་ལ་དཔེ་སྒྲོམ་རྣམས་བསྐུར་བྱས་པས་ཇོ་མོས་བསྐུར་རོ། །དེར་རྣེལ་བྱིད་ཀྱིས་བླ་མ་ལ་ནོར་མང་པོ་ཕུལ་ནས། བོན་རྣམས་བདག་ལ་གནང་བར་ཞུ་བྱས་པས། སློབ་དཔོན་ན་རེ། ཁྱོད་རང་བྲིས་ལ་ཞུ་དག་ལེགས་པར་གྱིས། མ་དཔེ་མི་སྟེར་གསུངས། དེ་སྐད་གསུངས་ཀྱང་དཔེ་མ་གཏད་པས་སློབ་དཔོན་མ་དགྱེས་སྐད། དེས་ལན་ནམ་ཡང་ན་ཕུར་པའི་ས་བདག་མོ་བསྒྲུབས་པས་གཏོར་མ་སྦྲུལ་རིགས་ལྔར་སོང་སྟེ། ལྟས་ངན་དུ་གཟུང་སྟེ་སྐེ་བྲེག་པས་ལན་ནམ་རྣེལ་བྱིད་ལ་མཛེ་བྱུང་ངོ་། །ཁོང་མ་ན་པའི་གོང་དུ་སློབ་མ་ཞང་བློན་སྒོམ་རིང་མོ་བྱ་བས་ཞུས། དེའི་སློབ་མ་རྨེའུ་རོག་དཔལ་པོས་ཞུས་ཏེ། དེ་ནི་ཕུར་ནག་ལ་གྲུབ་པ་ཐོབ་པ་སྟེ། གུར་ཞོག་ན་བཀྲའི་བྲག་ལ་ཕུར་པ་ཐེབས་པ་ལ་སོགས་རྟགས་མང་པོ་ཐོན། དེས་ལྷ་རི་གཉེན་པོ་ལ་བརྒྱུད་དེ་དར་རོ། །ས་སྟོང་འབྲུག་ལྷའི་སློབ་མ་བྱང་གི་ཞུ་གྲང་ར་བོན་པོས་ཞུས། དེའི་སློབ་མ་ཞུ་ཡས་ལེགས་པོས་ཞུས། དེ་ནས་སྐྱིད་པོ་དང་སྐྱེ་སེ་ནས་བརྒྱུད་དེ་དར་རོ། །གཞན་ཡང་ལེགས་པོ་ལ་ཟུག་ར་འཕན་གྱིས་ཞུས་ཏེ་དེ་ནི་སྟོད་ཀྱི་བརྒྱུད་པའོ། །སྟོད་སྨད་གཉིས་ཀ་ལ་ཐུག་པ་ཟུག་འཕན་ཏེ་ཟུག་ཕུར་པ་ལ་མཁས་པ་ཞེས་གྲགས་སོ། །སྟོད་སྨད་གཉིས་ཀ་མཐུན་པར་བྱུང་བ་དེ་ལ་ཉམས་ལེན་དིང་སང་ཡང་མང་ངོ་། །ཕུར་པའི་གཏེར་སྲུང་རང་ཆས་ཡིན་པས་འཇིག་རྟེན་པའི་གཏེར་སྲུང་མེད་དོ། །བྱང་གཏེར་འདི་སུས་སྤྱོད་པ་དེ་བཀྲ་ཤིས་ལ་མཐུ་ཆེ་བར་གྲགས་སོ། །བསམ་ཡས་སྐོར་ཁང་ནས་ཨ་ཙ་ར་གསུམ་གྱིས་བཏོན་ཏེ་བྱང་བརྒྱུད་འགྲིམ་ནས་ལ་སྟོད་བྱང་དུ་བཀའ་བབས་པས་བྱང་གཏེར་ཞེས་གྲགས་སོ། །སྟག་ལ་མེ་འབར་གྱི་སྤྲུལ་པ་ས་སྟོན་འབྲུག་ལྷས་ཡར་ལུང་བྲག་དམར་ནས་ཐོན་པའི་བོན་སྡེ་ལ། སྲིད་པ་ཀ་བ་ནག་པོའི་རྒྱུད། གསས་མཁར་རི་རོང་ནག་པོའི་རྒྱུད། ཤ་འབལ་ཟོ་བོ་སུམ་སྒྲིལ་གྱི་རྒྱུད། ས་ལེ་རྣམ་དྲུག་སྒྲོན་མའི་རྒྱུད། སྣང་གྲོལ་བཅོ་བརྒྱད་ཀྱི་རྒྱུད། དས་ཆད་བཅུ་གཉིས་ཀྱི་རྒྱུད། ཁུག་མའི་བོན་སྐོར། ལྷ་མོའི་སྙིང་ཁུང་གི་བོན་སྐོར། གསང་སྔགས་རྩ་འགྲེལ་ཏི་ཀ་དང་བཅས་པ། མཆོད་རྟེན་རིན་ཆེན་ཟུར་མང་གི་རྒྱུད། ལྕགས་ཀྱི་སྤྱང་མོ་ཆིག་རྒྱུག་གི་རྒྱུད། སྲིད་པ་སྤྱི་འགྲེལ་ཆེན་པོའི་རྒྱུད། ཆགས་ཤིང་ཁྲོ་བོའི་རྒྱུད། ཆབ་དཀར་སྤྱི་གཅོད་ཀྱི་རྒྱུད། ཆབ་ནག་དོན་སྟོན་གྱི་རྒྱུད། གསང་བ་སྡོང་པོ་དགུ་འདུས་ཀྱི་རྒྱུད། ནམ་མཁའ་སེམས་མཛོད་འཕྲུལ་གྱི་རྒྱུད། གསས་མཁར་རྩེ་མོ་ཡེ་སྲིད་ཀྱི་རྒྱུད། གཡུང་དྲུང་ཡེ་ཁྱབ་ཆེན་མོའི་རྒྱུད། སྐྱེ་ཤི་འབྲོས་འདེད་ཀྱི་རྒྱུད་རྣམས་སོ། །

བསམ་ཡས་ཀ་ཁོལ་མའི་ལོ་རྒྱུས་ལ་བཞི། དང་པོ་སྦས་ཚུལ་ནི། རྒྱ་གར་གྱི་གཤེན་པོ་དྲན་པ་ཡེ་ཤེས་ཀྱིས་ཁྲི་སྲོང་ལྡེའུ་བཙན་དང་བཀའ་བགྲོས་ནས་གཏེར་སྒྲོམ་སྨུག་པོར་བཅུག་སྟེ། བསམ་ཡས་དབུས་ཀྱི་ཀ་བ་ཁྲ་མོའི་དཀྱིལ་བརྐོས་ཏེ་ནང་དུ་སྦས་ནས་ཕྱི་ན་སྲུབས་མེད་པར་བྱས་སོ། །ནམ་ཞིག་དུས་ལ་བབ་ཙ་ན། སྐལ་ལྡན་བོང་ཆེ་བ་དབྱིབས་རྒུར་བ་ཤ་རྩ་དཀར་བ་ཞིག་གིས་ཐོན་ནས་ཁམས་ཀྱི་མཐའ་ནས་རྒྱས་ཞེས་ལུང་བསྟན་ནོ། །གཉིས་པ་གཏེར་ཐོན་ཚུལ་ནི། དུས་ནམ་ཞིག་ན་ཆུ་ཕོ་ཁྱིའི་ལོ་ལ་རྐོ་བོ་ཡོན་སྒོམ་ཐར་མོ་བྱ་བ་བསམ་ཡས་སུ་ཕྱིན་པས་ཀ་བ་ལ་སེར་ག་ཆེན་པོ་ཞིག་སྣང་བ་ལ་གཟིགས་པས་སྒྲོམ་བུ་སྨུག་པོ་སྲུབས་མེད་པ་ཞིག་འདུག་པ་བཏོན་ནས་བལྟས་པས་བོན་དུ་འདུག་སྟེ་ཁམས་སུ་བྱོན་ནོ། །གསུམ་པ་ཐེམ་བྱང་ནི། དེའི་ནང་ནས་ཕུར་པ་དམར་པོ་དབུ་དགུ་ཕྱག་བཅོ་བརྒྱད་པའི་སྒྲུབ་སྐོར། ཀུན་བཟང་དམར་པོ་ཞལ་གཅིག་ཕྱག་བཞི་པའི་སྒྲུབ་སྐོར། མཁའ་འགྲོའི་སྒྲུབ་སྐོར། གདམས་ངག་སྐོར་ཚོམ་བདུན་པ། ཁོག་འགྲེལ་ལས་ཀྱི་བྱང་བུ། གས་བཙན་གསང་སྒྲུབ་ལ་སོགས་མང་པོ་བྱུང་ངོ་། །བཞི་པ་སློབ་མའི་གྱེས་ཚུལ་ནི། རྐོ་བོས་ཤར་བུ་འབོར་སྒོང་དུ་སྤེལ་བས་ཕྱིས་སུ་ཤར་པ་གཏེར་སྟོན་དུ་གྲགས་ཤིང་རྐོ་བོ་ལ་བླ་མ་ཡེ་ཤེས་ལ་སོགས་ཀྱིས་ཞུས་ཏེ་དར་རོ། །

གཞན་ཡང་བསམ་ཡས་དབུ་རྩེ་ནས་མཐའ་བཞི་ཡེ་ཤེས་བློ་གྲོས་ཀྱི་གཏེར་ཐོན་ཚུལ་ལ་གསུམ་ལས། དང་པོ་གཏེར་ཐོན་ཚུལ་ནི། མཐའ་བཞི་ཉིད་ཁམས་ནས་སྤྲང་པོའི་ཆས་བྱས་ཏེ་བསམ་ཡས་སུ་ཕྱིན་པའི། ནུབ་གཅིག་རྨི་ལམ་དུ་མི་སེར་པོ་བེ་ཅོན་ཐོགས་པ་ཞིག་གིས། སྤྲང་པོ་ཁྱོད་ནངས་པར་བསམ་ཡས་དབུ་རྩེའི་ཡང་ཐོག་གི། བྱ་རྒྱལ་ཁུ་བྱུག་གི་ཚང་གི་ཐད་ཀར་ནོར་སྣ་གཅིག་ཡོད་ཀྱི་དེ་ལོངས་ཤིག །ཁྱོད་ལི་ཤུའི་བྱིན་གྱིས་བརླབས་པ་ཡིན་ཟེར་བ་ཞིག་བྱུང་། སྔ་མོར་ལངས་ནས་བལྟས་པས་བྱ་ཁུ་བྱུག་ཚང་ནས་འཕུལ་ཐར། ཚང་ནང་ན་ཁུང་བུ་འདུག་པ་ནས་བལྟས་པས། དར་སེར་པོ་སྲིད་དུ་མདའ་གང་ཞེང་དུ་འདོམ་གང་ཡོད་པ་ཞིག་ལ་ཡི་གེ་བྲིས་པ་དང་། ཡང་དེ་བས་འདུག་གམ་སྙམ་ནས་བལྟས་པས། དར་སེར་ལྡེམ་པ་ཞིག་ལ་རི་མོ་བྲིས་པ་དང་། རྡོ་སྔོན་པོ་ཕྱི་ནང་གསལ་བ་སྒོ་ང་ཙམ་ཞིག་འདུག་པ་རྣམས་བླངས་ནས་གཞི་ལ་བྱོན་ནོ། གཉིས་པ་ཐེམ་བྱང་ནི། དེའི་ནང་ནས་ཐོན་པའི་བོན་ལ་སྒྲགས་བྱང་རིན་ཆེན་བོན་སྡེ། ཟོ་བོ་དབུ་དགུའི་ཕུར་རྒྱུད། དབལ་གསས་ཀྱི་སྐོང་ཟློག་བསད་གསུམ་གྱི་མདོས་ལ་སོགས་བོན་སྡེ་བཅུ་གཉིས་བྱུང་བར་བཤད་དོ། །གསུམ་པ་གང་ལ་བརྒྱུད་པ་ནི། དེ་ནས་དབུས་ཀྱི་འཕན་དྲ་བ་དཀར་དུ་བྱོན་པས་སྟོན་པ་ཡེ་ཤེས་རྒྱལ་མཚན་བྱ་བ་དང་ས་ཕོ་བྱི་བའི་ཁྱི་ཟླའི་ཚེས་བཅུ་གསུམ་ལ་མཇལ་ནས་ལོ་རྒྱུས་དང་བླ་བོ་བྱས་པས། ཁོང་གིས་ཐེར་ཐང་དམར་པོ་ཞིག་ཕུལ་ནས་གདམས་ངག་ཡང་ཞུས། དཔེ་བྲིས་ཞིབ་ཐུག་བྱས་ཏེ་དར་རོ། །ཡང་ང་འཕྲང་ལྷའི་དབང་ཕྱུག་གིས་གངས་ཏི་སེ་ནས་ཐོན་པའི་བོན་སྡེ་ལ། གསུང་རབ་སྲིད་པའི་འབུམ་དགུ་རྫོགས་པ་དང་བཅུ། འགྲེལ་པ་འབུམ་ཏི་ཀ་དང་བཅས་པ། ཡེ་དབང་ལྷུན་རྫོགས། དབང་ཆེན་བཅོ་བརྒྱད། ཤ་ཆེན་གཞུང་བཞི། ཏི་ཀ་དམར་པོ། ལྷ་མོ་གནས་དཀར། ཆུ་བོ་རབ་འབྱམས། ཕྲིན་ལས་ཟོ་བོ་དགུ་པ། མདེའུ་ཐུང་དྲུག་ཅུ་རྩ་གཅིག །སྤོས་མར་མེ་མེ་ཏོག་རྔ་གཤང་སྟེ་མཆོད་པ་གཞུང་བཞིའི་སྟོང་མཆོད། མ་རྒྱུད་དུར་ཁྲོད་བ་མོ་ཆེ་ནི་མ་མོ་བདུན་ཅུ་རྩ་གསུམ་བྱ་བ་དང་། གྱད་མོ་ཐང་མོ། །བདུད་རྩི་ཤུག་གུ་རང་འགྱུར། ལྟ་བ་དབྱིངས་གཅོད། སྡོང་པོ་དགུ་འདུས། པད་མ་དབྱིངས་འཁྱིལ། ཡང་གསང་ཐུགས་ཀྱི་དཔེའུ་རྩེ། གསས་མཁར་ས་ལེ་སྒྲོན་མ། སྣང་སྲིད་གཏན་འབེབས། ཆགས་ཤིང་ཁྲོ་བོ། །དཔོན་གསས་བཞེད་སྒོམ། མར་མེའི་བཤད་འགྲེལ་ཆོ་ག་དང་བཅས་པ། རོ་སྲེག་བོན་སྡེ་སོགས་མང་དུ་བྱུང་ངོ་། །ཡང་སྤུ་རངས་ཤེལ་མཚོ་མུ་ལེ་ཧད་ཀྱི་འགྲམ་ནས་མར་པ་འཕན་བཟང་ལ་སོགས་ཁྱི་ར་བ་གསུམ་གྱིས། ཤིང་སྡོང་ཞིག་གི་རྩར་རྡོ་རྐོ་བྱས་པས་སོལ་བ་ཐར་ཐོར་བྱུང་བ་སློག་པས་ཤིང་སྒྲོམ་གསུམ་བྱུང་བའི་ནང་ནས། ཤོག་དྲིལ་མང་པོ་བྱུང་བ་ཡུལ་དུ་འོང་ནས་ཤུ་བོན་དགེ་བསྙེན་ལ་བཙོང་དེ་ལས་བྱུང་བའི་བོན་སྡེ་ལ། ཀླུ་འབུམ་དཀར་ནག་ཁྲ་གསུམ་པོད་གསུམ། ཀླུ་གཉན་ས་བདག་གཏད་ཀྱི་འབུམ་པོད་བཞི་ཆ་ལག་དང་བཅས་པ་རྣམས་བྱུང་ངོ་། །གཞན་ཡང་བྱང་གསེར་ཐང་ཤ་བ་ནས། ཁྲོམ་བཟློག་ལ་སོགས་རྒྱུའི་བོན་མང་དུ་བྱོན་ནོ། །ཡང་ཤེལ་གྱི་ཕ་བོང་གཡུ་རིས་ཅན་ནས་གཉན་རྗེའི་སྒྲུབ་ཐབས་ལ་སོགས་མང་དུ་བྱུང་བར་ཡང་བཤད་དོ།   

ཡང་སྲིད་རྒྱུད་ལས། ལི་ཤི་སྟག་རིང་སྤྲུལ་པ་ནི། ཁྲོ་ཚང་འབྲུག་ལྷ་བྱ་བ་འབྱུང་། ཞེས་པ་དེ་ཉིད་ཀྱིས་བོན་གཏེར་དྲང་ཚུལ་ལ་གསུམ། དང་པོ་གཏེར་ཇི་ལྟར་དྲང་ཚུལ་ནི། ཡབ་ཁྲོ་ཚང་གསས་གཉན། ཡུམ་དར་ཟ་སྒྲོན་གཉིས་ཀྱི་སྲས་སུ་འཁྲུངས་སྐུ་བལྟམས་པ་དང་འབྲུག་གྲགས་པ་འཛོམ་པས་འབྲུག་ལྷར་གྲགས། དེ་ཡང་ཆུང་ནས་བོན་ལ་ཐོས་བསམ་སྦྱངས་ཏེ་དོན་དམ་པ་ཉམས་ལེན་མཛད་ཅིང་བཞུགས་པའི་དུས་ནམ་ཞིག་ན་ཕྱ་ཀེང་ཙེས་ལུང་བསྟན་ཏེ་བྱང་གི་གསང་བྲག་རྒྱ་བོ་ལ་གཏེར་ཡོད་པར་དགོངས་ནས་ཕྱིན་པས། ཁྱུང་ལྡིང་བྲག་གི་ངོས་ལ་ཡི་གེ་ཨའི་མཚན་མ་འདུག་པ་ནས་བརྐོས་པས་ཕྱི་ནང་གསང་བའི་བོན་སྡེ་མང་དུ་བྱོན་ནོ། །གཉིས་པ་ཐེམ་བྱང་ནི། ཕྱི་སྒྲུབ་གཉན་རྗེ་གོང་སྔོན། ནང་སྒྲུབ་ཨ་མ་དྲེད་དེ། གསང་སྒྲུབ་ཨ་དཀར་འོད་ཆེན། གཉེན་གྱི་སྙིང་བཅོས་དཀར་ནག །སྲོག་གི་སེག་བདར་ཆེ་ཆུང་། དབལ་ཁྱུང་དམར་མོའི་ལས་ཐིག །སྙན་བརྒྱུད་འཇམ་དབྱངས་དཀར་པོའི་རྒྱུད། ཀེང་ཙེའི་སྒྲུབ་སྐོར་ཆ་ལག་བཅས། རྐང་མགྱོགས་ཀྱི་མན་ངག་རྣམས་བྱུང་། ཡང་ཟར་གྱི་སྟག་སྣ་ནས་ཐོན་པའི་གསང་བ་མ་རྒྱུད་སྐོར་ལ། ཤེས་རབ་བྱམས་མ་ལ་མདོ་འབུམ་གཟུངས་གསུམ་རྒྱུད་དང་བཞི། ཀུན་གསལ་རྒྱས་པའི་སྒྲུབ་སྐོར། རྩ་སྒྲུབ། དབང་སྒྲོན། དགྲ་བྱད་གཟའ་གསུམ་གྱི་འགྲེལ་པ་སྐྱོབ་ཕྲན་བརྒྱད་དང་བཅས་པ། སྦྱིན་པ་བྱམས་མའི་ནོར་སྒྲུབ་ལ་སོགས་བྱོན་ནོ། །གསུམ་པ་གང་ལ་བརྒྱུད་པ་ནི། རྗེ་བཙུན་ཉིད་དགུང་ལོ་བརྒྱ་དང་ཉི་ཤུ་རྩ་གཉིས་ཀྱི་ཐོག་ཏུ་ཤངས་ཀྱི་ས་ཆར་སྐུ་འགྱུར་བའི་དུས་ན། རང་གི་དབོན་བརྒྱུད་ཨ་ད་ལྷ་གསས་ལ་གསུངས་པ་གཞོན་ནུ་མ་འདི་བར་དོ་ལ་ལས་འཕྲོ་ལེན་ནས་ལྷ་རུ་འགྱུར་ཞིང་། དེ་ལས་འཕོས་ནས་གཞོན་ནུའི་མིང་ཅན་བོན་སྤྱོད་པ་ཞིག་འབྱུང་བས། ཁྱོད་ཀྱིས་བྱམས་མའི་བོན་སྐོར་འདི་རྣམས་དེ་ལ་གཏོད་གསུངས་ནས་ཚིགས་སུ་བཅད་དེ་གསུངས་པ། ལྷ་ལས་འཕོས་ནས་མི་ལུས་ལེན། གཞོན་ནུའི་མིང་ཅན་དལ་འབྱོར་ལྡན། བླ་མ་དམ་པས་བྱིན་བརླབས་ཤིང་། མ་རྒྱུད་སྙིང་པོའི་བོན་སྐལ་ལེན། ཚེ་དང་ལྡན་པ་མཐར་ཕྱིན་ནས། སངས་རྒྱས་འབྲས་བུ་འཐོབ་པར་འགྱུར། ཞེས་ལུང་བསྟན་ནས་རྗེ་བཙུན་ཉིད་ཞི་བར་གཤེགས། དེ་དུས་ཧོར་དམག་བྱུང་བས་ཨ་དའི་བོན་དང་། ཁྲོ་ཚང་གི་བོན་རྣམས་ཤངས་ཕུག་བྲག་ལ་སྦས་སོ། །ཕྱིས་བྲག་རལ་བས་བཙལ་ཀྱང་མ་རྙེད། ལྷ་བཙན་གྱིས་བུ་ལྷ་རྒྱལ་ལ་རང་རེའི་ཡང་མྱེས་བསྒྲེས་པའི་དུས་སུ་ཞལ་གླེང་ལ། རྗེ་བཙུན་གྱི་བོན་དང་རང་གི་བོན་རྣམས་ཡ་གི་བྲག་ལ་ལུས་པ་ཡིན་བྱ་བ་ཐོས་ཞེས་ཡང་ཡང་གསུང་། ལྷ་རྒྱལ་གྱི་བུ་ལྷ་མགོན་བྱ་བ་རབས་ཆད་རྒན་པོར་གྱུར་པ་དེ་སྔར་གྱི་བྲག་རྩ་དེར་ཤིང་ཐུར་ཕྱིན་པས། ངའི་ཡབ་མེས་ཀུན་གྱིས་བྲག་ལ་བོན་བསྐུངས་ཟེར་བ་དེ་བྲག་འདིའི་ལོགས་ལ་ཡིན་ནམ་སྙམ་ནས་བལྟས་ཙ་ན། ཡི་གེ་ཐར་རེ་འདུག་པ་ཀུན་བསྡུས་ནས་བལྟས་པས། ལ་ལ་རུལ་ནས་ཟུར་ཟད། ལ་ལ་བྱམས་མ་རྩ་བའི་མདོ་ཡིན་ཟེར་རོ། །དེ་ཐམས་ཅད་བཟུང་ནས་འོང་སྟེ་བྱམས་མའི་བོན་སྐོར་རྣམས་བྱུང་བའི་ངའི་ཡབ་མྱེས་ཀྱི་གཞོན་ནུའི་མིང་ཅན་ལ་གཏོད་ཟེར་བ་འདི་ཡིན་ལས་ཆེ་སྙམ་ནས་བླ་མ་གཞོན་ལ་ཕུལ་ལོ། །བླ་མས་ཀྱང་རྟ་དང་གོས་ཤིག་གནང་སྐད། དེ་ནས་བླ་མ་གཞོན་ཀོང་པོ་ནས་ལྷོ་མཐར་བརྒྱུད་དེ་ཀོང་པོ་སྒོམ་པ་གཡུང་དྲུང་སྐྱོབ་ལ་བརྒྱུད། དེས་སྒོམ་པ་རིན་ཆེན་དཔལ་ལ་བརྒྱུད། དེས་མཐའ་བཞིའི་ཡུལ་དུ་ཀ་གདམས་ཡེ་ཤེས་རྒྱལ་མཚན་ལ་བརྒྱུད། དེ་ལ་ཁོ་རང་གི་དབོན་པོ་ཡེ་ཤེས་བློ་གྲོས་ཀྱིས་ཞུས་སོ། །ཡང་ལོ་རྒྱུས་ཁ་ཅིག་ནས་ཀ་གདམས་པ་དབུས་གཙང་དུ་འོང་སྔ་བ་ལ་ཞང་སྟོན་བསོད་རྒྱལ་གྱིས་ཞུས་ཀྱང་རྒྱུད་ལ་སོགས་པའི་ཟབ་སྐོར་རྣམས་མ་གནང་ཞེས་ཟེར་ཕྱིས་མཁན་ཆེན་གྲགས་རྒྱལ་མཐའ་བཞིར་བྱོན་ནས་རྩད་བཅད་པས་གཞོན་གྱི་ཕྱག་དཔེ་དངོས་ལ་ཐུག་ཅིང་དཔེ་ཆ་ཚང་མ་དག་པོ་དང་འཕྲད་ཀྱང་ལུང་བྱེད་ནུས་པ་དང་མ་ཐུག་པས། དཔེ་དེ་ཉིད་ལ་སྨོན་ལམ་བཏབ་ཅིང་། ཕྱིས་དར་ལྡིང་ནས་ཞང་སྟོན་གདན་དྲངས་ལུང་ཞུས་སྐད། ཞང་སྟོན་དང་མཁན་ཆེན་གྲགས་རྒྱལ་གཉིས་ཀ་ལ་བསོད་ནམས་སེང་གེ །དེ་ལ་སྐྱབས་སྟོན་རིན་ཆེན་འོད་ཟེར་གྱིས་ཞུས་ཏེ་དར་རོ། །

བསྟན་པའི་གསལ་བྱེད་ཆེན་པོ་གཤེན་ཀླུ་དགས་བོད་རྒྱལ་གྲི་རུམ་གྱི་རིང་ལ་ནུབ་པའི་བོན་འབྲི་མཚམས་མཐའ་དཀར་དུ་སྦས་པ་ཐོན་ཚུལ་ལ་བཞི། གཏེར་སྟོན་གྱི་ལོ་རྒྱུས། གཏེར་གྱི་ཐོན་ལུགས། བོན་གྱི་ཐེམ་བྱང་། སློབ་མའི་གྱེས་ཚུལ་ལོ། །དང་པོ་ནི། སྲིད་རྒྱུད་ལས། སྟོང་རྒྱུང་མཐུ་ཆེན་སྤྲུལ་པ་ནི། །འཆི་མེད་གཙུག་ཕུད་དངོས་མཚུངས་པའི། །དམུ་རིགས་སྒ་ཚ་གཤེན་གྱི་རྒྱུད། །གཤེན་སྒུར་ཀླུ་དགའ་བྱ་བ་འབྱུང་། །མཚོ་རྔ་བྲག་གི་གཏེར་སྒོ་འབྱེད། །ཞེས་པའི་གཏེར་ཆེན་འདིའི་གདུང་ནི་སྒ་ཚ་དམུ་རིགས། ཡབ་དཔལ་མགོན་གསས་ལ་སྲས་གསུམ་ཡོད་པའི་གཅེན་པོ་ཀླུ་དགའ། འབྲིང་ཀླུ་བརྩེགས། ཆུང་བ་གེ་ཁོད་དོ། །དེའང་དམུ་གཤེན་གྱི་རྒྱུད་ལས་གྲོལ་ཚུལ་ཡབ་མེས་ཀྱི་གདུང་རབས་ནི་གོང་དུ་བཤད་ཟིན་ཏོ། །

གཉིས་པ་གཏེར་ཐོན་ལུགས་ནི། འདྲ་མིན་མང་ཡང་ཉིད་ཀྱི་ཞལ་གསུང་ལས་བྱུང་བ་ནི། བདག་ལོ་བཅུ་གསུམ་ལོན་དུས་ཕ་ཇོ་ན་རེ། ཁྱེད་དང་གེ་ཁོད་གཉིས་སོང་ལ་སྤང་རྒྱན་དཀར་པོ་དང་སྤྲ་བ་ཐུས་ལ་ཤོག་ཟེར་བས་གེ་ཁོད་ཀྱིས་སྤང་རྒྱན་ཐུས། བདག་མཐའ་ལུང་གི་བྲག་ལ་སྤྲ་བ་ཚོལ་དུ་ཕྱིན་པས་ནམ་མཁའ་ནས་གཟུགས་མེད་པའི་སྒྲ། གཤེན་ཀླུ་དགའ་བོན་གྱི་དངོས་གྲུབ་གཏེར་ཟེར་བ་ཞིག་གྲགས་བྱུང་། བལྟས་པས་ཕ་བོང་ཞིག་གི་སྟེང་མར་ཁུས་གང་ནས་འདུག །དེ་དངོས་གྲུབ་ཏུ་བསམ་ནས་ཕ་མ་ལ་གསང་ངོ། །བྲག་དེར་འདུག་རྩིས་བྱས་ཀྱང་ལོ་འགའ་ལ་བསྡད་མ་གྲུབ། དེ་དུས་དབུས་གཙང་དང་ཞུ་གཡས་གཉིས་འཐབ་པས་དེའི་བར་ལ་ཕྱིན་པ་ལ་མདའ་ཡོ་བས་ཕོག་ནས་ཀླུ་རྩེགས་གྲོང་། སྟོང་དུ་སྤུ་ར་སྤུ་ལུག་མགོ་གཡག་བསྡུས་པ་ལ་ལོ་གཅིག་འགྱངས་སོ། །སྤུར་ཡ་གྱད་པས་མགོ་གཡག་སྟེར་དུ་མ་འདོད་པས། ཁོང་རྟ་ཐོག་ནས་བསྡད་པ་དང་ས་ལིང་བྱས་ནས་བརྒྱུག་པས་ཕོ་ཤེད་ཅན་དུ་གྲགས་སོ། །དེ་སྐབས་སྣེ་ནག་ཡེ་མཁྱེན་དང་རྩལ་འགྲན་པས་རྐེད་ཚིག་བུད་དེ་བཅོས་ཀྱང་མ་ཕན་པར་ལོ་བཅོ་བརྒྱད་ནས་བདག་སྒུར་པོར་སོང་བས་གཤེན་སྒུར་དུ་གྲགས། སྔར་གོང་དམུ་ཡད་བྱུང་ཙམ་ནས་བསྡད་མནོ་བ་ལ་མ་གྲུབ་པའི་དེའི་ཆད་པ་ཡིན་ནམ་སྙམ། ལོ་བཅུ་དགུའི་སྟེང་ནས་དཔོན་ར་ཤག་ལ་གཡུང་དྲུང་ཞི་རྒྱན་ཁྲོ་རྒྱན་གཉིས། ཨ་ནུའི་ཆབ་གཏོར་ཤོག་གཅིག་མ་ཞུས་ནས་བྲག་ཀར་རུ་ལ་སྟག་ལོར་སྒྲུབ་པ་མཛད་པས་སྒྲུབ་ལོ་ནས་རྟགས་དང་མཚན་མ་དམུ་ཡད་འཁྱིལ་བ་སོགས་རྟགས་བཟང་པོ་བྱུང་། དེ་ནས་ཡབ་གྲོང་སྟེ་མཚམས་ལས་དོན་ནས་དགེ་རྩ་མ་ཟིན་པར་བསྡད་པས་འབྲུག་ལོ་བར་འགྱང་། དེ་ལོ་གར་ཟ་དཔལ་སྒྲོན་བླངས་པས་དེ་ལོ་འགྱང་། སྦྲུལ་ལོའི་སྲོད་ཅིག་ན་བུད་མེད་ནག་མོ་རལ་པ་ཕྲག་གོང་ནོན་པ་ཞིག་མཆྭེ་བ་གཙིགས་ཤིང་ཟ་ཚུལ་སྟོན་པ་ཞིག་བྱུང་བས། འཇིགས་པ་མ་སྐྱེས་པར་དགོངས་པ་ལ་བསྡད་པས་དེ་ནུབ་རྫ་སྐྱ་སེང་ངེ་རིའི་ཐད་ལ་བསྐྱལ་ནས་སྣང་། ནངས་པར་དགོན་པར་འོང་སྟེ་བྲག་དཀར་གྱི་མདོར་སླེབ་ཙམ་ན། ཁྱེའུ་གཡུའི་ཟུར་ཕུད་ཅན་དང་། བུད་མེད་དར་གྱི་ལའུ་ཅན་མང་པོས་བསུ་ཞིང་ཕྱག་མཆོད་མེ་ཏོག་འཐོར་བ་བྱུང་། དེ་ལའང་དགའ་སྤྲོ་མེད་པར་བསྡད་པས་གར་སོང་ཆ་མེད་དུ་ཐལ། ཡང་སྲོད་ལ་རྒྱ་འབག་ཆེན་པོ་ཞིག་བྱུང་ནས་ཁྱེད་ཟའོ་ཟེར་བ་བྱུང་། འཇིགས་སྐྲག་མ་བྱས་པར་བསྡད་པས་དེ་ནུབ་མདུན་རི་ཆེན་པོའི་རྩེ་ལ་བསྐྱལ་ནས་སྣང་། ནངས་པར་གནས་སུ་འོང་བས་བོན་པོ་སྟག་སླག་ཅན་རྔ་གཤང་བཀྲོལ་བ་མང་པོས་བདུན་བསུ་ཞིང་གར་སོང་ཆ་མེད་དོ། །སྲོད་ལ་སྦལ་པ་ཆེན་པོ་ཞིག་གི་སྤྲུལ་པ་སྣ་ཚོགས་སྟོན་པ་ཞིག་བྱུང་། དེ་ནུབ་གནས་ཀྱི་བྱང་རྒྱབ་ཏུ་བསྐྱལ་ནས་སྣང་། ནངས་པར་ཚུར་འོང་བའི་ལམ་ན་བྲག་མི་ངོ་འདྲ་བ་ཞིག་གི་ནང་། ཆུ་དཀར་པོ་ལ་སེར་པོའི་ཟར་བུ་ཆགས་པ་ཞིག་ཐིག་ཐིག་འདུག །ཟངས་གཞོང་བཟེད་པས་ན་ར་ར་བྱུང་ནས་ཁེངས་སོ། །སྲིན་མཛུབ་ཀྱིས་བླངས་ཏེ་ལྕེ་ལ་བཞག་པས་རོ་མཆོག་བརྒྱ་དང་ལྡན། བདུད་རྩི་རེད་བསམ་ནས་ཐེངས་གཅིག་བཏུང་། ཉིན་པར་ཆབ་གཏོར་བཏང་བས་ཟངས་ཐེབ་གནམ་ལ་འཕུར་ཞིང་ས་ལ་བབ། བར་སྣང་ལ་ཤེལ་འོད་འདྲ་བ་མང་པོ་འཕྲོ་ཞིང་བདག་ལ་འདུ་བ་བྱུང་། དེ་ནས་སྒྲ་ཆེན་པོ་གསུམ་གྲགས་པའི་རྟིང་ལ་ནམ་མཁའ་ནས་བུད་མེད་དཀར་མོ་དར་དཀར་གྱི་ལའུ་གྱོན་པ་བཞིས་འབྲུག་ཁྱུང་སེང་སྟག་བཞིར་ཆིབས་ནས་བདག་གི་མདུན་དུ་བབས་ཏེ། ཀླུ་དགའ་བོན་གྱི་དངོས་གྲུབ་སྟེར་བས་བསླབ་ན་སྒྲོགས་ཤེས་སམ། བསྟན་ན་སྒོམ་ནུས་སམ་ཟེར་བ་བྱུང་། བདག་གིས་བསླབ་ན་སྒྲོགས་ཤེས་བསྟན་ན་སྒོམ་ནུས་པས་བོན་གྱི་དངོས་གྲུབ་གནང་བར་ཞུ་བྱས་ནས། ཕུག་ནས་ཞོ་བླངས་ཏེ་མཆོད་པ་ཕུལ་བས། ཁོང་རྣམས་ན་རེ། འོ་ན་ཁྱོད་སྤྲུལ་པའི་སྐུ་ཡིན་པས་ཤེལ་གྱི་ཕུར་པ་སོར་བརྒྱད་པ་འདི་ཁྱེར་ལ་ལོ་བསྐོར་གཅིག་ཏུ་གསང་ཞིག་གསུངས་ནས་ནམ་མཁའ་ལ་གཤེགས་ནས་ཐལ། ཕུར་པ་ལ་བལྟས་པས་བོན་ཐེག་པ་རིམ་དགུ་ཡོད། ཤེལ་གྱི་སྐས་ཐེམ་དགུ་ལ་བབས་ན་སྡོང་པོ་ལ་ཅ་གཅུས་པ་འདྲ་བ་ཡོད། དེའི་འོག་ཕ་བོང་གྲུ་བཞིའི་གཉའ་ན་མཚལ་གྱི་གཡུང་དྲུང་ཞིག་ཡོད། གཤམ་ན་ཤེལ་གྱི་གཡུང་དྲུང་ཞིག་ཡོད་ཟེར་བ་སྣང་། དེ་བཙལ་བས་རྙེད་པ་ལ་དེ་ལྟར་འདུག །ཕ་བོང་བཟློག་བཏུབ་བམ་བལྟས་པས་བཏུབ་པར་འདུག་སྟེ། ཇོ་མོ་དཔལ་སྒྲོན་བཏང་སྟེ་གེ་ཁོད་ལ་ཏོག་རྩེ་ཁྱེར་ལ་ཤོག་བྱས་པས་གེ་ཁོད་བྱུང་སྟེ། དེར་ཕ་བོང་བཟློག་པས་མ་བཏུབ་སྟེ་ཁ་བ་རླུང་དམར་བྱུང་བས་བཤོལ། དེ་ནུབ་རྨི་ལམ་དུ་གེ་ཁོད་བྱ་བ་གཟའ་མིག་དམར་གྱི་སྤྲུལ་པ་ཡིན་པས་བསྟན་པ་བཞག་པའི་གནས་མེད་པས་ཁྱོད་རང་ཚོལ་ཟེར་བ་བྱུང་། ནངས་པར་ངས་ཁྱོད་ལ་ཀུ་རེ་བྱས་པ་ཡིན། འདི་འདྲའི་བྲག་ལས་གཏེར་འོང་བ་ག་ལ་ཡོད། ཏོག་ཙེ་ཞོག་ལ་ཁྱོད་རང་སོང་བྱས་པས་གེ་ཁོད་ན་རེ། ཁྱོད་ལ་བོན་གཏེར་བས་ཟན་གཏེར་ཞིག་མཁོ་བ་སྣང་ཟེར་ནས་ཐལ། དེར་མེ་མོ་སྦྲུལ་ལོའི་དགུན་ཟླ་འབྲིང་པོའི་ཉི་ཤུ་བཞི་སྐར་མ་ཁྲའི་ཉིན་པར་ཕ་བོང་བཟློག་པས་འོག་ནས་ཁོམ་ས་སྔོན་པོ་ཞིག་བྱུང་བའི་རྟིང་ལ། ཕ་བོང་གྲུ་བཞི་ལ་མཚལ་དང་ཤེལ་གྱིས་གཡུང་དྲུང་བྲིས་པ་ཞིག་འདུག །དེའི་འོག་ནས་སྒམ་ཆེ་ཆུང་གཉིས་བྱུང་། དེར་བལྟས་པས་ཆེ་ཤོས་ཀྱི་ནང་ནས་རྒྱུ་འབྲས་ཀྱི་བོན་མང་དུ་བྱུང་། ཆུང་ཤོས་ཀྱི་ནང་ནས་འབྲས་བུའི་བོན་མང་དུ་བྱུང་ངོ་། །ཤོག་སེར་རྣམས་ཁྱེར་ནས་འོང་བས་དར་ཅིག་ན་གར་སོང་ཆ་མེད་དུ་སོང་། སླར་གཏེར་ཁུང་དུ་ཕྱིན་ནས་བལྟས་པས་ཤོག་སེར་རྣམས་འདུག་པ་ཁྱེར་ནས་འོང་བ་ཡང་འཕུར་ནས་སོང་། ནུབ་མོ་བུད་མེད་ནག་མོ་ཞིག་དང་མི་ནག་པོ་ཞིག་མདུན་དུ་བྱུང་ནས་ངེད་ཀྱི་དེ་ཚོ་མ་ཁྱེར་ཞིག །འདོད་ན་ལུག་དཀར་མོ་མཚལ་མིག་དང་། གཡག་དཀར་གཏའ་རུ་ཚུགས། འབྲང་རྒྱས་མཚལ་གྱི་ཐིག་ཕྲན་ཅན་དང་བཤོས་བུ་བྱིན་ཅིག །མིག་སྔར་སྡོད་ལ་ཞལ་ཞུས་ཤིག་ཅེས་ཟེར་བ་དེ་བཞིན་བྱས་ཏེ་ཞལ་བཤུས་སོ། །ཞེས་གསུངས་སོ།   

གསུམ་པ་ཐེམ་བྱང་ལ་གསུམ། སྔར་ཐོན་པའི་བོན་སྡེ། ད་ཡོད་པའི་བོན་སྡེ། འཕྲོས་སུ་སྨྲ་ངན་ཚར་གཅོད་པའོ། །དང་པོ་ནི། སྒམ་ཆེ་ཤོས་གཡམ་པ་ལ་བྲིས། ཆུང་ངུ་ནས་ཁམས་བརྒྱད་དང་། མཛོད་དང་གསང་སྔགས་ཕྱི་ནང་། སེམས་ཕྱོགས་ལ་སོགས་མང་བ་བྱུང་། ཞེས་པས། ཕྱི་ཁམས་བརྒྱད་ལ་པོད་བཅུ་དྲུག །གུད་དུ་བཀོལ་བའི་འབུམ་པོད་བཞི། སྲིད་པའི་མཛོད་ཕུགས་ཆེན་མོ། །འགྲེལ་ཆུང་དང་བཅས་པ། ཐང་མ་འོད་རྒྱལ་གྱི་མཆོད་གཏོར་ཏི་ཀ་རྩ་འགྲེལ་དང་བཅས་པ། མུ་ཏྲ་ལྷའི་ཕྱག་རྒྱ། རབ་གནས་སྐོར་གསུམ། སཱཙྪ་ཤོག་གཅིག་མ། ལྡེར་སོའི་སྤྱན་དབྱེ། ཀུན་སྣང་ཁྱབ་པའི་དཀྱིལ་འཁོར། ཀུན་རིག་ལྷ་མ་སྲིན་སྡེ་བརྒྱད་ཀྱི་སྦྱིན་སྲེག་མདེའུ་ཐུང་དང་བཅས་པ། སྔགས་ནང་མ་ལ་ཞི་བ་གཡུང་དྲུང་ཡོངས་རྫོགས་སྟོད་ཁོག་ཐིག་ལེ་དབྱིངས་བཤགས་ཡན། མན་ངག་ཐིག་ལེ་དབྱིངས་འཆད་རྩ་འགྲེལ་དང་བཅས་པ། རྩ་རྒྱུད་གསང་བ་བསེན་ཐུབ། ཁྲོ་བོ་དབང་ཆེན་རྒྱུད་དྲུག་དང་བཅས་པ། དབང་ཆུ་བོ་རབ་འབྱམས་ཆེ་ཆུང་། དུས་དྲུག་མ་མོའི་སྒྲུབ་སྐོར། སྲིད་རྒྱལ་དྲེའུ་དམར་མོའི་སྐོར་ལ་མ་མོ་འདུས་པའི་ཡང་སྙིང་གི་རྒྱུད་དང་བཅས་པ། སེམས་ཕྱོགས་གབ་པ་ལ་སོགས་སེམས་ཕྲན་སྡེ་དགུ། ངན་སྔགས་ལ་མུ་སྟེགས་ཨ་མུ་ཁ་ཕུང་གི་རྒྱུད། ཤན་པ་མ་བཞིའི་གསང་སྒྲུབ། སྟོང་རྒྱུང་གི་སེར་བ་དབབ་བཅད་རྣམས་བྱུང་། གཉིས་པ་ད་ཡོད་པའི་བོན་སྡེ་ལ། ཁ་ཅིག་གིས་སྒམ་སོ་བདུན་ཡོད་པ་ལ་གཉིས་མ་ཐོན་ཟེར་བ་ལུས་པ་དང་ཐོན་པ་ནོར་བར་ཟད་དོ། །ཡང་ཁ་ཅིག་གིས་སྒམ་གཉིས་ལས་མེད་ཟེར་བ་མ་ཡིན་ཏེ། གཤེན་ཉིད་ཀྱི་ཞལ་ནས། སྒམ་སུམ་ཅུ་རྩ་བདུན་ཡོད་པ་ལས་ཁོ་བོས་གཉིས་བས་མ་ཐོན་གསུངས་པས་ཤེས་སོ། །སོ་ལྔ་ད་དུང་གཏེར་ཁང་དུ་ཡོད་པའི་ཐེམ་བྱང་ནི་ཁོ་ཡོའི་ཁ་བྱང་ལས། བྱེ་མ་ཉི་ཁྲི་ཆུ་རྒྱུན་གྱི་འབུམ། ཕྱོང་ཆེན་པོ་བཞི་ཞལ་ཆེམ་དཀར་ནག་གི་རྒྱུད། གཙང་མ་ཀླུ་འབུམ་གྱི་རྒྱུད། ཏི་ཀ་རིན་པོ་ཆེའི་རྒྱུད། ཐུགས་རྗེ་ཡུམ་ཆེན་གྱི་རྒྱུད། བ་ག་ཀློང་དར་གྱི་རྒྱུད། ཕྱི་མཆོད་པ་དཀར་པོའི་རྒྱུད། ནང་རཀ་ཏ་དམར་པོའི་རྒྱུད། པདྨ་ཀློང་ཡངས་ཀྱི་རྒྱུད། སྐྱིན་འདང་ཁ་གནོན་གྱི་རྒྱུད། སྐུ་གདུང་འབར་བའི་རྒྱུད། བོན་སྤྱི་གཞུང་བཤད་པའི་རྒྱུད། འཕན་ཡུལ་བྱེ་བྲག་གི་རྒྱུད། ཁུ་བྱུག་རིག་པའི་མདོ་རྒྱུད། གངས་རི་བརྩེགས་པའི་རྒྱུད། མན་ངན་ཀློང་བཤགས་གི་རྒྱུད། བདུད་རྩི་འཁྱིལ་པའི་རྒྱུད། ངན་སྡིགས་གཟེ་མ་ཏན་ཏྲའི་རྒྱུད། སྲོག་གི་སེག་བདར་ཆེ་ཆུང་གི་རྒྱུད། དུས་དྲུག་བསད་པའི་རྒྱུད། དབལ་ཕུར་ནག་པོའི་བོན་སྐོར་ལ་སོགས་ཤིན་ཏུ་མང་ངོ་། །

གསུམ་པ་སྨྲ་ངན་ཚར་གཅོད་པ་ནི། གཞན་སྡེ་ཁ་ཅིག་གིས། གཤེན་སྒུར་ཀླུ་དགའ་ཟེར་བ་ཞིག་གིས་སངས་རྒྱས་ཀྱི་ཆོས་མང་པོ་བོན་དུ་བསྒྱུར་ཏེ། ཡུམ་རྒྱས་པ་ལ་ཁམས་ཆེན། ཉི་ཤུ་རྩ་ལྔ་པ་ལ་ཁམས་ཆུང་། གཏན་ལ་དབབ་པ་ལ་བོན་མདོ། གཟུངས་སྡེ་ལ་ཀླུ་འབུམ་དཀར་ནག་ཅེས་བཏགས། བརྡ་ཆད་དང་བརྗོད་བྱ་ཆོས་དང་མི་འདྲ་བ་སྣ་ཚོགས་བྱས་ཏེ། མཚོ་རྔ་འདྲེའུ་ཆུང་གི་བྲག་ལ་གཏེར་དུ་སྦས། ཕྱིས་ཁོ་རང་གིས་ཐོན་པ་ལྟར་བྱས་ནས་བཏོན། ཞེས་བཤད་པ་འདུག་གོ །དེ་ལ་འོ་ན། ཡུམ་རྒྱས་པ་ཁམས་ཆེན་དུ་བསྒྱུར་བ་ཡིན་ན་ཁམས་བརྒྱད་གཏན་ལ་ཕབ་པ་ལ་གླེགས་བམ་བཅུ་དྲུག །དེ་ལ་ལེའུ་བརྒྱ་རྩ་གཅིག །བམ་པོ་སུམ་བརྒྱ་དྲུག་ཅུ། ཕྱག་བརྒྱའི་ཡན་ལག་སྟོང་དང་རྩ་བརྒྱད་དུ་ཡོད་པས་འཁོར་འདས་ཀྱི་བོན་ཐམས་ཅད་བོན་གྱི་དབྱིངས་སྤྲོས་བྲལ་དུ་གཏན་ལ་ཕབ་པ་ལ་འཕྲོ་ལུས་པ་མེད་པས། ཁྱེད་ཀྱི་ཡུམ་རྒྱས་པ་ལ་གླེགས་བམ་བཅུ་གཉིས་ལས་མེད་པས་བཞི་ལྷག་པ་ཅིའི་ཕྱིར། བོན་གྱི་ཡུམ་རྒྱས་པ་ཆོས་ལུགས་སུ་བསྒྱུར་བའི་འཕྲོ་གླེགས་བམ་བཞི་བསྒྱུར་འཕྲོ་ལུས་པ་མ་ཡིན་ནམ། དེས་ན་གྲུབ་མཐའ་གང་དང་གང་ཞིག་ཡིན་ཀྱང་དེ་དག་གི་བྱུང་ཚུལ་མི་ཤེས་ན་རྨོངས་པའི་རང་བཟོས་རྨོངས་པ་རྣམས་ཚིམས་ཀྱང་མཁས་པ་དག་གི་ཐུགས་ཁྲེལ་བའི་རྒྱུའོ། །དེར་མ་ཟད་གཤེན་ཀླུ་དགའི་གཏེར་ཁ་ལ་སྔགས་ཕྱི་ནང་ཞི་རྒྱས་དབང་དྲག་གི་བོན་ཟབ་པ་མཐའ་ཡས་པ་དག །ལས་ཅན་གྱི་སློབ་མ་རྣམས་ལ་བརྒྱུད་དེ་དེ་དག་གིས་བསྒྲུབས་པས་གྲུབ་རྟགས་བསམ་གྱིས་མི་ཁྱབ་པ་བྱུང་ཞིང་གྲུབ་པར་བརྙེས་པ་ཤ་སྟག་ཡིན་ན། བསྒྱུར་བོན་འདྲ་ཆོས་ལ་དེ་འདྲའི་རྟགས་མཚན་དང་གྲུབ་ཐོབ་འབྱུང་བ་ཡོད་དམ། ཀླུའི་འབུམ་སོགས་ཀྱང་གཤེན་རྒུར་གྱི་གཏེར་མ་མ་ཡིན་པས་འཁྱལ་གཏམ་དུ་ཟད་དོ། །

བཞི་པ་སློབ་མའི་གྱེས་ཚུལ་ལ་གཉིས། སྤྱི་དོན་དང་སྒོས་དོན་ནོ། །དང་པོ་ནི། ལོ་སྐོར་གཅིག་གི་གསང་རྒྱ་ཡོད་ཀྱང་ལོ་བཅུ་གཅིག་ལས་མ་ཐུབ་སྟེ། སྤྲག་སྟོ་ཀུ་རས་བྱང་ཆུབ་མཆོད་རྟེན་བཞེངས་པར་ལྷ་རྗེ་ཞང་གིས་རབ་གནས་བྱེད་པ་ལ་ཆོས་སྐུ་དང་སྦྱར་བའི་མཆོད་རྟེན་གང་ལགས་དྲིས་པའི་ལན་མ་བྱུང་བ་ལ། དེར་བོན་བསྒྲགས་པས་ལོ་བཅུ་གཅིག་ན་གསང་བ་ཤོར་རོ། །དེ་ནས་བོན་ཞུ་བ་ལ་སྔ་བ་མེ་ཉག་ན་གུས་རྟ་གཅིག་དང་ཇ་སིག་གཅིག་ཕུལ་ནས་གཏོར་མ་དམར་པོའི་བོན་ཞིག་ཞུ་ཟེར་བ་ལ། སྣོད་ལྡན་དུ་དགོངས་ནས་ཁྲོ་བོ་དབང་ཆེན་གནང་ངོ་། །དེ་ནས་ཞུ་ཡི་ལེགས་པོས་སྒོར་ཉལ་བྱས་ནས་བོན་མང་པོ་ཞུས། དེ་ནས་ཅོག་ལ་གཡུ་སྐྱིད་བྱུང་ནས་གསུང་རབ་ལ་སོགས་པ་ཞུས། དེ་ནས་མཚེ་མི་ཤག་འབར་གྱིས་ཀྱང་ཞུས་སོ། །དེ་བཞི་ལ་ཉང་སྟོད་ཀྱི་དཔོན་བཞིར་གྲགས་སོ། །དེ་ནས་ཉང་སྨད་ཀྱི་ཀ་བ་བརྒྱད་ནི། རོང་ཁུ་ཨ་ཙ་ར། རོང་ཁུ་གཡུང་དྲུང་གཙུག་ཕུད། ཕུག་པ་རྒོད་གསས་སྐྱོབ། སྟག་སྒོམ་ཙང་པོ་འབར། ར་ཤག་འཕན་པ་སྐྱོབ། ར་ཤག་སྐྱིད་དཔལ། བྲུ་ཤ་ལྷ་མགོན་གསས་དང་བརྒྱད་ཀྱིས་ཀྱང་ཞུས་སོ། །དེ་རྗེས་རྒྱལ་མཚན་ཐོབ་པ་བཞི་ནི། ཇ་སྒོམ་གཡུང་དྲུང་རྒྱལ་མཚན། བྲུ་ཤ་ཁྱུང་གི་རྒྱལ་མཚན། །མར་པ་ཤེས་རབ་རྒྱལ་མཚན། །འཛི་སྟོན་དབང་གི་རྒྱལ་མཚན་དང་བཞིས་ཞུས་སོ། །དེ་རྗེས་རག་ཤག་མུ་མཁར། དྲེ་སྟོན་ཡེ་ཤེས་ཟླ་བ། འཛིན་བོན་འཕན་འབར། ཅོམ་པའི་ཟི་འདི་ལྷ་རྩེ། ཤུད་ཀྱི་སྐྱིད་འབྲུག་དང་ལྔས་ཞུས་ཏེ་ཅོག་རོ་སྲིད་པའི་མི་ལྔར་གྲགས་སོ། །དེ་རྗེས་གཟུ་ཡེ་ཤེས་བླ་མ། གཟུ་མགོན་ཆེན། རྒྱ་བོན་དགེ་བསྙེན་གཙུག་ཕུད་དང་གསུམ་གྱིས་ཞུས་ཏེ་ཉང་སྟོད་པ་ཡིན་ནོ། །དེ་རྣམས་ནི་གཤེན་སྒུར་དངོས་ལ་གཏུགས་པའི་སློབ་མའོ། །

གཉིས་པ་སྒོས་དོན་ལ་གཉིས། སྲས་བརྒྱུད་དང་། སློབ་བརྒྱུད་དོ། །དང་པོ་ནི། གཤེན་སྒུར་གྱི་སྲས་རིན་ཆེན་རྒྱལ་མཚན་དང་བྱང་ཆུབ་རྒྱལ་མཚན་གཉིས་ཡིན། རིན་ཆེན་རྒྱལ་མཚན་གྱི་སྲས་ཐ་རུ་དང་སྨན་རྒོད་གཉིས། ཐ་རུ་སྲས་ཁྱུང་རྒོད། དེའི་སྲས་ཇོ་འཁོར། དེའི་སྲས་ཇོ་བོ་བླ་མ་འོད། སྨན་རྒོད་ཀྱི་སྲས་དམ་པ་རྒྱལ་ཚབ། དེའི་སྲས་བཞིའི་ཆེ་བ་ཇོ་བཀྲ། ཇོ་བཀྲའི་སྲས་བཞི་ཡོད་པའི་གཅེན་ནམ་མཁའ་རྒྱལ་མཚན་རབ་ཏུ་བྱུང་། དེ་འོག་ཇོ་རྩེའི་སྲས་གཉིས་ཀྱི་ཆེ་བ་གཤེན་སྟོན་ཡོན་རྒྱལ་རབས་ཏུ་བྱུང་། ཆུང་བ་ཇོ་རྒྱལ་ལ་སྲས་གཉིས་ཀྱི་ཆེ་བ་ཤེས་རབ་རྒྱལ་མཚན། དེ་ལ་ཡུམ་གཉིས་ལས་སྲས་དྲུག་འཁྲུངས་པའི་བྲམ་ཟེ་མེ་ཏོག་རྒྱན་ལ་བོད་འབུམ། འབུམ་དར། རིན་ཆེན་འབུམ་གསུམ། ཞུ་ཟ་ལ་ཆེ་བ་ཁྲོ་འབུམ། བར་པ་ཁྲི་སྐྱོང་དར་པོ། ཆུང་བ་ཁྲི་རྗེ་འབུམ་དང་གསུམ། བར་པ་ཁྲི་སྐྱོང་དར་པོ་རབ་ཏུ་བྱུང་བའི་མཚན་གཤེན་སྟོན་ཡེ་ཤེས་བློ་གྲོས། དེ་ཉིད་ཀྱིས་གདན་ས་དར་ལྡིང་བཀོད་པ་མཛད་ནས་དགེ་འདུན་པ་སྟོང་ཕྲག་དུ་མའི་དབུས་ན་མཁས་པའི་བྱ་བ་གསུམ་གྱིས་བསྟན་པ་ཕྱོགས་བཅུར་རྒྱས་པར་མཛད། གཅེན་པོ་ཁྲོ་འབུམ་གྱི་སྲས་སེང་གེ་གྲགས། དེའི་སྲས་བསོད་རྒྱལ་དཔལ་དང་དཔལ་འོད་དར་གཉིས། བསོད་རྒྱལ་དཔལ་གྱི་སྲས་དཔལ་ལྡན་བསོད་ནམས་དང་། རྣམ་དག་དྲི་མེད་གཉིས་རབ་ཏུ་བྱུང་། དཔལ་འོད་དར་གྱི་སྲས་བདག་པོ་དཔལ་ལྡན་རྣམ་རྒྱལ། ཀུན་དགའ་དཔལ་ལྡན་གཉིས། དཔལ་ལྡན་རྣམ་རྒྱལ་རྒྱ་ནག་ཏུ་ཕེབས་ནས་ཡིག་ཚང་ཐམ་ཀ་བླངས་ཤིང་། དགེ་ལྡིང་གི་ཕོ་བྲང་ལྕགས་རི་དང་བཅས་པ་གསར་བསྐྲུན་མཛད། ཀུན་དགའ་དཔལ་ལྡན་སྲས་ཨ་སྐྱིད་དཔལ། གོང་གི་གཤེན་དམ་པ་རྒྱལ་ཚབ་ཀྱི་སྲས་བཞིའི་ཆུང་གོང་འབུམ་མེ་ནག་པོའི་སྲས་བྱང་ཆུབ་བློ་གྲོས། དེའི་སྲས་ལེགས་པ་བྱང་ཆུབ། དེའི་སྲས་མགོན་པོ་རིན་ཆེན་དཔལ་བཟང་། དེའི་སྲས་བཟང་པོ་དཔལ། ཡང་གཤེན་དམ་པ་རྒྱལ་ཚབ་ཀྱི་སྲས་བཞིའི་ཆེ་འོག་ལྷ་རྗེ་ཇོ་འབྲུག །དེའི་སྲས་དོན་འབྲུག་འབུམ། དེའི་སྲས་འབུམ་དར། དེའི་སྲས་གཡུང་དྲུང་ཁྲོ་རྒྱལ། དེ་ལ་སྲས་གཉིས་འཁྲུངས་ཏེ། རྒྱལ་མཚན་གྲགས་པ། གཟི་བརྗིད་དོ།  །ཆེ་བ་རྒྱལ་མཚན་གྲགས་ཀྱི་སྲས་གྲགས་པ་སེང་གེ   །དེའི་སྲས་དབང་གྲུབ་རྒྱལ་མཚན་སྟོད་མངའ་རིས་སུ་བཞུགས་པའི་གདན་ས་ཆེན་པོར་གདན་དྲངས། དེའི་སྲས་དམུ་གཤེན་མཆོག་ལེགས་རྒྱལ་མཚན། དེའི་སྲས་གཤེན་ཉི་མ་རྒྱལ་མཚན་ཏེ། དེ་ཉིད་ཀྱིས་ཁྲི་བསྟན་ནོར་བུའི་རྩེའི་གཙུག་ལག་ཁང་ཆེན་པོ་བཀོད་པ་མཛད་དོ། །དེའི་སྲས་ཁྲི་འོད་རྒྱལ་མཚན་ནས་བཟུང་སྟེ། ད་ལྟའི་སྟོད་རྟ་ཟམ་གྱི་གཤེན་ཉི་ཟླ་ཚེ་དབང་གི་སྲས་གདན་ས་ཆེན་པོར་གདན་དྲངས་པ་གཤེན་འཛམ་གླིང་དབང་འདུས་ཀྱི་བར་དུ་གདུང་བརྒྱུད་ཤེལ་དཀར་གྱི་ཕྲེང་བ་ལྟ་བུ་བྱོན་པ་རྣམས་ནི། སྲིད་པ་རྒྱུད་ཀྱི་ལུང་བསྟན་ལས། གཤེན་ལ་ཀླུ་དགའི་མིང་ཅན་འབྱུང་། །ཞེས་པ་ནས། དེའི་རྒྱུད་འཛིན་གྲངས་མེད་འབྱུང་། །བྱིན་ཆེན་རེ་ནི་རྟག་པར་གནས། །བརྒྱུད་པ་དུས་མཐའི་བར་དུ་གནས། །ཞེས་པས་འཛམ་གླིང་འདི་ན་ཁྱད་པར་འཕགས་པའི་གདུང་བརྒྱུད་ཡིན་ཏེ་རིག་འཛིན་གྱི་བྱིན་གྱིས་བརླབས་པ་རེ་རེ་རྟག་པར་རྒྱུན་དུ་མི་ཆད་པར་འབྱུང་བས་འབྲེལ་པ་ཅུང་ཟད་ཡོད་པས་ཀྱང་ངན་འགྲོ་ལས་སྐྱོབ་པར་ལུང་ལས་གསུངས་ཤིང་། གདན་ས་ནི་ཁྱད་པར་བཅུ་གསུམ་གྱིས་འཕགས་པའི་དར་ལྡིང་རི་རྒྱལ་དགོན་ནོ། །

གཉིས་པ་སློབ་རྒྱུད་ནི། བཀའ་བབ་བཞི། རྒྱལ་མཚན་ཐོབ་པ་བཞི། སྟོད་ཀྱི་མི་བཞི། སྨད་ཀྱི་མི་བརྒྱད། ཅོག་རོའི་མི་ལྔ་། དད་ཅན་གསུམ། མོས་པ་ཅན་ཉེར་ལྔ་ལ་སོགས་པའི་ནང་ནས་ཀྱང་བཀའ་བབ་ཆེན་པོ་བཞི་བྱུང་སྟེ། གསུང་རབ་ལྕོག་ལ། སྔགས་འཛི་སྟོན་དང་མེ་ཉག །སེམས་ཕྱོགས་ཞུ་སྒོམ་བྲུ་ཞུ་སྤ་གསུམ་ལ་གཏུགས་པའི་རྨེའུ་སྟོན་སྒོམ་གཉིས། མཚན་ཉིད་མཛོད་བྲུ་ལ་བཀའ་བབ་པའོ། །དེའི་དང་པོ་ལྕོག་ལ་གཡུ་སྐྱིད་ནི། དྲན་པའི་ཞལ་ནས། འཇག་རུང་གསས་མཁར་སྤྲུལ་པ་ནི། །ལྕོག་ལ་གཡུ་སྐྱིད་བྱ་བ་འབྱུང་། །ཞེས་པ་དེ་ཉིད་ཀྱིས་གཤེན་སྒུར་གྱི་གཏེར་ཐོན་པ་ཟེར་བའི་སྐད་ཐོས་ནས་བྱུང་སྟེ། བདག་ལ་བསྟན་འཚལ་ཟེར། བསྟན་པའི་མངའ་བདག་ཏུ་གོ་ནས་ཁམས་བརྒྱད་འདི་འབྲི་བར་ཞུ་ཟེར། དེ་ང་རང་གིས་མ་བཞེངས་པར་བཏང་ན་མི་འོང་བྱས་པས། སློབ་དཔོན་ལའང་བདག་གིས་བཞེངས་པ་འབུལ། དེ་ནས་བདག་རང་ལ་འབྲི་བ་ལགས་ཟེར། དེ་ཙམ་འགྲུབ་བམ་གསུངས་པས། ཚེགས་མེད་ཟེར་ནས་ཁོ་རང་འབུམ་བས་ལྷག་པ་ཞིག་བཞེངས་ནས་བླ་འབུམ་དེ་བླ་མ་ལ་ཕུལ། དེ་ནས་ཁོ་རང་ལ་བྲིས་པར་བཤད་དོ། །དིང་སང་མདོ་སྨད་ཕྱོགས་སོགས་ལ་ལྕོག་ལའི་ཁམས་བརྒྱད་བྱ་བའི་འགྲེས་རྐང་རྒྱས་པར་ཕྱེས་པའང་ཡོད་པ་སྣང་ངོ་། །ལྕོག་ལས་གཡུ་སྒྲོ་ལེགས་པ་ལ་བརྒྱུད། དེས་རྨེའུ་ལྷ་རི་གཉེན་པོ་ལ་བརྒྱུད། དེས་རྨེའུ་མཁས་པ་དཔལ་ཆེན་ལ་བརྒྱུད། དེ་ནས་བཟུང་ཁོ་བོའི་བླ་མ་དྲན་པ་ནམ་མཁའ་དངོས་དང་མཚུངས་པ་དུས་གསུམ་ཀུན་མཁྱེན་དབྲ་སྤྲུལ་བསྟན་འཛིན་དབང་རྒྱལ་གྱི་བར་དུ་བརྒྱུད་དེ། དེའི་བར་གྱི་བླ་མ་རྣམས་ནི་བརྒྱུད་རིམ་གྱི་ཡི་གེ་ལྟར་རོ། །

གཉིས་པ་སྔགས་ཀྱི་བཀའ་བབ་ཚུལ་ནི། འཛི་བོན་འཕན་རྒྱལ་གྱིས་ཁྲོ་བོ་དབང་ཆེན་ཞུས་པས་དཔེ་ཡང་གནང་། བདུད་རྩིའི་གའུ་དང་རུ་མ་ཡང་གནང་། མཚན་དབང་རྒྱལ་དུ་སྤོས་སོ། །འདིར་ཁ་ཅིག་གིས་སྤ་སྟོན་དཔལ་མཆོག་གཤེན་སྒུར་གྱི་ཞལ་མ་སླེབ་ནས་འཛི་བོན་དང་མེ་ཉག་ལ་གཏུགས་ཞེས་ཟེར་ཏེ། འོན་ཀྱང་གཤེན་སྒུར་སྐུ་བསྙུངས་བཞེས་སྐབས་མཇལ་བ་ལ། ཁྲོ་བོའི་དབང་ཞིག་བསྐུར་ནས་ལས་ཅན་གསང་སྔགས་ཀྱི་བདག་པོ་ཅིག་འདུག་གིས། བྱིན་རླབས་ཀྱི་རྫས་རྣམས་དང་། དཔེ་དང་ཆ་ལག་བཀྲོལ་བྱང་རྣམས་ཞིབ་པར་འཛི་བོན་དབང་རྒྱལ་ལ་མནོས་ཤིག་གསུངས་ནས་ལུང་བསྟན། དེ་ནས་འཛི་སྟོན་ལ་གཏུགས་ནས་ཞུས་ཏེ། དཔེ་རྣམས་དང་འཆི་མེད་གཙུག་ཕུད་མན་ཆད་ནས་མཁས་པ་མི་བཞི་ཡན་ཆད་གྱི་ཕུད་གཏའ་སྨན་ཕབ། གར་མདུང་དང་བསྭེའི་གའུ་བཅས་གནང་ནས་གསང་སྔགས་ཀྱི་བདག་ཏུ་བསྐོས་སོ། །དེ་ནས་ཡང་དབེན་དགོན་པར་ཁྲོ་བོ་བསྒྲུབས་པས་སྲིད་རྒྱལ་གཞུང་བཞིན་དུ་ཞལ་གཟིགས། ལན་ཅིག་སྲིད་རྒྱལ་སྤྱན་ནས་གློག་འཁྱུག་པ། ཤངས་ནས་རླུང་འཚུབས་པ། སྙན་ནས་འབྲུག་ལྡིར་བ། རལ་པ་སྤྲིན་ལྟར་འཐིབས། དུར་ཁྲོད་ཆས་ཀྱིས་བརྒྱན་ཞིང་། སྤྱན་བཟློག་ཤངས་གཉེར་ཞལ་གདོང་ཞལ་མཛད་ནས། ཕྱག་གིས་བྲང་ཤག་གིས་གཤགས་པའི་ཁོག་པའི་ནང་གི་རྩ་གསུམ་འཁོར་ལོ་དྲུག །ཐུགས་ཀའི་འཁོར་ལོར་དབུས་ན་གཙོ་མཆོག་གི་སྐུ་གསལ་ལ་དྭངས་པ་མ་བསྒྲིབས་པར་གཟིགས། ཕུར་བུ་དགུའི་སྨན་སྒྲུབ་ལ་བདུད་རྩིའི་ཟིལ་ཐིགས་བབས། དབལ་མོ་རྣམས་ཀྱིས་དཀྱིལ་འཁོར་ལ་བསྐོར་བ་བྱེད། ལུང་བསྟན་པའི་དབྱངས་བྱེད་ཅིང་འཁྲབ་ཤོན་བྱེད་པ་དང་། བེ་དཀར་དང་སྡེ་བརྒྱད་མི་མ་ཡིན་རྣམས་གུས་ནས། ན་མོ་དབང་ཆེན་གཞལ་ཡས་འབར་བ་ན། ཞེས་པ་སོགས་དབྱངས་སུ་གྱེར་ནས་གུས་པས་ཕྱག་འཚལ་བ་བྱུང་། མཆོག་ཐུན་མོང་གི་དངོས་གྲུབ་བརྙེས་ནས་གྲུབ་པ་མངོན་སུམ་དུ་ཐོབ་ཀྱང་ཚངས་སྤྱོད་ལ་གཅེས་སྤྲས་མཛད་དེ། སྐུ་ཚེའི་སྨད་རབ་ཏུ་བྱུང་བར་དགོངས་ནས་ཁྲོ་ཚང་གི་མདུན་དུ་བྱོན་པས། རྗེ་འབྲུག་གི་དབུ་སྐྲ་བཞར་བར་བརྩམ་པས། དབུ་སྐྲ་ཉག་མ་རེ་ལ་ཁྲོ་བོ་ཡབ་ཡུམ་འཁྲིལ་སྦྱོར་རེ་འདུག་པ་གཟིགས་ནས། དར་དཀར་པོ་ཁ་གང་ལ་སྤུ་གྲི་དྲིལ་ནས་སྤ་སྟོན་ལ་ཕུལ་ཏེ། ཁྱོད་རབ་ཏུ་བྱུང་ན་དབལ་མོ་རྣམས་ཀོ་ལོང་བྱེད་པར་གདའ་བས། སྐྱ་སྒོམ་མཛོད་ལ་བསྟན་པ་སྤེལ་ཅིག་གསུངས་སོ། །སྲས་རྒྱུད་ནི་ཁོ་རང་གི་དབོན་པོ་སྤ་སྟོན་དར་མ་སྟེ། དཔོན་གསས་ཁྱུང་རྒོད་ཀྱི་སློབ་མ་སྤ་རྒྱལ་བ་ཤེས་རབ། དེའི་སྲས་སྤ་དོན་འགྲུབ་འབུམ་ནས་བཟུང་། ད་ལྟའི་སྤ་ཉི་མ་འབུམ་གསལ་ཞེས་པ་རིམ་གཉིས་ཀྱི་རྟོགས་པ་མངོན་དུ་གྱུར་པ་ཁོ་བོས་ཞལ་མཇལ་ཞིང་གསུང་གི་བྱིན་རླབས་ཀྱང་ཐོབ་པ་དེ་ཉིད་ཀྱི་བར་དུ་བྱོན་པ་རྣམས་ནི་རིག་འཛིན་གྱི་རྣམ་སྤྲུལ་དུ་ལུང་གིས་ཟིན་པ་ཤ་སྟག་སྟེ། དེ་དག་གི་གདན་ས་ནི་སྤ་ལ་བུག་ཅེས་པ་དེ་ཉིད་དོ། །སློབ་རྒྱུད་ནི། སྤ་སྟོན་ལ་སློབ་མ་མང་ཡང་ཁྱད་པར་དུ་འཕགས་པ་གཤེན་དམ་པ་རྒྱལ་ཚབ། རྨེའུ་སྟོན་ལྷ་རི་གཉེན་པོ། རྨེའུ་དམ་པ་རི་ཁྲོད་པ། ཁོ་རང་གི་དབོན་པོ་སྤ་སྟོན་དར་མ་དང་བཞིའོ། །སྤ་སྟོན་དར་མའི་སློབ་མ་སྤ་སྟོན་ཁྱུང་འབར། དེའི་སློབ་མ་ཁྲོ་ཆུང་འབར་སོགས་གྲུབ་ཐོབ་རིམ་པར་བརྒྱུད་པ་སྟེ། སྤ་དཔལ་ལྡན་བཟང་པོས་གཟའ་བདུད་དམ་ལ་བཏགས་ཏེ་ཐ་ཚིག་བཞག་པས་དིང་སང་གྲུབ་ཐོབ་སྤའི་བརྒྱུད་པའི་བླ་མ་རྣམས་ཀྱི་དབུ་སྐྲ་ན་བཟའ་སོགས་ཀྱིས་ཀྱང་གཟའ་གྲིབ་ལ་སོགས་བསྲུངས་ནུས་པར་གྲགས་སོ། །

གསུམ་པ་སེམས་ཕྱོགས་ཞུ་ལ་བཀའ་བབ་ཚུལ་ནི། ཞུ་གཡས་ལེགས་པོས་བླ་མ་གཤེན་ཆེན་པོའི་གཏེར་གྱི་སྙན་པ་ཐོས་ནས་དྲུང་དུ་ཕྱིན་པས། བླ་མས་སློབ་མའི་ཚད་ཉུལ་བའི་ཕྱིར་ལོ་བརྒྱད་ཀྱི་བར་རྩྭ་ཤིང་བྲེག་པ། ཞིང་ལ་ལུད་སྐྱེལ་བ། ཚེར་མ་སྐྱེལ་འདྲེན་བྱེད་པ་སོགས་ལ་དཀའ་ཚེགས་དཔག་ཏུ་མེད་པ་བྱེད་དུ་བཅུག་པས། ལེགས་པོའི་དད་པ་ལ་འགྱུར་ལྡོག་མེད་པ་གསེར་ལྟ་བུ། ཡིད་ཆེས་པ་དགུན་གྱི་གཞུ་རྒྱུད་ལྟ་བུ་ཐང་ལྷོད་མེད་པར་གཟིགས་ནས། བྱང་སེམས་གབ་པ་ལ་སོགས་སེམས་སྨད་སྡེ་དགུའི་ལུང་ཞལ་ཁྲིད་ཉམས་མྱོང་དང་བཅས་པ་བུམ་པ་གང་བྱོའི་ཚུལ་དུ་གནང་ངོ་། །དེའི་སྲས་རྒྱུད་ནི་ལེགས་པོའི་སྲས་ལྷ་རྗེ་སྐྱིད་པོ། དེ་ནས་བཟུང་སྲས་བརྒྱུད་མ་ཆད་པར་བྱོན་པའི་ད་ལྟ་རིག་འཛིན་གཡུང་དྲུང་མཐོང་གྲོལ་གྱི་བར་དུ་བྱོན་པ་རྣམས་ཡིན་ལ། གདུང་བརྒྱུད་གསེར་གྱི་ཕྲེང་བ་ལ་ལོག་པའི་གཡའ་དྲིས་མ་གོས་པའི་མཆོག་སྤྲུལ་ཆེན་པོ་ཤ་སྟག་སྟེ། ཞུ་ཚང་གི་གདན་ས་ད་ལྟ་དཔལ་ལྡན་རི་ཞིང་ཞེས་པ་དེ་ཉིད་དོ། །སློབ་རྒྱུད་ནི། ལེགས་པོས་ཞུ་སྐྱིད་པ། དེས་སྐྱེ་སེ། དེས་རྨེའུ་སྟོན་སྒོམ་གཉིས་སོགས་ནས་རིམ་གྱིས་བརྒྱུད་ཚུལ་བརྒྱུད་རིམ་ལྟར་རོ། །

བཞི་པ་རྨེའུ་སྟོན་སྒོམ་གཉིས་ཀྱིས་བྲུ་ཞུ་སྤ་གསུམ་ལ་གཏུགས་པའི་ཚུལ་ནི། སྤྱིར་བཤད་སྲོལ་ལ་སྔ་བ་བྲུ་ཞུ་སྤ་གསུམ་སྟེ། བྲུ་ཤ་ཁྱུང་གི་རྒྱལ་མཚན་གྱིས་མཛོད་ལ་ཊི་ཀ་བྱས་ཏེ་མཚན་ཉིད་ཀྱི་བཤད་སྲོལ་བཏོད། ཞུ་གཡས་ལེགས་པོའི་སྲས་སྐྱིད་པོས་གབ་པ་ལ་འགྲེལ་པ་བཏབ་ཏེ་སེམས་ཕྱོགས་ཀྱི་བཤད་སྲོལ་བཏོད། སྤ་སྟོན་དཔལ་མཆོག་གིས་ཐིག་ལེ་དབྱིངས་འཆད་ལ་འགྲེལ་པ་མཛད་ནས་བཤད་སྲོལ་བཏོད་དོ། །བླ་མ་དེ་གསུམ་ཀ་ལ་གཏུགས་པ་རྨེའུ་ལྷ་རི་གཉེན་པོའོ། །རྨེའུ་སྒོམ་དམ་པ་རི་ཁྲོད་པ་ནི་ཞུ་སྐྱེ་སེ་དང་སྒྲོལ་བ་གཉིས་ཀ་ལ་གཏུགས་ཤིང་དེ་གཉིས་ཀྱི་འཆད་ཉན་དང་འདུལ་བ་དང་སྒོམ་ཉམས་ལེན་གྱི་སྲོལ་བཟུང་། བསྟན་པ་དར་རྒྱས་སུ་མཛད་པ་སྟེ། སྲིད་རྒྱུད་ལས། དྲན་པའི་ཞལ་ནས། ཁོ་བོས་བྱིན་གྱིས་བརླབས་པའི་བུ། །རྨེའུའི་གདུང་འཛིན་ལྷ་རིའི་མཚན། །ཕྱི་ནང་གསང་གསུམ་བོན་སྒོ་ལ། །སྦྱངས་རྟོགས་བསྟན་པ་དར་བར་བྱེད། །ཅེས་དང་། སྐྱོང་འཕགས་ཀྱི་གནད་བྱང་ལས། ཚད་མེད་འོད་ལྡན་སྤྲུལ་པ་ལ། །རྨེའུ་སྟོན་དམ་པ་རི་ཁྲོད་ཅེས། །ཀུན་ཏུ་བཟང་པོའི་ཐུགས་དགོངས་ལྡན། །རྗེས་འབྲིང་བརྒྱ་རྩ་མངོན་སངས་རྒྱ། །བརྒྱུད་འཛིན་བཅུ་ཡིས་འགྲོ་དོན་བྱེད། །འབུམ་ཕྲག་ལྔ་བཅུའི་ཐར་ལམ་ཕྱེད། །བརྒྱུད་པ་དུས་མཐའི་བར་དུ་གནས། །ཞེས་འབྱུང་ངོ། །དེའང་རྨེའུའི་སྲས་བརྒྱུད་ནི། ལྷ་རི་གཉེན་པོའི་སྲས་གསུམ་ཡོད་པས། གཅེན་གསས་མཁར་བླ་མ། དེའི་སྲས་བཞིའི་ཐ་ལྟག་དེ་ཤཱཀྱ་བརྟེན། དེའི་སྲས་བཞིའི་ཆེ་བ་རྨེའུ་དམ་པ་རི་ཁྲོད་པ་སྟེ། དེ་ནས་བཟུང་ད་ལྟའི་རྨེའུ་སྐུ་ཞབས་རིན་པོ་ཆེ་འདི་ཉིད་ཀྱི་བར་དུ་བྱོན་པ་དག་གོ །གདན་ས་ནི་ཤངས་ཀྱི་གུར་ཞོག་ད་ལྟ་དཔལ་ལྡན་བཟང་པོ་རི་བྱ་བ་དེ་ཉིད་དོ། །སློབ་རྒྱུད་ནི། རྨེའུ་ལྷ་རི་གཉེན་པོ་ལ་སྔགས་སེམས་མཚན་ཉིད་ཀྱི་སྲོལ་འཛིན་པའི་སློབ་མ་མང་དུ་བྱུང་བའི་ནང་ནས་མཆོག་ཏུ་གྱུར་པ། སྟོད་ན་མི་གསུམ། སྨད་ན་མི་གསུམ། བར་ན་དབུས་པ་མི་བཞི་ལ་སོགས་པ་མཁས་གྲུབ་ཀ་པཱ་འཛིན་པ་བརྒྱ་སྟོང་ཁྲི་ལས་བརྒལ་བ་བྱུང་ངོ་། །རྨེའུ་རི་ཁྲོད་པའི་སློབ་རྒྱུད་འཛིན་པ་ནི། ཁ་བྱང་ལུང་བསྟན་ལས། སྟག་ལ་མེ་འབར་སྤྲུལ་པ་ནི། །སྒོམ་ཆེན་འབར་བའི་མཚན་ཅན་འབྱུང་། །ཞེས་པ་སོགས་བཀའ་བབ་ཀྱི་ཐུགས་སྲས་བཞི། ལྕམ་གཉིས། གཅུང་བརྒྱད། ཐ་ཆུང་གཉིས། གྲུབ་པ་ཐོབ་པ་ལྔ་བཅུ་རྩ་བརྒྱད། རི་འགྲིམ་སྒོམ་ཆེན་བརྒྱ་སྟོང་ལས་འདས་པ། བཀའ་འབྲེལ་ཐོབ་པ་འབུམ་ལས་བརྒལ་བ་ཙམ་བྱུང་ངོ་། །

ལྔ་པ་མཚན་ཉིད་མཛོད་བྲུ་ལ་བཀའ་བབ་ཚུལ་ནི། གཤེན་ཀླུ་དགའ་ལ་བྲུ་ཤ་ནམ་མཁའ་གཡུང་དྲུང་དང་། སྲས་ཁྱུང་གི་རྒྱལ་མཚན་ཏེ། བྲུ་ཆེན་ཡབ་སྲས་གཉིས་ཀས་སྣང་སྲིད་མཛོད་ཕུགས་ལ་སོགས་མཚན་ཉིད་ཀྱི་བོན་མང་པོ་གསན་ཏེ། གཡས་རུ་དབེན་སའི་དགོན་ཆེན་དུ་བཤད་པའི་སྲོལ་ཆེན་པོ་གཙུག་གོ །གྲྭ་སའི་འདུས་གྲྭ་སྟོང་དང་ཁྲི་རུ་འཕེལ་བ་བྱུང་སྟེ། རྩོད་བྲལ་གྱི་མཁས་པ་མང་པོ་བྱོན་ནོ། །བྲུ་ཚང་གི་སྲས་རྒྱུད་ནི། བྲུ་ཤ་ནམ་མཁའ་གཡུང་དྲུང་གི་སྲས་བཞིའི་ཐ་ཆུང་ཤེས་རབ་རྒྱལ་མཚན། དེའི་སྲས་བཞིའི་ཐ་ཆུང་ཡེ་ཤེས་གྲུབ་པ། དེའི་སྲས་བཞིའི་ཆེ་བ་ཉི་མ་རྒྱལ་མཚན། གཅུང་ཟླ་བ་རྒྱལ་མཚན། ཟླ་རྒྱལ་སྲས་ཡེ་ཤེས་རྒྱལ་མཚན། གཅེན་ཉི་རྒྱལ་ནི་རྨ་སྟོན་སྲོལ་འཛིན་གྱི་བོན་ལ་སོགས་པའི་ལྷོ་བྱང་གི་གཏེར་ཁ་ཀུན་གྱི་བདག་པོར་གྱུར་ཏེ་དབང་ལུང་ཁྲིད་གསུམ་མཐའ་ཡས་པ་སྤེལ། དེའི་སྲས་ནམ་མཁའ་རྒྱལ་མཚན་ཏེ། དེ་ནས་བཟུང་སྟེ་ད་ལྟ་གཙང་བཀྲ་ཤིས་ལྷུན་པོའི་པཎ་ཆེན་རིན་པོ་ཆེ་སྐུ་མཆེད་གཉིས་ཀྱི་བར་དུ་བྱོན་པའོ། །ཁ་བྱང་ལས། རྩ་གསུམ་ལྷ་ལ་བོན་འཁོར་བསྐོར། ཞེས་པའི་ལུང་བསྟན་དང་མཐུན་པར་བར་མིའི་ཡུལ་གྱི་འགྲོ་དོན་རེ་ཞིག་རྫོགས་ཏེ། ད་ལྟར་རྩ་གསུམ་གྱི་ལྷ་གནས་སུ་བོན་འཁོར་བསྐོར་ནས་འགྲོ་དོན་མཛད་པའི་དུས་ལ་བབས་སོ། །གདན་ས་ནི་གཡས་རུའི་དབེན་སའི་དགོན་ཆེན་ཏེ་ད་ལྟར་ཞིང་གི་བཀོད་པ་བསྡུས་ནས་སྨོན་ལམ་གྱིས་འགྲོ་དོན་དུ་བཀྲ་ཤིས་སྨན་རིའི་དགོན་པ་ཕྱིས་སུ་ཆགས་ནས་ད་ལྟར་བཤད་སྒྲུབ་ཀྱི་འདུ་གནས་ཆེན་པོར་གྱུར་པ་འདི་ཉིད་དོ། །སློབ་བརྒྱུད་ལ་ཞི་རྒྱས་དབང་དྲག་སེམས་བོན་ཀུན་གྱི་བདག་ཉིད་དུ་གྱུར་པས་བརྒྱུད་པའང་སོ་སོར་འདྲེན་དུ་ཡོད་མོད། བྲུ་ཚང་ལ་བཀའ་བབ་པའི་མཚན་ཉིད་ཀྱི་བོན་མཛོད་ནི། བྲུ་ཤ་ནམ་མཁའ་གཡུང་དྲུང་ནས་བྲུ་ཤ་ཁྱུང་གི་རྒྱལ་མཚན་ལ་བརྒྱུད། དེས་བྲུ་བདག་ཉིད་རྗེ་བཙུན་ལ་བརྒྱུད། །དེས་བྲུ་སྟོན་ཉི་མ་རྒྱལ་མཚན། །དེས་མེ་གཉོས་རྣམ་གཉིས་ནས། །འ་ཞ་བདུད་རྩི་རྒྱལ་མཚན། །འ་ཞ་བློ་གྲོས་རྒྱལ་མཚན། །བྲུ་འདུལ་བ་རྒྱལ་མཚན། །བྲུ་རྒྱལ་བ་གཡུང་དྲུང་། །ནམ་མཁའ་འོད་ཟེར། །བསོད་ནམས་རྒྱལ་མཚན། །བསོད་ནམས་བློ་གྲོས། །ནམ་མཁའ་བསོད་ནམས། །ཚེ་དབང་རྒྱལ་མཚན། ནམ་མཁའ་རིན་ཆེན། །བྲུ་རྣམ་རྒྱལ་ཀ་ར། །མཁས་གྲུབ་རིན་ཆེན་བློ་གྲོས་ཀྱི་བར་དུ་བརྒྱུད་ཅིང་སྤེལ་ནས་དེས་མཉམ་མེད་ཤེས་རབ་རྒྱལ་མཚན་ལ་བརྒྱུད་པ་སྟེ། དེའང་བློ་ལྡན་གྱི་ཁ་བྱང་གསལ་བྱེད་ཉི་མའི་འཁོར་ལོ་ལས། སྟོང་རྒྱུང་སྤྲུལ་པ་ཤེས་རབ་རྒྱལ་མཚན་གྱིས། །དབུས་རུའི་དཀྱིལ་དུ་བསླབ་གསུམ་བསྟན་པ་གཙུག །ཅེས་ལུང་གིས་བསྔགས་པའི་རྗེ་རིན་པོ་ཆེ་འདི་ཉིད་ནི། ཡུལ་ཤར་ཕྱོགས་རྒྱ་མོ་རོང་། ས་གནས་གབ་ཏོག་ཤ་བ་རིའི་འགྲམ་སྟེགས་སྐྱོག་ཅེས་པར། ཡབ་དབྲ་རིགས་ཀླུ་རྒྱལ་དང་། ཡུམ་རིན་ཆེན་སྨན་གཉིས་ཀྱི་སྲས་སུ་འཁྲུངས། བལྟམས་པའི་ཚེ་ནམ་མཁའ་ལ་ཉི་ཟླ་སྐར་གསུམ་བཀྲ་ཞིང་འགའ་ཞིག་གིས་ལྷ་དང་ལྷ་མོ་མང་པོས་གར་བསྒྱུར་བ་མངོན་སུམ་དུ་མཐོང་། ཡིག་འབྲུ་སུམ་ཅུ་མ་བསླབ་པར་མཁྱེན། དེ་ནས་ཡབ་ཀྱི་དྲུང་དུ་རྒྱུའི་བོན་རྣམས་སྦྱངས་ཚུལ་མཛད་ཅིང་། དགུང་ལོ་བཅུ་བཞེས་ཚེ་ཕྱྭ་བླ་གཡུང་དྲུང་རྒྱལ་མཚན་གྱི་དྲུང་དུ་གཙང་གཙུག་གི་སྡོམ་པ་བཞེས་ཏེ་མཚན་ཀྱང་ཤེས་རབ་རྒྱལ་མཚན་དུ་གསོལ། དེ་སོགས་བླ་མ་མང་པོ་ལ་བོན་སྡེ་འགའ་ཞིག་གི་དབང་ལུང་གསན། དེ་ནས་མ་མཆོག་སྲིད་རྒྱལ་གྱིས་ལུང་བསྟན་བྱུང་སྟེ། གྲྭ་སར་ཕེབས་ཁར་ཡབ་ཡུམ་ལ་ལན་གཅིག་མཇལ་བར་ཞལ་ཀྱིས་བཞེས་ནས་བྱོན། མདོ་སྨད་འབྲི་ཆུ་གསེར་ལྡན་ཁར་རྗེ་བཙུན་བློ་བཟང་གྲགས་པ་དང་མཇལ་ནས་བསྟོད་ཚིག་ཤྭ་ལོ་ཀ་རེ་ཕན་ཚུན་ཕུལ། དེ་ནས་ཚ་བ་སྒང་སྟོད་དུ་མཁས་གྲུབ་རིན་ཆེན་བློ་གྲོས་དང་མཇལ་ནས་བོན་ཕྱི་ནང་གསང་བ་ཡང་གསང་གི་དབང་ལུང་མང་པོ་ནོས། དེ་ནས་དབུས་ཀྱི་ན་ལེན་ཊ་རང་སྟོན་ཤེས་བྱ་ཀུན་རིག་གི་མདུན་དུ་ཕར་ཚད་འདུལ་མངོན་དབུ་སྡོམ་གྱི་གཞུང་ལུགས་ཀུན་ལ་ཐོས་བསམ་སྦྱངས་ཤིང་དབུས་གཙང་གི་རྩོད་གྲྭ་ཀུན་ལ་དམ་བཅའ་མཛད། མཁས་པའི་བྱ་བ་གསུམ་གྱིས་ཕ་རོལ་གྱི་རྒོལ་བའི་ཚོགས་ལས་རྣམ་པར་རྒྱལ་ཏེ། རབ་འབྱམས་ཆེན་པོའི་མཚན་སྙན་གྱི་གྲགས་པས་ཁྱབ། དགུང་ལོ་སོ་གཅིག་སྟེང་གཡས་རུ་དབེན་ས་ཁའི་སྒྲིགས་ལམ་ལ་ཞུགས། ན་རིང་མེ་སྟོན་ཀུན་བཟང་རྒྱལ་མཚན་མདུན་དུ། དབལ་ཕུར་སྡེ་སྐོར་དོན་གསུམ་གྱི་དབང་ལུང་ཞུས་པའི་ཚེ། མེ་སྟོན་ཉིད་སྟག་ལ་མེ་འབར་དང་། སྲས་རྣམས་ལྷ་དང་ལྷ་མོར་དངོས་སུ་མཇལ། ཁུ་ཚ་ཟླ་འོད་ཀྱི་གཏེར་ཕུར་དང་བོན་ཡོངས་རྫོགས་གནང་ནས་བསྟན་པའི་བདག་པོར་ལུང་བསྟན། ཡི་དམ་ལྷ་དང་རིག་འཛིན་མཁའ་འགྲོ་མང་པོའི་ཞལ་མཐོང་ཞིང་དབང་བསྐུར་ལུང་གནང་བ་ལ་སོགས་ངོ་མཚར་བའི་ཡོན་ཏན་མང་པོ་བཤད་དུ་ཡོད་ཀྱང་གཞན་དུ་ཤེས་སོ། །

དེ་ནས་བྲུའི་གདུང་འཛིན་རྣམ་གཉིས་ཀྱིས་དབུ་རྩེ་དཀར་དམར་གྱི་གདན་ས་ཕུལ་ཏེ་འཆད་རྩོད་རྩོམ་གསུམ་ལ་སོགས་པའི་སྒོ་ནས་བསྟན་པ་ལ་བྱ་བ་རྒྱ་ཆེར་མཛད་དོ། །སྐབས་དེར་སྔར་གྱི་ཐ་ཚིག་ལ་དགོངས་ནས་ཡབ་ཡུམ་དང་མཇལ་དུ་ཕེབས། ཡབ་ཡུམ་དང་འཕྲད་ནས་སླར་དར་མདོར་སླེབ་སྐབས་དུན་རྩེའི་ཕྲག་དོག་ལ་བརྟེན་ནས་དགོན་ཆེན་དབེན་ས་ཁ་འབྱུང་བས་འཇིགས་པའི་རྟགས་ཤར། དེའི་ཚེ་ཐུགས་ཆད་ནས་བཞུགས་ཙ་ན་བསྟན་པའི་བདག་པོར་གྱུར་པའི་རྟགས་ཉི་ཟླ་ཁོང་དུ་མིད་པ་སོགས་ལྟས་བཟང་པོ་བྱུང་། སྲིད་རྒྱལ་གྱིས་ལུང་བསྟན་པས་བསྟན་པ་སླར་ཚུགས་པར་དགོངས་ཏེ་གཙང་དུ་ཕེབས། དེའི་ཚེ་དབེན་ས་ཁའི་ཤུལ་ནས་བྲུ་ཡི་ཐུགས་དམ་གྱི་ཁམས་ཆེན་དང་གསེར་མཆོད་ལ་སོགས་པའི་རྟེན་སྐལ་མང་པོའི་དངོས་གྲུབ་བརྙེས། དེས་ནས་དབེན་གནས་གཡས་རུ་མཁར་སྣར་བྱོན་ནས་སྒྲུབ་པ་མང་པོ་མཛད། དེར་དབུ་སྐྲ་གཏོར་བ་ལས་སྐུ་ཤུག་འཁྲུངས། ཕྱག་གིས་རྡོ་ལ་ཡི་གེ་ཀ་བྲིས་པ་དང་། མཁར་སིལ་དང་ཞབས་ཀྱི་རྗེས་སོགས་མི་འགྱུར་བའི་བཀའ་རྟགས་དུ་མ་བཞག །མཚན་ཉིད་སྔགས་སེམས་ཀྱི་བོན་ལ་དགོངས་འགྲེལ་བཀའ་བརྟེན་མང་པོ་མཛད། དེ་ནས་དགུང་ལོ་ལྔ་བཅུའི་ཐོག་ཏུ་བཀྲ་ཤིས་སྨན་རིའི་དགོན་སྡེ་བཏབ་སྟེ། གནས་དེར་རྣལ་འབྱོར་པ་གཉིས་བཞུགས་པ་འགྲོ་གྲབ་བྱེད་པ་ལ་རྗེས་བཞུགས་ཤིག་དང་ཇ་བསྐོལ་གསུངས། ཁོང་གཉིས་ན་རེ་ཆུ་ཐག་རིང་ངོ་ཞེས་ཞུས་པས། རྗེས་མཁར་བསིལ་བཙུག་པའི་ཤུལ་ནས་ཆུ་མིག་བརྡོལ་ཏེ་ཁོང་རྣམས་ངོ་མཚར་སྐྱེས་ཏེ་དེར་ཇ་བསྐོལ། དེ་ནས་ས་གའི་དུས་བཟང་ལ་སློབ་མ་རིན་ཆེན་རྒྱལ་མཚན་ལ། གཟན་ཟུར་དུ་རྡོ་དཀར་གང་ཁྱེར་ལ་མིག་བཙུམ་ལ་གོམས་པ་དགུ་རེའི་སར་རྡེའུ་རེ་ཞོག་ཅིག་གསུང་བཞིན་མཛད་པས་འུར་སྒྲ་ཆེན་པོ་བྱུང་བས་གཟིགས་པས་གྲྭ་གཤགས་དྲུག་ཅུའི་རྟེན་འབྲེལ་དུ་གྱུར། དེར་རྗེའི་ཞལ་ནས། མིག་བཙུམས་ནས་རྡོ་དཀར་ཐམས་ཅད་བཀོད་གྲུབ་ན་སྔར་དབེན་སའི་འདུས་གྲྭ་ལས་ལྷག་པར་ཆགས་རྒྱུ་ལ་ཅུང་མ་འགྲིག་པས། ད་རྒྱ་ཆེར་མི་འགྲུབ་ཀྱང་རྒྱུན་རིང་བ་འོང་ཞེས་ལུང་བསྟན། དགོན་པ་བཞེངས་གྲུབ་ནས་སྒྲིག་ལམ་དང་ཕྱི་ནང་གསང་བའི་བཤད་སྒྲུབ་ཀྱི་བསྟན་པ་རྒྱས་པར་མཛད། གཞན་ཡང་དམུ་གཤེན་ཉི་མ་རྒྱལ་མཚན་དང་བསྟན་པའི་ཆེ་བ་འདོན་ཕྱིར་ནམ་མཁར་སྔ་ཕྱི་ལན་གཉིས་སུ་འཕུར་བའི་དབུ་ཞྭ་ཉི་མའི་ཟེར་གྱིས་ཚིག་པ་དིང་སང་དབུ་ཞྭ་མེ་དུག་མ་ཞེས་པ་མཇལ་དུ་ཡོད་པ་དང་། བཀའ་སྐྱོངས་མ་བདུད་བཙན་གསུམ་བྲན་བཞིན་དུ་འཁོལ་ནས་ལས་ཐམས་ཅད་ཐོགས་མེད་དུ་སྒྲུབ་པ་དང་། སྟོང་རྒྱུང་དང་དྲན་པ་དངོས་སུ་ཞལ་མཇལ་ནས་ཕྱི་ནང་གསང་བའི་བོན་གྱི་དབང་བསྐུར་ཞིང་ལུང་བསྟན་མང་པོ་མཛད་པ་དང་། བོན་སྡེ་ཟབ་མོ་འགའ་ཞིག་སྙན་དུ་བརྒྱུད་པ་དང་། གཞན་ཡང་རྫུ་འཕྲུལ་དང་གྲུབ་རྟགས་བསམ་གྱིས་མི་ཁྱབ། དེ་ནས་དགུང་ལོ་དྲུག་ཅུ་ཤིང་ལུག་ལོར་སློབ་མ་རིན་ཆེན་རྒྱལ་མཚན་རྒྱལ་ཚབ་ཏུ་མངའ་གསོལ་ཏེ། བསྟན་པ་ལ་བྱ་བ་མཛོད་ཅིག་གི་བཀའ་དང་མ་འོང་གི་ལུང་བསྟན་མང་པོ་གནང་ནས། གཏེར་ཆུའི་ཁར་ཁྲ་ཐེར་ཕུབ་སྟེ་ཉི་མོ་རྗེས་འཛིན་གྲྭ་སློབ་དང་། ནུབ་མོ་མི་མ་ཡིན་དུ་མ་ལ་བོན་གྱི་འཁོར་ལོ་བསྐོར་ནས་དབྱར་ཟླ་ཐ་ཆུང་གི་ཚེས་བརྒྱད་ཀྱི་ཐོ་རངས་སྐྱ་རེངས་ཤར་ཙམ་ན་དགོངས་པ་དབྱིངས་སུ་གཤེགས་སོ། །དེ་ནས་ཞག་གསུམ་སོང་བའི་དུས་ན་སྐུ་གདུང་གདན་ལ་མ་རེག་པར་ཁྲུ་གང་ཙམ་གྱིས་བར་སྣང་ལ་འཕགས་པ་ལ། ཐུགས་སྲས་རྣམ་གཉིས་སོགས་རྗེས་འཇུག་རྣམས་ཀྱིས་གདུང་རྟེན་བཞུགས་པའི་གསོལ་པ་བཏབ་པས་མར་ས་ལ་བབས་ཏེ་བཞུགས། དེ་ནས་སྐུ་གདུང་ཞུགས་ལ་བཞེན་པས་ཕྱོགས་ཀུན་ནས་འཇའ་ཚོན་གྱི་གུར་ཕུབ། ནུབ་ཕྱོགས་ནས་འཇའ་འོད་ཀྱི་ལམ་ནས་སྤྲུལ་པའི་བྱ་རྒོད་གཅིག་བྱུང་སྟེ་མཁའ་ལ་ལན་གསུམ་དུ་ལྡིང་ཞིང་བསྐོར་ནས་སླར་ནུབ་ཕྱོགས་སུ་ཕེབས། དེའི་ཚེ་རྒྱལ་ཚབ་ཉིད་ཀྱིས་ཞལ་དངོས་སུ་མཇལ་ནས་ཆོ་འཕྲུལ་ཟླ་བའི་ཚེས་ལྔ་ལ་སླར་ཡང་འབྱོན་པར་ཞལ་གྱིས་བཞེས་སོ། །རྗེས་སུ་དད་པའི་གདུང་རྟེན་སྐུ་རྟེན་ཀུན་ཏུ་བཟང་པོའི་སྐུ། གསུང་རྟེན་ཤེས་རབ་སྨྲ་སེང་སྐུ་དང་ཡིག་འབྲུ་ཨ་ཨཱོྃ་ཧཱུྃ་གསུམ། ཐུགས་རྟེན་ཤ་རཱི་རམ་ཆེ་བ་ལྕོག་གའི་སྒོང་ང་ཙམ་གསུམ། འབྲིང་སྲན་འབྲུ་ཙམ་བདུན། ཆུང་བ་ཉུངས་འབྲུ་ཙམ་པ་མང་དུ་བྱུང་། ཆེ་བ་གཅིག་དེ་ལྷའི་ཡུལ། གཅིག་ཀླུའི་ཡུལ་དུ་སྒྲ་འོད་ཟེར་བཅས་གཤེགས། གཅིག་ད་ལྟའི་གསེར་གདུང་ནང་དུ་བཞུགས་སོ། །

དེའི་སློབ་མ་ལ་ཐུགས་སྲས་གཉིས་ནི། རྒྱལ་ཚབ་རིན་ཆེན་རྒྱལ་མཚན། མངའ་རིས་བསོད་ནམས་རྒྱལ་མཚན་ནོ། །གཞན་ཡང་བྲུ་ཤེས་རབ་སེང་གེ   །བྲུ་ནམ་མཁའ་རྒྱལ་པོ། བྲུ་ཀུན་དགའ་དབང་ལྡན་སོགས་མཆོག་ཆེན་བཅུ། འདུལ་བསྟན་སྔགས་སེམས་ཀྱི་རྗེས་འཇུག་སྨིན་གྲོལ་ནུས་པ་བརྒྱ་ཕྲག་ལས་ལྷག་པ། སྡོམ་པ་སྣ་རེ་དང་དབང་ལུང་གདམས་ངག་ཐོབ་པ་སྟོང་ཕྲག །མདོར་ན་ད་ལྟ་གངས་ཅན་བོན་གྱི་འདུལ་སྔགས་སེམས་གསུམ་གྱི་སྒོར་ཞུགས་ནས་ཉམས་སུ་ལེན་པ་ཀུན་རྗེའི་སློབ་རྒྱུད་དུ་གཏོགས་སོ། །གདན་སའི་ཁྲི་འཛིན་ནི་རྒྱལ་ཚབ་ནས་བཟུང་བསྟན་འཛིན་སྐྱེས་བུ་ལྔ་། མཚུངས་མེད་ཨུད་འབར་གསུམ། །བསྟན་པའི་སྲོག་འཛིན་བཞི། །བསྒྲུན་མེད་སྐྱེས་ཆེན་གསུམ། །ཡོངས་འཛིན་དམ་པ་བཞི། །བསླབ་གསུམ་ཕུལ་ཕྱིན་དགུ་སོགས་ད་ལྟའི་སྐུ་མདུན་ཕུན་ཚོགས་བློ་གྲོས་དབང་གི་རྒྱལ་པོའི་བར་དུ་བྱོན་པ་རྣམས་ཏེ། དེ་དག་རྣམས་ཀྱང་དྲང་སྲོང་རིག་པ་འཛིན་པ་ཤ་སྟག་སྟེ། སྲིད་རྒྱུད་ལས། དེ་རྣམས་སྤྲུལ་པའི་སྐུ་རུ་སྟོན། །ལས་ཅན་སྐྱེས་བུ་དེ་རྣམས་ཀྱིས། །སེམས་བསྐྱེད་སྨོན་ལམ་ཐོབ་པ་དང་། །བཀའ་དབང་འབྲེལ་པ་གང་ཡོད་དང་། །དབང་གི་ཆུ་ལ་གང་འཐུང་བ། །ངན་སོང་གསུམ་ལས་རབ་ཐར་ནས། །ཕྱི་མར་གཡུང་དྲུང་ས་ལ་འཁོད། །ཅེས་སོ། །མདོར་ན་རང་བཞིན་གྱིས་མཁན་རབས་བགྲང་བ་ཙམ་མ་ཡིན་པར་སར་གནས་ཀྱི་སེམས་དཔའ་ཁོ་ནར་ངེས་པ་ནི་མཉམ་མེད་ཆེན་པོའི་བཀའ་གཙིགས་དང་མ་འོངས་ལུང་གིས་ཟིན་པ་སོ་སོའི་རྣམ་ཐར་ལས་ཤེས་ཤིང་དྲང་སྲོང་རིག་པར་འཛིན་པ་ཤ་སྟག་གོ །

སྤ་གྲོ་མའི་ལོ་རྒྱུས་ལ་ལྔ་ལས། དང་པོ་གཏེར་སྦས་ཚུལ་ནི། ཁྲི་སྲོང་གི་བོན་བསྣུབས་པའི་དུས་སུ། བླ་ཆེན་དྲན་པ་ནམ་མཁས་རྩིས་སྨན་སོགས་མན་ངག་གི་སྐོར་དང་། དབལ་ཕུར་ནག་པོ་ལ་བོན་སྡེ་གསུམ་དུ་ཕྱེས་ཏེ། ལུང་དོན་རྒྱས་པའི་སྡེ་ནི་ལྕགས་ཀྱི་སྒྲོམ་བུར་བཅུག་སྟེ་ཕོ་བྲང་བསྭེ་སྒོ་ཅན་དུ་སྦས། ལས་ཐིག་གི་སྐོར་ནི་སེང་ལྡེང་གི་སྒྲོམ་བུར་བཅུག་སྟེ་ཕོ་བྲང་དབུས་ཀྱི་ཡང་རྩེར་སྦས། མན་ངག་གི་སྐོར་ནི་རིན་པོ་ཆེའི་སྒྲོམ་བུར་བཅུག་སྟེ་ལྷ་ཁང་གི་ཁྲོ་བོ་བདུད་རྩི་འཁྱིལ་པས་ཐུགས་ཀར་སྦས་སོ། །དེར་ལྷ་སྲས་མུ་ཐུག་བཙན་པོ་རྒྱལ་སར་བཏོན་པས་ལྷ་སྲས་དེ་བོད་ལ་ཐུགས་ཆད་ནས། མན་ངག་ཟབ་མོའི་བོན་སྐོར་རྩིས་སྨན་རྣམས་དང་། ཕུར་པ་སྡེ་སྐོར་དོན་གསུམ་གྱི་སྒྲོམ་བུ་རྣམས་ཕོ་བྲང་བསྭེ་སྒོ་ཅན་ནས་ཁྱུང་པོ་གྱེར་ཟླ་མེད་དང་ལྷ་སྲས་གཉིས་ཀྱིས་བཏོན་ཏེ། སྤ་གྲོ་ཕུག་གཅལ་གྱི་གཡོན་ངོས། བྲག་སོག་པོ་དམག་ལ་ཆས་པ་འདྲ་བའི་རྐེད། སེང་གེ་དཀར་མོ་ཁག་གདངས་པ་འདྲ་བའི་འོག །རུས་སྦལ་ནག་པོ་ཆུ་འཐུང་བ་འདྲ་བའི་འགབ། ཕ་བོང་སྡིག་རུ་ཅན་གྱི་རྩར། བྲག་དམར་ནག་མེ་རི་མཆེད་པ་འདྲ་བའི་དབུས། བྲག་ཕུག་ཉི་མ་རིས་སུ་ཡར་ལྷ་ཤམ་པོ་སོགས་གཏེར་སྲུང་དྲུག་ལ་གཉེར་གཏད་ནས་སྦས་སོ། །གཉིས་པ་གཏེར་སྟོན་གྱི་ལོ་རྒྱུས་ནི། འཇད་རྟ་ནག་གི་བཙད་པོ་ཞིག་བསམ་ཡས་སུ་ཕྱག་སྐོར་ལ་འོང་བའི་ལམ་ན་ཉང་རོང་སྟག་ཚལ་དུ་ཁུ་ཡེ་བྱ་བའི་ཁྱིམ་དུ་ཚུགས་མལ་བྱས་ནས། བསྡད་པས་ཁུ་ཡེའི་བུ་མོ་ཞིག་ཡོད་པ་དང་འཚོས་སོ། །དེ་ནས་བཙད་པོ་བསམ་ཡས་སུ་སོང་། མར་མེ་བཏང་བའི་གཏེར་གྱི་ཁ་བྱང་རྙེད་པ་ཁྱེར་ནས་ཡུལ་དུ་ལོག་དེར་ཁུ་ཡེའི་བུ་མོ་ལ་བུ་ཞིག་སྐྱེས་པ། མ་ཁུ་མོ་ཡིན་པ་དང་ཚེས་བཅོ་ལྔའི་ཟླ་བ་ཤར་བ་དང་མཉམ་དུ་སྐྱེས་པས་མིང་ཁུ་ཚ་ཟླ་འོད་དུ་གྲགས། སད་ནེ་གའུའི་སྤྲུལ་པ་ཡིན་ནོ། །དེ་ཆེར་སྐྱེས་ནས་མ་ལ་ཕ་གར་ཡོད་དྲིས་པས་རྟ་ནག་གི་བཙད་པོ་ཞིག་ཡིན་ཟེར་བས་དེར་བྱོན་ནས་ཡབ་སྲས་མཇལ་ཏེ་ང་ཁྱོད་ཀྱི་བུ་ཡིན་བྱས་པས། བརྟག་དགོས་གསུངས་ནས་ལྷ་བདར་བས་དགུན་ཟླ་ཐ་ཆུང་ལ་འབྲུག་གློག་ཁུ་འཕང་ལ་སོགས་བྱུང་སྐད། བཙད་པོ་ན་རེ། ང་ཡི་བུ་ཡིན་ཏེ་འོན་ཀྱང་བུར་མི་བཏུབ། ནོར་སྐལ་འདི་ཁྱེར་ལ་སོང་བྱས་ནས་སྤ་གྲོའི་ཁ་བྱང་བྱིན་ཏོ། །བུ་མའི་གམ་དུ་བྱོན་ཏེ་ལོ་བཅོ་བརྒྱད་ལོན་པ་དང་། བན་དེ་ཞིག་བྱུང་བ་ལ་མས་ཆང་དྲངས་པས་བན་དེ་ན་རེ། འུ་བུ་གཉིས་གཏེར་འདོན་དུ་འགྲོ་ལ་བོན་བྱུང་ན་ཁྱོད། ཆོས་བྱུང་ན་བདག །ནོར་བྱུང་ན་ཕྱེད་ཕྱེད་བྱ་ཟེར་རོ། །གསུམ་པ་གཏེར་ཐོན་ལུགས་ནི། དེ་ནས་ཁུ་ཚ་དང་བན་དེ་གཉིས་སྤ་གྲོར་ཕྱིན་ཏེ་བཙལ་ཀྱང་གཏེར་མ་རྙེད། ཟླ་བ་ཕྱེད་ཙམ་བཞུགས་ཀྱང་ཡོད་བསམ་པ་མ་བྱུང་བས་བན་དེ་སོང་སྐད། ཁུ་ཚས་སླར་བཙལ་བས་ཕ་བོང་སྡིག་རུ་ལ་ན་བཟའ་འཐོག་པས་དེར་ཡོད་སྙམ་ཏེ་ཁ་བྱང་གི་ཆག་ཚད་གཞལ་ནས་བརྐོས་པས་བྲག་ཕུག་ལ་སྒོ་ཆུང་བཞི་ཡོད་པ་ཞིག་རྙེད་དེ། སྒོ་གོང་མ་ལ་གཤང་། དེ་འོག་དྲིལ་བུ། དེ་འོག་གབ་ཙེ། དེ་འོག་གཙག་བུ་བྱུང་ངོ་། །

བཞི་པ་ཐེམ་བྱང་ནི། གཤང་ལས་བོན། དྲིལ་བུ་ལས་ཆོས། གབ་རྩེ་ལས་རྩིས། གཙག་བུ་ལས་སྨན་དཔྱད་རྣམས་བྱུང་བ་ལ། བོན་སྡེ་ནི། བདག་ཉིད་རོལ་པ་སྔགས་ཀྱི་སྡེ་བཞི་ནི། གསང་བ་ཞི་ཁྲོའི་སྡེ་ལ། རྒྱུད་དྲུག །ཕྲིན་ལས་རྒྱས་འབྲིང་དྲུག །སྒྲུབ་པའི་ཡན་ལག་བཅོ་བརྒྱད་དོ། །དྲག་པོ་ཕུར་པའི་སྡེ་ལ་དོན་སྐོར་གསུམ་སྟེ། ལུང་དོན་རྒྱས་པའི་སྐོར་ལ་རྒྱུད་དགུ་འགྲེལ་དང་བཅུ། ཐབས་གསུམ། གནད་བཞི། མཆོང་ལྔ་། དོན་དྲུག །སྒྲུབ་ཆུང་ཉི་ཤུ་རྩ་གཅིག །མན་ངག་རྣོ་དང་བཅས་པའོ། །ལས་ཐིག་འགྲེལ་ཆུང་སྐོར་ལ། རྩ་འགྲེལ་གཉིས། ཕྲིན་ལས་གསུམ། འཁོར་ལོ་གསུམ། དབབ་བཅད་བཟློག་གསུམ། མདོས་གསུམ། གཅུད་ལ་བོར་བའི་གདམས་ངག་དྲུག །གབ་གསང་བཅུ་གཉིས་རྩ་འགྲེལ་དང་བཅས་པའོ། །དབལ་ཕུར་ཡང་གསང་དོན་གྱི་སྐོར་ལ། རྒྱན་གྱི་འོད་ལྔ་། ལུང་བཞི། མན་ངག་བཞི། ཐབས་བཞི། རྩ་བ་བཞི། འགྲེལ་ཆུང་བཅུ་གཉིས། ས་གཅོད་བཅུ་གཉིས། ཆ་རྐྱེན་དྲུག་གོ །བདུད་རྩི་སྨན་གྱི་སྡེ་ལ། ཐབས་ཀྱི་རྒྱུད་ལྔ། ཤེས་རབ་ཀྱི་རྒྱུད་དྲུག །ཁོག་དབུབ་བཞི། ལས་བྱང་ཟུང་གསུམ་ཡ་དྲུག །ཡན་ལག་བཅུ་དྲུག་དང་བཅས་པའོ། །དྲགས་སྔགས་གཟེ་ཕུར་གྱི་སྐོར་ལ། རྒྱུད་གསུམ། སྒྲུབ་གཞུང་གཉིས། དོན་ལྔ་། ལས་ཁ་དྲུག །སྒྲུབ་ཆུང་བཅོ་བརྒྱད་དོན་འགྲེལ་དང་བཅས་པའོ། །མཐུ་སྟོབས་བསྟན་པ་སྲུང་བའི་བོན་སྡེ་བཞི་ཡོད་པའི། དང་པོ་གཙང་མ་ཞང་ཞུང་གི་སྡེ་ལ། གྱད་ཕུར་སྐུའི་སྒྲུབ་པ། དེ་ལ་ཕོ་སྐོར་ལ་མེ་རི་རྩ་བའི་རྒྱུད་གསུམ། སྒྲུབ་ཐབས་གསུམ། ཕྲིན་ལས་ཀྱི་སྒྲུབ་པ་ལ་རྒྱུད་གཉིས་སོ། །སྲིད་པ་གཉན་གྱི་སྡེ་ལ་ཕོ་རྒྱུད་ལྔ། མོ་རྒྱུད་ལྔ། མདོ་རྒྱུད་ལྔ། སྒྲུབ་ཐབས་དང་བཅས་པའོ། །དྲེག་པ་ལྷ་རྒྱུད་ཀྱི་སྡེ་ལ་གསུམ། སྐོང་བཟློག་མདོས་ལ་སོགས་པའོ། །དེ་གཉིས་ཀ་མ་ཡིན་པ་གསང་སྔགས་ཀུན་འདུས་ལ། བོན་སྐོར་སུམ་ཅུ་རྩ་གསུམ་ཡོད། གནས་ལུགས་ཉམས་ལེན་ཁྱད་པར་ཅན་གྱི་བོན་སྡེ་ལྔ། ལྟ་བ་གཏན་ལ་འབེབ་པ་གཡུང་དྲུང་ཡེ་ཁྱབ་དུམ་བུ་མ་དང་དྲུག །སེམས་དོན་གཏན་ལ་འབེབས་པ་བྱང་སེམས་གབ་པ་རྩ་འགྲེལ་དང་བཅས་པ། ཉམས་སུ་ལེན་པ་ཀུན་བཟང་གཤེན་ལྷ་ཕྱི་ནང་གསང་གསུམ་གྱི་རྒྱུད་དགུ། རང་རང་གི་ཆ་ལག་དང་བཅས་པའོ། །བཀའ་ཤེས་རབ་ཀྱི་ཕ་རོལ་དུ་ཕྱིན་པ་ཁམས་བརྒྱད་རྩ་ཚིག་རྣམ་པར་དག་པར་བཀོད་པའོ། །སྔགས་ཀྱི་ཕྱི་རྒྱུད་གཏན་ལ་ཕབ་པ་གཡུང་དྲུང་ལས་རྣམ་པར་དག་པའི་རྒྱུད། སྒྲུབ་ཐབས་རྒྱས་འབྲིང་བསྡུས་གསུམ་ལ་སོགས་པའོ། །

ལྔ་པ་གང་ལ་བརྒྱུད་པ་ནི། དེའི་ཚེ་སྔར་གྱི་བན་དེ་དེ་བྱུང་ནས་ཁྱོད་ཀྱིས་གཏེར་བཏོན་པས། ང་ལ་ཡང་སློང་ཟེར་བ་ལ་ཆོས་རྣམས་བྱིན་ནོ། །ཁུ་ཚ་ལ་སྦས་ཡུལ་རོང་གི་བར་སྒོམ་ཡེ་ཤེས་རྒྱལ་མཚན་གྱིས་ཀུན་བཟང་གི་སྐོར་ཞུས་སོ། །དེར་ཁུ་ཚས་གནུབ་ཡུལ་རོང་གི་མགར་ནག་འབུམ་ཆུང་བྱ་བ་ལ། ངས་གཏེར་ཐོན་པས་གཏེར་ཤོག་ཡོད་པ་ཁྱོད་རང་འབྲི་ན་སྦྱིན་བྱས་པ། མགར་ན་རེ། བདག་ལྷོ་གཏེར་ལ་སློབ་སྦྱངས་ལོ་གཅིག་ལ་བྱས་པས་བག་ཙམ་ཤེས། ད་ཡང་བོན་ཞིག་ཞུ་ཟེར་ནས་ན་བཟའ་དང་རྟ་ཞིག་ཕུལ་ནས་གཟེར་ཕུར་གྱི་སྐོར་རྣམས་ཞུས་ཏེ་བྲིས། དེ་ནས་གཏེར་སྒྲོམ་རྣམས་མགར་ལ་བཅོལ་ཏེ། ཁུ་ཚ་ཉིད་སྨན་ལ་མཁས་པས་དམུའི་བྲང་ཏི་སྨན་པས་ཕྲག་དོག་བྱས་ཏེ། ཁོང་ཉང་སྟོད་དུ་བཞུད་པའི་ལམ་ཀར་མི་ལྔས་བསྒུག་པས་ཁུ་ཚ་རྟ་ལྕག་ཀྱིས་བྲབ་ནས་བྱོན་ཏེ་ཤོར། དེར་ཁུ་ཚའི་སྨན་ཆུང་གཅིག་མདའ་ཕོག་སྟེ་རྒྱུ་མ་དོན་པ་ལ་ཁུ་ཚས་རྒྱུ་མ་འོ་མས་བཀྲུས་ཏེ་ནང་དུ་ཕུལ་ནས་རྨ་ཁ་རྟ་དཀར་པོའི་རྒྱུས་པས་བཙེམ་པས་སོས། བུ་ཁྱོད་ཀྱིས་ངའི་སྲོག་བཏོན་པ་ཡིན་གསུངས་ནས་གདམས་ངག་ཀུན་གནང་། ཕྱིས་སུ་ཁུ་ཚ་སྨན་པའམ་མཁས་པ་གཡུ་ཐོག་ཏུ་གྲགས་སོ། །མགར་ནག་གིས་ཁམས་བརྒྱད་གཅིག །རེ་ཕྲུག་དང་ཞིང་ཁལ་གཉིས་ཕུལ་ནས་བོན་ཆ་ཚང་ཞུ་བྱས་པས། འདིར་སྨན་པ་བྲང་ཏི་མི་དགྱེས་པས་མི་འདུག །ནོར་དང་གསུང་རབ་མི་དགོས། བོན་རྣམས་འབྲི་བས་ཆོག་པས་ད་ལན་ང་ལྷོ་བྲག་ཏུ་འགྲོ་བའི་ཤུལ་དུ་ཁྱོད་རང་འབྲི་མཁན་དང་ཤོག་བུ་ཚོལ་ཞིག་གསུངས། བོན་སྒྲོ་རྣམས་ལ་ཅས་རྒྱས་བཏབ་སྟེ། ང་མ་བྱུང་གི་བར་ཁ་མ་ཕྱེ། གལ་ཏེ་ང་ཤི་ན་སྤྱོད་ཆོག་གསུངས། སྨན་གྱི་གཏེར་ཤོག་རྣམས་བསྣམས་ནས་ལྷོ་བྲག་ཏུ་གཤེགས་སོ། །དེར་མགར་གྱི་ཁུ་ཚ་གྲོང་ཟེར་བ་ཐོས་པས་མགར་ནག་གི་སྲས་ཁྲོ་རྒྱལ་གསལ་བྱ་བ་གཡོག་ཏུ་ཁྲིད་ནས་བལྟར་ཕྱིན་པས་བླ་མ་གྲོང་ཟིན་ཏེ་སྲས་ཁྲོ་རྒྱལ་སླར་ལོག་ཏེ་དེར་གཏེར་སྲུང་མཆོད་ནས་སྒྲོ་བ་དྲུག་འདུག་པ་ཁ་ཕྱེས་ནས་ཡི་གེར་བཤུས་ཏེ་དངོས་གྲུབ་མགར་ལ་བབས་སོ། །མགར་ཡབ་སྲས་ལ་སློབ་མ་མང་ཡང་། བུ་ཆེན་བཞི་ཡོད་དེ། མདོ་ཁམས་ཀྱི་ཇོ་སྟོན་སྐལ་ལྡན་ཤེས་རབ། ལ་སྟོད་ཀྱི་སླན་སྟོན་ཏི་སེ་བ། རྔོད་ཀྱི་ཡང་ལ་ཐུགས་རྗེ། སྟག་སྡེའི་གཉན་སྟོན་ཐུགས་རྗེའི་འོད་དང་བཞིའོ། །རྩིས་ཀྱི་གཏེར་ཤོག་རྣམས་ཤང་གི་སྤུག་སྟོན་ལ་བྱིན་པས་གསས་མཁར་མར་གྲགས་སོ། །ཡང་མགར་སྟོན་ཁྲོ་རྒྱལ་འབུམ་གྱིས་སྤ་དྲོའི་སྐྱེར་ཆུ་ནས་རྫོགས་ཆེན་ལྟ་བ་ཀློང་རྡོལ་དང་། ཕུར་པའི་སྒྲུབ་ཕྲན་བཅོ་བརྒྱད་སོགས་ཟབ་པའི་གདམས་ངག་མང་དུ་ཐོན་པར་བཤད་དོ། །

དེ་ནས་ཞུང་ཞུང་ཐིས་ཀྱི་བོན་སྐོར་ཐོན་ཚུལ་ལ་བཞི། དང་པོ་གཏེར་དུ་སྦས་ཚུལ་ནི། ཐོག་མར་ཞང་ཞུང་གི་བོན་པོ་ཁྱུང་ལ་དགྲ་འདུལ་ལ་སོགས་གདུང་རབས་དགུ་བཅུ་རྩ་གཉིས་ཀྱི་བར་དུ་རིམ་པར་བརྒྱུད་ནས་བསྟན་པ་དར་ནུབ་དུས་སུ་ཟངས་སྒྲོམ་དུ་བཅུག་སྟེ་གངས་ཏི་སེའི་རྩེ་མོར་སྦས། ཕྱིས་ཞང་ཞུང་གི་བོན་པོ་ཨུ་གུ་དགྲ་འདུལ་གྱིས་རྙེད། དེ་ནས་བརྒྱུད་དེ་ཞང་ཞུང་གི་བོན་པོ་ལྷ་ཐོ་དཀར་པོས་ལྷ་སྲིན་བྲན་དུ་བཀོལ་ཏེ་ལ་སྟོད་གཙང་པོར་སྦས་སོ། གཉིས་པ་གཏེར་ཐོན་ཚུལ་ནི། ཆོས་པའི་གཟེ་སྟོན་སྦུ་གུ་རྒྱལ་མཚན་གྱི་རྨི་ལམ་དུ་བོན་པོའི་ཆས་ཅན་གསུམ་ན་རེ། སློབ་དཔོན་བཞེངས་དང་དངོས་གྲུབ་ཡོད་ཟེར། ཅི་ཡོད་བྱས་པས། གནས་ཀྱི་ཤར་ཕྱོགས་ཕ་བོང་གཡག་འདྲའི་རྩ་བ་ནས་ཤར་ལྷོར་འདོམ་བཞི་བཅལ་བའི་ས་ན། བསད་གསོ་དབབ་བཟློག་མང་དུ་ཡོད་པ་སྣོམས་ཤིག་ཟེར། དེར་གཟེར་སྟོན་གྱིས་ཡོན་བདག་རྔོག་བྱང་ཆུབ་རྡོ་རྗེ་ལ་ཏོག་རྩེ་གཡར་ནས་བརྐོས་པས། སེར་བ་འབབ་ཅིང་ནུབ་ངོས་ཀྱི་བྲག་ལ་ཐོག་བརྒྱབ། དེ་ནུབ་བུད་མེད་རོ་སྟོད་གཡུ་ལ་རོ་སྨད་ཟངས་སུ་འདུག་པ་ཞིག་དང་། མི་བསྭེ་ཡི་རལ་པ་ཅན་ཞིག་དང་མི་ནག་རྟ་ནག་སྦྲུལ་ཐོད་ཅན་ཞིག་བྱུང་ནས་ཁྱོད་ཟའོ་ཟེར་བས། དེར་ང་ལ་ཕྱི་མའི་དགེ་སྦྱོར་ཞིག་གལ་ཆེ་བས་བསྐྱུར་སྙམ་ཙ་ན། སྔར་གྱི་བོན་པོ་གསུམ་བྱུང་ནས་དངོས་གྲུབ་ལ་འགྱོད་པ་མ་སྐྱེ། སེར་བ་བྱུང་བ་ནི་གསོལ་བ་མ་བཏབ་པས་ལན། གཏེར་བདག་གསུམ་ལ་འབྲང་རྒྱས་དང་ཀླུ་བཤོས་དམར་གཏོར་བྱིན་ཅིག་ཟེར། དེ་ལྟར་མཛད་ནས་སློག་པས་མི་ཐོད་ཅིག་བྱུང་། ཡང་སློག་པས་ཟངས་ཀྱི་སྒྲོམ་བུ་ཞིག་བྱུང་ངོ་། །གསུམ་པ་ཐིམ་བྱང་ནི། སྒྲོམ་དེའི་ནང་ནས་ཞང་ཞུང་ཐིས་ཀྱི་བོན་སྐོར་རྣམས་བྱུང་སྟེ། ཐིས་དཀར་གསོ་བའི་རྒྱུད་ལ་སྡེ་བཞི། ཐིས་དམར་ཟློག་པའི་རྒྱུད་ལ་གསུམ། ཐིས་ནག་བསད་པའི་རྒྱུད་ལ་གཉིས། འཛབ་ཐིས་དང་བཅུ་བྱུང་ངོ་། །བཞི་པ་བརྒྱུད་རིམ་ནི། དེར་རྔོག་བྱང་ཆུབ་རྡོ་རྗེ་ན་རེ། བདག་ལ་སེར་བ་བྱུང་། སང་ཕོད་ཀྱང་འོང་ཉན་སྣང་བས། སློབ་དཔོན་ལ་སེར་བ་བསྲུང་ཐབས་ཤིག་ཞུ་ཟེར་བ་ལ། ཛབ་ཐིས་གནང་ཞིང་ཏོག་ཙེ་ཡང་བསྐུར་སྐད། དེ་ནས་གཟེར་སྟོན་གྱིས་བ་གོར་དབེན་སའི་ཁར་བྱོན་ནས་བོན་རྣམས་བྲུ་ཤ་རྗེ་བཙུན་ལ་བསྟན་ཏེ་ཕུལ་ལོ། །དེ་ལ་དོད་ཅི་རྒྱ་བོན་གྱིས་ཞུས་སོ། །ཡང་གཟེ་སྟོན་ལ་ཞང་གྲགས་བོན་པོས་ཞུས་ཏེ་དར་རོ། །

དེ་ནས་ར་ལྗགས་ཀྱི་ཟབ་གཏེར་ཐོན་ཚུལ་ལ་གསུམ། གཏེར་བབ་ཚུལ། ཐེམ་བྱང་། བརྒྱུད་རིམ་མོ། །དང་པོ་གཏེར་བབ་ལུགས་ནི། ར་ཤག་གི་བོན་པོ་ར་སྟོན་དངོས་གྲུབ་འབར་དང་ར་སྒོམ་གཡུ་བོ་གཉིས་ཀྱིས། ཡར་འབྲོག་གི་ཡུལ་དུ་ཟུག་ར་འཕེན་བྱ་བའི་མདུན་དུ་བོན་ཞུས་ནས་ཡོད་པ་ལ། ཟུགས་ཀྱི་ཇོ་མོ་ན་རེ། ར་ལྗགས་ཀྱི་བོན་པོ་གཉིས་ལ་བཙུན་པ་གཉིས་ཀྱིས་སྒོར་ལྟོས་ཤིག་ཟེར་རོ་སྨྲས་པས། དེར་ཕྱིན་པས་བཙུན་པ་གཉིས་ཀྱིས་ངེད་ལ་བོན་སྒྲོ་བ་གང་ཡོད་པ་དེ་འདོད་དམ་ཟེར། འདོད་བྱས་པས་ཚུར་ཚེས་པའི་ཉ་ལ་རྟ་ཞིག་སྟེར་དགོས་ལེན་དུ་འོང་ཟེར་ནས་སྒྲོ་བ་གཏད་ནས་སོང་། དེར་བོན་པོ་གཉིས་དགའ་ཆེས་ཏེ་བོན་ཉན་འཕྲོ་བཞག་ནས་ཁྱིམ་དུ་འོང་བས་སློབ་དཔོན་མ་དགྱེས་སྐད། བོན་སྟེར་བའི་བཙུན་པ་ནི་སྤྲུལ་པའི་རྣལ་འབྱོར་རམ་ཕྱིར་རྟ་ལེན་པ་ལ་སུ་མ་བྱུང་ཞིང་གར་སོང་གི་ཆ་ཡང་མེད་དོ། །ཡང་ཁ་ཅིག་གིས་དྲང་ང་བ་ནས་བྱུང་བའི་ལོ་རྒྱུས་དག་པ་སྣང་ངོ་། །ཞེས་བཤད་དོ། །ར་ལྗགས་ཀྱི་བོན་པོ་གཉིས་ནི། ཁོད་སྤུངས་ཀྱི་ལུང་བསྟན་ལས། ར་སངས་ཁོད་རམ་སྤྲུལ་པ་ནི། ར་ལྗགས་གཡུ་བོ་བྱ་བ་འབྱུང་། །ཞེས་སོ། །གཉིས་པ་ཐེམ་བྱང་ནི། སྒྲོ་བ་ཁ་ཕྱེས་ཏེ་བལྟས་པས་སེམས་ཕྱོགས་སྡེ་བཅུ་བྱུང་སྟེ། མན་ངག་སྡེ་བཞི་དོན་དང་ལྔ། མདོ་བཞི་རྒྱུད་དང་ལྔའོ། །མན་ངག་སྡེ་བཞི་དོན་དང་ལྔ་ནི། རིག་པ་དཀར་པོ་རྒྱུད་ལུང་གི་སྡེ། དེ་ལ་ལུང་དོན་སྡེ་བཅུ་བྱུང་སྟེ། རིག་པ་དཀར་པོ་རྒྱུད་ཀྱི་ལུང་ལ་སོགས་པ་བུ་དགུ་མ་དང་བཅས་པའོ། །མུ་མེད་ནམ་མཁའ་ཡོངས་ཁྱབ་ཀྱི་སྡེ། དེ་ལ་ནམ་མཁའ་སེམས་ཀྱི་རྩ་ལུང་ལ་སོགས་མ་བུ་བདུན། སེམས་སྨད་བཅོ་བརྒྱད་བྱང་སེམས་གབ་པའི་སྡེ། དེ་ལ་རྒྱུད་སྨད་དྲུག་ནི་སྤྱི་ལུང་ཡོངས་སུ་རྫོགས་པའི་རྒྱུད་ལ་སོགས་དྲུག །ལུང་སྨད་དྲུག་ནི། གབ་པ་སེམས་ཀྱི་ལུང་ལ་སོགས་དྲུག །མན་ངག་སྨད་དྲུག་ནི། མན་ངག་དོན་གྱི་ཐིག་ལེ་དགུ་སྐོར་ལ་སོགས་དྲུག་བྱང་སེམས་གབ་པ་རྩ་འགྲེལ་ས་བཅད་དང་བཅས་པའོ། །ཁ་ཚར་ནི་སེམས་ལུང་བཞི་པའོ། །སེམས་སྨད་བཅུ་བདུན་མན་ངག་རྩ་བའི་སྡེ། དེ་ཡང་རྒྱུད་ལ་མ་ལྔ་ནི། རྒྱལ་པོའི་ཡང་གཏེར་ལ་སོགས་ལྔ། བུ་ནི་སྤྲོས་བྲལ་ཐིག་ལེ་ཡི་གེ་མེད་པའི་རྒྱུད་ལ་སོགས་བཅུ། མ་ཚང་བ་ཁ་བསྐང་བ་ནི། རྒྱུད་ཀྱི་རྒྱལ་པོ་གསེར་གྱི་རུས་སྦལ་གཡུང་དྲུང་ཐེག་པ་རྒྱུད་ཀྱི་མདོ། རྒྱུད་བུ་བཅུ་གཉིས་ནི་བྱང་སེམས་ཐེག་པ་རྩ་བའི་རྒྱུད་ལ་སོགས་བཅུ་གཉིས་སོ། །ས་བཅད་བཅུ་བདུན། འགྲེལ་པ་བཅུ་བདུན། མདོ་རྩ་བཅུ་བདུན་ལ་སོགས་པའོ། ལྟ་སྒོམ་སྤྱོད་པའི་ལུང་དགུ་གསུམ་ཉི་ཤུ་རྩ་བདུན། ཀུན་ཏུ་བཟང་པོའི་ངེས་ཚིག་རྣམས་སོ། །མདོ་བཞི་རྒྱུད་དང་ལྔ་ནི། གསལ་བ་ཡེ་ཤེས་སྒྲོན་མའི་མདོ་ལ་སོགས་བཞི་དང་། མུ་མེད་ནམ་མཁའ་ཀློང་གི་རྒྱུད་དང་ལྔའོ། །རྒྱུ་བོན་ལ་གསོན་མདོ། གཤིན་མདོ། མི་མཐུན་པ་སུམ་བརྒྱ་དྲུག་ཅུ། བགེགས་རིགས་སྟོང་ཕྲག་བརྒྱད་ཅུའི་དབྱེ་བཤད། སྐོས་བྱང་ལྔ། གསོན་གཤིན་ལ་ཤན་ཀྱི་ཏི་ཀ། དབང་དང་ཕུར་པའི་དཀྱིལ་འཁོར་གྱི་ཏི་ཀ། གཏམ་རྒྱུད་རྣམས་བྱུང་ངོ་། །དེར་ར་ཤག་སྟོན་སྒོམ་གཉིས་ཀྱིས་ཤོག་སེར་རྣམས་བགོས་ཏེ། རིག་པ་དཀར་པོའི་སྐོར་དང་། སེམས་སྨད་བཅོ་བརྒྱད། གབ་པའི་སྐོར་རྣམས་ར་སྟོན་དང་། གསང་བ་ཡང་གཏེར་གྱི་རྒྱུད་མ་བུའི་སྐོར་དང་། གསེར་གྱི་རུས་སྦལ་རྒྱུད་སྨད་བཅུ་བདུན། ལྟ་སྒོམ་སྤྱོད་པའི་ལུང་། གསོན་གཤིན་གྱི་ཡིག་སྣ་དབང་དང་ཕུར་པའི་ཏི་ཀའི་སྐོར་རྣམས་ར་སྒོམ་གྱིས་ཐོབ་སྐད། ར་སྒོམ་མཚམས་བཅད་ནས་བྲིས། ར་སྟོན་གྱི་ཇོ་མོ་ངན་པས་ཡུལ་དུ་མ་བཞུགས་པར་བྱེས་སུ་ཕྱིན་ནས་བྲིས་པས་དཔེ་ར་ཤག་སྟོན་པ་བཟང་སྐད། བར་དུ་ར་སྟོན་གྱི་སྲས་ཇོ་སྲས་ཁ་བོ་དང་། ར་སྒོམ་གྱི་སྲས་སྙིང་པོ་གཉིས་མ་དུམ་སྟེ་སེལ་ཞུགས་པར་གྲགས། བྲུ་སྟོན་ཉི་རྒྱལ་གྱིས་ར་ཤག་གི་ཡིག་ཆ་གབ་པ་རྩ་འགྲེལ་གྱིས་ལྷོ་གཏེར་གྱི་གབ་པ་ཡང་བཀྲལ་ནས་བཤད་དོ། །

དེ་གོང་ལྷོ་གཏེར་གྱི་གབ་པ་མ་ཁྲོལ་བས་ར་ཤག་གི་གཏེར་མ་འདི་ཟབ་པར་བརྩིའོ། །སྔགས་ནང་མ་དང་གསོན་གཤིན་གྱི་ཤོག་སེར་རྣམས་དྲང་ང་མདོ་ལས་ཁྱེར་ནས་ཉང་སྟོད་ནས་ཡུལ་དུ་བྱོན་པའི་ལམ་དུ་གཉན་སྟོན་ཁྱེའུ་གྲགས་དང་འཕྲད་པས། དྲང་ང་ལ་སྔོ་ཐུལ་ཞིག་ཡོད་པས་བོན་པོ་ཨེ་ཡིན་ཟེར། ཡིན་བྱས་པས། བོན་ཡོད་དམ་ཟེར། བོན་ཡོད་དེ་མོས་ན་སྟེར་བྱས་པས། ཁྲབ་དང་། གཡུ། ཕྲུག་ཅིག་ཕུལ་ནས་དཔེ་ཞུས་ཏེ་བྲིས། སྔགས་ནང་མ་དང་གསོན་གཤིན་གྱི་བོན་ཞུ་བ་ལ་གཉན་སྟོན་སྔ་བའོ། །དེ་ནས་དྲང་ང་ལ་ལམ་ཆས་ཕུལ་ཏེ་ཡུལ་དུ་བྱོན་ནོ། །དྲང་ང་མདོ་ལའི་སྲས་སེང་གེ་རྒྱལ་ལ་སྲས་མེད་པས་ཆུན་མར་དྲེ་མོ་གཡུང་ལྕམ་བྱ་བ་བླངས་པས། ཆེན་མས་སྡོད་དུ་མ་སྟེར་བས་དྲེ་མོས་ཤོག་སེར་བརྐུས་ཏེ་འབྲོང་བུ་རྩེ་མཐོན་བྱ་བའི་དགོན་པར་དབྱིལ་ཧེ་རུ་ཀ་བྱ་བ་ལ་བཙོང་སྟེ། དེ་ལས་བྱོན་པའི་ཐེམ་བྱང་ནི། གསོན་བོན་བཅུ་གསུམ། གཏོ་མིག་ཆེ་ཆུང་། གསོན་གཤིན་ལ་ཆིངས་བརྒྱད། འདུར་ལུང་ཆེ་ཆུང་གི་རྒྱུད་གསུམ། སེལ་ལུང་དགུ་ལ་སོགས་མང་དུ་བྱུང་ངོ་། །སྔགས་ནི་རིན་ཆེན་སྤྱི་སྤུངས་ལ། སྤྱི་སྤུངས་རྩ་བའི་རྒྱུད། ལུང་རྒྱུན་ཐག་ཕྱི་མའི་རྒྱུད། ཡང་སྙིང་མདོ་རྩ་མ་ཚང་ཁ་བསྐང་གི་རྒྱུད་དང་གསུམ་མོ། །ཕྲིན་ལས་གསང་བ་ལྷ་རྒྱན། ཁྲོ་བོ་འབར་བ་གཉིས། འཛབ་ཀྱི་འཁོར་ལོ། །ཕྲིན་ལས་རྣམ་བཞི་སྦྱིན་སྲེག་སོགས། གཡུང་དྲུང་ཁྱབ་པ་སྤྱི་རྒྱུད་རྩ་རྒྱུད་ཕྱི་མའི་རྒྱུད་དང་གསུམ། ཞི་བ་ལུང་ནོན། ཁྲོ་བོ་ཡང་གསང་འདུས་པ། ཡང་གསང་ལ་ཆེ་མཆོག་མཁའ་འགྱིང་ལྷའི་རྒྱུད་ལ་སོགས་གསུམ། བདུད་རྩི་ལ་རྒྱུད་གསུམ། སྒྲུབ་ཐབས་གསུམ། དབང་རིན་ཆེན་སྒྲོན་མ། དབང་གི་ལག་ཁྲིད། དབལ་ཕུར་རྩ་བའི་རྒྱུད་སྒྲུབས་ཐབས། གསང་བའི་ཕུར་གཅིག་མ། སྲུང་མ་རྣམ་གསུམ་གྱི་སྒྲུབ་པ། བདུད་ཕུར་ནག་པོ། དབང་ཆེན་མྱུར་བྱེད་ཀྱི་སྐོར་རྣམས་བྱུང་ངོ་། །གསུམ་པ་བརྒྱུད་རིམ་ནི། དབྱིལ་ཧེ་རུ་ཀའི་སྲས་ཤེས་རབ་སེང་གེ   །དེ་ལ་ཡར་འབྲོག་གི་རྒྱ་བླ་མ་ཁྲི་མཁར་གྱིས་ཞུས། དེ་ལ་ཡར་འབྲོག་གི་མེ་གཉན་དགའ། དེ་ལ་སྨན་ཐང་གི་ཞང་སྟོན་གྲགས། དེ་ལ་མགར་སྟོན་ཤེས་རབ་བླ་མས་ཞུས་ཏེ་དར་རོ། །

གཉན་གྱི་སེ་བོ་རི་ནས་བོན་ཐོན་པའི་ལོ་རྒྱུས་ལ་གསུམ། དང་པོ་སྦས་ཚུལ་ནི། བ་གོར་བཻ་རོ་ཙ་ན་ཚ་བ་རོང་དུ་གཤེགས་ཁར་སེམས་ཕྱོགས་དང་བསྟན་སྲུང་ཟབ་མོ་གཉན་གྱི་སེ་བོ་རི་ལ་སྦས་ཏེ་གཏེར་བདག་ལྷ་བཙན་ལ་བཅོལ་ལོ། །གཉིས་པ་གཏེར་ཐོན་ཚུལ་ནི། ཡུལ་གཉན་གྱི་ར་སྟོན་འབུམ་རྗེ་བྱ་བས། སྔགས་པ་ཞིག་གི་ལག་ནས་བྱུང་བའི་ཁ་བྱང་ཞིག་རྙེད་པ་ལ། དེར་སེ་བོ་རི་ལ་གཏེར་ཡོད་པར་བཤད་པར་བཙལ་བས་རྙེད་དོ། །གསུམ་པ་ཐེམ་བྱང་ནི། སེམས་ཕྱོགས་མན་ངག་བཅོ་བརྒྱད་དེ། ཉམས་མྱོང་དྲོད་རྟགས་ཀྱི་མན་ངག་འཕོ་བ་ཉམ་ང་མེད་པའི་མན་ངག་ལ་སོགས་པའོ། །བསྟན་སྲུང་ལ་སྲོག་སེར་གཏད་གསུམ་ཏེ། སྲོག་ལ་བྲག་སྲིན་ཤ་ཟན་གྱི་སྐོར། མུ་སྟེགས་ཙཀྲ་གཟེར་མགོ་ཅན་གྱི་སྐོར། སྤུ་གྲི་སྲོག་གི་མཚོན་ཆའི་སྐོར། མ་མོ་སེག་བདར་མའི་སྐོར། ཁ་ལ་མེ་འབར་གྱི་སྔགས་རྒོད་སོགས་སྔགས་རྒོད་བཞི། སེར་བ་ལ་སྐྱིན་འདངས་ལོ་འཇོམས། ཆུ་འཁྱག་འཁོར་ལོ། །ལྗང་སེར་ལོ་རྒྱུག །ལོ་ཟན་ནག་མོའི་སྐོར་དང་བཞི། གཏད་ལ་ཀླུ་བདུད་ནག་པོ་སྲོག་ལེན་མཛེ་ནག་སྲོག་གི་ཤན་པ། ཀླུ་བདུད་ནག་པོ་མཐོང་རྒོལ། དུག་རི་ཁའི་གཏད་ཁྲོམ་དང་བཞིའོ། །སྲུང་ཟློག་སོགས་གཞན་ཡང་མང་ངོ་། །ལོ་བཞིའི་གསང་རྒྱ་ཡོལ་ནས་རིམ་པར་དར་རོ། །ཡེར་རྫོང་མའི་ལོ་རྒྱུས་ལ་བཞི་ལས། དང་པོ་སྦས་ཚུལ་ནི། ཁྲི་སྲོང་གི་དུས་སུ། དྲན་པ་དང་། བཻ་རོ་གཉིས་ཀྱིས་རྒྱ་གར་གྱི་བོན་སྐོར་རྣམས་ལྷ་སའི་ཡེར་པོའི་རྫོང་ལ་སྦས་ཏེ་གཏེར་བདག་ཧས་པོ་རིའི་དུར་བདུད་ནག་པོ། བསམ་ཡས་བྲག་བཙན་དམར་པོ་ལྷ་སའི་ཀླུ་མོ་དཀར་མོ་གསུམ་ལ་བཅོལ་ལོ། །གཉིས་པ་གཏེར་ཐོན་ཚུལ་ནི། ལུང་བསྟན་ལས། དགེ་སློང་བཻ་རོ་ཙ་ནའི་སྤྲུལ་པ་ནི། །གཙང་གི་བན་དེ་རས་པ་དཔོན་གཡོག་གིས། གླིང་གི་ཆུ་བར་གཏེར་ཉིད་ཐོན་ཏེ་འོང་། །ཞེས་པ་ལྟར་གཙང་གི་བན་དེ་སུམ་པ་དབང་ཚུལ། འབྲེ་ཚུལ་སེང་། གཅེར་བུ་དབང་ཕྱུག་དང་གསུམ་བསམ་ཡས་སུ་ཆོས་གཏེར་ཚོལ་དུ་སོང་བས་མ་རྙེད་དེ་ལོ་འགའ་འགོར། དེ་ནས་ཡར་ལོགས་ཏེ་རང་རེ་དྲག་ཤོས་གསུམ་གྱིས་གཏེར་མ་ཐོན་པ་ངོ་ཚ་ཟེར་ནས་ཡེར་པར་བཙལ་བས། གཏེར་རྙེད་ཀྱང་བོན་དུ་འདུག་པས་མ་འདོད་དེ་མདོ་སྟོད་ཀྱི་ལུང་སྟོན་འོད་འབར་རམ་གཉེན་སྟོན་གཟི་བརྗིད་ཀྱི་ཕྱག་ཏུ་ཕུལ་ལོ། །གསུམ་པ་ཐེམ་བྱང་ནི། དེ་ལ་གསུང་རབ་ནི། བོན་ཉིད་སྙིང་པོ་བདལ་བའི་འབུམ་པོད་བརྒྱད། འབུམ་རྩ་གཅིག་དང་དགུ  མངོན་རྟོགས་རིག་པ་རྩེ་མོའི་འབུམ་པོད་བཅུ། ཐེག་པའི་རིམ་པ་མངོན་དུ་བཤད་པའི་མདོ་རྒྱུད། འགྲེལ་པ་མེ་ལོང་དགུ་སྐོར་དང་བཅས་པ། ཚད་མ་སྨྲ་སེང་། མུ་སྟེགས་ཚར་གཅོད་གཏན་ཚིགས་ཐིགས་པའི་མདོ་རྒྱུད། ཕྱི་མ་གཟུང་འདུས་རྒྱབ་ཆོག་རེ་དང་བཅས་པ། མཆོད་གཏོར་གྱི་རྒྱ་ཆེར་འགྲེལ། ཐུགས་རྗེ་བྱམས་མའི་མདོ་རྩ། ཤེས་རབ་སྙིང་པོ་ལ་སོགས་མདོ་དགུ་ཡན་ལག་བསྡུས་པ་དང་བཅུ། སྔགས་ནང་མ་ལ་ཁྲོ་བོ་མངོན་རོལ། ཡང་གསང་མཆོག་གི་རྩ་རྒྱུད་ལ་སོགས་བརྒྱུད་བཅུ་གསུམ། དོན་འགྲེལ་ཁོག་དབུབ་ཆེན་མོ་དང་བཅུ་བཞི། ཁུག་མ་གསུམ། ངེས་ཚིག་གསུམ། མཐའ་རྒྱས་གསུམ། ཞི་བའི་ཕྲིན་ལས། ཁྲོ་བོའི་ཕྲིན་ལས་མཆོང་དང་ཆ་ལག་མང་ངོ་། །སྤྱི་སྤུངས་སྐོར་ལ། ཞི་ཁྲོ་ཡང་གབ། ཕྱག་རྒྱ་གསང་ཐིས། ཐོག་སེར་སྲོག་གསུམ་གྱི་སྒྲུབ་པ། འཆི་བདག་བདུད་ཕུར་གྱི་སྐོར་ལ། བདུད་ཕུར་ནག་པོ་ལ་རྒྱུད་གསུམ་ཞལ་གདམས་དང་བཅས་པཕུར་པ་ཤ་འབར་མའི་སྐོར་སོགས་དང་། ལི་ཤུའི་ཕྱི་ནང་གསང་སྒྲུབ། རྫོགས་ཆེན་གྱི་སྐོར་ལ། བྱང་སེམས་ནམ་མཁའ་དབྱིངས་རྒྱུད་དོན་འགྲེལ་དང་བཅས་པས་སེམས་ཉིད་གཏིང་རྫོགས་འཁོར་བ་དོང་སྤྲུགས་ཀྱི་རྒྱུད། བླ་མེད་ཀྱི་མདོ་གསུམ། ཐད་ཀེའི་ཚད་མ། ཀུན་གཞི་འཕྲུལ་གྱི་མེ་ལོང་། ཐིག་ལེ་ཉི་མའི་སྙིང་པོ་ས་བཅད་དང་བཅས་པ་རྣམས་བྱུང་། ངན་སྔགས་ལ་དྲེགས་པ་སྔགས་རྒོད་ཀྱི་སྒྲུབ་པ་ཐོག་སྨད་དགུ་འགྲོལ་དང་བཅས་པ། གཏེར་བདག་གསུམ་གྱི་སྒྲུབ་པ་ལ་སོགས་བྱུང་ངོ། །བཞི་པ་བརྒྱུད་རིམ་ནི། གཉེན་སྟོན་ལ་གྱེར་སྟོན་ཁྲོ་གསས་ཀྱིས་ཞུས། དེ་ལ་ལུང་བོན་ལྷ་གཉེན་དང་མི་ལ་རས་པ་གཉིས་ཅིག་ཅར་དུ་ཞུས་ཏེ་གཉིས་ཀས་སེར་བ་ཕབས་སོ། །མི་ལས་མར་པ་ལ་སྒོམ་ཞུས་ནས་བན་དེར་བྱས་སོ། །ཡང་གཉེན་སྟོན་ལ་གྱེར་དབང་གྲུབ་ཀྱིས་ཞུས། དེ་ལ་གྱེར་བསྟན་ནམ་གཡུང་། དེ་ལ་ཡང་ལུང་བོན་ལྷ་གཉེན་གྱིས་ཞུས་ཏེ་དར་རོ། །

ཤེལ་བྲག་མའི་ལོ་རྒྱུས་ལ་བཞིའི། །དང་པོ་སྦས་ཚུལ་ནི། ལྡེ་གྱིམ་ཙ་རྨ་ཆུང་གིས་གཙང་པོ་ནུ་མའི་བྲག་ལ་སྨོན་ལམ་བཅས་སྦས་ཏེ་གཏེར་སྲུང་ལྡོང་བཙན་དཀར་པོ་ལ་བཅོལ་ལོ། །གཉིས་པ་གཏེར་ཐོན་ཚུལ་ནི། ཡུལ་ཉང་སྟོད་གཉའ་ལུང་བྲག་ར་ན། སྤེ་ནེ་གུའི་སྤྲུལ་པ་གཉེན་སྟོན་ཤེས་རབ་རྡོ་རྗེ་བྱ་བ། རྐང་པ་མཐིང་བས་གཉན་འཐིང་རེ་ངན་ཡང་ཟེར། ཁོང་ར་ལུག་འཚོར་ཕྱིན་པས་ཉིན་གཅིག་ལ་འོད་དཀར་པོ་ཞིག་རྩར་བྱུང་། དེའི་རྗེས་སུ་ཕྱིན་པས་བྲག་དཀར་པོ་ཞིག་གི་རྩར་འོད་ཡལ་ནས་སོང་། དེར་བརྟགས་པས་བྲག་དེ་ལ་སྒོ་སྲུབ་དོད་དེ་འདུག །དེ་ཕྱེས་ཏེ་བལྟས་པས་བྲག་ཕུག་གི་ལོགས་ཐམས་ཅད་ཡི་གེ་པོ་ཏིས་གང་ནས་འདུག །དེ་ལ་དཔེ་བླངས་ནས་བྲིས་པས་ཕྱིས་གཉན་སྟོན་ཤེས་རབ་སེང་གེར་གྲགས་སོ། །གསུམ་པ་ཐེམ་བྱང་ནི། དེ་ལ་བོན་སྡེ་ཆེན་པོ་བཅུ་བཞུགས་ཏེ། གསོན་གཤིན་དོན་བྱེད་རྐང་པ་ལྟ་བུའི་སྡེ་ལ། གསོན་གྱི་གྱེར་སྒོ་ལ་སྟོད་ཀྱི་གསས་བཞི་ལེགས་དྲུག །བར་གྱི་གཡེན་དགུ་སྨྲང་ཁུངས། སྨད་ཀྱི་གླུད་ཁ་ངོས་ལེན། སེལ་དཀར་ནག་ཁྲ་གསུམ། འགྲོ་བ་ལས་ཀྱི་ཁོག་དབུབ། རྒྱུད་བཞི་རྩ་འགྲེལ། ཚངས་པ་ལྷའི་གཏོ་དགུ། ཡུལ་ས་དང་ཕོ་ལྷའི་གཏོ་དགུ། ལྷ་དང་བཙུན་གྱི་སྙེགས། ལྷའི་ལམ་སེལ། སྲུང་མ་དགུ་སེལ། མཁན་བྱ་ཁྲུས་ཚན་དང་གསུམ་གྱི་སེལ་རབས། ཀླུའི་བང་ར་དགུ་སྐོར། མཚོ་སྨན་ཆེ་ཆུང་གཉིས། དུང་ཤ་དཀར་མོའི་ཡོ་བཅོས་སོགས་ཡོ་བཅོས་གསུམ། ས་བདག་ལྟོ་ཕྱེའི་བསྡུམ་སོགས་གཉིས། བསྡུམ་ཆུང་སྒོ་བཞི། སྙིང་བསྡུམ་བྱད་བཀྲོལ། ས་བདག་དབྱེན་སོབ་སོགས་སོབ་པ་གསུམ། སྲིད་པའི་སྤྱི་མདོས་སོགས་མདོས་གཉིས། ཡང་ཁོལ་མདོས་བཞི། རིན་པོ་ཆེའི་ཞལ་བསྒྱུར། ཤྭ་རུ་རང་འགྲོས། ཤྭ་བ་རུ་རྒྱས། བླ་བསླུ་ཟོར་ལས། གཡང་འགུགས་སོགས་གསོན་བོན་མང་དུ་བྱུང་ངོ་། །གཤིན་བོན་ལ་སེལ་འདུར་སྦྱངས་གསུམ་སྟེ། གཤིན་སེལ་ལ་འབྲུག་གི་ཁ་སེལ་ལ་སོགས་སེལ་གསུམ། འདུར་ལྷ་ལྷ་འདུར་ལ་ཁམས་གསུམ་སྤྱི་འདུར། གཤེན་རབ་བླ་མའི་འདུར། མཆེད་གྲོགས་ཀྱི་འདུར། གཤེན་ཕྲན་སླས་མའི་འདུར། མི་འདུར་ལ་སངས་པོ་ཡབ་ཡུམ་དང་། སྲས་ཕོ་མོའི་དང་། རབས་ཆད་གསུམ། གྲི་དང་། མཚུན་དང་། པྲ་དང་། ལེའུའོ། །སྦྱང་པ་ལ་ཕྱི་སྦྱང་ནང་སྦྱང་གཉིས། ཕོ་སྦྱང་མོ་སྦྱང་གཉིས། འདུར་གྱི་ཏི་ཁ་དགུ། སྒྱུ་མ་གཟུགས་བརྙན་གྱི་གཤེད་བསད། ཡང་དག་དོན་གྱི་གཤེད་འདུར། གཏད་ཡར། བདེ་བའི་ལམ་བསྟན། འཁོར་བ་མེད་པའི་ལམ་བསྟན་པ་རྣམས་བྱུང་ངོ་། །མཚན་ཉིད་ཤེས་བྱ་བྱང་ཁོག་ལྟ་བུའི་སྡེ་ལ། མཚན་ཉིད་སྡེ་ལྔ། ཏིང་འཛིན་དག་པའི་མདོ་སྡེ། སྔགས་ཀྱི་མདོ་ལྔ། ཚུལ་ཁྲིམས་དག་པའི་འདུལ་སྡེ་ནི། འདུལ་བ་རྒྱུད་དྲུག །མདོ་དྲུག །ཚེས་ཕྱག་ཆེ་ཆུང་། ཤེས་རབ་དག་པའི་འབུམ་སྡེ་ནི། སྲིད་པ་རྩེར་ཆིབ་ལྟ་བའི་འབུམ། ཡོད་མེད་དཀར་ནག་ཤན་འབྱེད་འབུམ། སྲིད་པའི་གླིང་བཞི་ཁམས་ཀྱི་འབུམ། རྒྱས་པ་ཉི་ཁྲི་ཆུ་རྒྱུན་འབུམ། འདུས་པ་རྩ་བ་དོན་གྱི་འབུམ། ཁམས་ཆུང་པོ་ཏི་བརྒྱད་པ། སྡུད་པ་ཚིགས་སུ་བཅད་པ་འགྲེལ་བཅས་དང་། སྲིད་པ་མཛོད་ཀྱི་སྡེ་ལ། མཛོད་གནས་བཅུ་བདུན། མདོར་བསྡུས་འཇིག་རྟེན་གཏན་ཕབ། ལྷ་སྲས་དོན་འགྲེལ། དྲང་སྲོང་རྒྱལ་བའི་འབྲུ་འགྲེལ། གཞལ་བྱ་དག་པ་རིགས་པའི་སྡེ་ནི། དབུ་མ་བདེན་གཉིས་རྩ་འགྲེལ་བཅས། མདོ་ཀུན་འཇུག་ལག་པ་ལྟ་བུའི་སྡེ་ལ། མདོ་ཕྲན་བརྒྱ་རྩ་གཅིག་ཐོན་པ་ལ། འཐོར་ནས་ཉི་ཤུ་རྩ་གཅིག་ཏུ་སོང་སྟེ་དེང་སང་མདོ་ཕྲན་ཉེར་གཅིག་པར་གྲགས་པ། ཐེག་པའི་རྩ་བ་བཀའ་མདོ་ཆེ་ཆུང་མཛད་པ་དྲུག་ཅུ་རྩ་གཅིག་པའི་མདོ། ཞལ་ཆེམས་ཀྱི་མདོ། ཐེག་དགུ་འཆད་པའི་སྤྱི་འགྲེལ། གཟུངས་སྡེ་ལྔ། གཟུང་མཆོག་བཞི་དང་བཅས་པ། ཕྱི་ནང་སྔགས་དོན་སྙིང་ལྟ་བུའི་སྡེ་ལ། ཕྱི་རྣམ་དག་ཡུམ་ཀྱི་སྒྲུབ་པ་ཆེ་ཆུང་གསུམ། ཀུན་རིག་ལ་གསུམ། གླེགས་བམ་གྱི་མཆོད་པ་འགྲེལ་བཅས། མཆོད་རྟེན་གླེང་གཞིའི་གཞུང་ཆེན། སྐུ་གདུང་ལས་རིམ་གསུམ། ཆབ་གཏོར་ཆེ་འབྲིང་ཆུང་གསུམ། ཛམ་བྷ་ལ་སེར་ནག་གཉིས་ཀྱི་ཕྱི་ནང་གསང་བའི་སྒྲུབ་པ་དྲུག །ཀླུ་མཆོད་བཞི། ཀླུ་གཏོར་ཆེ་ཆུང་། ནང་གསང་སྔགས་ལ་ཞི་བ་རིན་ཆེན་དྲ་བ་རྒྱུད་འགྲེལ་དང་བཅས་པ། ཁྲོ་བོ་དབལ་གསས་རྔམ་པ། ལྷ་སྒྲུབ། གསང་སྒྲུབ། གཏད་ཁྲམ་བཅུ་གཉིས། སྦྱིན་སྲེག་ཆེ་ཆུང་། སྲིད་པ་བདེ་འགྲོའི་འཕྱང་སོགས་འཕྱོང་བཞི། ཕུར་པ་ཡེ་ཤེས་བླ་མ་སྡེ་དྲུག་ཆ་རྐྱེན་དང་བཅས་པ། བདུད་རྩིའི་གའུ་ཀློང་དགུ། རྒྱུད་གསུམ། སྒྲུབ་པ་གསུམ། སྒྲུབ་པ་ཉི་ཤུ་རྩ་གཅིག །ལྟ་དགོངས་དབང་པོ་ལྟ་བུའི་སྡེ་ལ། གབ་པ་དགུ་སྐོར་རྩ་འགྲེལ་དང་བཅས་པ། ཐིག་ལེ་ཡོངས་རྫོགས། ཕྲ་མོ་བཅུ་གཉིས། རྫོགས་ཆེན་གཟེར་བུ་རྩ་འགྲེལ་དང་བཅས་པ། དུག་ལྔ་ལམ་ཁྱེར། ཕྱག་རྒྱ་ཆེན་པོ། ནམ་མཁའ་མཐའ་བྲལ། མན་ངག་ངོ་སྤྲད། དགེ་སྤྱོད་ནར་མ་ཁ་ཟས་ལྟ་བུའི་སྡེ་ལ། སྐྱབས་འགྲོ་ཆེ་ཆུང་གསུམ། མཎྚལ་ཆེ་ཆུང་གསུམ། ཡི་གེ་བརྒྱ་པ། ཕྱག་མཆོད། ཨ་གཅིག་མའི་བགྲང་ལུགས་ཕན་ཡོན་དང་བཅས་པ། ངན་སྔགས་མཚོན་ཆ་ལྟ་བུའི་སྡེ་ལ། ཕོ་སྒྲུབ་དགུ། མོ་སྒྲུབ་དགུ། མ་ནིང་སྒྲུབ་པ། རང་གཞན་སྲུང་བ་གོ་ཆ་ལྟ་བུའི་སྡེ་ལ། རང་སྲུང་། གདོན་སྲུང་། ནད་སྲུང་། མཛེ་སྲུང་། དཀོར་ནོར་སྲུང་བ། འདྲེ་སྲུང་། སྲིའུ་སྲུང་བ། ཚེ་སྲུང་བ། མིག་རྣོ་བ། རྐང་མགྱོགས་སྒྲུབ་པ། དབང་པོ་མགོ་ལྟ་བུའི་སྡེ་ལ། དབང་རྒྱུད་ཆེན་མོ། །མན་ངག་གསེར་ཕྲེང་། ངོ་སྤྲོད། ཕྲིན་ལས་ཁོག་དབུབ། དབང་དོན་བཤད་པ་རྣམས་བྱུང་ངོ་། །གཉའ་སྟོན་རྡོ་རྗེ་ན་རེ་ད་ཇི་ཙམ་ཡོད་དྲིས་པས། ད་དུང་པོ་ཏིས་བྲག་ཕུག་གང་ནས་འདུག་གསུངས་པས། འོ་ན་དེ་ཙམ་བྲི་ཚོད་མི་གདའ་ལགས་པས་གང་དགོས་འགའ་ལོངས་ཟེར་བར། དེར་ཕྱིན་པས་གཏེར་སྒོ་རུབ་ནས་མ་ཐོན་སྐད། གཉའ་སྟོན་རྡོ་རྗེས་བོན་འགའ་ཞིག་ཆོས་སུ་བསྒྱུར་བས་མཛེས་གྲོངས་སོ། །

བཞི་པ་བརྒྱུད་རིམ་ནི། བླ་མ་གཉན་མཐིང་གིས་གཏེར་བཏོན་པ་ལ་གཟའ་མིག་དམར་གྱིས་བར་ཆད་བྱས་པས་མ་དར་ཏེ་ལྐུགས་པའི་བོན་ཞེས་གྲགས་མོད། གཏེར་ཤོག་འཐོར་བ་ཙམ་གྱིས་ཕྱིས་མདོ་དབུས་གཙང་གསུམ་དུ་ཕལ་ཆེར་དར་ནས་སྐལ་ལྡན་རྣམས་ཀྱིས་སྤྱོད་དོ། །ལྷོ་བྲག་ཁོམ་མཐིང་མའི་ལོ་རྒྱུས་ལ་ལྔའི་དང་པོ་གཏེར་སྦས་ཚུལ་ནི། བསྟན་པ་དར་ནུབ་སྐབས་ལི་ཤུས་ཁོམ་མཐིང་ལྷ་ཁང་དུ་སྦས་ཏེ་བྱ་ར་མ་གསུམ་ལ་གཏད་དོ། །གཉིས་པ་གཏེར་སྟོན་གྱི་ལོ་རྒྱུས་ནི། ལི་ཤུ་ཉིད་ཀྱི་སྤྲུལ་པ་བཞེད་སྟོན་དངོས་གྲུབ་གྲགས་པ་ནི། ཡུལ་ལྷོ་བྲག་གི་ལུང་པ་སྨན་ཐང་དུ། ཡབ་བཞེད་སྟོན་ལྷ་ཐོ་དང་ཡུམ་ཤཱཀྱ་ལྕམ་གཉིས་ཀྱི་སྲས་སུ་འཁྲུངས། ཆུང་ངུ་ནས་དཔལ་ལྡན་རི་ཞིང་དུ་རབ་ཏུ་བྱུང་སྟེ་སློབ་གཉེར་བྱས་པས་ཞུའི་དངོས་སློབ་ཀུན་ལས་མཁས་པར་གྲགས། མཁར་ཆུའི་བྲག་ལ་དགོན་པ་ཆུང་ངུ་ཞིག་བརྩིགས་ནས་དེར་བཞུགས་ཏེ་བྱང་སེམས་གབ་པ་ལ་སློབ་བཤད་མཛད་པས་མཁས་པ་མང་དུ་འཕེལ་ལོ། །གསུམ་པ་གཏེར་ཐོན་ཚུལ་ནི། སྐབས་ཤིག་ན་གཏེར་བདག་གི་ལུང་གིས། ཁྱོད་ལ་རྫོགས་ཆེན་འདོད་ན་ཁོམ་མཐིང་གི་ལྷ་ཁང་གི་དཀོར་མཛོད་དབུས་མ་ན་ཡོད་པས་དེ་ཐོན་ཅིག་ཟེར། དེར་ཁོང་ཁོམ་མཐིང་དུ་ཕྱིན་ནས་མཛོད་དབུས་མའི་སྒོ་ཕྱེས་པས་དེའི་ནང་ན་ཁྲི་སྲོང་གི་སེང་ལྡེང་གི་རྒ། གསེར་གྱི་ཡོབ་ཆེན། གསེར་སྲབ་གཡུ་མཐུར། དངུལ་གྱི་ཆགས་སྒྲོགས། སྦ་ལྕག་སོགས་ནོར་མང་པོ་འདུག་པ་བཞག །གཏེར་ཤོག་སྔགས་པའི་ཕོད་ཁ་གང་འདུག་པ་ཁྱེར་ནས་བལྟས་པས་ཐམས་ཅད་ཆོས་སུ་འདུག །ཕྱིར་ལོག་སྟེ་མཁའ་འགྲོ་མ་ལ་གསོལ་བ་བཏབ། གཏེར་བདག་མཆོད་ནས་བལྟས་པས། དེར་མཛོད་སྒོ་བཅོ་ལྔ་ཡོད་པའི་གོང་མ་གསུམ་གྱི་དབུས་མའི་སྒོ་ཕྱེས་པས་སྲིད་པ་གསུམ་ཡང་ས་ལེར་གཟིགས་སོ། །དེར་ཤོག་དྲིལ་འདུག་པ་རྣམས་ལ་གཟིགས་པས་ཐམས་ཅད་བོན་དུ་འདུག་པ་བཏོན་ཏེ། ཡུལ་དུ་བྱོན་ནས་ལོག་གསུམ་དུ་མཚམས་བཅད་ཅིང་ཚོགས་ཀྱི་འཁོར་ལོ་བསྐོར་ནས་གཟིགས་རྟོག་མཛད་པས་མཁྱེན་ནོ། །བཞི་པ་ཐེམ་བྱང་ལ་གཞུང་དང་། མན་ངག་གཉིས་ཀྱི་ཐོག་མ་བསྒྲགས་པ་སྐོར་གསུམ་ལ། སྟེང་ལྷའི་ཡུལ་དུ་བསྒྲགས་པ་ལུང་དྲུག་ནི། རྩོལ་བྲལ་ཉག་གཅིག་དགོངས་པའི་ལུང་ལ་སོགས་དྲུག །བྱང་སེམས་སྒྲུབས་ཐབས་ཀྱི་མན་ངག་ལ་སོགས་མན་ངག་བརྒྱད། གསང་བ་དབང་གི་ཡིག་ཆུང་སོགས་ཡིག་ཆུང་བཞི། འཁྲུལ་གཞི་ལྟ་བ་ལ་སོགས་དོན་གསུམ་སྟེ་ཉི་ཤུ་རྩ་གཅིག །ཆ་རྐྱེན་ལུང་དྲུག་གི་ས་བཅད་དྲུག །འགྲེལ་ཆུང་དྲུག་བཤད་ཐབས་ལྔ། འཁྲུལ་གཞི་རྩད་གཅོད། ཡེ་གཤེན་གཙུག་ཕུད་ཀྱི་སྟོང་ཐུན་ལ་དཔེ་དྲུག་དོན་དྲུག །གོལ་ས་བཅད་པ་ཅོ་ཟའི་མགུར་འབུམ་ལ་སོགས་སོ། །བར་མིའི་ཡུལ་དུ་བསྒྲགས་པ་ལ་རྫོགས་ཆེན་སྡེ་བཅུ། འགྲེལ་ཆུང་བཅུ། གལ་དམིག་སོ་དགུ། འདའ་ཁའི་ཞལ་ཆེམས། ལྟ་སྒོམ་ཟུང་འགྲེལ་གྱི་གདམས་ངག །ངོ་བོའི་འདུག་ཚུལ་རྣམས་སོ། །འོག་ཀླུའི་ཡུལ་དུ་བསྒྲགས་པ་ལ། ལུང་སེང་གེའི་སྒྲ་བསྒྲགས། མན་ངག་འཁོར་བ་དོང་སྤྲུགས། སྔགས་ལ་རྒྱུད་གསུམ། བསྐྱེད་རྫོགས་གསུམ། ཞི་ཁྲོ་ཕུར་གསུམ་གྱི་ཡང་ཞུན། རྒྱལ་མོ་གསུམ་གྱི་སྒྲུབ་པ། མན་ངག་ལུང་གི་ཚད་མ་རྩ་འགྲེལ། ས་བཅད་དང་བཅས་པ། གཞན་གཞུང་འགེག་པའི་རིགས་འགྲོས་བཞི། རང་གཞུང་སྒྲུབ་པའི་རིགས་འགྲོས་བདུན། གཏར་ཁ་གགས་སེལ་གྱི་རིགས་འགྲོས། གཏིང་སྐྱེན་རྩ་གཅིག་གནད་དུ་རྡེག་པའི་རིགས་འགྲོས། གསང་བ་དབང་གི་རྒྱུད་ལ་སོགས་རྒྱུད་ལྔ་། དེ་ལ་ས་བཅད་ལྔ། ཀློང་ལྔ། བརྣག་པ་གསུམ། ཐིག་ལེ་དྲུག་ལ་སོགས་པ་མང་ངོ་། །

གཉིས་པ་མན་ངག་ཡང་རྩེ་ཀློང་ཆེན་ལ། ཐུན་མོང་གི་གདམས་པ་དྲང་དོན་སྐོར། ཐུན་མིན་ངེས་དོན་སྐོར། དགོངས་བརྒྱུད་དྲུག་གི་ཀླད་དོན། ཉི་ཤུ་རྩ་བཞི་རྣམས་ཀྱི་མན་ངག །རྒྱལ་ཐེབས་དབང་ཁྲིད་སྐོར། འོད་གསལ་ཞལ་ཤེས་ཡིག་ཆུང་དང་བཅས་པ། མཚོན་པ་གཏམ་བརྒྱུད་སྒྲོན་མ་ལ་སོགས་སྒྲོན་མ་ལྔ། ལི་ཤུའི་སྐོར། དམར་བྱང་ཆེ་ཆུང་ལ་སོགས་པའོ། །

ལྔ་པ་སློབ་མའི་གྱེས་ཚུལ་ནི། ཐུགས་སྲས་བཞི། མཁས་བཙུན་བཞིའོ། །ཡར་འབྲོག་གི་འོར་སྟོན་སྤུན་གཉིས་ཀྱིས་ནོར་མང་པོ་ཕུལ་བས་ཐུགས་ཟིན། གཏམ་ཤུལ་གྱི་བླ་མ་མྱེ་སྟོན་ལོ་བཅོ་བརྒྱད་ལ་ཉེར་གནས་བྱས་པས་ཐུགས་ཟིན། ལ་སྟོད་འབུམ་ཁྲི་འོད་ཀྱིས་ཐག་རིང་བ་ནས་འོང་བས་ཐུགས་ཟིན་ནོ། །མཁས་བཙུན་བཞི་ནི། གཏམ་ཤུལ་གྱི་སྙི་སྟོན། ལ་སྟོད་ཀྱི་བཀྲ་ཤིས་འོད། ཞང་སྟོན་ནམ་མཁའ། དབུ་རིའི་བླ་མ་ཇོ་ལྡེ་དང་བཞིའོ། །དེ་དག་གིས་ལྷ་རྗེས་གསུངས་སྒྲོས་ཅི་བཞིན་དུ་མཁྱེན་པས་མཁས་པར་གྲགས་སོ། །དེ་དག་གི་ནང་ནས་ཀྱང་མཁའ་འགྲོས་ལུང་ཐོབ་པ་ནི་རྒྱ་ཇོ་ལྡེ་ཡིན་ཏེ། དེ་ལ་ཡེ་ཤེས་དབལ་མོས་བཞེད་སྟོན་དངོས་གྲུབ་གྲགས་པ་ལ་ཚེ་གཅིག་གིས་འཚང་རྒྱ་བའི་བོན་ཡོད་པས་ཁྱོད་ལ་གདམས་པའི་ལས་འཕྲོ་ཡོད་པས་དེ་ཞུས་ཤིག་ཅེས་ལུང་བསྟན། ཁོང་བཞེད་སྟོན་དང་མཇལ་ནས་དེ་ལྟར་ཞུས་པས། ང་ལ་ཡོད་དེ་སུ་ལའང་མ་བསྟན་ཁྱོད་ལས་ཅན་ཞིག་ཡིན་གསུངས་ནས་ཤོག་དྲིལ་བཅུ་གཅིག་བྱུང་བ་ལ། བསྟན་པས་ངེས་ཤེས་དེ་ག་ལ་སྐྱེས་ཏེ། གསེར་སྲང་ཕྱེད་དང་གསུམ། རྟ་གཅིག་ཚ་ཁལ་གཉིས་བཅས། དབུས་ཕྲུག་གི་ན་བཟའ་ཞིག་ཕུལ་བས་ཤོག་སེར་གནང་བ་གཉན་དྲག་ནས་བཅང་དུ་མ་ཉན་པར་ཞལ་བཤུས་ཏེ་བདུད་འདུལ་ལྷ་ཁང་དུ་སྦས་སོ། །བླ་མ་ཇོ་ལྡེ་ལ་བླ་མ་གནམ་ལྕགས་ཀྱིས་ཞུས། དེ་ནས་གཡོ་སྟོན་ལྷུན་གྲུབ་དཔལ་གྱི་བར་དུ་བརྒྱུད་དེ་དར་རོ། །སྙན་བརྒྱུད་ཆེ་བ་ནི་བླ་མ་ཇོ་ལྡེ། དེས་ཞིག་པོ་སྣང་སེང་། དེས་སྐྱོ་སྟོན་སྔགས་པ། དེས་གཡོ་སྟོན་ལ་བརྒྱུད་དེ་དར་རོ། །སྙན་བརྒྱུད་ཆུང་བ་ནི། རྒྱ་སྟོན་གཉག་ཆུང་ལ་བསྟན་པས། དེས་ཨ་བོ་སྔོན་པོ། དེས་ཆོས་སྟོན་ཞིག་པོ། དེས་ལྕེ་སྟོན་གཟུང་གྲགས། དེས་ཟུར་པོ་ཆེ་ཤཱཀྱ་འབྱུང་གནས་ལ་བསྟན་པས། དེས་ཆོས་སུ་བསྒྱུར་དབུར་རྒྱ་སྐད་བཞག་ཆོས་ཀྱི་བརྡ་ཆད་དུ་བཅོས། གཏེར་སྟོན་རྡོ་རྗེ་བཞེད་པར་བསྒྱུར་ཏེ་མིང་སྙན་བརྒྱུད་ཐུགས་ཀྱི་མེ་ལོང་དུ་བཏགས་ནས་དིང་སང་ཆོས་པ་ཀུན་གྱི་སྤྱོད་པ་ཡིན་ནོ། །

གྱེར་མི་ཉི་འོད་ལ་བཀའ་གཏེར་བབ་ཚུལ་ལ་གསུམ། དང་པོ་གྱེར་མིའི་ལོ་རྒྱུས་ནི། སེ་ཀ་སྟོན་པ་བྱ་བ་ཡུལ་ཕུག་ཆུང་ར་མོར་བཞུགས་པའི་གམ་དུ། མི་གཡུ་ཐུལ་ཅན་མགོ་ལ། བྱ་ཞུ་གོན་པ་ཞིག་བྱུང་བར། གང་ནས་བྱོན་བྱས་པས། འདི་ནས་འོང་གི་གཏད་པ་མི་གདའ་གསུངས། ཡུལ་གང་ན་བདོག་བྱས་པས། སྟོང་གསུམ་འཇིག་རྟེན་བོན་དབྱིངས་ལ། གུད་པའི་ཡུལ་འདོད་སེམས་ཅན་བློ། སྐྱེས་པ་ཞང་ཞུང་ཡུལ་དུ་སྐྱེས་གསུངས། རུས་ཅི་ལགས་བྱས་པས། ཀུན་གྱི་དངོས་གཞི་སངས་རྒྱས་ལ། རུས་དང་རིགས་རྟོག་སེམས་ཅན་བློ། ཕ་ཡི་རུས་ནི་གྱེར་མི་ལགས་གསུངས། མིང་ཇི་སྐད་བགྱི་ལགས་བྱས་པས། དོན་ལ་ངེས་པ་མེད་པས་ན། བདག་གི་མིང་ལ་ངེས་པ་མེད། ལ་ལས་ཉི་མ་འོད་ཟེར་ཟེར། ལ་ལས་བོན་ཞིག་ནག་པོ་ཟེར། ལ་ལས་གཡུ་ལུས་བྱ་མགོ་ཟེར་གསུངས། ལོ་དུ་ཙམ་ལོན་བྱས་པས། དུས་ལ་སྔ་ཕྱི་མེད་པས་ན། ལོ་དུས་འཛིན་པ་སེམས་ཅན་བློ། ལོ་ཡང་མང་བ་ལོན་ཏེ་མཆི་གསུངས། བེརྒ་འདི་ལ་འདི་ཙམ་ཅལ་ཅོལ་བཏགས་པ་ཅི་བགྱི་བྱས་པས། འདོད་སྤྱོད་སྣ་ཚོགས་རིན་ཆེན་གཏེར། འདོད་ན་བཙལ་ཀྱང་མི་རྙེད་ལ། མི་འདོད་སྤངས་ཀྱང་མི་སྤང་སྟེ། སྣ་ཚོགས་སྣང་ལ་མངོན་ཞེན་མེད། འཛིན་མེད་འབྲལ་མེད་འདི་ཀ་ཡིན། གསུངས། བོན་པོ་ཡིན་ནམ་ཆོས་པ་ཡིན་བྱས་པས། གསེར་གྱི་རི་ལ་ཉི་ཤར་ན། གསེར་ཀྱང་རི་ལ་རི་ཡང་གསེར། གཉིས་སུ་བཟུང་ན་མཐའ་རུ་ལྟུང་། གསུངས། སྔ་མར་གང་དུ་ཕྱིན་ད་གར་འགྲོ་བྱས་པས། འོང་བ་ཞང་ཞུང་སྟོད་ནས་འོངས། འགྲིམས་པ་བྱང་ལམ་དབུས་མར་འགྲིམ། ཕྱིན་པ་སློབ་དཔོན་ཅན་དུ་ཕྱིན་གསུངས། གདམས་ངག་ཅིག་ཞུ་བྱས་པས། འོ་ན་སྐྱེས་པས་མི་འཆི་མི་སྲིད། །ཤི་བས་མི་སྐྱེ་མི་སྲིད། །སྐྱེས་པས་མི་འཁོར་མི་སྲིད། །འཁོར་བ་ལ་བདེ་བ་མི་སྲིད་པ་ཤེས་སམ་གསུངས། །ཞག་འགའ་འདི་གར་བཞུགས་བྱས་པས། །རི་མཐོ་ས་གཙང་བདེ་ཉམས་སྐྱེ། །དེས་ན་གྲོང་ཡུལ་སྤངས་པ་ཡིན། གསུངས། སྔོ་ཐུལ་འདི་གོན་བྱས་པས། །གོས་སུ་སྤྲིན་དང་ལྷག་རླུང་གོན། །གོན་པ་དྲོ་ལ་ཟད་པ་མེད། །གསུངས། རྒྱགས་ཅི་ཙམ་འཚལ་བ་སྦྱར་གྱིས་རི་བྲག་ཅིག་ལ་བཞུགས་བྱས་པས། ཨ་བྱིས་འཇིགས་ལ་ཆགས་ཞེན་སྐྱེ། ཁ་ཟས་མི་མ་ཡིན་གྱིས་སྟེར་གསུངས། ཞག་འགའ་བདག་ཕྱི་ན་འབྲེང་བྱས་པས། བདག་ཉིན་མོར་འཐིང་གིན་རི་རྩེར་མགྲིམ། ནུབ་མོར་འཕུར་གྱིན་མཁའ་ཀློང་ཉུལ། ཁྱོད་རང་དགེ་བ་ལུགས་བཞིན་སྡོད། ང་ཉི་འོད་ནམ་མཁར་སྡུད་ལས་ཆེ། གསུངས་ནས་གཤེགས་སོ། །དེ་ནས་ཡར་བྱོན་པས་ལ་སྟོད་ཚབ་སྡེར་བྱ་བ་རྟ་ཞོན་བེར་གྱོན་ནས་འོང་པ་དང་ཕྲད་པས། མུ་ལྟོ་བ་འདི་གར་ཕྱིན་ཟེར་བ་ལ། མི་ལྟོ་བ་ཁྱོད་རང་ཡིན་བྱས་པས། ང་ལ་ཟས་ནོར་གོས་གསུམ་འདོད་ཚད་ཡོད་ང་ལས་ཕྱུག་པ་ག་ན་ཡོད་ཟེར་བ་ལ་ལན་བྱས་པ་གདའ། མི་ཀུན་གྱིས་མདོག་ཆུ་དང་གཙང་པོ་ལ་ཀོ་བ་མེད་པར་ཐལ་ཟེར་བ་ངོ་མཚར་ཆེ་བྱས་པས། འཁོར་བའི་ཆུ་ལས་མ་བརྒལ་ན། གཙང་ཆུ་ལས་བརྒལ་བས་མི་ཕན་གསུངས། ལ་སྟོད་མཆོད་རྟེན་ཞིག་གི་རྩར་ཡོད་ཙམ་ན། ཆོས་པ་གྲུབ་ཐོབ་ཅིག་བྱུང་ནས་ཕྱོགས་གཅིག་ན་གྲུབ་རྟགས་བྱུང་བ་ཅིག་འདུག་ཨང་ཟེར་ནས། མཆོད་རྟེན་དེ་ཕྱག་མཐིལ་དུ་བླངས་ཏེ་སྤྱི་བོར་འཇོག་གིན་འདུག་པ་ལ་ཀུན་གྱིས་ངོ་མཚར་ཆེ་ཟེར། དེར་ཕྱག་འཁར་ལ་བཏགས་པའི་བྱང་བུ་གཅིག་བྱིས་པ་ཞིག་གིས་བཅད་ནས་ཁྱེར་བས། ངའི་དེ་ག་རེ་ཟེར་གྱིན་ཤེར་བ་ལ། མི་ཀུན་གྱིས་དེ་འདྲ་ཞིག་ལ་དེ་ཙམ་བཤེར་ནས་ཅི་བགྱི་བྱས་པས། ང་ཉི་འོད་ཆགས་མེད་བསྒོམ་པ་ལ། བྱང་བུ་ཅིག་གིས་མི་དམར་ཏེ། དེ་ལ་བདག་པོ་གུད་ན་ཡོད། ཁོ་དག་རང་ལ་བར་ཆད་འོང་གསུངས་པས། དེར་བྱིས་པ་ཡང་གུམ་སྐད། རེ་འགར་འཇར་རེ་ཉལ་ནས་མི་དང་འཕྲད་ཙམ་ན། བདུད་ཁྱབ་པ་ལག་རིང་དང་གཤེན་རབ་ཀྱི་འཐབ་མོ་དང་འཆམ་ནས་འདུག་གེ་གསུངས། ཆ་མེད་བྱས་ཙ་ན། མཉམ་པ་ཉིད་ལ་མ་བཞག་ན་འཚམ་པོ་རང་མི་ཡོང་གསུངས་སྐད། ཡང་མིའི་སྔུན་ན་བྱོན་ནས། བླ་མ་སྐྱེ་མེད་ཀྱིས་སྐྱེ་མེད་རྟོགས་ནས་འདུག་གི་གསུངས་ནས། ཨ་ས་མེ་ན་སྐྱེ་མེད་ཀྱིས་སྐྱེ་མེད་རྟོགས་པ་དཀའ་གསུངས། རེ་འགའ་བྱིས་པ་ཀུན་ལས་མར་སྐོགས་དང་ཐུད་སྐོགས་རུས་པ་སྣུམ་ཅན་བླངས་ཏེ་མེ་ལ་བསྲེགས་གསུར་མཆོད་པ་བྱས་ནས། གཞོབ་གསོལ་ནས་ཨམ་ཁྱིལ་གྱིས་མ་བཏང་ན་ཞེན་པ་མ་ལྡོག་ཡིན་གསུངས་སྐད། ཟས་བྱིན་པ་མི་འདོད། མ་བྱིན་པ་འདོད་ཟེར་གྱིན་གཏད་ཙམ་ན་གཏོར་ནས་བཏང་སྐད་དོ། །བླ་མ་དེ་ནི་གྱེར་སྤུངས་དྲན་པའི་སྤྲུལ་པ་སྟེ། དགུང་ལོ་སུམ་བརྒྱ་མིའི་ཡུལ་ན་བཞུགས། ལོ་རྒྱུས་ཁ་ཅིག་ནས་ཁྱུང་པོ་གྱེར་ཟླ་མེད་ཀྱི་སྲས་ཡིན་པར་ཡང་བཤད་དོ། །གཏེར་ནི་དེ་ཉིད་ཀྱི་རྣམ་ཐར་ལས། གསང་བའི་གཏེར་ཁ་གང་འབྱེད་ཐོགས་པ་མེད། །དགུང་ལོ་ཉི་ཤུ་རྩ་གཉིས་ལོན་པའི་དུས། །བྱ་རྒོད་གསང་བ་གཏེར་གྱི་ཞལ་ཡང་ཕྱེས། །ཞེས་སོགས་ལོ་རྒྱུས་མང་ངོ་། །

གཉིས་པ་ལ་བཀའ་གཏེར་གཉིས་སུ་བྱུང་སྟེ། ཉམས་ལེན་ལྔ་བསྐོར། མན་ངག་ཚིག་བཞི། ལྡེ་མིག་དགུ་སྐོར། ཨ་གསལ་ཕྲིན་ལས་དང་བཅས་པ་རྣམས་དྲན་པ་ནམ་མཁས་སྙན་དུ་བརྒྱུད་པའི་བཀའ་དང་། ཡང་དང་ར་ཁྱུང་རྫོང་ནས་ས་ཕོ་བྱི་བའི་ལོ་ལ་གཏེར་ཞལ་ཕྱེས་ནས་བཏོན་པའི་རྩ་རྒྱུད་གསང་བ་བསེན་ཐུབ་སོགས་ཞི་ཁྲོའི་རྒྱུད་ཆ་ལག་དང་བཅས་ཤིན་ཏུ་མང་བ་དང་། གཞན་ཡང་གཡུང་དྲུང་ལས་རྣམ་པར་དག་པའི་རྒྱུད་ལ་སོགས་པའི་གཏེར་དང་གཉིས་སོ། །གསུམ་པ་གང་ལ་བརྒྱུད་པ་ནི། སྔར་སེ་གར་ཁྲི་ཐུང་ངམ་སེ་ཀར་སྟོན་པ་དང་འཕྲད་སྐབས། སེ་སྟོན་གྱིས་འཁོར་བ་ལ་མི་ལྟུང་བའི་སྙིང་པོ་ཞིག་ཞུ་བྱས་པས། སྔར་སྙིང་པོ་ཅི་བསླབ་གསུངས། བ་སྒོམ་གཡུང་དྲུང་གིས་བསླབ་པའི་ཨ་དཀར་ས་ལེ་འོད་བཟླས་ལགས་བྱས་པས། སྙན་རྒྱུད་ཨ་གསལ་སྒྲོན་མ་འདི་ལ་ཉམས་ཀྱི་མན་ངག་ཚིག་བཞི་གདབ་ཏུ་ཡོད་གསུངས་ནས་ཨ་གསལ་གྱི་གདམས་ངག་གནང་སྟེ། འདི་ཀུན་ཏུ་བཟང་པོ་མན་ཆད་ནས་ད་ལྟ་ཡན་ཆད་དུ་སྙན་ནས་སྙན་དུ་བརྒྱུད་པ་ཞིག་གདའ་བས། བཀའ་བྱང་མི་ལ་མ་སྟོན་ཅིག་གསུངས་སོ། །དེ་སེ་གར་སྟོན་པས་བླ་མ་རྨ་སྟོན་ལ་གནང་ནས་ཡིག་གེར་བཀོད་པའོ། །རྩ་རྒྱུད་གསང་བ་བསེན་ཐུབ་ནི་རྨ་སྟོན་སྲོལ་འཛིན་ལ་གནང་ནས་འདིའི་ཟླ་བོ་དགོས་ན་དང་ར་ཁྱུང་རྫོང་གི་བྲག་ལ་འདུག་པ་ཐོན་ཅིག་ཅེས་ལུང་བསྟན་ནོ། །

བསམ་ཡས་ཅ་ཏི་མའི་ལོ་རྒྱུས་ལ་བཞིའི། དང་པོ་སྦས་ཚུལ་ནི། ལི་ཤུ་དང་བཻ་རོ་ཙ་ན་གཉིས་ཀྱིས་བསམ་ཡས་གླིང་གི་ལྷོ་ནུབ་ཁྲི་དང་དུར་ཁྲོད་དུ་སྲིན་པོའི་ཁ་གནོན་ཅ་ཏི་སྒོ་མང་མཆོད་རྟེན་དམར་པོར་སྦས་ཏེ་གཏེར་སྲུང་པོམ་ར་ལ་བཅོལ་ལོ། །གཉིས་པ་གཏེར་ཐོན་ཚུལ་ནི། མཆོད་རྟེན་དམར་པོའི་སོ་ཕག་གོག་ནས་ཤོག་དྲིལ་འགའ་ཞིག་བྱུང་བར་བལྟས་པས་བོན་དུ་འདུག་སྟེ་མེ་ལ་བསྲེགས་པས་མི་རུང་བ་སྣ་ཚོགས་བྱུང་སྐད། ཡང་ལྕགས་མོ་བྱ་ཡི་ལོ་ལ་སོ་ཕག་གོག་ནས་བྱུང་བ་ལ། ཞིག་གསོས་བྱས་པས་སྒྲོམ་གཅིག་བྱུང་བ་ལ་བལྟས་པས་ཤོག་དྲིལ་མང་དུ་བྱུང་བ་ཡང་བོན་དུ་འདུག ། དེར་ན་ནིང་ཡང་མ་རུང་བས་གཉན་པོར་འདུག་ཟེར་ནས་མེ་ལ་མ་སྲེག་པར་བསམ་ཡས་ལྷ་ཁང་གི་འདེད་སེའི་རྒྱབ་ཏུ་སྦས་སོ། །དེ་སད་གུ་རིན་ཆེན་གྲགས་པ་དང་། དྲེའུ་རྒྱ་ར་ཛ་གཉིས་ཀྱིས་དཀོར་གཉེར་བྱས་པས་བཏོན་ཏེ། ནུབ་མོ་རྟ་ལ་བཀལ་ནས་ཀོང་པོའི་ཡུལ་དུ་ལམ་ཕྱུང་སྟེ་ཁམས་ཀྱི་ལྷོར་ཕྱིན་ནོ། །གསུམ་པ་བོན་གྱི་ཐེམ་བྱང་ནི། བོན་སྡེ་བརྒྱད་བྱུང་བའི་གསུང་རབ་ཀྱི་སྡེ་ལ། བྱེ་མ་ཉི་ཁྲི་ཆུ་རྒྱུན་གྱི་འབུམ་གླེགས་བམ་སུམ་ཅུ་རྩ་གཉིས་འཁོར་ཞུ་བ་པོ་བཅུ་དྲུག་གིས་ཞུས་པ་བཞུགས་སོ། །མདོ་སྡེ་ལ་བཞི། དུས་གསུམ་བདེ་གཤེགས་བྱུང་ཁུངས་ཀྱི་མདོ། །ཁམས་གསུམ་སེམས་ཅན་སྐྱེ་འཆིའི་མདོ། །སྣོད་བཅུད་འབྱུང་བ་ཆགས་འཇིག་གི་མདོ། །བླ་མེད་གོ་འཕང་སྒྲུབ་ཐབས་ཀྱི་མདོ་བཞིའོ། །དེའི་ཆ་ལག་ལ་མང་དུ་བྱུང་ངོ་། །མདོ་ཕྲན་ལ་སྤྱིར་ཉི་ཤུ་རྩ་གཅིག་བྱུང་བའི། སྒོས་གཙོ་བཞི་ལ་བསྟོད་པའི་མདོ་སྡེ་གཉིས་གཉིས་ཏེ་བརྒྱད་དོ། །གཞན་ཡང་ཐིག་ལེའི་མདོ། ཡི་གེ་བརྒྱ་པའི་མདོ། ལྟུང་བཤགས་ཀྱི་མདོ། ས་དང་ལམ་གྱི་མདོ་ལ་སོགས་ཉེར་གཉིས་སོ། །

སྔགས་ནང་མ་ལ་ཁྲོ་བོ་ལ་རྒྱུད་ལྔ་སྟེ། ཁྲོ་གསས་མཁའ་འགྱིང་རི་རབ་གཡོ་འགུལ་གྱི་རྒྱུད། རྔམ་གསས་མཁའ་འགྱིང་རླུང་ནག་འཚུབས་མའི་རྒྱུད། དབལ་གསས་མཁའ་འགྱིང་མེ་དཔུང་འབར་བའི་རྒྱུད། གཏུམ་གསས་མཁའ་འགྱིང་ཆུ་བོ་རྦ་ཀློང་གི་རྒྱུད། གཙོ་མཆོག་མཁའ་འགྱིང་ནམ་མཁའ་གསལ་བྱེད་ཀྱི་རྒྱུད། དེ་རྣམས་ལ་སྒྲུབ་ཐབས་རེ་རེ་དང་བཅས་པའོ། །ཁྲོ་བོ་ཨུ་དུམ་འབར་བའི་རྒྱུད་གསུམ་ཆ་ལག་དང་བཅས་པ། ཕུར་པ་ལ་རྒྱུད་དགུ་སྒྲུབས་ཐབས་རེ་རེ་དང་བཅས་པ། གེ་ཁོད་ལ་རྒྱུད་གསུམ་ལས། གནམ་ལྕགས་ཐོག་མདའི་རྒྱུད་ལ་ཡེ་ཤེས་དང་འཇིག་རྟེན་གཉིས། ཡེ་ཤེས་ལ་ཁྲོ་བོ་བདུན། འཇིག་རྟེན་ལ་གསུམ་སྟེ་བཅུའོ། །མུ་མར་གསེར་ཛ་ཞུན་མའི་རྒྱུད་ལ་མེ་རི་དང་གེ་ཁོད་གཉིས་སོ། །མངའ་བདག་མེ་ལྕེ་ཕྲེང་བའི་རྒྱུད་ལ་ཨ་ཏི་མུ་ཝེར་རྩ་འགྲེལ་གཞུང་གསུམ་ཁྱུང་དང་བཞིའོ། །གསོ་དཔྱད་ལ་རྩ་འགྲེལ་གཉིས། ལག་ལེན་དང་བཅས་པ་ཤིང་སྦྱོར་རྡོ་སྦྱོར། ལྡུམ་བཅས་གསུམ་དཔྱད་བུ་ཁྲི་ཤེས་ཀྱི་སྨན་མདོ་སོགས་བྱུང་ངོ་། །སྒྲུབ་པ་ངན་སྔགས་ཀྱི་སྡེ་ལ། སྒྲ་བླ་མོ་དུ་བ་སྔོན་མོའི་རྒྱུད་ལ་སོགས་བཞི། སྒྲུབ་ཐབས་བརྒྱད་ཅུ་རྩ་གཉིས། དམག་དཔོན་གས་བཙན་ལ་སྦས་པ་གསེར་གྱི་ཉི་མ་སོགས་རྩ་རྒྱུད་ཆེ་འབྲིང་ཆུང་གསུམ་ལ་གསུམ་གསུམ་དགུ། སྤྱི་སྒྲུབ་ལྷ་མ་སྲིན་སྡེ་བརྒྱད་ཀྱི་སྒྲུབ་ཐབས་མང་དུ་བྱུང་ངོ་། །ངན་ཐབས་བཅའ་སྦྱོར་ལ། རྡོ་སྒྱོགས་གསུམ། ཆུ་སྒྱོགས་གཉིས་དང་ལྔ། ཆུ་རྦ་གྱེན་དྲངས་དང་དྲུག །གསོན་བོན་གྱི་སྡེ་ལ། རྒྱལ་ཕུང་དས་ཆད་ཤྭ་རུ་ཐོད་པ་མདོས་སྐུ་གླུད་རང་འགྲོས་ལ་སོགས་དང་། ལྟས་ངན་གྱི་སྡེ་ལ་ཁང་པ་མེས་ཚིག །ཆུ་བོ་གལ་སྒྱུར། མཁར་ཁང་སྒྱེལ་བ། མཁར་སྟེང་དུ་དུར་བྱ་ནག་པོ་དབབ་པར་བྱེད་པ་སོགས་མང་དུ་བྱུང་ངོ་། །

བཞི་པ་སློབ་མའི་གྱེས་ཚུལ་ནི། དུས་དེ་ཙམ་ན་ཁམས་པ་དབུས་གཙང་དུ་སློབ་གཉེར་བྱེད་པའི་སྔ་ཤོས་དིར་གྱི་དབུ་སྟོན་བྱ་བ་ཞུ་གཡས་ཀྱི་སློབ་མ་ཅིག་ཡོད་པའི་སར་ཕྱིན་ཏེ། ངེད་ལ་བོན་གྱི་གཏེར་ཤོག་ཡོད་པ་འདོད་དམ་བྱས་པས། ཁོ་ན་རེ། ངས་དབུས་གཙང་དུ་ཕྱིན་ཏེ་བླ་མ་གཤེན་གྱིས་ཐོན་པའི་ཤོག་སེར་དུམ་ཞིག་འདོད་ཀྱང་མ་བྱུང་། དེ་མིན་ཁྱོད་ལ་ཤོག་སེར་མེད་ལས་ཆེ་ཟེར། དེ་དུས་རྗེ་གུར་ཞོག་བ་དང་རྒྱ་ཁྲི་རྗེའི་སློབ་མ་ཁམས་ཀྱི་གྲྭ་ས་བ་སྔ་ཤོས་སུམ་པ་གཏོ་སྟོན་བྱ་བ་ལ་བོན་བསྟན་ཏེ་འདོད་དམ་བྱས་པས། འདོད་དེ་མི་གཞན་ལ་མ་སྟོན་ཅིག །ངའི་ཡུལ་དུ་འགྲོ་ལ་བོན་སྤེལ། ཁྱོད་རང་གཉིས་ཀྱང་ཆེ་སར་བཞག་གསུངས། སུམ་པ་གཏོ་སྟོན་ལ་གཏད་དེ་དེ་ལ་སྒྲོམ་དྲུག་ཡོད་སྐད། གཏོ་སྟོན་གྱིས་ཡོན་བདག་ཅིག་ལ་བཅོལ་ལོ། །དྲེའུ་རྒྱ་དང་སད་གུ་གཉིས་མོ་འདེབས་ཤིང་གཞན་དུ་བྱོན་པ་དང། ཡུལ་དེར་ཚོང་པ་བྱུང་བ་དང་འཐབ་མོ་བྱུང་སྟེ་གཏེར་སྟོན་དབུ་ཆག་ནས་འདས་པས། གཏེར་སྟོན་གཉིས་བྱོན་ནས་དཔེ་རྩད་བཅད་པས་མ་ཆོད་སྐད། ནམ་ཞིག་ན་སྔར་གྱི་གཏེར་སྒྲོ་བཅོལ་བའི་ཡོན་བདག་མོ་སྐས་ནས་ལྷུང་ནས་མགོ་ཆག་པས། དབུ་མཆོད་ཕུར་པ་འབར་བྱ་བའི་བོན་པོ་སྨན་ཤེས་པ་ཞིག་ཡོད་པ་བོས་ནས་ཁྲབ་ཅིག་ཕུལ་ཏེ་འདི་བཅོས་པ་ཞུས་པས། ཁོང་གིས་གཏེར་སྒྲོ་མཐོང་ནས། ཡོན་བདག་མོ་ངས་སོས་པར་བྱེད། ཁྲབ་འདི་ཁྱོད་རང་ཟུངས་ལ་སློབ་དཔོན་གྱིས་གཏེར་སྒྲོ་བཅོལ་བ་ང་ལ་སློང་ཟེར་རོ། །ཡོན་བདག་མོ་དགའ་སྟེ། ཁྲབ་བཟུང་ནས་སྟེར་སྒྲོ་ཁོང་ལ་ཕུལ་ལོ། །དེ་ལྟར་དབུ་མཆོད་ཕུར་པ་འབར་ལ་དངོས་གྲུབ་ཏུ་བབས་སོ། །དེ་ནས་ཅུང་ཞིག་ན། དེར་གྱི་དབུ་སྟོན་ཆེན་པོ་འདས་ཀྱང་དེའི་དབོན་པོ་དིར་གྱི་སྟོན་བཙུན་བྱ་བ་དེས་ཇ་སྐོལ་ཏེ། མི་མང་པོ་བསགས་ནས། རྟ་བཟང་པོ་ཞིག་ལ་དར་ཡུག་གཅིག་བཏགས་ཏེ་དབུ་མཆོད་ལ་ཕུལ་ནས། འདི་ཉིད་གཏེར་སྟོན་ཡིན་པས་བོན་པོ་རྣམས་ཀྱིས་སློབ་དཔོན་དུ་ཁུར་ཞིག་གསུངས་ཏེ་ཁོ་རང་གིས་བོན་ཞུས་སྐད་དོ། །དབུ་མཆོད་དིར་སྟོན་གཉིས་ལ་ཁུངས་སུ་བྱེད་དོ། །དབུ་མཆོད་ལ་སྙ་ལི་ཤུ་སྟག་རིང་གི་སྒྲིབ་ཤིང་ཡོད་པས་དཔེ་ཆ་ལ་སོགས་གར་བཞག་ཀྱང་མི་མཐོང་སྐད། རྗེ་དེར་སྟོན་ཆེན་པོ་ལ་སློབ་དཔོན་སུམ་བྷམ་ལ་སོགས་ཀྱིས་ཞུས་ཏེ་དར་རོ། །ཡང་ཁྲག་འཐུང་རོལ་པའི་སྐོར་ནི་ལི་ཤུ་སྟག་རིང་གིས་བསམ་ཡས་ཅ་ཏི་དམར་པོ་ལ་སྦས་ཏེ། ཕྱིས་དུས་ལ་བབ་ཙ་ན་དྲེའུ་རྒྱ་དང་སད་གུ་དཀོན་མཆོག་གཉིས་ཀྱིས་བཏོན་པས་བོན་སྡེ་རྒྱུད་སྐོར་སྒྲུབ་གཞུང་ཆ་ལག་མན་ངག་དང་བཅས་པ་རྣམས་འདྲུ་ཡོན་སྒོམ་ཐར་མོ་ལ་བརྒྱུད། དེས་སློབ་དཔོན་དབུ་རོལ་ལ་བརྒྱུད་དེ་དར་རོ། །

བཀའ་དྲང་ང་མའི་ལོ་རྒྱུས་ལ་གསུམ། དང་པོ་གཏེར་སྦས་ཚུལ་ལ། སྤྱི་དང་། བྱེ་བྲག་གཉིས་ཀྱི། དང་པོ་ནི། ཀུན་ཏུ་བཟང་པོ་ནས་རིམ་པར་བརྒྱུད་ནས་རྒྱལ་པོ་རཱ་ཛ་སྤུངས་པ་ལ་དངོས་གྲུབ་ཏུ་བབ། དེ་ནས་ཞུང་ཞུང་གི་བོན་པོ་ལི་མུར་གཙུག་ཕུད་ལ། བ་གོར་བཻ་རོ་ཙཱ་ནས་ཞུས་ཏེ་བོད་དུ་བསྒྱུར་ནས། མངའ་བདག་ཁྲི་སྲོང་ལྡེའུ་བཙན་གྱི་ཕྱག་ལ་གཏད་པས། རྒྱལ་པོའི་བླ་འཚོ་བའི་བོན་ཞེས་གྲགས་སོ། །དེར་རྗེ་ལ་བཙུན་མོ་དང་བོན་བློན་རྣམས་ཀྱིས་ཕྲ་མ་གསོལ་ནས་བསྟན་པ་བསྣུབས་ཏེ། བཻ་རོ་ཚ་བ་རོང་དུ་སྤྱུགས་སྐབས། བོན་སྡེ་འདི་རྣམས་གསང་ནས་སྤྱོད། མངའ་བདག་འདས་ཁར་སྲས་མུ་ཏིག་སྒོམ་པོ་ལ་གཏད། དེས་མངའ་བདག་རལ་པ་ཅན་ལ་གཏད། དེས་དར་མ་ལ་གཏད། དར་མའི་སྲས་འོད་སྲུང་དང་། བཙུན་མོ་ཆེན་མའི་སྲས་ཡུམ་བརྟན་གཉིས་མ་འདུམ་པའི་དུས་སུ་སྐུ་སྲུང་སྔགས་མཁན་དྲང་ང་དཔལ་གྱི་ཡོན་ཏན་ལ་གཏད། དེས་དཔལ་གྱི་གྲགས་པ་ལ་གཏད། དེས་སྲས་རིན་ཆེན་དཔལ་ལ་གཏད། དེ་ལ་སྲས་མེད་པས་སྐུ་ཚེའི་སྨད་ལ་ཆུན་མ་ཞིག་བླངས་པ་ལ་བུ་དྲང་ང་མདོ་ལ་བྱ་བ་སྐྱེས་ཏེ། ལོ་བཞི་ལོན་དུས་ན་ཡབ་གྲོང་ཁར་བུ་ལ་ཞལ་ཆེམས་སུ་བཞག་སྟེ། ཚ་བོ་དྲང་རྗེ་བཙུན་པ་དད་པ་ཚུལ་ཁྲིམས་དང་། བུའི་ཞང་པོ་ར་ཤག་འདྲེ་ཆུང་གཉིས་བོས་ནས་ངའི་བུ་འདི་ལོ་བཅུ་གསུམ་མ་ལོན་བར་བོན་འདི་རྣམས་གཏེར་དུ་སྦོས་ལ་དེའི་གོང་དུ་མ་བསྟན་ཅིག་ཟེར་བའི་མནའ་བསྒག །དེ་ནས་ཐོན་ལ་ཁྱོད་རང་གཉིས་ཀྱང་སྤྱོད། ངའི་བུ་ལ་ཡང་བྱིན་གསུངས་སོ། །དེར་ཁོང་གཉིས་ཀྱིས་དྲང་ངའི་ཞལ་ཆེམས་བཞིན་ཉང་སྨད་དུ་སྦས་སོ། །

གཉིས་པ་བྱེ་བྲག་ཏུ་མདོ་གཟེར་དམིགས་ཀྱི་ལོ་རྒྱུས་ནི། མདོ་དེ་ཉིད་ལས། གླིང་གི་ལྷོ་ཕྱོགས་ཀྱི་ཁྲི་དང་དུར་ཁྲོད་ཀྱི་ནང་ནས་རྙེད་ནས་འཕེལ་བའོ། །ཞེས་པས། འདི་ལ་གཡུང་དྲུང་ཡེ་ཤེས་ཀྱིས། བསམ་ཡས་གཏེར་བྱུང་ལས་ལྷོ་ནུབ་ཁྲི་དང་དུར་ཁྲོད་ཀྱི་གླིང་དུ་སྲིན་པོའི་ཁ་གནོན་ཅ་ཏི་དམར་པོ་བཞེངས། ཞེས་པ་ལ་བརྟེན་ནས་ཅ་ཏི་ནས་བཏོན་ཟེར་ལ། ཁ་ཅིག་གིས་བསམ་ཡས་ཧས་པོ་རིའི་ཞོལ་གྱི་དུར་ཁྲོད་དུ་དྲང་རྗེ་ཉིད་ཀྱིས་ས་ལ་རི་མོ་བྲིས་པས་སོལ་བ་ཞིག་བྱུང་བས་བརྐོས་པས་གཡའ་མའི་ཁང་བུ་ཞིག་ནས་རྙེད་ཟེར་བ་སོགས་འདོད་པ་མང་ཡང་ཁྲི་ཟེར་བའི་ངོས་འཛིན་མེད་པས་མི་འཐད་ཅེས་གསུངས། དེས་ན་བསམ་ཡས་ལྷ་ཁང་གི་ནང་ངོས། ལྷོ་ཕྱོགས་འདེར་སོ་དམར་པོའི་གདན་ཁྲིའི་རྒྱབ། ནང་གི་ལོགས་རིས་ཀྱི་གཤམ་དུ་བྱ་གཅན་ལ་སོགས་དུར་ཁྲོད་ཀྱི་གླིང་བྲིས་པའི་བར་དུ་ལོ་བརྒྱད་སྦས་ཏེ་བཏོན་པར་མཁས་པ་རྣམས་མགྲིན་གཅིག་ཏུ་བཤད་དོ། །

གཉིས་པ་གཏེར་སྟོན་གྱི་ལོ་རྒྱུས་ནི། མར་པ་སྟག་ལ་དབང་གིས་ཡུལ་འོ་ཡུག་འཛིན་པའི་དུས་སུ། མུ་གེ་བྱུང་སྟེ་སྤྲང་མོ་མ་བུ་གཉིས་ཡོད་པའི་གམ་དུ་ཕྱིན་པའི་བུ་དེ་ལ་སྙིང་རྗེ་སྐྱེས་ནས་གསོས་ཤིང་། རུས་གང་ཡིན་དྲིས་པས་དྲང་རྗེ་ཡིན་ཟེར། བཟའ་བ་མ་རྙེད་པས་མུ་དགེས་གདུངས་ནས་མིག་སེར་པོར་སོང་འདུག་ཟེར་ནས་མིང་གསེར་མིག་ཏུ་བཏགས་སོ། །ཕྱིས་སུ་བསམ་ཡས་སུ་འཁྱམས་ནས་དེར་བཙུན་པ་བྱས་པས་དཀོར་གཉེར་དུ་ཚུད་དེ་དྲང་ང་བཙུན་པར་གྲགས། དེ་ནས་དྲང་ང་མདོ་སྐྱེས་ལོ་བཅུ་གསུམ་ལོན་པ་དང་། དེ་གཉིས་ཀས་ཉང་སྨད་སོགས་ནས་གཏེར་དྲངས་ཏེ་ཉང་རོ་ཆུ་བར་དུ་བགོས་པས། དྲང་ང་བཙུན་པ་ན་རེ། ང་དང་པོ་ནས་ལོ་རྒྱུས་མཁན་ཡིན་ཟེར་ནས་མདོ་གཟེར་དམིགས་ལེའུ་བཅོ་བརྒྱད་པའི་ཤོག་སེར་རྣམས་ཁྱེར་རོ། །ང་ལ་དྲིན་ཆེ་བ་མར་པ་སྟག་ལ་ཡིན་པས་འབུལ་དགོངས་ནས་འོང་བ་དང་། མར་པ་སྟག་ལ་འོ་ཡུག་ནས་འོང་བ་དང་ལམ་དུ་འཕྲད་པས། དྲང་རྗེ་ན་རེ། ང་ལ་བསམ་ཡས་ནས་བོན་གཏེར་ནས་ཐོན་མ་ཐག་པ་ཞིག་ཡོད་པ་དེ་བདག་ལ་ཇོ་བོ་དྲིན་ཆེ་བས་འབུལ་བྱས་པས། མར་པས་གཟིགས་པས་ཤིན་ཏུ་མོས་ནས་ཞུས་སོ། །ཤོག་སེར་ནི་དྲང་སྟོན་རང་གིས་ཁྱེར་ནས་བསམ་ཡས་སུ་ལོག་ཟེར། ར་ཤག་འདྲེ་ཆུང་གིས་རྒྱུད་སྨད་བཅོ་བརྒྱད་པའི་སེམས་ཕྱོགས་རྣམས་ཁྱེར་ནས། ཡར་འགྲོགས་སུ་ར་སྟོན་དངོས་གྲུབ་འབར་དང་། ར་སྒོམ་གཡུ་བོ་གཉིས་ལ་བཀའ་བབས་པ་དེ་དག་ཡིན་ཏེ། ལོ་རྒྱུས་གོང་དུ་བསྟན་ཟིན་ཏོ། །

གསུམ་པ་བརྒྱུད་རིམ་ནི། །མར་པ་སྟག་ལས་མི་བཏང་ནས་བྱ་འོང་རིན་ཆེན་བྱ་བ་ལ། བོན་མདོ་གཏེར་ནས་ཐོན་མ་ཐག་ཅིག་ཡོད་པས་ཁྱོད་རང་བྲིས་ཤིག་གསུངས་པས། བྱ་འོང་རིན་ཆེན་དཔལ་གྱིས་བྲིས་སོ། །དེ་ལ་རྨེའུ་ལྷ་རི་གཉན་པོས་ཞུས་ཏེ་ཕྱོགས་བཅུར་དུས་གཅིག་ལ་དར་རོ། །ཡང་མར་པ་ལ་གཡུང་བཙུན་ཇོ་གདུང་དང་། བྲུ་བདག་ཉིད་རྗེ་བཙུན་གཉིས་ཀྱིས་གཅིག་ཆར་དུ་ཞུས། གཡུང་ལ་དམ་པ་རི་ཁྲོད་པས་ཞུས། དེ་ལ་ཡར་མེ་བ། དེ་ལ་སངས་རྒྱས་ཞུ་ཆེན་ནས་བཟུང་ད་ལྟ་ཁོ་བོའི་བར་དུ་བརྒྱུད་པའི་ཕྲེང་བ་མ་ཆད་པའོ། །ཡང་སྤྲུལ་སྐུ་ཉང་སྟོན་གྱིས་ཀོང་འཕྲང་གི་བྲག་ནས་ཐོན་པའི་བོན་སྡེ་ལ། མ་གེ་སྤུངས་དཀར་གྱི་བོན་སྡེ་ལྔ། མ་གེ་ནག་པོའི་བོན་སྡེ་ལྔ། སེལ་གཏོ་ཡར་བོན་གྱི་སྡེ་ལྔ་ལ་སོགས་བོན་སྡེ་མང་དུ་བྱུང་སྟེ་ལོ་རྒྱུས་རྒྱས་པ་ནི་མ་མཐོང་ངོ་། །ཡང་ཁོད་སྤུངས་ཀྱི་ལུང་བསྟན་ལས། བ་གོར་དོད་དེའི་སྤྲུལ་པ་ནི། སློབ་དཔོན་གང་ཞུགས་ཐོག་རྒྱལ་གྱིས། མང་མཁར་ལྕགས་འཕྲང་གཏེར་སྒོ་ཕྱེ། ཞེས་པའི་ལུང་གིས་བསྔགས་པའི་གཏེར་སྟོན་དེས། མང་མཁར་ལྕགས་འཕྲང་ནས་བཏོན་པའི་བོན་སྡེ་ལ། ཕྱི་རྒྱུད་མཆོད་པའི་བོན་སྡེ་འགའ་ཞིག་དང་། བྱ་གདོང་ཐུགས་དཀར་དང་། རིན་པོ་ཆེ་གླིང་གྲགས་དང་། ཀུན་སྣང་གི་ལྷ་ངོ་བསྟན་པ་སོགས་རྒྱུད་སྡེ་ལྔ་བཅུ་ཐམ་པ་བྱུང་ངོ་། །

དུང་ཕོར་མའི་ལོ་རྒྱུས་ལ་བཞིའི། དང་པོ་གཏེར་སྦས་ཚུལ་ནི། བསྟན་པ་དར་ནུབ་ཀྱི་དུས་སུ་དུང་ཕོར་བཀྲ་ཤིས་གནས་སུ་སྦས་ཏེ། ལམ་གྱི་བྱ་ར་མ་དྲུག་ལ་གཉེར་གཏད་དོ། །གཉིས་པ་གཏེར་སྟོན་ནི། ལུང་ལས། དོན་རྟགས་བཅོ་བརྒྱད་དང་ལྡན་པས་འབྱིན་ནས་སྐལ་ལྡན་ཞིག་ལ་གཏད་པར་འགྱུར་རོ། །ཞེས་དང་། སྲིད་རྒྱུད་ལས། དད་མི་ཐད་ཀེའི་སྤྲུལ་པ་ནི། །གུ་རུ་རྣོན་རྩེ་བྱུང་བ་འབྱུང་། །རྟ་ནག་དུང་ཕོའི་དངོས་གྲུབ་ལེན། །འགྲོ་དོན་འབུམ་ཕྲག་མང་པོ་འདྲེན། །ཞེས། ལུང་བསྟན་པ་བཞིན་དུ་སྤྲུ་སྐུ་གུ་རུ་རྣོན་རྩེ་ཞེས་གྲགས་པ་དེ་ལ་ལོ་གསུམ་གྱི་གོང་ནས་མཁའ་འགྲོ་མས་ལུང་ཡང་ཡང་བསྟན་ནས་རྟ་ནག་དུང་ཕོར་གཏེར་རྙེད་དོ། །གསུམ་པ་ཐེམ་བྱང་ནི། མུ་ཆོའི་ཤེལ་སྐུ། རྔ་སྟོང་རི་ཆེམ་པ། འདུལ་བ་རྒྱུད་དྲུག །ཞི་ཁྲོ་རྩ་འགྲེལ་ཆེན་མོ། །མཐོ་མཐོ་མཛོད། གཙོ་མཆོག་གཤོག་པ་ཅན་གྱི་སྒྲུབ་པ། གསང་སྔགས་རྫོང་འཕྲང་། དུ་ཏྲི་སུའི་སྒྲུབ་སྐོར། གྱད་བྱིན་གྱི་རྟགས་སྒྲུབ་ཡན་ཆད་བྱུང་། ཁྲོ་བོའི་གཞུང་འགྲེལ་ཆེན་པོ། གེ་ཁོད་མུ་མར་གློག་ཕྲེང་གི་རྒྱུད། ཐིས་དྲུག་རྣོ་དང་བདུན། ཙོ་སྒྲུབ་སྐོར། གྱད་ཕུར་དཀར་པོའི་རྒྱུད་ལ་སོགས་མེ་རིའི་སྐོར། མེ་རི་འོད་གསལ་ཕྲིན་ལས་རྒྱུད་ཀྱི་འགྲེལ་པ། སད་ནེ་གའུའི་ཁྲིད་རིམ། མ་རྒྱུད་ཐུགས་རྗེ་ཉི་མའི་སྐོར་ལ་གཞི་ལམ་འབྲས་བུའི་རྒྱུད་གསུམ་འགྲེལ་པ་དང་བཅས་པ། མ་རྒྱུད་ཐུགས་ཀྱི་ཡང་གབ། བརྒྱ་བཞི་ཆེན་མོ། ནད་གླུད་ཤ་བརྒྱ་ཟན་བརྒྱ་ལ་སོགས་མང་དུ་བྱོན་ནོ། །བཞི་པ་གང་གིས་ཞུས་པ་ནི། བླ་མ་གཞོན་གྱི་ཞལ་ནས། བདག་བཙུན་པ་གཞོན་ནུ་ཁམས་སུ་ཡོད་ཙ་ན། མཁའ་འགྲོའི་ལུང་བསྟན་གྱིས་གུ་རུ་ཅན་དུ་ཁྱོད་རང་གིས་བོན་སྐལ་ལོང་ཟེར་བ་བྱུང་ནས་ཕྱིན་ཏེ། དབང་དང་ཁྲིད་སོགས་གདམས་པ་མང་དུ་ཞུས། ཉིན་གཅིག་ཚོགས་མཆོད་ཅིག་བཤམས་པའི་དུས་སུ། བླ་མ་རྣོན་རྩེས་དར་དཀར་ཡུག་གཅིག་བཟུང་ནས། ངས་ད་མ་རྒྱུད་དཔེ་མང་པོ་བྲིས་པས་དམུས། དར་ཡུག་འདི་ཁྱོད་ཀྱི་བྲིས་སྐལ་དུ་གནང་། ཁྱོད་ལྷ་ལས་འཕོས་པས་བློ་གཙང་ཞིང་ཞི་དལ་ཆེ་བས། སུས་མ་མཐོང་བར་ཁྱོད་རང་གིས་བྲིས་ཤིག་གསུངས་ནས་མ་རྒྱུད་ཀྱི་སྐོར་རྣམས་གནང་ངོ་། །ཞེས་སོ། དེ་ལ་སྒོམ་པ་རྣམ་གཉིས་ཀྱིས་ཞུས། དེ་ལ་བཀའ་དམ་ཡེ་རྒྱལ་གྱིས་ཞུས། དེས་ཞང་སྟོན་ཁུ་དབོན་ནས་ད་ལྟའི་བར་དུ་བརྒྱུད་ཅིང་དར་རོ། །

ཡང་རྨ་སྟོན་སྲོལ་འཛིན་གྱིས་གཏེར་ཐོན་ཚུལ་ལ། དང་པོ་གཏེར་གྱི་ལུང་བསྟན་ཐོབ་ཚུལ་ནི། ཡུལ་འཇད་ཆུའི་འོག་གི་སད་ནེ་གའུའི་སྤྲུལ་པ་རྨ་སྟོན་སྲོལ་འཛིན་བྱ་བ་ལོངས་སྤྱོད་འབྱོར་པ་ཆུང་བ་ཞིག་ཡོད་པ་དེ་བྱང་དུ་རྙེད་པ་ཚོལ་དུ་ཕྱིན་པས། ས་ཕུག་གཅིག་ན་རྣལ་འབྱོར་པ་གཡུ་ཐུལ་དང་བྱ་ཞུ་མནབ་པ་ཞིག་གཟིམ་ནས་འདུག་པ་ལ། ཁྱོད་འདིར་ཅི་བྱེད་པ་ཡིན་ཞུས་པས། ང་དུམ་ཅིག་ན་བས་ཁྱོད་ལ་གཙག་ཆ་འདུག་གི   །གཏར་ཁ་ཞིག་གི་རོགས་དགོས་གསུངས། དེར་ཕྱག་རྩར་གཏར་བས་འོ་མ་བྱུང་སྐད། གྲུབ་ཐོབ་ཡིན་པར་ཤེས་ནས་ཕྱག་འཚལ་ཏེ། སྐྱེས་བུ་ཁྱེད་ཀྱི་མཚན་ཅི་ལགས་ཞུས་པས། ལ་ལས་བོན་ཞིག་ནག་པོ་ཟེར། ལ་ལས་བླ་མ་བསམ་ཆིལ་ཟེར། ལ་ལས་གཡུ་ལུས་བྱ་མགོ་ཟེར། ཞང་ཞུང་ཡུལ་དུ་གྱེར་མི་ཉི་འོད་ཟེར་གསུངས། སྨན་དཔེ་ཡིན་གཙུག་བྱས་ནས་རྩ་རྒྱུད་གསང་བ་བསེན་ཐུབ་གནང་། འདིའི་ཟླ་བོ་དགོས་ན་དང་ར་ཁྱུང་རྫོང་གི་བྲག་ལ་འདུག་པ་ཐོན་ཅིག །ང་ནི་སློབ་དཔོན་ཅན་དུ་འགྲོ་གསུངས། སློབ་དཔོན་གང་ལགས་ཞུས་པས། དྲན་པ་ནམ་མཁའ་ཡིན་གསུངས་ནས་གཤེགས་སོ། །གཉིས་པ་གཏེར་ཐོན་ཚུལ་ནི། དེ་ནས་རྨ་སྟོན་གྱིས་བླ་མའི་ལུང་བསྟན་པ་བཞིན་དུ་བཙལ་བས། ས་ཕོ་བྱི་བའི་ལོ་ལ་གཏེར་སྒོ་ཕྱེད་དེ། དེ་ཡང་སྔོན་གཤེན་པོ་རྣམས་བྱང་རྒྱབ་ཏུ་བྱོན་པའི་དུས་སུ། སྒྲོམ་ཆུང་ངུ་གཅིག་བྱང་དང་རར་ལུས་པ་དེ་གྱེར་མི་ཉི་འོད་ཀྱིས་གཏེར་དུ་སྦས་ཏེ་དང་རའི་མཚོ་སྨན་དང་། སྟ་སྒོའི་ལྷ་བཙན་གཉིས་ལ་བཅོལ་ལོ། །གསུམ་པ་དེ་ནས་ཐོན་པའི་ཐེམ་བྱང་ལ་མཛོད་རྩ་འགྲེལ་གཉིས། མདེའུ་ཐུང་རྣམ་འབྱེད་འཕྲུལ་གྱི་ལྡེ་མིག །ཞི་བ་སྒྲོན་མ་དགུ་བསྐོར་དོན་དྲུག །ཡང་གབ་དགུ་བསྐོར། སྙན་བརྒྱུད་ལྡེ་མིག་དགུ་བསྐོར། ཀུན་སྣང་ཁྱབ་པའི་དཀྱིལ་འཁོར། ཁྲོ་བོ་ལ་རྩ་རྒྱུད་གསང་བ་བསེན་ཐུབ། ཡན་ལག་རྒྱུད་བུ་ཆུང་དྲུག །གཞུང་སྐབས་རྒྱས་པ། ཞི་ཁྲོ་ཡང་ཁོལ། ཞི་ཁྲོ་ཡོངས་འདུས། དབལ་མོ་ལས་ཐིག་ཕྲིན་ལས་ཀྱི་རྒྱུད་སྟོད་འགྲེལ་སྨད་འགྲེལ་དང་བཅས། གསལ་བྱེད་མེ་ལོང་པྲ་རྟགས་ཀྱི་འཕྱོང་ལ་སོགས་འཕྱོང་དགུའི་རྒྱུད་དགུ། ཁྲོ་བོ་གསང་ཐུས་འགྲེལ་པ་དང་བཅས་པ། དབལ་གསས་ལས་རིམ་སྔགས་སྒྲུབ་སྐུ་རྫོགས་དང་བཅས་པ། བསྟན་སྲུང་བདུད་བཙན་དྲྭ་བ་དམར་ནག་གི་སྐོར། ཕྱྭ་ཚེ་གཡང་སྒྲུབ་ཆ་ལག །གསང་འདུར་འཁོར་བ་རྒྱུན་གཅོད། མཁས་པ་མི་བཞིའི་ཞལ་གདམས། གཉན་གྱི་སྙིང་བཅོས་དཀར་ནག །སྲོག་གི་སེག་བདར་ཆེ་ཆུང་། ཡུམ་སྲས་ལྔའི་སྒྲུབ་པ། དང་ར་དཔོན་གཡོག་གི་སྒྲུབ་པ། གཞན་ཡང་ཚེ་བདག་ནོར་བདག་སྒོ་བདག་ཁྱུང་སྔོན་ལ་སོགས་བྱུང་ངོ་། །

བཞི་པ་བརྒྱུད་རིམ་ནི། རྨ་སྟོན་གྱིས་ཞུ་ཆེན་ཡེ་ཤེས་རིན་ཆེན་དང་བྲུ་ཉི་མ་རྒྱལ་མཚན་གཉིས་ལ་བརྒྱུད། བྲུ་སྟོན་གྱིས་གཡོར་པོ་མེ་དཔལ་ལ་སོགས་ནས་ད་ལྟའི་བར་དུ་བརྒྱུད་དེ་དར་རོ། །ཡང་སྲིད་རྒྱུད་ལས། དྲན་པའི་ཞལ་ནས། ང་ཡི་མཆོག་གི་སྤྲུལ་པ་ལ། །ཞིག་པོ་ཁྱུང་ནག་བྱ་བ་འབྱུང་། །ཞེས་པའི་ལུང་ཟིན་གྱི་སྐྱེས་བུ་བོན་ཞིག་ཁྱུང་ནག་ལ་སྲིད་པ་རྒྱལ་མོས་སྙན་དུ་བརྒྱུད་པའི་དྲི་མེད་ལྷན་སྐྱེས་ཀྱི་སྐོར་ཆ་ལག་དང་བཅས་པ་དང་། གཙོ་མཆོག་གི་སྒྲུབ་པ་རྣམས་འཁྲུལ་ཞིག་ལྡོང་བུ་ནས་བརྒྱུད་དེ་དར་རོ། །ཡང་རྨ་སྟོན་སྲོལ་འཛིན་གྱི་སྲས་རྨ་ལྕམ་མེ་ནི་དྲན་པའི་སྤྲུལ་པ་སྟེ། དེ་ཉིད་ལས། ང་ཡི་བྱིན་གྱིས་བརླབས་པའི་བུ། །རྨ་སྟོན་ལྕམ་མེ་བྱ་བ་འབྱུང་། །ཞེས་སོ། །དེ་ཉིད་ཀྱིས་བྱང་གི་གསང་བྲག་རྒྱ་བོ་ནས་སྐུ་གཤེན་པྲ་ཕུད་ཀྱིས་གཏེར་སྦས་པ་རྙེད་པའི་རྩིས་བྱང་ལ། གཏན་ཚིགས་ངེས་པའི་གལ་མདོ། རྩོད་ཟློག་རགྴ་སྤྱི་ཆིངས། ཞི་གཟུངས་ཁྲོ་གཟུངས་གསང་གཟུངས་ཆོག་དྲུག་དང་བཅས་པ། ཀུན་བཟང་ཨ་དཀར་ལྷ་སྒྲུབ། རྣམ་དག་སྒྲོན་མ།   རྣམ་དག་རྒྱུན་མཆོད་རྣམས་སོ། །མུ་ཏྲའི་ལས་རིམ་ནི་ཡབ་རྨ་སྟོན་གྱི་ཤོག་སེར་ཡིན་པར་ཡང་བཤད་དོ། །དེ་རྣམས་རྨ་སྟོན་དྲང་སྲོང་ལ་བརྒྱུད། དེས་ཁུ་སྟོན་ལྷུན་གྲུབ་འོད་ཟེར་ལ་བརྒྱུད་དེ་དར་རོ། །ཡང་བ་རོང་སྟོན་པ་བྱ་བ་ལ་སྲས་ཤིག་ཡོད་པ་སྲས་དེ་ཆེར་མ་སོང་པར་ཡབ་གྲོང་། སྲས་དེ་ལ་ཡུམ་གྱིས་རི་ལ་ཤིང་བག་རེ་ཐུར་བཅུག་པས། ཉིན་གཅིག་ཡུམ་གྱིས་ཐག་པ་དང་ཟན་མར་རྡོག་པོ་གཅིག་བསྐུར་ནས་ཟླ་བོ་འགའ་ཞིག་དང་འགྲོགས་ནས་ཤིང་བསྒྲུབ་པ་ལ་བཏང་བས། ལམ་དུ་ཟླ་བོ་རྣམས་སོང་། ཁོ་འགྲོ་མ་འདོད་ནས་ས་གཅིག་ཏུ་གཉིད་ལོག་པའི་རྨི་ལམ་དུ་མི་ཞིག་གི །ཁྱོད་མ་སྨད་སྡུག་མ་སེམས་ཤིག །ད་ལྟའི་ལོ་གཅིག་གཉིས་ན་དངོས་གྲུབ་ཅིག་འོང་གི་ཟེར་རོ། །གཉིད་སད་ནས་བལྟས་པས་མི་དེ་མིག་སྔ་ན་ཝ་ལེར་འདུག །ཡང་གཉིད་ལོག་ནས་བསྡད་པས་ཟག་མེད་ཀྱི་བདེ་བ་རྒྱུད་ལ་སྐྱེས་སོ། །ཡང་རེ་ཞིག་ཁོའི་རྨི་ལམ་དུ་བྱ་ཆེན་པོ་ནམ་མཁའ་ཁེབས་པ་ཙམ་གྱི་སྤྱི་གཙུག་ཏུ། ཤེལ་གྱི་ཁྱེའུ་ཚོན་གང་པ་ཞིག་གི་ངག་ཏུ། ཨ་དཀར་ས་ལེ་འོད་བརྗོད་པ་ཞིག་རྨིས། གཉིད་སད་པ་དང་ཁོས་ཀྱང་འགའ་རེ་བཟླས་པས་རིག་པ་གཞི་ཐོག་ཏུ་གནས་པ་བྱུང་། དེ་ནས་རྒྱུན་དུ་བཟླས་པས་ལྟ་བ་ནམ་མཁའ་ལྟ་བུ་རྒྱུད་ལ་སྐྱེས་ཏེ་ཕྱིས་དུས་སུ་བ་རང་སྒོམ་ཆེན་གཡུང་དྲུང་གྲགས་བྱ་བ་བྱུང་ངོ་། །དེ་ཉིད་ཀྱིས་སྟ་སྒོ་གངས་ནས་ནང་དམར་ཚོགས་ཀྱི་བོན། དྲང་མཁན་ལྷ་དཀར་གྱི་བོན་ལ་སོགས་ཕྱི་ནང་གསང་བའི་རྒྱུད་སྡེ་མང་པོ་དང་། སྙན་བརྒྱུད་ཀུན་བཟང་ཨ་སྐོར་སོགས་བྱུང་བ་རྣམས་ལྷ་རྗེ་བ་སྒོམ་གྱིས་བཀའ་གཏེར་གཉིས་ཀ་གུར་སྒོམ་ལ་བརྒྱུད་དེ་དར་རོ། །ཡང་ཤམ་པོའི་གཡའ་མ་དམར་པོ་ནས་བལ་ཞོ་སྒོམ་ཆེན་གྱིས་ཐོན་པའི་སྔགས་ཀྱི་བོན་སྡེ་ལ། རིན་ཆེན་གངས་རི་བརྩེགས་པའི་རྒྱུད། མདོ་སྤྱི་རྒྱུད་ཆེན་མོ་ལྔ། ཐུགས་རྗེ་རྩེ་མོའི་རྒྱུད། མཛེས་པ་མེ་ཏོག་གི་རྒྱུད་ལ་སོགས་མན་ངག་གི་རྒྱུད་བཅུ་གཅིག །ཁྱུང་ཆེན་ལྡིང་བ་ལ་སོགས་གསང་རྒྱུད་དྲུག །ཞི་བ་སྐུའི་སྒྲུབ་པ་ལ་གཡུང་དྲུང་ཡོངས་རྫོགས། ཐིག་ལེ་དབྱིངས་འཆད། ཁྲོ་བོ་གསུང་གི་སྒྲུབ་པ་ལ་ཟླ་གམ་གཅིག་པ་ཁྲོ་བོ་མཁའ་འགྱིང་གི་སྒྲུབ་པ། ཟླ་གམ་དགུ་པ་བདེ་གཤེགས་རིགས་ལྔའི་སྒྲུབ་པ། ཟླ་གམ་དྲུག་ཅུ་རྩ་གཅིག་པ་དབང་ཆེན་ཕོ་ཉ་བཅོ་བརྒྱད། ཟླ་གམ་བརྒྱད་པ་གསང་ཕུར་ནག་པོའི་སྒྲུབ་པ། དབང་ཆེན་ཐུགས་སྒྲུབ། དག་པ་སེམས་ཀྱི་སྒྲུབ་པ་གསུམ། ཚེ་སྒྲུབ་གསུམ། བདུད་རྩི་ཆུ་བོའི་སྒྲུབ་པ་གསུམ། དབལ་མོ་སྡེ་བཞིའི་སྒྲུབ་པ། མ་བདུད་སྟོང་བདུད་ལ་སོགས་མང་ངོ་། །ཡང་འགོག་པོ་སེང་རྫོང་གི་གཏེར་ནི། འཇིང་སྟོན་ལྷ་དགའ་བྱ་བ་འབྲི་མཚམས་ཡེན་རང་གི་དགོན་པ་སེང་གྲགས་བྱ་བར་བྲག་ཕུག་ཅིག་ཡོད་པ་ལ་ཉལ་བས་དེར་ལུང་བསྟན་བྱུང་ནས་གཏེར་སྒོ་ཕྱེད་པའི་བོན་ལ། བདུད་རྩི་བ་ག་ཐིགས་པའི་རྒྱུད་ལ་བདུད་རྩིའི་སྒྲུབ་པ་ཆེན་མོ་ཆུ་སྦྱིན་ཆེ་ཆུང། ཤེལ་ནེ་ཚེའི་བདར་གཞུང་། གེ་ཁོད་རྣོལ་བའི་ཐིས་དགུ་དང་བཅས་པ། གེ་ཁོད་ཆུ་བོ་གློག་དམར་གྱི་རྒྱུད་ཛོ་སྒྲུབ་དང་བཅས་པ། སྒྲ་བླ་ཐུགས་དཀར་ཐུགས་དམར་གྱི་སྐོར། སྣང་གཤེན་རྩ་བའི་མདོ་དགུ། གསོན་གྱི་སྲོག་ཕྱ། གསས་མཁར་མེ་རུ་འཁྱིལ་པ། གླུད་ཁོག་ཆེན་མོ་བདུད་ཀྱི་ཞལ་བསྒྱུར་སོགས་བོན་མང་པོ་ཡོད་དོ། །དེར་འཇིང་སྟོན་མུ་ལྟོ་བ་ལ། སྟག་ལོ་ཚེས་པས་ཞུས། དེ་ལ་གློག་སྐྱ་བ་ཞང་གྲགས་ཀྱིས་ཞུས་ཏེ་དར་རོ། །ཡང་བུ་མཚོ་སྲིད་པའི་རྒྱལ་པོས་གཙང་སྟོད་རྡོ་རྗེ་གསང་ཕུག་ནས་སྨན་སྒྲུབ་བདུད་རྩི་ཕུམ་ཕུམ་དགུ་དང་། བདུད་རྩི་སྨན་གྱི་རྒྱུད་དགུ་ཐོན་པ་གཤེན་དམ་པ་རྒྱལ་ཚབ་ལ་བརྒྱུད་དེ་དར་རོ། །དབང་རྨ་ལྕམ་མེའི་སྲས་རྨ་ལྷ་རྒོད་ཐོག་པའམ་རྨ་སྟོན་ཤེས་རབ་སེང་གེས་ཡར་ལྷ་ཤམ་པོ་ནས་རྙེད་པའི་རྩིས་བྱང་ལ། འདུལ་བ་གསང་ལུང་། མདོ་མུན་སེལ་སྒྲོན་མ། ལྷ་གཤེན་གྱི་མཆོད་སྐོར་ལྔ་པ། རབ་གནས་མུན་སེལ་སྒྲོན་མ། དུ་ཏྲི་སུ་མུན་སེལ་སྒྲོན་མ། ཁོད་སྤུངས་ཀྱི་སྒྲུབ་སྐོར། ཞི་ཁྲོ་སྦྲག་སྒྲུབ། མཎྜལ་གསང་སྐོར། བོན་སྤྱོད་བཅུ་དགུའི་རིམ་པ། ཞི་བ་གཡུང་དྲུང་ཡོངས་རྫོགས། ཞི་ཁྲོ་སྤྱི་སྐུལ། རིག་འཛིན་འདུས་པ། གསང་བ་དོན་འགྲེལ། ཐིས་དམར་གསང་བའི་རྒྱུད། གསང་ཐིས་ཀྱི་སྐོར་དེ་རྣམས་རྨ་སྟོན་དྲང་སྲོང་དང་དེ་ནས་ཞུ་ལྷུན་གྲུབ་འོད་ཟེར་ལ་བརྒྱུད་ནས་དར་རོ། །ཡང་འཇད་དོལ་གྱི་འོར་སྒོམ་ཕུག་པ་བྱ་བ་ལ། རྨ་སྟོན་གྱི་ལུང་བསྟན་ནས། རྒྱུང་སྲུབ་གསང་བའི་བྲག་ནས། ཀུན་བཟང་ཨ་དཀར་ཐིག་ལེའི་སྒྲུབ་སྐོར། ཞི་ཁྲོ་ཡང་སྙིང་ཆ་ལག་དང་བཅས་པ། གནམ་ལྕགས་སྲོག་འཁོར། མཁའ་ཀློང་མདོས་ཆེན་མདེའུ་ཁ་དང་བཅས་པ། མདོས་བུ་ཆུང་བཞི། སྡེ་བརྒྱད་ཟློག་པའི་གཟུང་རིང་། སེང་གེའི་མདོས་དང་བཅས་པ། ན་རཀ་པང་ཀོང་། ཡུམ་སྲས་གཏོར་བསྐང་། བྲག་བཙན་གཏོར་བསྐང་ལ་སོགས་འོར་སྒོམ་ལ་སྤ་སྟོན་རིན་ཆེན་ལྷུན་གྲུབ་ཀྱིས་ཞུས་ཏེ་དར་རོ། །

ཡང་ཞང་ཞུང་གླང་མུ་ནེ་ཝེར་གྱི་སྤྲུལ་པ་ཆུ་ས་སྐྱོ་སྟོན་དང་། ཁྱུང་པོ་ལེགས་བློ་གཉིས་ཀྱིས་གེ་ཁོད་གཉན་ལུང་ནས་ཐོན་པ་ལ། གེ་ཁོད་ལྷ་སུམ་བརྒྱ་དྲུག་ཅུའི་རྒྱུད་སྡེ་ལྔ། ཁྲོ་གསེར་ཙོ་དབལ་ཐོག་གསུམ་གྱི་རྒྱུད་སྡེ། མདའ་ཕུར་ཉུངས་ཀར་བོན་གྱི་སྐོར་ཚོམས། སྐུ་བླ་ཕྱི་སྒྲུབ་བོན་གྱི་རྒྱུད་སྡེ། བདུད་རྩི་སྨན་སྒྲུབ་ཀྱི་རྒྱུད་སྡེ། གསེར་ཛྭ་སྒྲུབ་པའི་རྒྱུད་སྡེ། སྔགས་ཐུན་ཆེ་ཆུང་འབྲིང་གསུམ་ལ་སོགས་བྱུང་ངོ་། །ཡང་མར་སྟོན་རྒྱལ་ལེགས་ལ་མཁའ་འགྲོ་དཀར་མོ་སྤྱན་གཅིག་མས་སྙན་དུ་བརྒྱུད་པ་ལ། དུ་ཏྲི་སུའི་ཞི་གཅོད་ཆ་ལག་དང་བཅས་པ། གཞན་ཡང་ཕན་བྱེད་ཀྱི་གདམས་པ་མང་དུ་ཡོད་པ་རྣམས་རྣལ་འབྱོར་རྟོགས་པའི་སེང་གེ་ལ་བརྒྱུད་དེ་དར་རོ། །ཡང་སུམ་པ་མུ་ཕྱོའི་སྤྲུལ་པ་མཚོ་བོན་ཁྱུང་གསས་ཀྱིས་སྐྱིད་མཁར་སྔོ་ཕུམ་ནས་བདུད་རྩི་གཡུང་འབྲང་ཕྱུག་མོའི་སྐོར། སྨན་ཨ་མ་རའི་སྒྲུབ་སྐོར། བདུད་རྩི་ནེའུ་ལེའི་རྒྱུད་བཅུ་གཉིས། གསང་སྔགས་ནང་མའི་རྒྱུད་སྡེ་བཞི། སྔགས་ཕྱི་རྒྱུད་ཀྱི་རྒྱུད་སྡེ་གཉིས་ལ་སོགས་པ་རྙེད་པ་དེ་ཞུ་སྒྲོལ་བ་གཤེན་རྒྱལ་ལ་བརྒྱུད་དེ་དར་རོ། །ཡང་གྱེར་མི་ཉི་འོད་ཀྱི་སྤྲུལ་པ་སྤྱང་འཕགས་མུ་ལ་དྲུང་མུས་ཐེབ་ཆུ་བྲག་དཀར་བྱ་རྒོད་ནས་ཐོན་པ་ལ། གཡུང་དྲུང་ཆུ་འབུམ་གཉན་འབུམ་ལྷ་འབུམ་བ་ག་ཡུམ་འབུམ་སོགས་འབུམ་སྡེ་བཞི་ལ་གླེགས་བམ་སུམ་ཅུའམ་བཞི་བཅུ་ཡོད་ཀྱང་ཟེར་ཏེ། དིང་སང་མདོ་ཁམས་སྨད་ཕྱོགས་སོགས་སུ་བཞུགས་སོ། །དེ་ནས་ལུང་བསྟན་ལས། ཚེ་དབང་རིག་འཛིན་སྤྲུལ་པ་ནི། །དམ་པ་རང་གྲོལ་བྱ་བ་འབྱུང་། །ཞེས་པའི་ལུང་ཟིན་གྱི་སྐྱེས་བུ་དེ་ལ་ཚེ་དབང་རིག་འཛིན་གྱིས་སྙན་དུ་བརྒྱུད་པའི་བོན་སྡེ་ལ། ཕུན་སུམ་ཚོགས་པའི་མདོ་སྡེ། རིན་ཆེན་ནོར་བདུན་སྐོར་སོགས་ཀྱི་མདོ། ཁྲོ་རྒྱལ་སྨེ་བརྩེགས་རྟོགས་འཇོམས་ཀྱི་སྐོར། བསྐང་མདོས། འབན་ཟློག  དྲང་ཆུང་། ཞི་ཁྲོ་ཐོས་གྲོལ་སྐོར། ཀླུ་ཆེན་རིགས་ལྔའི་ཆར་འབེབས། ཀླུ་ཆོག་འོ་མའི་རྒྱ་མཚོ། སྣང་སྲིད་ཞི་བ། ལྷ་རྒོད་དྲག་བདར། ཚན་བསང་། སྨྲ་སེང་འཇམ་དབྱངས་དམར་པོའི་སྐོར། གཙོ་མཆོག་ཡབ་ཡུམ་དང་དགྲ་གྲུབ། ལྟུང་བཤགས་ལ་སོགས་ཡོད་པ་རྣམས་ཤར་ཆུང་རིན་ཆེན་རྒྱལ་མཚན་ལ་བརྒྱུད་དེ་དར་རོ། ཡང་གྲུབ་ཐོབ་ཤར་པ་རྣལ་འབྱོར་ལ་སྙན་དུ་བརྒྱུད་པའི་བོན་ལ། ཤར་པའི་དོན་དྲིལ་ཟབ་མོ་དང་། ཕྱི་ནང་དགེ་སྤྱོད་ཀྱི་ཡན་ལག་ལ་སོགས་མང་དུ་བཞུགས་སོ། །ཡང་རིག་འཛིན་ཐུགས་སྤྲུལ་གཏེར་སྟོན་གཡུ་ལོ་དཀར་པོ་ཡིས་རྨ་རྒྱལ་གྱལ་གའི་གཏེར་གནས་ནས་རིགས་དྲུག་ཐར་ལམ་གྱི་མདོ་ལ་སོགས་པའི་གདམས་པ་ཟབ་མོ་འགའ་ཞིག་ཐོན་པའོ། །ཡང་ལྷ་བཞེར་གཡུང་དྲུང་བླ་མ་དང་། བྲ་བོ་རྒྱལ་བ་གྲགས་པ་གཉིས་ཀྱིས། མཐོ་ལ་རྨོག་མགོའི་གཏེར་གནས་ནས་དཔོན་གསས་རིག་འཛིན་གྱི་སྐོར་ཚོམ་སོགས་སྐོར་ཚོམ་མི་འདྲ་བ་བཅུ་གཅིག་དང་། ཡང་བཙང་ཀའི་སྐབས་གཉེན་མཚོ་ནག་ནས་རྫོགས་ཆེན་ཉི་མའི་སྙིང་པོ། དབལ་ཕུར་རགྴ་བདུད་འདུལ། ཁྲོ་བོ་དབང་ཆེན་རོལ་པ། རིགས་དྲུག་ཐར་ལམ་མདོ། དྲན་པའི་སྒྲུབ་སྐོར། རྒྱུད་ཉི་ཟེར་སྒྲོན་མ། ཁྲོ་བོ་གཏིང་ཟློག་ལ་སོགས་ཐོན་ནོ། །བྲ་བོ་སྒོམ་ཉག་གིས་དོ་ཁོང་ཕྱོགས་མེད་ལ་གནང་། དེས་ནག་དཔེ་ཁྲོ་རྒྱལ་རིན་ཆེན་ལ་བརྒྱུད། དེས་ཁོང་གིས་སྲས་ཤེས་རབ་འབུམ་ལ་བརྒྱུད་དེ་དར་རོ། །

ཡང་དཔོན་གསས་མའི་ལོ་རྒྱུས་ལ་བཞིའི། དང་པོ་གཏེར་སྟོན་གྱི་ལོ་རྒྱུས་ནི། ལུང་བསྟན་ལས། དྲན་པའི་ཞལ་ནས། ང་ཡི་མཆོག་གི་སྤྲུལ་པ་ལ། །དབྱིལ་སྟོན་ཧེ་རུ་ཀ་ཞེས་འབྱུང་། །ཕྱིས་སུ་ཁྱུང་རྒོད་རྩལ་ཞེས་གྲགས། །བོན་དུ་གསང་གཏེར་ཁ་འབྱེད་འགྱུར། །ཞེས་འབྱུང་བ་དེ་ཉིད་ཡབ་དབྱིལ་སྟོན་རྡོ་རྗེ་སེང་གེའི་སྲས་སུ་འཁྲུངས། ཆུང་ནས་དད་པ་ཤེས་རབ་དང་ལྡན། དགུང་ལོ་ཉི་ཤུ་རྩ་གསུམ་ན་བསྙུང་གཞི་ཅིག་བྱུང་ནས་དེའི་ཚེ་རིགས་དྲུག་གི་སྦྱོང་ཚད་ཞག་བདུན་ལ་མཐོང་བ་བྱུང་། དེ་དངས་རྗེས་ཏི་སེ་ཤེལ་ཕུག་ན་དྲན་པ་ལ་སོགས་རིག་འཛིན་དགུས་ཕྱི་ནང་གསང་བའི་དབང་བསྐུར་ནས་གསང་མཚན་དུ་ཁྱུང་རྒོད་རྩལ་དུ་བཏགས་སོ། །གཉིས་པ་གཏེར་ཐོན་ཚུལ་ནི། ཞལ་བཟང་བྲག་ལ་ཕྱིན་པས་བྲག་གི་རྐེད་པ་ན་མཎྜལ་འདྲ་བའི་རྡོ་གྲུ་བཞི་ཞིག་ལ་ཤེལ་གྱི་གཡུང་དྲུང་ཞིག་ལམ་མེར་འདུག །དེར་ཐག་པ་ལ་ཕྱིན་ནས་གཟོང་བརྒྱབ་པས་སྒོ་བྱུང། དེའི་ནང་ན་རྡོ་ནག་གི་མཎྜལ་གྲུ་བཞི་ཞིག་གི་སྟེང་ན་ཕྱོགས་བཞི་དབུས་ལྔར་རྫ་བུམ་ལ་ཁ་དོག་ཏི་ཚས་སྔོ་ལྗང་དུ་བསྒྱུར་བ་ལྔའི་ཁར་ཕུར་པ་ལྔ་ལ་རང་རང་གི་རིགས་རྟགས་བྲིས་པ་འདུག་པའི་བུམ་པའི་ཁ་ཕྱེས་ནས་ཤོག་དྲིལ་རྣམས་བླངས་པའི་ཤུལ་འབྲུ་སྨན་གྱིས་བཀང་། སྒོ་སྔར་བཞིན་དུ་བསྒྲིགས་ཏེ་བཞག་ཅིང་ལོ་གཅིག་ལ་གསང་ནས་སྤྱོད་དོ། །

གསུམ་པ་སོ་སོའི་ཐེམ་བྱང་ལ། དེ་ནས་བྱུང་བའི་བོན་སྡེ་ལ་རྫོགས་ཆེན་གཡུང་དྲུང་ཀློང་ཡངས། རྫོགས་ཆེན་ཉི་མ་རབ་གསལ། རྫོགས་ཆེན་ཐིག་ལེ་འདུས་པ། སྒྲོན་མ་དགུ་སྐོར། དྲི་མེད་ཤེལ་གྱི་སྙིང་པོ། ཐིག་ལེ་དགུ་བསྐོར། གཡུང་དྲུང་ལུང་བཅུ། དྲང་དོན་མདོ་དགུ། ངེས་དོན་མདོ་དགུ། ཕུར་པ་ཤལ་འབལ་མའི་སྐོར། ཀུན་བཟང་རྒྱལ་འདུས་ཀྱི་སྐོར། དྲན་པ་ཕྱི་ནང་གསང་གསུམ། ཚེ་དབང་ཕྱི་ནང་གསང་གསུམ། བསྐལ་བཟང་ཕྱི་ནང་གསང་གསུམ། རིགས་ལྔ་མཁའ་འགྲོའི་སྒྲུབ་པ། གེ་ཁོད་ཀྱི་སྐོར། བསྟན་སྲུང་ཡུམ་སྲས་ལྔའི་རྐྱང་སྒྲུབ་དང་དྲིལ་སྒྲུབ། སྨན་རྩིས་ལ་སོགས་བྱུང་། རྒྱང་ལྷ་ཁང་གི་རྟ་འགྲིན་ཐུགས་ཀ་ནས་བོན་ལ་ཕུར་པ་དྲག་སྒྲུབ་སྐོར། སྒྲུབ་ཆུང་ཉེ་ལྔ་། དྲན་པའི་ལུང་བསྟན་ཆེ་འབྲིང་ཆུང་གསུམ། ཆོས་ལ་རྡོ་རྗེ་སེམས་དཔའི་མངོན་རྟོགས། ཕྱག་རྡོར་གྱི་སྒྲུབ་པ། བྲོ་ནད་གསོ་ཐབས། གུ་རུ་དྲག་སྒྲུབ་རྣམས་བྱུང་། རྒྱང་ཡོན་པོ་ལུང་ནས་ཐོག་སེར་མ་བུ་ལ་སོགས་དྲག་སྔགས་མང་དུ་བྱོན། ཟང་ཟང་ལྷ་བྲག་ནས་སྙན་རྒྱུད་ཆོག་དྲུག །ཡང་གསང་རྩོད་ཟློག །ཚེ་གཟུང་། དྲན་པ་རྫུས་སྐྱེས། ཚེ་དབང་ཞང་ཞུང་མ། ཡེ་དབང་ཆེན་མོ། །གཏེར་བདག་ལྷ་བཙན་མཆོད་ཐབས་རྣམས་བྱོན། མང་མཁར་ལྕགས་འཕྲང་ནས་ཀུན་རིགས་རྒྱས་བསྡུས་མདེའུ་ཐུང་དང་བཅས་པ། ཁྲོ་བོ་སྒྲོན་མ་ཞི་བ་དང་བཅས་པ། སྡེ་བརྒྱད་གཟུངས་རིང་ཆ་ལག་དང་བཅས་པ། རྒྱུད་ཏིང་མུར་གཡུ་རྩེ། དབལ་གསས་སྲུང་ཟློག་གཟིར་གསུམ། སྟག་ལ་སྤུ་གྲི་དམར་ནག་གི་སྐོར། དྲག་པོ་སྐོར་གསུམ་གྱི་སྦྱིན་སྲེག །སྟོང་རྒྱུང་སྒྲུབ་སྐོར། མི་བདུད་ཁྲག་མགོ་མདོས་དང་བཅས་པ། གཏེར་བདག་བདུད་བཙན་མཆེད་བདུན་གྱི་མཆོད་ཐབས་རྣམས་བྱོན། པྲ་དུམ་རྟ་མགྲིན་ལྟོ་བ་ནས་རྟ་མགྲིན་སྒྲུབ་སྐོར། རྒྱལ་པོ་དབྱུག་ཐེམ་ཆེ་ཆུང་། གསོ་སྤྱད་བདུད་རྩི་བུམ་པ་ཆེ་ཆུང་། པདྨས་མཛད་པའི་གཟའ་བཅོས། ཆུང་དཔྱད་རྣམས་བྱུང་བ་གུ་རུ་ཆོས་དབང་ལ་གནང་སྐད། ཡང་བུ་ལའི་གངས་ནས་གཡུ་དང་ཤེལ་སྒང་བོན་སྡེ་རྣམས་ཐོན་སྐད། ཏི་སེ་གངས་ནས་ཉེ་ལམ་སྡེ་བཞི། གཙུག་གཏོར་གདུགས་དཀར་དང་གདུགས་ནག་མོ། །གཤེན་རབ་ཆག་ཤིང་རྣམས་བྱོན་ནོ། །

གཞན་ཡང་ཚེ་དབང་གིས་སྙན་དུ་བརྒྱུད་པའི་རྟོག་འཇོམས་ཡེ་ཤེས་མེ་དཔུང་ལ་ཕྱི་ནང་གསང་བའི་སྒྲུབ་པ་གསུམ། ཞི་རྒྱས་དབང་དྲག་གི་སྒྲུབ་པ་བཞི། མན་ངག་ཞལ་ཤེས་ལ་སོགས་པ་མདོ་ན་བོན་སྡེ་བཅུ་གསུམ་ལ་དབང་བར་བཤད། བཞི་པ་སློབ་མའི་གྱེས་ཚུལ་ལ། བཀའ་བབ་ཀྱི་སློབ་མ་བཞི་ནི། སྨད་དུ་དར་བར་བྱེད་པ་འ་ཞ་བློ་གྲོས་རྒྱལ་མཚན་དང་བྲུ་འདུལ་བ་རྒྱལ་མཚན་གཉིས། སྟོད་དུ་དར་བར་བྱེད་པ་སྤ་མཁན་ཆེན་གཡུང་དྲུང་སེང་གེ་དང་སྤ་སྟོན་རྒྱལ་བ་ཤེས་རབ་གཉིས་ཏེ་བཞིའོ། །དེ་བཞི་ལ་གཏུག་པའི་སློབ་མ་ནི་ཤིན་ཏུ་མང་ངོ་། །མཚན་ལྡན་དྲུང་མུ་ཧ་ར་ལ་རིག་འཛིན་སྟོང་རྒྱུང་མཐུ་ཆེན་གྱིས་སྙན་དུ་བརྒྱུད་པའི་བོན་སྡེ་ལ། གསང་སྔགས་ཡིད་བཞིན་ནོར་བུ་ལ་རྒྱུད་དང་གཞུང་ཆ་ལག་མན་ངག་དང་བཅས་པ། བསྐལ་བཟང་པོད་གཉིས། ཆུ་སྦྱིན། མནའ་བཤགས། སྦྲུལ་མདོ། སྟོང་རྒྱུང་བརྔན་བསང་། སཙྪ་རིག་ལྔ། ཨ་བསྭེའི་སྐོར། སྐོང་བ་སོགས་དང་། གཞན་ཡང་གཙོ་མཆོག་ཐུགས་འབུམ་ལ་སོགས་འབུམ་སྡེ་ཆེན་པོ་ཉི་ཤུ་རྩ་གཅིག །འཁོར་བ་སྒྲོལ་མདོ། །རྒྱུ་འབྲས་མདོ་སོགས་མདོ་སྡེ་ཆེན་པོ་ཉི་ཤུ་རྩ་གཅིག །དཔོན་གསས་བླ་མའི་རྒྱུད་གཟུངས་སོགས་གཟུངས་སྡེ་ཆེན་པོ་ཉི་ཤུ་རྩ་གཅིག །བླ་མ་རིག་འཛིན་ཡི་དམ་མཁའ་འགྲོའི་སྒྲུབ་པ་ཆ་ལག་མན་ངག་དང་བཅས་པ། དྲང་དོན། ངེས་དོན་གྱི་བོན་སྡེ། ལྟ་སྒོམ་སྤྱོད་པའི་མན་ངག །རིག་འཛིན་མཁའ་འགྲོའི་ཞལ་གདམས། གབ་སྦས་གསང་བའི་ཡིག་ཆུང་། རྩ་རླུང་ཐིག་ལེའི་ཉམས་ལེན། འགྲེལ་དང་ཏི་ཀ་ལས་ཆོག་ལ་སོགས་ཤིན་ཏུ་རྒྱ་ཆེ་སྟེ། དེ་དག་དྲུང་མུས་རྩི་ར་འོད་ཟེར་རྒྱལ་མཚན་ལ་བརྒྱུད་དེ་དར་རོ། །ཡང་གྲུབ་ཐོབ་ཡོན་ཏན་གྲགས་རྒྱལ་དང་། གྲུབ་ཆེན་དབུ་རྒྱན་རྣམ་གཉིས་ལ་ཟབ་པ་དག་སྣང་གི་བོན་སྐོར་ལ། ཟབ་མོ་རྫོགས་ཆེན་གྱི་སྐོར་དང་། མཁའ་འགྲོ་གསང་ལམ་ཟབ་མོའི་བོན་སྡེ་མང་དུ་ཡོད་པར་བཤད་དོ། །

ཡང་རྣམ་རྒྱལ་རྒྱ་ནག་མ་དང་ཞང་ཞུང་མའི་ལོ་རྒྱུས་ལ་བཞིའི། དང་པོ་སྦས་ཚུལ་ནི་བསྟན་པ་འཕེལ་འགྲིབ་དུས་སུ། རྣམ་རྒྱལ་ཞང་ཞུང་མ་ནི་གྱིམ་ཚ་རྨ་ཆུང་གིས་རག་ཕྲོམ་ན་གཏེར་དུ་སྦས། རྒྱ་ནག་མ་ནི་རྒྱ་ནག་ལེགས་ཏང་རྨང་པོས་རྒྱའི་མཆོད་རྟེན་ཀ་རུ་སོགས་སུ་སྦས་སོ། །གཉིས་པ་གཏེར་དྲངས་ཚུལ་ནི། དྲན་པའི་ཞལ་ནས། ང་ཡི་མཆོག་གི་སྤྲུལ་པ་ནི། དབང་ལྡན་གཤེན་སྲས་བྱ་བ་འབྱུང་། སྤྱོད་པ་ཆགས་མེད་རྒྱན་ཤར་བ། གསང་གཏེར་བོན་གྱི་འགྲོ་བ་འདྲེན། ཞེས་ལུང་བསྟན་པའི་གཏེར་སྟོན་གོ་ལྡེ་འཕགས་པའམ་དབང་ལྡན་གཤེན་སྲས་ལྷ་རྗེའམ་གཉོས་ཉི་མ་ཤེས་རབ་ཀྱིས་གཏེར་གནས་གཉིས་ནས་གདན་དྲངས་ཏེ། རྐེ་བུ་ན་རོའི་གསང་ཕུག་ཏུ་དག་པ་ལྷའི་ཡི་གེ་བོད་ཡིག་ཏུ་བསྒྱུར་ནས་ཕབ་པའོ། །གཞན་ཡང་གཤང་ཁྲི་ལོ་གནམ་གྲགས་སོགས་མང་དུ་ཐོན་ནོ། །གསུམ་པ་བོན་གྱི་ཐེམ་བྱང་ནི། རྒྱའི་མཆོད་རྟེན་ཀ་རུ་ནས་ཐོན་པ་ལ་གཟུངས་སྡེ་ལེའུ་ལྔ་བཅུ་རྩ་ལྔ་པ། མདོ་ཐུང་དང་བཅས་པ་རྣམས་བྱུང་། ཁམས་ཡུལ་རྡོ་ཏི་གངས་དཀར་དང་རག་ཕྲོམ་ནས་རྣམ་རྒྱལ་རྩ་སྒྲུབ། བཀྲ་ཤིས་ཡོན་ཏན། ནད་ཡམས་བཟློག་པ། ཕྱག་གཡང་གི་སྒྲུབ་པ། གཟའ་འདུལ་གཙོ་མཆོག་རྣམ་འཇོམ། རྒྱུད་མི་འདྲ་བའི་སྐོར་བཅུ་བྱུང་ངོ་། །གཞན་ཡང་གཙང་གི་བྱང་ཕྱོགས་གཡུང་དྲུང་སེང་མཚོང་གི་བྲག་ནས། བླ་མེད་གོ་འཕང་སྒྲུབ་ཐབས་ཀྱི་མདོ་རྒྱུད། གཡུང་དྲུང་ཀློང་རྒྱས་ལེའུ་ཉི་ཤུ་རྩ་བརྒྱད་པ། ཀུན་རིགས། གཤེན་གྱི་དཀའ་ཐུབ་ལ་སོགས་ཐོན་ནོ། །སྙན་བརྒྱུད་ཀྱི་བཀའ་ལ་རྫོགས་ཆེན། དྲན་པ་གསེར་གདམས་སྐོར་སོགས་མང་དུ་ཡོད་དོ། །བཞི་པ་རྒྱུད་རིམ་ནི། གོ་བདེ་འཕགས་པས་ཁྱུང་པོ་ནང་ཆེན་གྲགས་པ་དང་། ཁོ་རང་གི་དབོན་པོ་དཔོན་དགེ་གཉིས་ལ་གནང་། དེ་གཉིས་ཀ་ལ་ཁྱུང་པོ་བསོད་རྒྱལ་པས་ཞུས་ཏེ་དར་རོ། །

གཞན་ཡང་པོམ་ར་མའི་ལོ་རྒྱུས་ལ་གསུམ་གྱི། དང་པོ་གཏེར་ཐོན་ཚུལ་ནི། རྨ་པོམ་རའི་གཡས་ཟུར་བཀའ་རྟགས་ཅན་གྱི་བྲག་ནས་སྤྲུལ་སྐུ་ཀྱུ་ར་གཏེར་སྟོན་གྱིས་ཐོན་པའོ། །གཉིས་པ་ཐེམ་བྱང་ལ་རགྴ་སྤྱི་འདུལ་གྱི་སྐོར་ལ་ཕྱི་རྒྱུད་འོད་ཟེར་དྲྭ་བ། ནང་རྒྱུད་སྒྱུ་འཕྲུལ་དྲྭ་བ། གསང་རྒྱུད་མེ་དཔུང་དྲྭ་བ། དེ་ལ་སྐུ་གསུང་ཐུགས་ཡོན་ཏན་ཕྲིན་ལས་ལྔའི་རྒྱུད་དུ་ཕྱེས་པ། ཞི་ཁྲོ་ཡོངས་རྫོགས་སྐུའི་རྒྱུད། རགྴ་དམར་པོ་གསུང་གི་རྒྱུད། བདུད་རྩི་འཁྱིལ་པ་ཐུགས་ཀྱི་རྒྱུད། མེ་རི་འཁྱིལ་པ་ཡོན་ཏན་རྒྱུད། མེ་དཔུང་འབར་བ་ཕྲིན་ལས་རྒྱུད་དང་ལྔ་བྱུང་ངོ་། །ཞི་རྒྱས་དབང་དྲག་བཞི་རེ་ཕྱེས་པའི་སྣང་སྲིད་ཞི་བྱེད་སྐུའི་རྒྱུད། སྲིད་པ་སྐྱེད་བྱེད་རྒྱས་པའི་རྒྱུད། ཁམས་གསུམ་ཟིལ་གནོན་དབང་གི་རྒྱུད། དུག་ལྔ་མངོན་སྒྲོལ་དྲག་པོའི་རྒྱུད་དང་བཞིའོ། །གཞན་ཡང་སྒྲུབ་གཞུང་ཆ་ལག་ཁ་ཚར་དང་བཅས་པ། ཆིག་སྒྲུབ་རྟ་དབུ་དམར་ཆུང་གི་སྐོར། སྟག་ལ་སྤྲུ་གྲི་དམར་ནག་གི་གཞུང་ཆ་ལག་སོགས་མང་དུ་བྱོན་ནོ། །གསུམ་པ་སློབ་རྒྱུད་ནི། སྤྲུལ་སྐུ་ཀྱུ་ར་ལ་བཀའ་བབས་ཀྱི་བུ་ཆེན་བཞི་ཡོད་དོ། །ཞི་ཁྲོ་ཡོངས་རྫོགས་ཀྱི་བཀའ་ཙོང་ཀའི་དགེ་བཤེས་ལ་བབ། ཐུགས་སྒྲུབ་ཀྱི་བཀའ་འདན་མ་རི་པ་ལ་བབ། གོ་ཆ་ཆེ་ཆུང་གི་བཀའ་རྐོ་སྟོན་གཡུང་དྲུང་ལ་བབ། སྒྲོལ་བྱེད་སྤུ་གྲི་སུམ་ཅུའི་བཀའ་ཁྲོམ་ཨ་དཔལ་ལ་བབ་ཅིང་དེ་དག་སོ་སོ་ནས་དར་རོ། །ཁྱད་པར་དུ་གཏེར་སྟོན་གྱི་དབོན་པོ་ཤེས་རབ་འོད་ཟེར་ལ་རྒྱ་རུ་ཁྲོ་བོ་རྒྱལ་མཚན་གྱིས་ཞུས་ཏེ་དར་རོ། །ཡང་བོན་ཞིག་གཡུང་དྲུང་གླིང་པའམ་རྡོ་རྗེ་གླིང་པའང་ཟེར་བ་དེ་ཉིད་ཀྱི་དགུང་ལོ་ཉེར་གསུམ་པར་བཻ་རོས་སྦས་པའི་སྤ་གྲོ་སྟག་ཚང་ནས་རྫོགས་ཆེན་གསེར་ཐུར། དྲན་པ་ཡབ་སྲས་ཀྱི་སྒྲུབ་པ་ཆ་ལག་བཅས། པོམ་རའི་སྐོར། ཉང་སྟོད་ཕྱུག་མོ་དཔལ་རི་ནས་ཚེ་དབང་བོད་ཡུལ་མ་ཞེས་པའི་གཞུང་ཆ་ལག་ཁྲིད་ཡིག་སྐོར། བྱང་གི་ཤ་བ་རི་ནས་བོན་སྐུ་ཀུན་བཟང་གི་ཁྲིད་ཡིག །སྲུང་མ་སྲིད་རྒྱལ་དྲེལ་དཀར་མ། ལོངས་སྐུ་རིགས་ལྔའི་ཁྲིད་ཡིག །སྲུང་མ་དྲེལ་དམར་མ། སྤྲུལ་སྐུ་གཤེན་རབ་ཀྱི་ཁྲིད་ཡིག །སྲུང་མ་དྲེལ་ནག་མ། བཻ་རོ་ཙ་ནཱའི་རྣམ་ཐར། མ་འོངས་ལུང་བསྟན། རེ་ཀྱང་ཤང་མཐའ་ནས་ལྷ་ཀླུའི་ནོར་བུ། ནེའུ་ཆུང་གི་རྣ་གཡུ་དཀར་ཆགས་དང་བཅས་པ། བཙན་སྒྲུབ་སྐོར། གཙང་འཕྲང་ལྷ་ཁང་གི་ཐེམ་འོག་ཏུ་བྷོ་དྷི་ས་ཏྭས་མནན་པའི་གཤེན་རབ་ཀྱི་སྐུ་གཟུགས་གཡུ་གར་ལྗང་ལས་གྲུབ་པ་ངོ་མཚར་ཆེ་བ་ཐོན་པ་ད་ལྟ་རྒྱལ་རིགས་བྲུའི་ཕྱག་ན་བཞུགས་སོ། །སློབ་བརྒྱུད་ལ་ཚེ་དབང་གི་སྐོར་རྣམས་གཏེར་སྟོན་གྱིས་མཐའ་བཞི་ཡེ་ཤེས་རང་ཤར་ལ་བརྒྱུད་དེ་ལུང་ཟིན་བུ་དགུ་སོགས་ནས་དར་རོ། །དྲན་པའི་སྐོར་ལ་སོགས་བྲུ་མཚུངས་མེད་བསོད་ནམས་བློ་གྲོས་ལ་བརྒྱུད། དེས་རྫ་བོ་གཡུང་དྲུང་རྒྱལ་མཚན་ལ་བརྒྱུད་དེ་དར་རོ། ཚེ་དབང་བོད་ཡུལ་མའི་ལུང་བསྟན་ལས། ཁྱེའུ་ཆུང་ཐུགས་ཀྱི་སྤྲུལ་པ་ལ། །བྲུ་ལ་བསོད་ནམས་མཚན་ཅན་འབྱུང་། །དེ་དང་གང་འབྲེལ་ཐར་པ་འཐོབ། །ཅེས་པའི་ལུང་ཟིན་གྱི་བྲུ་མཚུངས་མེད་བསོད་ནམས་བློ་གྲོས་ལ་མཛོད་ཀྱི་གཞལ་བྱ་བསྡུས་པ། གསང་སྔགས་ངག་དོན། སྤྱི་སྤུངས་སྡོམ་ཚིག་ནང་བསྐྱེད་ཀྱི་རྩ་འཁོར་གནས་ལུགས་སོགས་བཀའ་བརྟེན་དང་། དཔོན་གསས་བླ་མའི་སྒྲུབ་ཐབས། པོམ་ར་ཤེལ་ཁྲབ་ཀྱི་སྐོར་སོགས་དག་སྣང་གི་ལས་ཚོགས་དང་། རྣམ་སྲས་ཞལ་གཟིགས་ཀྱི་བསྟོད་བསྐུལ་སོགས་ཁྱད་པར་འཕགས་པའི་བོན་སྐོར་མང་དུ་ཡོད་དོ། །གཞན་ཡང་གང་སྟོན་ཀླུ་སྟོན་རྣམ་གཉིས་ཀྱིས་ཀྱང་ཡང་དབེན་ཡེར་པའི་བྲག་རྫོང་ནས་སྣང་བ་འོད་ལྡན་གྱི་རྒྱུད་དང་སྒྲུབ་སྐོར། གནམ་ཕྱིའི་བདུད་རྩི་བུམ་སྒྲུབ། ཞང་ཞུང་བོན་སྐོར་ལྷ་རྒོད་དྲག་གདར་ལ་སོགས་མང་དུ་ཐོན་པར་བཤད་དོ། །ཡང་ཁམས་ཀྱི་དྲང་སྲོང་སྒོམ་པ་རིན་ཆེན་གྱིས་རྨ་རྒྱལ་པོམ་རའི་གཡས་ཟུར་ནས་རྫོགས་ཆེན་ཉི་མའི་སྙིང་པོ། དབལ་ཕུར་ནག་པོ་བདུད་འདུལ་གྱི་སྐོར། ཁྲོ་བོ་དབང་ཆེན་རོལ་པ་སོགས་སྒྲུབ་ཆེན་མང་པོ་གཏེར་ལས་ཐོན་པར་བཤད་པ་སྣང་ངོ་། །ཡང་ཀོང་པོ་གཏེར་སྟོན་གུང་གྲགས་བྱ་བས་སྐུ་བླ་གངས་བྲག་ནས་དྲངས་པའི་མདོ་སྡེ་བསྐལ་པ་བཟང་པོ་པོད་གཉིས་དང་། བོན་སྤྱོད་ལ་སོགས་མང་དུ་ཐོན་ནོ། །ཡང་ཁྱུང་པོ་ལྷ་བཞེར། ཉང་དཔལ་མཐོང་། ཞང་ཞུང་ལྷ་སྒྲ་གསུམ་གྱིས་ཁོམ་མཐིང་ལྷ་ཁང་གི་དཀོར་མཛོད་དང་པོར་སྦས་པ། ཕྱིས་སུ་ལ་སྟོད་སྤ་བོན་ཁྱུང་ཐོག་དང་རྒྱུད་སྟོན་ར་ཛ་གཉིས་ཀྱིས་བཏོན་པ་ལ། སྣང་གཤེན་གྱི་རྒྱུད་གཡུང་དྲུང་གསལ་བྱེད། རྩ་བ་རིན་ཆེན་རྒྱ་མདུད། བོན་ཁོག་སྲིད་པ་རྣམ་གྲོལ། ལག་ལེན་རིན་ཆེན་སྒྲོན་མ་ལ་སོགས་རྒྱུའི་བོན་མང་པོའི་དངོས་གྲུབ་བརྙེས་ཏེ། དེའི་སྲས་ལྷ་འོད་དཀར་དང་། དེས་གཡོར་པོ་གཉེར་སྟོན་ལ་བརྒྱུད་དེ་དར་རོ། །ཡང་སྤྲུལ་སྐུ་བུ་ཀྱི་བུ་ནམ་གྱིས་བསམ་ཡས་ཅ་ཏི་དམར་པོ་ནས་གཏེར་ནས་ཐོན་པའི་ཤོག་སེར་གླང་འོད་ལ་ཐུང་གི་ཕྱག་ཏུ་བབས་ཏེ། བརྡ་ཡིག་བཀྲོལ་བ་ལས་ཨ་བསྭེ་བྲག་བཙན་སྒྲུབ་སྐོར་ཐན་སྲོག་དྲིལ་སྒྲུབ་ལ་སོགས་པ་བྱུང་བ་རྣམས། ཁྱུང་པོ་ནང་ཆེན་གྲགས་པ་ལ་བརྒྱུད། དེས་བསོད་རྒྱལ་པ་ལ་བརྒྱུད་དེ་དར་རོ། །ཡང་རྫོང་བྲག་བླ་མ་དབུ་རྣལ་བྱ་བས་གཙང་གི་རིན་ཆེན་བྲག་རྫོང་ནས། དམག་དཔོན་གསང་སྒྲུབ་ལ་སོགས་ཐོན་པར་བཤད་དོ། །ཡང་སྦས་ཀྱི་དང་ལ་འབྱམས་པ་དང་ཁྱུང་པོ་ཀླུ་མགོན་གཉིས་ཀྱིས་ལྷ་སའི་ཕུར་སྒོའི་ཤར་ཕྱོགས་ནས་དྲང་པའི་བོན་སྡེ་ལ། མགོན་ལྷ་དཀར་པོའི་སྒྲུབ་ཚོགས། དབལ་དང་མ་ཚོགས་ཀྱི་སྒྲུབ་པ། གསང་སྒྲུབ་ཆེ་ཆུང་རྒྱུད་སྡེ། གསང་བ་འཕྲུལ་གྱི་ལྡེ་མིག །དྲང་དོན་གྱི་རྒྱུད་སྡེ། མཐོ་ཐོག་སྤྱི་རྒྱུག་གི་བོན་སྡེ་འགའ་ཞིག་བྱོན་ནོ། །ཡང་གནམ་གཤེན་མཐོང་གྲགས་ཀྱི་སྤྲུལ་པ་གཏེར་སྟོན་ཁུ་འཛིན་འཇིང་ནག་གིས་ལྷོ་རི་ནག་པོ་ནས་ཐོན་པའི་བོན་སྡེ་ལ། བདུད་ཀྱི་གཞུང་སྒྲུབ། བཙན་སྒྲུབ་ཆེ་ཆུང་། ཀླུའི་མནན་གཏད་སྙིང་གཟེར། གསས་མཁར་དབང་གི་ཏི་ཀ། གསས་མཁར་རྒྱུད་མོ་ཆེ། ལྷ་བྲན་བོན་སྡེ་རྣམས་ཡོད་དོ། །ཡང་སྤྲུལ་སྐུ་ལ་བྱི་རྡརྨཱ་ལ་བྲག་བཙན་གྱིས་ལུང་བསྟན་ནས་ཨ་བསྭེའི་ཐུགས་སྒྲུབ་ལས་ཚོགས་དྲུག་པ་ལ་སོགས་མན་ངག་གི་སྐོར་མང་པོ་བྱོན་པ་རྣམས། ཨ་ཁོལ་དོ་སྐྱ་བསོད་ནམས་རྒྱལ་མཚན་ལ་བརྒྱུད་དེ་དར་རོ། །ཡང་མ་ཧོར་སྟག་གཟིག་གི་སྤྲུལ་པ་ལོ་པའི་རྔོན་པ་མ་ངོར་གྱིས་བྲག་དམར་རྩེ་གསུམ་ནས་ཐོན་པ་ལ། གཤེན་རབ་ལྷ་མཛོད་ཆེན་པོའི་རྒྱུད། འཁོར་ལོ་རྒྱུད་སྦྱང་གི་རྒྱུད་སྡེ། གཤིན་འདུར་ཕྲ་མོའི་རྒྱུད་སྡེ། འདུས་བྱས་བོན་གྱི་རྒྱུད་སྡེ་སྟེ། རྒྱུད་དང་སྒྲུབ་ཕྲན་མི་འདྲ་བ་དགུ་བྱུང་བར་བཤད་དོ། །ཡང་རྒྱ་རོང་སེ་གཉན་ཞིག་པོས་དམུ་རྡོ་གཡུང་དྲུང་སྤུངས་རྩེའི་གཡས་ཟུར་ནས་བསྭེ་སྒྲོམ་གསུམ་ཐོན་པའི་བོན་སྡེ་ལ། སྒྲོམ་བུ་གཅིག་ལས་འདུལ་བ་རྒྱུད་འབུམ་ལ་གླེགས་བམ་དྲུག །རྩ་འདུས་ཀྱི་འབུམ་ལ་སོགས་འབུམ་གྱི་སྡེ་དང་། བདུད་རྩི་བཅུད་འབེབས་ཐིག་ལེ། འབྱུང་བ་གཏིང་རྫོགས་ཁུ་བྱུག་མདོ། བདུད་རྩི་དཔྱད་མདོ། མཐའ་སེལ་མདོ། གཡུང་དྲུང་སྤྱི་ཕུད་ནམ་མཁའི་མདོ། ཞི་བྱེད་མདོ་སོགས་མདོ་ཡི་སྡེ་དང་། རྫོགས་ཆེན་མུ་མེད་བདལ་པའི་རྒྱུད། ཡང་གསང་བླ་མེད་ལྡེ་མིག་རྒྱུད། ཏནྟྲ་གསང་བ་སེམས་ཀྱི་རྒྱུད། ཐིག་ལེ་གྲུབ་པའི་མེ་ལོང་རྒྱུད། རིན་ཆེན་སྤྱི་སྤུངས་རྩ་བའི་རྒྱུད། གཏིང་ཟློག་གི་རྒྱུད། མ་མོའི་རྒྱུད། གེ་ཤན་སྒྲོལ་བྱེད་དབལ་མོའི་རྒྱུད། མྱུར་མགྱོགས་དྲག་པོ་ཐོག་འབེབས་རྒྱུད། འབྱུང་འཁྲུག་ཕྱག་ཆ་སུམ་ཅུའི་རྒྱུད། གསང་བ་དགུ་འདུས་པྲ་ཤན་རྒྱུད། བཟླས་ཆོག་རྒྱུད་ལ་སོགས་རྒྱུད་སུམ་ཅུ་བྱུང་། བསྭེ་སྒྲོམ་གཅིག་ལ་བརྡ་ཚོམ་སྐོར། གསས་མཁར་སུམ་བརྒྱའི་བྱུང་ཁུངས། གསང་འདུས་རྩ་འགྲེལ། གབ་པའི་སྐོར། སངས་རྒྱས་མདོ། སྣང་གསལ་མདོ། ཁམས་འགྲེལ་མན་ངག་བཅུ་དྲུག །སྦས་ཡིག །དུས་ཀྱི་རྩིས་བྱང་། ལུང་དང་མན་ངག་ཁ་བྱང་སོགས་བོན་སྡེ་ལྔ་གསུམ་བཅོ་ལྔ་བྱུང་། བསྭེ་སྒྲོམ་གཅིག་ལས་གྱིམ་བུའི་སྣང་རབས་གཏོ། སྲིད་རབས་འདུར། རྫུ་འཕྲུལ་སྐོར་གསུམ། འབྱུང་སེལ། ཡེ་ངམ་རྒྱུད་སྡེ། མུ་ཆོའི་ཁྲོམ་འདུར། ནད་སེལ་སྐོར། སྦྱང་རྒྱུད་བདུན་སྐོར། ཞི་བཅོས་དྲེགས་པ་དགུའི་སྐོར། གཉེན་ཆེན་སྡེ་དྲུག །ས་བདག་འཁྲུག་སྦྱོར། ཀོང་རྩེའི་གཏོ། རྣོ་མཐོང་། དྲག་སྔགས། རྒྱུད་དགུ། མི་མགོ་སྐད་འདོན་མེ་དཔུང་རྒྱུད། གར་གསས་རྒྱུད། རྫས་སྦྱོར། འཕྲུལ་ཚེའི་ཡ་སྟག་རྒྱུད་ལ་སོགས་བོན་སྡེ་ཉི་ཤུ་རྩ་གསུམ་བྱུང་བར་བཤད་དོ། །ཡང་གླིང་ཞིག་མུ་ལ་ཐོག་མེད་ལ་སྟོང་རྒྱུང་གིས་སྙན་དུ་བརྒྱུད་པའི་གསེར་འོད་ནོར་བུ་འོད་འབར་དང་། གཞན་ཡང་ཆར་འབེབས་ཀླུ་སྒྲུབ་ཀྱི་སྐོར། སྒྲ་བླ་རྒྱལ་མོའི་སྐོར་སོགས་ཡོད་དོ། །ཡང་གཏེར་སྟོན་གུ་རུ་བན་ཆུང་གི་ཟངས་འབྲུག་འཁྱིལ་པ་ནས་ཀུ་བཻ་རའི་སྒྲུབ་སྐོར། ཆར་འབེབ་ཡང་དག་མའི་སྐོར། རྒྱ་རོང་འབྲུག་རི་ཁྱུང་མགོ་ནས། ཡོངས་སུ་དག་པའི་བོན་སྐོར། གསས་མཁར་མེ་རི་འཁྱིལ་པ་དང་། ཁམས་ཀྱི་གཉན་ཚུངས་ནས། མདོ་དུང་ལོ་ལྗོན་པ། གཡུ་ལོ་ལྗོན་པ། གསེར་ལོ་ལྗོན་པ། ཟངས་ལོ་ལྗོན་པ་སྟེ་མདོ་བཞི་རྨ་པོམ་ར་ནས་རབ་གནས་སྤུར་ཆོག་ལ་སོགས་རྙེད་དོ། །ཡང་གཏེར་སྟོན་ལྷུན་གྲུབ་ཐོག་མེད་ཀྱིས། རྡོ་ཐི་གངས་དཀར་ལ་དྲན་པ་སོགས་གྲུབ་པའི་གཤེན་དགུས་སྦས་པའི་སྐྱེ་སྒོ་གཅོད་པའི་མདོ་ལ་སོགས་ཟབ་པའི་བོན་སྡེ་འགའ་ཞིག་དངོས་གྲུབ་ཏུ་རྙེད་དོ། །ཡང་རྒྱ་རོང་དམུ་རྡོའི་ནུབ་ཕྱོགས་ཀྱི་རྫ་བོ་རིག་པ་རང་ཤར་ལ་ཚེ་དབང་རིག་འཛིན་གྱིས་སྙན་དུ་བརྒྱུད་པའི་བོན་སྡེ་ལ་རྫོགས་ཆེན་ལྟ་བ་ཐོག་འབེབས་ཀྱི་ཀླད་གཞུང་མཇུག་ལ་ས་གཅོད་བཅོ་ལྔ་འགྲེལ་པ་དང་བཅས་པ་དང་། གཞན་ཡང་གསང་འདུས་ཁྱུང་སྤྲུལ་སད་སྲུང་གི་སྐོར། གསང་སྔགས་ཕྱི་ནང་གསང་གསུམ། དྲང་མཁན་ལ་སོགས་མང་དུ་ཡོད་དོ། །

སྦར་ཞབས་བྲག་ནས་གཏེར་ཐོན་ཚུལ་ལ། དང་པོ་སྦས་ཚུལ་ནི་བོན་དར་ནུབ་ཀྱི་དུས་སུ་ལེགས་ཏང་རྨང་པོས་བོན་སྡེ་དུ་མ་མདོ་སྨད་སྦར་ཞབས་བྲག་དཀར་གྱི་ཕྲག་པ་གཡས་གོང་བྲག་སེང་གེའི་ཁ་གདངས་པ་འདྲ་བའི་གོང་དུ་གཏད་རྒྱ་ཁ་བྱང་སྨོན་ལམ་དང་བཅས་སྦས་སོ། །གཉིས་པ་གཏེར་སྟོན་ནི། སྲིད་པ་རྒྱུད་ཀྱི་ཁ་བྱང་ལས། ཟླ་བ་རྒྱལ་མཚན་གྱི་རྣམ་འཕྲུལ་དབྲ་རིགས་གྱེར་ཐོགས་མེད་བྱ་བས། སྦར་ཞབས་བྲག་དཀར་གྱི་གཏེར་སྒོ་ཕྱེ། ཞེས་པ་དེ་ཉིད་དོ། །གསུམ་པ་གཏེར་ཐོན་ཚུལ་ལ། རྩ་བ་དང་། ཡན་ལག་གཉིས་ཀྱི། དང་པོ་སྦར་ཞབས་བྲག་གི་གཏེར་ཐོན་ཚུལ་ནི། དགུང་ལོ་ཉི་ཤུ་རྩ་གཉིས་བཞེས་ཚེ་རིག་འཛིན་གྱི་ལུང་བསྟན་བྱུང་སྟེ། ཉམས་སྣང་དུ་རྣལ་འབྱོར་པ་མང་དུ་བྱུང་བའི་ནང་ནས་ཨ་ཙ་རའི་ཆ་བྱད་ཅན་ཞིག་ན་རེ། ངེད་རྣམས་ནི་རྒྱ་གར་དང་ཞང་ཞུང་ཡུལ་ནས་འོང་། སྨད་དུ་སྦར་ཞབས་བྲག་དཀར་དུ་བོན་གྱི་གསང་གཏེར་ཡོད་པ་ཐོན་ཅིག་ཟེར། དེར་ཕྱིན་ནས་བཞུགས་པས་གཏེར་སྲུང་གི་ཆོ་འཕྲུལ་སྣ་ཚོགས་བྱུང་སྐད། དེ་ནས་སྲིད་པ་རྒྱལ་མོས་ཞལ་བསྟན་ཏེ་བྲག་དཀར་གྱི་གོང་ལ་བཙས་ཀྱི་དཀྱིལ་དུ་རྡོ་རིང་ལ་གཏེར་གྱི་ཁ་བྱང་བྲིས་ནས་ཡོད་གསུངས་པ་བཞིན་བཙལ་བས། རྡོ་རིང་གི་ངོས་སུ་འདི་ནས་འོག་ཏུ་ཁྲུ་གང་ན་གཏེར་ཡོད། འདི་དྲང་བའི་མིས་གཏེར་སྲུང་ལ་ལུག་ནག་སྤྱི་དཀར་ཞིག་ཕུལ་ལ་གཏེར་ཁུང་དུ་རིན་པོ་ཆེ་སྣ་ལྔའི་བུམ་གཏེར་ཞོག །ཟླ་བ་དགུའི་བར་དུ་གསང་རྒྱ་སྦས་རྒྱ་ཨུ་ཡ་ཨགྠྃ་ཟེར་བ་རྙེད་དོ། །དེ་ནས་བརྐོས་པས་ཤོག་སེར་རྣམས་བྱུང་སྟེ་བོད་ཡིག་ཏུ་ཕབ་པའི་ཐེམ་བྱང་ནི། ཤེས་རབ་རྫོགས་པ་གསང་བའི་འབུམ། འཁོར་བ་དོང་སྤྲུག་གི་མདོ། ཡིད་བཞིན་ནོར་བུ་གསེར་འོད་ཀྱི་གཟུངས། རྫོགས་ཆེན་མངོན་རྟོགས་ལྟ་བའི་རྒྱལ་པོ། སྲིད་པ་རྒྱུད་ཀྱི་བསྒྲགས་བྱང་ཆེན་མོ། །རིག་འཛིན་བརྒྱད་ཅུའི་མཚན་ཕྱག །ཞི་ཁྲོ་བཅུད་དྲིལ། གསང་སྔགས་སྐོར་ཚོམ། དབལ་ཁྱུང་དམར་པོའི་སྒྲུབ་སྐོར། ལྷ་རྒོད་སྐུ་རྫོགས་ཀྱི་སྒྲུབ་པ། གསང་སྔགས་གཟེར་བུ་བཅུ་པ། ཕུར་པའི་སྲུང་ཟློག་སྟོང་ཐུན་དང་བཅས་པ། སྲིད་པ་རྒྱལ་མོ་ལས་ཀྱི་ཏནྟྲ། དྲན་པ་ཐུགས་སྒྲུབ། ཚེ་དབང་གསང་སྒྲུབ། བསྐལ་བཟང་སོགས་མཁའ་འགྲོ་རིགས་ལྔའི་སྒྲུབ་པ། ཐུགས་རྗེ་ཀུན་སྒྲོལ་སྐོར། སྤུ་གྲི་ནག་པོའི་བསད་པ། དམོད་མོ་བསད་པ་དགུ་སྒྲིལ། སྒྲ་བླ་མ་དང་ཡུམ་སྲས་ཀྱི་སྐོར། དབལ་བོན་རམ་པོའི་དྲི་ཁམས་གཉེན་པོ། མི་བདུད་སུམ་སྒྲིལ་བསད་པའི་ཏནྟྲ། མཁའ་འགྲོའི་སྲོག་ཡིག །བསད་པའི་མདེའུ་ཐུང་། ཡུམ་གཅོད། ཡེ་སྙིང་ཆར་འབེབ། བདུད་རྩི་ར་ས་ཡ་ནའི་རྒྱུད། ཕན་བྱེད་ཉེར་གཅིག །གནོད་བྱེད་ཉེར་གཅིག །ཨ་མ་དྲེད་དེ་ཁྱུང་ནག་གི་སྒྲུབ་པ། ཡས་སྟག་རྩི་ཤིང་རང་འགྲོས། མར་བོན་བཅོ་བརྒྱད། གྱེར་བོན་སྐོར། ལྷ་སྲིན་གཏད་པ་རྫོང་འདེབས་བཅས་ཀླུ་གཉེན་ས་བདག་གཏད་སྤྲུག་སྐོར། ཀླུ་བདུད་སྙིང་གཟེར་སོགས་བྱུང་ངོ་། །གཏེར་ཁུང་ནས་འཇལ་པའི་མདའ་དོའི་ས་ན་ཕུག་པ་གཉིས་ཀྱི་བར་དུ་མཚོ་ནག་ཟངས་ཁ་ཙམ་གྱི་དཀྱིལ་ན་སྦྲུལ་ནག་པོ་མདུང་ཙམ་ཞིག་འདུག །མཚོའི་འགྲམ་དུ་ཡས་སྟག་རང་འགྲོས་ཀྱི་སྐོར་རྣམས་འདུག་སྟེ་མ་དྲངས་སོ། །ཕུག་པའི་ནང་ན་རིན་པོ་ཆེའི་ཞལ་བུ་སྣ་ཚོགས་འདུག་པས་འགྲོ་བསམ་ཀྱང་། སྦྲུལ་དེའི་འཇིགས་ཚུལ་བསྟན་པས་འགྲོ་མ་ནུས། ཕུག་པ་ཕྱི་མ་ན་གཤེན་རབ་ཀྱི་རིང་སྲེལ་ཆ་ལྔ། བྲམ་ཟེ་སྐྱེ་བདུན་གྱི་ཐོད་པ་དང་བཅས་པ་གདན་དྲངས་སོ། །

གཉིས་པ་ཡན་ལག་གི་གཏེར་ལ་གསུམ་གྱི། དང་པོ་སྦས་ཚུལ་ནི། ལོ་ཆེན་བཻ་རོ་ཙ་ནས་རྟ་གཉན་ཕ་བོང་བོན་མཛོད་དུ་སྦས་ཏེ་སྨོན་ལམ་གྱིས་རྒྱས་བཏབ་བོ། གཉིས་པ་གཏེར་དྲངས་ཚུལ་ནི། ཉིན་གཅིག་ཉམས་སྣང་ལ་རྣལ་འབྱོར་པ་ཁ་ཊཾ་བསྣམས་པ་ཞིག་གིས་བསྐལ་པ་བཟང་མོའི་བསྙེན་པ་ལ་འབད་ན་དངོས་གྲུབ་འབྱུང་གིས་ཞེས་ཟེར་བ་བྱུང་། དེའི་ཕྱི་ལོར་ཁྱེའུ་དར་དཀར་གྱོན་པ་ཞིག་བྱུང་ནས། ཁྱོད་ལ་ལས་འཕྲོ་ཡོད་པས་ལྟ་གཉན་ཕ་ཝང་བོན་མོའི་གཏེར་རྣམས། ལྕགས་ཕོ་ཁྱི་ལ་དྲོངས་ལ། ལྕགས་མོ་ཕག་ལ་སྒྲོགས་ཤིག་ཟེར་བ་བྱུང་། སྟོན་ཟླ་ར་བའི་ཚེས་བཅུ་གཉིས་ཀྱི་ཐོ་རངས་སུ། མི་དམར་དར་དམར་གྱི་ན་བཟའ་ཅན་བསྭེ་རྨོག་གྱོན་པ། ལག་ན་སྦྲུལ་ཞགས་བཟུང་ཞིང་རྟ་དམར་ཞོན་པ་ཞིག་གིས། ང་ནི་བཙན་རྒོད་དམར་པོ་ཡིན། ངའི་རྗེས་སུ་ཤོག་དང་ཕ་བོང་བོན་མོ་ལ་དངོས་གྲུབ་ཡོད་པ་སྦྱིན་ཟེར་ནས་རླུང་ཚུབ་ཅིག་ཏུ་བརྫུས་ཏེ་སོང་། ནངས་པར་དེར་ཕྱིན་པས་སྲོད་ཐུན་ལ་སྲིད་པ་རྒྱལ་མོས་འདི་ནས་མར་མཐོ་བདུན་འཇལ་བའི་ས་ན་ཁ་བྱང་ཡོད་ཅེས་ལུང་བསྟན་པ་བཞིན་བཙལ་བས་ཁ་བྱང་བྱུང་སྟེ་འདི་ནས་མར་འདོམ་གསུམ་གཅལ་བའི་སར་བྲག་ལ་སྒོ་རང་དོད་ཀྱི་ནང་དུ་རྒྱུད་སྡེ་སུམ་ཅུ་རྩ་བཞི་དང་། དེ་བཞིན་གཤེགས་པའི་རིང་སྲེལ་དང་གསེར་སྐུ་གསེར་འབུམ་ཡོད་ཅེས་པ་བྱུང་། དེར་བྲག་ལ་སྒོ་རང་དོད་ལ་རྡོའི་ཁ་ལེབ་སྤྲད་པ་ཞིག་འདུག་པ་ཁ་ཕྱེས་ནས་སངས་རྒྱས་གསེར་སྐུ་གསེར་འབུམ་ཤོག་དྲིལ་མང་པོ་ཡོད་པ་རྣམས་དངོས་གྲུབ་ཏུ་བླངས་སོ། །གསུམ་པ་ཐེམ་བྱང་ནི། སྲིད་པ་རྒྱུད་ཀྱི་ཁ་བྱང་ཆེན་མོ། །རིག་འཛིན་ཕོ་བྱང་། མཁའ་འགྲོ་མོ་བྱང་། བཻ་རོའི་རྫོགས་ཆེན་ཡང་ཏིག་བསྡུས་པ། བཞི་བརྒྱ་རྩ་བཞི་ནད་ཀྱི་གཉེན་པོ་བདུད་རྩི་ཧ་ས་རའི་འགྲེལ་པ། མུ་བདུད་ཁམ་པའི་སྲོག་སྒྲུབ། བཙན་བདུད་ཧེ་རུ་ཁའི་དྲག་སྒྲུབ། བཙན་རྒོད་དམར་པོའི་ཏནྟྲ། གཞན་ཡང་ཚེ་སྒྲུབ་ཉི་ཤུ་རྩ་གཅིག །སྲུང་བ་ཉེར་གཅིག །ཟློག་པ་ཉེར་གཅིག །བསད་པ་ཉེར་གཅིག །རྫས་སྦྱོར་ཉེར་གཅིག །རྟེན་འབྲེལ་སྦྱོར་བ་ཉེར་གཅིག །ནོར་སྒྲུབ་ཉེར་གཅིག །དབང་སྡུད་ཉེར་གཅིག །དགྲ་གྲུབ་ཉེར་གཅིག ། མནན་པ་ཉེར་གཅིག་རྣམས་བྱུང་ངོ་། །སྙན་རྒྱུད་ལ་བསྐལ་བཟང་པོད་གཉིས། ཚེ་དབང་བྱ་རི་མ། ཆར་འབེབས་སྐོར། པོམ་རའི་སྐོར་རྣམས་ཡོད་དོ། །བཞི་པ་སློབ་མའི་གྱེས་ཚུལ་ནི། དུང་དཀར་ཐོགས་པ་བདུན་ལ་སོགས་མང་དུ་བྱུང་ཞིང་། ཁྱད་པར་དུ་བཀའ་བབ་ཆེན་པོ་བཞིས་ཀུན་ཏུ་སྤེལ་ཏེ་ཆེས་ཆེར་དར་རོ། །

ཡང་སྤྲུལ་སྐུ་བློ་ལྡན་སྙིང་པོ་ལ་སྟང་ཆེན་དམུ་ཚ་གྱེར་མེད་སོགས་རིག་འཛིན་མཁའ་འགྲོས་སྙན་དུ་བརྒྱུད་པའི་བོན་སྐོར་ལ་བཞིའི། དང་པོ་ཕྱི་མདོ་ལ་དྲི་མེད་གཟི་བརྗིད་བསྟན་པའི་མདོ་ལ་གླེགས་བམ་བཅུ་གཉིས། དྲི་མེད་རྩ་བའི་མདོ་དང་བཅུ་གསུམ་སངས་རྒྱས་ཁྲི་དང་བདུན་སྟོང་གི་མཚན་བརྗོད་མདོ། ལྷུན་པོ་བརྩེགས་པ་རྒྱུད་ཀྱི་མདོ། བཀྲ་ཤིས་དཔལ་འབར་ཁབ་ཀྱི་མདོ་དང་བཞི། གཉིས་པ་ནང་སྔགས་ལ་རོལ་པ་གཟུངས་སྔགས། ཕུར་པ་རིགས་སྔགས། བརྩོད་བཟློག་དྲག་སྔགས། ཞི་ཁྲོ་རབ་འབྱམས་ཡང་གསང་གི་སྔགས་དང་བཞི། གསུམ་པ་གསང་བ་ལ་རིག་པ་ཁུ་བྱུག་ཡབ་ཀྱི་རྒྱུད། རིག་འཛིན་འདུས་པ་ཐབས་ཀྱི་རྒྱུད། མཁའ་འགྲོ་ཡང་སྙིང་ཤེས་རབ་ཀྱི་རྒྱུད་གསུམ། བཞི་པ་ཡང་གསང་བླ་མེད་ལ་ནམ་མཁའ་སྤྱི་གཅོད་ལྟ་བའི་རྒྱུད་ལ་སོགས་པ་མང་དུ་ཡོད་དོ། །སྤྲུལ་སྐུ་བློ་ལྡན་ནས། བྷེ་ཚ་གྲགས་པ་རྒྱལ་མཚན་སོགས་ལ་བརྒྱུད་ནས་དར་རོ། །

ཡང་གསང་མཆོག་མཐར་ཐུག་གིས་བྱིན་གྱིས་བརླབས་པས་དགོངས་གཏེར་ནམ་མཁའི་མཛོད་ལ་མངའ་བསྙེམས་ཤིང་། དཀྱིལ་འཁོར་སྟོང་དང་དྲུག་བརྒྱ་ལ་ངེས་པའི་སྣང་བ་རྒྱས་པའི་དམུ་རྒྱལ་སྤྲུལ་སྐུ་ཉི་མ་རྒྱལ་མཚན་གྱི་དགོངས་གཏེར་དཀྱིལ་འཁོར་བཅུ་དྲུག་ལ་སོགས་གླེགས་བམ་བཅུ་གཉིས་ཡོད་དོ། །ཡང་སྤྲུལ་སྐུ་ཁྲོ་གཉེན་གྱི་སྙན་རྒྱུད་བསྐལ་བཟང་མདོ་པོད་གཉིས། གསང་གཅོད་ཡིད་བཞིན་ནོར་བུའི་སྐོར་སོགས་མང་དུ་ཡོད་དོ། །གཞན་ཡང་གཏེར་སྟོན་འཚོ་སྤྲུལ་བྱ་བས་ལྕིའི་ར་ས་རྫོང་མགོ་ནས་དྲན་པ་ཡབ་སྲས་ཀྱི་དབང་བུམ་དངུལ་བུམ་ཆ་གཅིག །བོན་སྡེ་ལ་ཀུན་བཟང་ཐུགས་སྒྲུབ་རིན་ཆེན་སྒྲོན་མ། གེ་ཁོད་མེ་རི་གྱད་ཕུར་གྱི་གཞུང་མཆོད་སྐོར་དང་བཅས་པ་བྱུང་བ་ལ། ཀུན་བཟང་སྒྲུབ་སྐོར་རྣམས་དར་ཞིང་། གེ་ཁོད་སྐོར་རྣམས་བུ་དཔེ་ལ་མ་ཕབ་ཅིང་། ཤོག་སེར་དངོས་དང་དངུལ་བུམ་གཅིག་དིང་སང་དཔོན་རྒྱུད་ཀྱི་ཕྱག་ན་ཡོད་ལ། དངུལ་བུམ་གཅིག་དབང་ལྡན་ཞུ་ཚང་གི་ཕྱག་ན་ཡོད་དོ། །ཡང་ཨུ་གོ་གཡུང་དྲུང་འབུམ་བྱ་བས་ཁ་ཤུ་ར་འདྲ་ནས་ཁྲོ་བོ་དབང་དྲག །གསང་གཅོད། གསང་བ་འབུམ་ཆེན་སོགས་ཐོན་ནོ། །ཡང་ཕོ་ཆེ་ནམ་མཁའ་འོད་ཟེར་དང་། གར་ཚ་བསོད་ནམས་རྒྱལ་མཚན་གཉིས་ཀྱིས་འཛིང་གི་ཕ་བོང་གྲུ་བཞི་ནས། ཁྲོ་ཀློང་རྣམ་གསུམ། པོམ་རའི་སྒྲུབ་སྐོར་དང་། གཤེན་རབ་ལྗགས་མཆིལ་ལས་གྲུབ་པའི་ཤ་རཱི་རམ་ཆ་གཉིས། ཁ་བྱང་ཤོག་སེར་རྣམས་དྲངས་ཏེ་ཤ་རཱི་རམ་དང་ཤོག་སེར་ནི་དིང་སང་དབོན་རྒྱུད་ཀྱི་ཕྱག་ན་བཞུགས་སོ། །

ཡང་སྲིད་རྒྱུད་ལས། ཚེ་དབང་རིག་འཛིན་རྣམ་འཕྲུལ་ནི། །མཐའ་བཞི་མི་ནུབ་གཡུང་དྲུང་རྒྱལ་པོ་འབྱུང་། །ཞེས་པའི་ལུང་གིས་ཟིན་པའི་དམ་པ་གང་དེས་བྲག་དམར་ཀེ་རུ་ནས་བྱ་ར་མ་དགུ་ལ་སོགས་བོན་སྡེ་མི་འདྲ་བ་བཅོ་བརྒྱད་ཐོན་ནོ། །ཡང་སྲིད་རྒྱུད་ལས། །གྱེར་མི་ཉི་འོད་ཀྱི་བྱིན་གྱིས་བརླབས་པའི་བུ། །ངུ་ཟ་ཉི་མའི་མཚན་ཅན་འབྱུང་། །ཞེས་པ་དེ་ཉིད་ཀྱིས་བྲག་དཀར་ཡང་དབོན་ནས་བསྐལ་པ་བཟང་པོའི་མདོ་སྡེ་དང་། ལྡེ་མིག་སྐོར་ཚོམ་གསུམ་གསུམ་སྟེ་དྲུག་ཐོན་པར་བཤད་དོ། །ཡང་སྲིད་རྒྱུད་ལས། དྲན་པའི་ཞལ་ནས་ཁོ་བའི་བྱིན་གྱིས་བརླབས་པའི་བུ། །ཨ་ཐང་ཡོན་རིན་བྱ་བས། །འཛིང་ཁ་རག་ལྡོང་ཕྲོམ་གྱི་དངོས་གྲུབ་ལེན། །ཞེས་པས། ཞང་ཞུང་སྒྲ་བླ་མའི་སྒྲུབ་སྐོར་གསུམ་ཐོན་ནོ། །ཡང་རོང་བོན་གཡུང་དྲུང་འོད་ཟེར་ལ་འོད་ཀྱི་ཡི་གེར་བབས་པའི་སྟག་ལ་སྤུ་གྲི་དཀར་དམར་ནག་གསུམ་དབལ་ཆེན་གསང་བ་ཐུགས་རྒྱུད་ཀྱི་སྐོར་དང་། བཙན་བདུད་ཀེང་གསུམ་གྱི་སྐོར་རྣམས་ཡོད་དོ། །ཡང་སྟག་ཟ་རིན་ཆེན་མཚོ་མོའི་སྙན་བརྒྱུད་མ་རྒྱུད་ཀྱི་རྒྱུད་གསུམ། བླ་མ་ཡི་དམ་མཁའ་འགྲོའི་སྐོར། མ་རྒྱུད་ལས་ཚོགས་གཏེར་ཕྲེང་། ཚེ་དབང་སྐོར། བཀའ་སྲུང་ཡུམ་སྲས་སྡེ་ལྔ། འཕོ་བའི་མན་ངག །དུག་བསལ་ལ་སོགས་ཡོད་དོ། །ཡང་དབུ་ཟ་རིན་ཆེན་གསལ་ལ་སྙན་དུ་བརྒྱུད་པའི་གཅོད་ཀྱི་གདམས་པ་སོགས་མང་དུ་ཡོད་དོ། །ཡང་གུ་རུ་ཡོན་ཏན་སེང་གེས་རྒྱ་རོང་གབ་ཏོག་བྲག་རི་ནས་དྲངས་པའི་ཆར་འབེབ་གཡུ་མཚོ་མེར་བའི་སྐོར། ཙོ་མིན་ཆར་འབེབ་དངུལ་གཡུ་མའི་སྐོར་མ་འོངས་ལུང་བསྟན་སྡེ་དྲུག །གཏེར་སྲུང་སྲིད་རྒྱལ་སྐོར་རྣམས་ཡོད་དོ། །གླིང་གཤེན་བསོད་ནམས་བློ་གྲོས་ལ་སྙན་དུ་བརྒྱུད་པའི་མ་གསུམ་གཅོད་དང་སྒྲུབ་ཕྲན་འགའ་ཞིག་ཡོད་དོ། །ཁྱུང་པོ་བཀྲ་ཤིས་རྒྱལ་མཚན་གྱིས་ཚ་རོང་ཁ་བ་དཀར་པོ་ནས་དྲངས་པའི་དྲན་པ་ཨ་དཀར་དགོངས་འདུས་སོགས་བཻ་རོའི་བཀའ་འགའ་ཡོད་དོ། །གཡུང་དྲུང་ཚེ་དབང་རྒྱལ་པོས་ཚེ་སྤུངས་གསང་བའི་གནས་ནས་དྲངས་པའི་རྫོགས་ཆེན་གསེར་གྱི་ཡང་ཞུན་གྱི་སྐོར་དང་སྲིད་རྒྱལ་གྱི་སྐོར་ལ་སོགས་ཡོད་དོ། །ཡང་ཤེལ་ཞིག་གཡུང་དྲུང་རྒྱལ་པོ་ལ་སྙན་དུ་བརྒྱུད་པའི་བོན་སྡེ་ལ་ཞི་ཁྲོ་དགོངས་འདུས། སྨྲ་སེང་གི་སྐོར། ཁྲོ་བོ་ཛྭ་དམར་འཁྱིལ་པ། ཡབ་སྲས་དྲིལ་སྒྲུབ། རྐྱང་སྒྲུབ། དྲན་པ་གསང་སྒྲུབ། ཚེ་དབང་ཡང་ཞུན་སྐོར། དྲག་གཅོད་གནམ་ལྕགས་ཐོག་མདའ། ཚེ་དབང་ཐུགས་སྒྲུབ། རོལ་པ་བམ་ཆེན་རྒྱུད་གཞུང་སྐོར། རྫོགས་ཆེན་གསེར་ཞུན། བླ་མ་ཞི་དྲག་གི་སྒྲུབ་སྐོར། གེ་ཁོད་གསང་ཐིས། ཉམས་ཡིག་ཆེ་ཆུང་། སྔགས་འབུམ། ཨ་དཀར་དགོངས་འདུས་སོགས་མང་དུ་ཡོད་དོ། །

ཡང་སྤྲུལ་སྐུ་སངས་རྒྱས་གླིང་པ་ལ་བཀའ་གཏེར་གཉིས་ལས། དང་པོ་སྙན་བརྒྱུད་བཀའ་མའི་སྐོར་ལ། གནས་རྟེན་བཅུ་དྲུག་གི་ཆོ་ག །གསང་མཆོག་རོལ་པ། དྲན་པ་བདུད་དཔུང་འདུལ། ཚེ་དབང་གཡུང་དྲུང་གུར་ཁང་། ཐུགས་རྗེ་ཀུན་གྲོལ། སྟག་ལའི་སྐོར། རྫོང་འཕྲང་ལེའུ་གསུམ་པ་རྣམས་ཡོད། གཉིས་པ་གཏེར་ལ། ཚེ་སྒྲུབ་རྡོ་རྗེ་གོ་ཁྲབ། བླ་མ་དགོངས་འདུས། བཀའ་ཐང་ཀུན་སྣང་གསལ་སྒྲོན་གླེགས་བམ་བཞི། ཆེ་མཆོག་དྲན་པ་དྲག་པོ། ཚེ་དབང་གའུ་དམར་ནག དོན་ཞགས་སྐོར། འོད་དཔག་མེད་ལ་སོགས་མང་ངོ་། །རྫས་གཏེར་ལ་མཐིང་སྐུ་པདྨ་འོད་འབར། བྲམ་ཟེའི་ཐོད་པ། མཁའ་འགྲོ་ཀུན་སྒྲོལ་སྐུ་ཚབ། ཚེ་དབང་ཕྱག་སིལ། བཻ་རོའི་ཕྱག་ཚྭ་སོགས་གཏེར་ནས་ཐོན་ནོ། །རིག་འཛིན་ཀུན་གྲོལ་གྲགས་པ་ལ་གཏེར་ནི། མ་མོ་རྦོད་གཏོང་སྣང་སྲིད་ཟིལ་གནོན་གྱི་སྒྲུབ་སྐོར་དང་། རྩ་རླུང་མཁའ་འགྲོ་གསང་མཛོད་ལ་སོགས་པ་དང་། དགོངས་གཏེར་གྱི་ཕྱོགས་སུ་གཏོགས་པ་ཞི་ཁྲོ་དགོངས་འདུས། མཁའ་འགྲོ་དགོངས་འདུས། བླ་མ་དགོངས་འདུས། དམར་ཁྲིད་དགོངས་འདུས་སོགས་དང་། གཞན་ཡང་དག་སྣང་གི་སྐོར་དང་ཁྲིད་ལ་སོགས་ཤིན་ཏུ་མང་ངོ་། །

སྐབས་འདིར་གཞན་སྡེ་ཁ་ཅིག་གིས། བློ་ལྡན་སྙིང་པོ། མི་ཤིགས་རྡོ་རྗེ། སངས་རྒྱས་གླིང་པ། ཀུན་གྲོལ་གྲགས་པ་རྣམ་བཞི་ལ་ཕྱིས་བྱོན་སྤྲུལ་སྐུ། རྣམ་བཞིའི་ལུགས་ཞེས་གཏེར་གསར་གྱི་གྲངས་སུ་བརྩི་སྟེ། འདི་རྣམས་ཨོ་རྒྱན་ཆེན་པོ་དང་རྗེ་འབངས་རྣམས་ཀྱིས་སེམས་ཅན་འདུལ་ཐབས་བསམ་གྱིས་མི་ཁྱབ་པའི་རྣམ་རོལ་ཆོས་ལ་བོན་མིང་བཏགས་པས། ལྟ་སྤྱོད་བཀའ་རྟགས་ཀྱི་ཕྱག་རྒྱ་བཞི་པོ་དང་མི་འགལ་བར་ཐར་ལམ་ཡོད་ངེས་ཅན་དུ་སྣང་། ཞེས་བཤད་པ་ནི་མ་བརྟགས་པའི་ཚིག་ཏུ་འདུག་པས་ན་མི་འཐད་དོ། །དེའང་བོན་དང་བོན་ཉིད་ཀྱི་ངོ་བོ་སྟོང་པ་ཉིད་སྤྲོས་པའི་མཐའ་ཐམས་ཅད་དང་བྲལ་བར་གནས་ཏེ། མཛོད་ལས། བོན་དང་བོན་ཉིད་ཐམས་ཅད་ནི། །སྟོང་པ་དམ་པའི་མཆོག་ལྡན་པས། །བླ་མེད་འབྲས་བུ་འཐོབ་པ་ནི། །སྐྱེ་དང་སྐྱེ་མེད་གདོད་ནས་དག །ཀུན་ཀྱང་སྟོང་པའི་མཚན་ཉིད་འཛིན། །ཞེས་པས་སོ། །དེ་ལྟ་བུའི་བོན་ཉིད་ཀྱི་གནས་ལུགས་ལ་བོན་དང་ཆོས་ཞེས་པ་རིས་སུ་ཆད་པ་མེད་ངེས་པ་ལ། ཚིག་བླ་དྭགས་སུ་བོན་ཉིད་དང་ཆོས་ཉིད་ཅེས་ཟེར་བ་ནི་བཏགས་མིང་སྟེ་དོན་དམ་པར་སྨྲ་བསམ་བརྗོད་འདས་སོ། །ཀུན་རྫོབ་ཏུ་རང་བཞིན་ཚིག་དང་ཡི་གེའི་ཚོགས་སུ་གནས་པ་སྟེ། དེའི་བྱེད་ལས་སེམས་ཅན་ཐམས་ཅད་གནས་སྐབས་དང་མཐར་ཐུག་གི་འཇིག་པ་དང་འཇིགས་པ་ཆེན་པོ་ལས་སྐྱོབ་པར་བྱེད་དེ། མདོ་ལས། བོན་ནི་མི་གཡོ་སྐྱོབ་པའི་སྒྲ། །ཞེས་སོ། །དེས་ན་ཆོས་ཀྱི་མིང་བོན་མ་ཡིན་ཏེ། བོན་དང་ཆོས་གཉིས་ཀ་ལ་བརྗོད་བྱའི་དོན་དང་། རྗོད་བྱེད་ཀྱི་ཚིག་གཉིས་སུ་འབྱུང་བ་ལས། བོན་ཞེས་པ་ནི་མིང་དང་ཚིག་གི་བླ་དྭགས་ཙམ་སྟེ། མཛོད་ལས། མིང་གི་འདུ་བྱེད་ཁམས་གསུམ་འཁོར། །ཉིད་ལ་བླ་དྭགས་མཚན་ཉིད་འཛིན་ཞེས་དང་། །ཚིག་གི་འདུ་བྱེད་ཁམས་གསུམ་འཁོར། །ཁྱད་ཀྱི་བླ་དྭགས་མཚན་ཉིད་འཛིན། །ཞེས་པས། མིང་ཚིག་ནི་རྗོད་བྱེད་ཀྱི་ངག་ཙམ་སྟེ། དེའི་བརྗོད་བྱ་ནི་བོན་རང་ལུགས་ལ་བསླབ་པ་གསུམ་དང་། བདེན་པ་གཉིས་སོགས་ཡིན་ཏེ། ཆོས་བཏགས་མིང་དེ་ནི་མ་ཡིན་ནོ། །གལ་ཏེ་ཆོས་བཏགས་མིང་དེའི་མིང་བོན་ཡིན་ན། རྗོད་བྱེད་ཚིག་ཙམ་དེ། བརྗོད་བྱའི་དོན་དུ་འགྱུར་ལ། དེ་ལྟར་ན་རྗོད་བྱེད་ཚིག་ཙམ་གྱི་ངོར། བརྗོད་བྱའི་དོན་ཡང་དག་པ་མི་གནས་ཏེ། དཔེར་ན་ལྷའི་སྦྱིན་ཞེས་པའི་མིང་ཙམ་གྱི་ངོར། ལྷ་སྦྱིན་ཡང་དག་པ་མེད་པ་བཞིན་ནོ། །དེར་མ་ཟད་སྤྲུལ་སྐུ་རྣམ་བཞིའི་བཀའ་རྣམས་བཀའ་རྟགས་ཀྱི་ཕྱག་རྒྱ་བཞི་དང་མི་འགལ་ཞིང་ཐར་ལམ་ཡོད་ངེས་ཅན་ཡིན་ཞེས་པ་ལྟར་ན། གཏེར་རྙིང་བོན་རྙིང་མ་ཐམས་ཅད་དེ་ལྟར་མ་ཡིན་པ་འགྱུར་ཏེ། དེ་ནི་བོན་གྱི་སྒོ་ཙམ་ཡང་མཐོང་མ་མྱོང་བའི་ཕུགས་རྒྱུས་བཤད་སྟངས་བྱེད་པ་དང་མཚུངས་ཏེ། ཕྱོགས་ཞེན་ཆེ་བའི་གཏམ་དུ་ཟད་དོ། །སྤྲུལ་སྐུ་རྣམ་བཞིའི་བོན་གསར་མ་རྣམས་ཨོ་རྒྱན་རྗེ་འབང་རྣམས་ཀྱི་བཀའ་ཁོ་ནར་འདོད་པའང་འགལ་ཏེ། ཨོ་རྒྱན་ཆེན་པོ་ཡན་གྱི་བོན་གྱི་སྐུ་གསུམ་རྫོགས་པའི་སངས་རྒྱས་ནས་རིམ་གྱིས་བརྒྱུད་པའི་བཀའ་ཡིན་པའི་ཕྱིར། བོན་གསར་རྙིང་གཉིས་ལ་ཟབ་ཞན་ཅུང་ཟད་ཀྱང་མེད་པའོ། །དེའི་ཕྱིར་བོན་ཞེས་པ་དང་ཆོས་ཞེས་པ་ནི་མིང་གི་ཐ་སྙད་ཙམ་སྟེ་ངོ་བོ་ཉིད་ལ་འགྱུར་བ་མེད་དོ། །དེ་ལྟ་ནའང་སངས་རྒྱས་རྣམས་ཀྱིས་སེམས་ཅན་གྱི་དོན་མཛད་པ་ལ་ཐབས་ཐུགས་མ་འགགས་པའི་རྣམ་རོལ་བོན་དང་ཆོས་གཉིས་སུ་སྣང་བ་ཡང་གནས་སྐབས་ཙམ་གྱི་ཐབས་མཁས་ཀྱི་མཛད་པ་ལྟར་སྣང་བའོ། །དེས་ན་བོན་དང་ཆོས་གཉིས་ཀྱང་ཀུན་རྫོབ་ཙམ་དུ་བོན་གྱི་སྐུ་གསུམ་ནས་རིམ་གྱིས་བརྒྱུད་པའི་ཚིག་དང་ཡི་གེ་ལ་བོན་ཞེས་དང་། ཆོས་ཀྱི་སྐུ་གསུམ་ནས་རིམ་གྱིས་བརྒྱུད་པའི་ཚིག་དང་། ཡི་གེ་ལ་ཆོས་ཞེས་པའི་མིང་བཏགས་ནས་རང་རང་གི་གྲུབ་མཐའ་བཟུང་སྟེ་དོན་གཉིས་ལྷུན་གྱིས་གྲུབ་པར་བྱེད་པ་ཡིན་ནོ། །དེས་ན་བོན་གསར་མ་ཞེས་པ་ཡང་བོན་གྱི་སྐུ་གསུམ་ནས་རིམ་གྱིས་བརྒྱུད་པའི་ཕྱིར་བོན་ཡིན་པ་ལ་ཆོས་མ་ཡིན་ནོ། །གལ་ཏེ་དཀྱིལ་འཁོར་ཡང་གཞན་ལ་དེ་ཉིད་ཆོས་ཀྱི་སྐུ་གསུམ་ནས་ཆོས་ལུགས་ལྟར་རིམ་གྱིས་བརྒྱུད་པར་འདུག་ན་ཆོས་ཞེས་པའི་ཐ་སྙད་ཀྱང་རུང་ཞིང་བཀག་ཀྱང་མི་བཀག་གོ །དེ་དག་ཞར་བྱུང་དུ་སྨོས་པའོ། །གཞན་ཡང་ཁྲོ་བོ་ལྷ་རྒོད་ཐོག་པ་སྣང་སྲིད་ཟིལ་གནོན་གྱི་སྒྲུབ་པ་ཆ་ལག་དང་བཅས་པ་དྲན་པ་ནམ་མཁས་བསྟན་པ་དར་ནུབ་དུས་སུ་དང་ར་ཁྱུང་རྫོང་དུ་གཏེར་དུ་སྦས་ཏེ་གཏེར་སྲུང་ལ་བཅོལ་བ་ཕྱིས་སུ་སྐུ་མདུན་བསོད་ནམས་བློ་གྲོས་ལ་མཁའ་འགྲོས་ལུང་བསྟན་ནས་གཏེར་ཞལ་ཕྱེས་ཏེ། སླར་ལྕགས་མོ་ཡོས་ལོ་ཟླ་བ་དང་པོའི་ཚེས་ལ་མཁའ་འགྲོའི་བཀའ་རྒྱ་ཡོལ་ནས་ཤོག་སེར་ཡིག་ཕྲེང་སུམ་ཅུ་ཐམ་པ་སླར་བོད་ཤོག་ལ་ཕབ་སྟེ། བཀའ་བབ་ཐུགས་ཀྱི་སློབ་མ་རྐམ་རིགས་གཡུང་དྲུང་ཉི་རྒྱལ་ལ་བརྒྱུད་དེ་དར་རོ། །གཞན་ཡང་དམ་པ་དེའི་སྙན་བརྒྱུད་དུ་ཏྲི་སུ་མུན་སེལ་སྒྲོན་མའི་གཞུང་ལ་སོགས་ཡོད་པ་རྣམས་སྣང་སྟོན་ཟླ་བ་རྒྱལ་མཚན་ལ་བརྒྱུད་དེ་དར་རོ། །

ཡང་དབལ་འབར་སྟག་སླག་ཅན་གྱིས་གཏེར་ནས་ཐོན་པའི་དབལ་ཕུར་གྱི་རྒྱུད་དང་སྒྲུབ་པ་ཆ་ལག་དང་། བཀའ་སྐྱོངས་དྲིལ་ནག་གི་སྐོར་ལ་སོགས་མང་དུ་ཡོད་པར་གྲགས་སོ། །ཡང་ཁོ་བོའི་བླ་མ་བདེ་ཆེན་གླིང་པའམ་ཕྱི་ནང་གསང་བའི་མཚན་གྱི་སྙན་པས་མདོ་ཁམས་སྟོད་སྨད་ཀུན་ཏུ་ཁྱབ་པ་དེ་ཉིད་མ་འོངས་ལུང་གི་ཟིན་ཚུལ་དང་གཏེར་གྱི་དངོས་གྲུབ་བརྙེས་པ་ལུང་གིས་བསྟན་པ་ནི། གཤིན་རྗེ་གཤེད་ནག་གི་རྒྱུད་ལས། དེ་ནས་མི་རབས་བདུན་ཙམ་སོང་བའི་མཚམས། སློབ་དཔོན་ཆེན་པོས་བྱིན་གྱིས་བརླབས་པའི་བུ། གཤེད་བཞི་ལོ་པ་མི་འགྱུར་མཚན་ཅན་འབྱུང་། མཁའ་སྤྱོད་ཨོ་རྒྱན་ཡུལ་དུ་དངོས་གྲུབ་ལེན། གསང་བའི་བོན་སྒོ་བཅུ་གསུམ་དག་ལ་དབང་། ཁྱད་པར་སྔོན་གྱི་རྩ་འགག་སོང་བ་རྣམས། ཨོ་རྒྱན་མེ་ཏོག་སྤུངས་མཛེས་དགོན་པ་རུ། རིག་འཛིན་རྣམས་དང་མཇལ་ཏེ་དངོས་གྲུབ་ལེན། ཆད་པའི་བོན་རྣམས་མ་ལུས་སྤེལ་ནས་ཀྱང་། བསྟན་པ་མཐའ་རུ་རྒྱས་པར་བྱེད་པར་འགྱུར། །ཞེས་པའི་ལུང་མཐུན་གྱི་གཏེར་སྟོན་དམ་པ་དེ་ཉིད་དགུང་ལོ་བཅུ་གསུམ་ལོར་ཨོ་རྒྱན་གསང་ཆེན་མཁའ་སྤྱོད་དུར་ཁྲོད་དུ་ཕེབས་ཏེ་བཀའ་གཏེར་ཆེན་པོ་བཅུ་གསུམ་གྱི་བཀའ་བབ་པར་ཕྱི་ནང་གསང་བ་ཡང་གསང་བཞི། དེ་རེ་རེ་ལ་ཡང་རྒྱུད་ལུང་མན་ངག་སྟེ་བཅུ་གཉིས། གཉིས་ཀ་མ་ཡིན་པ་དང་བཅུ་གསུམ་དུ་ཡོད་པས། དང་པོ་ཕྱི་མདོ་ལ། ཀུན་བཟང་ནམ་མཁའི་རྒྱལ་པོ་རྒྱུད་ཀྱི་མདོ། མཐར་ཕྱིན་དགའ་བ་དགེ་ལྡན་ལུང་གི་མདོ། དུས་ཀྱི་འཁོར་ལོ་འབྱུང་བ་མན་ངག་གི་མདོ་དང་གསུམ། དེ་དག་གི་ཆ་ལག་དང་བཅས་པ་དང་། གཉིས་པ་ནང་སྔགས་ལ། བདེ་གཤེགས་བཀའ་བརྒྱད་གསང་འདུས་རྒྱུད་ཀྱི་སྔགས། དབལ་ཕུར་ཐུགས་ཀྱི་གཟེར་བུ་ལུང་གི་སྔགས། བདེ་གཤེགས་དགོངས་འདུས་ཐུགས་སྒྲུབ་མན་ངག་གི་སྔགས་དང་གསུམ། དེ་དག་ལ་ཡང་ཆ་ལག་དང་བཅས་པ་དང་། གསུམ་པ་གསང་བ་ལ། དབྱིངས་ཆེན་ཟབ་མོ་བསྟན་པ་རྒྱུད་ཀྱི་སྡེ། མཁའ་འགྲོ་ཤེས་རབ་གསང་བ་བ་གའི་རྒྱུད་དང་། མཁའ་གསང་གབ་པ་སྒྲོན་མེ་ལུང་གི་སྡེ། རིག་འཛིན་ཐབས་ཀྱི་སྐོར་ལ་སྡེ་ཚན་གསུམ་དང་། སྲིད་པ་ཀློང་གི་མན་ངག་རྒྱུད་ཀྱི་སྐོར། མ་མོ་ཡངས་སྙིང་འདུས་པ་རྦོད་གཏོང་གི་སྐོར་དང་། དུག་མཚོ་ཁོལ་མ་འཇིག་བྱེད་གཤིན་རྗེའི་སྐོར་དང་། གསེར་འོད་ནོར་བུ་མཆོག་རྒྱལ་ཐབས་ཀྱི་སྐོར་དང་གསུམ། དེ་དག་གི་ཆ་ལག་ཞིབ་རྒྱས་རྣམས་དང་། བོན་གྱི་ཡང་སྙིང་བླ་མེད་རྫོགས་པ་ཆེན་པོ་ཕྱི་ནང་གཉིས་སུ་བསྟན་པ་དང་། གཉིས་ཀ་མ་ཡིན་པ་ལ་རྫོང་འཕྲང་གསུམ་བཅས་ཡོད་དོ། །གཞན་ཡང་སྙན་བརྒྱུད་ཀྱི་སྐོར་ཡང་མང་ངོ་། །བཀའ་གསང་ཟབ་མོ་དེ་རྣམས་བཀའ་བབ་བཞི་ལ་སོགས་ལས་ཅན་རྣམས་ལ་བརྒྱུད་དེ་དར་རོ། །

ཡང་གཏེར་སྟོན་གསང་སྔགས་གླིང་པའི་བཀའ་གཏེར་སྐོར་ནི། ཁ་བྱང་ལས། འགྲོ་དོན་གནས་ཆེན་བཞི་ལ་གཏེར་སྒོ་འབྱེད། །ཉི་ཤུ་རྩ་ལྔའི་ཟབ་གཏེར་དངོས་གྲུབ་འབྱུང་། །ཞེས་པས། དེ་དག་ཕྱི་ནང་གསང་བ་གསུམ་ཐུན་མོང་མ་ཡིན་པའི་སྡེ་དང་བཞིའི། དང་པོ་ཕྱི་ལ། ཆར་འབེབ་བདུད་རྩི་རྒྱ་མཚོ། ཀླུ་ཆོག་སོགས་དང་། ནང་ལ་གསང་སྔགས་ལ་མེ་རིའི་ཛྭ་སྒྲུབ་ཐིས་འདུར་བཅས། སྟག་ལའི་སྒྲུབ་པ་སྲིད་འདུར་དང་བཅས་པ། ཡང་སྟག་ལ་གྲི་འདུར་ཅན། གཤིན་རྗེ་གཤེད་ནག་ཞི་དྲག་གཉིས། དྲེལ་དམར་སྒྲུབ་སྐོར། དྲེལ་ནག་སྒྲུབ་སྐོར། གཏད་སྤྲུག་མན་ངག་བཅས། སྤྱི་སྤུངས་གསང་བ་འདུས་པའི་རྒྱུད། ལུང་རྒྱུད་སོགས་དང་། ཚེ་སྒྲུབ་སྐོར་ལ། ཚེ་སྒྲུབ་ཡང་སྙིང་འདུས་པ། རྩ་གསུམ་ཚེ་སྒྲུབ། པུ་རུ་ལ་བརྟེན་པའི་ཚེ་སྒྲུབ་དང་། གསང་བ་ལ་གུ་རུ་ཞི་དྲག་སེང་གསུམ་རྫོགས་རིམ་གྱི་ཁྲིད་སྐོར་དང་བཅས་པ། སྐུ་གསུམ་ཕུར་སྒྲུབ་རིམ་གཉིས་ཀྱི་ཉམས་ལེན་རྫོགས་ཆེན་དང་བཅས་པ། ཐུགས་རྗེ་ཀུན་སྒྲོལ་གྱི་གཅོད་གདམས་སྐོར། སྨྲ་སེང་སྒྲུབ་པ་རྣམས་དང་། ཐུན་མིན་འཆི་མེད་ཚེ་དབང་རིག་འཛིན་ཆེན་པོའི་རྣམ་ཐར་གླེགས་བམ་བཞི། ཡང་གྱེར་ཆེན་དྲན་པ་ནམ་མཁའི་རྣམ་ཐར་གླེགས་བམ་བརྒྱད་སོགས་མང་ངོ་། །ཡང་མཁའ་འགྲོ་བདེ་ཆེན་དབང་གི་སྒྲོན་མའི་བོན་གཏེར་ལ། མཁའ་འགྲོའི་བཀའ་ཐང་གླེགས་བམ་གཉིས། སྙིང་ཐིག་བཅུ་གསུམ་སོགས་ཡོད་དོ། །

གཞན་ཡང་འདིར་མ་ཟིན་པ་དུ་མ་ཞིག་ད་ལྟའི་ཡུལ་མཐའ་དབུས་རྣམས་སུ་ཡོད་མོད་ཀྱི་རེ་ཞིག་དཀར་ཆག་མ་འཛོམ་པས་འབྲི་བར་མ་ནུས་ལ། འདིར་སྨོས་པ་རྣམས་ནི་སྐྱེས་བུ་དམ་པ་ཐུན་མོང་དང་ཐུན་མོང་མ་ཡིན་པའི་ཤེས་རབ་ཀྱི་སྤྱན་རས་ཡངས་པ་རྣམས་ཀྱིས་བསྟན་འབྱུང་དུ་བཀོད་པ་དང་ཚད་མར་གྲགས་པ་རྣམས་ལས་ཐོས་ཐོས་དང་དུ་བླངས་པ་ནི་མེད་དེ། ཇི་སྐད་དུ། གཏེར་མིན་གཏེར་འདྲ་གཏེར་རྫུན་ལུང་པ་གང་། །ཤེས་མེད་གྲུབ་མཐའ་བརྩོད་ཅིང་བུད་མེད་དད། །ཅེས་གསུངས་པ་བཞིན་བདུད་ཀྱིས་བསྟན་པ་ལ་ཐོ་བརྩམ་པའི་ཕྱིར་གཏེར་སྟོན་དུ་བརྫུ་བ་དང་། སེམས་ཅན་གྱི་ལས་དབང་བསམ་མི་ཁྱབ་པས་ཟོག་པོ་གཏེར་རྫུས་ལོ་འདོད་སྒྲུབ་པའང་རང་གཞན་གྱི་སྡེ་ཀུན་ལ་ཤིན་ཏུ་མང་བས་བསྟན་པའི་གཤེད་དུ་ཆེ་བའི་ཕྱིར་རོ། །གཞན་ཡང་བྲུ་ཞུ་སྤ་རྨེའུ་མེ་གཉོས་འགྲོ་མགོན་སྒ་སྟོན་སྐྱབས་སྟོན་མཉམ་མེད་ཆེན་པོ་སོགས་མཁས་གྲུབ་གཉིས་ལྡན་གྱི་ལུང་ཟིན་དམ་པ་རྣམས་ཀྱི་མཛད་བྱང་བཀའ་བརྟེན་དུ་བསྡུ་བར་འོས་པ་ཆེས་མང་ཡང་རེ་ཞིག་ཡི་གེས་འཇིགས་སོ། །

གསུམ་པ་ལ་གསུམ། དེ་དག་ལྷོ་བྱང་དབུས་གཏེར་སོགས་ལྔར་བསྡུ་བ། བཀའ་དང་བཀའ་བརྟེན་གཉིས་སུ་བསྡུ་བ། ཞར་བྱུང་ཕྱིས་རྒྱལ་བསྟན་ཇི་ཙམ་གནས་པ་བསྟན་པའོ། །དང་པོ་ལ་ལྔ། བྱང་གཏེར། ལྷོ་གཏེར། དབུས་གཏེར། ཁམས་གཏེར། གཏེར་གསར་རོ། །དང་པོ་བྱང་གཏེར་དངོས་ནི་ལྷོ་བལ་གྱི་ཨ་ཙ་ར་གསུམ་གྱི་བཀའ་གཏེར་རྣམས་ཡིན་ལ། དེར་གཏོགས་པ་ནི་ང་འཕྲང་ལྷའི་དབང་ཕྱུག །མར་པ་འཕན་བཟང་། ཁྲོ་འབྲུག །ཆོས་ཀྱི་གཟེ་སྟོན་སྦུ་གུའི་གཏེར་བོན་སྐོར་དང་། གོ་ལྡེ་འཕགས་པས་གཡུང་དྲུང་སེང་མཆོང་བྲག་ནས་བཏོན་པ་སོགས་སོ། །གཉིས་པ་ལྷོ་གཏེར་གྱི་གཙོ་བོ་ནི་གཤེན་ཀླུ་དགས་བཏོན་པའི་བོན་སྡེ་རྣམས་ཡིན་ལ། དེར་གཏོགས་པ་ནི་སྤ་གྲོ་མ། ཤེལ་བྲག་མ། ལྷོ་བྲག་ཁོམ་མཐིང་མ་སོགས་དང་། གཞན་ཡང་ས་སྟོང་འབྲུག་ལྷ། ར་ལྗགས་ཀྱི་བོན་སྐོར། བ་ཅོ་སྒོམ་ཆེན། འཇིང་སྟོན་མུ་ལྟོ་བ། བུ་མཚོ་སྲིད་པའི་རྒྱལ་པོ། མཚེ་མི་གསས་ཁྱུང་། ཁུ་འཛིན་འཇིང་ནག་སོགས་ཀྱིས་བཏོན་པའི་བོན་སྡེ་རྣམས་སོ། །གསུམ་པ་དབུས་གཏེར་ལ་ཡེར་རྫོང་མ་དང་། བསམ་ཡས་སྐོར་ཁང་མ་ནི་ཨ་ཙ་ར་གསུམ་གྱིས་བཏོན་པ་རྣམས་ཏེ་གོང་དུ་བྱང་གཏེར་དུ་བཤད་ལ། བསམ་ཡས་ཅ་ཏི་མ། དྲང་ང་མའི་སྐོར། བསམ་ཡས་ཀ་ཁོལ་མ། ར་སྟོན་འབུམ་རྗེས་ཐོན་པ་རྣམས་སོ། །བཞི་པ་ཁམས་གཏེར་ལ་སྔ་བ་གུ་རུ་བན་ཆུང་། ཁོད་པོ་བློ་གྲོས། སྤྲུལ་སྐུ་སྤྱང་འཕགས། དབང་ལྡན་གཤེན་གསས། བྲ་བོ་སྒོམ་ནག །ཀྱུ་ར་རྣལ་འབྱོར། རྐོ་བོ་གཏེར་སྟོན། སེ་གཉན་ཞིག་པོ། ཚིལ་པོ་གཏེར་སྟོན། འཚོ་སྤྲུལ། ཨུ་གོ་གཡུང་དྲུང་འབུམ།  ཕོ་ཆེན་ནམ་མཁའ་འོད་ཟེར་སོགས་ཀྱིས་བཏོན་པ་སོགས་མང་ངོ་། །ལྔ་པ་གཏེར་གསར་ལ། རྨ་སྟོན་སྲོལ་འཛིན། རྨ་ལྕམ་མེ། རྨ་ཤེར་སེང་། སྦ་བོན་ཁྱུང་ཐོག །གུ་རུ་རྣོན་རྩེ། དཔོན་གསས་ཁྱུང་རྒོད། གཡུང་དྲུང་གླིང་པ་སོགས་ཀྱི་བཀའ་གཏེར་སོགས་ལ་སྔ་རབས་པ་དག་གིས་གཏེར་གསར་དུ་བཞག་པ་དིང་སང་ནི་དེ་དག་གཏེར་གསར་དུ་མི་བཏུབ་ཀྱང་ས་བཅད་འདིའི་ཁོངས་སུ་བསྡུས་ཏེ། དིང་སང་ནི་ཤེལ་ཞིག་གཡུང་དྲུང་རྒྱལ་པོ་མན་ཆད་གཏེར་གསར་དུ་གྲགས་སོ། །

གཉིས་པ་བཀའ་དང་བཀའ་བརྟེན་དུ་བསྡུ་ཚུལ་ལ་གསུམ། བཀའ་དང་། བཀའ་བརྟེན། གཉིས་ཀའི་དོན་ནོ། །དང་པོ་ནི། བཀའི་དབྱེ་སྒོ་བཅུ་གསུམ་ལ་སོགས་མང་ཡང་རེ་ཞིག་སྡེ་ཚན་དབྱེ་འབྱེད་སླ་ཞིང་ཐམས་ཅད་འཐུས་པའི་དབང་དུ་བྱས་ན། བཀའ་ཕུན་སུམ་ཚོགས་པ་མདོ་ཡི་སྡེ། རྣམ་དག་རྒྱས་པ་འབུམ་གྱི་སྡེ། ཟབ་ལམ་གསང་སྔགས་ཀྱི་སྡེ། བླ་མེད་སེམས་ཕྱོགས་ཀྱི་སྡེ་དང་བཞིར་ཕྱེས་ན་ལེགས་པར་མངོན་ཏེ། མདོ་འདུས་པ་ལས་ཀྱང་། ང་ནི་མྱ་ངན་འདས་འོག་ཏུ། །མདོ་འབུམ་རྒྱུད་མཛོད་བཞིར་ཕྱེས་ལ། །འཁོར་རྣམས་བཀའ་ཡི་བསྡུ་བ་གྱིས། །ཞེས་སོ། །གཉིས་པ་བཀའ་བརྟེན་ལ་མདོར་བསྡུ་ན་བཀའ་རྒྱུད་སོ་སོའི་དགོངས་པ་འགྲེལ་པའི་བཀའ་བརྟེན་དང་། བཀའ་སྤྱི་ཡི་དགོངས་པ་འགྲེལ་པའི་བཀའ་བརྟེན་དང་གཉིས་ཡོད་དོ། གསུམ་པ་གཉིས་ཀའི་དོན་ནི། བཀའ་དང་བཀའ་བརྟེན་ཇི་ལྟར་སྒྲིགས་ཚུལ་ཡིན་ཏེ་མཁན་ཆེན་ཉི་མ་བསྟན་འཛིན་གྱིས་བཀའ་དང་བཀའ་བརྟེན་གྱི་རྣམ་བཤད་ཉི་འོད་རབ་གསལ་དང་། སྡེ་ཚན་སྒྲིག་ཚུལ་གྱི་དཀར་ཆག་གཤེན་བསྟན་པདྨོ་རྒྱས་པའི་ཉི་འོད་ཅེས་པའི་ལེའུ་ཚན་གཉིས་ཡོད་པ་ལ། ལུང་རིགས་ཚད་མའི་གནོད་པ་མེད་ཅིང་མཁས་པའི་ལེགས་བཤད་དུ་སྣང་བས་དེ་ལ་ཡིད་རྟོན་པར་རིགས་སོ། །

གསུམ་པ་བསྟན་པ་ཅི་ཙམ་གནས་པའི་ཡུན་ཚད་ལ་གསུམ། ཡུན་ཅི་ཙམ་གནས་པ། སྔར་ཅི་ཙམ་སོང་། ད་ཅི་ཙམ་གནས་པའོ། །དང་པོ་ལ་དྲང་དོན་དང་ངེས་དོན་གཉིས་ལས། དང་པོ་ནི། མདོ་ལས། འཁོར་བ་མ་སྟོང་བར་དུ་བོན་མི་ནུབ། ཅེས་དང་། ཞི་ཁྲོ་རྩ་འགྲེལ་དང་། འཕྲུལ་ངག་བོན་གྱི་བསྒྲགས་བྱང་ལས། བསྟན་པ་ལྔ་བརྒྱ་ཕྲག་བཅོ་བརྒྱད་གནས་པར་གསུངས་པ་དང་། དྲན་པའི་བསྒྲགས་བྱང་ལས་ནི་གཞན་སྡེ་དང་མཐུན་པར་ལྔ་བརྒྱ་ཕྲག་བཅུར་གནས་པར་གསུངས་པ་རྣམས་ནི་དགོངས་པ་ཅན་ཏེ། དང་པོ་ནི། སྤྱིར་སངས་རྒྱས་ཀྱི་ཐུགས་རྗེ་ལ་བྲི་བཀོལ་མེད་པས་གདུལ་བྱ་མ་སྟོང་བར་འདུལ་བྱེད་ཀྱི་བོན་ཡང་མི་ནུབ་པར་ཙམ་ལ་དགོངས་ཏེ། ཇི་སྐད་དུ། ནམ་མཁའི་ཇི་བཞིན་ཐུགས་རྗེས་ཁྱབ། །ཅེས་གསུངས་པ་བཞིན་ནོ། །

གཉིས་པ་ལ། དགོངས་གཞི། དགོས་པ། དངོས་ལ་གནོད་བྱེད་དང་གསུམ། དང་པོ་ནི། སྐུ་གསུང་ཐུགས་ཀྱི་བསྟན་པ་གསུམ་ལྔ་བརྒྱ་ཕྲག་དྲུག་རེར་ལྷག་པར་དར་བ་ལ་དགོངས་ལ། དགོས་པ་ནི། གདུལ་བྱ་རྟག་འཛིན་ཅན་རྣམས་ལ་རྒྱལ་བའི་བསྟན་པ་ཡུན་རིང་དུ་མི་གནས་པས་མྱུར་དུ་བྱང་ཆུབ་སྒྲུབ་དགོས་པར་སྟོན་པའི་ཕྱིར་རོ་ཞེས་ཀུན་གྲོལ་གྲགས་པ་དང་མཁན་ཉི་མས་བཞེད། དངོས་ལ་གནོད་བྱེད་ནི། དྲི་མེད་ལས། གཤེན་རབ་སྐུ་གསུང་ཐུགས་ཀྱི་བསྟན། །མི་ལོ་སྟོང་ཕྲག་བཅུ་རེའོ། །ཞེས་པ་སོགས་འོག་ནས་བཤད་པ་རྣམས་སོ། །གསུམ་པ་ནི། ཀུན་གྲོལ་གྱིས། ཐུབ་པའི་དབང་པོ་ཉིད་དྲག་པོ་ལྕགས་སྤྲེལ་ལོར་སྐུ་འཁྲུངས་ནས་ཐུགས་བསྟན་གྱི་གཙོ་བོ་བླ་ཆེན་དྲན་པ་སྣ་ཚོགས་ཆུ་རྟ་ལ་སྐུ་འཁྲུངས་པའི་ཕྱི་ལོ་གསུང་བསྟན་རྫོགས་པའི་བར་ལ་མི་ལོ་ཉེར་གཉིས་ལས་མེད་པས་ཆོས་ལུགས་ཀྱི་བསྟན་པ་དངོས། བོན་ལུགས་ཀྱི་ཐུགས་ཀྱི་བསྟན་པ་དར་ཆ་ཆེ་བའི་དུས་ཚིགས་ལ་དགོངས་སོ་ཞེས་བཞེད་ལ། །འོན་ཀྱང་མཁན་ཉི་མས། གསུང་བསྟན་རྫོགས་ནས་ཐུགས་བསྟན་གྱི་དབུར་དྲན་པ་བྱོན་ཟེར་བ་དེ་ལྟར་ན། དྲན་པའི་ཞལ་ནས། ད་ལྟར་གསུང་བསྟན་མ་རྫོགས་པར་གསུངས་པས་དྲན་པ་དེ་སྔོན་མ་བྱོན་པར་ཐལ་བས་གནོད་ཅིང་། འོན་ཀྱང་རྒྱུད་ཉི་སྒྲོན་ལས་དེ་ལྟར་གསུངས་སྲིད་ཀྱང་། དེ་ནི་བླ་ཆེན་ཉིད་ཀུན་བཟང་ཐུགས་ཀྱི་སྤྲུལ་པ་ཡིན་པ་དང་། དེས་གསུངས་པའི་བོན། སེམས་ཕྱོགས་ཕལ་ཆེ་བ་ཐུགས་བསྟན་སྐབས་རབ་ཏུ་དར་བ་འགྱུར་བས་ཐུགས་བསྟན་གྱི་དབུ་འཛུགས་མཛད་པ་ལ་དགོངས་པ་སྟེ། རྒྱུད་ལས། དེ་ནས་གསུང་གི་བསྟན་པའི་དཀྱིལ། །ཐུགས་ཀྱི་བསྟན་པའི་དབུ་འཛུགས་སུ། །འཛམ་གླིང་དབུས་ཀྱི་ལྟེ་བ་རུ། །རི་བོ་གངས་ཅན་མདུན་དྲུང་དུ། །བྱང་སེམས་ནམ་མཁའ་ལྟ་བུ་ཡི། །ལྔ་བརྒྱ་དྲན་པའི་ནམ་མཁའ་འབྱུང་། །ཞེས་གསུངས་པས་སོ་ཞེས་བཞེད། དེས་ན་ད་ལྟར་གསུང་བསྟན་རྫོགས་ནས་ཐུགས་ཀྱི་བསྟན་པ་ཡིན་པར་འདོད་པ་མི་འཐད་དེ། ལི་ཤུ་དང་དྲན་པའི་ཁ་བྱང་ལས། དེང་དུས་གསུང་བསྟན་ཡིན་པར་གསུངས་པ་དང་། བསྒྲགས་བྱང་ལས། སུམ་ཅུ་གསུང་གིས་འདུལ་ཏེ་ཆོས་སུ་བསྟན། །ཞེས་གསུངས་པའི་ཕྱིར་རོ། །དེ་བས་ལྔ་བརྒྱ་ཕྲག་བཅུ་པ་གསུང་གི་བསྟན་པ་ལ་དགོངས་སམ་བརྟག་པར་བྱའོ། །

གཉིས་པ་ནི། འོ་ན་རྒྱལ་བསྟན་གནས་པའི་ངེས་པ་གང་ལ་བཟུང་ཞེ་ན། དྲི་མེད་ལས། གཤེན་རབ་སྐུ་གསུང་ཐུགས་ཀྱི་བསྟན། །མི་ལོ་སྟོང་ཕྲག་བཅུ་རེ་སྟེ། །ཞེས་དང་། མདོ་གཟེར་དམིགས་ལས་སུམ་ཅུ་སྐུས་འདུལ། སུམ་ཅུ་གསུང་གིས་འདུལ། སུམ་ཅུ་ཐུགས་ཀྱིས་འདུལ། དེ་ལྟར་དགུ་བཅུ་ལོན་ནས་ཚེ་ལོ་བཅུ་ལ་ཐུག །ཞེས་དང་། འཕྲུལ་ངག་བོན་གྱི་བསྒྲགས་བྱང་ལས། བརྒྱ་ཐུབ་དུས་གསུམ་སུམ་ཅུ་སྐུས་འདུལ་ཏེ་སྐུ་ངོ་བོ་བཞུགས་ཏེ་བོན་སྟོན་ཏོ། །སུམ་ཅུ་གསུང་གིས་འདུལ་ཏེ་ཆོས་སུ་བསྟན། སུམ་ཅུ་ཐུགས་ཀྱིས་འདུལ་ཏེ་ཕྲིན་ལས་རྣམ་པ་བཞི་རུ་བསྟན་ནོ། ཞེས་པ་ལ་སོགས་པ་རྣམས་ནི་དགོངས་པ་མཐུན་པར་ངེས་པའི་དོན་ཡིན་པར་མཁན་ཉི་མ་སོགས་ཀྱིས་བཞེད་པ་སྟེ། དེ་ཡང་གཟེར་དམིགས་དང་། བསྒྲགས་བྱང་གི་ལུང་དོན་སུམ་ཅུ་ཞེས་པ་དེ་སྔ་རབས་ཀྱི་མཁས་པ་རྒྱལ་མཚན་དཔལ་དང་། ཁྱུང་པོ་བློ་གྲོས་རྒྱལ་མཚན་སོགས་ཀྱིས་དེ་གཤེན་ལོ་ཡིན་པར་བཟུང་ནས། གཤེན་ལོ་དགུ་བཅུ་མི་ལོ་དགུ་སྟོང་དུ་བསྟན་པ་གནས་པའི་ལུགས་ཀྱང་སྣང་མོད། བརྟག་ན་དེ་གཤེན་ལོ་མ་ཡིན་ཏེ། གཤེན་རབ་འདི་ཉིད་ཚེ་ལོ་བརྒྱ་པའི་སྟོན་པ་ཡིན་པ་ལ། དེ་ནས་བདུན་ཅུའི་བར་གྱི་སུམ་ཅུ་དེ་སྐུས་འདུལ། དེ་ནས་བཞི་བཅུ་བར་གྱི་སུམ་ཅུ་དེ་གསུང་གིས་འདུལ། དེ་ནས་བཅུ་པའི་བར་གྱི་སུམ་ཅུ་དེ་ཐུགས་ཀྱིས་འདུལ་བ་སྟེ། དེ་ལྟར་ན་དྲན་པའི་ཞལ་ནས། རྒྱལ་བའི་གསུང་རྟེན་ཁ་གསུམ་ཆ་གཉིས་རྫོགས། །མི་རྣམས་ཕལ་ཆེར་ལྔ་བཅུ་དུས་ཀྱི་ཚད། །ཞེས་གསུངས་པ་དང་མཐུན་ནོ། །དེ་གཤེན་ལོར་འདོད་པ་ལ་གནོད་བྱེད་ནི། གཤེན་ལོ་སུམ་ཅུ་སྐུས་འདུལ་བ་ལ་བརྟག་ན་དེ་མི་འཐད་དེ། ལུང་རིགས་གཉིས་དང་འགལ་བའི་ཕྱིར། དང་པོ་ཡོད་དེ། མདོ་འདུས་ལས། མི་ལོ་བརྒྱ་ལ་གཤེན་ལོ་གཅིག །གཤེན་ལོ་བརྒྱད་ཅུ་ཐམ་པ་ལ། །བདུད་ཀྱིས་མྱ་ངན་འདའ་ཞུས་ཏེ། །བདུད་སེམས་ལྷ་རུ་བསྒྱུར་བའི་ཕྱིར། །ལོ་གཉིས་ཕྱི་བཤོལ་བཏབ་པ་ཡིན། །དེ་ནས་བརྒྱད་ཅུ་གྱ་གཉིས་ལོན། །ཞེས་པ་ནས་འཁོར་བ་མི་རྟག་ཚུལ་བསྟན་ཕྱིར། བདག་ནི་ཡོངས་སུ་མྱ་ངན་འདས། ཞེས་དང་། ཉི་སྒྲོན་ལས། གཤེན་ལོ་བརྒྱད་ཅུ་གྱ་གཉིས་ལ། གཤེན་རབ་དུས་ཡོལ་མྱ་ངན་འདས། ཞེས་དང་། དྲི་མེད་ལས། མཐར་ཕྱིན་དགའ་བ་བདེ་ལྡན་གྱི་མཛད་པ་ལ་དགུང་ལོ་གྱ་གཉིས་ཀྱི་བར་དུ་བཞུགས་པ་ནི་སྐུ་ཚེའི་ཚད་དུ་འཛིན་ཏོ། །ཞེས་གསུངས་པའི་ཕྱིར་རོ། །གཉིས་པ་ཡོད་དེ། །གཤེན་ལོ་སུམ་ཅུ་སྐུས་འདུལ་བ་དེ་ལྟར་ན། རྫོགས་པའི་སངས་རྒྱས་བོན་ཅན། མྱ་ངན་ལས་འདས་པའི་མཛད་པ་རྫོགས་ནས། སླར་གཤེན་ལོ་གཅིག་ནས་རབ་བྱུང་མཛད་པ་ཡིན་པར་ཐལ། གཤེན་ལོ་སུམ་ཅུའི་དུས་སུ་མྱ་ངན་ལས་འདས་པར་འདོད་པ་གང་ཞིག །སུམ་ཅུ་སོ་གཅིག་གི་དུས་སུ་རབ་བྱུང་མཛད་པ་ཡིན་པའི་ཕྱིར། དང་པོ་གྲུབ་སྟེ། ཁས་བླངས་ཡིན་པའི་ཕྱིར། གཉིས་པ་གྲུབ་སྟེ། མདོ་འདུས་ལས། དགུང་ལོ་སུམ་ཅུ་སོ་གཅིག་ལ། ཁྱིམ་སྤངས་རབ་ཏུ་བྱུང་བ་སྟེ། ཞེས་དང། ཉི་སྒྲོན་ལས། མི་ལོ་སུམ་སྟོང་ཆིག་བརྒྱ་ལ། །གཤེན་ལོ་སུམ་ཅུ་སོ་གཅིག་སྟེ། །འཁོར་བའི་མཚོ་ལས་སྒྲོལ་བའི་ཕྱིར། །ཁྱིམ་སྤངས་རབ་ཏུ་བྱུང་བའི་དུས། ཞེས་དང་། དེ་དང་མཐུན་པར། དྲི་མེད་དང་དྲང་དོན་མུན་སེལ་སྒྲོན་མ། མཉམ་མེད་ཆེན་པོའི་འདུལ་འགྲེལ་སོགས་ལས་ཇི་སྙེད་ཅིག་གསུངས་པའི་ཕྱིར་རོ། །

གཉིས་པ་ནི། དགོན་མཛད་མདོ་ལས། ལྔ་གསུམ་བཅོ་ལྔ་རྒྱལ་བུའི་ཚད། །ལྔ་གསུམ་བཅོ་ལྔ་ཁྱིམ་པའི་ཚད། །ལྔ་གསུམ་བཅོ་ལྔ་རབ་བྱུང་ཚད། །ལྔ་གསུམ་བཅོ་ལྔ་དགོན་པའི་ཚད། །ལྔ་གསུམ་བཅོ་ལྔ་མཐར་ཕྱིན་ཚད། ཅེས་གསུངས་པས་བསྟན་པ་བཞིན་སྟོན་པ་ཉིད་ཤིང་ཕོ་བྱི་བར་སྐུ་འཁྲུངས་ནས་གྱ་གཉིས་པ་ལ་སྙུངས་ཚུལ་བསྟན་པའི་ཚེ་འཁོར་རྣམས་ཀྱིས་ཞུས་པའི་ངོར་དགུང་དྲུག་ཏུ་སྐུ་ཚེ་སླར་བསྲིང་བའི་གཤེན་ལོ་གྱ་གཉིས་མི་ལོ་བརྒྱད་སྟོང་ཉིས་བརྒྱ་དང་བཅུ་འདས་པའི་ཆུ་ཡོས་ལ་གཤེགས། དེ་ནས་གཤེན་ལོ་བཅོ་བརྒྱད་མི་ལོ་ཆིག་སྟོང་བདུན་བརྒྱ་དགུ་བཅུ་པ་ཆུ་ཡོས་ལ་སྐུ་བསྟན་ཁྲི་གཅིག་རྫོགས་ཏེ་དྲུག་ཅུ་སྐོར་བརྒྱ་དང་རེ་དྲུག་ལྷག་མ་བཞི་བཅུ་སོང་ངོ་། །དེ་ནས་གསུང་གི་བསྟན་པ་ལ། མདོ་ལས། དེ་ནས་ཤིང་ཕོ་འབྲུག་གི་ལོར། །གདུང་སོབ་ཆེན་པོ་བྱོན་པའི་དུས། །བདག་གི་གསུང་གི་བསྟན་པ་ནི། །མི་ལོ་སྟོང་ཕྲག་བཅུ་ལ་གནས། །ཞེས་གསུངས་པ་ལྟར་སྐུ་བསྟན་རྫོགས་པའི་ཕྱི་ལོ་ཤིང་འབྲུག་ལ་གདུང་སོབ་བྱོན་ནས་གསུང་བསྟན་དབུ་ཟུག །དེ་ནས་མི་ལོ་ལྔ་སྟོང་ང་དྲུག་པ་ལྕགས་སྤྲེལ་ལ་ཐུབ་དབང་བྱོན། དེ་ནས་ཞེ་དྲུག་པ་མེ་རྟ་ལ་བླ་ཆེན་འཁྲུངས་སྟེ་གསུང་བསྟན་ལ་མི་ལོ་ལྔ་སྟོང་ཆིག་བརྒྱ་དང་གཉིས་སོང་། དེ་ནས་མི་ལོ་ཆིག་སྟོང་བཞི་བརྒྱ་གྱ་གསུམ་པ་ས་གླང་ལ་རྒྱལ་པོ་སྲོང་བཙན་འཁྲུངས། དེ་ནས་བརྒྱ་དང་ཞེ་དགུ་པ་ས་རྟ་ལ་རྒྱལ་པོ་ཁྲི་སྲོང་འཁྲུངས། དེ་ནས་མི་ལོ་སོ་གཅིག་པ་ས་གླང་ལ་བོན་གཏེར་དུ་གཤེགས་པ་སྟེ། ཁྱོན་བསྡོམས་པས་གསུང་བསྟན་ལ་དྲུག་སྟོང་བདུན་བརྒྱ་རེ་ལྔ་སོང་། དེ་ནས་ཉིས་བརྒྱ་རེ་བརྒྱད་མེ་སྦྲུལ་ལ་གཤེན་ཀླུ་དགས་འབྲི་མཚམས་མཐའ་དཀར་གྱི་ཟབ་གཏེར་བཞེས་ཏེ་བསྟན་པ་ཕྱི་དར་གྱི་དབུ་ཟུག །དེ་ནས་མི་ལོ་སུམ་བརྒྱ་སོ་དགུ་པ་དབང་ལྡན་ཞེས་པ་མེ་སྤྲེལ་ལ་མཉམ་མེད་ཆེན་པོ་བལྟམས། དེ་ནས་བགྲང་བྱ་བཞི་བརྒྱ་གྱ་དྲུག་པ་དགེ་བྱེད་ཆུ་སྟག་ལོར་མཁན་ཆེན་ཉི་མ་བསྟན་འཛིན་གྱིས་བསྟན་རྩིས་ངོ་མཚར་ནོར་བུའི་ཕྲེང་བ་བརྩམས་པའི་ལོ་ལ་གསུང་གི་བསྟན་པ་ལ་བདུན་སྟོང་བརྒྱད་བརྒྱ་ང་བརྒྱད་འདས་ལ། དེ་ནས་ལོ་བརྒྱད་ཅུ་པ་ད་ལྟའི་རབ་བྱུང་བཅོ་ལྔ་པའི་ནང་གི་རྔ་ཆེན་ཞེས་བྱ་ཆུ་ཁྱིའི་ལོར་བསྟན་འབྱུང་ལེགས་བཤད་རིན་པོ་ཆེའི་མཛོད་འདི་བརྩམས་པ་སྟེ། འདི་ཡན་ཆད་ལ་གསུང་བསྟན་བདུན་སྟོང་དགུ་བརྒྱ་སོ་བརྒྱད་འདས་ཤིང་། སྐུ་གསུང་གི་བསྟན་པ་ཁྱོན་བསྡོམས་ཆིག་ཁྲི་བདུན་སྟོང་དགུ་བརྒྱ་སོ་བརྒྱད་འདས་ཏེ་སུམ་ཅུ་སྐོར་གསུམ་གྱི་བར་མན་ཡོད་དོ། །

གསུམ་པ་ནི། ཕྱིན་ཆད་ཆུ་མོ་ཕག་ལོ་ནས་བཟུང་གསུང་བསྟན་ཉིས་སྟོང་རེ་གཅིག་གནས་པ་དེའི་སྟེང་ཐུགས་ཀྱི་བསྟན་པ་ཁྲི་ཕྲག་གཅིག་བཅས་རྫོགས་པའི་ཆུ་མོ་ཕག་ལོའི་དགུན་ཟླ་ཐ་ཆུང་གི་གནམ་སྟོང་གླང་གི་ཆུ་ཚོད་ལ་ཚེ་ལོ་བཅུ་ལ་ཐུག་ཅིང་རྣམ་འདྲེན་གཤེན་རབ་མི་བོའི་འགྲོ་དོན་མཐར་ཕྱིན་པ་སྟེ། དེ་ལྟར་ཡང་དྲི་མེད་ལས། ཐུགས་ཀྱི་བསྟན་པ་རྫོགས་ནས་སུ། །མི་རྣམས་ཚེ་ལོ་བཅུ་ལ་ཐུག །དེ་མཐར་ཕྱི་རབས་སྟོན་པ་འབྱོན། །དེ་ཚེ་བདག་དང་བདག་ལ་འབྲེལ། །བདག་གིས་སློབ་མར་གྱུར་པ་རྣམས། ཕྱིར་མི་ལྡོག་པའི་ས་ནོན་ནས། །བོན་ཉིད་དབྱིངས་སུ་ཐར་པར་འཁོད། །ཅེས་གསུངས་སོ། །གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་བཤད་རིན་པོ་ཆེའི་མཛོད་ལས། བཀའ་གཏེར་གྱི་བསྟན་པ་ཕྱིས་སུ་དར་ཚུལ་དང་བསྟན་པའི་གནས་ཚད་དང་བཅས་པ་བསྟན་པའི་སྐབས་ཏེ་རབ་བྱེད་བདུན་པས་རེ་ཞིག་གྲུབ་བོ།། །།

མཇུག་བྱང་།

མཇུག་བྱང་།

སྨྲས་པ། གང་ཐུགས་རྣམ་དག་གསེར་ལྡན་ཁྱོན་དུ་ཐོག་མར་རབ་དགེ་སེམས་བསྐྱེད་དཔག་བསམ་རྩ་བ་བརྟན། །གང་དུ་བསྐལ་པ་གྲངས་མེད་དུ་མར་བར་དུ་རབ་དགེ་ཚོགས་གཉིས་བསིལ་རྒྱུན་ངོམས་པར་འཐུང་། །གང་གི་ཚུལ་གྱིས་བསྐྱེད་ཅིང་བསྲིང་ལས་ཐ་མར་རབ་དགེ་མངོན་བྱང་ལྗོན་པའི་རྩལ་རྫོགས་པས། །གང་ཞིག་སྲིད་ན་འདོད་དགུའི་དཔལ་སྟེར་དུས་ཀུན་རབ་དགེ་འགྲོ་རྣམས་ཡོངས་སྐྱོངས་དམུ་རྒྱལ་སྲས། །གང་གི་མཁྱེན་རབ་དྲི་མེད་མཁའ་དབྱིངས་སུ། །ཟབ་བརྒྱའི་ཡོན་ཏན་ཆུ་འཛིན་འབུམ་གཡོ་བ། །བརྩེ་ཆེན་རླུང་གིས་བསྐུལ་ལས་བོན་གྱི་རྒྱུན། །གདུལ་བྱའི་ཁམས་སུ་ཅིར་ཡང་འབབ་པར་གྱུར། །རིམ་གསུམ་ཐེག་པའི་དག་བྱེད་བསྐྱིལ་བའི་འཇིངས། །རྣམ་གསུམ་བསླབ་པའི་དབྱིག་དགུས་ལེགས་གང་བ། །གནས་གསུམ་གྲགས་པའི་རླབས་དཀར་ཕྲེང་བ་ཅན། །རིམ་གསུམ་གཤེན་བསྟན་མཚོ་ཆེན་དིང་འདིར་འཁྱིལ། །དེ་ཉིད་ལུང་རིཊ་གདེངས་ཀས་ཉེར་བཟུང་ལེཊ་བཤད་དབང་སྔོན་འབར་བའི་གཟིས། །མ་རྟོགས་ལོག་རྟོག་ལྟ་བ་ངན་པའི་ས་འོག་མུན་པ་ཀུན་བཅོམ་ནས། །བླང་དང་དོར་བའི་གནས་ལུགས་ཀུན་ལ་སྣང་བ་དམ་པའི་མཆོག་སྦྱིན་ཞིང་། །འཛམ་བུའི་མཚན་པའི་གླིང་མཆོག་འདི་ན་བསྟན་པ་རིན་ཆེན་ལེགས་སྐྱོང་བ། །ལྷ་ཀླུ་མིའི་གཤེན་དཔོན་གཅིག་རྒྱན་དྲུག་ཆེ་དྲུག་བཅུ་གསུམ་མཁས་དབང་བཞི། །ས་ཆེན་འདི་ན་བྲུ་ཞུ་སྤ་རྨེའུ་སྤྲུལ་པའི་གཏེར་ཆེན་བརྒྱ་རྩ་སོགས། །ཟབ་རྒྱས་བོན་གྱི་གྲུ་ཆར་འབེབ་མཁས་བསྟན་འཛིན་ཀླུ་དབང་ཚོཊ་རྣམས་ཀྱིས། །ཡོངས་སུ་བཟུང་བས་ཕྱི་དུས་འདིར་ཡང་བསྟན་འགྲོའི་ཕན་བདེ་ཅིར་ཡང་བརྟས། །པདྨའི་དཔྱིད་དེ་ཀུན་གསལ་ངོས་རྩེ་ཡང་། །འོད་སྣང་ས་གཞི་ཀུན་ལ་འབབ་པ་ལྟར། །དམུ་རྒྱལ་སྲས་དེ་འཛམ་གླིང་དབུས་བྱོན་ཀྱང་། །གཡུང་དྲུང་བོན་ནི་ས་སྟེང་ཀུན་ཏུ་ཁྱབ། །དེ་ལས་གངས་ཅན་འདི་ན་བསོད་ནམས་ཀྱི། །ཟོང་ཅན་སྐལ་བཟང་སྐྱེས་བུའི་སྙིང་སྟོབས་དང་། །ལྷན་ཅིག་དུས་ལ་མི་ཡོལ་མཆོག་གི་བྱིན། །འཛོམ་སྲིད་རྒྱལ་བསྟན་རིན་ཆེན་རྒྱས་པར་གྱུར། །ལུང་དང་རིཊ་པས་དཔྱད་ན་མི་འགལ་ཚད་མས་གྲུབ་ཚུལ་དངོས་སྟོབས་ཀྱི། །མི་བསླུའི་ལམ་གྱི་ངེས་པས་དྲངས་ལས་བསྟན་པ་ཁོ་ན་ཐར་འདོད་ཀྱི། །འཇུག་ངོགས་མཆོག་དང་སྟོན་པ་ཉིད་ནི་མི་བསླུ་ཚད་མའི་སྐྱེས་བུ་རུ། །ཤེས་ནས་ཐོབ་པའི་མོས་པས་འཇུག་པ་རྣམ་དཔྱོད་མངའ་བའི་ལུཊ་བཟང་ཡིན། །དེ་ཕྱིར་འཁྲུལ་མེད་གཡུང་དྲུང་བོན། །བསྟན་འཛིན་ཚད་མས་བཟུང་བའི་རབས། །ཉོན་མོངས་མེད་པའི་གཏམ་འདིས་ཀྱང་། །བློ་ལྡན་ཡིད་ལ་ངོ་མཚར་སྦྱིན། །འོན་ཀྱང་བརྒྱད་ཁྲི་བཞི་སྟོང་བོན་གྱི་སྒོ། །སྣ་ཚོགས་རིང་ལུགས་དག་ཀྱང་གྲངས་མང་བས། །མཐའ་དག་བརྗོད་འདོད་མཁས་མཆོག་དག་གིས་ཀྱང་། །ངལ་བར་འཛིན་ན་བདག་ལྟས་ག་ལ་ཞིག །འོན་ཀྱང་འགྲོ་བློའི་རྗེས་སོང་བོན་སྒོ་མཐའ་དག་བྱུང་ཚུལ་རྟོཊ་མིན་ཀྱང་། །ཕྱོགས་རེར་ཡི་གེར་སྤེལ་ལ་བློ་ལྡན་སུ་ཞིག་གཤུང་བར་འགྱུར། །དེ་ཕྱིར་བློ་ལྡན་སྙིང་ལ་ཡ་མཚན་ཅིར་ཡང་བསྐྱེད་པ་དང་། །བྱེད་པ་པོ་ཡང་རྣམ་དཀར་འཕེལ་ཕྱིར་ཚུལ་འདིར་འབད་ལ་སྤྲོ་བ་སྐྱེས། །དེ་ཕྱིར་སྤྲོས་པའི་ཚིག་གི་ཡལ་འདབ་རྒྱས་མིན་ཀྱང་། །སྙིང་པོ་དོན་གྱི་གེ་སར་འཛིན་པ་མང་བཞད་པའི། །གཏམ་གྱི་སྦྱོར་བ་རྐང་འཐུང་གསར་པའི་ཕོན་པོ་གང་། །བློ་ཆུང་བློ་ཡི་རྭ་བར་འཚམས་འདི་འབད་པས་བསྐྲུན། །འདི་ལས་བྱུང་བའི་རྣམ་དཀར་རྦ་རླབས་ཅན། །གྲགས་པའི་སྤྲིང་ཡིག་གྱ་གྱུར་འབྲི་ལྡན་པས། །བསོད་ནམས་ཆུ་ཀླུང་འདིས་མཚོན་སྲིད་དང་ཞི། །ལེགས་བྱས་ཀུན་བསྡོམས་བྱང་ཆུབ་མཆོག་ཏུ་བསྔོ། །ཕན་བདེའི་རྩ་ལག་བདེ་བར་གཤེགས་པའི་བསྟན། །བསླབ་པ་གསུམ་གྱི་ཉམས་ལེན་ཕྱོགས་ཀུན་དུ། །ནམ་ཡང་མི་ནུབ་ཡར་ངོའི་ཟླ་བ་བཞིན། །འགྲོ་བའི་དམིགས་བུ་ཉིད་དུ་སྣང་གྱུར་ཅིག །ཁྱད་པར་གཤེན་བསྟན་སྙིང་པོའི་བཅུད་ཀྱི་མཆོག །རྒྱལ་བ་གཉིས་པ་མཉམ་མེད་བླ་མ་རྗེའི། །མདོ་དང་སྔགས་ཀྱི་རིང་ལུགས་དྲི་མེད་འདི། །སྲིད་མཐའི་བར་དུ་དར་ཞིང་རྒྱས་གྱུར་ཅིག །སྟོན་པ་མཆོག་དེའི་རྗེས་སུ་སྨྲ་བ་རྣམས། །ཐ་དད་ནང་པའི་གྲུབ་མཐའ་གང་ཡིན་ཀྱང་། །བྱང་ཆུབ་ལམ་དུ་རོ་གཅིག་གྱུར་མཐོང་ཏེ། །རྩོད་པ་ཉེར་ཞི་དག་སྣང་འདྲེས་པར་སྨོན། །ས་ཆེན་ཡངས་པའི་སྐྱེ་དགུ་སོ་སོ་དགེ་བའི་ལམ་ལ་རབ་ཏུ་གུས། །ས་སྐྱོངས་ཚོགས་རྣམས་མངའ་ཐང་རྩོད་མེད་བསྟན་ལ་དད་ཅིང་བོན་བཞིན་སྐྱོངས། །བསྟན་འཛིན་རྣམས་ཀྱི་ཞབས་པད་རྟག་བརྟན་རྣམ་དཀར་ཕྲིན་ལས་ཕྱོགས་བརྒྱར་ཁྱབ། །བསྟན་ལ་ཞུགས་པའི་འདུས་སྡེའི་ཚོགས་རྣམས་བཤད་སྒྲུབ་འཁོར་ལོས་དུས་འདའ་ཤོག །བདག་ཀྱང་དུས་འདི་ནས་བཟུང་ཚེ་རབས་ཀུན། །སྲས་བཅས་རྒྱལ་བའི་མཛད་པར་དབང་ཐོབ་ནས། །སྲིད་པ་ཇི་སྲིད་སྐྱོ་བ་མེད་སེམས་ཀྱིས། །མཁའ་ཁྱབ་འགྲོ་བའི་མགོན་དུ་གྱུར་ཅིག་གུ། གཏམ་འདིར་ཚུར་མཐོང་བྱིས་བློའི་དབང་གྱུར་པའི། །ནོང་པ་མཆིས་ན་མི་སྦེད་སྐྱབས་མཆོག་དྲུང་། །ཚེ་རབས་སྡིག་དང་ལྷན་ཅིག་འཆག་བགྱི་ན། །ཟག་མེད་ཐུགས་རྗེས་ཚངས་པ་སྩལ་བར་འོས། །རྟོགས་བརྗོད་དྲི་མེད་ཀུན་གསལ་ངོས་སུ་ཚིག་སྦྱོར་ཆུ་འཛིན་བླ་བྲེ་ལས། །དོན་བཟང་བདུད་རྩི་སིམ་པར་འཐོར་བས་སྐལ་བཟང་ཞིང་ས་བརླན་བྱས་ནས། །དག་སྣང་མྱུ་གུ་གསར་དུ་འབུས་ལས་གུས་འཇུག་སྙེ་མ་དུད་པ་ཡི། །ཕན་བདེའི་ལེགས་ཚོགས་ཆད་མེད་འཇོ་བས་རྒྱ་མཚོའི་གོས་ཅན་ཁྱབ་གྱུར་ཅིག །བཀྲ་ཤིས་གང་ཞིག་སྙིང་གི་ཉི་མ་འོད་པོ་ཆེ། །ལྷུན་གྲུབ་རང་བཞིན་ཡོན་ཏན་བརྒྱས་འཁྱུད་གཤིས་ཀྱི་དབྱིངས། །དམིགས་བྲལ་བོན་ཉིད་ཇི་བཞིན་གཟིགས་པའི་གཟི་བྱིན་ལས། །ས་གསུམ་ཡང་དག་ཡེ་ཤེས་སྣང་བས་ཤིས་གྱུར་ཅིག །།

དེ་ལྟར་གཡུང་དྲུང་བོན་གྱི་བསྟན་པའི་འབྱུང་ཁུངས་ལེགས་པར་བཤད་པ་སྐབས་བདུན་གྱི་བདག་ཉིད་ཅན་འདི་ནི། རིག་པའི་གནས་ལྔ་དང་མདོ་སྔགས་ཀུན་ལ་མཁྱེན་རབ་ཀྱི་སྤྱན་རས་ཡངས་པ་ཁོད་སྤུངས་ངག་དབང་སྐལ་བཟང་བསྟན་པའི་རྒྱལ་མཚན་དང་། ལུང་དང་རྟོགས་པའི་ནོར་གྱིས་ཕྱུག་པའི་དབལ་ཁྱུང་མཆོག་སྤྲུལ་དྲུང་མུའི་མཚན་གཉིས་ནས་འདི་ལྟར་དགོས་ཞེས་ནན་ཏན་ཆེན་པོས་བསྐུལ་པ་ལྷུར་བླངས་ཏེ། རང་དང་གཞན་གྱི་གྲུབ་པའི་མཐའ་ལ་བློ་མིག་ཅུང་ཟད་བྱེ་བའི་ཤར་རྫའི་བྱ་བྲལ་གྲུབ་དབང་བཀྲ་ཤིས་རྒྱལ་མཚན་དྲི་མེད་སྙིང་པོའི་སྡེས། བདག་ཅག་གི་སྟོན་པ་རྣམ་འདྲེན་དམུ་རྒྱལ་སྲས་པོ་འཇིག་རྟེན་གྱི་སྒྲོན་མེར་གཤེགས་ནས་བགྲང་བྱ་ཆིག་ཁྲི་བདུན་སྟོང་དགུ་བརྒྱ་སོ་བརྒྱད་པ། ས་རལ་ཞེས་པ་ཆུ་ཕོ་ཁྱི་ལོའི་འབྲུག་ཟླའི་དཀར་ཕྱོགས་ཀྱི་དུས་ཚེས་བཟང་པོར་དབུ་བརྩམས་ཏེ་རང་གནས་དབེན་ཁྲོད་ཀུན་བཟང་བདེ་བ་ཆེན་པོའི་བསྟི་གནས་ཐར་གླིང་བྱང་ཆུབ་ལྗོན་པའི་སྐྱེས་མོས་ཚལ་ཟླ་འོད་བདུད་རྩི་འཚེར་བའི་ཁང་བཟང་དམ་པར། ཕྱོགས་ཀྱི་འདུས་སྡེའི་ཚོགས་ལ་སྡེ་སྣོད་རིན་པོ་ཆེའི་མཛོད་འཆད་པའི་ཐུན་གསེང་གི་ཆ་རྣམས་སུ་མདོ་སྔགས་ཀྱི་བསྟན་པའི་འབྱུང་ཁུངས་སྤྱི་དང་ལོ་རྒྱུས་རྣམས་ཕྱོགས་གཅིག་ཏུ་ཚིག་ཉུང་དོན་འདུས་སུ་ཚད་མ་གསུམ་གྱི་སྒོ་ནས་བསྡེབས་ཏེ་བསྒྲིགས་པ་འདིས་ཀྱང་མཉམ་མེད་རྒྱལ་བའི་བསྟན་པ་རིན་པོ་ཆེ་ཕྱོགས་དུས་ཀུན་ཏུ་དར་ཞིང་རྒྱས་ཏེ་འགྲོ་ཀུན་ཕན་བདེའི་ལེགས་ཚོགས་མ་ལུས་ཡིད་བཞིན་འཇོ་བའི་རྒྱུ་རུ་གྱུར་ཅིག །

༧ གདོད་ནས་ཡེ་སངས་རྒྱས་པ་ཀུན་ཏུ་བཟང་། །དཔག་ཡས་ཡོན་ཏན་མཛོད་འཆང་འཆི་མེད་གཙུག །བྱེ་བ་ཕྲག་བརྒྱའི་ཞིང་སྣང་དམུ་རྒྱལ་སྲས། །ངོ་བོ་གཅིག་དྲིལ་དཔལ་ལྡན་བླ་མ་རྒྱལ། ༧ སྲིད་མཚོར་གནས་ཀུན་སྡུག་བསྔལ་རྒྱ་མཚོ་ལས། སྒྲོལ་བྱེད་གྲུབ་པའི་མཐའ་གྱུར་སྲིད་དོ་ཅོག །གང་ལས་མཆོག་གྱུར་གཡུང་དྲུང་བོན་བསྟན་ཆེའི། །འབྱུང་ཁུངས་ལོ་རྒྱུས་དྲང་སྲོང་མཆོག་གི་གཏམ། །༧ ལེགས་པར་བཤད་པའི་བོན་སྦྱིན་འཛད་མེད་པར། །དབལ་ཁྱུང་བླ་བྲང་ཁོད་པོ་སྐལ་བཟང་མིང་། །གུས་འབྱོར་ཚེ་དབང་དོན་འགྲུབ་སྐྱ་སེར་ནས། །བསྒྲུབས་པའི་དགེ་མཚན་ཀུན་ལ་སྣང་བར་བྱས། །༧ གཡུང་དྲུང་བསྟན་པའི་པད་ཚལ་འཐུག་པོ་ཉིད། །དྲི་མེད་སྙིང་པོའི་བློ་གྲོས་འོད་སྣང་གིས། །རབ་འབྱེད་ཐེག་གསུམ་གེ་སར་འབུམ་བཞད་པར། །བློ་གསལ་རྐང་དྲུག་སྦྲང་རྩིའི་དགའ་སྟོན་འབྱེད། །༧ འདི་ནི་སྐལ་བཟང་གཞོན་ནུས་སྤྱད་བྱེད་ན། །མདོ་སྔགས་བླ་མེད་ཐེག་པའི་སྒོ་འཕར་ཆེ། །ཉེ་བར་རབ་འབྱེད་ཡོངས་རྫོགས་བསྟན་པའི་གཞུང་། །ཇི་བཞིན་མ་བསླབ་མཁྱེན་རབ་རྒྱས་པར་བྱེད། །༧ རྒྱུ་འབྲས་བླ་མེད་ཐེག་པ་བསམ་ཡས་ཀྱི། །བསྟན་དང་བསྟན་འཛིན་བོན་གཤེན་བྱུང་ཚུལ་གྱི། །ཉི་གཞོན་འོད་སྣང་གསར་པས་ཀུན་ཁྱབ་ནས། །རྨོངས་པའི་བློ་མུན་སེལ་བ་བོན་ཉིད་དོ། །༧ དེ་མཐུས་བོན་གྱི་འོད་སྣང་དཀར་པོ་ཡིས། །སྲིད་པའི་མུན་སྨག་སྟུག་པོ་ཀུན་བཅིལ་ནས། །དགེ་ལེགས་འོད་བརྒྱའི་སྣང་བས་རྟག་ཁྱབ་སྟེ། །འདི་དང་ཕྱི་མའི་བདེ་འབྲས་ཉམས་མེད་ཤོག། །༧ རྣམ་དཀར་དགེ་བའི་སྤྲིན་སྔོན་འཐུག་པོ་ལས། བྱུང་བའི་བསོད་ནམས་ཆར་གྱི་ནུས་མཐུ་དེས། །སྒྲུབ་པོ་བདག་སོགས་འབྲེལ་ཐོག་མཁའ་ཁྱབ་འགྲོར། །རྣམ་མཁྱེན་ལོ་འབྲས་སྨིན་པའི་སྲས་སུ་ཤོག །༧ འདི་ལྟར་རྒྱལ་བསྟན་སྲིད་འདིར་གནས་གྱུར་བར། དེ་སྲིད་འདི་ལས་ཐོབ་པའི་བསོད་ནམས་དང་། དུས་གསུམ་དགེ་ཚོགས་དང་བཅས་འགྲོ་ཕྱིར་བསྔོ། །མཁའ་ཁྱབ་འགྲོ་ཀུན་རྣམ་མཁྱེན་ས་ཐོབ་ཤོག། ཅེས་པར་བྱང་ཉུང་ཟད་དང་དག་ཞུས་བཅས་ཁོད་པོ་སྐལ་བཟང་རྒྱལ་མཚན་གྱིས་སྤེལ་ཞིང་ཕྱི་མོའི་གུ་གེ་པ་ནི་གཡུང་དྲུང་ཡེ་ཤེས་མིང་ཅན་གྱིས་བགྱིས་པའི་དགེ་བས་ཕ་མར་གཙོ་བྱས་སེམས་ཅན་ཐམས་ཅད་རྫོགས་བྱང་ཐོབ་པའི་རྒྱུར་གྱུར་ཅིག་གུ། དགེའོ། །དགེའོ། །དགེའོ།། །།